# verses

text:
Oshipangelapundi osha li shi na iilyatelelo ihamano, nokalyatelelo koompadhi koshingoli. Osha li shi na iiyegameneno koombinga adhihe mbali nopooha dhosheegameno kehe shokwaako okwa li efano lyonime.


text:
Piilyatelelo opwa li pu na omafano goonime omulongo nambali, yimwe koluha kehe lwoshilyatelelo kehe. Miilongo ayihe kamwa li oshipangelapundi sha fa shika.


text:
Iitenga yaSalomo ayihe oya li yoshingoli, niiyuma ayihe moshinyanga shomiti dhokuLibanon oya li yoshingolilela. Oshisiliveli osha li kaashi na mwago muuyuni waSalomo.


text:
Okwa li e na oosikepa mefuta dhe ende pamwe noosikepa dhaHiram. Momumvo omutitatu kehe odha galuka dhe etelele oshingoli, oshisiliveli, omayego goondjamba, oondjima noondhila dhoonankwe.


text:
Shaa ngoka okwe mu etele oombalagelo — iisiliveli, oshingoli, oonguwo, omatati, iizimba, uukambe nomamulutiya. Shika osha ningwa omumvo nomumvo.


text:
Omukwaniilwa Salomo okwa li e na omatala omayuvi gane gomatembakwiita noguukambe, naakawilinkambe omayuvi omulongo nagaali. Ongundu yimwe yomuyo oya kala muJerusalem, manga ombinga onene ya kala miilando yilwe.


text:
Okwa li a pangele aakwaniilwa ayehe muuyuni okuza komulonga Eufrat sigo oFilistia nokongamba yaEgipiti.


text:
Muuyuni we oshisiliveli osha li oshindjishindji muJerusalem sha fa evi, nomisendeli odha li wo odhindji dha fa omikwiyu muShefela.


text:
Iinima yilwe mondjokonona yaSalomo okuza ketameko sigo okehulilo oya nyolelwa membo lyondjokonona lyomuhunganeki Natan, momahunganeko gaAhija gwomuShilo nomomamoniko gomuhunganeki Iddo a hunganekele Jeroboam yaNebat.


text:
Jeroboam yaNebat, ngoka a li a ya ontuku omukwaniilwa Salomo kuEgipiti, sho e shi kundana, okwa galukile kegumbo.


text:
“Ho okwe tu tsike omitenge omidhigu. Ngele oto pupaleke omitenge ndhika e to tu vululukitha, otatu ningi aapiya yoye.”


text:
Rehoboam okwa yamukula a ti: “Pii ndje omasiku gatatu, ndi shi dhiladhile nawa notamu galuka ihe.” Aantu oya yi.


text:
Aasamane oya yamukula ya ti: “Ngele ou na ohenda naantu mbaka e to kambadhala u ya mbilipaleke moku ya pa eyamukulo taye li panda, otaye ke ku longela aluhe nuudhiginini.”


text:
Shika osha li ehalo lyOmuwa, a gwanithe shoka a popile kuJeroboam yaNebat momuhunganeki Ahija gwokuShilo. Omolwashoka omukwaniilwa ina pulakena nando oohapu dhaantu.


text:
Aantu sho ya mono kutya nani omukwaniilwa ite ya pulakene, oyi igidha ya ti: “Otu na shike naDavid negumbo lye nuuthiga womuna gwaIsai? Oye tu ningile shike? Aaisraeli ne, tu yeni kegumbo. Rehoboam na tale sho ta ningi!” Osho ngaaka Aaisraeli ya pindjala,


text:
Nena omukwaniilwa Rehoboam okwa tumu Adoniram, ngoka a li omuwiliki gwiilonga ya thiminikwa, a ye kAaisraeli, ihe oye mu dhipaga nomamanya. Opo mpoka Rehabeam okwa nukile metembakwiita lye e ta yi ontuku kuJerusalem.


text:
Rehoboam sho a thiki muJerusalem, okwa hiya aakwiita ya pyoka 180 000 yomomazimo gaBenjamin nogaJuda. Okwa dhiladhila, a ye miita, a galule omazimo gAaisraeli gokuumbangalantu, e ga pangele natango.


text:
tali ti: “Inamu matukila aamwanyoko Aaisraeli. Shuneni komagumbo amuhe. Shika sha ningwa, ongame nde shi hala.” Oya vulika keutho lyOmuwa noinaa ka kondjitha Jeroboam.


text:
Okwe yi koleke, yi ninge iilandohote, nomukehe shimwe shomuyo okwa langeke mo elenga, nokwa pungulithile mo iikwakuliwa, omagadhi nomaviinu,


text:
Aalevi oya thigi po iinapelo yawo nomapya gawo e taa tembukile kuJuda naJerusalem, oshoka omukwaniilwa gwaIsrael Jeroboam noluvalo lwe inaye ya pitika, ya longe iilonga yaayambi yOmuwa.


text:
Jeroboam okwa langeke aayambi ye mwene, ya nonomene pomahala giinonoma yuupagani, ya saagelele oompwidhuli niimenka mbyoka e yi hambulithitha molupe lwoontsezi.


text:
Momazimo agehe gaIsrael aantu mboka ya li ya hala okulongela shili Omuwa, Kalunga kaIsrael, oya landulile Aalevi kuJerusalem, opo ya vule okuyamba omayambo kOmuwa, Kalunga koohekulu.


text:
Shika osha koleke oshilongo shaJuda, nomomimvo ndatu oya popile Rehoboam yaSalomo noya kala ngaashi muuyuni womukwaniilwa David nowomukwaniilwa Salomo.


text:
Konima Rehoboam okwa ka hokana po ishewe Maaka gaAbsalom noya mono aamati yane: Abia, Attai, Sisa naShelomit.


text:
Aakiintu yaRehoboam ayehe kumwe oya li omulongo nayahetatu noohonda omilongo hamano. Okwa ningi he yaamati omilongo mbali nayahetatu naakadhona omilongo hamano. Maakadhi ayehe nomoohonda dhe okwa li e hole mo unene Maaka,


text:
Okwa longo pandunge, sho a halakanithile oyana miilandohote ayihe miikandjo yaJuda naBenjamin nokwe ya kongele iikulya naakiintu oyendji.


text:
Rehoboam sho a koleke oshilongo she nokwa ningi omunankondo, oye pamwe naantu ye oye etha ompango yOmuwa.


text:
Momumvo omutitano gwepangelo lyaRehoboam okwaainekelwa kwawo kOmuwa okwa geelwa. Omukwaniilwa gwaEgipiti Shishak okwa matukile Jerusalem


text:
e na omatembakwiita eyuvi limwe nomathele gaali, aakawilinkambe omayuvi omilongo hamano naakwiita oyendjiyendji yaa shi kuyalulwa, ya kwatelela mo Aalibia, Aasuki nAasudani.


text:
Omuhunganeki Shemaia okwa yi komukwaniilwa Rehoboam naawiliki yAajuda mboka ya li ya gongala muJerusalem, ya ye Shishak ontuku. Okwa ti kuyo: “Elaka lyOmuwa kune olyo ndika: ‘Ne omwe ekelehi ndje, onkee ngashingeyi nde mu ethele miikaha yaShishak.’ ”


text:
Omuwa sho e shi mono, okwa lombwele Shemaia ishewe a ti kuye: “Itandi ya hanagula po we, sho ya zimine epuko lyawo. Ihe uuna Shishak ta homona, otaa ka hupa ko ngaa. Jerusalem itashi ka gumwa koonkondo adhihe dhondjahi yandje,


text:
ihe Shishak ote ke ya sinda, notaa ki ilonga eyooloko pokati kokulongela ndje nokulongela aapangeli yiilongo.”


text:
Omukwaniilwa Shishak okwe ya kuJerusalem nokwa yugu po omaliko agehe gomotempeli nogomombala. Okwa kutha shaa shoka sigo iikandekitho yoshingoli mbyoka ya hambulithilwe kuSalomo.


text:
Molwashoka okwi ifupipike koshipala shOmuwa, ondjahi yOmuwa inayi mu hanagula po thilu, niinima oye ende nawa muJuda.


text:
Rehoboam okwa lele muJerusalem e ta taneke oonkondo dhe dhuukwaniilwa. Okwa li e na omimvo omilongo ne nagumwe, sho a ningi omukwaniilwa, e ta lele omimvo omulongo naheyali muJerusalem, oshilando shoka Omuwa a hogolola mokati kiilando yomuIsrael, shi kale eha moka ta simanekelwa. Rehabeam oye omuna gwomukulukadhi Naama gwokoshilongo Ammon.


text:
Iilonga yaRehoboam okuza ketameko ndongo kehulilo negumbo lye oya nyolelwa mondjokonona yomuhunganeki Shemaja nomondjokonona yomuhunganeki Iddo. Rehoboam naJeroboam oya li ya hingilathana iita aluhe.


text:
Rehoboam okwa si nokwa fumvikwa moombila dhaakwaniilwa moshilando shaDavid, nomwana Abia okwe mu landula muukwaniilwa.


text:
Momumvo omutimulongo nahetatu gwepangelo lyaJeroboam, omukwaniilwa gwaIsrael, Abia okwa ningi omukwaniilwa gwaJuda


text:
nokwa lele omimvo ndatu muJerusalem. Yina oMikaia gaUriel gwokoshilando Gibea. Iita oya tukuluka pokati kaAbia naJeroboam.


text:
Omatangakwiita oga tsakanene mevi lyokoondundu dhaEfraim. Omukwaniilwa Abia a londo kondundu Semaraim e ti igidha Jeroboam nAaisraeli ta ti: “Pulakenii ndje!


text:
Omwa tseya tuu kutya Omuwa, Kalunga kaIsrael, okwa dhike ehangano lya kola naDavid e te mu pe pamwe noluvalo lwe uukwaniilwa womuIsrael sigo aluhe?


text:
Konima okwi ihilile ongundu yaantu yaamakaha e taa thiminike Rehoboam yaSalomo, ngoka a li omugundjukalela nomunenguni, ina vula oku ya sinda.


text:
Nena ne otamu kambadhala okukondjitha uuthemba wuukwaniilwa mboka Omuwa e u gandja koluvalo lwaDavid. Ne omu na omatanga ga gongelwa nomu na oontsezi mbali dhoshingoli ndhoka Jeroboam e dhi hambulitha, dhi ninge iikalunga yeni,


text:
Omwa tidha po aayambi yOmuwa, oluvalo lwaAaron, nomwa tidha po Aalevi. Peha lyawo omwa langeke mo aayambi, ngaashi iigwana yilwe hayi ningi. Shaa ngoka te ya e na ontsezi nenge oonzi heyali, ota vulu okuyapulwa, a ninge omuyambi gwiikalunga yeni.


text:
“Ihe tse otatu longele Omuwa, Kalunga ketu, noinatu mu thiga po. Aayambi yomoluvalo lwaAaron otaa gwanitha iilonga yawo, nAalevi otaye ya yakula.


text:
Ongula nongulohi kehe otaye mu yambele omidhidhindjambo niitsininondjambo. Otaa tula iikwiila iiyapuki moondumba koshitaafula sho opalekwa, nongulohi kehe otaa sakala oolamba dhoshihukikwanyeka shoshingoli. Tse otatu gwanitha shoka Omuwa a popi, ihe ne omwe mu thigi po.


text:
Kalunga mwene oye omuwiliki gwetu, naayambi ye oyo mbaka yi ilongekidha okuhika omankuma, ye tu ithanene kolugodhi, tu mu kondjithe. Aaisraeli ne, inamu kondjitha Omuwa, Kalunga koohokulu! Itamu vulu sha!”


text:
Jeroboam okwa li a tumu aakwiita ye, ya ka kondeke Aajuda okuza konima, manga yamwe ye ya taalela moshipala.


text:
Aajuda sho ya lengalenga, oya mono ye li mekondeka. Oya kugile Omuwa ekwatho, naayambi oya hiki omankuma.


text:
Aajuda oya tsu onkalu nomewiliko lyaAbia oya homona. Kalunga okwa dhenge Jeroboam netangakwiita lyaIsrael.


text:
Abia naakwiita ye oya dhenge noonkondo Aaisraeli — aakwiita Aaisraeli ya pyokoka oya sile miita aalumentu omayuvi omathele gatano.


text:
Abia okwa tidha aakwiita yaJeroboam e ta kutha ko iilando ye yimwe: Betel, Jeshana naEfron nomikunda dhi li popepi niilando mbika.


text:
Abia okwa ningi omunankondo. Okwa li a hokana aakiintu omulongo nayane e ta vala aamati omilongo mbali nayaali naakadhona omulongo nayahamano.


text:
Iinima yilwe mondjokonona yaAbia, shoka a popile nashoka a longo, oya nyolelwa mondjokonona yomuhunganeki Iddo.


text:
Omukwaniilwa Abia okwa si nokwa fumvikwa moombila dhaakwaniilwa moshilando shaDavid. Omwana Asa okwe mu landula muukwaniilwa, nomuuyuni waAsa oshilongo osha kala shi na evululuko omimvo omulongo.


text:
Okwa yonagula po iiyambelo yiikalunga nomahala giinonoma yuupagani, okwa kumagula po oongundhimanya dhiidhila e ta ke po iiyelekela yoshikalungakiintu Asheera.


text:
Okwa lombwele Aajuda, ya gwanithe ehalo lyOmuwa, Kalunga koohekulu, noya vulike komalongo nokiipango ye.


text:
Sho a hanagula po omahala giinonoma yuupagani niiyambelo yomatsinino momikunda adhihe dhaJuda, oshilongo osha kala shi na evululuko muuyuni we.


text:
Okwa tungu omadhingililokuma giilando yaJuda pethimbo lyepangelo lye, nopwa piti omimvo odhindji pwaa na iita, oshoka Omuwa okwe mu vululukitha.


text:
Asa okwa lombwele Aajuda a ti: “Natu tungileni iilando omadhingililokuma nooshungo nomiyelo hadhi patwa. Otatu pangele oshilongo, molwashoka twa gwanitha ehalo lyaKalunga ketu. Oye te tu gamene e te tu shigi koombinga adhihe.” Osho ya tungu, niilonga yawo oye yi tompola.


text:
Omukwaniilwa Asa okwa li e na etangakwiita lyaalumentu Aajuda 300 000 ya homata iikandekitho nomagonga naalumentu Aabenjamin 280 000 ye na iikandekitho nomatati. Ayehe mbaka oya li oofule noya pyokoka nawa.


text:
Omusudani Sera okwa homona Juda e na aakwiita emiliyona nomatembakwiita omathele gatatu nokwe ya sigo opuMaresha.


text:
Asa okwa yi e ke mu kondjithe, oyo noya tula koombinga adhihe mbali molusilu lwaSefata popepi naMaresha.


text:
Asa okwa galikana Omuwa, Kalunga ke, a ti: “Omuwa, oto vulu okukwatha aakwiita aankundi, ya ninge aanankondo. Ngashingeyi tu kwatha, Omuwa, Kalunga ketu, oshoka otwe ku inekela nomedhina lyoye twa piti mo, tu kondjithe ongundu ndjika onenenene. Omuwa, ongoye Kalunga ketu; nokape na ngoka te ku itakeke.”


text:
Asa nomatanga ge oye ya tidha sigo okuGerar. Aasudani oyendji oya dhipagwa, naakwiita kaya li taa vulu okungungila nenge okukondja. Oya li ya sindwa kOmuwa nokaakwiita ye, netangakwiita olya yugu ko iihakanwa oyindji.


text:
Nena oya hanagula po iilando ya kunduka Gerar, oshoka aantu yaankoka oya li ya haluthwa kOmuwa. Etangakwiita olya yugu iilando ayihe e tali kwata po iinima oyindji.


text:
Oya homona wo oontanda dhaasita e taa yugu ko oonzi odhindji noongamelo. Nena oya shuna kuJerusalem.


text:
oye nokwa yi komukwaniilwa Asa. Okwi igidha a ti: “Omukwaniilwa Asa nAajuda amuhe nAabenjamin, pulakenii ndje! Omuwa ota kala nane, ngele otamu kala naye. Ngele otamu mu kongo, ote ke mu ihololela, ihe ngele otamu mu pilamene, ote ke mu etha.


text:
Momasiku ngeyaka kapwa li ngoka ta vulu okuya nokushuna kee na oshiponga shasha, oshoka moshilongo kehe omwa li uudhigu nevundakano.


text:
Oshigwana shimwe osha hepeke oshigwana oshikwawo, noshilando shimwe osha hepeke oshilando oshikwawo, oshoka Kalunga okwa li te ya undulile omalwa nomupya.


text:
Asa sho a uvu ehunganeko ndyoka lya popiwa kuAzaria yaOded, okwa nkondopala e ta vudha mo iimenka ayihe moshilongo shaJuda naBenjamin niimenka ayihe miilando mbyoka e yi kwatele po mevi lyokoondundu dhaEfraim. Okwo opaleke wo oshiyambelo shOmuwa shoka shi li mehale lyotempeli.


text:
Aantu oyendji oye ya kombinga yaAsa ya zi komazimo gaEfraim, gaManasse nogaSimeon e taa kala moshilongo she, oshoka oya dhimbulula kutya Omuwa oku li pamwe naye. Asa okwe ya gongele ayehe kumwe nAajuda nAabenjamin.


text:
Esiku ndyoka oya yamba omagandjelondjambo kOmuwa ga zi miihakanwa mbyoka ye etelele: oongombe omathele gaheyali noonzi omayuvi gaheyali.


text:
Oya ningi ehangano, moka ya zimine okulongela Omuwa, Kalunga koohekulu, nomitima dhawo adhihe noomwenyo dhawo adhihe.


text:
Shaa omuntu, omugundjuka nenge omukuluntu, omulumentu nenge omukiintu, ngoka inaa simaneka Omuwa, Kalunga kaIsrael, okwa li e na okudhipagwa.


text:
Oya popi pombanda ya gana medhina lyOmuwa, ya dhiginine ehangano, nena oya kugilile taa ligola nokuhika omankuma.


text:
Aajuda ayehe oya li ya nyanyukwa, oshoka ya hangana ehangano ndika nomitima dhawo adhihe. Oya nyanyukilwa okulongela Omuwa, oye nokwe ya taamba e te ya pe ombili koombinga adhihe.


text:
Omukwaniilwa Asa okwa shundula yinakulu Maaka, kaa kale we muunenentu, oshoka okwa li a hambulitha oshimenka oshinyanyalithi Asheera, oshikalungakiintu sholuvalo. Asa okwa ke po oshimenka shoka, e shi tetagula e ta fikile iintimbu yasho mesilu lyaKidron.


text:
Asa nando ina hanagula po omahala agehe giinonoma yuupagani moshilongo, okwa kala i inekela Omuwa mokukala kwe akuhe.


text:
Okwa tula motempeli iinima ayihe mbyoka he Abia e yi yoololela Kalunga, osho wo oshingoli noshisiliveli shoka ye mwene e shi yoololele Kalunga.


text:
Momumvo omutimilongondatu nahamano gwepangelo lyaAsa, omukwaniilwa gwaJuda, omukwaniilwa Baasha gwaIsrael okwa matukile Juda e ta tameke okuninga Rama oshilandohote, opo a tokole ondjila yokuya nokupita mo muJuda.


text:
Nena Asa okwa kutha iisiliveli niingoli ayihe mbyoka ya li ya hupile motempeli nomombala e te yi tumu kuDamaskus komukwaniilwa Benhadad gwaSiria nelaka tali ti:


text:
“Natu hangane, ngaashi ootate ya li. Iisiliveli niingoli mbika omulongelo gwoye. Teya po ehangano lyoye nomukwaniilwa gwaIsrael Baasha, opo a kuthe mo omatanga ge moshilongo shandje.”


text:
Benhadad okwa zimine ethaneko lyaAsa e ta tumu oondjayi dhiita nomatanga gawo, ya ka homone iilando yaIsrael. Oya kwata po Ijon, Dan, Abel Bet Maaka, niilando ayihe yaNaftali, moka omaliko ga li ga pungulwa.


text:
Nena omukwaniilwa Asa okwa gongele aantu ya za muJuda alihe e te ya lombwele, ya humbate po omamanya nomiti ndhoka Baasha a li ta longitha puRama noye yi longitha okukoleka iilando Geba naMispa.


text:
Pethimbo ndyoka omuhunganeki Hanani okwe ya komukwaniilwa Asa e ta ti: “Molwashoka wi itula omukwaniilwa gwaSiria peha lyokwiinekela Omuwa, Kalunga koye, etangakwiita lyomukwaniilwa gwaIsrael olye ku yi ontuku.


text:
Aasudani nAalibia kaya li ando ye na omatangakwiita omanene pamwe nomatembakwiita ogendji nuukambe? Ndele molwashoka owa li wi inekela Omuwa, oye okwa sinditha ayehe.


text:
Omuwa ota tonatele uuyuni auhe, a nkondopaleke mboka ye na omitima dhe mu inekela. Owa longo uugoya, onkee okuza nena oto ka kala aluhe to hingilwa iita.”


text:
Omolwashika Asa a geele omuhunganeki noonkondo e te mu tula moonkandja. Pethimbo tuu ndyoka Asa okwa tameke okuhepeka nayi aantu yamwe yomoshigwana.


text:
Iiningwanima ayihe yomepangelo lyaAsa, okuza ketameko sigo okehulilo, oya nyolelwa mondjokonona yaakwaniilwa yaJuda naIsrael.


text:
Momumvo gwe guukwaniilwa omutimilongondatu nomugoyi okwa kwatwa kuuvu uudhigu wokoompadhi. Ihe nando ongeyi, ina kugila Omuwa ekwatho, okwa yi owala koonganga.


text:
nokwa fumvikwa mombila ya hokwa memanya, ndjoka e yi ihokithile ye mwene moshilando shaDavid. Efumviko lye olya longekidhilwa iizimba nomagadhi ga nika nawa, noya tema omulilo omunene e taa lili oosa dhe.


text:
Okwa langeke omatanga miilandohote yaJuda, moshilongo shaJuda nomiilando mbyoka ya kwatelwe po kuAsa moshikandjo shaEfraim.


text:
Omuwa okwa yambeke Jehosafat, oshoka okwa landulile oshinkoti shahe shopetameko noina simaneka Baal.


text:
Okwa longele Kalunga kahe, a vulika kiipango yaKalunga ye ina ninga, ngaashi aakwaniilwa yaIsrael ya ningi.


text:
Omuwa okwa pe Jehosafat epangelo lya kola moshilongo shaJuda, naantu oye mu etele omilongelo, e ta ningi omuyamba nomusimanekwa unene.


text:
Okwi ikumike mokulongela Kalunga e ta hanagula po omahala agehe giinonoma yuupagani niiyelekela yoshikalungakiintu Asheera muJuda.


text:
Momumvo omutitatu gwepangelo lye okwa tumu aambala ye Benhail, Obadia, Sakaria, Netanel naMikaia, ya ka longe aantu miilando yaJuda.


text:
Oya thindikilwa kAalevi omugoyi naayambi yaali. Aalevi oyo Shemaia, Netania, Sebadia, Asahel, Shemiramot, Jehonatan, Adonia, Tobia naTobadonia, naayambi oyo Elishama naJoram.


text:
Aafilisti yamwe oye etele Jehosafat oshisiliveli oshindji nomagano galwe, nAayarabi yamwe oye mu etele oonzi 7 700 niikombo 7 700.


text:
moka omaliko ga li ga pungulilwa mo ogendjigendji. MuJerusalem okwa li e na mo aaniihako ya dhenga pombanda


text:
pamaludhi gawo. Adna okwa li ondjayi yomatanga goludhi lwaJuda; nokwa li e na aakwiita 300 000 mewiliko lye.


text:
Ondjayi yomatanga goludhi lwaBenjamin oya li Eliada, omukwiita ofule ta wilike aakwiita 200 000 ya homata iikandekitho nomagonga.


text:
Aalumentu mbaka oya yakula omukwaniilwa muJerusalem, kakele kaamboka e ya langekele miilandohote yilwe yaJuda.


text:
Omukwaniilwa gwaJuda Jehosafat sho a yambapala e ta simana, okwa hokanithitha omukwazimo lye nomukwazimo gwaAhab, omukwaniilwa gwaIsrael.


text:
Omimvo dhimwe sho dha piti po, Jehosafat okwa yi koshilando Samaria, a ka talele po Ahab. Ahab okwe mu longekidhile oshituthi nokwa tsele oongombe odhindji noonzi odhindji. Okwa kambadhala okuheka Jehosafat, a ye naye molugodhi, a matukile oshilando Ramot shaGilead.


text:
Ahab okwa pula Jehosafat a ti: “Oto ka ya pamwe nangame, tu ka ponokele Ramot?” Jehosafat okwa yamukula a ti: “Ondi ilongekidha nde ku fa, nosho wo aakwiita yandje. Otatu gama kungoye.”


text:
Ahab okwi ithanene mo aahunganeki ye thike lwopomathele gane, e te ya pula ta ti: “Nandi ye ndi ka homone Ramot nenge aawe?” Aahunganeki oya yamukula ya ti: “Shi matukila, Omuwa ote ku pe esindano.”


text:
Ihe Jehosafat okwa pula a ti: “Kape na omuhunganeki gulwe ngoka tatu vulu oku mu pula omayele gOmuwa?”


text:
Aakwaniilwa mbaka yaali oya li ya zala oonguwo dhawo dhopaukwaniilwa e taa kuutumba kiipangelapundi yawo polupale pondje yosheelo shaSamaria, naahunganeki ayehe taa hunganeke komeho gawo.


text:
Gumwe gwomuyo, Sedekia yaKenaana, okwa hambula ooniga dhiiyela iiluudhe e ta ti kuAhab: “Omuwa ota ti ngeyi: ‘Oto ka kondjitha Aasiria nooniga ndhika e to ya sindi thiluthilu.’ ”


text:
Ihe Mikaia okwa yamukula a ti: “Otandi uvaneke kOmuwa omunamwenyo kutya otandi ka popya ashike shoka ta lombwele ndje.”


text:
Mikaia okwa yamukula: “Ondi wete etangakwiita lyaIsrael lya halakanena kiikulundundu lya fa oonzi dhaa na omusita. NOmuwa okwa ti: ‘Aantu mbaka kaa na omukwatelikomeho; ya etheni ya ye kaandjawo nombili.’ ”


text:
Ahab okwa ti kuJehosafat: “Onde ku lombwele kutya iha hunganekele ndje uuwanawa; aluhe uuwinayi auke!”


text:
Omuwa okwa pula a ti: ‘Olye ta ka kotokela Ahab, opo a ka ye a ka dhipagelwe kuRamot?’ Gumwe okwa ti shontumba nomukwawo okwa popi shongandi,


text:
sigo ombepo ya holoka komeho tayi hedha kOmuwa e tayi ti: ‘Otandi ke mu kotokela.’ Omuwa okwa pula a ti: ‘To mu ende ngiini?’


text:
Ombepo oya yamukula ya ti: ‘Otandi ka popitha aahunganeki yaAhab iifundja.’ Omuwa okwa ti: ‘Inda, u ke mu kotokele. Oto shi tompola.’ ”


text:
Nena omukwaniilwa gwaIsrael Ahab nomukwaniilwa gwaJuda Jehosafat oya yi, ya ka homone oshilando Ramot shaGilead.


text:
Sho ya mono Jehosafat, yo ayehe oyo dhiladhila kutya oye omukwaniilwa gwaIsrael, noye mu galukile, ye mu ponokele. Ihe Jehosafat okwa kugu onkugo, nOmuwa Kalunga okwe mu hupitha e ya galula kuye.


text:
Oondjayi dhomatembakwiita oya mono kutya nani ke shi omukwaniilwa gwaIsrael, noye etha oku mu landula.


text:
Polumwe omukwiita Omusiria oku umbu omposi oshikuti sha yaha omukwaniilwa Ahab pokati kehuuyanza nongama ye. Ahab okwi igidha omuhingi gwetembakwiita lye a ti: “Nda yahwa, galuka, tu ze mo molugodhi!”


text:
Olugodhi sho lwa li lwa kwata miiti, omukwaniilwa Ahab okwa kala e egamena metemba lye lya taalela Aasiria. Peningino lyetango okwa si.


text:
Omuhunganeki Jehu yaHanani okwa yi a ka tsakaneke omukwaniilwa e ta ti kuye: “Oto dhiladhila tuu kutya oshu uka okukwatha mboka aawinayi nokugama kumboka ye tonde Omuwa? Shoka wa longo, oshe ku tukuluthile ondjahi yOmuwa.


text:
Ihe nando ongeyi, mungoye omu na ngaa uuwanawa washa. Owa kombolola po iiyelekela ayihe yoshikalungakiintu Asheera, shoka sha simanekwa kaantu, nowa kambadhala okulandula ehalo lyOmuwa.”


text:
Jehosafat nando okwa kalele muJerusalem, okwa endaenda olwindji mokati kaantu, okuza kuBeersheba muumbugantu sigo okooha dhoshilongo shokoondundu dhaEfraim muumbangalantu, opo a igidhile aantu, ya galukile kOmuwa, Kalunga koohekulu.


text:
e te ya kumagidha ta ti: “Mokutomona ompangu kaleni mwa kotoka; itamu longo moonkondo dhuuntu, aawe, omoonkondo dhOmuwa. Omuwa oku li pamwe nane, uuna tamu utha oompangu.


text:
Tileni Omuwa ne mu mu longele mwa kotoka, oshoka Omuwa, Kalunga ketu, iti idhidhimikile omakoto nenge ontondo nenge etaambo lyoombumbo.”


text:
Jehosafat okwa langeke wo muJerusalem Aalevi, aayambi nayamwe yomaawiliki yoshilando, ya ninge aatokolihapu yokuutha oohapu mokutonatela ompango yOmuwa nenge oontamanana maakali yomoshilando.


text:
Okwe ya kumagidha a ti: “Gwanitheni iilonga yeni mokutila Omuwa, mu vulike kuye nuudhiginini mwaayihe tamu yi longo.


text:
Ngele aakwashilongo aakweni miilando yawo taye ya kune ye na iihokolola omolwedhipago nenge ya yono kompango nenge keutho lyontumba, ya kumagidheni, nkene ye na okukala mompangu, yaa kwate oshidhila shokuyona kOmuwa. Ngele itamu ya kumagidha, ne naakwashilongo aakweni otamu ka adhika kondjahi yOmuwa. Ihe ngele otamu gwanitha oshilonga sheni, itamu ka kala mu na ombudhi.


text:
Omuyambimukuluntu Amaria ota ka kala omukuluntu mokutokola iinima ayihe yeitaalo, naSebadia yaIsmael, omunashikandjo gwaJuda, ota ka kala e na etokolo lyahugunina miinima ayihe yonkalathano. Aalevi oyo omalenga geni. Kaleni mu na omukumo, ne mu tameke iilonga yeni. Omuwa na kale naayuuki!”


text:
Konima yaambika omatangakwiita gAamoabi nAayammoni pamwe noshipambu shimwe shAameuni, oga ponokele Juda.


text:
Oontumwa dhimwe odhe ya tadhi lombwele omukwaniilwa Jehosafat tadhi ti: “Etangakwiita enene lya za kuEdom olye ya lya ziilile handiyaka yEfuta lya sa, li ku ponokele. Olya kwata po nokuli Hazazon Tamar.” (Edhina ndika olyaEn-gedi.)


text:
Jehosafat okwa li a haluka e ta galikana Omuwa, e mu wilike. Nena okwa gandja elaka, aantu yi idhilike iikulya moshilongo ashihe.


text:
e ta galikana muule ta ti: “Omuwa, Kalunga kootatekulu, ongoye to lele megulu iigwana ayihe yomuuyuni. Ongoye u na oonkondo noonkondopangelo, nokape na ngoka te ku itakeke.


text:
Ongoye Kalunga ketu. Aantu yoye Aaisraeli sho ye ya mevi ndika, owa tidha mo aantu mboka ya li mo, e to li gandja koluvalo lwaAbraham, kuume koye, li ninge lyalwo sigo aluhe.


text:
kutya ngele oshiponga shasha tashi ya adha, shi ya yone po — ongele iita, elega nenge ondjala yekomba — nena otaa ya e taa thikama komeho gotempeli ndjika moka to simanekelwa. Otaa vulu oku ku galikana muudhigu wawo, ongoye noto ya uvu e to ya hupitha.


text:
“Ngashingeyi Aayammoni, Aamoabi nAaedom oye tu ponokele. Ootatekulu sho ya zi muEgipiti, ino ya pitikila ya pite momavi ngoka, onkee ootatekulu oye ga kunkula noinaye ga hanagula po.


text:
Ongoye Kalunga ketu! Ya geela, oshoka tse itatu vulu okukondjitha etangakwiita li thike mpoka tali tu matukile. Katu shi nokuli shoka tu na okuninga, ihe otatu kongo ekwatho kungoye.”


text:
Ombepo yOmuwa oya lambele Omulevi ngoka a li mokati kongundu. Edhina lye oJahasiel yaSakaria; okwa li gwomoludhi lwaAsaf nokwa li gwomoluvalo okuza kuAsaf sigo Mattania, Jeiel naBenaia.


text:
Jahasiel okwa ti: “Nkeyama nAajuda ne amuhe nAajerusalem, Omuwa ota ti: ‘Inamu tila, mu tyololoke nenge mu mbandapale okutsakaneka etangakwiita ndika enene. Olugodhi kalu shi lweni, ihe olwOmuwa.


text:
Ya matukileni ngula, sho taa ya taa tokola Ziz. Otamu ke ya tsakaneka pehulilo lyolusilu ndoka lu uka lwokombuga popepi naJeruel.


text:
Itamu pumbwa okukondja. Thikameni owala mwa tegelela: Otamu ka tala, nkene Omuwa te mu pe esindano.’ Aajuda nAajerusalem, inamu tenguka nenge mu haluke. Indeni kolugodhi, nOmuwa ota ka kala pamwe nane!”


text:
Omukwaniilwa Jehosafat okwi isizimike e ta tsu oshipala she mevi, naantu ayehe oyi inyongamene pevi e taa simaneke Omuwa.


text:
Aalevi yomoludhi lwaKohat nolwaKora oya thikama noya hambelele Omuwa, Kalunga kaIsrael, newi lyopombanda.


text:
Ongula onene aantu oya meneka ya yi kombuga popepi naTekoa. Sho ya tameke okuya, Jehosafat okwe ya lombwele ta ti: “Aajuda ne nAajerusalem! Inekeleni Omuwa, Kalunga keni, thikameni mwa kola. Itaaleni shoka aahunganeki ye taye mu lombwele, one notamu ka sindana.”


text:
Sho ya pulathana omayele, omukwaniilwa okwa lombwele aaimbi, ya zale oonguwo dhoshituthi yo ya kwatele komeho etangakwiita taa imbi taa ti: “Hambeleleni Omuwa, oshoka esilohenda lye ohali kala aluheluhe.”


text:
Aayammoni nAamoabi oya matukile Aaedom e taye ya kombo po thilu. Nena oya pilukilathana molugodhi olululu.


text:
Etangakwiita lyAajuda sho lya thiki koshungo ndjoka yi li mombuga, oya tala lwokaatondi noya mono omidhimba dha langathana pevi. Inapu za nando ondhi.


text:
Jehosafat naakwiita ye oya yi, ya ka yuge iihakanwa, e taa mono oongombe odhindji, omaliko, oonguwo niinima yilwe yi na ondilo. Oshe ya pula omasiku gatatu taa gongele iihakanwa, ihe iinima oya li oyindjiyindji, noinaa vula we okukutha shaa shoka.


text:
Mesiku etine oya gongala molusilu lwaBeraka e taa hambelele Omuwa molwaayihe mbyoka a longo. Omolwashoka olusilu ndoka lwa lukwa “Beraka”.


text:
Molwashika Jehosafat okwa lele nombili, Kalunga okwe mu vululukitha koombinga adhihe dhe mu kunduka.


text:
Jehosafat okwa ningi omukwaniilwa gwaJuda mepipi lyomimvo omilongo ndatu nantano. Yina oAsuba yaShilhi.


text:
ihe omahala giinonoma yuupagani kaga li ga hanagulwa po. Aantu inaa galukila naanaa noomwenyo dhawo adhihe kOmuwa, Kalunga koohekulu.


text:
Ashihe shilwe shoka Jehosafat a ningi, okuza ketameko lyepangelo lye sigo okehulilo, osha nyolelwa membo lyondjokonona yaJehu yaHanani, ndyoka oshitopolwa shondjokonona yaakwaniilwa yaIsrael.


text:
Pethimbo limwe omukwaniilwa Jehosafat okwa hangana nomukwaniilwa gwaIsrael Ahasia, ngoka a longo uuwinayi owindji.


text:
Ihe Elieser lyaDodavahu gwokuMaresha okwa londodha Jehosafat a ti: “Molwashoka wa hangana naAhasia, Omuwa ota ka hanagula po ashihe we shi tungile.” Noosikepa odha tekauka po noinadhi thayila we.


text:
Joram yaJehosafat okwa li e na aamwayinamati yahamano: Azaria, Jehiel, Sakaria, Azaria, Mikael naShefatia.


text:
He okwe ya pe iingoli oyindji niisiliveli nomagano galwe ge na ondilo nokwa langeke kehe gumwe, a pangele oshilandohote shimwe shomuJuda. Joram sho a li osheeli, Jehosafat okwe mu ningi omulanduli gwe muukwaniilwa.


text:
Joram sho a ningi omunankondo moshilongo, okwa dhipagitha aamwayina ayehe nomalenga gamwe Omaisraeli.


text:
Joram okwa ningi omukwaniilwa mepipi lyomimvo omilongo ndatu nambali, nokwa lele muJerusalem omimvo hetatu.


text:
Okwa landula uuwinayi woshinkoti shaAhab naakwaniilwa yalwe yaIsrael, oshoka okwa hokana omuna gwaAhab. Okwa yono kOmuwa,


text:
ihe Omuwa ka li a hala okuyona po ezimo lyaDavid, oshoka okwa hangana naDavid e te mu uvanekele kutya oluvalo lwe otalu ka lela aluhe.


text:
Joram nomalenga ge oya piti mo ye na omatembakwiita e taa homona Edom. Etangakwiita lyaEdom olye ya kondeke, ihe uusiku oye shi tompola, sho ya gwaya mo e taa yi ontuku.


text:
Okuza mpoka Edom okwa manguluka ko kuJuda. Pethimbo tuu ndyoka, oshilando Libna osha tsu ondumbo, molwashoka Joram okwe etha Omuwa, Kalunga koohekulu.


text:
Okwa tungu nokuli omahala giinonoma yuupagani miikulundundu yaJuda e ta yonitha Aajuda nAajerusalem kOmuwa.


text:
Omuhunganeki Elia okwa tumine Joram ontumwafo tayi ti: “Omuwa, Kalunga kahokulu David, okwe ku pangula, oshoka ino landula oshinkoti shaho, omukwaniilwa Jehosafat nenge shanyokokulu, omukwaniilwa Asa.


text:
Peha lyasho owa landula onshingo yaakwaniilwa yaIsrael e to hongolola Aajuda nAajerusalem okwiiteka Kalunga, ngaashi naanaa Ahab naalanduli ye ya ningi. Owa dhipaga po nokuli aamwanyoko, mboka ya li aawanawa ye ku vule.


text:
Molwoshinima shika, Omuwa ota ka geela shili oshigwana shoye, aamwoye naakiintu yoye e ta halakanitha po omaliko goye.


text:
Ngoye mwene oto ka ala uuvu womandjandja taga tuta iilalo, nomeni lyomimvo mbali uuvu otau ka pititha mo omandjandja goye.”


text:
Puushiinda wAasudani mboka ya adhika ya tula komunkulofuta opwa li Aafilisti nAayarabi yamwe. Omuwa okwe ya tsu omaminimini, ya ka hingile Joram iita.


text:
Oya matukile Juda e taa yugu uuwa womukwaniilwa e taa kwata po aakiintu yomukwaniilwa noyana, kakele kaAhasia, onkelo ye.


text:
Pethimbo lyomimvo mbali uuvu mbuka owa koko, sigo pehulilo omukwaniilwa a si kuuwehame uunene. Aathigona ye inaye mu simaneka nande, ya teme omulilo gwoosa, ngaashi ya ningile oohekulu.


text:
Joram okwa ningi omukwaniilwa mepipi lyomimvo omilongo ndatu nambali, nokwa lele muJerusalem omimvo hetatu. Kapwa li ngoka a yemata, sho a si. Oye mu fumvike moshilando shaDavid, ihe hamoombila dhaakwaniilwa.


text:
Aajerusalem oya kwaniileke Ahasia, onkelo yaJoram, peha lyahe, oshoka oyanamati ayehe aakuluntu oya adhika ya dhipagwa po kaayugani mboka yi ile kontanda pamwe nAayarabi.


text:
Ahasia okwa kwaniilekwa mepipi lyomimvo omilongo mbali nambali, nokwa lele muJerusalem omumvo gumwe. Ahasia naye wo okwa landula oshinkoti shezimo lyomukwaniilwa Ahab, oshoka yina Atalia-omuna gwaAhab nomutekulu gwaomukwaniilwa Omri gwaIsraelokwe mu tsu omayele ngoka ge mu fala muuwinayi.


text:
Okwa yono kOmuwa, oshoka konima yeso lyahe, aanezimo lyaAhab oya kala aagandjindunge ye noya longekidha eyonukopo lye.


text:
Pamayele gawo okwa hangana nomukwaniilwa gwaIsrael Joram, ya kondjithe Hasael, omukwaniilwa gwaSiria. Aakwiita oya pwakele muRamot shaGilead, naJoram okwe ehamekwa molugodhi.


text:
Kalunga okwa longitha etalelopo ndika kuJoram, li etele Ahasia eyonukopo. Manga Ahasia a li hoka, ye naJoram oya tsakanekwa komulumentu edhina lye Jehu yaNimshi, ngoka Omuwa e mu hogololele eyonopo lyezimo lyaAhab.


text:
Jehu sho a li ta tsakanitha elombwelo lyaKalunga, a yone po ezimo lyaAhab, okwi itsu kongundu yaawiliki Aajuda naamwahegona yaAhasia, mboka ya longele Ahasia. Jehu okwe ya dhipaga ayehe.


text:
Ahasia okwa landulwa e ta adhika a holama muSamaria. Oye mu fala kuJehu e taye mu dhipaga. Oya fumvike omudhimba gwe, opo ya simaneke hekulu, omukwaniilwa Jehosafat, ngoka a longele Omuwa pankondo dhe adhihe. Inapa thigwa nando omunezimo lyaAhasia ngoka ta vulu okulela oshilongo.


text:
Atalia, yina yomukwaniilwa Ahasia, sho a koneke kutya omwana a dhipagwa, okwa dhipagitha aawagona ayehe muJuda.


text:
Ahasia okwa li e na omumwahe omukiintu, edhina lye Jehosheba, a hokanwa komuyambi Jehoiada. Okwa hupitha po Joas, gumwe gwomaana yokombanda aamati yaAhasia. Okwe mu kutha mofuthi maana yokombanda mboka ya li taa dhipagwa e te mu holeke pamwe nomuyamuthi gwe mongulu yokulala motempeli. Atalia ina wapa oku mu dhipagitha.


text:
Momumvo omutiheyali omuyambi Jehoiada okwa tokola kutya ota ningi po sha. Okwa uvathana naawiliki mbaka yaakwiita ethele: Azaria yaJeroham, Ismael yaJehohanan, Azaria yaObed, Maaseia yaAdaia naElisafat yaSikri.


text:
Ayehe oya gongala motempeli e taa hangana naJoas, omuna gwokombanda. Jehoiada okwa ti kuyo: “Omuna gwokombanda oye nguka. Ota ningi omukwaniilwa, ngaashi Omuwa u uvanekele oluvalo lwomukwaniilwa David.


text:
Shika osho tatu gwanitha. Aayambi nAalevi sho taa ya miilonga mEsabati, oshititatu shawo otashi tonatele omiyelo dhotempeli,


text:
oshititatu oshikwawo otashi tonatele uuwa, noshihupe otashi kala posheelo Jesod. Aantu ayehe naa gongale mehale lyotempeli.


text:
Kape na ngoka ta vulu okuya motempeli kakele kaayambi nAalevi mboka ye li miilonga. Oyo otaa vulu okuya mo, oshoka oyo ya yapuka, ihe aantu yalwe naa vulike komalombwelo gOmuwa, ya kale pondje.


text:
Aalevi naa tonatele omukwaniilwa ye na omagongamwele pomake ye mu tula mekondeka. Naa kale pomukwaniilwa shaa mpoka ta yi. Shaa ngoka ta yelekele okuya motempeli, na dhipagwe.”


text:
Aalevi nAajuda oya gwanitha omalombwelo gaJehoiada. Aantu inaa lalekwa, sho taa zi miilonga mEsabati, omalenga oga tula ayehe miilonga — mboka taa ya koshilonga naamboka taa zimbuka.


text:
Nena Jehoiada okwa pititha mo Joas e te mu zaleke oshishani komutse e te mu pe embo lyompango yokulelitha. Osho ngaaka a kwaniilekwa. Omuyambi Jehoiada noyana oya gwayeke Joas, noshaa ngoka okwa kugilile ta ti: “Omukwaniilwa na kale e na omwenyo!”


text:
Atalia oku uvu aantu taa ligolele omukwaniilwa nokwa matukile kotempeli, nkoka kwa gongala aantu oyendji.


text:
Okwa mono ko omukwaniilwa omupe a thikama posheelo shotempeli pongudhi yaakwaniilwa, e li mekondeka lyomalenga giita naahiki yoombenda. Aantu ayehe oya li taa igidha kenyanyu yo taa hiki oombenda, naayimbi yomotempeli ye na iihikomwa yawo taa wilike oshituthi. Atalia okwa tuula oonguwo dhe a sa uumbanda e ti igidha ta ti: “Mwa kotokele ndje!”


text:
Jehoiada ka li a hala Atalia a dhipagelwe mehale lyotempeli, onkee okwa lombwele omalenga giita a ti: “Mu pititheni pokati komikweyo dhaalangeli ne mu dhipage shaa ngoka ta yelekele oku mu popila.”


text:
Nena oya yi kotempeli yaBaal e taye yi kumuna po. Oya kumagula po iiyambelo niimenka e taa dhipaga Mattan, omuyambi gwaBaal, komeho giiyambelo.


text:
Jehoiada okwa langeke aayambi nAalevi mesiloshimpwiyu lyotempeli. Oya li ye na okugwanitha iilonga ye yi pelwe komukwaniilwa David, ya fikile Omuwa omayambo pampango yaMoses. Oya li wo taa tonatele olwiimbo niituthi.


text:
Jehoiada okwa langeke wo aalangeli piiyelo yotempeli, opo ya keelele mo ngoka kee na uuyogoki pamisindilo.


text:
Omalenga giita, oomvalekele, aakwanepangelo noshihupe shoshigwana oye ende mosheendo naJehoiada, sho a pititha mo omukwaniilwa motempeli e te mu fala muuwa. Oya pitile mosheelo shopombanda, nomukwaniilwa a kuutumba koshipangelapundi she.


text:
Joas okwa ningi omukwaniilwa gwaJuda mepipi lyomimvo heyali nokwa lele muJerusalem omimvo omilongo ne. Yina oZibia gwokuBeersheba.


text:
Okwa lombwele aayambi nAalevi, ya ye kiilando yaJuda okugongela iimaliwa yokomumvo maantu ayehe yokwoopalekululitha otempeli. Okwe ya lombwele ya longe neulumo, ihe Aalevi oya kakadhala.


text:
Nena omukwaniilwa i ithana omuyambimukuluntu Jehoiada e te mu pula ta ti: “Omolwashike ano inoo tonatela Aalevi, ya gongele muJuda naJerusalem oompale ndhoka Moses, omumati gwOmuwa, u uthile koshigwana okufuta ekoleko lyetsalihangano?”


text:
(Aalanduli yaAtalia, omukiintu ngoka omukeenakalunga, oya li ya nyateke otempeli e taa longitha iilongitho yayo iiyapuki mokusimaneka Baal.)


text:
Omukwaniilwa okwa lombwele Aalevi, ya pangele oshiketha shomakwathelo yo ye shi tule posheelo shotempeli.


text:
Oyi igidha muJerusalem naJuda kutya shaa omuntu ne etele Omuwa oompale ndhoka Moses, omumati gwaKalunga, u uthile mombuga.


text:
Shika osha li sho opalela aantu naawiliki yawo, oyo noye eta oompale dhawo dhiimaliwa e taa udhitha oshiketha.


text:
Shaa siku Aalevi ohaa fala oshiketha kelenga ekuluntu ndyoka hali shi tonatele. Sho shu udha, amushanga guuwa nomukalelipo gwomuyambimukuluntu ohaa kutha mo iimaliwa e taa shuna oshiketha peha lyasho. Oyo noya gongele iimaliwa oyindjiyindji.


text:
Omukwaniilwa naJehoiada oya gandja iimaliwa kaatonateli yeopaleko lyotempeli, mboka ya futu aahongi yomamanya, aanashihongelo naahambudhi ya pumbiwa meopaleko.


text:
Aaniilonga ayehe oya longo nuudhiginini e taa galulile otempeli konkalo yayo yonale noye yi opaleke e tayi fe ompe.


text:
Omaopaleko sho ga pu, oshingoli noshisiliveli shoka sha hupu ko, osha pewa omukwaniilwa naJehoiada, mboka ye shi longitha okuhambula iiyaha niikwaniipangitho yilwe yomotempeli. Jehoiada manga a li e na omwenyo, oondjambo odha li hadhi yambwa nuudhiginini motempeli.


text:
Molwokusimaneka iilonga mbyoka a ningile Aaisraeli, Kalunga notempeli, okwa fumvikwa moombila dhaakwaniilwa moshilando shaDavid.


text:
Oshigwana osha hulitha okuninga omambo motempeli yOmuwa, Kalunga koohekulu, e taa tameke okusimaneka iimenka niiyelekela yoshikalungakiintu Asheera. Oya kwata oshidhila, nuulunde mbuka owa hilile Juda naJerusalem ondjahi yOmuwa.


text:
Nena ombepo yaKalunga oye ya muSakaria, omuna gwomuyambi Jehoiada. Okwa thikama montaneho yaantu ayehe e ti igidha ta ti: “Omuwa Kalunga ota pula ta ti: ‘Oshike inaamu vulika kiipango yandje notamu iyetele omupya! Omwa ekelehi ndje, onkee onde mu ekelehi wo!’ ”


text:
Omukwaniilwa Joas okwe mu kondjitha, nopalombwelo lye oya dhipaga Sakaria nomamanya mehale lyotempeli.


text:
Omukwaniilwa okwa dhimbwa eyakulo lyuudhiginini ndyoka Jehoiada, he yaSakaria, e mu hupithile nalyo e ta dhipaga Sakaria. Sakaria sho a li pokusa, okwa igidha a ti: “Omuwa ne mu tale ye e mu geele!”


text:
Poshikufuthinge shomumvo ngoka Aasiria oya matukile Juda naJerusalem, ya dhipaga aawiliki ayehe e taa fala eliko enene kuDamaskus.


text:
Etangakwiita lyAasiria olya li eshona, ihe Omuwa okwe li dhengitha etangakwiita lyaJuda enene, oshoka aantu oye ekelehi Omuwa, Kalunga koohekulu. Osho ngeyi omukwaniilwa Joas a geelwa.


text:
Okwa li e ehamekwa unene, naatondi sho ya shuna, aambala ye yaali oye mu tsile ondumbo e taye mu dhipagele montala ye, opo ye mu galulile edhipago lyomuna gwomuyambi Jehoiada. Okwa fumvikwa moshilando shaDavid, ihe hamoombila dhaakwaniilwa.


text:
(Mboka ye mu tsile ondumbo, oyo Sabad, omuna gwomukulukadhi Omuammoni, edhina lye Shimehat, naJehosabad, omuna gwomukulukadhi Omumoabi, edhina lye Shimrit.)


text:
Efatululo lyembo lyaakwaniilwa oli na omahokololo gaana yaJoas, omahunganeko ngoka ge mu popi tage mu tamaneke, nehokololo lyetungululo lyotempeli. Omwana Amazia okwe mu landula muukwaniilwa.


text:
Amazia okwa ningi omukwaniilwa mepipi lyomimvo omilongo mbali nantano, nokwa lele muJerusalem omimvo omilongo mbali nomugoyi. Yina oJehoaddin Omujerusalem.


text:
Ihe ina dhipaga po oyana yago. Okwa landula shoka Omuwa a popya mompango yaMoses: “Aakuluntu inaa dhipagelwa epogolo lyoyana, noyana inaa dhipagelwa epogolo lyaakuluntu yawo; omuntu na dhipagelwe ondjo ye mwene.”


text:
Omukwaniilwa Amazia okwa pongolola Aajuda nAabenjamin momatanga giita pamaludhi gawo e ta tula po aawiliki yomatanga gaalumentu eyuvi noyomatanga gaalumentu ethele. Omatanga ge oge edhilila mo aalumentu ayehe yepipi lyaantu yomimvo omilongo mbali nenge ye vule po, ayehe kumwe 300 000. Oga li omatanga ga hogololwa, gi ilongekidhila olugodhi, omanyakwa okulongitha omagonga niikandekitho.


text:
Ihe omuhunganeki okwa yi komukwaniilwa e ta ti kuye: “Ino ya naakwiita mbaka Aaisraeli. Omuwa ke li pamwe naantu mbaka yomOshilongo shokuumbangalantu.


text:
Ngele oto yi pamwe nayo, Kalunga ote ku sindikitha kaatondi yoye, oshoka Kalunga oku na oonkondo okugandja esindano nenge esindiko.”


text:
Amazia okwa pula omuhunganeki a ti: “Ihe oshisiliveli shandje nde shi ya futu, otashi ningwa ngiini?” Omuhunganeki okwa yamukula a ti: “Omuwa ota vulu oku ku galulila shi vule shoka.”


text:
Amazia okwa shunitha omatanga ga hehelwa e te ga lombwele, ga shune kaandjawo. Oyo noya shuna kaandjawo, ya thita po kondjahi omolwAajuda.


text:
Amazia okwi itsu omukumo e ta fala omatanga ge kEkango lyomongwa. Oya kondjele hoka etaa dhipaga po omayuvi omulongo gaakwiita Aaedom,


text:
e taa kwata po omayuvi omulongo. Oonkwatwa oye dhi fala kondungu yondundu poshilando Sela e taye dhi umbile pevi nodha dhipagwa komamanya, sho tadhi koloka ko.


text:
Ihe aakwiita Aaisraeli mboka Amazia inaa pitika, a ye nayo molugodhi, oya homona iilando yaJuda pokati kaSamaria naBethoron. Oya dhipaga aantu omayuvi gatatu e taa yugu ko eliko enene.


text:
Amazia sho a galuka kedhengo lyAaedom, okwe etelele ko iimenka yawo, yi ninge ye, e te yi simaneke e te yi fikile omafikilondjambo.


text:
Shika osha geyitha Omuwa, e ta tumu omuhunganeki kuAmazia. Omuhunganeki okwa pula a ti: “Omolwashike to longele iikalunga iikwiilongo mbyoka inaayi vula nokuli okuhupitha aantu yayo miikaha yoye?”


text:
Amazia okwe mu kwata melaka a ti: “Matsa uunake twe ku lenge omugandjindunge gwomukwaniilwa? Mwena, ote ningi ndi ku dhipage!” Omuhunganeki okwa mwena po e ta ti: “Ngashingeyi onda tseya kutya Kalunga okwa tokola, e ku yonagule po molwambyoka ayihe wa ningi, sho wa dhini omayele gandje.”


text:
Omukwaniilwa gwaJuda Amazia naagandjindunge ye oya tsu ondumbo naIsrael. Okwa tumu elaka komukwaniilwa Jehoas gwaIsrael, ngoka a li omuna gwaJehoahas nomutekulu gwaJehu, te mu shongele olugodhi.


text:
Jehoas okwa yamukula Amazia a ti: “Eno lyokuLibanon olya tseyithile omusendeli gwokuLibanon tali ti: ‘Gandja omumwoye omukadhona, a ninge omufuko gwomumwandjemati.’ Ihe iiyamakuti yomokuti oya piti po e tayi lyatagula po eno.


text:
Tala ko, Amazia, oto inenepeke, sho wa dhenge Aaedom, ihe ngame otandi ku pukulula, u kale paandjeni. Omolwashike to ishongele iiponga ngoye mwene naantu yoye?”


text:
Ihe Amazia okwa tindi okupulakena ko. Osha li ehalo lyaKalunga, opo Amazia a sindike, oshoka okwa simaneke iimenka yAaedom.


text:
Omukwaniilwa gwaIsrael Jehoas okwa yi molugodhi, a kondjithe omukwaniilwa gwaJuda Amazia. Oya tsakanene puBet Shemesh muJuda,


text:
Jehoas a kwata Amazia e te mu fala kuJerusalem. Nkoka okwa kumuna po edhingililokuma lyoshilando okuza kOsheelo shaEfraim sigo okOsheelo shokokolonela, oshinano shoometa konyala omathele gaali.


text:
Okwa faalele kuSamaria oshingoli noshisiliveli ashihe motempeli, iikwaniipangitho yomotempeli mbyoka hayi tonatelwa koluvalo lwaObed-Edom, nomaliko gomuuwa. Okwa fala ko wo oonkwatwa ombambyona.


text:
Amazia gaJehoas, omukwaniilwa gwaJuda, okwa kala natango e na omwenyo omimvo omulongo nantano konima yeso lyaJoas yaJehoahas, omukwaniilwa gwaIsrael.


text:
Iinima ayihe mbyoka Amazia a ningi okuza petameko sigo opehulilo lyepangelo lye, oya nyolelwa mondjokonona yaakwaniilwa yaJuda naIsrael.


text:
Okuza pethimbo ndyoka Amazia sho i iteka Omuwa, okwa tsilwa ondumbo muJerusalem. Hugunina okwa yi ondapo koshilando Lakish, ihe aatondi ye oye mu landulile ko e taye mu dhipaga.


text:
Aajuda ayehe oya hogolola Ussia gwaAmazia gwomimvo omulongo nahamano, a ninge omukwaniilwa peha lyahe.


text:
Ussia okwa ningi omukwaniilwa mepipi lyomimvo omulongo nahamano, nokwa lele muJerusalem omimvo omilongo ntano nambali. Yina oJekolja Omujerusalem.


text:
Manga omugandjindunge gwe Sakaria a li e na omwenyo, Ussia okwa longele Omuwa nuudhiginini, naKalunga okwe mu yambeke.


text:
Ussia okwa yi a ka kondjithe Aafilisti. Okwa kumuna po omadhingililokuma giilando Gat, Jabne naAshdod nokwa tungu iilandohote popepi naAshdod nomoshihupe shaFilistia.


text:
Ussia okwa koleke Jerusalem nokutunga ooshungo pOsheelo shokokolonela, pOsheelo shopesilu naampoka edhingililokuma tali goyoka.


text:
Nomoshilongo wo okwa tungu ooshungo dha kola e ta hupu omithima odhindji, oshoka okwa li e na iigunda iinene yiimuna miikulundundu yoponyonga yoondundu dhokuuninginino nomolushandja. Molwashoka Ussia okwa li e hole uunamapya, okwa tsu oshigwana omukumo, shi tsike omiviinu mevi lyokoondundu nokulonga omapya.


text:
Ussia okwa li e na etangakwiita enene meilongekidho okuya molugodhi. Oondjalula dhalyo odha li dha ningwa koohamushanga ye Jeiel naMaaseia metonatelo lyaHanania, limwe lyomomalenga gomukwaniilwa.


text:
Ussia okwa homateke aakwiita omahuuyanza, omagonga, omagala giiyela, oonguwo dhiiyela, omatati niikuti nomamanya gothethengele gokuumba.


text:
MuJerusalem oonkulungu dhe odha longekidha iiyumbitho yiikuti noyomamanya omanene, mbyoka ya tulwa mooshungo nokookolonela dhomadhingililokuma goshilando. Esimano lye olya taandele kokule e ta ningi omunankondo, oshoka Kalunga okwe mu kwatha.


text:
Ussia sho a ningi omunankondo, okwa tumbu pombanda, naashika oshe mu fala mepunduko. Okwa hindi Omuwa, Kalunga ke, sho a yi motempeli a fike iitsinino ketsininoyambelo.


text:
opo ye mu keelele. Oya ti kuye: “Ussia! Ku na uuthemba okufikila Omuwa iitsinino. Aayambi yomoluvalo lwaAaron oyo ayeke ya yapulilwa oku shi ninga. Za mo nokuli motempeli. Owa hinda Omuwa Kalunga, noito yambekwa we kuye.”


text:
Ussia okwa li a thikama motempeli poshiyambelo shiitsinino nokwa li a yelutha oshitsininitho. Okwa geele aayambi, nohaluka uuvu woshilundu owa mbunyuka moshipala she.


text:
Azaria naayambi yalwe oya tala oshipala shomukwaniilwa sha nyata, noye mu tidha mo motempeli. Okwe endelele okuza mo, oshoka Omuwa okwe mu dhenge.


text:
Osho ngaaka omukwaniilwa Ussia a kwatwa koshilundu sigo okesiku lyeso lye. Ina vula we okuya motempeli. Okwa kala mongulu yi ikalekelwa, a manguluka kiilonga ayihe, manga omwana Jotam ta pangele oshilongo.


text:
Omuhunganeki Jesaja yaAmos okwa nyola iinima ayihe mbyoka omukwaniilwa Ussia a ningile muuyuni wepangelo lye.


text:
Ussia okwa si nokwa fumvikwa momayendo gaakwaniilwa, ihe moluuvu we ina fumvikwa moombila dhaakwaniilwa. Omwana Jotam okwe mu landula muukwaniilwa.


text:
Jotam okwa ningi omukwaniilwa mepipi lyomimvo omilongo mbali nantano, nokwa lele muJerusalem omimvo omulongo nahamano. Yina oJerusha yaSadok.


text:
Okwa longo shoka sho opalela Omuwa, ngashika naanaa he a ningile; ihe ina yona a fa he, a fike ando iitsinino motempeli, ihe oshigwana osha tsikile ngaa muulunde.


text:
Jotam okwa tungu Osheelo shuumbangalantu wotempeli. Okwa tungu wo ombinga onene yedhingililokuma lyomuOfel muJerusalem.


text:
Okwa kondjitha omukwaniilwa gwaAmmon netangakwiita lye e te ya sindi. Nena okwa thiminike Aayammoni, ye mu fute omumvo kehe omimvo ndatu oshisiliveli shookilograma 3400, osiima yoolata 1000 niishokelya yoolata 1000.


text:
Iiningwanima yilwe mepangelo lyaJotam, iita ye nomulandupangelo gwe oya nyolelwa membo lyondjokonona yaakwaniilwa yaIsrael naJuda.


text:
Jotam okwa li e na omimvo omilongo mbali nantano, sho a ningi omukwaniilwa, nokwa lele muJerusalem omimvo omulongo nahamano.


text:
Ahas okwa ningi omukwaniilwa, sho a li e na omimvo omilongo mbali, nokwa lele muJerusalem omimvo omulongo nahamano. Ina landula oshinkoti shahekulu, omukwaniilwa David, ihe okwa ningi shoka inaashi opalela Omuwa,


text:
okwa lungunithile omafikilondjambo molusilu lwaBen Hinnom nokwa fike po oyanamati e ya saagelele iimenka. Osho a landula omikalo dhi kungitha dhaantu mboka Omuwa e ya tidha mo mondjila yAaisraeli.


text:
Omukwaniilwa Ahas sho a yono, Omuwa, Kalunga ke, okwe etha omukwaniilwa gwaSiria e mu dhenge e ta faalele Aajuda oyendji kuDamaskus oonkwatwa. Omuwa okwe etha ishewe omukwaniilwa gwaIsrael, edhina lye Peka yaRemalia, a dhenge Ahas e ta dhipaga po aakwiita omapenda yAajuda 120 000 esiku limwe. Omuwa, Kalunga koohekulu, okwa pitika shika shi ningwe, oshoka Aajuda oye etha Omuwa.


text:
Omukwiita Omuisraeli, edhina lye Sikri, okwa dhipaga Maaseia, omuna gwomukwaniilwa Ahas, Asrikam, elenga lyuuwa, naElkana, ondjayi yiita, ngoka melandulathano e li elenga etiyali lyomukwaniilwa.


text:
Aaisraeli nando aamwayina yAajuda, oya kwata po aakulukadhi naanona 200 000, ya ninge aapika, e taye ya fala kuSamaria pamwe niihakanwa oyindjiyindji.


text:
MuSamaria omwa li omuhunganeki gwOmuwa, edhina lye Oded. Okwa ka tsakaneka etangakwiita lyaIsrael posheelo shoshilando, sho tali galuka li na oonkwatwa Aajuda, e ta ti: “Omuwa, Kalunga koohokulu, okwa li a geele Juda nokwe mu etha mu ya dhenge, ihe oku uvu, sho mwe ya dhipaga nonyanya.


text:
Ngashingeyi omwa dhiladhila, mu pike aakiintu naalumentu yomuJerusalem naJuda. Itamu tseya nani kutya nane wo omwa yona kOmuwa, Kalunga keni?


text:
Pulakenii ndje! Oonkwatwa ndhika aamwanyoko. Ya etheni ya shune, oshoka Omuwa ota ningi e mu geele mondjahi ye.”


text:
Aakuluntu yane yomOshilongo shokuumbangalantu, Azaria yaJehohanan, Berekia yaMeshillemot, Jehiskia yaShallum naAmasa gaHadlai, oya ka kondjitha etangakwiita.


text:
Oya ti: “Inamu eta oonkwatwa ndhoka huka! Otwa yona nale nokuli kOmuwa notwe mu geyitha a gwana oku tu geela. Nonatango mwa hala okulonga shoka tashi nenepeke ondjo yetu.”


text:
naalumentu mboka yane oya tulwa po, ya longekidhile oonkwatwa oonguwo ndhoka dha zi miihakanwa. Oye dhi pe oonguwo noongaku, iikulya nomeya, e taa gwayeke omigwayo piilalo yadho. Ndhoka dha li dha vulwa, odha londekwa kuusino, noonkwatwa adhihe odha falwa koshilongo shaJuda, kuJeriko, oshilando shomilunga. Nena Aaisraeli oya shuna kaandjawo kuSamaria.


text:
Aaedom sho ya tameke okulwa Juda ekumbu e taa kwata po oonkwatwa odhindji, omukwaniilwa Ahas okwa kongo ekwatho kuTiglat-Pileser, omuleli gwaAssur.


text:
Pethimbo tuu ndyoka Aafilisti oya lu po omikunda dhoponyonga yoondundu kuuninginino nomuumbugantu waJuda. Oya kwata po iilando Bet Shemesh, Ajalon naGederot, niilando Soko, Timna naGimso nomikunda dhayo e taa kalelele mo.


text:
Molwashoka Ahas, omukwaniilwa gwaJuda, a goyokitha uuthemba waantu ye e ta kondjitha Omuwa, Omuwa oku undulile Juda omalwa ngaka.


text:
Ahas okwa kutha oshingoli motempeli, muuwa nomomagumbo gaawiliki yoshilongo e te shi gandja komupangeli, ihe shika inashi kwatha sha.


text:
Okwa yambele iikalunga yaasindi ye Aasiria oondjambo. Okwa ti: “Ookalunga yAasiria oya kwatha omukwaniilwa gwawo, onkee ngele otandi ya fikile omayambo, otaa vulu okukwatha ndje wo.” Shika oshe mu etele oshiponga pamwe noshigwana she.


text:
Ahas okwa kutha mo iikwaniipangitho ayihe motempeli e te yi nyanyagula po. Omiyelo dhotempeli okwe dhi edhile po e ta tungitha iiyambelo piikololo ayihe yaJerusalem.


text:
Moshilando nomomukunda kehe gwaJuda okwa tungile mo omahala giinonoma yuupagani, moka omafikilondjambo taga lungunithilwa iikalunga iikwiilongo. Pahedhi ndjika okwi iyetele ondjahi yOmuwa, Kalunga koohekulu.


text:
Iiningwanima yilwe yepangelo lye, okuza ketameko sigo okehulilo oya nyolelwa membo lyondjokonona yaakwaniilwa yaJuda noyaIsrael.


text:
Omukwaniilwa Ahas okwa si nokwa fumvikwa muJerusalem, ihe hamoombila dhaakwaniilwa. Omwana Hiskia okwe mu landula muukwaniilwa.


text:
Hiskia okwa ningi omukwaniilwa gwaJuda mepipi lyomimvo omilongo mbali nantano, nokwa lele muJerusalem omimvo omilongo mbali nomugoyi. Yina oye Abia yaSakaria.


text:
Momwedhi gwotango gwomumvo ngoka Hiskia a ningi omukwaniilwa, okwa egulululula omiyelo dhotempeli e te dhi opalekitha.


text:
e ta popi nayo ta ti: “Ne Aalevi, iyapuleni ne mu yelithe otempeli yOmuwa, Kalunga koohokulu. Motempeli kuthii mo shaa shoka tashi yi nyateke.


text:
Ootate oyi iteka Omuwa, Kalunga ketu, e taa longo shoka inaashi mu opalela. Oye mu etha e taa pilamene ehala lye eyapuki.


text:
Oye edhile po omiyelo dhotempeli, ya dhimitha oolamba noye etha okufika iitsinino nenge okulungunitha omafikilondjambo motempeli yaKalunga kaIsrael.


text:
Molwashika Omuwa okwa geele Juda naJerusalem, naashoka e ya ningile, osha kakamitha e tashi halutha shaa ngoka.


text:
Aamwandjemati, inamu shelelelwa we. Onelela mboka mwa hogololwa kOmuwa, mu mu fikile iitsinino ne mu fale aantu moku mu simaneka.”


text:
Aalevi mboka ya li po, oyomoludhi lwaKohat, Mahat gaAmasai naJoel yaAzaria lwaMerari, Kish yaAbdi naAzaria yaJehallelel lwaGerson, Joa yaSimma naEden lyaJoa lwaElzafan, Shimri naJeuel lwaAsaf, Sakaria naMattania lwaHeman, Jehuel naShimui lwaJedutun, Shemaia naUssiel.


text:
Aantu mbaka oya gongele Aalevi aakwawo, naayehe oyi iyapula. Palombwelo lyomukwaniilwa oya tameke ihe okuyapululula otempeli pampango yOmuwa.


text:
Aayambi oya yi motempeli, ye yi yapule, noya kutha mo iinima ayihe mbyoka ya li ya nyata e taye yi fala mehale lyotempeli. Aalevi oye yi taamba e taye yi tutile pondje yoshilando kesilu lyokalonga Kidron.


text:
Iilonga mbika oya li ya tamekwa mesiku lyotango lyomwedhi gwotango, nomesiku etihetatu oye yi manene mondunda yokuthikila yotempeli. Oya longo ishewe omasiku gahetatu, sigo etimulongo netihamano lyomwedhi, opo otempeli yi opalekelwe elongelokalunga.


text:
Aalevi oye ya komukwaniilwa Hiskia e taa ti: “Otwa mana omaopaleko gotempeli ayihe, oshiyambelo shokulungunithila omayambo, oshitaafula shiikwiila iiyapuki niilongitho yayo ayihe.


text:
Otwe eta mo wo iilongitho mbyoka omukwaniilwa Ahas a li a kutha mo pethimbo ndyoka a li i iteka Kalunga, notwe yi yelitha. Ayihe oyi li komeho goshiyambelo shOmuwa.”


text:
Oya kutha oontsezi heyali, oonzi heyali, oonzigona heyali niikombo iheyali, ye yi yambele omagandjelo goondjo dhezimo lyomukwaniilwa nodhoshigwana shaJuda nokuyapula otempeli. Omukwaniilwa okwa lombwele aayambi, oluvalo lwaAaron, ye yi yambele koshiyambelo shOmuwa.


text:
Aayambi oya dhipaga tango oontsezi, taku landula oonzi, nena oonzigona e taa shashamine ombinzi yondjambo kehe koshiyambelo.


text:
Hugunina oya kutha iikombo ye yi eta komukwaniilwa nokaagalikani, mboka ya tenteke iikaha yawo kuyo.


text:
Nena aayambi oya dhipaga iikombo e taa tile ombinzi yayo koshiyambelo, yi ninge ondjambo yokukutha po oondjo dhaantu ayehe, oshoka omukwaniilwa okwa lombwele, omafikilondjambo nomayonondjambo ga ningilwe Israel alihe.


text:
Omukwaniilwa okwa landula omalombwelo ngoka Omuwa e ga lombwele omukwaniilwa David mokana kaGad, omuhunganeki gwomukwaniilwa, nokomuhunganeki Natan; okwa tula Aalevi motempeli ye na iiyaha, uuharpa niiketala,


text:
iihikomwa ngaashi mbyoka ya li hayi longithwa kuDavid. Aayambi oya li ya thikama mpeyaka ye na omankuma.


text:
Hiskia okwa ti, efikilondjambo nali etwe po. Eyambo sho lya tameke, aantu oyi imbi taa hambelele Omuwa, naahiki oya tameke okuhika omankuma niihikomwa ayihe yilwe.


text:
Omukwaniilwa naawiliki yoshigwana oya lombwele Aalevi, ya imbile Omuwa omaimbilohambelelo ngoka ga nyolwa kuDavid nokomuhunganeki Asaf. Oyi imbi nenyanyu, oya tsu oongolo e taa galikana Kalunga.


text:
Hiskia okwa ti kaantu: “Ngashingeyi sho mwi iyapula, eteleni Omuwa oontselelandjambo nomapandulondjambo.” Oye shi ningi, nayamwe yomuyo oye eta wo kehalo lyawo yene omafikilondjambo.


text:
Oye eta oontsezi omilongo heyali, oonzi ethele limwe noonzigona omathele gaali, dhi lungunithilwe Omuwa;


text:
Nokuli kakwa li aayambi ya gwana okudhipaga iimuna mbika ayihe, onkee Aalevi oye ya kwatha, sigo iilonga ya tsakanithwa, naayambi yi iyapula. (Aalevi oya li aadhiginini muuyogoki wopamisindilo ye vule aayambi.)


text:
Kakele komidhidhindjambo, aayambi oya li ye na wo oshimpwiyu shokufika oofu ndhoka dha zi momakwatathanondjambo noshokutilahi iinuwandjambo tayi longithwa pamwe nomafikilondjambo. Osho ngaaka elongelokalunga motempeli lya tameke ishewe.


text:
Omukwaniilwa Hiskia noshigwana ashihe oya li ya nyanyukwa, molwashoka Kalunga e ya kwatha okugwanitha ayihe mbika mbalambala.


text:
Oshigwana inashi vula okudhana Opaasa pethimbo lyo opala momwedhi gwotango, oshoka kapwa li aayambi ya gwana mboka yi iyapula, naantu oyendji inaa gongala muJerusalem. Omolwasho omukwaniilwa Hiskia, omalenga ge naantu yomuJerusalem ya zimine, yi dhanwe momwedhi omutiyali, nomukwaniilwa okwa tumu elaka kaantu ayehe muIsrael nomuJuda. Okwa nyolele wo omazimo gaEfraim nogaManasse te ga hiya, ge ye kotempeli muJerusalem okudhana oshituthi shOpaasa, ga simaneke Omuwa, Kalunga kaIsrael.


text:
onkee ya hiya Aaisraeli ayehe, okuza kuDan muumbangalantu sigo okuBeersheba muumbugantu, ye ye kuJerusalem noya dhane Opaasa pampango yOmuwa mongundu onene ye vule nale.


text:
Palombwelo lyomukwaniilwa nomalenga gee aatumwa oye ende naJuda alihe naIsrael ye na ehiyo ndika tali ti: “Aaisraeli ne, one tuu mboka mwa hupu ko, sho omukwaniilwa gwaAssur a lala evi. Galukileni kOmuwa, Kalunga kaAbraham, Isak naJakob, noye ta ka galukila kune.


text:
Inamu fa oohokulu nAaisraeli ooyakweni mboka yi iteka Omuwa, Kalunga kawo. Omu shi wete nokuli kutya okwe ya geele shili.


text:
Inamu tangalala ngayo, ihe vulikeni kOmuwa. Ileni kotempeli muJerusalem, ndjoka Omuwa e yi yapula sigo aluhe, ne mu mu longele, opo kee mu geele we.


text:
Ngele tamu galukile kOmuwa, nena mboka ya kutha po aakweni noya yi nayo oonkwatwa, otaye ke ya sila ohenda e taye ya galulile kegumbo. Omuwa, Kalunga keni, oye omunamutimahenda nomunesilohenda. Ngele tamu yi kuye, ote mu taamba.”


text:
Aatumwa oya yi koshilando kehe moshitopolwa shomazimo gaEfraim naManasse, sigo okezimo lyaSebulon, ihe aantu oye ya yolo e taye ya sheke.


text:
Kalunga okwa li ta longo wo muJuda e ta hanganitha aantu metokolo lyawo, ya vulike kehalo lye yo ya landule oshipango shomukwaniilwa nomalenga ge.


text:
Aantu oyendjiyendji oya gongala muJerusalem momwedhi omutiyali, ya dhane Oshituthi shIikwiila yaa na efulika.


text:
Oya kutha po iiyambelo ayihe mbyoka ya li hayi longithwa muJerusalem okuyamba omafikilondjambo niitsinino e taye yi umbile mesilu lyaKidron.


text:
Mesiku etimulongo netine lyomwedhi, oya dhipaga oonzigona dhOpaasa. Aayambi nAalevi mboka ya li inaa iyapula, oya li ya sa ohoni noyi iyapulile Omuwa, nokuza mpoka oya vulu ihe okuyamba omafikilondjambo motempeli.


text:
Oya ka thikama pomahala gawo motempeli palombwelo lyompango yaMoses, omumati gwaKalunga. Aalevi oya gandja ombinzi yoondjambo kaayambi, mboka ye yi shashamine koshiyambelo.


text:
Aantu oyendji sho ya li inaa iyapula, inaa vula okudhipaga oonzigona dhOpaasa, omolwashoka Aalevi oye shi ya ningile e taa yapulile Omuwa oonzigona.


text:
Oyendji mboka ya zi momazimo gaEfraim, Manasse, Issaskar naSebulon kaya li ya yogoka pamisindilo, onkee ya li ya sheshwa okudhana Opaasa. Omukwaniilwa Hiskia okwe ya galikanene ta ti:


text:
“Omuwa, Kalunga kootatekulu, omolwesilohenda lyoye dhimina po mboka taa ku simaneke noomwenyo dhawo adhihe, nonando ya kale inaa yogoka pamisindilo.”


text:
Aantu mboka ya gongala muJerusalem, oya dhana Oshituthi shiikwiila yaa na fulika omasiku gaheyali nenyanyu enene. Kehe esiku Aalevi naayambi oya hambelele Omuwa noonkondo dhawo adhihe.


text:
Hiskia okwa tanga Aalevi, sho ya wilike elongelokalunga nawa. Konima yomasiku gaheyali gokuyamba omakwatathanondjambo nokuhambelela Omuwa, Kalunga koohekulu,


text:
Omukwaniilwa Hiskia okwa gandja oontsezi eyuvi noonzi omayuvi gaheyali, opo aantu ya dhipage yo ya lye, nomalenga oge ya pe ishewe oontsezi eyuvi noonzi omayuvi omulongo. Aayambi oyendji oyi iyapula.


text:
Aantu ayehe oya li ya nyanyukwa — Aajuda, aayambi, Aalevi, aantu mboka ya zile kuumbangalantu naakwiilongo mboka ya li ya tula muIsrael nomuJuda.


text:
Oshilando Jerusalem osha li shu udha enyanyu, oshoka iinima ngaambika kayi ningilwe we okuza muuyuni waSalomo yaDavid.


text:
Aayambi nAalevi oya laleke aantu nuuyamba wOmuwa. Kalunga nokwa uvu omagalikano gawo megumbo lye lyomegulu e te ga taamba.


text:
Oshituthi sho sha hulu, Aaisraeli ayehe oya yi niilando ayihe muJuda e taa kumuna po oongundhimanya e taa teya po iiyelekela ya dhilikilwa oshikalungakiintu Asheera, taa yonagula po iiyambelo ayihe nomahala giinonoma yuupagani. Oye shi ningi muJuda alihe nomiitopolwa yaBenjamin, Efraim naManasse e taa shuna kaandjawo.


text:
Omukwaniilwa Hiskia okwa pongololulula iilonga yaayambi noyAalevi, shaa ngoka a kale e na oshimpwiyu she te shi dhiginine. Muka omwa kwatelelwa okuyamba omafikilondjambo nomakwatathanondjambo, okukala melongelokalunga motempeli nokuhambelela nokutanga Omuwa miitopolwa yi ili noyi ili yomotempeli.


text:
Omukwaniilwa okwa kutha miimuna ye mwene iinamwenyo tayi yambwa omafikilondjambo ongula nongulohi kehe, mEsabati, mOshituthi shomwedhi omupe nomiituthi iikwawo pampango yOmuwa.


text:
Omukwaniilwa okwa lombwele Aajerusalem, ye etele aayambi nAalevi omayambo ngoka ge ya uthilwa, opo ya kale ethimbo alihe miilonga pampango yOmuwa.


text:
Nanziya elaka sho lya gandjwa, Aaisraeli oye eta omagano giilya yawo iiwanawa, omaviinu, omagadhi gooholivi, omagadhi goonyushi niinima yilwe yomomapya gawo; oye eta iitimulongo yashaa shoka ya likola.


text:
Aantu ayehe mboka ya kala miilando yaJuda, oye eta iitimulongo yomoongombe noonzi dhawo noye eta wo omagano ogendjigendji, ngoka ya yoololela Omuwa, Kalunga kawo.


text:
Omagano oga tameke okuthika momwedhi omutitatu noga tsikile okundumbilwa oomwedhi ne dha landula ko.


text:
Omukwaniilwa Hiskia nomalenga ge sho ya mono, nkene aantu ya gandja oshindji, oya hambelele Omuwa nokupandula aantu ye Aaisraeli.


text:
nomuyambimukuluntu Azaria gwomoluvalo lwaSadok okwa ti kuye: “Okuza mpoka aantu sho ya tameke okweeta omagano gawo kotempeli, iikulya oya kala ya ha nokwa hupu oyindji. Otu na ayihe mbika, oshoka Omuwa okwa yambeke aantu ye.”


text:
e taa pungula mo omagano niitimulongo ayihe. Omulevi Konania okwa langekwa a kale omutonateli gwadho nomuyakuli gwe omumwayina Shimei.


text:
Aalevi mboka omulongo ya pewa iilonga mewiliko lyawo, oyo Jehiel, Azazia, Nahat, Asahel, Jerimot, Josabad, Eliel, Ismakia, Mahat naBenaia. Ayihe mbika oya ningwa palombwelo lyomukwaniilwa Hiskia nomuyambimukuluntu Azaria.


text:
Omulevi Kore kaImna, ngoka a li omulangeli omukuluntu pOsheelo shokuuzilo wotempeli, okwa li omutonateli gwokutaamba omagano ge etelwa Omuwa nogwoku ga topola.


text:
Miilando yilwe moka mwa kala aayambi, Kore okwa yakulwa moshilonga she nuudhiginini kAalevi mbaka: Eden, Miniamin, Jeshua, Shemaia, Amaria naShekania. Oya topolele Aalevi aakwawo iikulya pailonga yawo,


text:
hapamaludhi. Oya gandja oshitopolwa kaalumentu yomimvo omilongo ndatu nenge ye vule po, mboka ya li ye na iinakugwanithwa motempeli pamalangeko gawo.


text:
Aayambi oya pewa iilonga yawo pamaludhi, nAalevi yomimvo omilongo mbali nenge ye vule po, oya pewa iilonga yawo pamatanga giilonga.


text:
Oya nyolwa momisholondondo naakiintu yawo, oyana naatekulu yawo yalwe, oshoka oya li yi ilongekidhila okugwanitha iilonga yawo iiyapuki ethimbo kehe.


text:
Mokati kaayambi mboka ya li miilando ya pewa oluvalo lwaAaron, nenge miinapelo yayo, omwa li aantu mboka ye na oshimpwiyu shokutopola iikulya kaalumentu ayehe yomomazimo gaayambi nokukehe ngoka a li mo momisholondondo dhomaludhi gAalevi.


text:
Okwa li omunelago, oshoka shaa shoka a ningile otempeli nenge egwanitho lyompango, okwe shi ningi mombepo yuudhiginini neinekelo nokwiiyapulila Kalunga ke.


text:
Konima yaambika, Hiskia sho a longele Omuwa nuudhiginini, Sennakerib, omupangeli gwaAssur, okwa matukile Juda. Okwa kondeke iilandohote e ta lombwele aakwiita ye, ye yi kwate po.


text:
okwa tokola pamwe nomalenga ge, ya thitike omukanka gwomeya pondje yoshilando, opo ya keelele Aayassur kaaya mone omeya, uuna ya thiki popepi naJerusalem. Omalenga oga kutha ongundu onene yaantu e taa thitike oothithiya adhihe, opo omeya gaa tondokele kuyo.


text:
Omukwaniilwa okwa koleke omagameneno goshilando, sho a tungulula edhingililokuma lya li lya kumunwa po e ta tungile mo ooshungo mulyo e ta tungu edhingililokuma lyokondje. Okwa tungile wo omapopilo muMillo kuuzilo wombinga onkulu yaJerusalem. Okwa hambulitha omagonga ogendji niikandekitho.


text:
Okwa tula aalumentu ayehe moshilando mewiliko lyomalenga e te ya lombwele, ya gongale mehalandjandja posheelo shoshilando. Okwa ti kuyo:


text:
“Kaleni mwa tokola nomu na einekelo, inamu tila omupangeli gwaAssur nenge etangakwiita ndyoka te li wilike. Otu neni oonkondo tu ya vule.


text:
Oku na oonkondo dhopantu, ihe tse otu na ekwatho lyOmuwa, Kalunga ketu, te tu kwatha molugodhi lwetu.” Aantu oya pendapala pahapu dhomukwaniilwa gwawo.


text:
Konima manga Sennakerib netangakwiita lye ya li muLakish, okwa tumu elaka kuHiskia nokAajuda mboka ya li puye muJerusalem tali ti:


text:
“Ngame Sennakerib, omupangeli gwaAssur, ote pula kutya omwi itula mushike, sho mu li muJerusalem sha kondekwa?”


text:
Hiskia ote mu lombwele kutya Omuwa, Kalunga keni, ote ke mu hupitha miikaha yetu, ihe Hiskia ote mu kotokele note mu sitha kondjala nenota.


text:
Oye naanaa ngoka a hanagula po omahala gokunonoma niiyambelo, ihe nena ota lombwele Aajuda nAajerusalem, ya simaneke noya yambe iitsinino koshiyambelo shimwe ashike.


text:
Inamu tseya ootatekulu sho ya ningile, nasho nda ningile iigwana? Ookalunga yiigwana oya hupitha tuu iigwana yawo komupangeli gwaAssur?


text:
Ookalunga oyeni ya hupitha oshilongo shawo miikaha yetu? Ano otamu dhiladhila ngiini kutya Kalunga keni ota vulu oku mu hupitha?


text:
Inamu fundjalekwa kuHiskia nenge e mu pukithe owala. Inamu mu itaala! Kakwa li kalunga a vulu okuhupitha aantu yoshigwana shontumba miikaha yomupangeli gwaAssur. Osho naanaa naKalunga keni ita vulu oku mu hupitha!


text:
Ontumwafo ndjoka omupangeli a nyola, otayi kondjitha Omuwa, Kalunga kaIsrael. Otayi ti: “Ookalunga yiigwana inaa hupitha aantu yawo miikaha yandje. Osho wo Kalunga kaHiskia ita ka hupitha aantu ye miikaha yandje.”


text:
Omalenga ogi igidha oohapu ndhika mOshihebeli, opo ga haluthe noga tyololokithe Aajerusalem mboka ya li kombanda yedhingililokuma lyoshilando, opo ya kwate po oshilando nuupu.


text:
Oya popi Kalunga kaJerusalem, ngaashi haa popi iikalunga yiigwana yilwe, iimenka ya hongwa niikaha yaantu.


text:
Omuwa okwa tumu omuyengeli, ngoka a dhipaga aakwiita naanashihako yetangakwiita lyaAssur. Omupangeli okwa shuna kuAssur a sa ohoni. Esiku limwe manga a li motempeli yoshikalunga she, yamwe yomoyanamati oye mu dhipaga nomagongamwele.


text:
Pamukalo nguka Omuwa okwa hupitha omukwaniilwa Hiskia nAajerusalem miikaha yaSennakerib, omupangeli gwaAssur, nosho wo kaatondi yawo yalwe. Okwe ya kalitha nombili niilongo ayihe yopuushiinda.


text:
Aantu oyendji oye ya kuJerusalem, oya yambele Omuwa omayambo noya pe Hiskia omagano, okuza mpoka iigwana ayihe oya simaneke Hiskia.


text:
Pomasiku ngeyaka Hiskia okwa kwatwa kuuvu uudhigu, konyala a se. Oye nokwa galikana Omuwa, nOmuwa okwe mu pe endhindhiliko kutya ota ka aluka.


text:
Omukwaniilwa Hiskia okwa yambapala unene, naayehe oye mu simaneke. Okwi itungile oompungulilo dhokupungula mo oshingoli, oshisiliveli, omamanya gondilo, iizimba, omahuuyanza niinima iikwawo yi na ondilo.


text:
Kalunga okwe mu yambeke e te mu pe oonzi noongombe nuuyamba owindjiwindji e ta tungu iilando oyindjii.


text:
Hiskia tuu nguka a thitike omatondokelo gomeya gokweeta omeya koluthithiya lwaGihon e ta fulu okwena kwokufala omeya meni lyedhingililokuma lyaJerusalem. Hiskia okwa li e na elago mwaayihe mbyoka e yi longo.


text:
Nokuli aatumwa Aababilonia sho ye ya okukonakona oshinyengandunge shoka sha ningwa moshilongo, Kalunga okwe etha Hiskia a ye nondjila ye mwene, opo a vule oku mu tala sho e li momwenyo gwe.


text:
Ashihe shilwe shoka omukwaniilwa Hiskia a ningi neiyapulilo lye Omuwa, osha nyolelwa memoniko lyomuhunganeki Jesaja yaAmos nomembo lyondjokonona yaakwaniilwa yaJuda naIsrael.


text:
Hiskia okwa si nokwa fumvikwa moshitopolwa shopombanda shoombila dhaakwaniilwa. Aajuda ayehe nAajerusalem oye mu simaneke peso lye. Omwana Manasse okwe mu landula muukwaniilwa.


text:
Manasse okwa li e na omimvo omulongo nambali, sho a ningi omukwaniilwa gwaJuda, nokwa lele omimvo omilongo ntano nantano muJerusalem.


text:
Okwa tungulula omahala giinonoma yuupagani ngoka he Hiskia a li a kumuna po. Okwa tungu iiyambelo yokusimanekela Baal, okwa ningitha iiyelekela yoshikalungakiintu Asheera, nokwa simaneke oonyothi.


text:
Okwa yamba oyanamati omafikilondjambo mesilu lyaBen Hinnom, ya ninge omalungunithondjambo. Okwa anekelitha nokupulitha oonganga noompulile. Okwa yono nayi kOmuwa e ta tukulutha ondjahi ye.


text:
Okwa tula oshiyelekela motempeli, mehale moka Omuwa a lombwele David nomwana Salomo ta ti: “Muka muJerusalem, motempeli ndjika, omo mu na ehala ndyoka nde li hogolola mokati komazimo omulongo nagaali gaIsrael, li ninge ehala moka tandi simanekelwa.


text:
Manasse okwa fala Aajuda mepogolo enene li vule ndyoka lya pogolwa kiigwana mbyoka Omuwa e yi tidha mo moshilongo, opo aantu ye ya kale mo.


text:
Nena Omuwa okwe etha, oondjayi dhetangakwiita lyaAssur dhi homone Juda. Odha kwata Manasse, odhe mu tsu oongona, tadhi mu tula momalyenge noku mu fala kuBabilon.


text:
Kalunga okwa taamba egalikano lyaManasse e te li yamukula, sho e mu galulithile kuJerusalem, e ta lele ishewe. Shika osha tompo Manasse, a tseye kutya nani Omuwa oye Kalunga.


text:
Konima yaambika Manasse okwa lelepeke omutumbo gwedhingililokuma lyokondje kombinga yokuuzilo woshilando shaDavid, okuza popepi noluthithiya lwaGihon molusilu sigo okOsheelo shoohi nokukondeka ngeyi ehala lyoshilando lya lukwa Ofel. Okwa langeke wo ondjayi yiita moshilandohote kehe muJuda.


text:
Okwa kutha iikalunga ayihe iikwiilongo motempeli noshiyelekela shoka a tulile mo, niiyambelo yuupagani mbyoka ya li kondundu hoka kwa tungilwa otempeli nopomahala galwe muJerusalem; okwa fala iinima mbika ayihe pondje yaJerusalem e te yi ekelehi.


text:
Okwo opalekulula wo oshiyambelo shoka hashi simanekelwa Omuwa e ta yamba omakwatathanondjambo nomapandulondjambo. Okwa lombwele Aajuda ayehe, ya simaneke Omuwa, Kalunga kaIsrael.


text:
Ashihe shilwe shoka Manasse a ningi, egalikano lye kuKalunga ke, nomalaka gaahunganeki mboka ya popi naye medhina lyOmuwa, Kalunga kaIsrael, oya nyolelwa membo lyondjokonona yaakwaniilwa yaIsrael.


text:
Egalikano lyomukwaniilwa neyamukulo lyaKalunga, nehokololo lyokuyona kwe, manga ini itedhulula — uuwinayi mboka e u ningi, omahala giinonoma yuupagani niiyelekela yoshikalungakiintu Asheera mbyoka e yi hambulitha, niimenka mbyoka e yi longele — oya nyolelwa ayihe membo lyondjokonona yaahunganeki.


text:
Ammon okwa li e na omimvo omilongo mbali nambali, sho a ningi omukwaniilwa gwaJuda, nokwa lele muJerusalem omimvo mbali.


text:
Josia okwa li e na omimvo hetatu, sho a ningi omukwaniilwa gwaJuda, nokwa lele muJerusalem omimvo omilongo ndatu nagumwe.


text:
Momumvo omutihetatu guukwaniilwa we, manga omugundjuka, Josia okwa tameke okusimaneka Kalunga kahekulu David. Konima sho pwa piti omimvo ne, okwa tameke okuhanagula po omahala giinonoma yuupagani, iiyelekela yoshikalungakiintu Asheera niimenka yilwe wo.


text:
Mewiliko lye aantu ye oya kumagula po iiyambelo mpoka hapu simanekelwa Baal e taa kumuna po iiyambelo yiitsinino. Oya tatagula po iiyelekela yaAsheera niimenka yilwe e taa halakanitha po uutandu koombila dhaantu mboka ya li ye yi yambele.


text:
Okwa lungunithile omasipa gaayambi aapagani kiiyambelo nkoka ya yambelele. Sho a ningi ngeyi, okwa yapula Juda naJerusalem, yi yogoke.


text:
Moshilongo ashihe shokuumbangalantu okwa kumagula po iiyambelo niiyelekela yoshikalungakiintu Asheera, iimenka okwe yi tatagula po, nomatsininoyambelo okwe ga tatula uutandu. Nokwa galukile kuJerusalem.


text:
Momumvo omutimulongo nahetatu gwepangelo lye, sho a adhika a yogola oshilongo nosho wo otempeli nokuhulitha po esimaneko lyiimenka, omukwaniilwa Josia okwa tumu aantu yatatu, ya opaleke otempeli yOmuwa Kalunga. Oyo Shafan yaAzalia, Maaseia, omupangeli gwaJerusalem, naJoa yaJoahas, amushangandjayi.


text:
Iimaliwa mbyoka ya gongelwa kaatonateli Aalevi motempeli, oya pewa omuyambimukuluntu Hilkia. (Oyu umbwa ongalo kAaefraim nAamanasse nokoshihupe shOshilongo shokuumbangalantu nokAajuda, Aabenjamin nAajerusalem.)


text:
kaanashihongelo naatungi, opo ya lande omamanya niipilangi tayi longithwa meopaleko lyomatungo ngoka aakwaniilwa yaJuda ye etha ga yonuke.


text:
Aantu mboka ya li taa longo iilonga mbika, oya li aayuuki. Oya tonatelwa kAalevi yane: Jahat naObadia gwomoludhi lwaMerari naSakaria naMeshullam gwomoludhi lwaKohat. (Aalevi oya li aayimbi oonkulungu.)


text:
Aalevi ooyakwawo oya li taa tonatele eenditho lyiinima e taa wilike aaniilonga miilonga yi ili noyi ili, yamwe oya li aadhiginini yomambo nayamwe aakeeleli yopiiyelo.


text:
Iimaliwa sho ya li tayi kuthwa mompungulilo, Hilkia okwa mono embo lyompango yOmuwa, ndjoka Omuwa a gandjele kuMoses.


text:
Otwa kutha iimaliwa mbyoka ya li ya pungulwa motempeli e tatu yi gandja kaaniilonga naawiliki yawo.”


text:
Oye nokwa gwedha ko a ti: “Ondi na po embo mpaka ndyoka Hilkia a pe ndje.” Oye nokwe li leshele omukwaniilwa muule.


text:
e ta lombwele Hilkia, Ahikam yaShafan, Abdon yaMikaia, amushangampangu Shefan nomukalele gwomukwaniilwa Asaja ta ti:


text:
“Indeni, mu ke tu pulile Omuwa tse naantu ya hupile muIsrael naJuda. Monii mo shoka sha popiwa membo ndika. Omuwa okwe tu geele, oshoka ootatekulu inaa vulika koohapu dhOmuwa yo inaa ninga shoka embo ndika tali ti nashi ningwe.”


text:
Palombwelo lyomukwaniilwa, Hilkia nayalwe oya yi, ya ka pule komukulukadhi edhina lye Hulda, omuhunganeki ngoka a kala moshitopolwa oshipe muJerusalem. (Omulume Shallum yaTikva, omutekulu gwaHarhas okwa li omutonateli gwoonguwo dhomotempeli.) Oya hokololele Hulda shoka sha ningwa po.


text:
elaka lya zi kOmuwa tali ti: “Otandi ka geela Jerusalem naantu yasho ayehe nethingano ndyoka lya nyolelwa membo nolya leshelwa omukwaniilwa.


text:
Oye ekelehi ndje e taa yambele iikalunga omafikilondjambo. Osho ngaaka oya tukulutha ondjahi yandje niilonga yawo. Ondjahi yandje oya tukuluthwa, yi geele Jerusalem noitayi ka lotela we.


text:
nowi itedhulula e to ifupipike koshipala shandje, nokutuula oonguwo dhoye e to lili, sho wa uvu kutya tandi ka geela Jerusalem naantu yasho. Ondu uvu egalikano lyoye,


text:
Oyo ayehe oya gongala noya yi kotempeli ya thindikilwa kaayambi, Aalevi nokoshihupe ashihe shoshigwana, aayamba noohepele. Montaneho yawo omukwaniilwa okwa lesha embo lyehangano alihe mokule, ndyoka lyi itsuwa motempeli.


text:
Okwa thikama pongundhi yaakwaniilwa e ta hangana nOmuwa. Oshigwana ashihe osha li shi na okuuvaneka, shi vulike kOmuwa sho shi dhiginine iipango ye ayihe nomautho ge agehe nomutima aguhe noonkondo adhihe. Ashihe shoka shu uthwa membo lya monika, oshi na okudhigininwa.


text:
Okwa hanganithitha Aabenjamin naayehe mboka ya li po muJerusalem, ya uvaneke okudhiginina ehangano. Osho ngaaka Aajerusalem ya vulika, ya ende pahangano ye li hangana naKalunga koohekulu.


text:
Omukwaniilwa Josia okwa hanagula po iimenka ayihe yi nyanyalitha miitopolwa ayihe yaIsrael. Manga a li e na omwenyo, aantu oya simaneke Omuwa, Kalunga koohekulu.


text:
Omukwaniilwa Josia okwa dhana Opaasa muJerusalem, a simaneke Omuwa; mesiku etimulongo netine lyomwedhi gwotango oya dhipaga onzigona yOpaasa.


text:
Okwa kumagidha Aalevi, aanongeki yaIsrael, mboka ya li ya yapulilwa Omuwa ta ti: “Tuleni oshikethahangano motempeli ndjoka ya tungwa komukwaniilwa Salomo, omuna gwaDavid. Itamu shi humbata we, mu shi fale pehala nehala, ndele otamu longele Omuwa, Kalunga keni, naantu ye Aaisraeli.


text:
Ilongekidheni pamaludhi geni okutsakanitha iimpwiyu mbyoka mwe yi pewa komukwaniilwa David nomwana Salomo,


text:
opo motempeli mu kale oongundu dhAalevi tadhi kwatha omagumbo gAaisraeli yowala, ongundu kehe okegumbo limwe.


text:
Omu na okudhipaga oonzigona dhOpaasa. Iyapuleni ano, mu longekidhile Aaisraeli aakweni onzigona yOpaasa pamalombwelo ngoka Omuwa e ga pele Moses.”


text:
Omukwaniilwa Josia okwa kutha miimuna ye mwene oonzi, oonzigona noonkombwena omayuvi omilongo ndatu noontsezi omayuvi gatatu e te yi pe aathigona omayambo gOpaasa.


text:
Omalenga ge oga pe wo oshigwana, aayambi nAalevi omayambo gOpaasa. Aakuluntu yomotempeli — Hilkia, omuyambimukuluntu, Sakaria naJehiel — oya pe aayambi oonzigona noonkombwena omayuvi gaali nomathele gahamano noontsezi omathele gatatu, ye dhi yambe pethimbo lyoshituthi.


text:
Aawiliki yAalevi — Konania, Shemaia nomumwayina Netanel, Hashabia, Jeiel naJosabad — oye eta oonzigona noonkombwena omayuvi gatano noontsezi omathele gatano dha pewa Aalevi, ya yambe oontselelandjambo.


text:
Oshituthi shOpaasa osha longekidhwa. Aayambi nAalevi oya ka thikama pomahala gawo, ngaashi ya lombwelwa komukwaniilwa.


text:
Oonzigona dhOpaasa odha dhipagwa, Aalevi oye dhi yuyu, naayambi oya shashamine ombinzi koshiyambelo.


text:
Aalevi oya tula omafikilondjambo poluha, opo ye ga pe oongundu dhomagumbo, ga yambelwe Omuwa pamalombwelo gompango yaMoses. Osho ya ningi wo noongombe.


text:
Oya yotha omayambo gOpaasa momulilo, ngaashi shu uthwa, noya teleke omayambo omayapuki moombiga, miiketitha nomiipana noye etele mbala aantu onyama.


text:
Shika sho sha ningwa, Aalevi oya teleke onyama yawo noyaayambi yomoluvalo lwaAaron, oshoka aayambi oya longo sigo uusiku taa lungunitha omafikilondjambo noofu.


text:
Aayambi Aalevi yoludhi lwaAsaf oya li pomahala ngoka ye ga uthilwa komukwaniilwa David, Asaf, Heman naJedutun, omuhunganeki gwomukwaniilwa.


text:
Esiku ndyoka iinima ayihe oya ningilwa esimaneko lyOmuwa, okudhana Opaasa, nokuyamba omafikilondjambo koshiyambelo, ngaashi omukwaniilwa Josia a li u utha.


text:
Omasiku gaheyali Aaisraeli ayehe mboka ya li ko, oya dhana Opaasa nOshituthi shiikwiila yaa na fulika.


text:
Okuza muuyuni womuhunganeki Samuel kaku dhanenwe we Opaasa ya fa ndjika. Kaku na ngoka gwomaakwaniilwa yaIsrael a dhanene Opaasa ya fa ndjika ya dhanenwe komukwaniilwa Josia, aayambi, Aalevi nAajuda, Aaisraeli nAajerusalem


text:
Omukwaniilwa Josia sho a ningile otempeli iinima mbika ayihe, omukwaniilwa gwaEgipiti Neko okwa yi netangakwiita lye, a ka kondjithe Karkemish pomulonga Eufrat. Josia okwa kambadhala oku mu keelela,


text:
ihe Neko okwa tumine Josia elaka tali ti: “Iita mbika tandi hingi kayi na sha nangoye, omukwaniilwa gwaJuda. Inandi ya ndi ku kondjithe, ihe okukondjitha aatondi yandje, naKalunga okwa lombwele ndje, ndi endelele. Kalunga okwa gama kungame, ino kondjitha ndje, ota ningi e ku yone po.”


text:
Josia ine mu pulakena nando. Okwa tindi okupulakena shoka Kalunga a popi momukwaniilwa Neko. Okwi idhimbike e ta yi molugodhi molushandja lwaMegiddo.


text:
Molugodhi iikuti yAayegipiti oya yaha omukwaniilwa Josia. Okwa lombwele aapiya ye a ti: “Kuthii ndje po, oshoka onda yahwa nayi!”


text:
Oyo noye mu kutha mo metembakwiita lye e taye mu tula metembakwiita etiyali ndyoka lya li po, e taye mu fala kuJerusalem. Okwa si nokwa fumvikwa moombila dhaakwaniilwa. Aajuda ayehe nAajerusalem oye mu lili oosa.


text:
Omuhunganeki Jeremia okwa totele eso lyomukwaniilwa Josia ontakumandjimbo. Osha ningi omukalo gwaayimbi ayehe muIsrael okwiimba ontakumandjimbo ndjika, sho taye mu lili oosa. Ondjimbo ndjika oyi li membo lyoontakumandjimbo.


text:
nondjokonona ye okuza ketameko sigo okehulilo — ayihe oya nyolelwa membo lyondjokonona yaakwaniilwa yaIsrael naJuda.


text:
Joahas okwa li e na omimvo omilongo mbali nandatu, sho a ningi omukwaniilwa gwaJuda, nokwa lele muJerusalem oomwedhi ndatu.


text:
Omukwaniilwa Neko gwaEgipiti okwe mu kwata po onkwatwa e ta futitha Juda oshisiliveli shookilograma 3 400 noshingoli shookilograma 34 iifendela.


text:
Neko okwa kwaniileke omumwayina gwaJoahas, edhina lye Eliakim, a ninge omukwaniilwa gwaJuda, e ta lukulula edhina lye, li ninge Jehoiakim. Joahas okwa falwa kuEgipiti.


text:
Jehoiakim okwa li e na omimvo omilongo mbali nantano, sho a ningi omukwaniilwa gwaJuda, nokwa lele muJerusalem omimvo omulongo nagumwe. Okwa yono kOmuwa, Kalunga ke.


text:
Omukwaniilwa gwaBabilonia Nebukadnezzar okwa matukile Juda e ta kwata po Jehoiakim e te mu fala kuBabilonia e li momalyenge.


text:
Ashihe shoka Jehoiakim a longo, mwa kwatelelwa iilonga ye iinyanyalithi nuuwinayi we mboka a hunu, oya nyolelwa membo lyondjokonona yaakwaniilwa yaJuda. Omwana Jehoiakin okwe mu landula muukwaniilwa.


text:
Jehoiakin okwa li e na omimvo omulongo nahetatu, sho a ningi omukwaniilwa gwaJuda, nokwa lele muJerusalem oomwedhi ndatu nomasiku omulongo. Okwa yono wo kOmuwa.


text:
Poshitemamvula omukwaniilwa Nebukadnezzar okwa fala Jehoiakin kuBabilonia onkwatwa, e ta faalele omaliko gotempeli. Nena Nebukadnezzar okwa kwaniileke hegona yaJehoiakin, edhina lye Sedekia, a ninge omukwaniilwa gwaJuda naJerusalem.


text:
Sedekia okwa li e na omimvo omilongo mbali nagumwe, sho a ningi omukwaniilwa gwaJuda, nokwa lele muJerusalem omimvo omulongo nagumwe.


text:
Sedekia okwa tsu ondumbo nomukwaniilwa Nebukadnezzar, ngoka e mu ganithithile medhina lyaKalunga a kale omwiinekelwa. Okwa li omutangalali nokwi ikukutike ye ina hala okugalukila kOmuwa, Kalunga kaIsrael.


text:
Ihe naawiliki wo yAajuda, aayambi noshigwana osha landula oshiholelwa shuulunde shiigwana mbyoka ye ya kunduka mokulongela iimenka, noya nyateke otempeli ndjoka Omuwa e yi yapula muJerusalem.


text:
Omuwa, Kalunga koohekulu, okwa tsikile okutuma aahunganeki, ya londodhe aantu ye, oshoka okwa li a hala e ya hupithe pamwe notempeli.


text:
Ihe yo oya dhini aatumwa yaKalunga, ya dhini oohapu dhe e taa yolo aahunganeki, sigo pehulilo ondjahi yOmuwa okugeela aantu ye oya ningi onene, noinaa vula oku yi yanda.


text:
Omuwa okwe etha omukwaniilwa gwaBabilonia e ya homone. Omukwaniilwa ngoka okwa dhipaga aagundjuka Aajuda, nomotempeli nokuli. Ina sila nando olye ohenda, omunona nenge omukuluntu, omulumentu nenge omukiintu, omuvu nenge ondjolowele. Kalunga okwe ya gandja ayehe kuye.


text:
Omukwaniilwa gwaBabilonia okwa yugu otempeli, omaliko gayo nuuyamba womukwaniilwa nomalenga ge, nokwa fala ayihe kuBabilon.


text:
Okwa fike po otempeli noshilando, oongulu dhasho adhihe nuuyamba washo, e ta kumuna po edhingililokuma lyoshilando.


text:
Ayehe mboka ya hupu ko, okwe ya fala muupika kuBabilon, nkoka ye mu longele nomaluvalo ge, sigo okuholokapo kwoshilongo shaPersia.


text:
Osho oohapu ndhoka Omuwa a popithile nale omuhunganeki Jeremia, odha gwanithwa. Otadhi ti: “Evi otali ka kala lya mbugala omimvo omilongo heyali, li ninge evululuko lyEsabati, ndyoka lya li inaali dhigininwa.”


text:
Momumvo gwotango Kores sho a li omupangeli gwaPersia, Omuwa okwa tsakanitha shoka sha popilwe komuhunganeki Jeremia. Omuwa okwa hwameke ombepo yaKores, a gandje oshipango molupe lwenyolo sho shi leshwe pombanda moshilongo she ashihe:


text:
“Kores, omupangeli gwaPersia ota ti ngeyi: ‘Omuwa, Kalunga komegulu, okwa ningi ndje omuleli guuyuni auhe nokwa pe ndje oshilongo shoku mu tungila otempeli muJerusalem muJuda. Ngashingeyi, ne amuhe mboka aantu yaKalunga, indeni ko, nOmuwa, Kalunga keni, na kale pamwe nane!’ ”


text:
“Kores, omupangeli gwaPersia ota ti ngeyi: Omuwa, Kalunga komegulu, okwa ningi ndje omuleli guuyuni auhe nokwa pe ndje oshilonga shoku mu tungila otempeli muJerusalem shomuJuda.


text:
Kalunga na kale nane amuhe, ne aantu ye. Indeni kuJerusalem, mu tungulule otempeli yOmuwa, Kalunga kaIsrael, Kalunga ngoka ta simanekelwa muJerusalem.


text:
Ngele gumwe gwomaantu muupika ta pumbwa ekwatho mokushuna, aashiinda ye naye mu kwathe. Naye mu pe oshisiliveli noshingoli, omaliko niimuna, nomayambo goku ka fala motempeli yaKalunga muJerusalem.”


text:
Nena aakuluntu yomaludhi gomazimo gaJuda naBenjamin, aayambi nAalevi naayehe mboka Kalunga a pendutha, oyi ilongekidhile okuya, ya ka tungulule otempeli yOmuwa muJerusalem.


text:
Aashiinda yawo ayehe oye ya kwatha noku ya pa iinima oyindji: iikwaniipangitho yoshisiliveli noyoshingoli, omaliko, iimuna niinima yilwe yi na ondilo, nomayambo gomotempeli.


text:
Kores okwe ya shunine iiyaha niitenga mbyoka omukwaniilwa Nebukadnezzar a kuthile motempeli muJerusalem e te yi tula motempeli yiikalunga ye.


text:
Okwe yi ya pe mewiliko lyaMitredat, omukuluntu gwomaliko guuwa, ngoka e yi yalula noku yi pa Sheshbazzar, omunashikandjo gwaJuda,


text:
ngaashi tashi landula mpaka: iiyaha yoshingoli 30 iiyaha yoshisiliveli 1 000 iiyaha yilwe 29 uuyaha woshingoli 30 uuyaha woshisiliveli 410 iikwaniipangitho yilwe 1 000.


text:
Ayihe kumwe oya li iiyaha 5 400 yoshingoli noyoshisiliveli niinima iikwawo mbyoka Sheshbazzar a yi nayo, aapongekwa sho ya zi muupika waBabilon nokuya kuJerusalem.


text:
Oyendji yomaapongekwa oya zi moshikandjo shaBabilon e taa shuna kuJerusalem naJuda, shaa ngoka okoshilando shaandjawo. Omazimo gawo oga li muupika muBabilonia, okuza sho omukwaniilwa Nebukadnezzar e ya kwatele oonkwatwa.


text:
Aawiliki yawo oya li Serubbabel, Josua, Nehemia, Seraia, Reelaia, Mordekai, Bilshan, Mispar, Bigvai, Rehum naBaana. Nguka omusholondondo gwomaludhi gaIsrael, pamwe nomwaalu gwoludhi kehe ndoka lwa galuka muupika:


text:
Parosh — 2 172 Shefatia — 372 Arah — 775 Pahat Moab (omaluvalo gaJeshua naJoab) — 2 812 Elam — 1 254 Sattu — 945 Sakkai — 760 Bani — 642 Bebai — 623 Asgad — 1 222 Adonikam — 666 Bigvai — 2 056 Adin — 454 Ater (haku tiwa Hiskia) — 98 Bezai — 323 Jora — 112 Hashum — 223 Gibbar — 95.


text:
Aantu mboka oohekulu ya li momikunda tadhi landula, oya li wo ya galuka: Betlehem — 123 Netofa — 56 Anatot — 128 Asmavet — 42 Kiriat Jearim, Kefira naBeerot — 743 Rama naGeba — 621 Mikmash — 122 Betel naAi — 223 Nebo — 52 Magbish — 156 Elam oshikwawo — 1 254 Harim — 320 Lod, Hadid naOno — 725 Jeriko — 345 Senaa — 3 630.


text:
Nguka omusholondondo gwomaludhi gaayambi mboka ya galuka muupika: Jedaia (omaluvalo gaJeshua) — 973 Immer — 1 052 Pashhur — 1 247 Harim — 1 017.


text:
Omaludhi gAalevi ngoka ga galuka muupika: Jeshua naKadmiel (omaluvalo gaHodavia) — 74 Aayimbi motempeli (omaluvalo gaAsaf) — 128 Aalangeli yotempeli (omaluvalo gaShallum, Ater, Talmon, Akkub, Hatita naShobai) — 139.


text:
Omaludhi gaalongi yomotempeli ngoka ya galuka muupika: Ziha, Hasufa, Tabbaot, Keros, Siaha, Padon, Lebana, Hagaba, Akkub, Hagab, Shamlai, Hanan, Giddel, Gahar, Reaia, Rezin, Nekoda, Gasam, Ussa, Pasea, Besai, Asna, Meunim, Nefisim, Bakbuk, Hakufa, Harhur, Bazlut, Mehida, Harsha, Barkos, Sisera, Temah, Neziah naHatifa.


text:
Omaludhi gaapiya yaSalomo mboka ya galuka muupika: Sotai, Hassoferet, Peruda, Jaala, Darkon, Giddel, Shefatia, Hattil, Pokeret Hazzebaim naAmi.


text:
Omwaalu aguhe kumwe gwomaluvalo gwaalongi yomotempeli nogwaapiya yaSalomo mboka ya galuka muupika, ogwa li 392.


text:
Okwa li aantu 652 yomomaludhi gaDelaja, Tobia naNekoda mboka ya galuka ya zi kiilando Tel Mela, Tel Harsha, Kerub, Addan, naImmer; ihe kaya li taa vulu okuholola kutya yo omaluvalo gAaisraeli.


text:
Mokati komaludhi gaayambi omwa li omaluvalo gaHabaia, Hakkoz naBarsillai (omulumentu ngoka a hokanene omuna gwOmugilead Barsillai nokwi ithanwa nedhina lyahemweno.)


text:
Omuleli gwAajuda okwe ya indike iikulya ya yambelwa Kalunga, manga kaaku na omuyambi ta vulu okulongitha Urim naTummim.


text:
kakele kaapiya yawo aalumentu naakiintu, mboka ya li 7 337. Oya li ye na wo aayimbi aalumentu naakiintu 200.


text:
Aapongekwa sho ya thiki potempeli yOmuwa muJerusalem, yamwe yomaawiliki yomaludhi oya gandja pahalo lyawo yene omagano gomayambo, ya kwathe metungululo lyotempeli pehala lyayo.


text:
Pankondo dhawo oya gandja moshiketha shetungululo iimaliwa yiingoli 61 000, uutale wiisiliveli 5 000 noonguwo dhaayambi 100.


text:
Aayambi, Aalevi nayamwe yomaantu oya kala muJerusalem nenge popepi nasho; aaimbi, aalangeli yotempeli naalongi motempeli oya tula momikunda dhopuushiinda; noshihupe shAaisraeli osha tula momikunda moka oohekulu ya li ya kala.


text:
Momwedhi omutiheyali Aaisraeli ayehe oya li ya tula momikunda dhawo. Nena ayehe oya gongala muJerusalem.


text:
Josua yaJehosadak, aayambi ooyakwawo naSerubbabel yaShealtiel pamwe nezimo lye oya tungulula oshiyambelo shaKalunga kaIsrael, opo ya wape okulungunithila ko omafikilondjambo pamalombwelo ga nyolwa mompango yaMoses, omumati gwaKalunga.


text:
Nonando aapongekwa ya galuka, oya tila mboka ya li moshilongo, oya tungulula oshiyambelo mpoka sha li nale. Nena oya tameke okulungunithila ko omafikilondjambo ongula nongulohi kehe.


text:
Oya dhana Oshituthi shiihwa iitalala pamisindilo; esiku kehe oya yamba omafikilondjambo gu uthilwa esiku ndyoka;


text:
oya yamba wo omidhidhindjambo nomayambo gOshituthi shomwedhi omupe naangoka giituthi ayihe yilwe moka Omuwa ta simanekelwa, osho wo omayambo gomagano.


text:
Aantu nando oya li inaa tameka okutunga otempeli, oya tameke mesiku lyotango lyomwedhi omutiheyali okulungunithila Omuwa omafikilondjambo.


text:
Aantu oyu umbu ongalo yiimaliwa, opo ya fute aahongi yomamanya naanashihongelo. Oya gandja iikulya, iinuwa nomagadhi gooholivi kAatiro nAasidoni, opo ye ya etele omisendeli dhokuLibanon tadhi pitile kefuta kuJoppa. Ayihe mbika oya ningwa pazimino lyaKores, omupangeli gwaPersia.


text:
Momwedhi omutiyali gwomumvo omutiyali, sho ya galuka ye ya kehala lyotempeli muJerusalem, iilonga oya tameke. Serubbabel yaShealtiel, Josua yaJehosadak nooyakwawo, aayambi nAalevi, ayehe mboka ya zi muupika noye ya kuJerusalem, oyi itula miilonga. Aalevi ayehe yomimvo omilongo mbali nenge ye vule po oya tulwa metonatelo lyetungululo lyotempeli.


text:
Omulevi Jeshua, oyana naakwawo, naKadmiel noyana (oludhi lwaHodavia) oyi itula kumwe, ya tonatele etungululo lyotempeli. (Oya kwathwa kAalevi yoludhi lwaHenadad.)


text:
Aantu sho ya tameke okutula po omakankameno gotempeli, aayambi oya hiki omankuma ya zala oondjatha dhawo, nAalevi yoludhi lwaAsaf oya li ye na iikwelengi. Oya hambelele Omuwa pamalombwelo ye ga pelwe muuyuni womukwaniilwa David.


text:
Oyi imbi taa hambelele Omuwa ye endulula taa ti: “Omuwa oye omwaanawa; esilohenda lye hali kala aluheluhe.” Aantu ayehe oyi igidha ya mana mo taa hambelele Omuwa molwaashoka omakankameno gotempeli ga tulwa po.


text:
Aayambi oyendji aakulupe, Aalevi naakuluntu yomaludhi mboka ya monene otempeli yotango, oya lili nokulililila, sho ya tala etulopo lyekankameno lyotempeli ndjika. Ihe yalwe mboka ya li ko, oya kaluluka kenyanyu.


text:
Kapwa li ngoka ta vulu okuyoolola ekaluluko lyenyanyu noondila, oshoka aantu oya kaluluka mokule noyu uvika kokulekule.


text:
Aatondi yAajuda nAabenjamin oyu uvu kutya aantu mboka ya galuka muupika, otaa tungulula otempeli yOmuwa, Kalunga kaIsrael.


text:
Oya yi kuSerubbabel naakuluntu yomaludhi e taa ti: “Tu pitikeni, tu tunge otempeli pamwe nane. Ndishi ohatu simaneke Kalunga gumwe, notwe mu yamba omayambo okuza komasiku ngoka, omupangeli gwaAssur Asarhaddon sho e tu tumine tu kale huka.”


text:
Serubbabel, Josua naakuluntu yomaludhi oya ti kuyo: “Itatu pumbwa ekwatho lyeni okutunga otempeli yOmuwa, Kalunga ketu. Otatu yi tungu tse yene, naanaa ngaashi omupangeli gwaPersia Kores e tu lombwele.”


text:
Nena aantu mboka ya adhika moshilongo, oya kambadhala okutyololokitha nokuhalutha Aajuda, opo yaa tunge we.


text:
Oya gandja oombumbo kaakwanepangelo yAapersia, opo ye ya kondjithe. Oye ya keelele ethimbo alihe lyelelo lyaKores sigo omelelo lyaDarius.


text:
Petameko lyepangelo lyaKserkses aatondi yaantu mboka ya li muJuda naJerusalem, oya nyola oontumwafo tadhi ya kondjitha.


text:
Muuyuni womupangeli Artakserkses gwaPersia Bishlam, Mitredat, Tabeel naahangani nayo oya nyolele omupangeli ontumwafo. Ontumwafo oya li ya nyolwa melaka lyOshiaramea nomoondanda dhasho.


text:
“Rehum, omunashikandjo naShimshai, Amushanga naakwanepangelo ooyakwawo, aatokolihapu oontumwa, aatonateli nomalenga agehe, aantu ya za muErek, Babilon naSusa muElam,


text:
ayehe kumwe naantu mboka Asenappar omunene nomunankondo e ya tembudha maandjawo e te ya langeke moshilando Samaria nopalwe kuuninginino womulonga Eufrat.”


text:
Ontumwafo otayi ti: “Komupangeli Artakserkses, otse aamati yoye kombinga ndjika yokuuninginino waEufrat.


text:
“Otwa hala oku ku tseyithila kutya Aajuda mboka ye ya huka ya zi miitopolwa yilwe yoshilongo shoye, oya tula muJerusalem notaa tungulula oshilando shoka shoshipwe noshondumbo. Oya tameke okutungulula omadhingililokuma notaye ke ga mana mbala.


text:
Nkeyama, oshilando shino ngele otashi tungululwa, nomadhingililokuma gasho taga opalekwa, aantu otaa ka tinda okufuta oompale, neliko lyoye otali fupipala.


text:
u konakonithe embo lyondjokonona yoohokulu. Ngele to shi ningi, oto ka dhimbulula kutya oshilando shoka oshipwidhi okuza konale noshe etele aakwaniilwa naaleli yiikandjo uudhigu. Omolwashoka osha hanagulwa po.


text:
Tse ano otatu ku tseyithile kutya oshilando shika ngele tashi tungululwa nomadhingililokuma gasho taga kolekwa, nena ito ka vula we okupangela oshitopolwa shika shokuuninginino waEufrat.”


text:
Omupangeli okwa tumu eyamukulo tali ti: “KuRehum omunashikandjo nokuShimshai amushanga nokaakwanepangelo ooyakwawo ye li muSamaria nokuuninginino womulonga Eufrat, kundweni.


text:
Onda gandja elaka, ekonakono li ningwe, nosha monika mo kutya konalenale Jerusalem osha tukulila epangelo iipotha nosha li shu udha aatsindumbo naatsithi yomaminimini.


text:
Aakwaniilwa aanankondo omo ya lele noya pangele oshitopolwa ashihe shokuuninginino waEufrat nokupula oompale nomaliko.


text:
Ontumwafo yaArtakserkses sho ya leshelwa Rehum, Shimshai nooyakwawo, oya yi mbala kuJerusalem e taa indike Aajuda okutungulula oshilando.


text:
Iilonga yotempeli oya kankekwa noya kala sigo omumvo omutiyali gwepangelo lyomupangeli gwaPersia, Darius.


text:
Pethimbo ndiyaka aahunganeki yaali, Haggai naSakaria yaIddo oya hunganeke medhina lyaKalunga kaIsrael ya lombwele Aajuda mboka ya kala muJuda naJerusalem.


text:
Serubbabel yaShealtiel naJosua yaJehosadak sho yu uvu elaka lyawo oya tameke okutunga otempeli muJerusalem, naahunganeki mboka yaali oye ya kwatha.


text:
Pethimbo ndyoka Tattenai, omunashikandjo shokuuninginino waEufrat, Shetar Bosenai naakwanepangelo ooyakwawo oye ya kuJerusalem e taa ti: “Olye e mu pe elaka, mu tunge otempeli nokutsakanitha omakuma?”


text:
Ihe Kalunga okwa tonatele aawiliki yAajuda, naakwanepangelo Aapersia oya tokola okutegelela, sigo ya nyolele Darius noya mone eyamukulo lye.


text:
“Nkeyama, ou na okutseya kutya tse otwa yi moshilongo shaJuda notwa mono otempeli yaKalunga omunene tayi tungululwa nomamanya omanene nomiti tadhi tulwa momakuma. Iilonga otayi ende po nawa nesiloshimpwiyu e tayi humu ko.


text:
“Otwa pula aawiliki yoshigwana, ye tu hokololele ngoka e ya pe uuthemba wokutungulula otempeli noku yi opaleka.


text:
Otwe ya pula wo omadhina gawo, opo tu vule oku ku yelithila nawa kutya aawiliki yiilonga mbika oolye.


text:
“Oya yamukula ya ti: ‘Otse aapiya yaKalunga kegulu nevi, notatu tungulula otempeli ndjoka ya li ya tungwa nale ya pwa komukwaniilwa omunankondo gwaIsrael.


text:
Ihe molwaashoka ootatekulu ya geyitha Kalunga komegulu, okwe ya sinditha kuNebukadnezzar, omukwaniilwa Omukaldea gwaBabilon. Otempeli oya hanagulwa po naantu oya falwa muupika kuBabilon.


text:
Ndele momumvo gwotango gwepangelo lyaKores, omupangeli gwaBabilon, Kores okwa gandja elaka, otempeli yi tungululwe.


text:
Okwa gandja wo iiyuma yoshingoli noyoshisiliveli mbyoka Nebukadnezzar a li a kutha motempeli muJerusalem e te yi pungula motempeli yaBabilon. Kores okwa gandja iikwaniipangitho mbika komulumentu edhina lye Sheshbazzar e te mu langeke omunashikandjo muJuda.


text:
Omupangeli okwe mu lombwele, e yi shune kotempeli kuJerusalem, noku tungulule otempeli mpoka ya li nale.


text:
Sheshbazzar okwe ya e ta tula po omakankameno; okuza mpoka otaku tungwa ihe otempeli, ihe inayi pwa natango.’


text:
“Ngashingeyi, ngele tashi ku opalele, Nkeyama, konakonitha momambo gondjokonona yuuwa muBabilon, ngele oKores a gandja elaka, otempeli yi tungululwe muJerusalem, ngoye u tu tseyithile shoka wa hala moshinima shika.”


text:
Omupangeli Darius okwa gandja elaka, ku konakonwe momambo gondjokonona yuuwa ngoka ga pungulwa muBabilon.


text:
“Momumvo gwotango gwepangelo lye omupangeli Kores okwa utha ngeyi: Otempeli yaKalunga muJerusalem nayi tungululwe, yi kale eha lyokuyambela omayambo. Otempeli nayi kale oometa omilongo mbali naheyali momutumbo noometa omilongo mbali naheyali momutamo.


text:
Omakuma naga tungwe ge na palufo oshiyalo shimwe shomiti kombanda yiiyalo itatu yomamanya. Omafutilo agehe naga ze moshiketha shuuwa.


text:
Iikwaniipangitho yoshingoli noyoshisiliveli mbyoka omukwaniilwa Nebukadnezzar e yi kutha motempeli yaJerusalem e te yi eta kuBabilon, oyi na okushunithwa kehala lyayo lyolela motempeli yaJerusalem.”


text:
Nena Darius okwa tumu eyamukulo tali ti: “KuTattenai, omunashikandjo shokuuninginino waEufrat, Shetar-Bosenai naakwanepangelo ooyakwawo yokuuninginino waEufrat. “Ikalekeni kokule notempeli


text:
ne inamu ipyakidhila noshinima shika. Etheni omunashikandjo gwaJuda naawiliki Aajuda ya tungulule otempeli yaKalunga pehala lyayo.


text:
Otandi mu lombwele, mu ya kwathe oku yi tunga. Omafutilo gawo naga ze miiketha yuuwa yomafendelo moshikandjo shokuuninginino waEufrat, opo iilonga yaa katekwe.


text:
Esiku nesiku, pwaa na ekwatakwato, omu na okupa aayambi muJerusalem shoka taye mu lombwele ye shi pumbwa: oontsezi oongundjuka, oonzi noonzigona dhokuyambwa omafikilondjambo gaKalunga komegulu, iilya, omongwa, omaviinu nenge omagadhi gooholivi.


text:
Shika nashi ningwe, opo ya yambe omayambo ngoka ge shi kutaambwa kuKalunga komegulu nokwiindilila eyambeko lye kungame naamwandjemati.


text:
Otandi utha natango kutya ngele oku na ngoka itaa vulika kelaka ndika, maandjawo namu dhikulwe omuti omunene gu na ondungu, opo a tsilikwe kugwo olutu lwe lwa ululwa. Egumbo lye nali ningwe ondumba yiiyagaya.


text:
Kalunga ngoka a hogolola Jerusalem, shi ninge ehala moka ta simanekelwa, na ekelehi omukwaniilwa kehe nenge oshigwana kehe shoka tashi kondjitha oshipango shika notashi kambadhala okuhanagula po otempeli. Ongame Darius nda gandja elaka ndika. Oli na okugwanithwa lela.”


text:
Nena omunashikandjo Tattenai, Shetar Bosenai naakwanepangelo ooyakwawo oya ningi naanaa ngaashi omupangeli a ti.


text:
Aawiliki yAajuda oya humu nawa komeho netungo lyotempeli taa kumikwa kaahunganeki Haggai naSakaria. Oya hulitha otempeli, ngaashi ya lombwelwa kuKalunga kaIsrael nokuKores, Darius naArtakserkses, aapangeli yaPersia.


text:
Nena Aaisraeli — aayambi, Aalevi nayalwe ayehe mboka ya zi muupika — oya yapula otempeli nenyanyu enene.


text:
Meyapulo oya yamba oontsezi ethele, oonzi omathele gaali noonzigona omathele gane, niikombo omulongo niiyali yomayonondjambo, shimwe okukehe ezimo lyaIsrael.


text:
Oya tula wo aayambi nAalevi melandulathano miilonga yomotempeli muJerusalem, opamalombwelo ge li membo lyaMoses.


text:
Oshigwana shoka sha zi muupika, osha dhana Opaasa mesiku etimulongo netine lyomwedhi gwotango gwomumvo gwa landula.


text:
Aayambi ayehe nAalevi oya adhika yi iyapula noya li aayogoki pamisindililo. Aalevi oya dhipaga oonzigona dhOpaasa dhaantu ayehe mboka ya galuka, dhaayambi nodhawo yene.


text:
Odha liwa kAaisraeli ayehe mboka ya galuka muupika nokwaayehe mboka ya li ye etha uupagani waantu mboka ya li moshilongo noyi ile okusimaneka Omuwa, Kalunga kaIsrael.


text:
Oya dhana Oshituthi shiikwiila yaa na efulika nenyanyu enene omasiku gaheyali. Oya li yu udha enyanyu molwaashoka Omuwa e ya silitha ohenda komupangeli gwaAssur, sho e ya kwatha miilonga yetungululo lyotempeli yaKalunga kaIsrael.


text:
Konima yomimvo odhindji, Artakserkses sho a li omupangeli gwaPersia, okwa li ku na omulumentu edhina lye Esra. Oohekulu oya za momuyambimukuluntu Aaron, ngaashi tashi landula mpaka: Esra olyaSeraia yaAzaria yaHilkia


text:
Esra okwa li omunongompango a tseya ompango ndjoka Omuwa, Kalunga kaIsrael, a pe Moses. Omupangeli okwe mu pe ashihe a li a pula, oshoka okwa li e na eyambeko lyOmuwa, Kalunga ke. Momumvo omutiheyali gwepangelo lyaArtakserkses, Esra okwa zi muBabilonia u uka kuJerusalem e li nongundu yAaisraeli mu na aayambi, Aalevi, aayimbi motempeli, aalangeli yotempeli naayakuli yomotempeli.


text:
Oya thigi po Babilonia mesiku lyotango lyomwedhi gwotango, nokekwatho lyaKalunga oya thiki muJerusalem mesiku lyotango lyomwedhi omutitano.


text:
Esra okwa li i igandjela okwiilonga ompango yOmuwa, oku yi landula nokulonga Aaisraeli iipango nomautho gayo agehe.


text:
Ndjika oyo ontumwafo Artakserkses e yi pe omuyambi nomunongompango Esra, ngoka a tseya iipango nomautho ngoka Omuwa e ga pe Israel. Ontumwafo otayi ti ngeyi:


text:
“Ote utha moshilongo shandje ashihe kutya Aaisraeli ayehe, aayambi nAalevi mboka ya hala okuya nangoye kuJerusalem, naa pewe epitikilo.


text:
Ngame, pamwe naagandjindunge yandje yaheyali, otatu ku tumu, u konakone onkalo muJerusalem naJuda, opo u mone, nkene ompango yaKalunga koye, ndjoka ye ku inekelelwa, tayi gwanithwa.


text:
Faalela ko omayambo goshingoli noshisiliveli ngoka tse naagandjindunge yandje twa hala okupa Kalunga kaIsrael, ngoka otempeli ye yi li muJerusalem.


text:
Faalela ko wo oshisiliveli noshingoli ashihe shoka to shi gongele moshitopolwa Babilon nomayambo ngoka oshigwana shaIsrael naayambi yawo taye ga gandjele otempeli yaKalunga kawo muJerusalem.


text:
“Dhiginina nawa iimaliwa mbika, u lande oongombe, oonzi oondumentu noonzigona, iilya nomaviinu u yi yambele koshiyambelo shotempeli muJerusalem.


text:
Longitha oshihupe shoshisiliveli noshingoli kushoka ngoye nooyakweni tamu tala olyo ehalo lyaKalunga keni.


text:
Iikwaniipangitho ayihe mbyoka we yi pewa, u yi longithe melongelokalunga, yi tula motempeli muJerusalem.


text:
“Otandi lombwele omalenga agehe gomaliko moshitopolwa shokuuninginino waEufrat, ya pe Esra, omuyambi nomunongompango mompango yaKalunga komegulu, ashihe shoka ta pula,


text:
ihe inashi konda ookilograma 3400 dhoshisiliveli, ookilograma 10 000 dhiilya, oolita 2000 dhomaviinu, oolita 2000 dhomagadhi gooholivi nomongwa gwa gwana nawa.


text:
Ashihe shoka tashi pumbiwa motempeli yaKalunga komegulu, nashi tsakanithwe naanaa, opo kaa geele ndje nenge mboka taa landula ndje mepangelo.


text:
Tseyeni wo kutya omwi indikwa okupula aayambi, Aalevi, aaimbi, aalangeli, aayakuli nenge aaniilonga yalwe motempeli oompale.


text:
“Ngoye Esra, longitha owino mboka Kalunga koye e wu ku pa, wu langeke aakwanepangelo naatokolihapu, ya lele aantu ayehe mboka ya tseya ompango yaKalunga koye moshitopolwa shokuuninginino waEufrat. Mboka inaaye yi tseya, yi ya longeni.


text:
Ngele oku na ngoka itaa vulika kompango yaKalunga koye nenge kompango yoshilongo, oku na okugeelwa mbalambala: na dhipagwe nenge ta pongekwa nenge eliko lye tali kwatwa po nenge ta tulwa mondjedhililo.”


text:
Esra okwa ti: “Omuwa, Kalunga kootatekulu, na hambelelelwe! Okwa tula ehalo momupangeli, opo a simaneke ngeyi otempeli yOmuwa muJerusalem.


text:
Kesilohenda lyaKalunga onda mono ohokwe komupangeli, aagandjindunge ye nomalenga ge agehe omanankondo. Omuwa, Kalunga kandje, okwa pe ndje omukumo, nonda vulu okugongela aakuluntu oyendji yomaludhi gaIsrael, ya ye pamwe nangame.”


text:
Nguka omusholondondo gwaakuluntu yomaludhi mboka ya kala muupika waBabilonia noye ya pamwe naEsra kuJerusalem, Artakserkses sho a li omupangeli:


text:
Gersom gwoludhi lwaPinehas Daniel gwoludhi lwaItamar Hattush yaShekania gwoludhi lwaDavid Sakaria gwoludhi lwaParosh, pamwe naalumentu 150 yoludhi lwe (okwa li embo lyondjokonona yuuhekulu wawo) Eliehoenai yaSerahia gwoludhi lwaPahat Moab, pamwe naalumentu 200 Shekania yaJahasiel gwoludhi lwaSattu, pamwe naalumentu 300 Ebed lyaJonatan gwoludhi lwaAdin, pamwe naalumentu 50 Jeshaja yaAtalia gwoludhi lwaElam, pamwe naalumentu 70 Sebadia yaMikael gwoludhi lwaShefatia, pamwe naalumentu 80 Obadia yaJehiel gwoludhi lwaJoab, pamwe naalumentu 218 Shelomit yaJosifia gwoludhi lwaBani, pamwe naalumentu 160 Sakaria yaBebai gwoludhi lwaBebai, pamwe naalumentu 28 Johanan yaHakkatan gwoludhi lwaAsgad, pamwe naalumentu 110 Elifelet, Jeuel naShemaia gwoludhi lwaAdonikam, pamwe naalumentu 60 (Oya galuka konima) Utai naSakkur gwoludhi lwaBigvai, pamwe naalumentu 70.


text:
Onda gongele ongundu ayihe pomukankameya gu uka lwokuAhava e tatu yungu ontanda nkoka omasiku gatatu. Mongundu onda mono mo aayambi, ihe kamwa li nando Aalevi.


text:
Ondi ithana aawiliki omugoyi: Elieser, Ariel, Shemaia, Elnatan, Jarib, Elnatan, Natan, Sakaria naMeshullam, naanongeki yaali, Joiarib naElnatan,


text:
nonde ya tumu kuIddo, mwene gwomukunda puKasifia, nokaakalele yomotempeli yaankoka oku ya pula, ye tu tumine aantu yokulonga motempeli.


text:
Kesilohenda lyaKalunga oye tu tumine Sherebia, omulumentu omunandunge, Omulevi gwoludhi lwaMahli, pamwe noyanamati naamwayina aalumentu omulongo nayahetatu.


text:
Oya tumu wo aakalele yomotempeli 220 mboka oohekulu ya pelwe oshilonga shika komukwaniilwa David nomalenga ge, ya yakule Aalevi. Oya li melandulathano lyomadhina.


text:
Pomukankameya gwaAhava ondi igidha eidhiliko lyiikulya, opo tu ifupipike koshipala shaKalunga ketu noku mu galikana, e tu wilike mondjenda yetu noku tu gamena tse naanona yetu nomaliko getu agehe.


text:
Onda si ohoni okupula omupangeli etanga lyaakwiita naakayilinkambe, ye tu gamene kaatondi mondjila yetu, oshoka onde mu hokololele kutya Kalunga ketu ota yambeke shaa ngoka e mu inekela, ihe ota geele shaa ngoka te mu pilamene.


text:
Nena onda vihi oshisiliveli, oshingoli niikwaniipangitho mbyoka omupangeli, aagandjindunge ye nomalenga ge, nAaisraeli ye yi gandja, yi longithwe motempeli, nonde yi gandja kaayambi.


text:
Onde ya pe ootona 22 dhoshisiliveli, iiyuma yoshisiliveli 100 yi na ondjundo yookilograma 70 yoshingoli,


text:
Onde ya lombwele nda ti: “One aayapuki yOmuwa, Kalunga koohokulu, nosho wo iiyuma yoshisiliveli noyoshingoli ye mu etelwa omaganoyambo.


text:
Yi tonateleni nawa, sigo tayi thiki kotempeli. Yi vihileni mongulu yaayambi, ne mu yi gandje kaawiliki yaayambi noyAalevi, nokaawiliki yAaisraeli muJerusalem.


text:
Olya li esiku etimulongo netiyali lyomwedhi gwotango sho twa zi pomukankameya Ahava, tu ye kuJerusalem. Kalunga ketu okwa li pamwe natse e te tu gamene komahomono gaatondi nokiilangela, manga tatu ende.


text:
Mesiku etine otwa yi kotempeli, tatu vihi oshisiliveli, oshingoli niiyuma e tatu yi pe omuyambi Meremot yaUria. Okwa li pamwe naEleasar lyaPinehas nAalevi yaali, Josabad yaJeshua naNoadia yaBinnui.


text:
Ayehe mboka ya zi muupika, oye eta omayambo, ga fikilwe Kalunga kaIsrael. Oya yamba oongombe 12 molwaIsrael adhihe, oonzi oontsezi 96 noonzigona 77; oya yamba wo iikombo 12 yokudhima po oondjo dhawo yene. Iimuna mbika ayihe oya lungunithilwa po Omuwa omafikilondjambo.


text:
Oya gandja wo ontumwafo yomupangeli kaanashikandjo nomalenga goshitopolwa shokuuninginino waEufrat, mboka ya kwatha oshigwana notempeli.


text:
Ayihe mbika sho ya pu, aawiliki yamwe yAaisraeli oye ya e taa lombwele ndje kutya oshigwana, aayambi nAalevi inaa kala yi iyoolola miigwana yomuushiinda: Aakaanana, Aaheti, Aaperesi, Aayebusi, Aayammoni, Aamoabi, Aayegipiti nAayamori. Ohaa longo iihuna ngaashi aapagani.


text:
Aajuda oya hokana aakulukadhi aakwiilongo, nosho ngaaka aantu aayapuki yaKalunga yi inyateke. Aawiliki nomalenga oya li aakwatelikomeho moshinima shika shokwiiteka Kalunga.


text:
Sho nde shi kundana, onda tuula oonguwo dhandje meiyekelelo, ndi itudha omafufu noombenzi dhandje nonda kuutumba nda kunkwa.


text:
Onda kala nda kuutumba nda kunkwa, sigo omayambo gongulohi taga yambwa, naantu oya gongalele ndje — ayehe mboka ya li ya haluka kushoka Kalunga kaIsrael a popile kuulunde waamboka ya galuka muupika.


text:
Ethimbo lyeyambo lyongulohi sho lya thiki, onda penduka po mpoka nda li moluhodhi nda zala natango oonguwo dhandje dha tuuka, onda tsu oongolo ndi galikane nonda ganeke omaako gandje kOmuwa, Kalunga kandje,


text:
nonda ti: “Kalunga, onda sa ohoni unene, ndi yeluthe oshipala shandje koshipala shoye. Omayono getu oga ndumbala ga lundu omitse dhetu, nuulunde wetu owa adha muule megulu.


text:
Okuza muuyuni wootatekulu sigo ongashingeyi, tse aantu yoye otwa yono unene. Moluulunde wetu tse naakwaniilwa yetu naayambi yetu otwa gwile momake gaakwaniilwa yokiilongo, notwa dhipagwa, twa yugwa, twa yiwa natse ngaashi oonkwatwa. Otwa sithwa ohoni sigo onena.


text:
Ngashingeyi okathimbo okafupi. Omuwa, Kalunga ketu, ongoye we tu sile ohenda nowa mangulula yamwe yomutse muupika noku tu tula megameno mehala ndika lyoye eyapuki. Owe tu pe omwenyo omupe, tu fudhe po uupika wetu.


text:
Otwa li aapika, ihe ino tu ethela muupika wetu. Owe tu silitha ohenda omupangeli gwaPersia, e tu pitike tu kale tu na omwenyo, tu ka tungulule otempeli yoye, ndjoka ya li omakulukuma, notu kale nawa muJuda naJerusalem.


text:
mbyoka we tu pele maamati yoye aahunganeki. Oye tu lombwele kutya evi ndyoka tatu ka ya mulyo tu li lale, olyo evi lyoshidhila, molwaashoka aantu mboka ya ka kala mo, oye li udhitha niilonga ya nyata noyi tonditha.


text:
Oye tu lombwele, twaa hokanathane naantu mboka, tse twaaye ya kwathe nando olumwe, ya mone elago nolupolo, ngele otwa hala okukala nokunyanyukilwa evi ndika noku li gandja komaluvalo getu sigo aluhe.


text:
Shoka she tu adha, sho we tu geele molwiilonga yetu iiwinayi nuulunde wetu, osho oshishona shi vulithe pushoka twi ilongele, Kalunga ketu, nowa hupitha mutse ongundu yi thike mpa.


text:
Nena otatu vulu ngiini okuyona kiipango yoye, tu hokanathane naantu mboka aakolokoshi? Ngele tatu shi ningi, oto ka geya e to tu hanagula po thiluthilu noito hupitha ko nando ogumwe.


text:
Omuwa, Kalunga kaIsrael, ngoye omuyuuki, ihe owe tu hupitha ko. Otatu hempulula uusama wetu kungoye; katu vulu okuholoka koshipala shoye.”


text:
Esra manga a li a nyongama megalikano komeho gotempeli, ta lili ye ta hempulula oondjo ndhika, ongundu onene yAaisraeli — aalumentu, aakulukadhi naanona — oye mu gongalele taa lili omahodhi omapyu.


text:
Nena Shekania yaJehiel gwomoludhi lwaElam okwa ti kuEsra: “Otwi iteka Kalunga, sho twa ushike aakiintu aakwiilongo. Ihe nando ongeyi, Israel oku na ngaa etegameno.


text:
Ngashingeyi natu ningeni euvaneko lya kola kuKalunga ketu kutya tse otatu tidha po aakulukadhi mboka noyana, ya shune. Otatu ka ninga pamayele goye nogaamboka haa simaneke iipango yaKalunga. Otatu ka ninga shoka tashi pulwa kompango yaKalunga.


text:
Esra okwa tameke okuganitha aawiliki yaayambi, yAalevi noyoshihupe shoshigwana, ya ninge shoka Shekania a faneke.


text:
Nena okwa zi ko komeho gotempeli e ta yi mongulu yaJehohanan yaEliashib e ta lala moka uusiku a sa oluhodhi molwokwaaneitaalo kwaantu mboka ya zi muupika. Ina lya ye ina nwa sha.


text:
Elaka olya tumwa muJerusalem nomuJuda ashihe kutya ayehe mboka ya galuka muupika, naa tsakanene muJerusalem


text:
palombwelo lyaawiliki yoshigwana. Ngele ope na ngoka itee ya ko momasiku gatatu, omaliko ge agehe otaga ka hanagulwa po e ta kondwa mo megongalo lyaamboka ya galuka muupika.


text:
Momasiku gatatu, mesiku etimilongombali lyomwedhi omutimugoyi, aasamane ayehe mboka ya li moshikandjo shaJuda naBenjamin, oye ya kuJerusalem e taa gongala mehale lyotempeli. Oya li taa kakama omolwondjundo yoshigongi nomolwomvula yepoola.


text:
Omuyambi Esra okwa thikama e te ya uvithile ta ti: “Omwi iteka Kalunga e tamu etele Israel ombedhi, sho mwa hokana aakulukadhi yokiilongo.


text:
Ngashingeyi hempululeni ano oondjo dheni kOmuwa, Kalunga koohokulu, ne mu ninge shoka she mu opalela. Iyoololeni ko ne yene kaakwiilongo ya kala mevi lyetu, mu ethe po aakulukadhi yeni aakwiilongo.”


text:
Ihe otu li po oyendji ko ku na wo omvula. Itatu vulu okukala othika mpaka puuyelele. Shika kashi shi wo oshinima tashi ningwa mesiku limwe nenge gaali, oshoka tse oyendji otwa kwatakana nondjo ndjika.


text:
Omalenga getu naga kale muJerusalem, opo ga sile oshinima shika oshimpwiyu. Nena shaa ngoka a hokana omukulukadhi omukwiilongo, ne ye mesiku lyu uthwa pamwe naawiliki naatokolihapu yoshilando shaandjawo. Pamukalo nguka ondjahi yaKalunga otayi ke tu gamuka.”


text:
Kapwa li ngoka a kondjitha ondunge ndjika, shila oJonatan yaAsahel naJahseia yaTikva, mboka ya kolekwa kuMeshullam nOmulevi Shabbetai.


text:
Aagaluki muupika oya taamba epukululo ndika. Omuyambi Esra okwa hogolola aalumentu mokati kaakuluntu yomaludhi e ta tseyitha omadhina gawo. Mesiku lyotango lyomwedhi omutimugoyi oya tameke ekonakono lyawo,


text:
Nguka omusholondondo gwaasamane mboka ya hokana aakulukadhi yokiilongo: Omaluvalo gaayambi pamaludhi gago: Oludhi lwaJosua yaJehosadak naamwayina: Maaseia, Elieser, Jarib naGedalia.


text:
Oludhi lwaBani: Maadai, Amram, Uel, Benaia, Bedeia, Keluhi, Vania, Meremot, Eliashib, Mattania, Mattanai naJaasu.


text:
Oludhi lwaBinnui: Shimei, Shelemia, Natan, Adaia, Maknadebai, Shashai, Sharai, Asarel, Shelemia, Shemaria, Shallum, Amaria naJosef.


text:
Aasamane ayehe mbano oya li ya hokana aakulukadhi aakwiilongo. Oye ya henge po e taye ya shunitha pamwe noyana.


text:
Ndika olyo ehokololo ndyoka Nehemia omuna gwaHakalia a tsakanitha. Momwedhi Kislev momumvo omutimilongombali sho Artakserkses a li omupangeli gwaPersia, ngame onda li moshilandohote Susa.


text:
Hanani, gumwe gwomaamwameme, okwa thiki mo a zi kuJuda e li pamwe nongundu yaalumentu ooyakwawo. Ngame onde ya pula kombinga yaJerusalem noyAajuda ooyakwetu mboka ya zi muupika muBabilon.


text:
Oya hokololele ndje kutya mboka ya hupile ko noya galukile kevi lyooyina, oye li muudhigu uunene, naakwiilongo mboka ye li puyo, otaye ya tala nondhino. Oya hokololele ndje ishewe kutya omadhingililokuma gaJerusalem oga kumunwa po, nomiyelo dhasho inadhi longwa we, hela dha fikilwe po.


text:
Sho nda kundana ayihe mbika, onda gwile po e te lili. Onda lili omasiku ogendji nondi idhilike iikulya. Onda galikana Kalunga nda ti:


text:
“Omuwa, Kalunga komegulu! Ongoye omunene, tse otatu ku tila. Ongoye to dhiginine ehangano lyoye naamboka ye ku hole e taa gwanitha shoka wa ti.


text:
Tala ndje, Omuwa, ngoye u uve omagalikano gandje, sho te galikanene aantu yoye Aaisraeli omutenya nuusiku. Otandi hempulula kutya tse Aaisraeli otwa yona. Onda yono pamwe nootatekulu.


text:
Otwa ningi nayi, sho twa tsu ondumbo nangoye tse inatu gwanitha shoka wa ti. Inatu dhiginina iipango mbyoka we yi tu pele ye endele muMoses, omuntu gwoye.


text:
Ngashingeyi dhimbulukwa shoka wa lombwelele Moses to ti: ‘Ngele ne Aaisraeli tamu iteka ndje, otandi mu halakanithile mokati kiigwana.


text:
Ihe ngele otamu galukile kungame e tamu ningi shoka nde mu lombwele, otandi ke mu fala kehala ndyoka nde li hogolola, ndi simanekelwe mo, nonando mu kale mwa halakanithilwa sigo okooha dhuuyuni.’


text:
“Omuwa, mbaka aapiya yoye, aantu yoyelela, ongoye we ya mangulula koonkondo dhoye oonene nokomatha goye.


text:
Ano ngashingeyi pulakena egalikano lyandje nomagalikano gaapiya yoye yalwe mboka ya hala oku ku simaneka. Nena ndjika monitha ndje elago, opo omupangeli a etele ndje olukeno.” Pethimbo ndiyaka onda li omupindi gwoondjupa dhuuwa.


text:
Sho pwa piti oomwedhi ne; esiku limwe momwedhi Nisan gwomumvo omutimilongombali gwelelo lyomupangeli Artakserkses, onda li tandi mu pindile omaviinu. Sho inaa tseya ndje nale ndi na oshipala shi na oshizimbi,


text:
okwa pula ndje a ti: “Omolwashike wa sa oluhodhi? Ngoye inoo gomboka, shila ou na uudhigu washa?” Onda haluka


text:
e te yamukula te ti: “Nkeyama, kala u na omwenyo sigo aluhe! Otandi kala ngiini ndaa na luhodhi, sho oshilando shoka sha fumvikwa ootatekulu, osha kumunwa po nomiyelo dhasho dha fikwa po?”


text:
nonda ti komupangeli: “Nkeyama, ngele ou uvitile ndje ohenda nowa hala u kwathe ndje, taamba eindilo lyandje, u tume ndje kevi lyaJuda, koshilando shoka sha fumvikwa ootatekulu, opo ndi ke shi tungulule.”


text:
Omupangeli okwa li pamwe nomunyekadhi a kuutumba ontega naye, nokwa taamba eindilo lyandje. Okwa pula ndje kutya uunake tii ka kala nda za po nuunake tandi ka galuka, nonde mu lombwele.


text:
Onde mu pula, a pe ndje oontumwafo dha nyolelwa aaniikandjo yoshitopolwa shokuuninginino waEufrat, e ya lombwele, ya pitike ndje ndi ye kuJuda.


text:
Ondi indile ishewe, omupangeli a nyolele wo Asaf, omulangeli gwomakuti guuwa, ontumwafo, e mu lombwele, a kwathe ndje omiti dhokupangela omiyelo dhepopilongulu moka tamu tonatelelwa otempeli, nodhomomadhingililokuma goshilando nodhongulu ndjoka tandi ka kala mo. Omupangeli okwa pe ndje ayihe nda li nde yi pula, oshoka Kalunga okwa li pamwe nangame.


text:
Omupangeli okwa tumu aaniihako yamwe yetangakwiita naakayilinkambe pamwe nangame nonda tameke ondjenda yu uka koshitopolwa shokuuninginino waEufrat. Nkoka onda pe aaniikandjo oontumwafo dhomupangeli.


text:
Ihe Sanballat gwokuBethoron naTobia, omukwanepangelo moshikandjo Ammon, sho yu uvu kutya okwe ya omuntu gumwe a kalele po Aaisraeli, oya ningi omwenyo omwiinayi.


text:
inaandi lombwela nando olye shoka Kalunga a uthile ndje, ndi shi ningile Jerusalem. Nena onda penduka mokati kuusiku e te piti mo naalumentu yamwe. Otwa kutha okasino kamwe akeke hoka nda kayile.


text:
Okwa li uusiku natango, sho nda zi moshilando nda pitile mOsheelo shopesilu kuuninginino nondu uka kuumbugantu te pitilile Oluthithiya lwomayoka ndu uka kOsheelo shuuhoho. Mokweenda onda tala omadhingililokuma goshilando ga kumuka nomiyelo dha fikwa po.


text:
Kombinga yokuuzilo woshilando onda yi kuumbangalantu kOsheelo shopoluthithiya nokEdhiya lyuuwa. Okasino hoka nda kayila inaka wapa we okupandakana miitandu yomamanya.


text:
Okuza mpoka onda silukile kokalonga Kidron nda kayila, te talatala edhingililokuma. Opo ihe onda shuna nondjila nde endele nayo nonda yi moshilando nda pitile mOsheelo shopesilu.


text:
Ihe aawiliki inaa tseya manga mpoka nda yile naashoka nda ningi, oshoka onda li inaandi shi tseyithila nando Aajuda, ongele aayambi, aawiliki, omalenga nenge mboka ye na okukala miilonga mbyoka.


text:
Onda ti kuyo: “Omu wete tuu uudhigu mboka tu u na, molwaashoka Jerusalem oshi li momakulukuma, nomiyelo dhasho odha yonagulwa po. Natu tungululeni omadhingililokuma goshilando, tu hulitheni po omupya gwetu.”


text:
Onde ya lombwele, nkene Kalunga a li nangame nokwa kwatha ndje, naashoka omupangeli a lombwele ndje. Oyo noya yamukula ya ti: “Natu tamekeni etungululo.” Oyi ilongekidhile okutameka iilonga.


text:
Sanballat, Tobia nOmuaraba gumwe edhina lye Geshem sho ye shi uvu, oye tu yolo e taa ti: “Otamu ningi aniwa shike? Otamu tsu ondumbo nomupangeli?”


text:
Onda yamukula nda ti: “Kalunga komegulu ote ke tu pa elago. Otse aapiya ye, notatu ka tameka etungo. Ihe ne kamu na uuthemba weliko lyasha muJerusalem ne mwaa na nomithigululwakalo dhasho.”


text:
Edhingililokuma lyoshilando olya tungululwa ngeyi. Omuyambimukuluntu Eliashib naayambi ooyakwawo oya tungulula Osheelo shoonzi, oye shi yapula e taa tula omawawa gomiyelo mehala lyago. Oya yapula edhingililokuma sigo okoshungo Hammea nokoshungo Hananel.


text:
Oludhi lwaHassenaa olwa tungu Osheelo shoohi. Oya tula omitenge nomawawa gomiyelo mehala lyago e taa tula mo iipatithi nomalukambo, opo omiyelo dhi patwe.


text:
Meremot yaUria, omutekulu gwaHakkoz, okwa tungu ombinga ya landula ko. Meshullam yaBerekia, omutekulu gwaMeshesabel, okwa tungu ombinga ya landula ko. Sadok yaBaana okwa tungu ombinga ya landula ko.


text:
Aantu yomuTekoa oya tungu ombinga ya landula ko, ihe aawiliki yoshilando oya tindi okulonga iilonga ye yi pewa kaatonateli.


text:
Joiada yaPasea naMeshullam yaBesodia oya tungulula osheelo Jeshana. Oya tula omitenge nomawawa gomiyelo mehala lyago e taa tula mo iipatithi nomalukambo, opo omiyelo dhi patwe.


text:
Melatia gwokuGibeon, Jadon gwokuMeronot naantu yokuGibeon naMispa oya tungu ombinga ya landula ko sigo ongulu yomunashikandjo gwoshitopolwa shokuuninginino waEufrat.


text:
Ussiel yaHarhaia, omuhambuli gwoshingoli, okwa tungu ombinga ya landula ko. Hanania, omulungi gwiizimba, okwa tungu ombinga ya landula ko sigo Ekuma lya mbwalangandja.


text:
Jedaia yaHarumaf okwa tungu ombinga ya landula ko, ndjoka ya li popepi negumbo lye mwene. Hattush yaHashabneia okwa tungu ombinga ya landula ko.


text:
Shallum yaHallohesh, omuleli gwoshikandjo oshikwawo shaJerusalem, okwa tungu ombinga ya landula ko. (Oyana aakadhona oya kwatha miilonga.)


text:
Hanun naakali moshilando Sanoa, oya tungulula Osheelo shopesilu. Oya tula omawawa gomiyelo mehala lyago e taa tula mo iipatithi nomalukambo gokupata osheelo e taa opaleke edhingililokuma oometa 440 sigo okOsheelo shuuhoho.


text:
Malkija gaRekab, omuleli gwoshikandjo Betakerem, okwa tungulula Osheelo shuuhoho. Okwa tula omawawa gomiyelo mehala lyago e ta tula mo iipatithi nomalukambo gokupata osheelo.


text:
Shallum yaKolhose, omuleli gwoshikandjo Mispa, okwa tungulula Osheelo shopoluthithiya. Okwa tula ko oshipamba, okwa tula omawawa gomiyelo mehala lyago e ta tula mo iipatithi nomalukambo. Pedhiya lyaSiloa okwa tungu po edhingililokuma popepi noshikunino shuuwa, sigo okiikolo tayi kuluka tayi zi moshilando shaDavid.


text:
Nehemia lyaAsbuk, omuleli gwombinga yimwe yoshikandjo Bet-Sur, okwa tungu ombinga ya landula ko sigo okombila yaDavid, kedhiya lyopaunongo nokEgumbo lyoofule.


text:
Aalevi taa landula mpaka oya tungulula oombinga dha landula ko odhindji dhedhingililokuma: Rehum yaBani okwa tungu ombinga ya landula ko; Hashabia, omuleli gwetata lyoshitopolwa Keila, okwa tungu ombinga ya landula ko medhina lyoshitopolwa she;


text:
Ezer lyaJeshua, omuleli gwaMispa, okwa tungu ombinga ya landula ko komeho gongulu yomatati sigo oompoka edhingililokuma tali goyokele;


text:
Meremot yaUria, omutekulu gwaHakkoz, okwa tungu ombinga ya landula ko okuza kosheelo shongulu yaEliashib sigo opehulilo lyayo.


text:
Aayambi taa landula mpaka oya tungulula oombinga odhindji dhekuma: Aayambi ya zi momudhingoloko gwaJerusalem, oya tungu ombinga ya landula ko;


text:
Benjamin naHasshub oya tungu ombinga ya landula ko, ndjoka ya li komeho gomagumbo gawo; Azaria yaMaaseia, omutekulu gwaAnaneia, okwa tungu ombinga ya landula ko, ndjoka ya li komeho gegumbo lye;


text:
Binnui yaHenadad okwa tungu ombinga ya landula ko okuza kaandjaAzaria sigo okolonela yedhingililokuma;


text:
Palal yaUsai okwa tungu ombinga ya landula ko, okuza pokolonela yedhingililokuma noshungo yuuwa yopombanda popepi nehale lyaalangeli. Pedaia yaParosh okwa tungu ombinga ya landula ko sigo opopepi nOsheelo shomeya kuuzilo noshungo ya umbuka ko. (Ndjika oya li popepi noshitopolwa shoshilando hashi ithanwa Ofel, mpoka pwa kala aakalele yomotempeli.)


text:
Aantu yokuTekoa oya tungu ombinga ya landula ko, oshitopolwa shawo oshitiyali, okuza peha lya taalela oshungo onene ya umbuka ko sigo okekuma lyopopepi naOfel.


text:
Ongundu yaayambi oya tungu ombinga ya landula ko okuuka kuumbangalantu okuza kOsheelo shuukambe; kehe ngoka okwa tungu komeho gegumbo lye mwene.


text:
Sadok yaImmer okwa tungu ombinga ya landula ko, ndjoka ya li komeho gegumbo lye. Shemaia yaShekania, omulangeli gwOsheelo shokuuzilo, okwa tungu ombinga ya landula ko.


text:
Hanania yaShelemia naHanun, omwanamati omutihamano gwaZalaf, oya tungu ombinga ya landula ko, ndjoka ya li ontiyali yawo. Meshullam yaBerekia okwa tungu ombinga ya landula ko, ndjoka ya li komeho gegumbo lye.


text:
Malkija, omuhambuli gwoshingoli, okwa tungu ombinga ya landula ko sigo okongulu yaakalele yomotempeli naahalithi, ndjoka ya li pOsheelo shaalangeli, popepi nondunda yi li kombanda yokolonela yokuuzilombangalantu yedhingililokuma.


text:
Aahambuli yoshingoli naahalithi oya tungu ombinga yahugunina, okuza kondunda yopokolonela sigo Osheelo shoonzi.


text:
Sanballat sho a kundana kutya tse Aajuda twa tameke etungululo, okwa li a thita po kondjahi e ta tameke oku tu sheka.


text:
Okwa popi montaneho yooyakwawo noyetangakwiita lyAasamaria ta ti: “Aajuda mbaka aatsaangidhi otaa dhiladhila ya longe shike? Otaa tedha okutungulula oshilando? Otaa dhiladhila kutya mokuyamba omafikilondjambo otaa vulu okumana iilonga mesiku limwe? Otaa vulu okutunga noondhopi dha za miitandu ya yothoka?”


text:
Tobia gwokuAmmon okwa li a thikama ontega naye e ta gwedha ko ta ti: “Ekuma ndyoka taa tungu olya tya ngiini? Nokuli ombandje otayi vulu oku li kumuna po!”


text:
Onda galikana nda ti: “Kalunga, ya pulakena, sho taye tu sheke. Esheko lyawo nali gwile komitse dhawo. Naa yugwe ashihe shoka ya likola yo ya kwatwe po oonkwatwa, ya ka ninge aapika mevi lyuundjendi.


text:
Ino dhima po uuwinayi taye u ningi, ngoye ino dhimbwa oondjo dhawo, oshoka oye tu sitha ohoni tse mboka tatu tungu.”


text:
Osho ngaaka twa tsikile okutungulula edhingililokuma. Mbalambala olya adha etatakati momuthika gwalyo, molwaashoka aantu oya li aalaadhi miilonga.


text:
Sanballat, Tobia, Aayarabia, Aayammoni naantu yokuAshdod oya kundana kutya etungululo lyedhingililokuma lyaJerusalem otali humu ko nawa, noombululu mekuma odha thitikwa; nena oya geye.


text:
Aajuda oya li ye na eimbilo ye li imbi tali ti: “Otatu ningi aankundi mokuhumbata omitenge; iitandu oyo oyindjiyindji, tu yi kuthe po. Itatu vulu okutunga ekuma.”


text:
Aatondi yetu oya popi taa ti: “Manga inaaye shi tseya nenge inaaye tu dhimbulula, otatu ya ponokele e tatu ya dhipaga nokuhulitha po iilonga yawo.”


text:
Ihe ethimbo nethimbo Aajuda mboka ya kala mokati kaatondi yetu, oye ya ye tu londodhe omolwaatondi yetu, sho taa pangele ye tu kondjithe.


text:
Omolwashoka onda homateke aantu omagongamwele, omagonga nomatati. Onde ya langeke pamaludhi gawo konima yekuma ndyoka lya li inaali pwa.


text:
Onda mono kutya aantu oya piyaganekwa nonda ti kuyo nokaawiliki yawo nokomalenga: “Inamu tila aatondi yetu. Dhimbulukweni, nkene Omuwa omunene nomutilithi. Kondjeleni ooyakweni, aana yeni, aakiintu yeni nomagumbo geni.”


text:
Aatondi yetu oyu uvu kutya otwe shi tseya kutya otaye tu dhiladhilile ondumbo. Oya dhimbulula kutya nani Kalunga okwa kondjitha omadhiladhilo gawo. Nena tse atuhe otwa shuna, tu ka tungulule ekuma.


text:
Okuza kesiku ndyoka etata lyaantu yandje oya longo, manga etata ekwawo lya langela komauta lya zala oonguwo dhiiyela lya homata omagonga, omahuuyanza nomatati. Aawiliki yetu oya kwatha Aajuda ayehe


text:
mboka ya li metungululo lyekuma. Nokuli naamboka ya li taa humbata iitungitha, oye na egonga moshikaha shimwe.


text:
Onda lombwele oshigwana nomalenga gasho naawiliki yasho nda ti: “Iilonga oya taandela moshinano oshile, tse otu li po twa halakana nekuma.


text:
Esiku kehe okuza keluwa tali tende sigo oonyothi dhe ya kegulu uusiku, etata lyomutse otali tungu ekuma, manga etata ekwawo lya thikama lya langela komauta.


text:
Methimbo ndika onda lombwele aanamagumbo naakwathi yawo, ya kale muJerusalem uusiku, opo tu wape okutonatela oshilando uusiku, tse tu longe omutenya.


text:
Inatu ihula oonguwo dhetu nando uusiku, ngee ngame nenge ooyakwetu nenge aakalele yandje nenge aalangeli yandje. Atuhe otwa kala tu na omatati pomake.


text:
Yamwe oya ti: “Otwa gandja omapya, iitsambe yomiviinu nomagumbo getu ombambyona, opo tu mone iilya twaa se ondjala.”


text:
Yamwe ishewe oya ti: “Otwa hehela iimaliwa, opo tu fute oompale dhuuwa molwomapya niitsambe yetu yomiviinu.


text:
Tse atuhe aantu yoludhi lumwe nAajuda ooyakwetu. Kape na eyooloko pokati kaana yetu noyawo. Ihe tse otu na okugandja po aana yetu, ya ninge aapika. Yamwe yomaana yetu aakadhona oya landithwa po nokuli ya ningi aapika. Ihe tse itatu vulu sha, oshoka omapya niitsambe yetu yomiviinu otwe yi yugwa.”


text:
e tandi tokola okuninga po sha. Onda nyenyetele aawiliki nomalenga goshigwana e tandi ya lombwele te ti: “Otamu hepeke unene aamwanyoko!” Onda hiya oshigongi shaayehe, ya gongalele omukundu nguka


text:
e te ti: “Sho twa kaleni sigo oompaka, otwa kulile Aajuda ooyakwetu mboka ya li ya landwa po kaapagani. Ndele nena ne otamu thiminike aamwanyoko, yi ilandithe po kune, kAajuda ooyakwawo!” Aawiliki oya mwena yo inaa tya we sha.


text:
Onda ti: “Otamu ningi nayi! Omu na okutila Kalunga, ne mu longe shoka shu uka. Nena aatondi yetu aapagani itaa vulu oku tu sheka.


text:
Etheni oongunga adhihe ye dhi mu lile — iimaliwa nenge iilya nenge omaviinu nenge omagadhi gooholivi. Ya shunithileni wo mbala omapya, iitsambe yomiviinu, omiti dhomiolivi nomagumbo gawo!”


text:
Aawiliki oya yamukula ya ti: “Tse atuhe otatu ningi shoka to ti. Tse otatu shunitha omaliko gawo, tse itatu ya pula we oongunga.” Ondi ithana aayambi e tandi ganitha aawiliki montaneho yawo, ya dhiginine euvaneko ye li uvaneke.


text:
Nena ondi ihula ongama yi na ondjato, nde yi shikumuna e te ti: “Kalunga osho ne mu shikumune ngeyi, ngele itamu gwanitha euvaneko lyeni. Ne mu kuthe omagumbo geni noshaa shoka mu shi na e te mu thigi pontundulu.” Nena oshigongi ashihe osha ti: “Amen,” noya hambelele Omuwa. Aawiliki noya dhiginine euvaneko lyawo.


text:
Momimvo omulongo nambali ndhoka nda li omunashikandjo mevi lyaJuda, okuza komumvo omutimilongombali gwelelo lyomupangeli Artakserkses sigo okomumvo omutimilongondatu nambali gwelelo lye, tse nooyakwetu inatu lya iikulya yuunenentu.


text:
Aanashikandjo ayehe mboka ya tetekela ndje, oya kala omutenge koshigwana. Oya li taa pula iimaliwa iisiliveli omilongo ne mesiku, ya lande iikulya nomaviinu. Aapiya yawo oya hepeke wo aathigona. Ihe ngame onda longo shi ililela, oshoka onda tila Kalunga.


text:
Poshililo shandje onda palutha Aajuda ethele nomilongo ntano naawiliki yawo, kakele kaantu ayehe mboka ye ya kungame taa zi miigwana yopuushiinda.


text:
Esiku kehe onda gandja ondumetana yimwe, oonzi oohogololwa hamano noondhila odhindji. Lumwe momasiku omulongo otwi imonene omaludhi gi ili nogi ili gomaviinu omape. Ihe onda tseya omitenge ndhoka omidhigu tadhi humbatwa koshigwana, onkee inandi pula oshipewa shoka omunashikandjo e na uuthemba washo.


text:
Sanballat, Tobia, Geshem naatondi yetu yalwe oyu uvu kutya twa hulitha etungo lyedhingililokuma lyo kali na we nando okambululu, nando otwa li inaatu tula mo manga omiyelo miikulo.


text:
Sanballat naGeshem oya tumine ndje elaka taa indile ndje, tu tsakanene nayo muKefirim molushandja lwaOno. Shika osha li omwigo ye gu lukilila ndje, gu yule ndje.


text:
Onda tumu kuyo elaka tali ti: “Ondi na iilonga ya simana, ite vulu okuza po. Itandi vulu okuzimbula iilonga, ndi ye kune.”


text:
Opo ihe Sanballat okwa tumu omupiya gwe gumwe kungame e na elaka etitano li li montumwafo yomontaneho.


text:
Otali ti: “Geshem okwa lombwele ndje kutya omufofotolo ogu li miigwana yopuushiinda kutya ne Aajuda omwa hala okutukula oshipotha. Omolwashoka tamu tungulula edhingililokuma. Okwa ti ishewe, oto dhiladhila u ininge omukwaniilwa


text:
nowa longekidha aahunganeki yamwe ya kugilile muJerusalem kutya ngoye omukwaniilwa gwaJuda. Iinima mbika otayi uvika komukwaniilwa, onkee nda dhiladhila, tse nangoye tu tsakanene, opo tu kundathane po nawa.”


text:
Oya kambadhala oku tu tilitha, ya kankameke iilonga. Onda galikana nda ti: “Ngashingeyi, Kalunga, nkondopaleka ndje.”


text:
Esiku limwe onda ka talela po Shemaia yaDelaja, omutekulu gwaMehetabel, ngoka a li itaa vulu okuza maandjawo. Okwa ti kungame: “Natu ye, tu ka holame mela enene lyotempeli, tse tu pate omiyelo, molwaashoka otaye ya, ye ku dhipage. Uusiku wontumba otaye ya, ye ku dhipage.”


text:
Onda yamukula nda ti: “Ngame, hatse yokufadhuka po nokuholama. Oto dhiladhila, omuntu ngangame ndi hupithe omwenyo gwandje nokuholama motempeli? Itandi shi ningi.”


text:
Sho nda dhimbulula kutya Kalunga ina lombwela Shemaia, ndele oSanballat naTobia, mboka ye mu pe oombumbo, opo a londodhe ndje.


text:
Onda galikana nda ti: “Kalunga, dhimbulukwa shoka Tobia naSanballat ya longo, ngoye u ya geele. Dhimbulukwa omuhunganeki omukulukadhi Noadia naahunganeki ooyakwawo ya kambadhala okutilitha ndje.”


text:
Sho pwa piti omasiku omilongo ntano nagaali, edhingililokuma alihe olya pu mesiku etimilongombali nagatano gomwedhi Elul.


text:
Aatondi yetu miigwana ye tu kunduka sho ye shi uvu, oya haluka, oshoka oya li yu uvite kutya oshilonga shika osha longwa kekwatho lyaKalunga ketu.


text:
Aantu oyendji muJuda oya li ya gama kuye molwahemweno Omujuda, edhina lye Shekania yaArah. Niishewe, omwanamati Jehohanan okwa li a hokana omuna gwaMeshullam yaBerekia.


text:
Oya hokololele ndje iilonga yaTobia iiwanawa noye mu hokololele ashihe shoka nda ti. Okwa li ha nyolele ndje oontumwafo ta tilitha ndje.


text:
Edhingililokuma sho lya pu okutungululwa, omiyelo odha tulwa miikulo, naalangeli yotempeli, aayimbi nAalevi yalwe oya pewa iilonga yawo.


text:
Onda langeke aalumentu yaali melelo lyoshilando Jerusalem: omumwameme Hanani naHanania, elenga ekuluntu lyepopilongulu. Hanania okwa li omwiinekelwa nomutiliKalunga kee shi kuyelekwa.


text:
Onde ya lombwele, yaa egulule omiyelo dhaJerusalem ongula, manga etango inaali pita nawa yo ye dhi edhile noku dhi pata, manga aalangeli inaa zimbuka peningino lyetango. Onde ya lombwele ishewe, ya langeke aalangeli taa zi mokati kAajerusalem. Yamwe naa kale pomahala gu uthwa, nayamwe naa kale taa shilile pomagumbo gawo yene.


text:
Jerusalem osha li oshilando oshinene, ihe kasha li naantu oyendji nokamwa li omagumbo ogendji ga tungwa mo manga.


text:
Kalunga okwa tsu ndje ondunge, ndi gongaleke aantu naawiliki yawo nomalenga, ngame ndi konakone oondjalulo dhomazimo gawo. Onda mono oondjalulo dhaamboka ya zi muupika nonda dhimbulula kutya nani:


text:
Oyendji yomuupika oya thigi po oshitopolwa shaBabilon e taa galukile kuJerusalem naJuda, kehe ngoka okoshilando shaandjawo. Omazimo gawo oga kala muupika muBabilonia okuza sho omukwaniilwa Nebukadnezzar e ya kwatela oonkwatwa.


text:
Aawiliki yawo oSerubbabel, Josua, Nehemia, Azaria, Raamia, Nahamani, Mordekai, Bilshan, Misperet, Bigvai, Nehum naBaana.


text:
Omusholondondo gwomaludhi gaIsrael nomwaalu gwoludhi kehe ndoka lwa galuka muupika: Parosh — 2 172 Shefatia — 372 Arah — 652 Pahat Moab (oluvalo lwaJeshua naJoab) — 2 818 Elam — 1 254 Sattu — 845 Sakkai — 760 Binnui — 648 Bebai — 628 Asgad — 2 322 Adonikam — 667 Bigvai — 2 067 Adin — 655 Ater (haku tiwa Hiskia) — 98 Hashum — 328 Bezai — 324 Harif — 112 Gibeon — 95.


text:
Aantu mboka oohekulu ya kalele miilando tayi landula mpaka, ndele oya galuka wo: Betlehem naNetofa — 188 Anatot — 128 Bet-Asmavet — 42 Kiriat Jearim, Kefira naBeerot — 743 Rama naGeba — 621 Mikmash — 122 Betel naAi — 123 Nebo shilwe — 52 Elam shilwe — 1 254 Harim — 320 Jeriko — 345 Lod, Hadid naOno — 721 Senaa — 3 930.


text:
Nguka omusholondondo gwomaludhi gaayambi mboka ya galuka muupika: Jedaia (oluvalo lwaJeshua) — 973 Immer — 1 052 Pashhur — 1 247 Harim — 1 017.


text:
Omaludhi gAalevi ngoka ga galuka muupika: Jeshua naKadmiel (oluvalo lwaHodavia) — 74 Aayimbi yomotempeli (oluvalo lwaAsaf) — 148 Aalangeli yotempeli (oluvalo lwaShallum, Ater, Talmon, Akkub, Hatita naShobai) — 138.


text:
Omaludhi gaalongi motempeli ngoka ga galuka muupika: Ziha, Hasufa, Tabbaot, Keros, Sia, Padon, Lebana, Hagaba, Salmai, Hanan, Giddel, Gahar, Reaia, Rezin, Nekoda, Gasam, Ussa, Pasea, Besai, Meunim, Nefushesim, Bakbuk, Hakufa, Harhur, Bazlit, Mehida, Harsha, Barkos, Sisera, Tema, Neziah naHatifa.


text:
Omaludhi gaapiya yaSalomo ngoka ga galuka muupika: Sotai, Soferet, Perida, Jaala, Darkon, Giddel, Shefatia, Hattil, Pokeret, Hazzebaimna, Ammon.


text:
Omwaalu aguhe kumwe gwomaluvalo gaalongi yomotempeli nogwaapiya yaSalomo mboka ya galuka muupika, ogwa li 392.


text:
Okwa li ku na 642 yomomaludhi gaDelaja, Tobia naNekoda mboka ya zi komikunda Tel Mela, Tel Harsha, Kerub, Addon naImmer; ihe inaku tseyika tuu, ngele oluvalo lwaIsrael.


text:
Omaludhi ngoka gaayambi taga landula kaga li taga vulu okumona kutya oohekulu oolye: Hobaia, Hakkoz naBarsillai (Hekulu yoludhi lwaayambi lwaBarsillai okwa hokanene omukulukadhi gwomoludhi lwaBarsillai gwokuGilead e ta taamba edhina lyoludhi lwahemweno.) Oshoka inaa vula okutya oohekulu oolye, inaa ziminwa, ya ninge aayambi.


text:
kakele kaapiya yawo aalumentu naakiintu, mboka ya li 7 337. Oya li ye na wo aayimbi aalumentu naakiintu 245.


text:
Aantu oyendji oya gandjele etungululo lyotempeli omagano. Omupangeli okwa gandja iimaliwa yoshingoli ookilograma 8, iiyaha yomalongelokalunga 50 noonguwo dhaayambi 530. Aakuluntu yomaludhi oya gandja iimaliwa yoshingoli ookilograma 168, nuutale woshisiliveli ookilograma 1250. Aantu yalwe oya gandja iimaliwa yoshingoli ookilograma 168, uutale woshisiliveli ookilograma 140 noonguwo dhaayambi 67.


text:
Aayambi, Aalevi, aalangeli yotempeli, aaimbi, oyendji yomaantu yowala, aakalele yomotempeli — Aaisraeli ayehe — oya tula momikunda nomiilando yaJuda. Omwedhi omutiheyali sho gwe ya, Aaisraeli oya adhika ya tula nokuli momikunda nomiilando yawo.


text:
Mesiku lyotango lyomwedhi omutiheyali oshigwana ashihe osha gongala muJerusalem mehalandjandja lyopOsheelo shomeya. Oya pula omuyambi nomunongompango Esra, a ka tale embo lyompango ndjoka Omuwa e yi pele Aaisraeli ye endele muMoses.


text:
Esra okwe li eta moshigongi shaantu mboka ya gongala — aasamane naakulukadhi naanona mboka ye na omimvo dha gwana noyu uvite ko.


text:
Mehalandjandja lyopOsheelo shomeya okwe ya leshele mompango okuza kepito lyetango sigo omoshanga shomutenya, noyo ayehe oya pulakene yi itula mo.


text:
Esra okwa li a thikama komutuni gwiipilangi ngoka gwa li gwa tungilwa ompumbwe ndjoka. Mboka ya li ya thikama kolulyo lwe, oyo Mattitia, Shema, Anaia, Uria, Hilkia naMaaseia; naamboka ya li ya thikama kolumoho lwe, oyo Pedaia, Mishael, Malkija, Hashum, Hashbaddana, Sakaria naMeshullam.


text:
Esra sho a thikama komutuni puule pombanda, aantu oya li ye mu nzanena mo omeho. Oya thikama mbala, sho a yanuna embo.


text:
Esra okwa ti: “Hambeleleni Omuwa, Kalunga omunene!” Aantu ayehe oya yelutha omaako gawo mombanda e taa yamukula taa ti: “Amen! Amen!” Oya tsu oongolo yi inyongamena pevi e taa galikana.


text:
Nena oya galuka e taa thikama pomahala gawo. Aalevi mbaka ye ya fatululile ompango: Jeshua, Bani, Sherebia, Jamin, Akkub, Shabbetai, Hodia, Maaseia, Kelita, Azaria, Josabad, Hanan naPelaia.


text:
Aantu sho ya pulakene ompango tayi leshwa, oya tameke okulila. Nena omunashikandjo Nehemia, omuyambi nomunongompango Esra nAalevi mboka ya li taa fatululile aantu ompango, oya lombwele ayehe taa ti: “Esiku ndika olya yapulilwa Omuwa, Kalunga keni, onkee inamu yemata nenge mu lile.


text:
Ngashingeyi indeni kaandjeni, mu dhane oshituthi. Topoleni iikulya nomaviinu naamboka yaa na sha. Esiku ndika olya yapulilwa Omuwa gwetu, onkee inamu yemata. Enyanyu ndyoka Omuwa te li gandja, nali mu kumike.”


text:
Aalevi oye ende mokati kaantu, taye ya hekeleke taa ti: “Mweneni, oshoka esiku ndika eyapuki. Inamu sa oluhodhi.”


text:
Aantu ayehe oya yi koyaandjawo e taa li e taa nu nokunyanyukwa noya topolele wo yalwe shoka ya li ye shi na, oshoka oya li yu uvite ko shoka ye shi leshelwa.


text:
Oye shi kutha mo nawa kutya ompango ndjoka Omuwa a pele Moses, otayi lombwele Aaisraeli, ya kale momatsali giihwa iitalala momasiku goshituthi.


text:
Oyi igidhile aantu muJerusalem, miilando yilwe nomomikunda adhihe taa ti: “Indeni koondundu, mu ka komangele iitayi yomiolivi noyomidhime, iiyale yomilunga niihwa yilwe iitalala, mu dhike omatsali giihwa iitalala, ngaashi sha popiwa mompango.”


text:
Aantu oya ka tala iitayi e taa dhike omatsali kombanda yoontala dhoongulu dhawo, momahalandjandja gomagumbo gawo, mehale lyotempeli nomehalandjandja lyopOsheelo shomeya nolyopOsheelo shaEfraim.


text:
Aantu ayehe mboka ya galuka muupika, oya dhike omatsali e taa kala mo. Shika osho sha li shotango sha ningwa okuza komasiku gaJosua yaNun, naayehe oya li ya nyanyukwa noonkondo.


text:
Okuza kesiku lyotango lyoshituthi sigo okehulilo oya kala taa lesha sha mompango yaKalunga. Oya dhana oshituthi omasiku gaheyali, nomesiku etihetatu oya hulitha nelongelokalunga, ngaashi shu uthwa kompango.


text:
Mesiku etimilongombali nagane lyomwedhi tuu ngoka omutiheyali Aaisraeli oya gongala yi idhilike, opo ya holole oluhodhi molwoondjo dhawo. Oya adhika yi iyoolola maakwiilongo ayehe. Oya li ya zala omahahi e tayi igundu omutoko momitse dhawo endhindhiliko lyoluhodhi. Nena oya thikama e taa tameke okuhempulula oondjo dhawo ndhoka ya yono noohekulu.


text:
Oya leshelwa ompango yOmuwa konyala ootundi ndatu, nootundi ndatu dha landula oya hempulula oondjo dhawo e taa galikana Kalunga, Omuwa gwawo.


text:
Oko kwa li omutuni gwAalevi, nkoka kwa thikama Jeshua, Bani, Kadmiel, Shebania, Bunni, Sherebia, Bani naKenani. Oya galikana mokule Omuwa, Kalunga kawo.


text:
Aalevi Jesua, Kadmiel, Bani, Hashabneia, Sherebia, Hodia, Shebania naPetahia oyi ithanene aantu kegalikano ya ti: “Thikameni, mu hambelele Omuwa, Kalunga keni; mu hambeleleni sigo aluheluhe! Shaa ngoka na hambelele edhina lye lya simana, nando ehambelelo lyopantu kali na mupondo gwasha.”


text:
Aaisraeli oya galikana egalikano ndika: “Ngoye Omuwa, ongoye awike Omuwa; ongoye wa shiti ewangandjo noonyothi dhomewangandjo. Ongoye wa shiti evi nefuta naayihe yi li mo; ayihe owe yi pe omwenyo. Aanankondo yomegulu otaa ku inyongamene e taa ku simaneke.


text:
Ongoye, Omuwa Kalunga wa hogolola Abram e to mu piitha mo muUr shomuBabilon; owa lundulula edhina lye, li ninge Abraham.


text:
Owe shi tseya kutya okwe ku inekela, e to hangana naye. Owe mu uvanekele u mu pe evi lyAakaanana, evi lyAaheti nolyAayamori, evi lyAaperesi, lyAayebusi nolyAagirgashi, li ninge eliko lyoluvalo lwe. Owa gwanitha euvaneko lyoye, oshoka ngoye omudhiginini.


text:
“Owa mono, nkene ootatekulu taa hepekwa muEgipiti; owa uvu onkugo yawo, sho taa kugile ekwatho pEfuta lyomanenge.


text:
Owa longo iinyengandunge we yi longele omukwaniilwa gwaEgipiti, nomalenga ge naantu yevi lye, oshoka owa li wa mono, nkene ya hepeke aantu yoye. Owa kolekitha nena esimano ndyoka u li na sigo onena.


text:
Aantu yoye owe ya longele ondjila mefuta e to ya endithile mo puukukutu. Oomboka ye ya tidhagana, owe ya undulile muule womeya, oya ka ningina mo ya fa omamanya mefuta lya pindjala.


text:
Pondundu Sinai owa kulukile pevi wa zi megulu; owa popitha aantu yoye e to ya pe oompango oombwanawa nomalongo gu uka.


text:
“Uuna ya sa ondjala, owe ya pe oshikwiila sha zi megulu, nomeya ga zi memanya, uuna ya sa enota. Owe ya lombwele ya ka pangele evi ndyoka wa uvaneke, u li ya pe.


text:
Oya tindi okuvulika; oya dhimbwa ayihe we yi longo; oya dhimbwa iinyengandunge we yi longo. Muuntsa wawo oyi ihogololele omuwiliki, e ya shune muupika muEgipiti. Ihe ongoye Kalunga to dhimi po oondjo; ongoye omunamutimahenda nomunahole, iho geye mbala. Esilohenda lyoye enene; ino ya ekelela.


text:
Oyi ihambulile oshimenka molupe lwongombe e taa ti osho kalunga ngoka e ya tembudha muEgipiti! Oye ku hindi unene, Omuwa!


text:
Ihe ngoye ino ya thiga po mombuga, oshoka esilohenda lyoye enene. Ino kutha po oshikogo shomuzile noshomulilo shoka she ya ulukile ondjila omutenya nuusiku.


text:
Muuwanawa woye owe ya lombwele shoka ya li ye na okuninga; owe ya paluthitha omanna e to ya pe omeya gokunwa.


text:
Moomvula omilongo ne, owe ya gwanithile oompumbwe dhawo adhihe mombuga; oonguwo dhawo inadhi kulupa, noompadhi dhawo inadhi zinda.


text:
“Owe ya sinditha iigwana niilongo, omavi ngoka ge ya kunduka. Oya sindi oshilongo Heshbon sha lelwa kuSihon, noshilongo Baasha shomukwaniilwa Og.


text:
Owe ya pe aanona ye thike poonyothi dhomewangandjo, oya sindana e taa kala moshilongo shoka wa uvanekele oohekulu.


text:
Oya lala evi lyaKaanan; owa sindi aantu mboka ya kala mo. Owa pe aantu yoye oonkondo, ya ninge aantu naakwaniilwa yaKaanan, ngaashi ya hala.


text:
Aantu yoye oya kwata po iilando ya kola, evi lyo ondoka, omagumbo guuyamba nomithima dha pandwa momamanya, omiti dhomiolivi, omiti dhiiyimati niitsambe yomiviinu. Oya li ashihe shoka ya hala e taa ondoka; oya nyanyukilwa iiwanawa ayihe we yi ya pe.


text:
Aantu yoye inaa vulika noya tsu ondumbo nangoye, oya pilamene ompango yoye. Oya dhipaga aahunganeki mboka ye ya londodha, mboka ye ya lombwele, ya galukile kungoye. Aantu oye ku hindi olwindji.


text:
Omolwashoka we etha aatondi yawo, ye ya sinde yo ye ya pangele. Muudhigu wawo oye ku kugile onkugo, ongoye nowe ya yamukula megulu. Mesilohenda lyoye enene owe ya tumine aawiliki mboka ye ya hupitha maatondi yawo.


text:
Ombili sho ye ya, oya yono ishewe, nowa etha ishewe aatondi yawo, ye ya sinde. Ihe uuna yi itedhulula noye ku pula, u ya hupithe, owe ya uvu megulu. Ethimbo nethimbo owe ya hupitha omolwohenda yoye onene.


text:
Owe ya londodha ya vulike komalongo goye, ihe muuntsa oye ekelehi iipango yoye, nando okudhiginina iipango yoye okwo okukala nomwenyo. Oya tindi okuvulika, ya tangalala noya li oontseyele.


text:
Omumvo nomumvo owe ya londodha neidhidhimiko. Owa hwameke aahunganeki yoye, ye ya uvithile, ihe aantu yoye oya li oombolo, onkee we ya etha, ya sindike kiigwana yilwe.


text:
Molwesilohenda lyoye enene, ino ya thiga po nenge u ya yone po. Ongoye Kalunga omunalukeno nomunesilohenda.


text:
“Kalunga, Kalunga ketu, ngoye omunene ngiini! Omunankondo nomutilithi shili! Uudhiginini woye otau gwanitha omauvaneko goye. Okuza mpoka aakwaniilwa yaAssur ye tu hepeke, sigo onena nokuli, otwa tala iihuna ngiini! Aakwaniilwa yetu, aawiliki yetu, aayambi yetu naahunganeki yetu, ootatekulu naantu yetu ayehe oya hepekwa. Dhimbulukwa, nkene twa mono iihuna!


text:
Ootatekulu, aakwaniilwa yetu, aawiliki yetu naayambi yetu inaa dhiginina ompango yoye. Inaa pulakena iipango yoye nomalondodho goye.


text:
Nando oya kalele meloolo mevi ndyoka enene nolyo ondoka we li ya pe, inaye etha iilonga yawo iiwinayi yo ye ku longele.


text:
Eloolo lyeteyo lyalyo otali pewa aakwaniilwa mboka we ya tula po ye tu pangele, molwaashoka twa yono. Otaye tu ningi ngaashi ya hala, tse niimuna yetu, notu li momupya omunene!”


text:
Omolwaayihe mbyoka ya ningwa po, tse Aaisraeli otatu nyola euvaneno lyolela, naawiliki yetu, Aalevi yetu naayambi yetu otaye li shaina.


text:
Omushaini gwotango oye omunashikandjo Nehemia yaHakalia, okwa landula Sedekia. Aashaini ooyakwawo oyo mbaka:


text:
Aayambi: Seraia, Azaria, Jeremia, Pashhur, Amaria, Malkija, Hattush, Shebania, Malluk, Harim, Meremot, Obadia, Daniel, Ginneton, Baruk, Meshullam, Abia, Mijamin, Maasia, Bilgai naShemaia.


text:
Aalevi: Jeshua yaAsania, Binnui gwoludhi lwaHenadad, Kadmiel, Shebania, Hodia, Kelita, Pelaia, Hanan, Mika, Rehob, Hashabia, Sakkur, Sherebia, Shebania, Hodia, Bani naBeninu.


text:
Aawiliki yoshigwana: Parosh, Pahat Moab, Elam, Sattu, Bani, Bunni, Asgad, Bebai, Adonia, Bigvai, Adin, Ater, Hiskia, Assur, Hodia, Hashum, Bezai, Harif, Anatot, Nebai, Magpiash, Meshullam, Hesir, Meshesabel, Sadok, Jaddua, Pelatia, Hanan, Anaia, Hosea, Hanania, Hasshub, Hallohesh, Pilha, Shobek, Rehum, Hashabna, Maaseia, Ahia, Hanan, Anan, Malluk, Harim naBaana.


text:
Tse Aaisraeli, aayambi, Aalevi, aalangeli yotempeli, aayimbi yomotempeli, aakalele yomotempeli naayehe yalwe mboka haa vulika kompango yaKalunga noyi iyoolola mokati kaakwiilongo ya kala mevi lyetu, otse atuhe pamwe naakiintu yetu naamwetu ayehe ya koka noyu uvite ko,


text:
otatu hangana pamwe naawiliki yetu mokugana nokuganenena kutya otatu kala pampango yaKalunga, ndjoka Kalunga e yi pele omuntu gwe Moses, notatu vulika kwaayihe mbyoka Omuwa, Kalunga ketu, te yi tu lombwele; e tatu dhiginine iipango ye ayihe nomautho ge agehe.


text:
Aakwiilongo ngele otaye tu etele iilya nenge sha shilwe, tu shi lande mEsabati nenge mesiku lilwe eyapuki, itatu shi landa nando. Kehe omumvo omutiheyali otatu vululukitha omapya, notatu dhimi po oongunga adhihe.


text:
Otatu ka sila oshimpwiyu elongelokalunga lyomotempeli miinima mbika: iikwiila iiyapuki, iikulyandjambo yesiku kehe, omafikilondjambo gesiku kehe, omayambo omayapuki gOmasabati, giituthi yomwedhi omupe nogiituthi yilwe, omayambo omakwawo omayapuki, omayonondjambo naashihe shilwe tashi pumbiwa motempeli.


text:
Tse, oshigwana, aayambi nAalevi, otatu ka umba oshihogololitho omumvo kehe, opo tu mone omaludhi ngoka tage tu tyayele iikuni yokulungunitha po omafikilondjambo taga yambelwa Omuwa, Kalunga ketu, ngaashi shu uthwa mompango.


text:
Oshipe shometeyo lyetu niiyimati mbyoka tayi tiligana tango komiti dhetu, otatu yi eta kotempeli yOmuwa omumvo kehe.


text:
Omumati kehe osheeli ta valwa, otatu mu fala kaayambi kotempeli, ngaashi tashi pulwa kompango, tu mu yapulile Kalunga. Uutana auhe wi iyelipwa kooyina, otatu u yapulile Omuwa, osho wo uunzigona nenge uukombwena wi iyelipwa koonzi nokiikombo.


text:
Ongundo ndjoka tayi zi miilya mbyoka tatu teya kehe tango omumvo, otatu yi fala kaayambi, nomayambo getu galwe gomaviinu, gomagadhi gooholivi, nogiiyimati yomaludhi agehe. Aalevi mboka taa kunguna oshitimulongo momikunda dhi na omapya, otatu ya faalele oshitimulongo sheteyo lyetu.


text:
Aayambi aana yaAaron oye na okukala pamwe nAalevi, uuna iitimulongo tayi etwa, nAalevi oye na okukutha oshitimulongo mwaayihe mbyoka ye etwa e taye shi fala moompungulilo dhomotempeli.


text:
Aaisraeli nAalevi oye na okufala iigandjwa yiilya, yomaviinu noyomagadhi gooholivi moompungulilo moka iikwaniipangitho yomotempeli hayi pungulwa naamoka hamu kala aayambi, aalangeli yotempeli naayimbi mboka ye na olufo lwiilonga. Tse itatu etha nande egumbo lyaKalunga ketu.


text:
Aawiliki oya tula muJerusalem, ihe aantu yalwe oyu umbu iihogololitho, opo ya hogolole gumwe gwomaantu omulongo okukala moshilando oshiyapuki Jerusalem, manga ooyakwawo omugoyi taa ka kala miilando yilwe nomomikunda.


text:
Palwe Aaisraeli, aayambi, Aalevi, aakalele yomotempeli nomaluvalo gaapiya yaSalomo oya kala momagumbo gawo yene momikunda dhi ili nodhi ili. Mbaka oyo aawiliki yiikandjo ya kalele muJerusalem:


text:
Yomezimo lyaBenjamin: Sallu yaMeshullam, omutekulu gwaJoed. Moohekulu omwa li Pedaia, Kolajia, Maaseia, Itiel naJeshaja.


text:
Seraia yaHilkia, omutekulu gwaMeshullam. Moohekulu omwa li Sadok, Meraiot naAhitub, ngoka a li omuyambimukuluntu.


text:
Aantu ayehe kumwe yoludhi nduka lwezimo ya yakula motempeli, oya li 822. Adaia yaJeroham, omutekulu gwaPelalia. Moohekulu omwa li Amzi, Sakaria, Pashhur naMalkija.


text:
Aantu ayehe kumwe 242 yoludhi nduka oya li aakuluntu yomazimo. Amashsai yaAsarel, omutekulu gwaAhsai. Moohekulu omwa li Meshillemot naImmer.


text:
Okwa li aantu 128 yoludhi nduka, mboka ya li aakwiita oofule. Ondjayi yawo oya li Sabdiel yaHaggedolim.


text:
Mattania yaMika, omutekulu gwaZabdi, oluvalo lwaAsaf. Okwa li ha wilike olwiimbo lwotempeli momagalikanohambelelo. Bakbukia, omupeha gwaMattania. Abda yaShammua, omutekulu gwaGalal, oluvalo lwaJedutun.


text:
Aakalele yomotempeli oya kala moshitopolwa shaJerusalem hashi ithanwa Ofel. Oya li taa yakula metonatelo lyaZiha naGishpa.


text:
Omutonateli gwAalevi muJerusalem okwa li Ussi waBani, omutekulu gwaHashabia. Moohekulu omwa li Mattania naMika yomoludhi lwaAsaf, oludhi ndoka lwa li halu sile olwiimbo oshimpwiyu momalongelokalunga.


text:
Petahia yaMeshesabel gwoludhi lwaSera mezimo lyaJuda okwa li e lile po Aaisraeli muuwa waPersia miinima ayihe.


text:
Aantu oyendji oya kalele miilando ya kundukwa komapya gawo. Yomezimo lyaJuda oya li muKiriatarba, Dibon naKabzeel nomiikandjo yi li popepi niilando.


text:
muSanoa, muAdullam nomomikunda dhi li popepi niilando mbika. Oya kala muLakish nomomapya ge li popepi nasho, muAseka nomomikunda dhasho. Aajuda oya kala ano moshilongo shi li pokati kaBeersheba muumbugantu nokolusilu lwaHinnom muumbangalantu.


text:
Mpaka otapa landula omusholondondo gwaayambi nAalevi mboka ya galuka muupika pamwe naSerubbabel yaShealtiel nomuyambimukuluntu Josua:


text:
Aayambi oyo: Seraia, Jeremia, Esra, Amaria, Malluk, Hattush, Shekania, Rehum, Meremot, Iddo, Ginnetoi, Abia, Mijamin, Maadia, Bilga, Shemaia, Joiarib, Jedaia, Sallu, Amok, Hilkia naJedaia. Aantu mbaka oya li aawiliki mokati kaayambi ooyakwawo muuyuni waJosua.


text:
Aalevi: Mboka ya li haa wilike oondjimbohambelelo, oyo Jeshua, Binnui, Kadmiel, Sherebia, Juda naMattania.


text:
Joiakim sho a li omuyambimukuluntu, aayambi aawiliki yomaludhi gaayambi oyo: Omuyambi Oludhi Meraia Seraia Hanania Jeremia Meshullam Esra Jehohanan Amaria Jonatan Malluk Josef Shebania Adna Harim Helkai Meraiot Sakaria Iddo Meshullam Ginneton Sikri Abia Piltai Miniamin na Maadja Shammua Bilga Jehonatan Shemaia Mattenai Joiarib Ussi Jedaia Kallai Sallai Eber Amok Hashabia Hilkia Netanel Jedaia


text:
Ondjalulo yaakuluntu yomazimo gAalevi noyomazimo gaayambi oya dhigininwa muuyuni waayambi aakuluntu Eliashib, Joiada Jonatan naJaddua. Ondjalulo ndjika oya li ya pu muuyuni waDarius, omupangeli gwaPersia.


text:
Ondjalulo yaakuluntu yomazimo gAalevi oya dhigininwa ashike sigo omuuyuni waJonatan omutekulu gwaEliashib.


text:
Mewiliko lyaHashabia, Sherebia, Jeshua, Binnui naKadmiel, Aalevi oya topolwa moongundu. Oongundu mbali molufo lumwe odha li dhi na oshimpwiyu shokutanga nokuhambelela, Kalunga, ngaashi sha li shu uthwa komukwaniilwa David, omuntu gwaKalunga.


text:
Aantu mboka ya li taa tonatele omiyelo dhoompungulilo dhotempeli, oyo Mattania, Bakbukia, Obadia, Meshullam, Talmon naAkkub.


text:
Aantu mbaka oya li ko muuyuni waJoiakim yaJosua, omutekulu gwaJehosadak, nomuuyuni womunashikandjo Nehemia nopethimbo lyomuyambi nomunongompango Esra.


text:
Omadhingililokuma gaJerusalem sho ga li taga yapulwa, Aalevi oye etwa mo ya zi nkoka ya kala, opo ya dhane eyapulo noondjimbohambelelo taa hiki iiyaha, uuharpa nuushandja.


text:
Omazimo gaayimbi Aalevi oga gongala ga zi komaha gago nkoka ga kala puushiinda waJerusalem nokomikunda dhopuNetofa,


text:
Aayambi nAalevi oyi iyopaleke opo ya kale ya yogoka, oyo opaleke wo aantu, omiyelo nedhingililokuma lyoshilando pamisindilo.


text:
Onda gongaleke aawiliki yaJuda kombanda yekuma e tandi ya tula metonatelo lyoongundu oonene mbali, ya katuke taa dhingoloka oshilando yo taa hambelele Kalunga. Ongundu yotango oya yi lwokolulyo kombanda yekuma yu ukilila kOsheelo shuuhoho.


text:
nokaayambi mboka taa hiki omankuma: Azaria, Esra, Meshullam, Juda, Benjamin, Shemaia naJeremia. Oya landulwa kuSakaria yaJonatan, omutekulu gwaShemaia. (Moohekulu omwa li wo Mattania, Mikaia naSakkur gwoludhi lwaAsaf.)


text:
Sakaria okwa landulwa kaantu yalwe yoludhi lwe — Shemaia, Asarel, Milalai, Gilalai, Maai, Netanel, Juda naHanani — ayehe mboka oya li ya humbata iihikomwa yomaludhi gokuhikwa komukwaniilwa David, omuntu gwaKalunga. Omunongompango Esra okwa wilike ongundu ndjika mosheendo.


text:
POsheelo shopoluthithiya oya londo pombanda piikolo yu uka koshilando shaDavid, oya pitilile uuwa waDavid e taa galukile kekuma pOsheelo shomeya kuuzilo woshilando.


text:
Ongundu onkwawo yaahambeleli oyu uka kolumoho ya lambalala ekuma pombanda, nangame onda landula ko nongundu ya hupu ko. Otwa katuka tatu pitilile Oshungo yomaziko, twe ya pEkuma lya mbwalangandja,


text:
twa pitilile Osheelo shaEfraim, Osheelo oshikulu, Osheelo shoohi, oshungo Hananel, oshungo Hammea nOsheelo shoonzi. Otwa hulile popepi nosheelo shotempeli.


text:
Oongundu adhihe mbali ndhoka dha li tadhi hambelele Kalunga, odha adha ehala lyotempeli. Kakele kaawiliki mboka ya li pungame,


text:
mongundu yandje omwa li aayambi mboka taa hiki omankuma: Eliakim, Maaseia, Miniamin, Mikaia, Elioenai, Sakaria naHanania;


text:
noya landulwa kuMaaseia, Shemaia, Eleasar, Ussi, Jehohanan, Malkija, Elam naEzer. Aayimbi mewiliko lyaJezrahia oya imbi nomawi gomuule.


text:
Esiku ndyoka aantu oya yamba omafikilondjambo ogendji noya li ya nyanyukwa pombanda, oshoka Kalunga okwe ya nyanyudha. Aakulukadhi naanona oyi itula wo moshiindingili, onkee omawi goondigolo oga uvika kokule naJerusalem.


text:
Pethimbo ndyoka aantu oya langekwa metonatelo lyoompungulilo moka iigandjwa yotempeli tayi pungulwa, mwa kwatelelwa iitimulongo noshipe shiilya noshiiyimati yomumvo kehe. Aantu mboka oya li ye na oshimpwiyu shokugongela pampango iitaambwa yaayambi nAalevi mbyoka ya zi komapya ge li puushiinda wiilando yi ili noyi ili. Aajuda ayehe oya li ye na ombili naayambi nAalevi,


text:
oshoka oya gwanitha omayakulo agehe nomisindilo dhomaitheto ndhoka Kalunga e ya lombwele. Aayimbi yomotempeli naalangeli yotempeli nayo wo oya gwanitha iilonga yawo pamalombwelo ga gandjelelwe komukwaniilwa David nomwana Salomo.


text:
Okuza nale, muuyuni womukwaniilwa David nomwiimbithi Asaf, aayimbithi oya kala haa wilike omaimbilo gokutanga nokuhambelela Kalunga.


text:
Muuyuni waSerubbabel, osho wo muuyuni waNehemia, Aaisraeli ayehe oya gandja omagano esiku kehe, opo ya gwanithe oompumbwe dhaaimbi yomotempeli nodhaalangeli yotempeli. Aantu oya gandja omayambo omayapuki kAalevi, nAalevi oya gandja oshitopolwa kaayambi.


text:
Ompango yaMoses sho ya li tayi leshelwa aantu mokule, oya adha peha mpoka taku tiwa kutya Aayammoni nenge Aamoabi kaye na okupitikilwa ekwatathano naantu yaKalunga.


text:
Shika osha ningwa, molwaashoka Aayammoni nAamoabi inaa pa Aaisraeli omeya niikulya mondjila yokuza kuEgipiti. Peha lyasho oya futu Bileam iimaliwa, a thinge Israel, ihe Kalunga ketu ethingano ndika okwe li galulile elaleko nuuyamba.


text:
Aaisraeli sho yu uvu ompango ndjika tayi leshwa, oyi iyoolola maakwiilongo ayehe, yaa kwatathane nayo.


text:
Omuyambi Eliashib, ngoka a li omutonateli gwoompungulilo dhomotempeli, okwa li e na ekwatathano naTobia.


text:
Okwa pitika, Tobia a longithe ela enene ndyoka lya li lya dhiladhililwa okupungula iikulyandjambo niitsinino, iikwaniipangitho yomotempeli, omayambo omolwaayambi niitimulongo yiilya, omaviinu nomagadhi gooholivi ga pewa Aalevi naayimbi yomotempeli naalangeli yotempeli.


text:
Ihe ayihe mbika sho ya ningwa, kanda li mo muJerusalem, oshoka momumvo omutimilongondatu nambali sho Artakserkses a li omukwaniilwa gwaBabilonia, onda shunine, ndi ke mu tseyithile iinima. Sho pwa piti omasiku, okwa pitikile ndje,


text:
ndi shune kuJerusalem. Onda haluka, sho nda mono Eliashib a zimine Tobia a longithe ela limwe motempeli.


text:
Onda gandja elaka, omala ga opalekwe pamisindilo, niikwaniipangitho yomotempeli, iikulyandjambo niitsinino yi galulilwe mo.


text:
Onda koneke wo kutya aayimbi yomotempeli nAalevi yalwe ya li muJerusalem, oya adhika ya shuna koohambo dhawo, molwaashoka aantu inaye ya pa oompumbwe dhawo.


text:
Onda nyenyetele omalenga, sho ge etha otempeli yi dhanenwe. Onda galulile Aalevi naayimbi motempeli e tandi ya langeke ishewe miilonga.


text:
Nena Aaisraeli ayehe oya tameke okweeta ishewe iitimulongo yawo yiilya, yomaviinu noyomagadhi gooholivi.


text:
Onda tula aalumentu mbaka melangelo lyoompungulilo: omuyambi Shelemia, omunongompango Sadok nOmulevi Pedaia. Hanan yaSakkur, omutekulu gwaMattania, okwa li omuyakuli gwawo. Aalumentu mbaka oya talwa aainekelwa mokutopolela aayakuli ooyakwawo iipewa yawo yiikulya.


text:
Kalunga kandje, dhimbulukwa ndje, ngoye ino dhimbwa oholeyakulo yandje. Ayihe onde yi ningi omolwotempeli yoye nelongelokalunga lyamo.


text:
Methimbo ndyoka onda mono aantu muJuda taa kolo omaviinu mEsabati. Yamwe oya londeka iilya, omaviinu, omandjembele, oonkwiyu niinima yilwe kuusino wawo e taye yi eta muJerusalem. Onde ya londodha, yaa landakanithe sha mEsabati.


text:
Aantu yamwe yoshilando Tiro oya li ya kala muJerusalem noye eta mo oohi niinima yi ili noyi ili, ye yi landakanithe naantu yetu mEsabati.


text:
Onda nyenyetele aawiliki yAajuda e te ti: “Taleni uuwinayi mpoka u thike tamu u ningi. Ne otamu nyateke Esabati.


text:
Osho naanaa shoka Kalunga a geelele oohokulu, sho a hanagula po oshilando shika. Natango ne otamu tukuluthile Israel ondjahi onene yaKalunga yi vule yonale, sho tamu hunu mokunyateka Esabati.”


text:
Onda gandja elaka, omiyelo dhoshilando dhi edhilwe petameko lyEsabati, shampa kwa wiwile ongulohi, noitadhi egululwa we, sigo Esabati lya piti. Onda langeke aantu yandje yamwe pomiyelo, opo ya tale, ngele ope na ngoka te eta sha moshilando esiku lyEsabati.


text:
Lumwe nolwaali aalandithi naashingithi yiipindi yi ili noyi ili oya kala uusiku auhe pondje yoshilando taa landitha iipindi yawo.


text:
Onde ya londodha nda ti: “Oshike tamu hungile pekuma? Ngele tamu shi yelekele natango, otandi ke mu geela.” Okuza mpoka inaa galuka we mEsabati.


text:
Onda lombwele Aalevi, yi ithete pamisindilo yo ye ye ya langele omiyelo yo ya tale, ngele Esabati otali yapulwa tuu. Kalunga kandje, dhimbulukwa ndje, ngoye u sile ndje ohenda omoluunene wesilohenda lyoye.


text:
Pethimbo ndyoka onda koneke ishewe kutya nani Aajuda oyendji oya hokana aakulukadhi ya za kuAshdod, Ammon naMoab.


text:
Etata lyomaana yawo otali popi elaka lyokuAshdod nenge elaka lilwe li ili yo inaa tseya okupopya elaka lyetu.


text:
Onda nyenyetele aasamane, onde ya thingi e tandi ya dhenge noku ya tudha omafufu gawo. Nena onde ya ganitha medhina lyaKalunga, opo yaa hokane we aakwiilongo, noyana yaaye shi ninge.


text:
Onda ti: “Aakulukadhi aakwiilongo oyo ya yonitha Salomo. Okwa li omulumentu omunene e vule aakwaniilwa yiigwana yilwe. Kalunga okwa li e mu hole e te mu ningi omukwaniilwa gwaIsrael alihe, ndele natango okwa gwile ngaa muulunde.


text:
Joiada okwa li omuna gwomuyambimukuluntu Eliashib, ihe omwanamati gwaJoiada okwa li a hokana omufuko omuna gwaSanballat gwokomukunda Bethoron. Onda tidha mo Joiada muJerusalem.


text:
Kalunga kandje, ya landula, oshoka oyo ya nyateke uuyambi nehangano ndyoka wa hangana naayambi nAalevi.


text:
Onda yelitha oshigwana kuukwiilongo; ondu uthile aayambi nAalevi iinakugwanithwa yawo, shaa ngoka pamuthika gwiilonga ye;


text:
ondu utha, uuna iikuni yokulungunitha omayambo yi na okweetwa, osho wo oshipe shomiilya noshomiiyimati. Kalunga kandje, dhimbulukwa ayihe mbika nokuyambeka ndje.


text:
Oshipangelapundi shomukwaniilwa Kserkses, ngoka a li ta lele iitopolwa 127 okuza kuIndia sigo kuEtiopia, osha li moshilandolelo Susa.


text:
Momumvo omutitatu gwepangelo lye Kserkses okwa hiya aakwanepangelo noongoloneya ye ayehe komatelekela. Oondjayi dhiita dhaPersia naMedia oko dha li, osho wo aaniikandjo noomvalekele dhomiikandjo ayihe.


text:
Konima yaambika omukwaniilwa okwa ningile aantu ayehe, aayamba noohepele, yomoshilandolelo Susa oshituthi shomasiku gaheyali sha dhanenwa moshikunino shuuwa shokuvululukilwa.


text:
Kehale okwa li kwa tsilikwa omalapi omambulau nomatokele ga dhitikilwa muulinga wiisiliveli wokoongudhi dhomarmera nuupaya wooliina uutiliganembwilili. Okwa li wo kwa tulwa iipundi yiingoli noyiisiliveli. Olupanda lwalyo olwa li lwa ningwa nomarmera ontokele nongeline, moomba nomuumanya wondilo uumbulau.


text:
Aantu oya li taa nwine miitenga yiingoli, oshitenga kehe oshi na olupe lwi ili. Pamukalo gwopakwaniilwa, omaviinu oga li ogendjigendji.


text:
Mokunwa kamwa li nando ondjele yontumba; omukwaniilwa okwa li a lombwela aapindi ayehe yoondjupa, ya pe kehe ngoka ngaashi a hala.


text:
Manga shika tashi ningwa, ye omunyekadhi Vashti okwa li a telekela wo aakiintu oshituthi komuhandjo gwe.


text:
Mesiku etiheyali lyoshituthi, omukwaniilwa sho a li i idhenga mo naanaa a nyanyukwa, okwi ithana omalenga ge gopothingo, aathonwantu yaheyali: Mehuman, Bista, Harbona, Bigta, Abagta, Setar naKarkas.


text:
Okwe ya lombwele, ya ete mo omunyekadhi Vashti a zala oshishani she shuunyekadhi. Omunyekadhi okwa li a shitika, nomukwaniilwa okwa li a hala oku mu ulika kaayenda nokomalenga.


text:
Ihe aapiya sho ya lombwele Vashti elaka lyomukwaniilwa, okwa tindi okuya ko. Shika osha geyitha omukwaniilwa.


text:
Omukwaniilwa okwa li e na omukalo gwokupula omayele kombinga yompango nuuyuuki, onkee okwi ithanitha aagandjindunge ye, mboka taa tseya shoka shi na okuningwa.


text:
Mongundu yaagandjindunge yopothingo omwa li Karshena, Shetar, Admata, Tarshish, Meres, Marsena naMemukan — omalenga gaheyali gaPersia naMedia ngoka ga li komeho gaagehe moshilongo.


text:
Omukwaniilwa okwe ga pula a ti: “Pampango otu na okuninga ngiini nomunyekadhi Vashti, oshoka ina vulika kelombwelo lyomukwaniilwa Kserkses ndyoka omalenga ge ge mu faalele?”


text:
Nena Memukan okwa lombwele omukwaniilwa nomalenga ge a ti: “Omunyekadhi Vashti ina yona ashike komukwaniilwa, ihe okomalenga ge agehe wo nokomulumentu kehe moshilongo ashihe!


text:
Omukulukadhi kehe moshilongo ashihe shampa tuu a kundana shoka omunyekadhi a ningi, ota ka dhina omulumentu gwe. Otaa ka tya: ‘Omukwaniilwa Kserkses okwa lombwele omunyekadhi Vashti e ye kuye, ihe okwa tindi.’


text:
Nokuli nena, manga etango inaali ningina, aakulukadhi yomalenga gaPersia naMedia otaa ka uva, nkene omunyekadhi a ningi, e taye ke shi hokololela aalumentu yawo. Aakulukadhi ayehe otaa ka dhina aalumentu yawo, naasamane otaa ka geela aakiintu yawo.


text:
Nkeyama, ngele tashi ku opalele, gandja eutho lyopakwaniilwa kutya Vashti ke na mpoka na holoka we koshipala shomukwaniilwa. Eutho ndika nali nyolwe moompango dhokwaalunduluka dhaPersia naMedia. Omukwaniilwa na konge omukiintu gulwe omwaanawa e vule Vashti, a ninge omunyekadhi.


text:
Shampa eutho lyoye lya tseyika noshilongo ashihe oshinene, omukulukadhi kehe ota vulika komulumentu gwe nesimaneko, na kale omuyamba nenge ohepele.”


text:
Omukwaniilwa nomalenga ge oya hokwa ondunge ndjika, omukwaniilwa nokwa gwanitha shoka Memukan a faneke.


text:
Koshitopolwa kehe shoshilongo okwa tumu ko etumwalaka lya nyolwa melaka lyasho nomoondanda dhelaka ndyoka. Etumwalaka otali ti kutya omusamane kehe na pangele egumbo lye, noohapu dhe nadhi kale ompango yegumbo.


text:
Konima yethimbo, ondjahi yomukwaniilwa sho ya adhika ya lota, okwa dhiladhila shoka Vashti e shi ningi neutho ndyoka lya gandjwa omolwe.


text:
Nkeyama, oto vulu okulangeka omalenga moshitopolwa kehe shoshilongo e to ga lombwele, ga ete aakadhona aawanawa komuhandjo gwaanyekadhi yoye muka muSusa. Naa tulwe metonatelo lyaHegai, omuthonwantu ngoka ha tonatele aanyekadhi yoye nembonzolo lyawo.


text:
Nena oto kutha po omukadhona ngoka we mu hokwa unene, oye a ninge omunyekadhi peha lyaVashti.” Ondunge ndjika oyo opalele omukwaniilwa, nokwe yi landula.


text:
Nebukadnezzar, omukwaniilwa gwaBabilonia, sho a falele omukwaniilwa gwaJuda Jehoiakin muupika pamwe noonkwatwa dhilwe muJerusalem, mongundu ndjoka omwa li wo Mordekai.


text:
Okwa li nomwanagona Ester, edhina lye mOshihebeli oHadassa. Ester okwa li omukadhona o opala e na ondjelo ombwanawa. Aakuluntu ye sho ya si, Mordekai okwe mu kutha po e te mu putudha ongomwana omukadhona.


text:
Omukwaniilwa sho a gandja eutho lye, naakadhona oyendji oye etwa muSusa, Ester okwa li mokati kawo. Naye wo a tulwa moshimpwiyu shaHegai, ngoka ha tonatele omuhandjo gwaanyekadhi.


text:
Hegai okwa hokwa Ester nokwe mu opalele. Mbalambala okwa tameke embonzolitho lye e te mu pe iikulya ya sheywa. Okwe mu pe wo aayakuli yaheyali aahogololwa nelugo dhingi momuhandjo gwaanyekadhi.


text:
Esiku nesiku Mordekai okwa li te ende pondje yehale lyomuhandjo gwaanyekadhi, opo a kundane, ngele Ester oku li nawa naashoka she mu ningilwa.


text:
Omukadhona manga inaa falwa komukwaniilwa, okwa mbonzolwa oomwedhi omulongo nambali: muule woomwedhi hamano okwa thetwa nomagadhi gomira noomwedhi hamano nomagadhi gokanakamuma niinima yilwe yuutiko.


text:
Oha yi mo ongulohi, nongula nge kwa shi, ota falwa komuhandjo omukwawo e ta kala moshimpwiyu shaShaashgas, omuthonwantu gwokutonatela aakiintu yopooha. Ita yi we komukwaniilwa, shila omukwaniilwa e mu hokwa e te mu ithana kedhina.


text:
Olufo lwaEster olwe ya okuya komukwaniilwa. Ester olyaAbihail, omwanagona gwaMordekai, ngoka e mu taamba a ninge omwana. Ester okwa ziminwa kukehe ngoka e mu tsu keho. Sho a yi, okwa zala ngaashi a lombwelwa kelenga Hegai, ndyoka hali tonatele omuhandjo gwaanyekadhi.


text:
Ester okwa falwa komukwaniilwa Kserkses momwedhi omutimulongo, omwedhi Tebet, momumvo omutiheyali gwepangelo lye.


text:
Omukwaniilwa okwe mu hokwa unene shi vule aakiintu ayehe, nokwa li e mu opalela shi vule aakadhona ayehe. Omukwaniilwa okwe mu zaleke uulenga womunyekadhi komutse gwe e te mu ningi omunyekadhi peha lyaVashti.


text:
Mokusimaneka Ester, omukwaniilwa okwe mu ningile omatelekela e ta hiya aakwanepangelo noongoloneya ye ayehe. Okwa utha ongondji moshilongo ashihe nokwa gandja omagano gopakwaniilwa.


text:
Mordekai okwa adhika a pewa iilonga yontumba kehale lyuuwa, aakadhona sho ya li taa gongelwa olutiyali.


text:
Ester okwa li inaa holola manga ezimo nuukwashigwana we, oshoka Mordekai okwa li e mu indike oku shi ninga, naEster okwa vulika kuye, ngaashi a li ha vulika muunona we.


text:
Methimbo ndyoka Mordekai a taamba iilonga muuwa, Bigtan naTeresh, yaali yomaalangeli yopomiyelo dhoongulu dhomukwaniilwa, oya geele omukwaniilwa noyu uvanene, ye mu dhipage ofuthi.


text:
Mordekai okwe shi koneke e ta yakele ko omunyekadhi Ester, ngoka a lombwele omukwaniilwa shoka Mordekai a dhimbulula.


text:
Oshinima osha konakonwa nosha monika mo kutya oshoshili, onkee aalumentu ayehe yaali oya tulwa kohake. Omukwaniilwa okwa nyolitha oshiningwanima shika mondjokonona yoshilongo.


text:
Konima yaambika omukwaniilwa Kserkses okwa lenge omulumentu, edhina lye Haman, a ninge elenga ekuluntu lyomalenga agehe. Haman oyaHammedata gwomoluvalo lwaAgag.


text:
Omukwaniilwa okwa gandja eutho, omalenga ge agehe ga simaneke Haman nokutsa oongolo noku mu inyongamena. Oge shi ningi, kakele kaMordekai, ngoka a tindi.


text:
Esiku nesiku oge mu kumagidha, ihe ine ga pulakena. Okwa ti, ite shi ningi, oshoka oye Omujuda. Nena omalenga oge shi tseyithile Haman, opo ga mone, ngele etompelo lyaMordekai tali ziminwa.


text:
Haman okwa li a thita po kondjahi, sho a dhimbulula kutya Mordekai iha tsu oongolo noku mu inyongamena.


text:
Sho a koneke wo kutya nani Mordekai Omujuda, Haman okwa tokola okuninga sha oshinene shi vule okugeela Mordekai awike. Okwa dhiladhila a dhipage Omujuda kehe moshilongo shaPersia.


text:
Momumvo omutimulongo nomutiyali gwepangelo lyomukwaniilwa Kserkses, momwedhi gwotango, omwedhi Nisan, Haman okwa umbitha iihogololitho (oya li hayi ithanwa “purim”), opo ku monike esiku nomwedhi gwo opala okugwanitha ompangela ye. Oshihogololitho osha kwata esiku etimulongo netitatu lyomwedhi omutimulongo nomutiyali, omwedhi Adar.


text:
Haman okwa lombwele omukwaniilwa Kserkses ta ti: “Moshilongo shoye omu na oshigwana shimwe shi iyoolola, sha halakanena miitopolwa ayihe. Ohaa dhiginine omikalo inaadhi faathana naandhoka dhi niwe kiigwana yilwe, yo ihaa vulika koompango dhoshilongo. Itashi opalele omukwaniilwa oku ya idhidhimikila.


text:
Nkeyama, ngele osho opala, gandja eutho, ya dhipagwe. Ngele oto shi ningi, otandi ka gandja oshisiliveli ookilograma 340 000 moompungulilo dhuuwa mokuyakula oshilongo ashihe.”


text:
Omukwaniilwa okwa hukula ko okalinga ke koshihako e te ka pe Haman yaHammedata gwomoluvalo lwaAgag, omutondi gwAajuda.


text:
Mesiku etimulongo netitatu lyomwedhi gwotango Haman okwa hiya oohamushanga yomukwaniilwa e te ya nyolitha eutho momalaka agehe moondanda dhago, li tuminwe oongoloneya, ookomufala naaleli ayehe miitopolwa ayihe yoshilongo. Eutho ndika olya gandjwa medhina lyomukwaniilwa Kserkses nolya hakwa nokalinga ke.


text:
Aatondoki oya fala eutho ndika koshitopolwa kehe shomoshilongo ashihe. Elaka otali ti kutya mesiku etimulongo netitatu lyomwedhi Adar Aajuda ayehe — aagundjuka naakuluntu, aakulukadhi nuunona — oye na okudhipagwa. Oye na okutsuwa pwaa na henda, nomaliko gawo oge na okuyugwa po.


text:
Enyolululo lyeutho ndika oli na okuninga ompango moshitopolwa kehe noyi na okutseyithilwa iigwana ayihe, opo ayehe ya kale yi ilongekidhila esiku ndyoka.


text:
Palombwelo lyomukwaniilwa eutho olya hololwa puuyelele moshilandolelo Susa, naatondoki oya yi koondjila nokweendelela. Omukwaniilwa naHaman oya kuutumba yo taa nu, ihe moshilandolelo Susa omwa li ekuyunguto enene.


text:
Mordekai sho a koneke shoka sha ningwa po, okwa tuula oonguwo dhe moluhodhi. Okwa zala ehahi, i igundu omutoko momutse e te endagula noshilando ta kugu mokule a lulilwa,


text:
Kiitopolwa ayihe, nkoka eutho lyomukwaniilwa lya tseyithwa, okwa li elilagano enene mokati kAajuda. Oyi idhilike iikulya, ya lili nokukuga; oyendji oya zala omahahi e taa lala momutoko.


text:
Aadhike yaEster naathonwantu oye mu hokololele shoka tashi ningwa kuMordekai. Ester okwa si oluhodhi olunene. Okwa tumine Mordekai oonguwo, e dhi zale peha lyehahi, ihe ine dhi taamba.


text:
Nena Ester okwi ithana Hatak, gumwe gwomaathonwantu yomuuwa, ngoka a tulwa po komukwaniilwa a kale omupiya gwe, e te mu lombwele, a ye kuMordekai a uve shoka sha ningwa po nomolwashike.


text:
Mordekai okwe mu hokololele ashihe shoka she mu ningilwa. Okwe mu tseyithile wo ondjundo yoshisiliveli Haman e yi uvaneka, yi tulwe moompungulilo dhuuwa, ngele Aajuda ayehe oya dhipagwa po.


text:
Okwa pe Hatak ombapila yenyolululo lyeutho ndyoka lya gandjwa muSusa lyokudhipaga Aajuda, opo e yi fale kuEster noku mu tseyithila oshinima ashihe. Ester ne ki ikumbe omukwaniilwa noku mu indila, opo a sile ohenda oshigwana she Oshijuda.


text:
“Shaa ngoka, omulumentu nenge omukiintu, ta yi kehale lyomeni a mone omukwaniilwa ye ini ithanwa, oku na okusa. Ndjika ompango; omalenga gomukwaniilwa agehe naantu ayehe miitopolwa yoshilongo she oye yi tseya. Ope na ompito yimwe ayike okukala nomwenyo. Omuntu ngoka omukwaniilwa te mu ganeke nondhimbo ye yuukwaniilwa yoshingoli, ita dhipagwa. Ihe opwa piti omwedhi omukwaniilwa ini ithana ndje, ndi ye kuye.”


text:
okwe mu tumine eyamukulo tali ti: “Ino ifundjaleka kutya ou li megameno u vule Aajuda yalwe, sho u li muuwa womukwaniilwa.


text:
Ngele to mwenene ompito ndjika, ekwatho otali zile Aajuda palwe e taa ka hupithwa, ihe ngoye nezimo lyaho otamu ka yonuka po. Olye e shi tseya kutya ino ninga omunyekadhi omolwompito ndjika?”


text:
“Inda, u ka gongele Aajuda ayehe muSusa; idhilikeni iikulya ne mu galikanene ndje. Inamu lya ne inamu nwa sha omasiku gatatu, uusiku nomutenya. Nangame osho te ningi pamwe naadhike yandje. Konima yaambika otandi ka ya komukwaniilwa, nando nashi kale sha pingathana nompango. Ngele ote si, nandi se.”


text:
Mesiku etitatu lyeidhiliko lyiikulya Ester okwa zala oonguwo dhe dhuunyekadhi e ta yi e ta thikama mehalandjandja lyomeni lyuuwa a taalela oshinyanga shoshipangelapundi. Omukwaniilwa okwa li meni a kuutumba koshipangelapundi shuukwaniilwa a taalela kosheelo.


text:
Omukwaniilwa sho a mono Ester a thikama pondje, okwe mu sile ohenda e te mu ganeke nondhimbo ye yoshingoli. Ester okwa hedha ko e ta gumu ondhimbo komutse gwayo.


text:
Omukwaniilwa okwa pula a ti: “Munyekadhi Ester, oshike ano? Lombwela ndje shoka wa hala, notandi shi ku pe — nashi kale nando etata lyoshilongo shandje ashihe.”


text:
Ester okwa yamukula a ti: “Nkeyama, ngele otashi ku opalele, onda hala ne naHaman mu ye ongulohi komatelekela nde ge mu longekidhila.”


text:
Omukwaniilwa okwa ti: “Ka taleni Haman mbala, tu ninge ngaashi Ester a hala.” Omukwaniilwa naHaman oya yi komatelekela gaEster.


text:
Manga taa nu omaviinu, omukwaniilwa okwa ti kuEster: “Lombwela ndje shoka wa hala, ongame notandi shi ku pe. Otandi ka gwanitha eindilo lyoye, nando li pule ndje etata lyoshilongo shandje.”


text:
“Ngele oshe ku opalela, Nkeyama, u uve eindilo lyandje, onda hala, ne naHaman mu ye ishewe ongula komatelekela gandje tandi ge mu longekidhile. Pethimbo ndyoka otandi ke ku lombwela shoka nda hala.”


text:
Haman okwa zi mo momatelekela a nyanyukwa nokwa panda nawa. Ihe sho a mono Mordekai peelo lyuuwa, ye Mordekai ina thikama nenge e mu hololele esimaneko lyasha, Haman okwe mu geele noonkondo.


text:
Ihe okwi idhidhimike e ta yi kegumbo. Opo ihe okwa hiya ookuume ke e ta pula omukadhi Seresh e ye kuyo.


text:
Okwe ya inomene omoluuyamba we wa pitilila, oyanamati oyendji, nonkene omukwaniilwa e mu lenge elenga enene e vule omalenga agehe galwe gomukwaniilwa.


text:
Okwa tsikile ko a ti: “Nokuli omunyekadhi Ester ina telekela yalwe omatelekela kakele komukwaniilwa nangame tuu nguka. Otwa hiywa, tu ye ko ishewe ongula.


text:
Omukadhi Seresh nookuume ke oye mu lombwele ya ti: “Omolwashike itoo dhikitha ohake yi na omutumbo gwoondya omilongo ntano? Ngula ongula oto vulu okupula omukwaniilwa, Mordekai a tulwe ko. Opo to vulu okuya komatelekela u na enyanyu.” Oohapu ndhoka odho opalele Haman, nokwa dhikitha ohake.


text:
Uusiku tuu mboka omukwaniilwa okwa londokwa koomposi, nokwa gandja elaka, ondjokonona yoshilongo yi etwe kuye, e yi leshelwe.


text:
Moshitopolwa sha leshwa omwa li wo ehokololo, nkene Mordekai a holola Bigtan naTeresh, aathonwantu yaali aalangeli yoposheelo, mboka ya li ya tsile omukwaniilwa ondumbo, ye mu dhipage ofuthi.


text:
Omukwaniilwa okwa pula a ti: “Mordekai okwa simanekwa nokwa futwa ngiini, sho a ningi ngeyi?” Aapiya oya yamukula ya ti: “Ina pewa nando osha.”


text:
Omukwaniilwa okwa pula a ti: “Olye e li kehale?” Haman okwa li opo a thiki kehale lyopondje, opo a indile omukwaniilwa, a endjeleleke Mordekai kohake ya dhikwa nale nokuli.


text:
Haman sho e ya mo, omukwaniilwa okwe mu pula: “Omuntu ngoka omukwaniilwa a hala oku mu simaneka unene, oku na okuningwa ngiini?” Haman okwi idhiladhilile: “Olye mbela omukwaniilwa a hala oku mu simaneka? Ndishi ongame.”


text:
Haman okwa yamukula omukwaniilwa ta ti: “Omulumentu ngoka omukwaniilwa a hala oku mu simaneka, na etelwe oonguwo dhuukwaniilwa, ndhoka wa li wa zala ngoye mwene. Na etelwe wo okakambe haka kayilwa komukwaniilwa noka zalekwa uulenga wopaukwaniilwa komutse.”


text:
Nena lombwela elenga limwe lya simana, li zaleke omulumentu ngoka oonguwo ndhoka noku mu enditha nehalandjandja lyoshilando a londa kokakambe. Elenga lya simana nali igidhe li tye: “Omulumentu ngoka ta simanekwa komukwaniilwa, osho ta ningwa ngeyi.”


text:
Nena omukwaniilwa okwa ti kuHaman: “Endelela, u ka kuthe oonguwo nokakambe, ngaashi wa ti. Esimaneko ndika nali ningilwe Mordekai Omujuda, ngoka a kuutumba peelo lyuuwa. Mu ningila naanaa ashihe shoka wa popi.”


text:
Haman okwa kutha oonguwo nokakambe e ta zaleke Mordekai. Mordekai okwa kayile okakambe, naHaman okwe mu enditha nehalandjandja lyoshilando ti igidha, sho taa ende ta ti: “Omulumentu ngoka ta simanekwa komukwaniilwa, osho ta ningwa ngeyi!”


text:
Mordekai okwa shuna keelo lyuuwa, manga Haman ta yi kegumbo nokweendelela a siikila oshipala she a tyololoka.


text:
Okwa lombwele omukadhi nookuume ke ashihe shoka she mu ningilwa. Nena omukadhi nookuume ke aanandunge oya ti kuye: “Eyonuko lyoye olya tameke montaneho yaMordekai. Oye Omujuda, nangoye ito vulu oku mu sinda. Ote ke ku sinda lela.”


text:
Manga ya li taa kundathana, aathonwantu yomukwaniilwa oye ya noya fala Haman neendelelo komatelekela.


text:
olutiyali. Manga taa nu omaviinu, omukwaniilwa okwa pula Ester a ti: “Munyekadhi Ester, owa hala shike? Lombwela ndje, ongame notandi shi ku pe. Otandi gwanitha eindilo lyoye, nando li pule ndje etata lyoshilongo shandje.”


text:
Omunyekadhi Ester okwa yamukula a ti: “Nkeyama, ngele otashi ku opalele, otandi ku indile neifupipiko, u zimine, ndi kale nomwenyo, noshigwana shandje shi kale nomwenyo.


text:
Tse noshigwana shetu otwa landithilwa po okuhanagulwa po, okudhipagwa nokukombwa po. Ando twa landithwa po ashike aapika, ando nde shi mwenene, oshoka kashi shi sha shokukudhila omukwaniilwa.”


text:
Omukwaniilwa Kserkses okwa pula omunyekadhi Ester: “Olye ano ta ningi iihuna mbika? Omuntu ngoka oku li peni?”


text:
Ester okwa yamukula a ti: “Omutondi gwetu, omuhepeki gwetu, ye oye oshiponga shetu, oHaman!” Haman okwa tongolola omukwaniilwa nomunyekadhi Ester a kankwa.


text:
Omukwaniilwa okwa yambuka po a thita po kondjahi. Okwa zi mo moshinyanga e ta yi pondje koshikunino shuuwa shokuvululukilwa. Haman okwa mono kutya omukwaniilwa okwa tokola oku mu geela, onkee a kala po ta galikana Ester omolwomwenyo gwe.


text:
Okwa adhika opo ti iyumbile komeho goshipundi shaEster ti indile ombili, omukwaniilwa sho a galukile moshinyanga okuza koshikunino. Omukwaniilwa sho e shi mono, okwi igidha a ti: “Omuntu nguka ota thiminike omunyekadhi nokuli montaneho yandje, muuwa wandje mwene?” Omukwaniilwa manga inaa mana okupopya ndhika, yo aapiya ye aathonwantu oya siikila nale Haman koshipala.


text:
Gumwe gwomuyo, edhina lye Harbona, okwa ti: “Nkeyama, pongulu yaHaman ope na ohake yi na omutumbo gwoondya omilongo ntano e yi dhikile Mordekai, ngoka a hupitha omwenyo gwoye.” Omukwaniilwa okwa ti: “Tulii ko Haman.”


text:
Osho ngaaka Haman a tulwa kohake ndjoka a li e yi dhikile Mordekai. Nena ondjahi yomukwaniilwa oya polo.


text:
Esiku tuu ndyoka omukwaniilwa Kserkses okwa pe omunyekadhi Ester omaliko agehe gaHaman, omutondi gwAajuda. Ester okwa lombwele omukwaniilwa kutya Mordekai omukwawo, nokuza mpoka Mordekai okwa pitikilwa okukala koshipala shomukwaniilwa.


text:
Omukwaniilwa okwa hukula ko okalinga ke koshihako (hoka a kuthululile Haman) e te ka pe Mordekai. Ester okwa langeke Mordekai metonatelo lyomaliko gaHaman.


text:
Ester okwa popitha ishewe omukwaniilwa, i inyongamena koompadhi dhe e ta lili. Okwe mu indile, a ninge po sha, opo a keelele ondumbo yaHaman, oluvalo lwaAgag, yaa tsile kAajuda.


text:
“Nkeyama, ngele tashi ku opalele nou na ohenda nangame nongele oshu uka kungoye, gandja eutho tali ningulula oshipango shaHaman yaHammedata, oluvalo lwaAgag, shokuhanagula po Aajuda miitopolwa ayihe yoshilongo.


text:
Otandi vulu ngiini oku shi idhidhimikila, ngele oshiponga tashi adha oshigwana shetu, nezimo lyandje mwene tali dhipagwa po?”


text:
Nena omukwaniilwa Kserkses okwa ti komunyekadhi Ester naMordekai, Omujuda: “Talii ko, onda tulitha Haman kohake omolwondumbo ndjika yokukondjitha Aajuda nonda pe Ester omaliko ge.


text:
Eutho lya gandjwa medhina lyomukwaniilwa nolya sitombwa noshihako she, kali shi kuningululwa. Ihe medhina lyandje otamu vulu okunyola eutho epe tali popi Aajuda e tamu li sitomba noshihako shandje.”


text:
Mesiku etimulongo netitatu lyomwedhi omutitatu, omwedhi Sivan, Mordekai okwa hiya oohamushanga yomukwaniilwa e te ya nyolitha eutho li tuminwe oongoloneya, ookomufala naaleli yomiitopolwa ayihe 127 okuza kuIndia sigo kuEtiopia. Eutho olya li lya nyolwa momalaka agehe gomiitopolwa moondanda dhago nokAajuda melaka lyawo nomoondanda dhalyo.


text:
Mordekai okwa nyolitha oontumwafo medhina lyomukwaniilwa Kserkses e te dhi sitomba noshihako shuuwa. Odha tumwa naakayili ya londa uukambe womiigunda yuuwa u na ondapo.


text:
Eutho ndika otali zimine Aajuda yi ilongekidhile okwiipopila. Ngele otaa matukilwa kaakwiita yomoshitopolwa shontumba, otaa vulu okukondja e taye ya hanagula po noku ya dhipaga pamwe naakiintu yawo noyana. Otaa vulu oku ya komba po nokuyuga po omaliko gawo.


text:
Esiku uuna Aajuda taa vulu okuninga shika miitopolwa ayihe yoshilongo shaKserkses, olyo etimulongo netitatu lyomwedhi omutimulongo nomutiyali, omwedhi Adar.


text:
Enyolululo lyeutho ndika oli na okuninga ompango moshitopolwa kehe noyi na okutseyithilwa iigwana ayihe, opo Aajuda ya kale yi ilongekidhila okugalulila aatondi yawo ondjahi, uuna esiku lya thiki.


text:
Palombwelo lyomukwaniilwa eutho olya holokithwa moshilandolelo Susa, naakayili ya londa uukambe womiigunda yuuwa, oya yi koondjila nokweendelela.


text:
Mordekai okwa zi muuwa a zala oonguwo dhuukwaniilwa oombulau noontokele, elwaakani lyoliina etiliganembwilili noshishani oshinene shoshingoli. Nomomapandaanda gaSusa omwa li tamu kwelengendja omawi genyanyu noondigolo.


text:
Moshilando kehe nomoshikandjo kehe moka eutho lyomukwaniilwa lya leshwa, Aajuda oyi igidha esiku lyongondji, oshituthi nenyanyu. Aantu oyendji yomiigwana yilwe oyi iningi Aajuda, oshoka oya li ye ya tila.


text:
Esiku etimulongo netitatu lyaAdar olye ya, esiku ndyoka eutho lyomukwaniilwa lya li li na okugwanithwa, esiku uuna aatondi yAajuda ya li ya tegelela, ye ya tule mokakuwilili. Ihe nani Aajuda oye ya sindi.


text:
Moshikandjo shAajuda moshilando kehe moshilongo ashihe Aajuda oyi ilongekidha nawa okuhomona kehe ngoka ta kambadhala oku ya etela oshiponga. Aantu oya li ye ya tila akuhe, nokakwa li ngoka a vulu oku ya kondjitha.


text:
Aaleli ayehe yomiitopolwa, oongoloneya, ookomufala naakwanepangelo yomukwaniilwa oya gama kAajuda, oshoka oya li ya tila Mordekai.


text:
Osha li sha tseyika noshilongo ashihe kutya ngashingeyi Mordekai elenga ekuluntu muuwa nokwa li ta nkondopala natango.


text:
Omolwashoka Aajuda ya ningile aatondi yawo shoka ya hala. Oye ya ponokele nomagongamwele e taye ya dhipaga.


text:
Mokati kawo omwa li aana aamati omulongo yaHaman yaHammedata, omutondi gwAajuda. Oyo Parshandata, Dalfon, Aspata, Porata, Adalia, Aridata, Parmashta, Arisai, Aridai naVaiesata. Ihe Aajuda inaa yuga iihakanwa.


text:
Okwa ti komunyekadhi Ester: “MuSusa amuke Aajuda oya dhipaga aantu omathele gatano, mumwe naana aamati yaHaman. Ngele omiitopolwa yilwe nduno, oya ningi ngiini! Ngashingeyi owa hala shike? Otandi ke shi ku pa. Lombwela ndje owala shoka wa hala natango, neindilo lyoye otali gwanithwa.”


text:
Ester okwa yamukula a ti: “Nkeyama, ngele otashi ku opalele, ongula pitika natango, Aajuda ya ninge muSusa shoka ya ningi nena. Omidhimba dhaana aamati yaHaman nadhi tulwe kohake.”


text:
Omukwaniilwa okwa tokola shi ningwe, neutho ndika olya gandjwa muSusa. Omidhimba dhaana aamati omulongo yaHaman odha tsilikwa puuyelele.


text:
Mesiku etimulongo netine lyaAdar Aajuda yomuSusa oya dhipaga ishewe aantu omathele gatatu moshilando. Natango inaa hakana iihakanwa nande.


text:
Aajuda yomiitopolwa oya li ya gongala okwiipopila. Oya manguluka kaatondi yawo, sho ya dhipaga aantu omayuvi omilongo heyali nagatano mboka ya li ye ya tonde. Ihe inaa hakana iihakanwa.


text:
Esiku ndika etimulongo netitatu lyaAdar. Mesiku etimulongo netine inaku dhipagwa we omuntu, nolya ningi esiku lyoshituthi nolyenyanyu.


text:
Aajuda yomuSusa oya yapula esiku etimulongo netitano, li ninge esiku lyoshituthi nolyenyanyu, oshoka oya dhipagele aatondi yawo mesiku etimulongo netitatu mesiku etimulongo netine.


text:
Omolwashoka ano Aajuda mboka ya kala momikunda omishona, oya ningi esiku etimulongo netine lyomwedhi Adar esiku lyenyanyu nolyoshituthi notaa tuminathana iikunditha.


text:
Mordekai okwa nyolitha ondjokonona yiinima mbika e ta tumine Aajuda ayehe moshilongo shaPersia, ongele popepi nenge kokule, oontumwafo


text:
tadhi ya lombwele, ya dhane oshituthi kehe omumvo mesiku etimulongo netine netimulongo netitano lyaAdar.


text:
Momasiku ngaka Aajuda oyi imangulula kaatondi yawo, nomomwedhi nguka oluhodhi lwawo olwa shituka enyanyu nokutakuma kwawo eligolo. Oya lombwelwa, ya dhane momasiku ngaka iituthi noonshingo nokutuminathana iikunditha yiikulya nokupa oohepele omagano.


text:
Haman yaHammedata, oluvalo lwaAgag nomutondi gwAajuda, okwa li u umbu iihogololitho (nenge “purim”, ngaashi ye shi luka), opo a uthe esiku lyokuyonagula po Aajuda; okwa dhiladhila e ya kombe po sheke.


text:
Ihe Ester okwa yi komukwaniilwa, nomukwaniilwa okwa gandja eutho lyopakunyola, ndyoka lya galulile Haman omupya ngoka e gu dhiladhilile Aajuda. Oye pamwe noyana oya tulwa kohake.


text:
Omolwashoka omasiku ngaka oga lukwa Purim. Molwontumwafo yaMordekai nomolwiinima ayihe mbyoka ye yi ningilwa,


text:
Aajuda oyi iyuthile omukalo gwokwaalunduluka kutya yo yene noluvalo lwawo naayehe mboka taa iningi Aajuda, oye na okudhana omasiku ngaka gaali kehe omumvo palombwelo lyaMordekai pethimbo lyo opala.


text:
Omasiku ngaka oga li ge na okudhimbulukiwa pwaa na elunduluko nokudhanwa kepipi kehe lyAajuda megumbo kehe moshitopolwa kehe nomoshilando kehe.


text:
Omunyekadhi Ester yaAbihail pamwe naMordekai oya nyola ontumwafo ontiyali kombinga yaPurim nokulongitha oonkondo dhawo, opo ye yi koleke.


text:
Mordekai okwa tumine Aajuda ayehe yomiitopolwa 127 yoshilongo shaPersia oontumwafo noku ya halela ombili negameno.


text:
Okwa koleke kutya Aajuda ayehe noluvalo lwawo oye na okudhana omasiku gaPurim pethimbo lyo opala, ngaashi omunyekadhi Ester naMordekai, Omujuda, ye shi utha nongaashi Aajuda yo yene ya li yu utha kombinga yeidhiliko lyiikulya noontakumo.


text:
Omukwaniilwa Kserkses okwa utha iilonga yethiminiko moshilongo ashihe okuza komunkulofuta nookoontuntu sigo omokati koshilongo.


text:
Iinima ayihe iinene niikumithi mbyoka e yi ningi, nehokololo alihe nkene a lenge Mordekai elenga enene, ayihe oya nyolelwa membo lyondjokonona yaakwaniilwa yaPersia naMedia.


text:
Omujuda Mordekai okwa li omutiyali moshilongo a landula omukwaniilwa mwene Kserkses. Okwa li a simana noku holike kAajuda ooyakwawo, oshoka okwa longele oshigwana shawo uuwanawa nokwa popile elago lyoluvalo lwawo.


text:
Okwa li ku na omulumentu, edhina lye Job, a kala moshilongo Uz. Okwa li omukeenashipo nomuyuuki. Okwa li ha tila Kalunga noha tondo uuwinayi.


text:
Okwa li e na oonzi omayuvi gaheyali, oongamelo omayuvi gatatu, oongombe eyuvi limwe nuusino omathele gatano. Okwa li wo e na aapiya oyendjiyendji, nokwa li omuyamba e vule aayuzilo ayehe.


text:
Oyana aamati oya li haa ningi iituthi pamalufo momagumbo gawo. Oya li wo haa hiya aamwayina aakadhona kiituthi mbika.


text:
Oshituthi ngele sha pu, mesiku kehe lya landula Job oha meneka e ta yamba omolwomwana kehe ontselelandjambo, opo a kale a yogoka. Okwe shi ningi olwindji, oshoka okwa dhiladhila kutya pamwe oyana oya yono noya sheke Kalunga momadhiladhilo gawo.


text:
Omuwa okwa pula Satana: “Oto ziilile peni?” Satana okwa yamukula Omuwa: “Onde endagula mpaka naampeyaka nonda taakana evi.”


text:
Omuwa okwe mu pula a ti: “Ino mona omuntu gwandje Job? Kombanda yevi kaku na omuntu e shi okwiinekelwa e mu fa, omulumentu ha tila Kalunga noha tondo uuwinayi.”


text:
Oshoka owala ho mu gamene pamwe negumbo lye naashihe shoka e shi na. Owa yambeke iilonga ye nowe mu pe iimuna yi indjipala moshilongo ashihe.


text:
Omuwa okwa ti kuSatana: “Eewa, ayihe e yi na, otandi yi tula miikaha yoye, ihe ino mu guma kolutu.” Satana nokwa zi po.


text:
omutumwa okwe ya kuJob ta matuka e ta ti: “Otwa li tatu pupula omapya noonani, uusino nowa li tau napa popepi.


text:
Ohaluka Aasaba oya matukile iimuna e taye yi yaka po. Oya dhipaga po aapiya yoye ayehe. Ongame awike nda hupu po nonde ya ndi shi ku lombwele.”


text:
Manga inaa mana okupopya, omupiya omukwawo okwe ya po e ta ti: “Olwaadhi olwa akula po oonzi naasita e talu ya dhipaga po ayehe. Ongame awike nda hupu po nonde ya ndi shi ku lombwele.”


text:
Manga inaa mana okupopya, omupiya omukwawo okwe ya e ta ti: “Aahomoni Aababilonia ye li iiluku itatu, oye tu ponokele e taa yugu po oongamelo noya dhipaga po aapiya yoye ayehe. Ongame awike nda hupu po nonde ya ndi shi ku lombwele.”


text:
Manga inaa mana okupopya, omupiya omukwawo okwe ya po e ta ti: “Aamwoye oya li moshituthi megumbo lyosheeli shoye.


text:
Ombepo yoshikungulu oya zi kombuga noya hanagula po egumbo lyasho noya dhipaga po ayehe. Ongame awike nda hupu po nonde ya ndi shi ku lombwele.”


text:
Job okwa yambuka po e ta tuula oonguwo dhe molwoluhodhi. Okwa kulula omutse gwe nokwa tsu oshipala she pevi e ta galikana


text:
ta ti: “Olutu lwowala nda zile mela lyameme notandi ka ya ndi li olutu lwowala. Omuwa okwe yi pele ndje, Omuwa okwe yi kutha ndje. Edhina lye nali simanekwe.”


text:
Opwa ningi ishewe, aayengeli yaKalunga sho ya holoka koshipala shOmuwa, Satana okwa li wo mokati kawo.


text:
Omuwa okwe mu pula a ti: “Oto zi peni?” Satana okwa yamukula a ti: “Onde ende mpaka naampeyaka nonda taakana evi alihe.”


text:
Omuwa okwa pula a ti: “Ino mona omuntu gwandje Job? Kombanda yevi kaku na omuntu e mu fa. Oye omuyuuki kee na oshipo, omulumentu ha tila Kalunga noha tondo uuwinayi. Ngoye owa lombwele ndje, ndi mu dhenge pwaa na etompelo, ihe Job okwa dhiginine eitaalo lye.”


text:
Omuwa okwa ti kuSatana: “Eewa, ngashingeyi otandi mu gandja miikaha yoye, mu dhenga kolutu, ihe omwenyo gwe ino gu guma.”


text:
Job okwe mu yamukula a ti: “Oto popi wa fa omukiintu omugoya. Ndishi Kalunga ngele te tu pe uuwanawa, otatu u taamba. Otatu mu pe tuu uusama, ngele te tu pe uudhigu?” Mwaayihe mbika Job ina yona sha, a tamaneke Kalunga.


text:
Ookuume kaJob yatatu oyo Elifas gwomoshilando Teman, Bildad Omushuak naSofar Omunaema. Ano sho yu uvu kutya Job ota alukwa, oya tokola ye ke mu talele po noku mu hekeleka.


text:
Manga ya li kokule, oya mono Job, ihe inaye mu dhimbulula. Sho ye ya popepi naye, oya tameke okulila mokule e taa tuula oonguwo dhawo molwoluhodhi yo taa igundu evi momitse.


text:
Opo ihe oye mu kuutumbile omasiku gaheyali, uusiku nomutenya, yo itaa popi nando osha, oshoka oya mono kutya Job oku li muudhigu uunene.


text:
Oonyothi dhongula nadhi luudhe; okutegelela eluwa naku ninge osima, uusiku inau mona oonte dhongula.


text:
Nenge omolwashike inaandi holekwa mevi nda fa omupononwa, ongaashi okahanona inaaka mona uuyelele wetango?


text:
Omolwashike mbo ye li muudhigu taa ethiwa ya kale nomwenyo? Omolwashike aanaluhodhi taa pewa uuyelele?


text:
Onda koneke kutya mboka haa papula iimpungu yuudhudhu, oyo wo mboka haa kunu uukolokoshi notaye u teya wo.


text:
Oya mwena, ihe ine vula okukoneka kutya oshike shoka. Ongoshihehelela shi li momeho gandje. Ondu uvu ewi tali nongona tali ti:


text:
Ongiini ando mboka ya shitwa neloya, oomboka yu umbwa montsi yevi, mbo taa yonuka po mbala ya fa embilimbili?


text:
Otaa tetagulilwa methimbo lyokuza ketendo lyeluwa sigo okeningino lyetango. Otaa yonuka po sigo aluhe noitaa dhimbulukiwa we.


text:
ando uudhigudhigu u vule ehekevi lyopooha dhefuta, omolwasho oohapu dhandje inadhi dhiladhilwa nawa.


text:
Iikuti yOmunankondoawike oyi li mungame, uuzigo wayo otau ehameke ndje; omatilitho gaKalunga otaga halutha ndje.


text:
Nando ongaaka, ote kala nda nyanyukwa, eeno, ote nuka kenyanyu mokati kuuwehame uunene; ine dhina oohapu dhOmuyapuki.


text:
Otamu dhiladhila okupopya kwandje ombepo yowala tayi pepe, ihe omolwashike tamu yamukula omuntu a kanitha omukumo?


text:
Ngele tandi ka lala, otandi kala nokudhiladhila, otandi ka penduka tuu? Uusiku otau ningi uule, notandi igalula nda hala ku she.


text:
Kalunga, dhimbulukwa kutya okukalamwenyo kwandje okwa fa omufudho; omasiku gandje gelago oga hula po.


text:
Onda vulwa okukala nomwenyo; itandi kala nagwo sigo aluhe. Ethii ndje, okukala nomwenyo itaku kwatha sha.


text:
Ngele nani onda yona kungoye, onda yona shike, ngoye omutonateli gwaantu? Omolwashike wa ningi ndje omushekwa? Onda ningi omutenge kungoye?


text:
Ito dhimi po omayono gandje e to theta po oondjo dhandje? Oshoka ethimbo olya thika, notandi ka lala mbala mombila; oto ka konga ndje, ihe kandi po we.


text:
Shika otashi yeleke mboka haa dhimbwa Kalunga, osho wo etegameno lyaakaanakalunga tali kana, uuna Kalunga a dhimbiwa.


text:
Aakaanakalunga oya fa oshimeno sha tsikwa pooha dhomeya nohashi mono etango. Otashi taandeleke omidhi dhasho akuhe.


text:
Eeno, onda tseya kutya shika oshoshili. Ihe nakukasa ota wapa ngiini okukala omuyuuki koshipala shaKalunga?


text:
Kaku na omuntu ta vulu okuludhika naKalunga noku mu yamukula. Ita vulu okuyamukula nando epulo lye limwe lyomomapulo eyuvi.


text:
Kalunga ngele ta kutha sha, olye ta vulu oku mu keelela? Olye ta vulu oku mu pula: “Oto ningi shike?”


text:
Nando ondi kale omuyuuki, itandi vulu oku mu yamukula. Otandi vulu owala okwiindila omutokoli gwandje, a sile ndje ohenda.


text:
Ote vulu okuthiminika ngoka e na oonkondo e vule ndje? Ote vulu oku mu fala koompangu? Olye te mu fala ko?


text:
Nando ondi kale omuyuuki, okana kandje otaka pe ndje uusama. Nando ondi kale omukeenashipo, otaka tamaneke ndje.


text:
Uuna uuyuni tau yi mepangelo lyaakaanakalunga, aatokolihapu ayehe ote ya posipaleke. Ngele Kalunga ine shi ninga, olye te shi ningi?


text:
Ngele tandi ti kutya otandi ka dhimbwa omayemato gandje, nena ote lundulula oshipala shandje e tandi imemeha.


text:
Kape na nando omuntu gumwe ta vulu okuninga omupanguli pokati ketu, a tokole pokati kandje naKalunga.


text:
Onda kenyanana okukala nomwenyo. Otandi holola omayemato gandje notandi popi moluululume womwenyo gwandje.


text:
Okuhepeka ndje okwe ku opalela tuu? Osho opala tuu okunyema nokweekelahi iilonga yiikaha yoye, manga to pitika oompangela dhaakaanakalunga?


text:
Shika owe shi kaleke momutima gwoye; onda tseya kutya shika osha kala elalakano lyoye okudhenga ndje.


text:
Ngele onda yono, yaye ngame! Nonando kandi na uusama, ite vulu okuyelutha omutse gwandje. Onda sa ohoni nonda pwila muuwehame.


text:
Owe eta po oombangi oompe, dhi tamaneke ndje, nowi indjipalithile ndje ondjahi yoye; oonkondo dhoye otadhi thindi ndje dhaa na oluthuwo.


text:
Omolwashike ano wa pititha ndje mo moshivalelo shameme? Ando onda sile mo, manga kaaku na ngo a mona ndje!


text:
Omasiku gandje kage shi omashona nani? Etha ndje, ndi ikalele, opo ndi nyanyukwe methimbo lya hupu ko.


text:
molumbogo lwomilema omiluudhe thokothoko, mekolombongo lyomuzizimba gweso nevundakano, moka uuyelele wa faathana nomilema.


text:
Job, okupopya kwoye kwanathangwa otaku tu tompo, twaa vule oku ku yamukula? Kaku na ngo te ku ganda, ngele to sheke?


text:
Ne ku hololele oshiholekwa shuunongo, oshoka uunongo washili ou li opendji. Kalunga ite ku pula ngaashi wi ilongela.


text:
Owo u vule uule wegulu — oshike to vulu okuninga? Owo u vule uule woshaasi — oshike to vulu okutseya?


text:
Kalunga ngele te ya e te ku edhilile mondholongo nota ithana aantu koompangu, olye ta vulu oku mu keelela?


text:
Ngame wo ondi na oondunge nde mu fa. Kandi shi oshikengelela showala. Olye inaa tseya iinima mbino ayihe?


text:
Onda yolwa kookuume kandje, nando ngame ohandi indile Kalunga e ta yamukula. Onda yolwa, nando ngame omuyuuki nomukeenashipo!


text:
Aafuthi oye li mombili, naambo haa geyitha Kalunga, oye li nawa; oomboka haa humbata iikalunga miikaha yawo.


text:
Kalunga ngele ta kumuna po, olye ta vulu okutungulula? Ngele ta tula omuntu mondjedhililo, olye te mu mangulula mo?


text:
Otashi ka kala tuu nawa, ngele te mu konakona? Otamu vulu tuu okukotokela Kalunga, ngaashi hamu kotokele aantu?


text:
Omayeletumbulo geni kage na oshilonga, oga fa owala omutoko. Omatompelo geni otaga halakana ngaashi eloya.


text:
Owa tula oompadhi dhandje meti; oonkatu dhandje adhihe oho dhi tonatele notu ulike mpoka ndi na okulyata.


text:
Omasiku gomuntu ogu uthwa nale, omwaalu gwoomwedhi dhe owe gu ngambeka; okwa tendelwa ongamba noita vulu oku yi konda.


text:
Onkee ano, kala wa fa waahe mu wete, opo a vululukwe po, sigo a thiki kethimbo lye ongomulongeli gwondjambi.


text:
Nomuti wo ogu na etegameno: ngele tagu kewa po, otagu tsapuka ishewe, niitayi yagwo iipe itayi pu po.


text:
osho ngeyi omuntu ta lala noita penduka po we. Manga egulu inaali hula po, aantu itaa papudhuka moomposi dhawo.


text:
Andola u langeke ndje ashike muusi, u holeke ndje, sigo ondjahi yoye ya kodha. Ando u holeke ndje mo ethimbo lyu uthwa e to ka dhimbulukwa ndje ihe konale.


text:
Omuntu ngele okwa si, ota kala ishewe e na omwenyo? Momasiku guudhigu wandje otandi tegelele, sigo emanguluko lyandje lya thiki.


text:
omeya taga wegula omamanya nekunguluko lyomeya tali fulu po evi, osho to hanagula po etegameno lyomuntu.


text:
Job, omunamayele ota gandja tuu eyamukulo lyaa na oondunge, nenge otu udhitha ela lye nombepo ompyu yokuuzilo?


text:
ihe ota ka kala miilando ya yonuka po nomomagumbo gaa na aantu; oga ethiwa ga ningi oondumba dhomamanya.


text:
Ita zi mo we momilema; omulilo otagu fike iitutuma ye, nomufudho gwomokana kaKalunga otagu mu tidha po.


text:
Ngame wo ote vulu okupopya nde mu fa, ando one mwa li ngame, ote vulu okupopya, ndi mu tompe noku mu pukapukila omutse gwandje.


text:
Oohapu dhandje otadhi vulu oku mu laadhipika; etalaleko tali zi mokana kandje, otali vulu okufudhitha.


text:
Owa kwata ndje nowa ningi ombangi yokutamaneka ndje; onda ningi omasipa gowala, naantu otaa tala kutya ongame omuyoni.


text:
Kalunga ota kondjitha ndje, ota tuula ndje mondjahi ye noti ikokotele ndje omayego; ota tongolola ndje nda fa omutondi gwe.


text:
Aantu oya makulila ndje omakana nokuninga ndje oshipwedhela. Otaa dhenge ndje koompanda ya dhina ndje, otaa imanga okapandi, ya hangene ndje.


text:
Onda li ndi na ombili, ihe okwa nyanyagula ndje; okwa kwata ndje e ta hata ndje po. Okwa ningi ndje oshishonekwa she.


text:
Oondjumbeta dhe odha kunduka ndje, niikuti ye oya yaha ndje miitiyanathigo pwaa na henda, nonyango yandje oya tikile pevi.


text:
Ihe nando ongeyi, aayuuki otaa dhiginine oshili yawo, naamboka ye na iikaha ya yela, otaa tsikile nomukumo.


text:
Mondjahi oto inyanyagula mwene. Evi otali ka mbugalekwa molwondjahi yoye, nenge oondundu otadhi lundululwa po pomahala gadho?


text:
Ke na oshitutuma nenge oluvalo mokati koyaandjawo, megumbo lye itamu hupu nando omuntu e na omwenyo.


text:
Nonando onda kugu nda ti: “Onda lundilwa!” Ine mona eyamukulo. Nando nda pula ekwatho, inandi mona eutho.


text:
Kalunga okwa thitike ondjila yandje, ite vulu we okutsikila ko; epola lyandje okwe li siikile omilema.


text:
Aakwiita ye otaa ponokele ndje; otaa tungile ndje ekondeka notaa yungu oontanda dha kunduka etsali lyandje.


text:
Aatalelipo megumbo lyandje naamboka haa yakula ndje, kaye shi ndje we; onda ningi omukwiilongo momeho gawo.


text:
Ngame otandi ke mu mona nomeho gandje mwene, hagulwe. Omwenyo gwandje ogu na ngiini ondjuulukwe onene!


text:
Onkee ano, tileni egongamwele, oshoka otali holola ondjahi yaKalunga, ne mu tseye kutya oku na omupanguli.


text:
Uuna a hokwa okuudhitha ela lye, Kalunga ote mu tumine ondjahi ye ompyu note mu lokithile ongeyo ye.


text:
Omilema thokothoko otadhi langele emona lye, nomulilo itaagu dhimi otagu mu lungunitha po, nakehe shoka sha kala megumbo lye, otashi pi po.


text:
Olungapi uuyelele waakaanakalunga tau dhimwa po, nolungapi oshiponga tashi ya akele? Kalunga ote ya tumine iiponga mondjahi ye?


text:
Omwa hala Kalunga a geele omunona molwoondjo dhahe. Ihe hasho, Kalunga na geele omuyoni ye mwene, opo e shi tseye.


text:
Evi lyomolusilu otali mu siikile nombili; aantu ayehe otaye mu landulile mombila, ongaashi oyendji ye mu tetekelele mo.


text:
Ngele ngoye omuyuuki, otashi kwatha shike Omunankondoawike? Ota likola po shike, oondjila dhoye ngele kadhi na oshipo?


text:
Ngoye oto pula: “Kalunga ota tseya shike? Okwa siikilwa kiikogo iiluudhe — ota vulu ngiini oku tu tokola?


text:
Ngele oto galukile kOmunankondoawike nongele oto etha uulunde u kombwe mo maandjeni, nena oto ka hepuluka.


text:
Ngele oto ekelehi oshingoli shoye montsi, oshingolilela shokuOfir to shi umbile molusilu lu li mokati koondundu,


text:
Ongame omuyuuki, ote vulu okutamanana naye notandi manguluka, ndaa thikame we komeho gomupanguli gwandje.


text:
Ihe ngele tandi ka konga kuuzilo, Kalunga itandi mu adha ko; nongele tandi uka kuuninginino, itandi mu mono ko.


text:
Uuna e li miilonga kuumbangalantu, itandi mu mono; uuna ta shuna kuumbugantu, ite mono nando okuwilola kwe.


text:
Itandi gamuka ko nando kiipango ye, oohapu dhe onde dhi pungula shi vule iikulya yandje yesiku kehe.


text:
Omolwashike Omunankondoawike itu utha esiku, uuna ta pangula? Omolwashike mboka ye mu tseya, itaye li mono?


text:
Aakaanakalunga ohaa piki othigwa ohanana, nokahanona kohepele ohaye ka kwata po, opo ongunga yi futwe.


text:
Aahondeli otaa tonata momilema; otaa dhiladhila kutya kape na ngoka e ya wete notaa siikile iipala yawo.


text:
Aakaanakalunga otaa yiwa nayo komeya gefundja, omapya gawo oga thingwa, nokape na ngo ta longo miitsambe yomuviinu.


text:
Otaa kala ya simana okathimbo, ihe ohaluka kaye po we. Otaa fupipikwa notaa gongelwa ya fa yakwawo, notaa teywa ya fa iilya.


text:
Omuntu ota vulu tuu okukala omuyuuki koshipala shaKalunga? Nakuvalwa komuntu ota vulu tuu okukala omuyelele?


text:
Ayihe mbika otayi ulike oonkondo dhe; oyo enongono lyowala momakutsi getu. Olye tu uvu ko uunene woonkondo dhaKalunga?


text:
Otandi uvaneke kuKalunga omunamwenyo nOmunankondoawike, ngoka inaa zimina uuyuuki wandje nokwa pe ndje uululu.


text:
Itandi ka zimina okupopya kweni kutya oku li mondjila, sigo okusa itandi ki idhimbika uuyuuki wandje.


text:
Mpaka ope na omupya, Kalunga e gu nunina aakaanakalunga, shika oshipewa shaakolokoshi sha zi kOmunankondoawike.


text:
Oyana nando oyendji, oyu uthilwa okusila miita, noluvalo lwawo italu ka kala lu na iikulya ya gwana.


text:
Aakaanakalunga nando naa indumbile oshisiliveli shi thike pontsi yevi noonguwo dhaa shi kuyalulwa, itashi kwatha sha.


text:
Otaa fulu iikolo yoomina mevi, kokule naantu mboka ye li kombanda; pokuma ihaapu endiwa kaantu, opo mpoka taa fulu ye li muuwike.


text:
Onde ya kwatele komeho nonda kuutumba nda fa omuwiliki gwawo. Onda li nda fa omukwaniilwa mokati komatangakwiita ge nonda li omuhekeleki gwoonakulila.


text:
Ihe ngashingeyi nokuli aagundjuka otaa sheke ndje. Oohe onde ya sheshitha okukala pamwe noombwa dhandje taa litha iimuna.


text:
Uumbanda owa adha ndje; esimano lyandje olya kanene mombepo, nelago lyandje olya pepuka po lya fa iikogo.


text:
Onda tegelele uuwanawa, ihe uuwinayi wa uluka ko; onda tegelele uuyelele, ihe omilema dha mbunzuka ko.


text:
Oshipa shandje osha luudha, sha ninga omakoko notashi natuka ko kolutu; olutu lwandje otalu pi kolwiidhi.


text:
Ngele onde shi ninga, otandi ka ninga ngiini, uuna Kalunga ta adha ndje? Otandi ka tya ngiini, Kalunga ngele ta pangula ndje?


text:
Onde dhi tekula nda fa he okuza muugundjuka wandje, nokokuza kevalo lyandje onda sile aaselekadhi oshimpwiyu.


text:
Oshoka okulonga ngeyi okwo oondjo tadhi pangulitha omuntu. Shika ando otashi holola kutya inandi inekela Kalunga.


text:
Nando esiku limwe inandi nyanyukilwa oshiponga shaatondi yandje, noinandi shambukilwa uudhigu we ya adha.


text:
Inandi tokelitha omukwiilongo momapandaanda, oshoka egumbo lyaandjetu olye egulukila aluhe oondjendi.


text:
Inandi holeka oondjo dhandje nda fa aantu yalwe; inandi kaleka omayono gandje momutima inaandi ga holola.


text:
Oku na tuu omuntu ta pulakene sho te ti? Ngashingeyi otandi nyola eipopilo lyandje; Omunankondoawike na yamukule ndje, nomutamaneki gwandje na nyolele omatompelo ge membo.


text:
nena ando peha lyokumena iilya niishokelya, nali mene oondjoho nomano. Oohapu dhaJob odha hulile mpaka.


text:
Ihe opwe ya gumwe, edhina lye Elihu lyaBarakel, Omubusi gwomezimo lyaRam. Okwa li a geya a mana mo, oshoka Job okwa li ti iningi ye mwene omuyuuki nokwa pe Kalunga uusama.


text:
Ngashingeyi Elihu okwa kala a tegelela, sigo ya hulitha okupopya naJob, oshoka oya li aakuluntu ye mu vule.


text:
nokwa tameke okupopya. Ngame omunona moomvula, one aakuluntu, onkee nda li nda tila oku mu hololela omadhiladhilo gandje.


text:
Ando opu ye omuyengeli gumwe gwomaayengeli yomayuvi, e mu popile noku mu kwatha, a lombwele omuntu shoka shu uka!


text:
Uuna ta galikana, Kalunga ote mu sile ohenda. Ota kala nokuhedha koshipala shaKalunga a nyanyukwa. Osho Kalunga ta longele omuntu pauyuuki.


text:
Omuntu noti imbi montaneho ta ti: “Onda yono, nda goyokitha uuyuuki, ihe inandi pewa ngaashi ndi ilongele.


text:
Omu shi iikulya iitoye, uuna mwe yi lolo, ihe kamu shi kuyoolola oohapu dhoondunge moku dhi pulakena.


text:
Onkee ano ne aanamayele, pulakenii ndje! Itashi vulika Kalunga a longe uugoyoki. Omunankondoawike ita vulu okulonga uuwinayi.


text:
Ngoka e tonde uuyuuki, ota vulu tuu okuninga omupangeli? Ota vulu tuu okugandja uusama kungoka Omuyuuki nOmunankondo?


text:
Oye iha ningile omalenga pondhipi, ye iha tala aayamba ye vule oohepele, oshoka oyo ayehe oya shitwa kuye.


text:
Otaa si ombaadhilila mokati kuusiku. Kalunga ota shikashika aantu, notaa kana po; aanankondo ote ya kombo po pwaa na onkambadhala yasha.


text:
Kalunga oku na okutokola ando pahalo lyoye, ngele oto tindi okwiitedhulula? Ongoye mwene u na okutokola, hangame. Lombwela ndje ano oshili yoye.


text:
Ito vulu okupula Kalunga to ti: “Oondjo dhandje odhi na shike nangoye? Otashi kwatha ndje shike, ngele inandi yona?”


text:
Itaye ya kuKalunga ngoka he tu longo oondunge tu vule iinamwenyo ayihe yokombanda yevi noondhila dhokegulu.


text:
Kala wa tseya kutya oohapu dhandje kadhi shi dhiifundja; nguka e li koshipala shoye, oye omulumentu omunandunge.


text:
Aakaanakalunga otaa kaleke ondjahi momitima dhawo, nongele ye li muudhigu, itaa pula Kalunga ekwatho.


text:
Kalunga okwe ku kuthile muudhigu e te ku tula pehala lyaa na iiponga nokoshililo shi na iikulya yoludhi kehe.


text:
Kalunga omunene ngiini! Oondunge dhetu otadhi nyengwa oku mu tseya. Omwaalu gwoomvula dhe itatu vulu oku gu yalula.


text:
Aantu itaa vulu okutongolola etango; uuyelele walyo otau togo omeho gawo, uuna egulu lya yela sheke.


text:
Uuyelele wetango otau minikile iikulundundu nomasilu gevi ngaashi omagonyoto moonguwo nenge omandhindhiliko moshihotekitho.


text:
Olye ha palutha omadhilakola, uuna taga tuka ga sa ondjala, nuuna uumwana tau ithana ndje notau pula ndje iikulya?


text:
Ompugulu otayi zimine tuu, yi ninge omukalele gwoye, notayi pitika, yi kale moshigunda shoye uusiku?


text:
Otayi ningile uumpogona wayo onyanya, wa fa waa shi wayo; kayi na ko nasha, ngele iilonga yayo tayi ningi osima yowala.


text:
Enkuma ngele tali hiki, otayi hehema. Ezimba lyiita otayi li uvile kokule, eigidho lyoondjayi dhiita nonkugo yolugodhi.


text:
Olye ta vulu oku li kondjitha e ta kala e na omwenyo? Kombanda yevi kaku na nando ogumwe ta vulu oku shi ninga.


text:
Oshipa shela lyalyo oshi na iipakosolwa ya tsa; otali sindolola omisinda lya fa oshileyi shi li montopo.


text:
Owa pula ndje, ngele ote vulu tuu okugoyokitha uunongo woye, ngame sho ndaa na oondunge. Onda popi iinima ndaa yi shi, iikumitha iinene tayi nyenge omayele gandje.


text:
Onkee onda sa ohoni molwaayihe mbyoka nde yi popi, notandi itedhulula nokukuutumba montsi nomomutoko.


text:
Omuwa sho a mana okulombwela Job iinima mbika, okwa lombwele Elifas Omuteman a ti: “Otandi ku geele, osho wo ookuume koye yaali, oshoka inamu popila ndje muuwanawa. Inamu popya oshili, ngaashi omuntu gwandje Job e shi ningi.


text:
Ngashingeyi kutheni oongombe heyali noonzi oondumentu heyali, mu dhi fale kuJob. Dhi yambeni omalungunithondjambo molweni yene. Omuntu gwandje Job ne mu galikanene, ongame notandi uvu omaindilo ge e tandi mu dhimine po uugoya weni. Inamu popila ndje moshili, ngaashi omuntu gwandje Job a ningi.”


text:
Osho ngaaka Elifas Omuteman, Bildad Omushuak naSofar Omunaema ya ningi, ngaashi Omuwa e ya lombwele. Omuwa nokwa uvu omagalikano gaJob.


text:
Job sho a galikanene ookuume ke, Omuwa okwe mu yambapaleke ishewe nokwa ndambula uuyamba we mokuyeleka naambwiyaka wotango.


text:
Aamwayina yaJob aalumentu naakiintu nookuume ke oye ya ye mu talele po nokudhana oshituthi megumbo lye. Oye mu hupulutha noye mu hekeleke omoluudhigu auhe mboka a li e u pewa kOmuwa. Kehe gumwe okwa pe Job omagano giimaliwa nokalinga koshingoli.


text:
Omuwa okwa yambeke ohugunina yaJob shi vulithe nale. Job okwa li e na oonzi omayuvi omulongo nagane, oongamelo omayuvi gahamano, oongombe omayuvi gaali nuusino eyuvi.


text:
Moshilongo ashihe inamu monika aakiintu aawanawa yo opala ya fa aana yaJob. He okwe ya pe iitopolwa yawo yuuthiga pamwe naamwayina aalumentu.


text:
Konima yaambika Job okwa kala e na omwenyo omimvo ethele nomilongo ne. Okwa mono aatekulu naatekulululwa.


text:
Aanelago oomboka ihaaya landula oondunge dhaagoyoki, ihaa holele iilonga yaalunde yo ihaa kala pamwe naashekedhi.


text:
Oyo ya fa omiti dha mena mooha dhomatondokelo gomeya, hadhi imi pethimbo lyu uthwa, nomafo gadho ihaga ganya. Ashihe shoka taye shi longo otashi eta eyambeko.


text:
Aakwaniilwa yuuyuni oya kulumana, naapangeli oyi imanga kumwe okukondjitha Omuwa nomukwaniilwa omuhogololwa gwe notaa ti:


text:
Onda hala ndi hokolole shoka Omuwa e shi popi. Oye a tile: “Ongoye omumwandje, okuza nena ndjika ongame ho.


text:
ondjahi ye opo kaayi mu hwamene, nane e tamu si po ombaadhilila. Aanelago oomboka haa kongo egameno puye.


text:
Ila, Omuwa! Hupitha ndje, Kalunga kandje! Ongoye to sindi aatondi yandje ayehe e to ya thigi yaa na we oonkondo dhokuhepeka ndje.


text:
Ngele tandi ku ithana, pe ndje eyamukulo, Kalunga, omupopili gwandje. Sho nda li muudhigu, owa kwatha ndje. Sila ndje ohenda, ngoye u uve egalikano lyandje.


text:
Aantu ne, sigo uunake tamu kala nokusheka ndje? Sigo uunake, tamu kala mu hole iinima yaa na ekwatho, notamu landula iifundja?


text:
Ngele tandi ka lala, otandi kotha nombili. Omuwa, ongoye awike to gamene ndje, ndi kale ndaa na nando ombudhi yasha.


text:
ongula onene oto uvu ewi lyandje; pepito lyetango otandi ku etele eindilo lyandje notandi tegelele, u yamukule ndje.


text:
Ihe ngame molwohole yoye onene ondi na ompito okuya mongulu yoye ondjapuki ote pitikwa oku ku simaneka noku ku tsila oongolo nuutile.


text:
Omuwa, ondi na aatondi oyendji! Wilika ndje, ndi longe ehalo lyoye; ulukila ndje ondjila yoye, ndi ende nayo.


text:
Oohapu dhaatondi yandje kadhi shi kwiinekelwa; oya hala owala okuhanagula. Oohapu dhawo, odhi na omuheka nomuthenu, ihe odhu udha omakoto omawinayi


text:
Kalunga, ya pa uusama, ngu u ya pangule; iineya yawo nayi ya etele omupya. Omolwoondjo dhawo odhindji nomolwondumbo yawo nangoye ya tidha po pungoye.


text:
Naa nyanyukwe ayehe mboka haa kongo egameno pungoye; otaa ki imba aluhe oondjimbo dhenyanyu. Gamena mboka ye ku hole; omolwoye oye na shili elago.


text:
Ngame onda dhengwa kuuwehame; kehe uusiku ombete yandje oya tuta kokulila kwandje, nontala yandje otayi hiha omahodhi.


text:
Omuwa, Kalunga kandje, otandi ya kungoye okukonga egameno; hupitha ndje, ngu u yululule ndje miikaha yaatidhagani yandje,


text:
Omuwa, Kalunga kandje, ando nda li nda ningile gumwe uuwinayi, nde enda mevi kuume kandje nenge nda sila ohenda omutondi gwandje pwaa na etompelo — ngele onda longa ayihe mbika,


text:
nena ando oshu uka, u ethe aatondi yandje ya lambe ndje noya kwate ndje, ya thepule ndje noya dhipage ndje e taa thigi ndje nda sa.


text:
Thikama, Omuwa, u geele ongeyo yaatondi yandje; tonata, u kwathe ndje Oto pula, uuyuuki u gwanithwe;


text:
Ongoye Kalunga omuyuuki noto pangula omadhiladhilo nomahalo getu. Hulitha po uukolokoshi waagoyoki, ngu u fute mboka taa longo uuwanawa.


text:
Aakolokoshi otaa dhiladhila oku ka longa uuwinayi; otaa ningi oompangela dhuukolokoshi nodhiifundja.


text:
Omuwa, Omuwa gwetu, edhina lyoye olya simana ngiini muuyuni auhe! Oto hambelelwa sigo okombanda yomagulu;


text:
to imbilwa kuunona nokuuhanona. Owi ikaleka kokule naatondi yoye; oto mweneke kehe ngoka a tsa ondumbo nangoye.


text:
Omuwa, otandi ku hambelele nomwenyo gwandje aguhe; otandi hokolola iikumithalonga ayihe we yi longa.


text:
Kalunga oha dhimbulukwa mboka taa ehamekwa; iha dhimbwa okulila kwawo noha geele mboka haye ya ningile uuwinayi.


text:
opo ndi vule okuthikama komeho gAajerusalem noku ya hokololela ayihe kutya omolwashike tii ku hambelele. Otandi nyanyukwa, oshoka owa hupitha ndje.


text:
Omukolokoshi ota tsakanitha ashihe shoka te shi ningi. Omapangulo gaKalunga ita vulu oku ga uva ko; aatondi ye okwe ya nyonkele.


text:
Oye ha langele aantu momikunda, a dhipage mboka inaaya yona sha. Oye ta ndaadha mboka itaaya vulu okwiikwatha;


text:
ota langele moshiholameno she ngaashi onkoshi. Oye ta lala a langela oonakuhepa; ote ya yulu nomwigo gwe e ta yi nayo.


text:
Omukolokoshi oti ilombwele ta ti: “Kalunga ke na ko nasha nasho! Okwa thithikilitha omeho ge noita mono ndje!”


text:
Ihe ngoye Kalunga ou wete ayihe; owa tseya uuwehame nomahepeko nowi ilongekidha aluhe okukwatha. Epongo otali igandja kungoye; oho kwatha aluhe aanaluhepo.


text:
Oto ku uva okulila kwaathiminikwa nokwoothigwa; oto ke ya uthila pauyuuki, opo oonakukasa yaa longe iihuna.


text:
Ngame otandi inekele Omuwa, a gamene ndje. One aagoya ngiini, sho tamu lombwele ndje: “Tukila koondundu wa fa okadhila,


text:
Omuwa oku li motempeli ye ondjapuki; oshipangelapundi she oshi li megulu. Oye a tala kaantu ayehe nokwa tseya shoka taa longo.


text:
Aakolokoshi ote ya lokithile omakala gomulilo nosulufuli; ote ya geele noku ya pepithila ombepo ompyu.


text:
“Oohapu dhetu otadhi tu etele shoka twa dhiladhila. Otatu popi shoka twa hala, nokaku na gumwe ta vulu oku tu mweneka.”


text:
“Ihe ngashingeyi otandi ya,” Omuwa osho ta ti, “oshoka omapongo oga thiminikwa naatidhaganwa otaa tongo kuuwehame. Otandi ke ya pa egameno ndyoka ye li yuulukwa.”


text:
Aakolokoshi oye li apehe nakehe gumwe ota tanga shoka oshiwinayi. Omuwa, tu gamena aluhe, ngu u tu keelele kaantu ya tya ngeyi.


text:
Osigo uunake ndi na okwiidhidhimikila uudhigu? Sigo uunake iimpwiyu yu udha momutima gwandje, omutenya nuusiku? Sigo uunake aatondi yandje taa nyanyukilwa oluhepo lwandje?


text:
Ino etha, aatondi yandje ya tye: “Ngashingeyi otwe mu sinda!” Ino ya etha, ya nyanyukilwe okugwilapo kwandje.


text:
Aagoya otaa ilombwele taa ti: “Kaku na Kalunga!” Aantu mbaka oya shunduka noya longo iisithahoni; kaku na nando ogumwe ta longo uuwanawa.


text:
Omuwa oku li megulu noto ontamene aantu kombanda yevi, opo a tale, ngele oku na omunandunge nongele oku na nando ogumwe te mu simaneke.


text:
Ihe ayehe oya puguma; ayehe oya yonana. Kaku na nando gumwe ta longo shoka shi li mondjila, nando ogumwe.


text:
“Aakolokoshi mbaka inaye shi tseya nani?” Omuwa ta pula. “Oyo haa hupu mokuyuga aantu yandje yo ihaa galikana ndje.”


text:
Ando muSion mu zile Israel ekwatho! Uuna Omuwa ta ka hepulutha natango aantu ye, nena Aaisraeli otaa ka nyanyukwa ngiini!


text:
Omuwa, olye ta pitikilwa okuya motempeli yoye? Olye ta pitikilwa okugalikanena kondundu yoye ondjapuki Sion?


text:
Omuntu ngoka ha vulika kuKalunga miinima ayihe noha longo shoka shu uka; ngo ha popi oshili ye ke na omakoto,


text:
Oye ha dhini mboka ye ethiwa kuKalunga, ihe oha simaneke mboka haa vulika kOmuwa. Oha gwanitha shoka e shi uvaneka nonando oshi mu fale muudhigu.


text:
Iimaliwa ye ihe yi pulile ontanitho ye iha taamba oombumbo, opo a pe uusama ngoka inaa yona sha. Omuntu ngoka ha ningi ngeyi, ota ka kala aluhe e li nawa.


text:
Ngame onda ti kOmuwa: “Ongoye Omuwa gwandje; iinima ayihe iiwanawa mbyoka ndi na, ohandi yi pewa kungoye.”


text:
Ayehe mboka taa landula iikalunga, otaa iyetele uudhigu owindji. Ngame itandi ka gandja omayambo pamwe nayo; itandi ka galikana iikalunga yawo.


text:
Omuwa, ongoye awike eliko lyandje noho pe ndje ashihe shoka nde shi pumbwa; omwenyo gwandje ogu li miikaha yoye.


text:
Ongoye to tseyithile ndje ondjila yomwenyo; pungoye opu na enyanyu lyandje nuunelago wandje sigo aluhe.


text:
Omuwa, pulakena ndje; sho te indilile uuyuuki; gameka okutsi kwoye kokulila kwandje! Pulakena, sho tandi ku indile nomwenyo gu uka.


text:
Ongoye wa tseya omutima gwandje, oho ya kungame uusiku; owa konakona ndje nawa, ihe ino mona ndje uuwinayi.


text:
Ihandi popi uukolokoshi, ngaashi yalwe haa ningi; onda dhiginine okulandula omautho goye, noinandi landula oondjila dhuupwidhi.


text:
Kalunga, otandi ku galikana, oshoka oto uvu ndje; gameka okutsi kwoye kungame, u pulakene oohapu dhandje.


text:
Ila, Omuwa, kondjitha aatondi yandje, u ya sinde! Hupitha ndje miikaha yaakolokoshi negongamwele lyoye;


text:
hupitha ndje mwaamboka ye na ashihe shoka ya pumbwa muuyuni mbuka. Ya geela nuudhigu mboka we ya pungulila. Egeelo nali gwanene oyana ko naku kale lyaana yoyana yawo.


text:
Ihe ngame otandi ke ku mona, oshoka inandi longa sha sha puka; nongele te penduka, okukalapo kwoye otaku nyanyudha ndje.


text:
Omuwa oye omugameni gwandje; oye epopilongulu lyandje lya kola. Kalunga kandje oye omugameni gwandje, puye ondi li nawa. Oye oshikandekitho tashi gamene ndje; ota shigi ndje e ta kaleke ndje nawa.


text:
Nena evi olyi inyenge e tali kakama; omakota goondundu oga tanduka e taga kakama, oshoka Kalunga okwa li a geya.


text:
Ondandelo yefuta oya mbenzuka ko, nomakankameno gevi oge ya pontundulu, Omuwa, sho wa ganda aatondi yoye nowe ya ndundumine mondjahi.


text:
Omuwa oku na omwenyo! Omupopili gwandje na hambelelwe! Uvitheni uunene waKalunga, omuhupithi gwandje.


text:
onkene tuu omahambelelo taga lundu kombanda yevi alihe, nomasimaneko taga uvika sigo okooha dhuuyuni. Etango Kalunga okwe li dhikile egumbo mewangandjo;


text:
Otali zi koluha lumwe lweyalelo e tali taakanene kolukwawo. Kaku na sha tashi vulu okuholama uupyu walyo.


text:
Ompango yOmuwa kaku na we; otayi nyashula omuntu. Omalombwelo gOmuwa oge shi kwiinekelwa, taga gandja uunongo kumboka taa u pumbwa.


text:
Iipango yOmuwa oyi li mondjila; naamboka haa vulika kuyo, otaa kala aanelago. Omalombwelo gOmuwa ogu uka notaga uvitha ko omadhiladhilo.


text:
Gamena ndje wo, ndaa yone owina; ino etha, oondjo dhi tone ndje. Nena otandi ka kala nda yela nonda manguluka moondjo.


text:
Nena otatu ka kolwa kenyanyu omolwesindano lyoye, nokupandeka ekandanga mokusimaneka Kalunga ketu. Omuwa na yamukule omaindilo goye.


text:
Ngashingeyi ondi shi shi kutya Omuwa oha gandja esindano komukwaniilwa gwe omuhogololwa; ote mu yamukula e li megulu lye eyapuki nokoonkondo dhOmuwa, omukwaniilwa ota sindana.


text:
Aantu yamwe otaa inekele omatemba gawo guukwiita, yamwe uukambe wawo, ihe tse otwi inekela oonkondo dhOmuwa Kalunga ketu.


text:
Omuwa, omukwaniilwa okwa nyanyukwa, sho we mu pe oonkondo; ota hambelele, sho we mu ningi omusindani.


text:
Ote ke ya hanagula po, ngaashi omulilo hagu ningi. Omuwa ote ke ya thekeka po mondjahi ye, nomulilo otagu ya li po.


text:
Kalunga kandje, Kalunga kandje, omolwashike we etha ndje? Moluhepo lwandje onda pula ekwatho, ihe itali holoka.


text:
Kalunga kandje, otandi uhala noku ku igidha, ihe ito yamukula; muusiku ondi ithana, ihe ite mono evululuko.


text:
Oyo taa ti: “Wa ti owi inekela Omuwa. Omolwashike nduno itee ku hupitha? Ngele oku ku hole, omolwashike itee ku kwatha?”


text:
Aatondi oyendji ya kunduka ndje ya fa oontsezi; ya kondeka ndje ya fa oontsezi oompwidhi dhomuBaasha.


text:
Oonkondo dhandje dha kana, ongomeya ga tilwahi pevi. Omasipa gandje agehe oga dhamuka; omutima gwandje ogwa fa eka lya hemunwa.


text:
Omuligu gwandje ogwa kukuta kwele, nelaka lyandje lya kakatela kondaathelo. Owa thigile ndje eso montsi yevi.


text:
Ongundu yaakolokoshi oya kunduka ndje; ongoshipandi shoombwa taa kondeke ndje; otaa nyankula iikaha noompadhi dhandje.


text:
“Mu panduleni, ne aalongeli yOmuwa! Mu simanekeni, ne oluvalo lwaJakob! Mu tsileni oongolo, ne Aaisraeli!


text:
Ihe etha oohepele ye iha dhini omaudhigu gawo; iha zi po puyo, ihe oha yamukula, ngele taa pula ekwatho.”


text:
Megongalo alihe otandi ku pandulile iilonga yoye; mokati kaamboka haye ku simaneke, otandi ku pe omayambo ngoka nde ga uvaneke.


text:
Iigwana ayihe otayi ka tseya Omuwa. Koombinga adhihe dhuuyuni otaku zi aantu e taye ya kuye; omihoko adhihe otadhi ke mu simaneka.


text:
Nonando ndi na okweenda mesilu lyomilema thokothoko, itandi tila sha, oshoka, Omuwa, ou li pungame. Ondhimbo yoye nolwoondje lwoye ohayi gamene ndje.


text:
Ongoye to yalele ndje oshililo montaneho yaatondi yandje; oto taamba ndje ngaashi omuyenda a simana, e to pindi oshitenga shandje shu udhilila.


text:
Elago nesilohenda lyoye otali landula ndje mokukalamwenyo kwandje akuhe; otandi ka kala aluhe mongulu yOmuwa.


text:
Oomboka ye na iilonga yu uka nomadhiladhilo ga yela, mboka ihaa simaneke iikalunga yo ihaa gandja omauvaneko giifundja.


text:
Kalunga kandje, onde ku inekela. Ino ethela ndje mohoni yesindiko; aatondi yandje yaa shi nyanyukilwe.


text:
Longa ndje okukala moshili yoye, oshoka ongoye Kalunga kandje, omuhupithi gwandje. Ngame onde ku inekela aluhe.


text:
Dhimina ndje po oondjo nomapuko gomuugundjuka. Dhimbulukwa ndje, Omuwa, omoluuwanawa nomolwohole yoye onene.


text:
Omuwa, otandi iyogo kiikaha okuholola kutya kandi na oondjo notandi dhingoloka oshiyambelo shoye nesimaneko.


text:
Omuwa oye uuyelele nomuhupithi gwandje; itandi tila nando olye. Omuwa ota gamene ndje kiiponga ayihe; itandi mbandama.


text:
Nonando etanga lyaakwiita li kondeke ndje, itaa vulu okutilitha ndje. Nonando aatondi yandje ya matukile ndje, natango otandi inekele Kalunga,


text:
Omuwa onde mu indile ompumbwe yimwe; ondi na oshinima shimwe ashike nde shi hala: okukala mongulu yOmuwa okukalamwenyo kwandje akuhe, okunyanyudhwa kuuwanawa we nokupula ewiliko lye.


text:
Aatondi mbono ya kundukidha ndje, otandi ke ya sinda. Nokwiimba ekandanga, otandi ke etela Omuwa omayambo motempeli ye; otandi ki imba te hambelele Omuwa.


text:
ino holeka ndje oshipala shoye!” Ino geela ndje; ino tidha po omuntu gwoye. Noshito owa kala ekwatho lyandje; ino etha ndje, ngoye ino thiga ndje po, Kalunga, omuhupithi gwandje.


text:
Omuwa, longa ndje okulandula ehalo lyoye, enditha ndje nondjila yaa na iiponga, oshoka ondi na aatondi oyendji.


text:
Ondi shi shi kutya ote kala ndi na omwenyo nokumona uuwanawa wOmuwa mokukalamwenyo huka kwongashingeyi.


text:
Omuwa, omupopili gwandje, otandi ku ithana. Tondoka onkugo yandje! Ngele ito yamukula ndje, nena otandi ka ninga gumwe gwaamboka taa mbolokotele moshaasi.


text:
Ino geela ndje pamwe naadhudhu naambo haa longo uukolokoshi — mbo haa popi nombili, ihe oye na uutondwe momitima dhawo.


text:
Ya geelela iilonga yawo, uuwinayi ye u ninga. Ya geelela iilonga yawo ayihe; ya futa pakulonga kwawo.


text:
Ihaa koneke iilonga yOmuwa naashoka e shi shita; onkee ano ote ya geele e te ya hanagula po sigo aluhe.


text:
Omuwa ota gamene ndje e ta popile ndje; onde mu inekela. Oye ta kwatha ndje e ta nyanyudha ndje; otandi mu imbile omaimbilo genyanyu.


text:
Omuwa, hupitha aantu yoye, ngu u yambeke aamwoye. Kala omusita gwawo e to ya sile oshimpwiyu sigo aluhe.


text:
Ewi lyOmuwa otali uvika momafuta; Kalunga keadhimo ota ndunduma, newi lye otali mbolongondja kombanda yomafuta.


text:
Omuwa ota yanditha oondundu dhaLibanon omalondo ongoontaagona, nondundu Hermon ote yi nukitha ya fa ondumetana.


text:
Ewi lyOmuwa otali shiki oomwandi notali kweya omafo komiti, manga kehe gumwe motempeli ye ti igidha: “Esimano olyaKalunga!”


text:
Ondjahi ye oyokathimbo kowala, ihe uuwanawa we otau kalelele. Ongulohi omahodhi otaga tondoka, ihe ongula otaku holoka enyanyu.


text:
Omuwa, owa hololele ndje uuwanawa; owa koleke ohote yandje. Opo ihe owi iholeke ndje, ngame nonda haluka.


text:
“Eso lyandje otali ku likolitha shike? Okuya kwandje mombila otaku ku pe ontanitho? Aasi otaa vulu tuu oku ku simaneka? Otaa vulu tuu okuhokolola uudhiginini woye?


text:
Oondjila dhandje owe dhi shitukitha oondjimbo dhenyanyu; owa kodheke oluhodhi lwandje nowa nyanyudha ndje.


text:
Onkee ano itandi mwena; otandi ku hambelele. Omuwa, ongoye Kalunga kandje, otandi ku pandula sigo aluhe.


text:
Omuwa, otandi ya kungoye okukonga egameno; ino etha, ndi sindike. Ongoye Kalunga omuyuuki; otandi galikana, hupitha ndje.


text:
Otandi nyanyukwa nokutanta omolwesilohenda lyoye. Ou wete okuhepekwa kwandje nowa tseya uudhigu wandje.


text:
Omuwa, sila ndje ohenda, oshoka ondi li muudhigu. Omeho gandje oga vulwa kokulila nonda pwa po kuudhigu.


text:
Onda lolokithwa kiimpwiyu, nokulila okwa shonopeke omasiku gandje. Uudhigu owa nameke ndje, nomasipa gandje wo otaga thipuka.


text:
Aatondi yandje ayehe, naashiinda, otaa yolo ndje. Aashiwikile yandje oya tila ndje; ngele taa mono ndje mepandaanda, otaa yi ndje ontuku.


text:
Onda pupa omanongono ogendji gaatondi; etilitho olya kunduka ndje. Otaa kundathana okukondjitha ndje notaa uvanene okudhipaga ndje.


text:
Omuwa, otandi ku ithana; ino etha, ndi sithwe ohoni. Aadhudhu oyo naa sithwe ohoni; naa thenunukile moshaasi.


text:
Uuwanawa woye ou thike peni! Owe u pungulila mbo haa ku simaneke nowe u longekidhila mboka ye ku inekela montaneho yaantu.


text:
Oho ya holeke megameno lyokukalapo kwoye, ya gamenwe koompangela dhaakolokoshi; oto ya edhilile mondunda ya patekeka, ya kale kokule nomasheko gaatondi yawo.


text:
Hambeleleni Omuwa! Ohole ye onkumithi ngiini, ndjoka e yi hololele ndje, sho nda li nda kundukidhwa kaatondi!


text:
Onda li nda tila nonda dhiladhila kutya Omuwa okwe etha ndje. Ihe nani oku uvu okulila kwandje, sho nde mu pula ekwatho.


text:
Holeni Omuwa, ne mboka hamu mu inekele. Omuwa ota gamene aayinekeli ye, e ta geele aainenepeki, ngaashi ye shi ilongela.


text:
Uusiku nomutenya wa li wa geela ndje, Omuwa; omatha gandje oga li ga kana, ngaashi oshitosi tashi thekuka po kuupyu wopothinge.


text:
Opo ihe onde ku hempululile oondjo dhandje; inandi holeka omayono gandje. Onda tokola oku ku hempululila omapuko gandje, nowa dhimi po oondjo dhandje adhihe.


text:
Aantu yoye mbo ye ku inekela, otaa ku galikana momathimbo guudhigu; oshikungulu nando oshi nenepale, itashi ya gumu.


text:
Ongoye egameno lyandje; owa hupitha ndje momupya. Otandi imbi mokule, sho wa hupitha ndje naasho wa gamene ndje.


text:
Omuwa ota ti: “Otandi ku ulukile ondjila ndjo u na okulandula; otandi ku wilike e tandi ku tonatele.”


text:
Ino kala egoya ngaashi onkambe nenge emulutiya, mbyo hayi endithwa kiitomo nokomiya, opo yi ngodhupale.


text:
Oshigwana oshinelago osho shoka shi na Kalunga kasho Omuwa; aanelago aantu mboka Omuwa e yi ihogololele.


text:
Ganeka omwele nekuya lyoye, u kondjithe mbo haa tidhagana ndje. Tseyithila ndje, ongoye omuhupithi gwandje.


text:
Mbo taa kambadhala okudhipaga ndje, naa sindwe e taa sithwa ohoni! Mbo taa ende ndje mevi, naa shunithwe e taa piyaganekwa!


text:
Ihe ehanagulo otali ya akele, manga inaaye li ndhindhilika; otaa iyulitha komwigo ye gu tega e taa gwile meyonuuko!


text:
Ngame ngaashi ndi li ondi na okutya kOmuwa: “Kaku na gumwe e ku fa. Oto gamene oshimbembe miikaha yomunankondo, ohepele meke lyomuthiminiki.”


text:
ongo te galikanene kuume kandje nenge mumwameme. Oluhodhi olwa andalaleke ndje mokweenda, ongangoka ta lili oosa dhayina.


text:
Ihe sho nda li muudhigu, ayehe oya li menyanyu noya gongalele ndje e taa sheke ndje; aantu ndaa ya shi oya mbondagula ndje noya tsikile okuhepeka ndje.


text:
Sigo uunake, Omuwa, wa tala ko owala? Yugulula ndje momahomono gawo; hupitha omwenyo gwandje koonime ndhika.


text:
Ino etha aatondi yandje aafundja, ya nyanyukilwe okusindika kwandje. Ino etha mbo ye tonde ndje pwaa na etompelo, yi imemehele iimpwiyu yandje.


text:
Mbo taa nyanyukilwa uudhigu wandje, naa sindwe e taa piyaganekwa; mbo taa idhiladhilile uulinawa ye vule ndje, naa yolwe e taa si ohoni.


text:
Ihe mbo ya hala nda mangululwa, naa igidhe aluhe nenyanyu taa ti: “Omuwa oye omunene! Ota halele omuntu gwe elago.”


text:
Mokulala kwe oha tungu oompangela dhuudhudhu; iha longo nando osha shu uka ye iha tindi okulonga uuwinayi.


text:
Uuyuuki woye otau yeluka wa fa oondundu; eutho lyoye olya fa uule wefuta. Aantu niinamwenyo oyi li meke lyoye.


text:
Idhidhimika e to tege Omuwa, a longe sha; ino impwiyika naambo taa piti nawa nenge mbo taa enditha oompangela dhawo dhuudhudhu.


text:
Aadhudhu otaa hitulula omagonga gawo notaa zula omatati gawo okudhipaga oohepele nomapongo, okutsa mboka haa longo shoka shu uka.


text:
Ihe aakolokoshi otaa ka yonuka po; aatondi yOmuwa otaa ka thekuka po ongoongala dhokelundu; otaa ka kana po ya fa olwithi.


text:
Ngame ngashingeyi onda kulupa, onda kala muuyuni ethimbo ele, ihe inandi mona nando olumwe omuyuuki e ethiwa kOmuwa, nenge oyana taa hehela iikulya.


text:
Oshoka Omuwa oku hole shoka shu uka noihe etha aantu ye aainekelwa. Ote ya gamene sigo aluhe, ihe oluvalo lwaakolokoshi otalu halakanithwa po.


text:
Inekela Omuwa, ngu u vulike kiipango ye; oye note ku lenge, u lale evi, noto ka mona okuyonuka po kwaakolokoshi.


text:
Omolwondjahi yoye ngame ondi li muuwehame uunene; olutu lwandje aluhe olwa pwa po kuuwehame woondjo dhandje.


text:
Ookuume naashiinda yandje itaa hedha ndje we popepi omolwomathina gandje; nooyakwetu oya tameke okukala ndje kokule.


text:
Mbo ya hala okudhipaga ndje, otaa tege ndje noomwigo, naambo ya hala okwaalula ndje, otaa kongo ehulopo lyandje noihaa mwena okweenda ndje mevi.


text:
Mbo haa galulile ndje uuwinayi peha lyuuwanawa, oya tsa ondumbo nangame, oshoka ohandi kambadhala okulonga uuwanawa.


text:
Onda ti: “Ondi na okukotokela iilonga yandje noitandi ethele elaka lyandje mokuyona. Itandi ti sha, manga aakolokoshi ye li popepi.”


text:
“Omuwa, tseyithila ndje ehulilo lyandje, uule womasiku gandje, opo ndi pikule kutya ngame oshipipili.”


text:
Omasiku gandje owe ga ningi omashona nokukalamwenyo kwandje momeho goye itaku ti sha. Kehe omuntu okwa fa okambiya


text:
nenge omuzizimba gwowala. Ashihe shi ta ningi, itashi kwatha sha; ota ndumbile omaliko ye ina tseya kutya otaga ka ninga galye.


text:
Oondjo dhomuntu oto dhi geele nomaputudho goye, ongoshushi, to halakanitha po shoka e hole. Osho omuntu kehe ki ivule nokambiya.


text:
Omuwa, uva egalikano lyandje, u pulakene kokulila kwandje; ila, u kwathe ndje, sho te hekumuna. Ngaashi ootate ayehe, nangame wo omuyenda gwoye okathimbo okafupi kowala.


text:
Okwa hili ndje melambo lyeyonuuko nomembolokela lyeso. Okwa tula ndje puukukutu kemanya nokwa gamene ndje.


text:
Okwa longo ndje okwiimba eimbilo epe, ondjimbo yokuhambelela Kalunga ketu. Oyendji mbo taye shi mono, otaa uvu ko elondodho notaa tameke okwiinekela Omuwa.


text:
Owe tu ningile iinima oyindji, Omuwa, Kalunga ketu; kaku na gumwe e ku fa! Owe tu dhiladhilile uuwanawa owindji. Ine vula oku u tumbula auhe — owindji unene!


text:
Ino pumbwa omayambo nomagano; ito pula omidhidhindjambo nenge omayambo gokukutha po oondjo. Ihe owa pe ndje omakutsi goku ku pulakena,


text:
Omuwa, megongalo lyaantu yoye ayehe otandi uvitha elaka etoye, nkene we tu hupitha. Ou shi shi kutya itandi ka mwena oku shi hokolola.


text:
Elaka lyehupitho inandi li ingungunina; onda hokolola aluhe uudhiginini nekwatho lyoye. Megongalo lyaantu yoye ayehe ine vula okumwena; onda ti kutya ou shi kwiinekelwa nou na ohenda.


text:
Ngame onda kondekwa kuudhigu owindji — owindji unene okutumbula! Onda ningina moondjo noite vulu we okumona ko; odho odhindji unene dhi vule omafufu gandje gokomutse. Ngashingeyi onda tyololoka.


text:
Mbo ya hala okudhipaga ndje naa sindililwe e taa piyaganekwa. Mbo taa nyanyukilwa uudhigu wandje, naa shunithwe e taa sithwa ohoni.


text:
Ayehe mboka taa ya kungoye, naa nyanyukwe e taa ligola. Ayehe mboka ye hole ehupitho lyoye Aluhe naa tye: “Omuwa omunene ngiini!”


text:
Omuwa, ngame oshimbembe nohepele, ino dhimbwa ndje. Ongoye omuhupithi gwandje naKalunga kandje — endelela, u kwathe ndje!


text:
Omuwa ote ya gamene e te ya shigi kiiponga; ote ya kaleke nawa moshilongo; ite ya ethele miikaha yaatondi yawo.


text:
Mbo taa talele ndje po, kaye li moshili; otaa totele ndje omahokololo omawinayi notaa yi e taa ga taandelitha akuhe.


text:
Otandi lili omutenya nuusiku, omahodhi oga ningi iikulya yandje; kehe ethimbo aatondi yandje otaa pula ndje taa ti: “Kalunga koye oku li peni?”


text:
Omwenyo gwandje ogwa pongola, sho te dhimbulukwa onakuziwa. Sho nda li handi yi pamwe nongundu kongulu yaKalunga nohandi yi kwatele komeho molweendo, ongundu yaanyanyukwi tayi imbi nokuhambelela Kalunga.


text:
Omolwashike nda sa oluhodhi ngeyi? Omolwashike nda dhigupalelwa ngeyi? Otandi inekele Kalunga, nonatango otandi ke mu hambelela, omuhupithi gwandje naKalunga kandje.


text:
Muupongekwa mbuka omwenyo gwandje ogwa pongola, nokuye tandi gameke omadhiladhilo gandje. Okwa tumine ndje ekuyunguto momutima gwandje; epiyagano otali ponokele ndje ongefundja, ongomeya taga tondokele muJordan taga zi koondundu Hermon naMizar.


text:
Omuwa na ulukile ndje esilohenda mokuuhala, opo muusiku ndi mu imbile nondi galikane Kalunga ngo a pa ndje omwenyo.


text:
Ote lombwele Kalunga, omupopili gwandje, te ti: “Omolwashike wa dhimbwa ndje? Omolwashike ndi na okukala moshikele shaatondi yandje?”


text:
Kalunga, uthila ndje pauyuuki, popila ndje mepangulo mokati kaantu yaa na ohenda; hupitha ndje maafundja nomaakolokoshi.


text:
Ongoye omugameni gwandje; omolwashike we etha ndje? Omolwashike ndi na okukala moluhodhi, te hepekwa kaatondi yandje?


text:
Tumina ndje uuyelele noshili yoye, yi wilike ndje noyi fale ndje kondundu yoye ondjapuki Sion nokotempeli yoye ho wa kala.


text:
Nena otandi ka ya kondjambelo yoye, Kalunga; ngoye oluthithiya luulinawa wandje. Otandi ka hika okaharpa notandi ke ku hambelela, Kalunga, Kalunga kandje.


text:
Onomakutsi getu yene twe shi uvu, Kalunga — ootate oye shi tu hokololele. Oya popi iilonga iinene we yi longo pethimbo lyawo opomasiku gonalenale.


text:
Owa tidha po aapagani nowa langeke aantu yoye mevi ndyoka we li ya pe. Owa geele iigwana yilwe nowa kaleke nawa aantu yoye.


text:
Aantu yoye inaa kwata evi molwomagonga gawo, inaa sindana koonkondo dhawo yene, ihe okoonkondo nokomatha goye, okeinekelo oku ku inekela, oshoka owa li u ya hole.


text:
Ayihe mbika oye tu adha, nonando tse inatu ku dhimbwa nenge tu teye ehangano ndyoka wa hangana natse.


text:
Iitya iiwanawa oyi li komutima gwandje, mokutotela omukwaniilwa ondjimbo ndjika. Ongopena yomunyoli onkulungu, elaka lyandje oli na nale oshitewo.


text:
Osheendo shomukwaniilwa nashi adhe esindano okupopila oshili nuuyuuki! Oonkondo dhoye otadhi ku pe esindano ekumithi.


text:
ou hole shoka shu uka nou tonde uuwinayi. Onkee Kalunga, Kalunga koye, e ku hogolola nokwe ku tilile eyambeko olindji, u vule omukwaniilwa kehe.


text:
Omigwayo dha nika nawa odha tilwa koonguwo dhoye; aayimbi otaye ku imbile moombala dha polekwa nomasipa goondjamba.


text:
Mokati kaakiintu aambala omu na aakadhona, aana yaakwaniilwa. Kolulyo lwoshipangelapundi shoye okwa thikama omunyekadhi, a zala omakwilika goshingolielela.


text:
Omuna gwokombanda omukadhona oku li mombala nokwo opala ngiini! Omuzalo gwe ogwa tungwa noondali dhoshingoli.


text:
Momuzalo gwe guulenga oye mu fala pomukwaniilwa, a landulwa kiinkumbi ye, nayo wo oya falwa pomukwaniilwa.


text:
Ndjayi yandje, oto ka mona aamwoyemati, ya pingene oohekulu muukwaniilwa, noto ke ya kwaniileka kombanda yevi alihe.


text:
Ondjimbo yandje otayi taandelitha esimano lyoye sigo aluhe, nakehe gumwe ote ke ku simaneka momathimbo gokomeho.


text:
Ota hulitha po omalugodhi kombanda yevi alihe; ota teya omatati, ta ndonyona omagonga, niikandekitho ote yi fike po.


text:
Oye a ti: “Etheni okukondja. Shi tseyeni kutya ongame Kalunga, ndi li kombanda yiigwana nokombanda yuuyuni auhe.”


text:
Aapangeli yiigwana otaa gongalele pamwe naantu yaKalunga kaAbraham. Kalunga oye omunankondo e vule omatangakwiita agehe; oye omupangeli a shiga ko.


text:
Sion, ondundu yaKalunga, oyo onde noyo opala; oshilando shomukwaniilwa omunene otashi nyanyudha uuyuni auhe.


text:
Otu uvu shoka Kalunga a longo, nongashingeyi otwe shi mono moshilando shaKalunga, Omuwa Omunankondoawike; ota gamene oshilando she sigo aluhe.


text:
Oto hambelelwa kaakuuyuni ayehe, edhina lyoye otali itaandelitha kombanda yevi alihe. Oto pangele nuuyuuki.


text:
Kehe gumwe okwa tseya kutya naanandunge wo ohaa si; aagoya naathethe wo okombila yu uka. Ayehe mbaka omauyamba gawo otaye ga thigile omaluvalo gawo.


text:
Oombila dhawo odho omagumbo gawo sigo aluhe; omo moka taa kala aluhe, nonando oya li ye na omayana gawo yene.


text:
Koneka sho tashi adha mbo yi iyinekela yo yene, shoka tashi ka tsakaneka mboka ya gwanenwa komaliko.


text:
Otaa si omulape ya fa oonzi, neso otali ya landula ngomusita. Omalutu gawo otaga olele mbala muuyuni wokuusi kokule nomagumbo gawo, yo itaa yelekwa naayuuki.


text:
Kalunga ketu ote ya, ihe ite ende a mwena; omulilo hagu lungunitha otagu mu tetekele, nomalaka gomulilo oge mu kundukidha.


text:
Oye ta ti: “Ileni kungame, aantu yandje aainekelwa, mbo mwa dhike ehangano nangame mokuyambela ndje omayambo.”


text:
“Aantu yandje, pulakeneni, ongame tandi popi; Israel, otandi ku tamaneke. Ongame Kalunga, Kalunga koye.


text:
Ihe komukolokoshi Kalunga ota ti ngeyi: “Omolwashike to tumbula iipango yandje? Oto popile shike ehangano lyandje?


text:
Owa longo ayihe mbika, ihe ngame inandi tya sha. Owa dhiladhila kutya onde ku fa. Ihe ngashingeyi otandi ku nyenyetele notandi ku ulukile epuko lyoye.


text:
Kalunga, sila ndje ohenda omoluuwanawa woye owindji. Dhima po oondjo dhandje omolwesilohenda lyoye enene.


text:
Okungoye awike nda yono, nonda ningi shoka ho shi tondo. Onkee ano ino puka, sho to pangula ndje; oshu uka, sho to geele ndje.


text:
Kutha po ondjo yandje, ndi kale nda yogekeka; yoga ndje, ndi kale nda yela ndi vule oonguwo oontokele.


text:
Pulakenitha ndje omawi genyanyu nogeligolo; nonando wa dhenge ndje nokudhengelela, otandi ka nyanyukwa natango.


text:
Nena oto ka nyanyukilwa omayambo gu uka nomafikilondjambo getu. Oondumetana otadhi ka yambelwa koshiyambelo shoye.


text:
Munankondo ngoye, omolwashike to inenepekele uukolokoshi woye? Esilohenda lyaKalunga otali kala sigo aluhe.


text:
Oto longekidha okuyona po yakweni; elaka lyoye olya tsa ngaashi okakululo. Aluhe oto toto omahokololo giifundja.


text:
Onkee ano Kalunga ote ku hulitha po sigo aluhe; ote ku kwata e te ku umbile kokule noyaandjeni; ote ku tembudha mo mehala lyaanamwenyo.


text:
“Tala kunguka inaa pumbwa egameno lyaKalunga, ihe okwi inekele uuyamba we owindji, mokukolokosha omo a kongo egameno.”


text:
Ihe ngame onda fa omuti gwomuolivi gwa mena megumbo lyaKalunga; otandi inekele esilohenda lye aluhe sigo aluhe.


text:
Kalunga, onda hala oku ku pandula aluhe; ndi ku pandulile iilonga yoye. Megongalo lyaantu yoye otandi hokolola uuwanawa woye.


text:
Aagoya otaa ilombwele taa ti: “Kaku na Kalunga!” Aantu mbaka oya shunduka noya longo omasithahoni; kaku na nando ogumwe ta longo uuwanawa.


text:
Kalunga oku li megulu noto ontamene aantu kombanda yevi, opo a tale, ngele oku na omunandunge nongele oku na nando ogumwe te mu simaneke.


text:
“Aakolokoshi mbaka inaye shi tseya nani?” Kalunga ta pula. “Oyo haa hupu mokuyuga aantu yandje yo ihaa galikana ndje.”


text:
Oyo taa ka adhika kehaluko enene inaaye li mona nale, oshoka Kalunga ota ka halakanitha iipongo yaambo ye tonde aantu ye. Kalunga okwe ya ekelehi, naIsrael ote ke ya sinda thilu.


text:
Aayinenepeki otaa ponokele ndje; aadhudhu otaa kambadhala okudhipaga ndje — oyo aantu ihaaya dhiladhila Kalunga.


text:
Onda mbandamekwa komatilitho gaatondi, onda thindilwa pevi komathiminiko gaakolokoshi. Otaye etele ndje uudhigu; oya geela ndje noye tonde ndje.


text:
Moshilando ondi wete mo eyugo niipotha tayi shi kunduka omutenya nuusiku, oshu udha uudhudhu nuupyakadhi.


text:
Ando okwa li omutondi gwandje a sheke ndje, ando onda vulu oku shi idhidhimikila; ngele ando omukondjithi gwandje ti inenepekele ndje, ando ote vulu oku mu holama.


text:
Eso nali kuthe po aatondi yandje, ethimbo manga inaali thika; naa kulukile mbala mehala lyaasi ye na omwenyo! Uuwinayi ou li momagumbo gawo nomomitima dhawo.


text:
Kalunga ngoka a kala omupangeli okuza nalenale, ota ka uva ndje e te ya sindi; oshoka otaa tindi okwiitedhulula noihaye mu tila.


text:
Oohapu dhe odhi na omuthenu gu vule gwomagadhi, ihe oku na uutondwe momutima; iitya ye oyi na omuheka, ihe otayi tete ya fa omagonga ga tsa.


text:
Ihe ngoye Kalunga oto hulitha po aadhipagi naafundja mboka, manga etatakati lyokukalamwenyo kwawo inaali thika. Ihe ngame onde ku inekela.


text:
Okuza ongula sigo okomatango aakondjithi yandje otaa matukile ndje. Oyendji mboka taa kondjitha ndje.


text:
Esiku tandi ku ithana, aatondi yandje otaa shuna lwaanima. Ondi shi shi: Kalunga okwa gama kungame —


text:
Oshoka owa hupitha ndje meso nowa gamene ndje, ndaa sindike. Nena otandi ende koshipala shaKalunga, omuuyelele waanamwenyo.


text:
Kalunga, sila ndje ohenda, sila ndje ohenda, oshoka okungoye tandi kongo egameno. Otandi holama momuzile gwomawawa goye, sigo iikungulu iidhigu tayi kodha.


text:
Oye ta yamukula ndje e li megulu e ta hupitha ndje; ota sindi aathiminiki yandje. Kalunga ota hololele ndje esilohenda lye nuudhiginini we.


text:
Onda kondekwa kaatondi, mbo ya fa oonime dha fukila onyama yomuntu. Omayego gawo oga fa oomwele niikuti; omalaka gawo oga fa omagonga ga tsa.


text:
Aatondi yandje oyu umbu oshiyulitho shokuyula ndje; onda tonwa kuudhigu. Oyo ya fulile ndje ekelo mondjila, ihe oya gwile mo yo yene.


text:
Ihamu shi ningi! Ohamu dhiladhila owala egeelo ndyo tamu ya pe notamu eta uupwidhi neyugo moshilongo.


text:
Manga inaaye shi tseya, otaa tetwa po ongiigwanga mepya; mondjahi ye Kalunga ote ya pepe po, manga ye na omwenyo.


text:
Tala! Otaa langele okudhipaga ndje; aakolokoshi otaa gongalele okukondjitha ndje. Hamolwondjo nenge epuko lyasha nde li ninga.


text:
Omuwa, Kalunga Omunankondoawike, penduka, u kwathe ndje; Kalunga kaIsrael, ila, u tale! Penduka, u geele aapagani; ino sila aakotokeli mbo aawinayi ohenda!


text:
Pulakena komasheko nomatilitho gawo. Omalaka gomomakana gawo oga fa omagonga, ihe otaa dhiladhila kutya kaku na ngoka e ya pulakena.


text:
Kalunga, ino ya dhipaga po, opo oshigwana shandje shaaye shi dhimbwe. Ya halakanitha noonkondo dhoye e to ya sindi, Omuwa, omugameni gwetu.


text:
Oondjo odhi li komilungu dhawo; oohapu dhawo adhihe odhuulunde. Naa kwatelwe muuntsa wawo, oshoka ohaa tukana e taa fundju.


text:
Ya geela wa sa ondjahi; ya yona po thiluthilu. Nena kehe gumwe ota ka tseya kutya Kalunga oye omupangeli muIsrael, nepangelo lye otali adha sigo okooha dhuuyuni.


text:
Ihe ngame otandi imbi omolwoonkondo dhoye; kehe ongula otandi imbi mokule omolwesilohenda lyoye. Owa kala egameno lyandje, epopilongulu lyandje methimbo lyuudhigu.


text:
Kalunga, owe tu ekelehi nowe tu halakanitha po; owe tu geele, ihe ngashingeyi tu sila ohenda ishewe.


text:
Kalunga okwa popi e li muuyapuki we: “Mesindano otandi tende Shekem nolusilu lwaSukkot otandi lu topolele aantu yandje.


text:
Gilead oshandje, naManasse osho tuu; Efraim oye egala lyandje lyosheela, naJuda oye ondhimbo yandje yuukwaniilwa.


text:
Moab osho oshiyaha shandje shokwiiyogela notandi ka umbila Edom oongaku dhandje, okuholola kutya ongame mwene gwasho. Aafilisti, inamu nyanyukilwa edhiladhilo ndyoka kutya omwa sinda ndje.”


text:
Otamu kundathana okuhulitha po esimano lye; omu hole iifundja. Momakana otamu tumbula omayambeko, ihe momitima otamu sheke.


text:
Ehupitho lyandje nesimano lyandje oli li muKalunga; oye emanya lyandje lya kola nepopilongulu lyandje.


text:
Aantu ne, inekeleni aluhe Kalunga. Anekeni omaudhigu geni koshipala she, oshoka oye omupopili gwetu.


text:
Aanenentu naathigona ayehe oyo omufudho gwowala; ayehe kaye na po sha. Ya tula koshiyelekitho, ayehe kape na sha; ayehe omufudho gwowala.


text:
Ino inekela okulwa omakumbu; ino inekela iinima ya yugwa; nando uuyamba woye tau tana, ino tula mo omwenyo gwoye.


text:
Kalunga, ongoye Kalunga kandje, otandi ku kongo. Onde ku yuulukwa nda mana mo; ngaashi evi lya kukuta lya sa oluteni, osho omwenyo gwandje gwe ku yuulukwa.


text:
Onda hala oku ku hambelela, manga ndi na omwenyo; megalikano otandi yeluthile omaako gandje kungoye.


text:
Ihe omukwaniilwa ota ka nyanyukwa, oshoka Kalunga ote mu pe esindano. Ayehe mbo haa uvaneke medhina lyaKalunga, otaa ke mu hambelela, ihe omakana gaafundja otaga ka mwenekwa.


text:
Otaa kolekelathana mokulonga uukolokoshi notaa uvanene, nkene ye na okutega oomwigo dhawo. Otaa ti: “Olye te dhi mono?”


text:
Otaa uvanene okulonga uudhudhu e taa ti: “Otu na ompangela ya kola.” Omutima gwomuntu oshilongo shi ili.


text:
Aayuuki naa nyanyukilwe Omuwa yo naa konge eholameno muye. Ayehe mboka yaa na iihelele, otaye ke mu hambelela.


text:
Aanelago oomboka we ya hogolola nowe ya kaleke muuyapuki woye. Otatu ka kuta kuuwanawa womegumbo lyoye, otempeli yoye ondjapuki.


text:
Kalunga omuhupithi gwetu, owe tu yamukula miilonga yoye iikumithi sho we tu hupitha. Aantu yomuuyuni auhe noyokombanda yomafuta otaye ku inekele.


text:
Aakali kombanda yevi otaa kuminwa iinyengandunge yoye. Aantu yokoombinga adhihe dhevi otaye ku hambelele.


text:
Evi oho li sile oshimpwiyu, sho ho li tekele; oho li yambapaleke. Omilonga dhaKalunga odhu udha omeya okupa aantu iilya, oshoka osho we li tulile po.


text:
Oto tutike omasilu gevi noto yelekanitha iituntu yalyo. Oto li nengeneke niihomo, niimeno yalyo oto yi yambeke.


text:
Tyeni kuKalunga: “Iilonga yoye iikumithi ngiini! Oonkondo dhoye odho oonene, sho aatondi yoye taye ku tsile oongolo ya tila.


text:
Kehe shimwe kombanda yevi otashi isizimike kungoye; otayi ku imbile ehambelelo notayi simaneke edhina lyoye.”


text:
Okwa lundulula efuta, li ninge evi ekukutu; ootate oya taaguluka omulonga kolupadhi. Otse otwa nyanyukilwa iilonga ye.


text:
Epangelo lye otali kala sigo aluhe; omeho ge otaga tongolola iigwana. Oonakwaavulika itaa vulu okutsa ondumbo naye.


text:
Otandi ku yambele iimuna yo ondoka pamwe noonzi; otandi ku pe oondumetana niikombo — olwithi lu uke pombanda.


text:
Ileni, pulakeneni amuhe mboka hamu tila Kalunga. Otandi mu lombwele shoka Kalunga e shi ningile ndje.


text:
Iigwana nayi nyanyukwe yo nayi ligole, oshoka oto pangula aantu shi thike pamwe noto wilike oshigwana kehe kombanda yevi.


text:
Ya pepa po, ngaashi olwithi talu yi ombepo; ongaashi ezi tali hemukithwa komulilo, osho aakolokoshi taa kana po koshipala she.


text:
Imbileni Kalunga, imbeni nokusimaneka edhina lye; longekidheni epola lyaanguka he ende miikogo. Omuwa olyo edhina lye — nyanyukweni koshipala she.


text:
Oye ta pe omapongo omagumbo, ota piitha mo oonkwatwa e te ya pe emanguluko, ihe oonakwaavulika otaa ka kala mevi lya lokota komutenya.


text:
Evi olya kakama, negulu olya lokitha omvula omolwokuholoka kwaKalunga puSinai, eholoko lyaKalunga kaIsrael.


text:
iifetha yoonguti dha kolongithwa oshisiliveli, nomawawa gadho taga tayima oshingolilela, omanga yamwe yomuyo ye li mokati koonzi.


text:
Kalunga Omunankondoawike sho a halakanitha aakwaniilwa mbeya, osha li sha fa oompawe tadhi loko kondundu Salmon.


text:
Ne oondundu dhomitse odhindji, omolwashike mwa sila efupa ondundu ndjoka Omuwa Kalunga a hogolola a kale ko sigo aluhe?


text:
Sho a yi kombandambanda, okwa faalele oonkwatwa; okwa pewa oombalagelo kaantu nokoonakwaavulika wo — Omuwa Kalunga oko ta ka kala aluheluhe.


text:
Kalunga, omusholondondo gwoye ogu wetike; osheendo shaKalunga, omukwaniilwa gwandje, oshu uka muuyapuki we.


text:
Ezimo enkelo lyaBenjamin olyo lye ya kwatela komeho, opo ihe aana yokombanda yaJuda pamwe nongundu yawo, notaku landula aana yokombanda yaSebulon naNaftali.


text:
Ganda Egipiti, oshilikama shoka mokati komanenge, oshigunda shoontsezi mokati kuutaagona! Ayihe ngele yi igandja, otayi ke ku tsila oongolo e tayi ku pe oshisiliveli. Halakanitha aantu mbo ye hole okuhinga iita.


text:
Kalunga, ongoye omutilithi motempeli yoye; Kalunga kaIsrael ota gandja oonkondo nomukumo kaantu ye. Kalunga na simanekwe!


text:
Onda vulwa kokwiithana ekwatho omuligu gwandje ogwa thita. Omeho gandje otaga nyengwa okumona Kalunga kandje.


text:
Mbo ye tonde ndje pwaa na etompelo, oye vule omwaalu gwomafufu gokomutse gwandje. Oyendji oya ningi aatondi yandje, nando inandi ya ninga sha; oya hala okudhipaga ndje. Otandi thiminikwa okufuta shoka inaandi shi yaka.


text:
Mboka ye na etegameno lyawo mungoye, inaa sithwa ohoni molwandje, Omuwa Omupangeliawike nOmunankondoawike. Mboka haye ku kongo, inaa sithwa ohoni molwandje, Kalunga kaIsrael!


text:
Oshoka uulaadhi omolwongulu yoye otau thiminike ndje, nomasheko gaambo haa ku sheke, oga gwile ndje.


text:
Ihe ngame otandi ku indile, Omuwa, yamukula ndje pethimbo lye ku opalela. Kalunga, omolwohole yoye onene yamukula ndje, oshoka ongoye omuhupithi.


text:
Ino etha efundja li siikile ndje; ino etha omeya ga ninginithe ndje nenge olumbogo lu ekamene ndje okana kalwo.


text:
Owa tseya, nkene nda shekwa, nda fupipikwa nonda sithwa ohoni. Aatondi yandje ayehe oye li montaneho yoye.


text:
Esheko olya hende omutima gwandje, olya thigi ndje ndaa na omukwathi; onda tegelele omunalukeno, ihe ine mona; kapu na omuhekeleki.


text:
Oya tulile ndje onyango miikulya, sho nda li nda sa ondjala; noya pe ndje omaviinu omalulu, sho nda sa enota.


text:
Aathiminikwa otaa uvu ondjimbo yandje e taa nyanyukwa; oonakukugila ekwatho kuKalunga otaa mono omukumo.


text:
Oshoka Omuwa ota hupitha Jerusalem nota ka tungulula iilando yaJuda. Nena aantu ye otaa ka tula mo e taye shi lala.


text:
Mbo taa kongo omwenyo gwandje, naa sithwe ohoni e taa piyagana. Mbo ya hala ndi shunduke, naa shunithwe ya gugwa.


text:
Ayehe mboka taa ya kungoye, naa nyanyukwe e taa ligola. Ayehe mboka ye hole ehupitho lyoye, aluhe naa tye: “Kalunga omunene ngiini!”


text:
Ihe ngame epongo nohepele; Kalunga, hedha ndje mbala popepi. Ongoye omukwathi nomuhupithi gwandje; Omuwa, ino kala ko.


text:
Ninga eholameno lyandje lya kola nepopilongulu lyandje li shige ndje; ongoye eholameno nepopilo lyandje.


text:
Onde ku inekela okuza kevalo lyandje; owa piitha ndje mo moshivalelo shameme. Onda hala oku ku simaneka.


text:
Aaponokeli yandje naa halakanithwe po e taa shundulwa; mbo ya halele ndje oshiponga, naa tidhwe po ya sa ohoni.


text:
Otandi ka hokolola iilonga yoye iiwanawa; esiku kehe ondi na okutya: “Ongoye omuhupithi,” nonando ote nyengwa oku shi fatulula nawa.


text:
Ngashingeyi sho nda kulupa nondi na oomvi, ino etha ndje, Kalunga! Kala pungame, sho te tseyitha oonkondo niikumitha yoye komaluvalo taga landula.


text:
Otandi ku hambelele nokaharpa; Kalunga kandje, otandi ku pandula, oshoka ou shi kwiinekelwa. Otandi ku imbile nokaharpa, Omuyapuki gwaIsrael.


text:
Omilungu dhandje nadhi makuke kenyanyu, ngame ngaashi ndi li, otandi ku hambelele, oshoka owa hupitha ndje.


text:
Esiku alihe otandi ka tumbula iilonga yuuyuuki woye, oshoka mbo ya li ya halele ndje oshiponga, oya mwenekwa e taa sithwa ohoni.


text:
Aakwaniilwa yokuSpania naamboka yokoontuntu otaa ke mu etela oombalagelo; aakwaniilwa yokuSheba noyokuSeba otaa ke mu etela omagano.


text:
Omukwaniilwa na kale aluhe nomwenyo! Ne etelwe oshingoli shokuSheba. Aantu naye mu galikanene aluhe yo naye mu halele omayambeko gaKalunga esiku kehe.


text:
Moshilongo namu kale eloolo lyiilya; kiikulundundu naku kale omapya, niiyimati nayi monike ngaashi yokuLibanon. Iilando nayi udhe aantu ngaashi omwiidhi gwokelundu.


text:
Edhina lyomukwaniilwa nali simane sigo aluhe; nali kale ko ngaashi etango li li kegulu. Iigwana ayihe otayi ka yambekwa omolwe notayi ke mu ithana “Omulalekwa nuuyamba.”


text:
Onkee ano uuntsa otau kala wa fa iimona yoompole moothingo dhawo; epiyagano otali ya siikile ngaashi onguwo.


text:
Ando onda tumbulile oohapu dha tya ngawo, ando onda ningi shoka inaashi opala okuuvika mokati kaantu yoye.


text:
Ihe ngame, osho opalela ndje okukala popepi naKalunga. Omuwa Omupangeliawike onde mu ningi egameno lyandje, niilonga ye ayihe otandi ke yi hokolola.


text:
Dhimbulukwa aantu mbo we ya kulile muupika; aantu we ya hupitha, ya ninge yoye. Tala ondundu Sion, ehala lyokukala kwoye.


text:
Oya popi ya ti: “Otatu ya kombo po thilu!” Ehala kehe moshilongo lyokusimaneka Kalunga oye li fike po.


text:
Inapu hupa nando efano lyokuholola okukalapo kwaKalunga; inapu hupa omuhunganeki. Kaku na ngoka a tseya kutya otashi kala ngeyi sigo uunake.


text:
Otatu ku hambelele, Kalunga, otatu ku pandula, oshoka ou li popepi natse. Otatu hokolola esimano lyoye notatu uvitha iikumithalonga yoye.


text:
Moshikaha shOmuwa omu na oshitenga shomaviinu ga tutumika noga vongakanithwa niigwanga iilulu. Oye okwa pimpi oshitenga shondjahi ye, naakaanakalunga ayehe yokombanda yevi otaye ga nu po nehete lyago.


text:
Omuwa, eadhimo lyoye enene ngiini! Esimano lyoye ekumithi, sho wa galuka koondundu hoka wa sindi aatondi yoye.


text:
Uvanekela Omuwa Kalunga koye omauvaneko e to ga tsakanitha; iilongo ayihe yopuushiinda nayi ete oombalagelo kunguka e na okutilika.


text:
Methimbo lyuudhigu onda galikana Omuwa; muusiku onda yelutha omaako megalikano, ihe ite mono ehekeleko.


text:
Itandi ka dhimbwa nando iilongankondo yoye, Omuwa; otandi ka dhimbulukwa iikumithalonga yoye yonale.


text:
Omutyalakato gwoye ogu uvika moshikungulu, nolwaadhi olwa minikile uuyuni auhe; evi olyi inyenge e tali kakama.


text:
Itatu yi holeke aana yetu; otatu hokololele oluvalo lwokomeho iilonga iinene yOmuwa, oonkondo dhe niikumitha ye.


text:
Omuwa okwa pe Aaisraeli iipango nokwa pe oluvalo lwaJakob omautho. Okwa lombwele ootatekulu omalongo ngoka ye na oku ga longa oyana.


text:
Oluvalo lwokomeho opo lu tseye iipango yOmuwa, naamboka inaa valwa natango, otaa tegelelwa ye ke yi longe oyana.


text:
Itaa ka fa nando oohekulu mbo ya kala aapandala yo ihaa vulika. Oya li inaa igameka kuKalunga noinaye mu inekela.


text:
Otwa mona ngaa kutya okwa dhenge emanya, omeya noga pimpuka mo; ihe ota vulu tuu oku tu pa iikulya nota pe tuu aantu ye onyama?”


text:
Kalunga okwe ya geele, okwa dhipaga po aanenentu yomuyo nokwa kombo po aalumentu aagundjuka muIsrael.


text:
Nando ongeyi, aantu oya tsikile owala okuyona; nando ya mono iikumitha mbyoka Omuwa e yi longo, inaa itaala.


text:
Ihe Kalunga okwa kala omunahenda; okwe ya dhimine po omayono gawo ye ine ya yona po. Omathimbo nomathimbo okwa mweneke ondjahi ye ye ine etha yi mu tone.


text:
Okwa hwameke omulilo gwondjahi ye mokati kawo: ongeyo, ehanyo nekehuko; mbika oya li ya fa aayengeli yehanagulo.


text:
Opo ihe okwa kutha mo aantu ye ngaashi omusita gwiimuna; okwe ya kwatele komeho nokwe ya enditha mombuga.


text:
Okwa tidha mo iigwana mbyo ya li mo; evi lyawo okwe li tendele omazimo gaIsrael nokwe li ya pe li ninge onkalelo yawo.


text:
Oya li aapandala noinaa vulika ya fa oohekulu. Oya li yaa shi kwiinekelwa, ya fa uutati inaau lukilwa nawa.


text:
Okwa tungile ko otempeli ye yi li puule ya fa egulu; ya kola ngaashi evi ndyoka e li shiti konalenale.


text:
Kalunga, aapagani oya kwata po evi lyoye; oya nyateke otempeli yoye ondjapuki, Jerusalem oye shi ningi omakulukuma.


text:
Ombinzi yaantu yoye oya tilwahi ngaashi omeya; ashihe osha ningilwa momudhingoloko gwaJerusalem, naasi oya nyengana okufumvika.


text:
Kalunga, omuhupithi gwetu, tu kwatha. Omolwesimano lyedhina lyoye tu hupitha e to dhimi po oondjo dhetu.


text:
Iigwana omolwashike yi na okutya: “Kalunga keni oku li peni?” Geela iigwana montaneho yetu, sho ya dhipaga po aapiya yoye.


text:
Okulila kwaaedhililwa mondholongo naku thike momakutsi goye. Oonkondo dhoyenadhi hupithe mbo ya pangulilwa eso.


text:
Omusita gwaIsrael, tu uva; ongoye omuwiliki gwaantu yoye. Ngoye ngu wa kuutumba mokati kaakerubi, adhima!


text:
Muumbanda weni omwi ithana ndje e tandi mu hupitha. Onde mu yamukula moshikogo shomindundumo. Onde mu yeleke pomeya gaMeriba.


text:
Ongame Omuwa Kalunga keni, ngoka nde mu tembudha muEgipiti. Ekamekeni omakana geni, ngame notandi mu palutha.


text:
Omwenyo gwandje otagu yuulukwa okuya motempeli yOmuwa. Omutima nolutu lwandje olu na enyanyu okuuka kuKalunga omunamwenyo.


text:
Enza olya tungu oshihandhila, nevalelanganda olya mono egumbo. Omo lya kaleke oyana popepi noshiyambelo shoye, Omuwa Omunankondoawike, omukwaniilwa gwandje naKalunga kandje.


text:
Sho taa ende mesilu lyomombuga, otaye li shitukitha oothithiya, nomvula yontemuna otayi li udhitha omeya.


text:
Okukala esiku limwe motempeli yoye oku vule okukala omasiku geyuvi palwe. Ngame onda hokwa okukala pomweelo gwegumbo lyaKalunga kandje, shi vule okukala nomagumbo gaakaanakalunga.


text:
Oshoka Omuwa Kalunga oye uuyelele negameno; ote tu sile ohenda noku tu nenepeka. Mboka haa longo uuwanawa, otaa kala yaa na omupya.


text:
Otse otatu ka vulika koohapu dhOmuwa; oye oku uvanekele aantu ye ombili, ngele itatu shuna we momapuko getu.


text:
Gamena ndje, oshoka ondi igameka kungoye. Ongoye Kalunga kandje, nangame omupiya gwoye nde ku inekela.


text:
Omuwa, longa ndje, ndi tseye ehalo lyoye, notandi ka vulika nokukala moshili. Longa ndje, ndi ku simaneke nomwenyo aguhe.


text:
Omuwa Kalunga kandje, otandi ku hambelele nomwenyo aguhe; otandi ka hokolola uunene woye sigo aluhe.


text:
Kalunga, aanuuntsa otaa kondjitha ndje; ongundu yaakolokoshi oya hala okudhipaga ndje — oomboka kaaye na ko na sha nangoye.


text:
Ihe ngoye, Omuwa, ongoye Kalunga omunesilohenda nomunahole, omwiidhidhimiki, omunalukeno nomwiinekelwa.


text:
Tala ndje, u sile ndje ohenda; tula ndje omukumo e to hupitha ndje, oshoka ongame omupiya gwoye ngaashi meme a li.


text:
Omuwa, ulukila ndje endhindhiliko tali hololele ndje uuwanawa woye. Nena aatondi yandje ngele taye shi mono, otaa si ohoni, sho wa kwatha ndje nowa tsu ndje omukumo.


text:
“Egipiti naBabilonia otandi ke yi yalulila momwaalu gwiigwana mbyo hayi vulika kungame. Komwaalu gwaakali muJerusalem otandi ka gwedha ko Aafilisti, Aatiro nAaetiopia.”


text:
Onda yalulilwa mokati kaasi, ongaashi aadhipagwa ya lala momayendo, mbo itaaya dhimbulukiwa we noitaa mono we ekwatho lyoye.


text:
Owe etha ookuume kandje ya thige ndje po; onda ningi oshikungitha kuyo. Onde edhililwa mo noite vulu okuya ontuku.


text:
Omeho gandje oga nama kuudhigu. Omuwa, ohandi ku ithana esiku kehe nohandi ku yeluthile omaako gandje megalikano.


text:
Esilohenda lyoye ohali tumbulwa tuu mombila, nenge mehala lyehanagulo ohamu popiwa tuu uudhiginini woye?


text:
Iikumithalonga yoye ohayi monika tuu mehala lyomilema, nenge uuwanawa woye otau tseyika tuu moshilongo shaambo ya dhimbiwa?


text:
Onda kala muudhigu okuza muugundjuka wandje nonda kala popepi neso. Onda pwa po molwokukala megeelo lyoye.


text:
Omuwa, megulu kamu na nando ogumwe e ku fa; mokati koonakukala megulu kamu na ngo ta yelekwa nangoye.


text:
Omuwa Kalunga Omunankondoawike, kaku na omunankondo e ku fa; Omuwa, ou shi kwiinekelwa miinima ayihe.


text:
Memoniko nalenale owa lombwele omupiya gwoye omukwaniilwa wa ti: “Onda kwatha omukwiita ofule nonda gandja epangelo kungoka nde mu hogolola mokati kaantu.


text:
Oye ota ka lombwela ndje ta ti: ‘Ongoye tate naKalunga kandje; ongoye omugameni nomuhupithi gwandje.’


text:
Euvaneko ndyoka nde mu uvanekele, otali ka kala aluhe lya kola; ehangano lyetu naye otali kala sigo aluhe.


text:
Epangelo lye otali kala lya pama ngaashi eyalelo; moluvalo lwe otamu ka za ngo ta ningi omukwaniilwa aluhe.


text:
Itandi ka teya po ehangano lyetu naye, nenge ndi ethe po euvaneko nando olimwelimwe nde li mu lombwela.


text:
Ota ka kala aluhe e na oluvalo, notandi kala nokugamena epangelo lye, manga etango li li ko tali minikile.


text:
Omuwa, aatondi yoye oya sheke omukwaniilwa we mu hogolola; oye mu landula nomasheko shaa mpoka a yi.


text:
Manga inoo shita oondundu nomanga inoo holola po uuyuni, ngoye Kalunga kaaluhe oko wa li noto ka kala aluhe sigo aluhe.


text:
Oomvula eyuvi limwe koshipala shoye odha fa owala esiku limwe; ongesiku lyohela lya pita, nenge otundi yimwe muusiku.


text:
Aantu oto ya kombo po thilu; otaa piti po mbala ya fa ondjodhi. Omuntu okwa fa omwiidhi tagu tsapuka pepito lyetango.


text:
Oomvula dhokukalamwenyo kwetu omilongo heyali, nongele odhindji, omilongo hetatu, ihe odhi na uudhigu noluhodhi; otadhi piti po mbala twa fa twa tuka.


text:
Ote ku siikile nomawawa ge; megameno lye kamu na iiponga; oku shi kwiinekelwa, oye eshigo nepopilo lyoye.


text:
Uuna taa ithana ndje, otandi ya yamukula; uuna ye li muudhigu, ote kala pamwe nayo. Otandi ya hupitha e tii ya simanekitha.


text:
Aakaanakalunga nando naa kale muulinawa ya fa omwiidhi omutalala, aakolokoshi nando naa hupe nawa, ayehe otaa ka dhimwa po thilu.


text:
Omuwa omunankondo oku vule epopyo lyomeya gefuta, oku vule omakuthikuthi galyo; Omuwa Gwokombandambanda oye omunankondo!


text:
Kalunga ngoka e tu pa omakutsi, ota kala tuu ihu uvu ko? Kalunga ngoka e tu pa omeho, ota kala tuu ihaa mono ko?


text:
Ote ya geelele uukolokoshi wawo note ya yono po molwomayono gawo; Omuwa Kalunga ketu ote ke ya hulitha po.


text:
Oye ota ti: “Onena tuu ndjika, sho tamu uvu ewi lyandje, inamu ikukutika, ongaashi oohokulu puMeriba nongaashi ya li esiku ndiyaka mombuga puMassa.


text:
Methimbo lyoomvula omilongo ne aantu mboka oya ningitha ndje omwenyo omwiinayi. Ngame nonda ti: ‘Oyo oonakwaavulika ngiini! Otaa tindi okuvulika kiipango yandje.’


text:
Nena onda geye nonda ningi etokolo lya kola: ‘Itamu ka thika mo moshilongo moka nda li ndi na oku mu pa evululuko.’ ”


text:
Lombweleni iigwana ayihe tamu ti: “Omuwa oye omukwaniilwa! Evi olya dhikika lya kola, itali tenguka; Omuwa ota ka pangula aantu pauyuuki.”


text:
Okwa kala aluhe e na ohole nuudhiginini kAaisraeli. Aantu ayehe oya mono kutya Kalunga ketu oye omusindani.


text:
Omuwa oye omukwaniilwa; aantu otaa kakama. Oye a kuutumba koshipangelapundi she shi li kombanda yaakerubi, evi notali kakama.


text:
Ongoye omukwaniilwa omunankondo, ou hole shoka shu uka; owa dhike eutho eyuuki muIsrael nowa gandja uuyuuki noshili.


text:
Moses naAaron oya li aayambi ye, naSamuel okwa li gumwe gwaamboka haa ithana edhina lye. Oyi indile Omuwa, nokwe ya yamukula.


text:
Omuwa Kalunga ketu, owa yamukula omagalikano gawo. Owe ya dhimine po oondjo dhawo, nonando owe ya geelele wo omayono gawo.


text:
Simanekeni Omuwa Kalunga ketu, ne mu galikane kondundu ye ondjapuki. Omuwa Kalunga ketu oye omuyapuki.


text:
Piteni miiyelo yotempeli ye nomapandulo; ileni melongelokalunga nomahambelelo. Mu panduleni ne mu simaneke edhina lye.


text:
Otandi ikeelele ndi kale ndaa na ombedhi. Oto ya uunake kungame? Otandi angala uuwinayi megumbo lyandje,


text:
Otandi gama kwaamboka aainekelwa notandi ya kaleke mombala yandje. Mboka yaa na oshipo, otandi ya ningi aayakuli yandje.


text:
Ino thiga ndje po, sho ndi li muudhigu! Pulakena eindilo lyandje, yamukula ndje mbala, sho tandi ku ithana!


text:
Oto yeluka, u sile Sion ohenda; ethimbo olya thiki oku shi etela olukeno. Ndika olyo ethimbo lyo opala.


text:
Nyola ayihe mbika, u yi pungulile omaluvalo tage ya, opo mboka inaaya valwa natango ya ka tseye shoka Omuwa e shi longo e taye mu simaneke.


text:
Oyo otayi hulu po, ihe ngoye oto kalelele; ayihe otayi ka kulupa ya fa oonguwo. Oto ke yi ekelahi ya fa iinyanyu, notayi kana po.


text:
Hambeleleni Omuwa, ne aayengeli oofule naanankondo, mbo hamu fala omalombwelo ge nohamu vulika koohapu dhe.


text:
Iishitwa ayihe nayi simaneke Omuwa, akuhe nkoka ku na epangelo lye. Mwenyo gwandje, hambelela Omuwa!


text:
Mwenyo gwandje, hambelela Omuwa. Omuwa Kalunga kandje, ongoye omunene ngiini! Owa zala esimano neadhimo;


text:
nowa tungile egumbo lyoye mokati komeya gokombanda. Iikogo owe yi ningi ya fa etemba lyoye lyokweenda mo, nombepo omawawa goye gokutuka.


text:
Omaviinu otaga nyanyudha omuntu, omagadhi otaga adhimitha oshipala, niikulya otayi pe omuntu oonkondo oompe.


text:
Onda hala okwiimbila Omuwa omasiku gandje agehe; onda hala okuhambelela Kalunga kandje, manga ndi na omwenyo.


text:
Aalunde naa kane ko kombanda yevi, naakaanakalunga inaa monika ko we. Omwenyo gwandje, hambelela Omuwa! Halleluja!


text:
Ne oluvalo lwaAbraham, omupiya gwe, ne oluvalo lwaJakob, omuhogololwa gwe, dhimbulukweni iikumithalonga mbyoka Kalunga e yi longo nomapangulo ngoka a gandja.


text:
Nena okwa piitha mo Aaisraeli; oya zi mo noshisiliveli noshingoli, naayehe oya li aayamba naanankondo.


text:
Talitha ndje uulinawa waantu yoye aahogololwa, opo ndi nyanyukwe pamwe noshigwana shoye nondi itangele mungoye pamwe nayo.


text:
Ootate muEgipiti inaa longwa sha kiilongakumithi yaKalunga. Oya dhimbwa, nkene a kala e ya hole aluhe, sho ya tangalala pEfuta etiligane.


text:
Kalunga sho a popi kutya okwa hala okuyona po aantu ye, omupiya gwe Moses okwa thikama nokwa galikana Kalunga e te mu indile kee ya geele.


text:
Omuwa Kalunga ketu, tu hupitha! Tu galula ngu u tu kongolole mo mokati kiigwana, opo tu ka pandule e tatu simaneke edhina lyoye eyapuki.


text:
Okwe ya kutha kiilongo hoka ya li ko oondjendi, noye ya taa zi kuuzilo nokuuninginino, kuumbangalantu nokuumbugantu.


text:
Yamwe yomuyo oye ende mombuga yaa na ondjila, yo inaa mona epola lyu uka moshilando, opo ya kale mo.


text:
Onkee oohepele okwe dhi hili mo methiminiko nokwi indjipalitha omazimo gaIsrael ga fa iigunda yoonzi.


text:
Kalunga okwa popi e li muuyapuki we: “Mesindano otandi tende Shekem, nolusilu lwaSukkot otandi lu topolele aantu yandje.


text:
Ihe otandi ka ninga Moab oshiyaha shandje shokwiiyogela notandi ka umbila Edom oongaku dhandje, kokutya: Ongame mwene gwasho. Otandi ka nyanyukwa, sho nda sindi Aafilisti.”


text:
Sho e hole okuthinga, naye na thingwe wo! Sho kee holele yakwawo uuwanawa, naye ina halelwa uuwanawa!


text:
Otaa thingi ndje, ihe ngoye oto yambeke ndje. Aatidhagani yandje otaa ka sithwa ohoni, ihe ngame, omupiya gwoye, otandi ka nyanyukwa.


text:
Omuwa okwa lombwele omuwa gwandje, omukwaniilwa: “Kuutumba mpaka kolulyo lwandje, sigo tandi tula aatondi yoye kohi yoompadhi dhoye.”


text:
Mesiku to homona aatondi yoye, aalelwa yoye otaye ku kwatha molugodhi. Ngaashi omume gwongula onene, osho aamati yoye taa ka adhima notaye ya kungoye kondundu ondjapuki.


text:
Omuwa okwa gana egano lya kola ye ite li lundulula; “Ngoye oto ka ninga omuyambi gwaaluhe palandulathano lyopaMelkisedek.”


text:
Ota ka geela iigwana, nomidhimba otadhi ka lala apehe; ota ka sinda aakwaniilwa kombanda yevi alihe.


text:
Okutila Omuwa okwo ekota lyuunongo; Omuwa ota nongeke ayehe mboka haa vulika kuye. Na simanekwe aluhe sigo aluhe!


text:
Halleluja! Hambeleleni Omuwa! Omunelago oye ngoka ha simaneke Omuwa, oongoka e hole okuvulika kiipango ye.


text:
Oha kwatha oohepele, nakehe shoka te shi longo, oshu uka notashi kalelele; esimano lye otali indjipala.


text:
Aakaanakalunga otaye shi mono e taa kanitha ombili; otaa holola uutondwe wawo e taa kana po. Omahalo gawo itaga tompola sha.


text:
Omuwa, esimano inali ninga lyetu, aawe, kali shi lyetu. Nali ninge lyedhina lyoye, omolwesilohenda nuudhiginini woye.


text:
Oyi na iikaha, ihe itayi vulu okukwata sha; oyi na oompadhi, ihe itayi vulu okweenda; momakana gayo ihamu zi ewi lyasha.


text:
Iiponga yeso oya kondeke ndje, nuumbanda wokuusi owa kwata ndje. Onda gwilililwa po kuudhigu nokoluhodhi.


text:
Oyu uminine ndje ya fa oonyushi, ihe otaa pi po mbala ngaashi omano. Medhina lyOmuwa otandi ya halakanitha po.


text:
Onkugilili yenyanyu noyesindano otayi uvika momatsali gaayuuki: Olulyo lwOmuwa olwa longo iilongankondo.


text:
Omuwa oye Kalunga; okwe tu minikile nuuyelele we. Tu dhaneni oshituthi tu na iiyale yomilunga, tu uka lwokoshiyambelo.


text:
Ongoye Kalunga kandje, nonda hala oku ku hambelela. Ongoye Kalunga kandje, onda hala oku ku simaneka.


text:
Kwatha ndje pamauvaneko goye, notandi ka kala ndi na omwenyo. Ino etha ndi sithwe ohoni, sho nde ku inekela.


text:
Aakaanakalunga ayehe yokombanda yevi, oto ya ekelehi ngaashi omange giiyela, onkee ngame ondi hole iipango yoye.


text:
Tala, ngaashi omeho gaapiya taga tala kiipala yooyene yawo nogaadhike taga ligamene kaanyekadhi, osho wo omeho getu taga tala kOmuwa, Kalunga ketu, sigo e tu sile ohenda.


text:
Ihe mboka haa landula oondjila dha goyoka, Omuwa ne ya geele pamwe naakolokoshi. Ombili nayi kale muIsrael!


text:
Otwa yolo e tatu ligola pombanda. Ihe iigwana yilwe oye tu popi ya ti: “Omuwa okwe ya ningile iinima iinene.”


text:
Omuwa ngele ita tungu egumbo, aatungi yalyo otaa ihepeke owala. Omuwa ngele ita gamene oshilando, aalangeli yasho otaa ihepeke owala.


text:
Itashi kwatha sha okumeneka noku ka konga iipalutha, e to ka lala wa vulwa. Oshoka aaholike ye Omuwa ote yi ya pe mokukotha kwawo.


text:
Omunelago omuntu ngoka e ya na ongiikuti yu udha ombalukutu ye. Oye ita sindika, ngele ta tsakaneke aatondi ye meelo lyoshilando.


text:
Mukadhoye ota kala a fa omuviinu gwi ima meni lyegumbo lyoye; aamwoyemati otaa ka fa iitutuma yomuolivi ya kunkula oshililo shoye.


text:
Omuwa ne ku laleke nuuyamba muSion! Kala wa tala elago lyaJerusalem omasiku goye agehe, manga u na omwenyo.


text:
Omuwa, onde etha uuntsa, nomeho gandje itaga tala mbyoka yopuule. Inandi itula mumbyoka iinene nenge mbyoka tayi nyenge ndje.


text:
Ihe omwenyo gwandje onde gu loteke noku gu ngungumaneka. Ngaashi okanona ka lala mekolo lyayina, osho omwenyo gwandje gwa ngungumana.


text:
Thikama, Omuwa, u ye kehala lyoye lyokuvululukilwa. Ila noshikethahangano, endhindhiliko lyoonkondo dhoye.


text:
Omuwa oku uvanekele David euvaneko itaali lunduluka a ti: “Gumwe gwomaamwoye otandi ke mu langeka koshipundi shuukwaniilwa woye.


text:
Aamwoye ngele otaa dhiginine ehangano lyandje niipango nde yi ya nongeke, nena oyana otaa ke ku landula muukwaniilwa aluhe sigo aluhe.”


text:
Okukala kwa tya ngaaka okwa fa omugwayo gwezimba lya nika nawa tagu tilwa komutse notagu pononokele koombenzi dhaAaron nokoongenge dhoonguwo dhe.


text:
Ongaashi omume gwokondundu Hermon tagu gwile kondundu Sion. Oko hoka Omuwa ta gandja eyambeko nomwenyo sigo aluhe.


text:
Ote enditha iikogo okuza kohulo yevi, ota tumu omvula yi na oombadhi nota tukulutha ombepo mompungulilo ye.


text:
Okwe ya enditha noshikaha she shoonkondo, okwooko kwe kwa taganana, oshoka esilohenda lye otali kala aluhe.


text:
Elaka lyandje nali kakatele kondaathelo, ngele otandi ku dhimbwa, Jerusalem, ngoye ngo ho nyanyudha ndje unene!


text:
Omuwa, ino dhimbwa, Aaedomi sho ya ningi, uuna Jerusalem sha teka po. Oyi igidha ya ti: “Shi kumunii po, shi teyii po sigo okomakankameno gasho!”


text:
Yaye, shilando Babilon! Oto ka hanagulwa po. Omunelago oye ngoka te ku galulile shoka we tu ningile.


text:
Otandi inyongamene nda taalela otempeli yoye ondjapuki, ndi simaneke edhina lyoye, omolwesilohenda nuudhiginini woye, oshoka owa simanekitha edhina lyoye kombanda yaayihe.


text:
Omuwa, nando ou li pombanda megulu, oto tonatele aadhinwa, ihe mbo ye hole uuntsa, itaa vulu oku ku holama.


text:
Nando ondi li mokati kuudhigu. Omwenyo gwandje oto gu gamene. Oto yelutha okwooko kwoye, u geele aatondi yandje e to hupitha ndje noonkondo dhoye.


text:
Omuwa, oto shi ningile ndje. Omuwa, esilohenda lyoye otali kala aluhe; ino etha iilonga yiikaha yoye.


text:
Owa tseya ndje, uuna nda kuutumba nongele nda thikama; omadhiladhilo gandje agehe oto ga tseya, manga inaaga holoka.


text:
ongoye to mono ko nomomilema. Uusiku owa yela wa fa omutenya, oshoka omilema nuuyelele kungoye oya faathana.


text:
Otandi ku hambelele e tandi ku simaneke, oshoka onda shitwa nuunkulungu. Iilonga yoye iikumithi; shika ondi shi shi nawa.


text:
Omasipa gandje sho ga shitwa noga tulwa kumwe nawa mela lyameme, naasho nda li te koko meholamo, owa li u shi shi.


text:
Owa mono ndje, manga inaandi valwa. Omasiku nde ga uthilwa, agehe oga nyolelwa membo lyoye, manga inaaga thika.


text:
Ngele tandi ga yalula, ogo ogendji ge thike pehekevi lyopefuta. Ngele te penduka, ondi li natango pamwe nangoye.


text:
Konakona ndje, Kalunga, ngoye u tseye omutima gwandje; tala ndje, u dhimbulule omadhiladhilo gandje.


text:
Omuwa, gamena ndje kiikaha yaakolokoshi, shiga ndje kaalumentu aadhudhu mboka taa dhiladhilile ndje uuwinayi notaa tegele ndje omwigo.


text:
Oonakuholuuntsa, otaa tegele ndje oomwigo meholamo; otaa tegele ndje oshiliya notaa fulile ndje ekelo mondjila.


text:
Omuwa, aakaanakalunga ino ya pitikila omakamba gawo; ino etha oompangela dhawo dhi tompole sha, opo yaa inenepeke.


text:
Gamena ndje, ndaa hongololwe, ndaa longe uulunde pamwe naakolokoshi; ino etha, ndi ye kiituthi yawo.


text:
Osho opala, omuyuuki ngele ta ganda ndje e ta dhenge ndje Otashi fe omugwayo gwomagadhi komutse gwandje. Ihe omagalikano gandje otaga tamaneke iilonga yaakolokoshi.


text:
Aapangeli yawo otaa ka undulilwa molumbogo, aakolokoshi notaa ka tseya kutya oohapu dhandje odhoshili.


text:
Onda kanitha omukumo, ihe Omuwa ota tseya shoka ndi na okuninga. Mondjila moka ndi na okweenda, aatondi yandje oya tega mo omwigo.


text:
Sho te tala moluha, kaku na ngoka e na ko nasha nangame. Kandi na ngo ta gamene ndje, kape na ngo e na oshimpwiyu nangame.


text:
Omuwa, otandi ku kugile ekwatho; ongoye omugameni gwandje; ongoye awike nda pumbwa mokukalamwenyo kwandje.


text:
Pulakena egalikano lyandje, oshoka ondi li muudhigu. Hupitha ndje miikaha yaatidhagani yandje, oshoka oye vule ndje oonkondo.


text:
Hupitha ndje moothina, opo ndi simaneke edhina lyoye. Aayuuki otaa ka kunduka ndje moluuwanawa we u ningile ndje.


text:
Omuwa, uva egalikano lyandje; pulakena, sho tandi ku kugile ekwatho. Ila, u kwathe ndje omoluudhiginini nuuyuuki woye.


text:
Otandi dhimbulukwa omasiku gonale; otandi tedhatedha ayihe mbyoka we yi ninga, notandi dhiladhila iilonga yoye ayihe.


text:
Omuwa, yamukula ndje mbala; onda vulwa okutegelela. Ino holeka ndje oshipala shoye, opo ndaa fe mbo taa kulukile muusi.


text:
Ongula kehe nayi etele ndje elaka lyesilohenda lyoye, oshoka onde ku inekela. Otandi ya kungoye megalikano; ulukila ndje ondjila ndi na okweenda nayo.


text:
Longa ndje okugwanitha ehalo lyoye, oshoka ongoye Kalunga kandje. Ombepo yoye nayi endithe ndje mepola lya yelekana.


text:
Molwaasho u hole ndje, hanagula po aatondi yandje; komba po aahepeki yandje ayehe, oshoka ngame omupiya gwoye.


text:
Kalunga oye ohole nepopilongulu lyandje; oye omuhupithi noshikandekitho shandje, nomuye tandi holama. Oye ngoka ta sindile ndje iigwana.


text:
Ukitha oshikaha shoye pevi, u hile ndje momeya omale e to hupitha ndje. Yululula ndje miikaha yaakwiilongo,


text:
Hupitha ndje ngu u kanyutulule ndje miikaha yaakwiilongo, oomboka ihaaya popi oshili, ihe ohaa kotokele.


text:
Aana yetu aamati muugundjuka wawo naa fe iimeno tayi koko nawa. Aana yetu aakadhona naa fe oongudhi dhuulenga mombala.


text:
Iigandhi yetu nayi kale yu udha iikulya ye tu gwana. Oonzi dhetu koohambo nadhi tane lwomayuvi omulongo.


text:
Iimuna yetu nayi ninge iisimba e tayi vala nawa itaayi gwitha. Momapandaanda getu inamu ka uvika onkugo yasha.


text:
Epangelo lyoye otali kala aluhe, nangoye oto kala omukwaniilwa sigo aluhe. Omuwa ota dhiginine omauvaneko ge, noku hole iishitwa ye ayihe.


text:
Mboka haye mu simaneke, ote ya pe ashihe shoka ye shi pumbwa, notu uvu omaindilo gawo e te ya hupitha.


text:
Uuna taa mana oondjenda, otaa shuna montsi moka ya zile. Esiku ndyoka oompangela dhawo otadhi hulu po.


text:
Omuwa ota gamene aakwiilongo, ota tonatele oothigwa naaselekadhi, ihe oompangela dhaakaanakalunga ote dhi ponyitha.


text:
Omuwa oye omukwaniilwa aluhe sigo aluhe. Sion, Kalunga koye ota pangele aluhe sigo aluhe. Halleluja!


text:
Halleluja! Hambeleleni Omuwa! Osho opala okuhambelela Kalunga ketu; oshu uka oku mu imbila omahambelelo.


text:
Ihe kelombwelo lye olumi otalu hemuka; ngele ta pepitha ombepo ompyu, omeya otaga tameke oku kunguluka.


text:
Halleluja! Hambeleleni Omuwa! Hambeleleni Omuwa, ne yomegulu! Mu hambeleleni mboka mu li kombandambanda!


text:
Ayihe nayi hambelele edhina lyOmuwa; edhina lye olyo alike li na okusimanekwa; esimano lye oli li kombanda yevi nomegulu.


text:
Oshigwana she okwe shi ningi oshinankondo. Aaisraeli opo ye mu simaneke; oyo aantu ye e ya hole. Halleluja!


text:
Mpaka ope na omayeletumbulo ngoka tage ku kwatha okudhimbulula uunongo nomayele go opala nokuuva ko omapopyo gomadhiladhilo gomuule.


text:
Umbila owala oshihogololitho shoye mokati ketu, atuhe otatu ka kala tu na iitopolelwa yi thike pamwe.”


text:
otayi igidha pookolonela nomomapandaanda goshilando, poombululu dhomiyelo tayi kugagana tayi popi oohapu dhayo:


text:
“Ne aantu yanathangwa, sigo uunake tamu kala muunathangwa weni; aasheki, sigo uunake tamu kala tamu sheke; aagoya, sigo uunake tamu tondo uunongo?


text:
Pungulukileni komakumagidho gandje, nena ombepo yandje otayi ke mu kungulukila, nonda hala ndi mu tseyithile oohapu dhandje.


text:
Ehaluko lyeni otali ke ya lya fa oshikungulu, nekano lyeni tali ya lya fa epukupuku lyombepo, ngele uuyina nuuwehame tau mu lambele.


text:
Ohole nuudhiginini inayi ku thiga po, yi zala mothingo yoye, yi nyolela koshipelende shokomutima gwoye.


text:
Ngele oto shi ningi, iigandhi yoye otayi ka udha eloolo, nomatemba goye gokukolela otaga ka tikila omaviinu.


text:
Oshoka oku dhi likola okuwanawa ku vule oshisiliveli, notadhi etitha ontanitho yi vule ndjoka yoshingoli.


text:
tate okwa longo ndje e ta ti: “Omutima gwoye nagu dhiginine oohapu dhandje, dhama kiipango yandje e to kala u na omwenyo.


text:
Pulakena, mumwandje, ngoye u taambe oohapu dhandje, nena omimvo dhokukalamwenyo kwoye otadhi lelepalekwa.


text:
Oshoka itaa ka kotha, manga inaa ninga uuwinayi; oomposi dhawo otadhi ya londoka, manga inaa gwilitha gumwe moshiponga.


text:
Oshoka omilungu dhomukiintu omukwiilongo otadhi ndonda onyiki, nondaathelo ye oyi na omuthenu ya fa omagadhi,


text:
opo aakwiilongo yaa ka kute kuupyakadhi wiikaha yoye, niilonga yoye iidhigu yaa ye megumbo lyomukwiilongo,


text:
Mumwandje, omolwashike wa hala okunyanyukilwa omukiintu gwaantu, oye u kwate nokupapatela ontulo yanakuhola iipala?


text:
Mumwandje, oshoka ou li miikaha yamukweni, ninga shika, opo u ihupithe: Inda ke mu inyongamene noku mu thiminika.


text:
Oshoka oshipango osho olamba, omapukululo ogo uuyelele nomakumagidho geputudho ogo ondjila yu uka momwenyo.


text:
Omukiintu ohonda ota gu owala okapambu koshikwiila, ihe omuholi gwiipala omuhokanwa ote ku yulu omwenyo gwoyelela.


text:
Shaa ngoka ta yi nomukiintu moluhondelo, oye omulayi, oye tuu ngoka a hala a yone po omwenyo gwe mwene.


text:
Okwa shambakana omugundjuka e te mu thipi komilungu. Ke na nando ohoni moshipala, sho te mu lombwele ta ti:


text:
sigo oshikuti tashi ulula ehuli lye, ongondhila tayi endelele tayi tukile komwigo noinayi tseya, ngele otashi pula omwenyo gwayo.


text:
EtiloKalunga olyo okutonda uuwinayi; ondi tonde uuntsa nuuntseyele, oondjenda oombwinayi nokana koluhoko.


text:
Oshiyimati shandje oshiwanawa shi vule oshingoli sha yelithwa, iiyetwapo yandje oyi vule oshisiliveli sha hogololwa.


text:
Omafuta manga inaaga holoka, oko nda li nale; nda valwa, manga kwa li kaaku na oothithiya dhi na omeya omanene.


text:
sho u uthile omafuta oongamba dhago, opo omeya gaa taaguluke omalombwelo ge, sho a dhike omakankameno gevi,


text:
oko nda li nale nda fa engomba nda tegama naye, onde mu nyanyudha esiku nesiku, naaluhe nda dhanene koshipala she,


text:
Omunelago oye tuu ngoka ta pulakene ndje, oongoka ha tonatele esiku nesiku pomiyelo dhandje noha langele iikulo yomiyelo dhandje.


text:
Ihe ngoka ta hunutha ndje, ota ningi omwenyo gwe mwene oshege; ayehe mboka taa tondo ndje, oye hole eso.”


text:
Ngoka ta kumagidha omusheki, oti isitha ohoni, naangoka ta geele omukeenakalunga, ota nyatekwa kohoni.


text:
Longa omunandunge, noondunge dhe otadhi koko natango; nongeka omuyuuki, noti indjipalitha uunongo we.


text:
Oshoka keyakulo lyandje omasiku goye otagi indjipala, nomimvo dhokukalamwenyo kwoye tadhi gwedhelwa ko.


text:
opo a hiye mboka taye ende mondjila taa piti po, oomboka tayi iyendele noondjila dhawo yu ukilila komeho, ta ti:


text:
Omayeletumbulo gaSalomo: Omumati omunandunge ota nyanyudha he, ihe omulumentu omugoya oye omukundu gwayina.


text:
Elaka lyomuyuuki olyo oshisiliveli sha hogololwa, omutima gwomukeenakalunga kagu na omungunda gwasha.


text:
Uuna oshikungulu tashi kodha, omukeenakalunga ongohela a li po, ihe omuyuuki okwa kankamekwa sigo aluhe.


text:
Uuyuuki otau yelekanitha ondjila yomuyuuki, ihe omukeenakalunga ota pundukile po kuukeenakalunga we.


text:
Nakuhola oombudhi ota popi odhindji e ta holola iiholekwa, ihe ngoka e na ontulo, ota siikilile iinima.


text:
Nakupopila mukwawo moongunga ota ningwa nayi, ihe oongoka ta tindi oku shi koleka neminiko, ke na ombudhi.


text:
Omukeenakalunga oti ilikolele eliko lyiifundja, ihe ngoka ta kunu uuyuuki, oti ilikolele ondjambi yolela.


text:
Okuhala kwaayuuki otaku fala kelago, ihe aakaanakalunga uuna ye na sho ya pumbwa, nena kehe gumwe okwa geya.


text:
Gumwe oha gandja oshindji e ta likola oshindji; gumwe oha ndalapatele shoka e shi na e ta si oluhepo.


text:
Omuluya gwiilya aantu otaye mu thingi, ihe omayambeko tage ya komutse gwaangoka ta landitha po iilya.


text:
Omukiintu omunamikalo oye oshishani shomulumentu gwe, ihe ngoka ta sitha ohoni, okwa fa ontuko momasipa ge.


text:
Ngoka ta longo epya lye, oku na iikulya ya ha, ihe oongoka ti ipyakidhile niinima yowala, ke na oondunge.


text:
Omuntu omuyuuki ota kutithwa nuuwanawa tau zi miiyimati yokana ke, niilonga yiikaha ye tayi mu galukile.


text:
Omakoto oge li momwenyo gwaangoka ta dhiladhila uuwinayi, ihe oomboka taa tungu ombili, oye na enyanyu.


text:
Omuntu oha kutithwa nuutoye tau zi miiyimati yokana ke, ihe omahalo gaakaanakalunga ogo iilonga yuupwidhi.


text:
Ngoka ha tonatele okana ke, ota gamene omwenyo gwe, oongoka ha yagumuka omahapu, ekano oli mu li popepi.


text:
Oku na ngoka ti itangele uuyamba, nando ke na sha, nagumwe ti itala ohepele, nando oku na iinima oyindji.


text:
Eliko ndyoka inaali longelwa, otali pepuka po, ihe mboka taa longo nuudhiginini, otaa mono oshindji.


text:
Etegelelo lyethimbo eleeleka ohali gombokitha omwenyo, ihe ondjuulukwe ya gwanithwa oyo omuti gwomwenyo.


text:
Ngoka ta sasana eputudho, oti ilikolele oluhepo nohoni, ihe ngoka ta simaneke omakumagidho, okwa yela.


text:
Mpoka pwaa na oongombe, omatemba gokulila iimuna kage na sha, ihe koonkondo dhondumetana eliko otali ya po.


text:
Moshigwana oshinene omo mwa kala esimano lyomukwaniilwa, ihe muushona washo omwa kala ekanopo lyaawa.


text:
Ngoka ta hepeke omukwanaluhepo, ota sitha Omushiti gwe ohoni, ihe ngoka te mu sile ohenda, ota simaneke Kalunga.


text:
Oondjenda dhomukeenakalunga odho iihuna koshipala shOmuwa, ihe ngoka ta lalakanene uuyuuki, oye e holike kOmuwa.


text:
Omutima gwa tundulukwa ohagu nyanyudha oshipala, ihe uudhigu womomutima ohau nikitha omwenyo uuthigwa.


text:
Okulya ekaka lyomboga ko ku na ohole oku vule okulya ontselela yondumetana yo ondoka ko ku na uutondwe.


text:
Omadhiladhilo inaaga kundathanwa nawa otaga ponyo, ihe otaga tompola sha mpoka pe na aagandjindunge oyendji.


text:
Ngoka ti ilikolele eliko nomakoto, ota teya po egumbo lye, ihe ngoka ta tondo oombumbo, ota kala e na omwenyo.


text:
Omwenyo gwomuyuuki ohagu ipyakidhile neyamukulo, ihe okana kaakaanakalunga ohaka fulukitha uudhudhu.


text:
Ngoka te ekelehi omagando, ota dhini okukalamwenyo kwe, ihe ngoka ta pulakene omapukululo, ota ningi omunandunge.


text:
Okukokola ondjila yaayuuki okwo okugamuka kuuwinayi; ngoka ta tonatele oondjila dhe, ota gamene omwenyo gwe.


text:
Oohapu oontalala odha fa oshithima shehila lyoonyushi, otadhi opalele omwenyo nendjangeko lyomasipa.


text:
Ngoka ta thithikile omeho ge, ota dhiladhila omakoto; ngoka a maka okana ke, okwa gwanitha nale uuwinayi.


text:
Ngoka ta sheke ohepele, ota sitha Omushiti gwe ohoni; ngoka ta nyanyukilwa oshiponga shamukwawo, ita kala inaa geelwa.


text:
Ngoka ta gamene omunandjo naangoka ta pangula omukeenandjo, ayehe yaali oyo iihuna koshipala shOmuwa.


text:
Eliko lyomuyamba momadhiladhilo ge olyo oshilando she sha kola, ngashika ekuma eleeleka lyaa shi kukondwa momadhiladhilo ge.


text:
Ombepo ya kola otayi mu ambidhidha muuvu we, ihe olye ta vulu okutula omukumo momwenyo gwa nyanyagulwa?


text:
Omumwayina a kotokelwa oku vule oshilando sha kola mokusindwa, noontamanana odha fa omweelo gwa patekeka.


text:
Aamwayina yohepele ohaye yi sasana ayehe, ngele ookuume kayo, ongiini? Okupopya kwayo itaku kwatha sha.


text:
Nge to dhenge omusheki, nena omuntu gwanathangwa ota kotoka, ihe nge to dhenge omunandunge, nena ota likola omayele.


text:
Onzapo yaa na oshilonga, otayi gandja uusama komautho, nokana komukeenakalunga taka nina po uuwinayi.


text:
Omagandambadhi gomukwaniilwa ogo endundumo lyonime ongundjuka; ngoka te mu geyitha, ota kanitha omwenyo gwe.


text:
Otashi ningi omwigo komuntu, nge tu uvanekele Omuwa omagano omayapuki ye ina dhiladhila nawa tango euvaneko lye.


text:
Uuna omusheki ta geelwa, omuntu gwanathangwa ota pukuluka; uuna omunawino ta nongekwa, ota taamba ontseyo.


text:
Omano noomwigo odhi li mondjila yomugoyoki; ngoka ta gamene omwenyo gwe mwene, ota kala kokule nayo.


text:
Oshoka osho sho opala, ngele to ga pungula momwenyo gwoye; naga kale komilungu dhoye wi ilongekidha.


text:
opo ndi ku longe oshili noohapu dhi shi kwiinekelwa, opo u yamukule oohapu dhoshili kungoka e ku tumu.


text:
Ngele to mono omuntu onkulungu miilonga ye, ota vulu okuthikama kiipala yaakwaniilwa; ita pumbwa okuthikama koshipala shaathigona.


text:
Omeho goye ngele taga lambele omaliko, otaga pepuka po. Otagi izaleke omawawa notaga tukile kegulu ga fa ekodhi.


text:
Oshoka ngaashi ta dhiladhila momwenyo gwe, osho e li. Ote ku lombwele ta ti: “Lya, nwa,” ihe omwenyo gwe inagu gama kungoye.


text:
Olye ngoka ta ti: “Wuwuu!” Nolye ta takuma? Oontamanana odhalye nomayemato ogalye? Olye a tosholwa iilalo yaa na mutse nandungu? Naangoka e na omeho ga tsiyala, olye?


text:
Oto ti owala: “Oya dhenge ndje, ihe itandi ehama; oya kopagula ndje, ngaye inandi shi koneka! Uunake tandi kololokwa? Nena otandi ke ga kongulula.”


text:
Ngele to ti: “Tala, tse inatu shi tseya,” omukonakoni gwomitima okwe shi koneka. Ngoka ta dhiginine omwenyo gwoye, oku shi shi. Oye nota pe kehe tuu ngoka shi thike piilonga ye.


text:
Mumwandje, lya omagadhi goonyushi, oshoka omatoye, noshinuwa shomomagadhi goonyushi oshitoye kondakona yoye.


text:
Shi tseya kutya owino osho yi lile po omwenyo gwoye; ngele we yi likola, nena ou na elago konakuyiwa, netegameno lyoye itali ponyo.


text:
Oshoka omuyuuki nando ota gwile po luheyali, ota yambuka po, ihe omukeenakalunga ota ka tengukila momupya.


text:
Ino nyanyukwa, omutondi gwoye ngele ta gwile po; nongele ta tenguka, inashi ligolitha omutima gwoye,


text:
Ngoka ta lombwele omusama ta ti: “Ou li mondjila,” iigwana otayi mu thingi, omihoko otadhi mu tula omutima.


text:
Opaleka iilonga yoye pondje, ngoye u tule epya lyoye melandulathano; opo ihe oto ka tunga egumbo lyoye.


text:
Ino tya: “Ngaashi a ningile ndje, osho tandi ke mu ningila, omuntu otandi mu longele ngaashi i ilongela.”


text:
Ngaashi tashi nyengana okukoneka iinima yi li mookathele kegulu nenge mookandoli kevi, osho wo omadhiladhilo ngoka ge li momutima gwomukwaniilwa.


text:
Kagunyuna ko omange koshisiliveli, nena omuhambudhi gwoshisiliveli ota hambula oshitenga sha yela nosho opala.


text:
Osho opala, ngele to lombwelwa taku tiwa: “Hedha huka kehala ewanawa,” shi vule okushundulwa komeho gomunenentu ngoka u li montaneho ye.


text:
Ngaashi uutalala wombambi pethimbo lyeteyo, osho omutumwa omwiinekelwa komutumi gwe, oshoka ota hekeleke omutumi gwe.


text:
Okwiimbila omuntu gwomwenyo gwa ziyalala okwa fa okwiihula oonguwo esiku lyuutalala nenge okutula omaetika momeya gomutoko.


text:
Omuyuuki ta funga koshipala shomukeenakalunga, okwa fa oluthithiya lwa vongolwa nomuthima gwa lyatagulwa.


text:
Ngashika namutyaga, ngaashi okandigilili taka kwinyola mokutuka, osho etulomutima lyaa na mutse nandungu itali tsu.


text:
Iinoto ya notolwa komuholike, oyi na elalakano lyu uka, ihe ethipo lyokomilungu lyomutondi, li kotokela!


text:
Omuntu a kuta ota lyatagula nomagadhi goonyushi, ihe ngoka a sa ondjala, oku uvite niilulululu iitoye.


text:
Ongondhila tayi tuka kokule noshihandhila shayo, osho wo omuntu ngoka a pukile e li kokule noyaandjawo.


text:
Omagadhi gomugwayo niitsinino ohayi nyanyudha omutima; osho wo ohole yakuume ngoka e na ehalo lyokupukulula.


text:
Ino thiga po kuume koye nakuume kaho; mesiku lyomupya gwoye ino ya kaandjamumwanyoko. Omushiinda ngoka e li popepi nangoye oku vule omumwanyoko ngoka e li kokule.


text:
Mumwandje, ninga oondunge, u nyanyudhe omwenyo gwandje, opo ndi wape okuyamukula ngoka ta sitha ndje ohoni.


text:
Omunawino ota dhimbulula oshiponga e te shi holama, manga aasama taa nduungile yu uka ko e taa itsu musho.


text:
Ontelekelo oyoshisiliveli neziko olyoshingoli, ihe omuntu ota yelekwa nesimano ndyoka ta simanekwa nalyo.


text:
Aakaanakalunga otaa fadhuka po pwaa na ngoka te ya tidha, ihe aayuuki oye na uulaadhi ya fa onime ongundjuka.


text:
Omolwomayono oshilongo otashi kala shi na aawa oyendji, ihe omolwomunongo gumwe omunamayele elandulathano otali kala po.


text:
Omuntu omukwanaluhepo ta hepeke oohepele okwa fa omvula tayi vovola iilya yo itayi gandja iipalutha.


text:
Mboka taa etha ompango, otaa tanga aakaanakalunga, ihe mboka taa dhiginine ompango, oyu uvite uugelele molwawo.


text:
Omumati omunandunge oye ngoka ta dhiginine ompango, ihe ngoka ta kala naahanaguli, ota sitha he ohoni.


text:
Ngoka ti indjipalitha eliko lye nontanitho ya pitilila, ote yi gongelele ngoka ta ka sila oohepele ohenda.


text:
Ngoka ta fala aayuuki mondjila yepuko, ota ka gwila mekelo lye mwene, aakaanashipwe otaa ka thigulula elago.


text:
Oongoka ta holeke iilonga ye iiwinayi, oye ke na elago, ihe ngoka te yi hempulula note yi etha, oye ta silwa ohenda.


text:
Omunelago oye ngoka ta kala aluhe a tila Omuwa, ihe ngoka ta kukutike omwenyo gwe, ota ka gwila momupya.


text:
Ngaashi onime tayi pumbu nemwanka lya sa ondjala, osho omukeenakalunga ta pangele oshigwana oshikweyi.


text:
Omukwaniilwa kee na oondunge, oha yugu aantu, ihe ngoka e tonde eliko lyiifundja, ota nyanyukilwa omwenyo omule.


text:
Ngoka te ende pauyuuki, ota ka kwathwa, ihe ngoka te ende oondjila mbali dha goyoka, ota ka punduka ohaluka.


text:
Omuntu omwiinekelwa ota yambekwa unene, ihe ngoka a pya ompiya okuninga omuyamba, ita kala inaa geelwa.


text:
Aayuuki nge taa indjipala, oshigwana otashi nyanyukwa, ihe aakaanakalunga nge taa pangele, oshigwana otashi keme.


text:
Omuntu ngoka e hole owino, ota nyanyudha he, ihe ngoka ta vundakana noohonda, ota hanagula po eliko lye.


text:
Omunawino ngele ota hokololithathana moompangu negoya, egoya onkee lya kudhila nduno nokuyola pwaa na elotelo.


text:
Aakaanakalunga ngele taa indjipala, omayonagulo otaga indjipala wo, ihe aayuuki otaa ke ya tala, sho taa kana po.


text:
Ngoka taa topolelathana nomufuthi oshinima, ota tondo omwenyo gwe mwene; otu uvu eganitho ye ita holola sha.


text:
Oohapu dhaAgur yaJake — ontomona. Omuntu ta popi: “Kalunga, ondi ivulitha; Nampongo, ondi ilolokitha, ongame epongo.


text:
Olye a londo kegulu nokwa kuluka ko? Olye a kaminina ombepo meke lye? Olye a kwatelelela omeya monguwo ye? Olye a dhike ooha dhevi adhihe? Edhina lye olye? Nedhina lyomwana olye? Lombwela ndje, ngele ou li shi.


text:
Uufudhime niifundja yi kaleka kokule nangame. Uuyamba nenge oluhepo ino lu pa ndje; palutha ndje noshikwiila shoka sha yeleka ndje.


text:
Ngele nda kuta unene, otashi vulika tandi ku idhimbike tandi ti: ‘Omuwa oye lye?’ Nongele ndi li moluhepo, otashi vulika ndi ka yake nondi kwatithe edhina lyaKalunga kandje oshidhila.”


text:
Oku na aantu mboka omayego gawo omagongamwele noondjego dhawo omakuwaha, opo ya taasine po aathigona moshilongo noohepele mokati kaantu.


text:
Ethipimbinzi oli na oyana aakadhona yaali, oyo Pendje! Pendje! Oku na iinima itatu mbyoka ihaayi kuta, iinima ine mbyoka ihaayi ti: “Sha gwana!”


text:
Ngoka ta sheke he e ta dhini evuliko okuvulika kuyina, omadhilakola gomolusilu otage ke mu shomona omeho, nuukodhigona otau ga li po.


text:
oshinkoti shekodhi mewangandjo, omusinda gweyoka kemanya, oshitauwa shosikepa mokati kefuta noshinkoti shomulumentu komukadhona.


text:
Oshoka okuhika omahini otaku eta omagadhi, mokuhika eyulu otamu zi ombinzi nomokuhika ondjahi otamu zi oontamanana.


text:
“Oshike, mumwandjemati, omumati gwomoshivalelo shandje, omumati gwomauvaneko gandje, nandi tye shike?


text:
Akutu, Lemuel, inashi opalela aakwaniilwa, eeno, inashi opalela aakwaniilwa okunwa omaviinu, naawagona okupula iikolitha.


text:
Oshuuluko shomukiintu kashi shi kwiinekelwa nuumbweshukile ohau yonuka; omukulukadhi ngoka ha tila Omuwa, oku na okutangwa.


text:
Ombepo otayi pepe yu uka kuumbugantu notayi ka galukila kuumbangalantu; otayi idhingoloka aluhe nokugalukila komakundukilo gayo.


text:
Omilonga adhihe otadhi tondokele mefuta, ihe efuta itali udha nando; kehala hoka omilonga tadhi tondokele, otadhi tondokele ko aluhe.


text:
Iinima ayihe oyi na eipyakidhilo nokape na omuntu ta vulu oku shi popya. Eho ihali kuta okutala, kwo okutsi ihaku vulwa okupulakena.


text:
Kohi yetango kaku na sha taku tiwa: “Tala utale, shika oshipeepee!” Oko sha li nale muuyuni waakulu yonale.


text:
Kaku na ondhimbuluko yasha yootatekulu, nomapipi ngoka tage ya, itaga dhimbulukiwa kungoka taga ka kala ko ohugunina.


text:
Ondu ukitha omwenyo gwandje kekonakono lyuunongo nokudhiladhila ayihe mbyoka tayi ningwa kohi yegulu. Shika osho oshinakugwanithwa oshidhigu Kalunga e shi pe aana yaantu, ya se oshimpwiyu nasho.


text:
Ondi ipopile nda ti: “Tala, onda koko nonda likola aluhe owino oyindji ndi vule ayehe mboka ya tetekelele ndje okulela muJerusalem, nomwenyo gwandje ogwa mono owino nuunongo.”


text:
Ihe sho nda yelutha omwenyo gwandje, ndi ilonge okutseya owino nuunongo nokuuva ko uugoya nuusama, onde shi dhimbulula kutya nani osho okutidha ombepo.


text:
Oshoka mowino oyindji omo mu na uupyakadhi owindji naangoka ti indjipaleke uunongo, oti indjipalitha uuwehame.


text:
Ondi ipopile momwenyo nda ti: “Eewa, otandi ke ku makelitha enyanyu, nyanyukilwa uuwanawa!” Ihe tala, naashika osima yowala.


text:
Onde shi dhiladhila momwenyo gwandje, ndi nyanyudhe olutu lwandje nomaviinu — manga omwenyo gwandje tagu endithwa kowino — nondi ikwatelele kuusama, opo ndi mone shoka sho opalela aana yaantu ye na oku shi ninga kohi yegulu momukokomoko gwomwaalu gwomasiku gokukalamwenyo kwawo.


text:
Ondi ilandele aapika aalumentu naakiintu, nonda likola mboka ya valelwa megumbo lyandje. Onda munu oongombe, oonzi niikombo, ndi vule ayehe mboka ya tetekelele ndje muJerusalem.


text:
Ondi igongelele wo oshisiliveli noshingoli nomaliko gaakwaniilwa niilongo; ondi imonene aayimbi aalumentu naakiintu nomanyanyu gaana yaantu, aaholike oyendjiyendji.


text:
Onda koko aluhe nda ningi omunene ndi vule ayehe mboka ya li ndje komeho muJerusalem. Onda kaleke owino yandje pungame.


text:
Noshaa shoka omeho gandje ge shi hala, inandi ge shi indika; omwenyo gwandje inagu iyageka enyanyu nando olimwe, oshoka omwenyo gwandje ogwa nyanyukilwa iilonga yandje ayihe ndi ipyakidhile nayo, nosho sha li oshitopolwa shiilonga yuupyakadhi wandje.


text:
Sho nda tala iilonga yandje ayihe mbyoka ye etwa po kiikaha yandje nuupyakadhi woonkambadhala dhandje adhihe ndhoka nda ningi — tala, ayihe oya li osima yowala nokutidha ombepo, nokaku na sha shomupondo kohi yetango.


text:
Onda pungulukile owino, uugoya nuusama nde u tongolola nomeho. Omukwaniilwa ota vulu okuninga shike shoka inaashi ningwa nale komutetekeli gwe?


text:
Eeno, onda tala ko, owino oyi na omwago yi vule uugoya, ngaashi uuyelele u na omwago u vule omilema.


text:
Omunawino oku na omeho momutse gwe, ihe omusama ote ende momilema. Ihe onde shi dhimbulula kutya ayehe otaa ka adhika keadhiko limwe.


text:
Onkee ndi ipopile momwenyo gwandje nda ti: “Shoka ngaa tashi adha omugoya, osho wo tashi ka adha ndje. Owino oye etele ndje po shike ano?” Nondi ipopile momutima gwandje kutya naashika wo osima yowala.


text:
Oshoka sho shene okudhimbulukiwa kwomunawino oku thike pamwe nokwegoya, oshoka monakuyiwa ayehe otaa ka dhimbiwa; ndishi omunawino naye wo ota si ngaashi egoya.


text:
Onkee ano nda ketelwa kokukalamwenyo, oshoka iilonga mbyoka hayi longwa kohi yetango, oya ehameka ndje, molwaashoka ayihe oyowala nokutidha ombepo.


text:
Onda kunyukwa oonkambadhala dhandje adhihe ndhoka nda gwanitha nuudhigu kohi yetango, nondi na oku dhi thigila omuntu ngoka ta landula ndje.


text:
Olye a tseya ngele ye omunawino nenge egoya? Oye ta ka lela iilonga yandje mbyoka nde yi tsakanitha nuudhigu nonde yi likola nuunongo kohi yetango. Naashika wo osima yowala.


text:
Omuntu nando ti ipyakidhile nowino, nuunongo nonuunkulungu, ayihe ote yi thigile ngoka inee yi longela. Naashika osima yowala, oshiponga nokuli.


text:
Oshoka omuntu oku na ondjambi yashike momaipyakidhilo nomoonkambadhala dhe ti ihepeke nadho kohi yetango?


text:
Oshoka omasiku ge agehe oge na uuwehame nomaihepeko ge agehe omalulu, nokuli uusiku omwenyo gwe itagu vululukwa nando. Naashika owaleelela.


text:
Omuntu ke na elago lilwe lyaa shi okulya nokunwa nokunyanyudha omwenyo gwe niilonga ye yuupyakadhi. Onde shi mono wo kutya osha zi miikaha yaKalunga.


text:
Oshoka omuntu ngoka e mu opalela, Kalunga ote mu pe owino, uunongo nenyanyu, ihe omulunde ote mu pe oshilonga shokugongela noshokundumbila pamwe, opo e yi gandje kungoka e mu opalela. Naashika wo owaleelela nokutidha ombepo.


text:
ethimbo lyokuhalakanitha omamanya, nethimbo lyoku ga gongela ethimbo lyepapatelathano, nethimbo lyokukala kokule nepapatelathano


text:
Ayihe okwe yi ningi yo opala pethimbo lye. Okwa tula uukwaaluhe moomwenyo dhaantu, po pwaa na omuntu ta tseya iilonga mbyoka Kalunga a longo okuza ketameko sigo okehulilo.


text:
Onde shi dhimbulula kutya omuntu mokukalamwenyo kwe ke na elago lilwe lyaa shi okunyanyukwa nokulonga uuwanawa.


text:
Naashika wo omuntu a lye ye a nwe noku nyanyukilwe iilonga yuupyakadhi we auhe — osho omagano gaKalunga.


text:
Onda dhimbulula kutya ayihe mbyoka Kalunga a ningi, otayi kala po sigo aluhe, itaku gwedhwa sha noitaku kuthwa sha; Kalunga okwe yi ningi ngaaka, opo a tilike.


text:
Ayihe mbyoka yi li ko, oko ya li nale; naambyoka tayi ka kala ko, oko ya li nale; Kalunga nota ka kongulula po mbyoka ya pitilila po.


text:
Kohi yetango onda dhimbulula ko ishewe ehala lyetokolo — oko kwa li uukolokoshi, nehala lyuuyuuki — oko kwa li uukolokoshi.


text:
Ondi ipopile momwenyo gwandje nda ti: “Kalunga ota ka pangula aayuuki naakolokoshi, oshoka oku na ethimbo lyoshinima kehe nolyoshilonga kehe.”


text:
Ondi ipopile momwenyo gwandje nda ti: “Molwaana yaantu otashi ningwa po, opo Kalunga e ya yeleke noya dhimbulule kutya muyo yene oya fa iimuna.”


text:
Oshoka shoka tashi adha aana yaantu, osho tashi adha wo iimuna; ayehe oye na oshipewa shi thike pamwe. Ngaashi gumwe ta si, osho wo mukwawo ta si, naayehe oye na omufudho gwa faathana. Omuntu ke vulathane niimuna, oshoka ayihe oyowalawala.


text:
Olye e shi shi kutya omwenyo gwaana yaantu otagu londo handiyaka pombanda, nomwenyo gwiimuna otagu kulukile moombogo dhevi?


text:
Onda dhimbulula ano kutya kape na oshiwanawa shaa shi shika, omuntu nge ti inyanyudha niilonga ye, oshoka oyo oshipewa she, oshoka olye te mu fala ko hoka, opo a mone shoka tashi ka kala ko, nge a zi po?


text:
Konima yaambika onda tala komahepeko agehe taga ningwa kohi yetango. Onda mono omahodhi gaahepekwa nokaye na omutalaleki; aahepeki yawo oya li aanankondo, ihe aahepekwa kaya li ye na omutalaleki.


text:
Onkee ano nda tanga aasi mboka ya sa nale, oyo aanelago ye vule aantu mboka ye na omwenyo ngashingeyi.


text:
Ihe omunelagolela e ya vule ayehe mboka yaali, oye ngoka inaa valwa noina mona uukolokoshi mboka tau longwa muuyuni.


text:
Komeho onda dhimbulula kutya omaipyakidhilo agehe nuulaadhi miilonga owo okusilathana efupa. Naashika wo owaleelela nokutidha ombepo.


text:
Oku na gumwe awikewike kee na mukwawo omutiyali, ke na wo omwanamati nenge omumwayina; ihe kape na ehulilo koonkambadhala dhe adhihe dhiilonga ye, omeho ge itaga kuta uuyamba. Ano otandi ihepekele lye notandi idhilike uuwanawa? Naashika wo owalalela nosha puka.


text:
Oshoka gumwe ngele ta punduka, mukwawo ota vulu oku mu toola po, ihe yayee ngoka ta punduka po pwaa na mukwawo e mu toole po.


text:
Ngele oku na ngoka ta matukile po gumwe, nena ayehe yaali otaye mu thikamene. Ongodhi ya yogohwa oondali ndatu, ihayi tokoka mbala.


text:
Omugundjuka ohepele, ihe oku na oondunge, oku vule omukwaniilwa a kulupa kee na oondunge noke shi kulombwelwa,


text:
Onda mono, nkene aanamwenyo ayehe mboka ya kala kohi yetango ya gama kombinga yomugundjuka ngoka te mu landula.


text:
Kakwa li ku na ehulilo lyaantu ayehe mboka e ya kwatele komeho. Ihe aatekulu ye inaye mu nyanyukilwa. Osho ngaaka shika owaleelela nokutidha ombepo.


text:
Gamena oompadhi dhoye, nge to yi kongulu yaKalunga. Okuhedha ko noku ka pulakena oku vule aasama taye eta oontselelandjambo, oshoka kaye na oondunge, nosho ngeyi haa yono.


text:
Ino ulumika okana koye, nomwenyo gwoye ino gu endelelitha okupopya oohapu koshipala shaKalunga, oshoka Kalunga oku li megulu, nangoye ou li kombanda yevi. Onkee oohapu dhoye odhi na okukala oonshona.


text:
Ngele to uvanekele Kalunga euvaneko, ino shelelelwa oku li gwanitha, oshoka omagoya inage mu opalela. Gwanitha shoka wu uvaneke.


text:
Ino pitika okana koye ke ku etele ondjo. Ino popya koshipala shomumbala gwaKalunga u tye: “Euvaneko lyandje olya li epuko.” Omolwashike Kalunga e na okugeyithwa koohapu dhoye nokuyona po iilonga yiikaha yoye?


text:
Ngele to mono ko ehepeko lyoohepele negoyokitho lyomautho nuuyuuki moshilongo, ino kuminwa oshinima shoka, oshoka omunene ota tonatele omunene omukwawo, naanene ishewe ye ya vule taye ya tonatele.


text:
Iinima ngele tayi indjipala, naali otaa indjipala wo; mwene gwayo ota mono mo omupondo gwashike, shila oku yi tongolola owala?


text:
Oomposi dhanakulonga oontoye, ashihe shimwe, ngele ta li oshindji nenge oshishona, ihe eloolo lyomuyamba otali mu imbi oomposi.


text:
Oku na oshiponga oshidhigu nde shi mono kohi yetango: uuyamba tau pungulwa kumwene gwawo, sigo oshiponga she she ya.


text:
Ngashika a zile mela lyayina olutu lwowala, osho ta ka ya owala ngashika a zile mo; noita ka faalela sha shomiilonga yuupyakadhi we a ye nasho.


text:
Naashika oshipongalela: ngaashi a zile mo, osho ngaa ta ka ya. Okwa mono shike miilonga mbyoka yowala i ipyakidhile nayo?


text:
Onda koneka kutya osho opalela omuntu a lye ye a nwe a nyanyukilwe uuwanawa wuupyakadhi we mboka i ipyakidhile nawo kohi yetango momasiku omafupi gokukalamwenyo ngoka Kalunga e ge mu pa, oshoka osho oshipewa she.


text:
Osho omagano gaKalunga, ngele ota pe omuntu uuyamba nomaliko e te mu pe ompito yokulya ko nokutaamba oshipewa she, opo i inyanyudhe miilonga ye yuupyakadhi.


text:
Oshoka iha dhimbulukwa unene omasiku gokukalamwenyo kwe, molwashoka Kalunga e mu pitikile i ipyakidhile nenyanyu lyokomwenyo gwe.


text:
Omuntu ngoka a pewa kuKalunga uuyamba nomaliko nesimano, ina hepa we sha, ihe Kalunga ite mu pe ompito yoku yi nyanyukilwa, oshoka omuyeni ote yi nyanyukilwa. Shika eihepeko lyowala nuuwehame uululululu.


text:
Omuntu nge ta vala aanona ethele nota kala ko olule, omimvo nokuli odhindji, ihe omwenyo gwe itagu kuta uuwanawa ye ita fumvikwa nokuli nawa, nena otandi ti: Omupononwa oku na elago e mu vule.


text:
Eeno, nando omuntu ngoka na kale e na omwenyo lwoomvula omayuvi gaali, ihe ina nyanyukilwa uuwanawa — ayihe itayi ka hulila pehala limwe?


text:
Oshoka omunawino oku na shike e vule omusama, nohepele otayi mono shike mokutseya okukala mokati kaanamwenyo?


text:
Ashihe shoka tashi ningwa, oshu uthwa nale; osha tseyika nale kutya omuntu omushike, ita vulu okutamaneka ngoka e mu vule.


text:
Oshoka olye ta tseya shoka tashi opalele omuntu momasiku gokukalamwenyo kwe okufupi, ga fa omuzizimba? Olye ta tseyithile omuntu shoka tashi ka kala ko konima ye kohi yetango?


text:
Okuya koshigumbo taku lilwa oosa oku vule okuya kegumbo li na oontselela, oshoka eso olyo ehulilo lyaantu ayehe, nomunamwenyo ote shi dhiladhila momutima gwe.


text:
Ino tya: “Omasiku gonale oshike ga li omawanawa ge vule gongashingeyi?” Oshoka ito shi popi moondunge.


text:
Oshoka owino oyo egameno, ngaashi iimaliwa oyo egameno, ihe ekwatho lyuunongo olyo ndika — owino otayi gamene omwenyo gwamwene gwayo.


text:
Nyanyukwa esiku ewanawa, nomesiku lyiiponga dhimbulukwa kutya Kalunga okwe li shiti ngaashika ndiyaka; omuntu ke shi shi shoka tashi mu adha konakuyiwa.


text:
Ayihe onde yi mono momasiku gandje gowala: oku na aayuuki mboka taa sile muuyuuki wawo noku na aakaanakalunga mboka taa kalele uukeenakalunga wawo olule.


text:
Ino ninga omuyuuki unene ngoye ino imonitha omunawino wa tsa pombanda — omolwashike wa hala okuhula po?


text:
Osho opala okudhiginina shimwe nokwaagamuka ko koshikwawo, oshoka ngoka ha tila Kalunga, ota henuka ayihe mbika.


text:
Ayihe mbika onde yi konakona nowino. Onda popi nda ti: “Onda hala ndi ninge omunawino,” ihe osha kala ndje kokule.


text:
Momwenyo gwandje onda tameke okukonakona nokutedhatedha nokukonga owino, opo ndi tseye kutya uukeenakalunga owo uugoya, nuugoya owo okwaanandunge.


text:
Onda mono sha oshilulululu shi vule eso, omukiintu. Oye omwigo, omutima gwe etavu niikaha ye oonkandja. Omwaanawa koshipala shaKalunga ota manguluka miikaha ye, ihe omulunde ote mu kwata po.


text:
Eeno, osho shoka nde shi dhimbulula, omuuvithi a ti, sho nda kambadhala okuyeleka oshinima noshikwawo, ndi mone ehuku.


text:
Shoka nde shi kongakonga, ihe inandi shi mona, osho shika: Maantu eyuvi onda mono mo omulumentu gumwe omunashili, ihe inandi mona mo omukiintu omunashili nando ogumwe momwaalu tuu ngoka.


text:
Tala, onda mono ashike kutya Kalunga okwa shiti aantu aayuuki, ihe yo yene ohayi ikongele iihelele oyindji.


text:
Olye a fa omunawino, nolye a tseya okufatula iinima? Owino yomuntu otayi adhimitha oshipala she, nuukukutu woshipala she tau lundululwa kuyo.


text:
Za po koshipala shomukwaniilwa, ngoye ino kalela po oshinima shoka inaashi mu opalela, oshoka ashihe shoka a hala, ote shi gwanitha.


text:
Nakudhiginina iipango ye ita adhika kuuwinayi; nomwenyo gwomunandunge otagu tseya ethimbo netokolo lyu uka.


text:
Kaku na omuntu ta vulu okupangela ombepo e yi keelele, kaku na ngoka e na oonkondo dhokuutha esiku lyeso nokaku na elaleko molugodhi; osho wo uukolokoshi itau hupitha ngoka te u ningi.


text:
Ayihe mbika onde yi dhimbulula, sho omwenyo gwandje gwa koneke oshilonga kehe tashi ningwa kohi yetango methimbo uuna omuntu gumwe ta dhiladhilile mukwawo oshiponga.


text:
Onda mono wo aakolokoshi taa fumvikwa taa yi mevululuko, manga mboka ye ende pauyuuki taa zi mehala eyapuki noya dhimbiwa moshilando. Naashika owalawala.


text:
Uuna epangulo lyaalongi yuudhudhu itaali endelele okupangulwa, omwenyo gwaana yaantu ogwa fula okulonga uudhudhu.


text:
Omulunde nando na yone lwethele nota kala nomwenyo omule, ondi shi shi kutya mboka haa tila Kalunga oye li nawa, oshoka haye mu tila,


text:
Shoka hashi ningwa kombanda yevi, oshowala, owaleelela, aayuuki sho taa ningwa ngaashi aakaanakalunga, naakaanakalunga sho haa ningwa ngaashi aayuuki. Osho nda ti kutya owala, owaleelela.


text:
Opo mpoka nda tanga enyanyu, oshoka kohi yetango kaku na sha sho opalela omuntu, shila okulya nokunwa nokwiinyanyudha. Oyo mbika ta vulu okuninga momaipyakidhilo ge, manga e li kombanda yevi mokukalamwenyo nkoka Kalunga e ku mu pa kohi yetango.


text:
Sho nda pungulula omutima gwandje, ndi ilonge okutseya owino nokutala iinima mbyoka tayi ningwa kombanda yevi, eeno, nokuli omutenya nuusiku kaku na ngoka ta mono oomposi —


text:
onda mono miilonga ayihe yaKalunga kutya omuntu ita vulu okuuva ko shoka tashi ningwa kohi yetango; omuntu ni ipyakidhile okukonakona, ihe itu uvu ko sha. Nando omunawino a dhiladhile e yi uve ko, ita tompola sha.


text:
Ayihe mbika onde yi kwatele momutima gwandje, naayihe onde yi simonona, kutya aayuuki naanawino niilonga yawo oyi li miikaha yaKalunga, ohole nosho wo uutondwe omuntu ina tseya shoka tashi mu adha komeho.


text:
Ayihe oyi thike pamwe kwaayehe. Oshipewa shimwe ashike komuyuuki nokomukolokoshi, komwaanawa nokomwiinayi, komuyogoki nokomwiinyateki, kungoka ta yamba omayambo nokungoka itaa yamba omayambo; omwaanawa ke vulathane nomulunde, naangoka ta gana oha ningwa ngaashi ngoka a tila egano.


text:
Mwaayihe tayi ningwa kohi yetango, omu na oshiponga shika: ayehe oye na oshipewa shimwe noomwenyo dhaana yaantu odhu udha uuwinayi nomitima dhawo uugoya mokukalamwenyo kwawo akuhe; navulwa taa yi koonakusa!


text:
Onkene tuu ngoka e li mokati kaanamwenyo, oku na ngaa etegameno, oshoka ombwa yi na omwenyo oyi vule onime ya sa.


text:
Oshoka aanamwenyo otaa tseya kutya oye na okusa, ihe aasi itaa tseya sha nando, nokaa na we ondjambi yasha, oshoka ondhimbulukilo yawo otayi dhimbiwa.


text:
Ohole yawo, uutondwe wawo nuulaadhi wawo owa kana nale nokuli, nokaa na we sha mumbyoka tayi ningwa kohi yetango.


text:
Inda ano, lya oshikwiila shoye nenyanyu nou nwe omaviinu goye nomutima gwa tundulukwa, oshoka Kalunga okwa hokwa nale iilonga yoye.


text:
Nyanyudha omwenyo gwoye namukadhoye, ngoka u mu holelele omasiku goye agehe ganathangwa ngoka Kalunga e ku pa kohi yetango — omasiku goye agehe ganathangwa, oshoka osho oshipewa shoye mokukalamwenyo nomiilonga yoye mbyoka to yi longo nuudhigu kohi yetango.


text:
Longa ashihe to vulu niikaha yoye, shi longa noonkondo dhoye, oshoka kaku na iilonga, ompangela, uunongo nenge owino moshaasi, moka noka ya mo.


text:
Naishewe kohi yetango onda mono ko kutya esindano mokumatuka kali li aluhe mepangelo lyaamboka ye na ontuku, iita hayomapenda, oshikwiila hashaanawino, uuyamba hawaanandunge nolupundi halwoonkulungu, oshoka ethimbo neuthilo otali adha ayehe.


text:
Eeno, omuntu ina tseya ethimbo lye mwene ngashika oohi ndhoka dha yulwa monete yoshiponga nenge oondhila ndhoka hadhi yulwa moomwigo. Osho wo aana yaantu otaa yulwa methimbo lyoshiponga, nge taa gwile mo ohaluka.


text:
Okwa li okalando okashona naalumentu aashona ya li mo. Omukwaniilwa omunene okwe ka matukile, e ka kondeke e te ka tungile etuni lyokukondekela.


text:
Muko omwa li omulumentu ohepele, ihe omunawino; nguka okwa hupitha okalando nowino ye. Ihe kaku na we omuntu a dhimbulukwa omulumentu ngwiyaka ohepele.


text:
Nena onda ti: Owino oyi vule oonkondo dhoofule, ihe owino yohepele oya dhinika, noohapu dhe itadhi pulakenwa.


text:
Oondhi dha sa otadhi oleke nokumbutika omugwayo gwomupiluli; uusama uushona ou na ondjundo yi vule omayele nesimano.


text:
Eeno, omugoya ngele te ende mepola, oondunge otadhi mu pumbu, noti ihololele shaa ngoka kutya ye egoya.


text:
Ondjahi yomukwaniilwa ngele tayi ku hwamene, ino etha iilonga yoye, oshoka engungumano otali sindi omapuko omanene.


text:
Ngele ekuya olya simpa, nomuntu ite li upike, nena nge te li longitha, ota hepeke oonkondo; ihe omunawino ote li upike.


text:
Egoya ohali popyagana omahapu ogendji, ihe omuntu ito tseya shoka tashi ka ningwa naashoka tashi ka kala ko konima ye nolye te ke mu lombwela shika.


text:
Yaye shilongo ngoye, omukwaniilwa ngele okanona, nomalenga goye haga menekele omatelekela ongulangula!


text:
Omunelago shilongo ngoye, ngele omukwaniilwa gwoye omunedhina, nongele omalenga goye haga ningi iituthi pethimbo lyo opala pashilumentu nohangaashi oonkolwi.


text:
Iitelekela ohayi telekelwa okunyanyudha, omaviinu haga hangelwa okushambudha omwenyo; ihe iimaliwa ohayi eta po ayihe.


text:
Omukwaniilwa ino mu tuka nando omomadhiladhilo goye, nomondunda yoye yokulala ino tuka omuyamba, oshoka oondhila dhokegulu otadhi fala ewi lyoye, niikwamawawa tayi holola oohapu dhoye.


text:
Oshitopolwa shi pa ooheyali, eeno, oohetatu wo, oshoka ino tseya oshiponga oshini tashi ka kala kombanda yevi.


text:
Iikogo ngele oyu udha, omvula otayi lokele kevi. Omuti ngele otagu gwile lwokuumbugantu nenge lwokuumbangalantu, otagu lala pehala tuu mpoka gwa gwile.


text:
Ngaashi ino tseya ondjila yombepo, nenge nkene omasipa taga tungwa mela lyomusimba, osho wo ino tseya iilonga yaKalunga, ngoka a longo ayihe.


text:
Kuna oombuto dhoye ongula, ngoye ino vululukitha wo iikaha yoye komatango, oshoka ino tseya, oyini po tayi ka mena, oondjika nenge oondjiyaka, nenge adhihe mbali tadhi ka mena.


text:
Oshoka omuntu nge ta kala e na omwenyo omule omimvo odhindji, oku na okwiinyanyudha mwaadhihe e ta dhimbulukwa omasiku gomilema, kutya otaga ka kala ogendji. Ayihe mbyoka tayi ya, oyowala, owaleelela.


text:
Mugundjuka ngoye, nyanyukwa muugundjuka woye, nou nyanyudhe omutima gwoye momathimbo guugundjuka woye. Enda momapola gokomutima gwoye nomokuligamena kwomeho goye, ihe kala u shi shi kutya Kalunga ote ke ku etela ayihe mbika mepangulo.


text:
Tidha mo oshizimbi momutima gwoye nou kaleke uuwehame kokule nolutu lwoye, oshoka uugundjuka osho owala osho owala, owaleelela.


text:
Dhimbulukwa Omushiti gwoye momasiku guugundjuka woye, manga omasiku guudhigu inaage ya nomimvo inaadhi hedha ko, uuna to ka popya to ti: “Inandi dhi hokwa.”


text:
Momasiku ngoka etango, omutenya, omwedhi noonyothi otadhi ka kala dha luudha, niikogo ohayi galuka konima yomvula.


text:
Omasiku ngoka aalangeli yegumbo taa ka kakama, aalumentu aanankondo taa andalalithwa, aatsi taa zimbuka, oshoka oya ninga po aashona, naamboka taye entamene momakende taa kala momilema.


text:
Omasiku ngoka omiyelo dha taalela omapandaanda, otadhi ka kala dhe edhilwa po, omuthindo gwokoshini ogwa shonopala, omuntu ota penduka po, ngele uudhila opo tau tameke okulila, nomawi agehe oga gogoma.


text:
Omuntu ota kala a tila momitunda, nomondjila omu na iihaluthi. Omuti omumandeli tagu tsapuka oonsheno, oshipethipethi tashi ende tashi gaganyata, noonkuto dhoshihwa shokaperi itadhi eta we uuhalu wokulya. Omuntu ota yi kegumbo lye lyaaluhe, naalilasa taye endaenda momapandaanda.


text:
Ongodhi yoshisiliveli otayi tokoka, noshiyuma shoshingoli otashi tatuka. Oshiyuma shomeya otashi tatukile pomuthima, noshikweyitho otashi gwile monyombo.


text:
Ontsi otayi shuna mevi, ngaashika ya li nale, nombepo otayi galukile kuKalunga, ngoka e yi gandjele.


text:
Omuuvithi ka li ashike omunawino, okwa longo wo aantu uunongo, okwa dhiladhila e ta konakona, okwa tungu omayeletumbulo ogendji.


text:
Oohapu dhaanawino odha fa iishongitho nomatumbulo gawo oomboha dha dhengelwa muule; oga gandjwa kOmusita gumwe awike.


text:
Naishewe, mumwandje, londodhwa kushika: okunyola omambo ogendji ihaku hulu, nokwiipyakidhila nokulesha unene ohaku lolokitha olutu.


text:
Ekota lyaashihe shu uvika, olyo ndika: Tila Kalunga nou dhiginine iipango ye, oshoka aantu ayehe osho ye na okuninga.


text:
Oshoka Kalunga ote eta iilonga ayihe mepangulo, ndyoka tali adha iinima ayihe ya holekwa, iiwanawa nenge iiwinayi.


text:
Ezimba lyomugwayo gwoye olya nika nawa; ezimba lyoye olya fa omugwayo gwa pimpwa mo. Omolwashoka aafuko ye ku hole.


text:
Kwata ndje utale — natu endelele. Omukwaniilwa okwa fala ndje momutala gwe. Ookuume: Otwa hala okuligola noku ku nyanyukilwa; otatu tanga ohole yoye yi vule omaviinu. Omufuko: Omolwashoka ye ku hole shili.


text:
Aakadhona yomuJerusalem, ngame omuluudhe, ihe onda mbweshukila. Omuluudhe nda fa omatsali gaKedar, ihe onda sheneka nda fa omashigolapi muuwa waSalomo.


text:
Inamu tongolola ndje, nando ngame omuluudhe, molwashoka nda pya omutenya. Aamati aana yameme oya geele ndje noya ningi ndje omulangeli gwiitsambe yomiviinu. Oshitsambe shandje mwene shomiviinu inandi shi langela.


text:
Muholike gwandje, lombwela ndje utale, openi ho litha iimuna yoye nopeni ho yi gondjitha omutenya? Omolwashike ndi na okukala tandi ku kongo mokati kiimuna yayakweni? Mbushiki:


text:
Sha yela shomaakiintu, ngele ino shi tseya, pita mo u landule oshinkoti shoonzi nou lithe iikombo yoye pomatsali gaanahambo.


text:
Kanuunyalona kandje, ngoye owo opala ngiini! Memememe, owa poloka mo ngiini! Omeho goye oga fa oonguti. Omufuko:


text:
Muholike gwandje, ngoye owo opala ngiini! Oh, oshuuluko shoye oshi thike peni, taa! Ombete yetu oya hapa nawa. Mbushiki:


text:
Omuholike gwandje mokati kaamati okwa fa omuyapula mokati komiti dhomokuti. Otandi yuulukwa okukuutumba momuzile gwagwo, niiyimati yagwo oyi na omulyo mokana kandje.


text:
Ne aafuko Aajerusalem, otandi mu ganitha poomenye nopoompalala dhokomalundu: inamu pendutha ohole nenge mu yi kudhile, manga inaayi shi yuulukwa. Omufuko:


text:
Pulakena! Omuholike gwandje! Tala, oye ngwiyaka te ya. Ota nuka omalondo koondundu, ta ndjomboka kiikulundundu.


text:
Omuholike gwandje okwa fa omenye nenge ompalala ongundjuka. Oye ngwiya a thikama pondje pekuma lyetu. Ota talele momakende, to ontamene miitenda ya tatakana.


text:
Iihwa oya ziza moshiheke, ethimbo lyoondjimbo lya thikana, netendeguti otali kululula moshilongo shetu.


text:
Omikwiyu otadhi tiliganeke oondhiye, nomiviinu dha sheneka otadhi taandelitha ezimba lya nika nawa. Kanuunyalona kandje, yambuka; nandjelo gwandje, ila!


text:
Kanguti kandje momakolombongo, ngoka to holama momakololo gometayimanya, talitha ndje ondjelo yoye, uvitha ndje ewi lyoye, oshoka ewi lyoye ohali kolitha, nondjelo yoye ohayi fuula.


text:
Tu yulileni oombandje, uuyandje mboka hau li po iitsambe yomiviinu, oshoka iitsambe yetu oya sheneka.” Omufuko:


text:
sigo oshingulohi kwa pepelela, nomizizimba tadhi lelepala. Galuka ko, muholike gwandje, ngaashi omenye nenge ompalala ongundjuka koondundu dha nika iikwekwenyete.


text:
Onda hala okuthikama, ndi ka shilile noshilando, momapandaanda nopomahalandjandja tandi kongo omuholike gwomwenyo gwandje, ihe inandi mu mona.


text:
Opo sho nde ya pitilile po, onda mono omuholike gwomwenyo gwandje. Onde mu papatele noinandi mu etha, manga inaandi mu fala mokagumbo kameme, meni lyondjugo yaangoka a pulumutha ndje.


text:
Ne aafuko Aajerusalem, otandi mu ganitha poomenye nopoompalala dhokomalundu: inamu pendutha ohole nenge mu yi kudhile, manga inaayi shi hokwa. Omufuko:


text:
Olye ngoka te ya ta zi kombuga a fa olwithi lwokuungululu, a nika ezimba lyomira, nolyiitsinino yiigwanga yi ili noyi ili yomupindiki?


text:
Ayehe oya homata omagongamwele, ya pyokokela iita; shaa ngoka oku na egongamwele ponto ye, ye shi ningila omalondokelo uusiku.


text:
Oongudhi dhasho okwe dhi ningitha oshisiliveli, neegameno dhasho olyoshingoli. Omutumba ogwa siikilwa noshiyata oshitiliganembwilili; meni omwo opalekwa nawa nohole kaakadhona Aajerusalem.


text:
Aakadhona yaSion, pitii mo, ne mu ligamene omukwaniilwa Salomo. Okwa zala oshishani shoka yina e mu shanipike nasho esiku ndyoka a fukike, esiku ndyoka omwenyo gwe gwa li gwa nyanyukwa. Mbushiki:


text:
Kanuunyalona kandje, owo opala ngiini! Taa, owa poloka mo ngiini! Omeho goye taga konita mewiiwili lyoye, oga fa oonguti. Omafufu goye oga fa oshigunda shiikombo tayi kuluka kondundu Gilead.


text:
Omayego goye oga fa oshigunda shoonzi opo dha kululwa, opo tadhi zi mendipo. Adhihe odha vala oonkwanambwiyu, nomokati kadho kamu na nando oyimwe yaa na okanzona.


text:
Omilungu dhoye odha fa okapaya okatiligane tye, nokana koye oko okatoye. Oombandu dhoye meni lyewiiwili lyoye odha fa oombinga dhondunga yomugranati.


text:
Othingo yoye oya fa oshungo yaDavid ya tungwa nuulenga moka mwe endjelela omahuuyanza eyuvi, agehe ogo omahuuyanza goofule.


text:
Omagundji goye oga fa uumbambyona uyali, ongaashi uukwanambwiyu wombambi tau napa mokati koongala dha sheneka.


text:
Oshingulohi sho kwa pepa, nomizizimba tadhi lelepala, otandi yi kondundu yomira noshikulundundu shiitsinino.


text:
Mufuko gwandje, ila, za nangame kuLibanon. Za ko kondungu yondundu Amana, kondungu yondundu Senir nokondungu yaHermon, okiiholameno yoonime nokoondundu dhoongwe.


text:
Owa goola ndje, mumwameme, muyalekwa gwandje; owa goola ndje nekeuko limwe nokamona kamwe komuumona womothingo yoye.


text:
Mumwameme, muyalekwa gwandje, ohole yoye oyo opala ngiini! Ohole yoye ontoye yi vule omaviinu, nezimba lyomugwayo gwoye oli vule iizimba ayihe yilwe!


text:
Omilungu dhoye, muyalekwa gwandje, ohadhi ndonda omagadhi goonyushi. Omagadhi goonyushi nomahini oge li kohi yelaka lyoye, nezimba lyoonguwo dhoye olya fa ezimba lyaLibanon.


text:
Mumwameme, muyalekwa gwandje, owa fa oshikunino shokuvululukilwa sha pateka, owa fa omuthima gwa siikilwa nothithiya yopaumwene.


text:
Ngoye owa fa oshikunino shomiti dhomigranati dhi na iiyimati hayi eta olwiho okuliwa, oshikunino shiihwa yohenna niigwanga yonardi,


text:
onardi nosaframi, olutope nokanakamuma pamwe nomiti dhi ili nodhi ili dhiitsinino, omira, endombo niizimbalela yi ili noyi ili.


text:
Mbepo yokuumbangalantu, penduka, nombepo yokuumbugantu, ila! Pepeleni oshikunino shandje, opo omazimba gasho ga nika nawa ga taandele. Omuholike gwandje ne ye moshikunino she, na lye iiyimati yasho iitoye. Mbushiki:


text:
Mumwameme, muyalekwa gwandje, onde ya moshikunino shandje; otandi gongele omira niizimba yandje. Otandi li oshithima shehila lyoonyushi nomagadhi gandje goonyushi, otandi nu omaviinu nomahini gandje. Ookuume: Ookuume, lyeni ne mu kolwe kohole. Omufuko:


text:
Ngame onda li nda kotha ihe omwenyo gwandje ogwa tonata. Pulakena! Omuholike gwandje ta konkola. Mbushiki: Mumwameme, kanuunyalona kandje, egulula ndje, onguti yandje, namuyelele gwandje! Oshoka omutse gwandje ogwa hipa omume, nomafufu gandje oga hipa omata guusiku. Omufuko:


text:
Ondi ihula nale oonguwo dhandje, nandi dhi zalulule? Onda yogo nale oompadhi dhandje, nandi dhi luudhike ishewe?


text:
Omuholike gwandje okwa tsu oshikaha she mombululu yomweelo. Nena omwenyo gwandje ogwe mu tukulukile.


text:
Onda yambuka ndi ke egulule omuholike gwandje, niikaha yandje otayi hiha omira, nominwe dhandje odha menka omugwayo gwomira poshipatitho shomweelo.


text:
Onde egulula omuholike gwandje, ihe omuholike gwandje okwa adhika a zi po, a henuka po. Sho a li ta popi, onda ngwangwanekwa. Onde mu kongo, ihe inandi mu mona; onde mu ithana, ihe ina yamukula ndje.


text:
Aalangeli mboka taa endaenda noshilando, oya adha ndje. Oya dhenge ndje noya toshola ndje iilalo; aalangeli yopomakuma oya kutha po elwaakani lyandje.


text:
Aakadhona Aajerusalem, otandi mu ganitha: ngele tamu mono omuholike gwandje, otamu ke mu lombwela shike? Mu lombweleni kutya onda pya ompiya yohole. Ookuume:


text:
Ngoye omunandjelo mokati kaakiintu, omuholike gwoye oku na shike e vule yakwawo? Omuholike gwoye omwaanawa ngiini e vule yakwawo, sho to tu ganitha ngeyi? Omufuko:


text:
Omeho ge oga fa oonguti pomatondokelo gomeya. Omayego ge omatokele ga fa ga yogwa momahini noga dhama nawa.


text:
Oompanda dhe odha fa iimpungu yiimeno hayi zi eka lya nika nawa. Omilungu dhe ongoongala dha sheneka tadhi ndonda omira.


text:
Omaako ge oga fa omitenge dhoshingoli dha dhamithwa ookrisoliti, nolutu lwe olwa fa omayego goondjamba ga hongwa nuunkulungu noga siikilwa noosafire.


text:
Omagulu ge oga fa oongudhi dhomarmera dha ndjikwa moompadhi dhoshingoli sho sheneshene. Olupe lwe olwa fa lwondundu Libanon, lwa tuwalala lwa fa omisendeli.


text:
Okana ke okatoyetoye, eeno, ashihe shomuye otashi kolitha ndje. Osho omuholike gwandje, kuume kandje, e li ngaaka, ne aafuko Aajerusalem. Ookuume:


text:
Ngoye omunandjelo mokati kaakiintu, omuholike gwoye oku uka ano peni? Omuholike gwoye okwa yi nondjila yini, opo tu ke mu konge pamwe nangoye? Omufuko:


text:
Omuholike gwandje okwa yi koshikunino she, okiimpungu yiimeno hayi zi eka lya nika nawa. Okwa ka litha miikunino nokutona oongala.


text:
Omuholike gwandje ogwandje mwene, nangame ogwe, ogwaangoka ta litha mokati koongala dhokelundu. Mbushiki:


text:
Kanuunyalona kandje, ngoye owo opala wa fa Tirza, ou na oshuuluko wa fa Jerusalem nowa tilikilila wa fa omatanga gaakwiita.


text:
Pilamenitha ndje omeho goye, oshoka otaga gwililile ndje po. Omafufu goye oga fa oshigunda shiikombo tayi kuluka kondundu Gilead.


text:
Omayego goye oga fa oshigunda shoonzi oonyali, opo tadhi zi mendipo. Adhihe odha vala oonkwanambwiyu, nomokati kadho kamu na nando oyimwe yaa na okanzona.


text:
onguti yandje namuyelele gwandje oku ilile. Oye epona lyayina, omuningilwa kombunda komupulumuthi gwe. Aakadhona oye mu tala noye mu tanga omunelago, aanyekadhi naakiintu yopooha oye mu simaneke.


text:
Olye ngoka ta holoka mpeya ongeluwa tali tende, omwaanawalela a fa omwedhi gwa toka, omushekesheke a fa etango nomuyeluki ongOmulalawili.


text:
Onda yi koshikunino shominkete, ndi ka tale omwiidhi omutalala nondi koneke, ngele omiviinu odha tsapuka nomugranati gwa sheneka oongala.


text:
Ohaluka yowala ondjuulukwe yandje oya kuutumbike ndje momatemba gaanamadhina yoshigwana shandje. Ookuume:


text:
Galukila huka, galukila huka, omukadhona Omushulami; galukila huka, galukila huka opo tu ku tongolole nawa. Mbushiki: Omolwashike mwa hala okutongolola Omushulami ngaashi muudhano kuMahanaim?


text:
Oompadhi dhoye dha zala oongaku odho opala ngiini, ngoye mukadhona omvalekele! Omaziti moombwetelo dhoye oga ngongwa konkulungu ngaashi oshimona shontsino shomothingo.


text:
Ekuvu lyoye olya fa okayo ka hongekeka, moka ongwedhakanitha yomaviinu ihaayi pu mo. Ela lyoye ongondumba yiilya ya kundukwa koongala dha sheneka.


text:
Othingo yoye oya fa oshungo yomayego goondjamba. Omeho goye ongomadhiya muHeshbon posheelo shaBat Rabbim. Eyulu lyoye olya fa oshungo kuLibanon ya taalela lwokuDamaskus.


text:
Omutse gwoye ogwa yeluka gwa fa Karmel. Omafufu gokomutse gwoye ogo omaluudhe nohaga adhima — oondhinga dhago odha kwata omukwaniilwa.


text:
Ngoye owo opala ngiini, oto kolitha ndje ngiini, ngoye muholike gwandje, mukadhona gwenyanyu lyandje!


text:
Onda popi nda ti: “Etha utale ndi londe komulunga, ndi kwate omahila gagwo.” Omagundji goye naga kale ga fa omahila goondjembele, ezimba lyomufudho gwoye ongaandyoka lyiiyapula,


text:
nokana koye ka fa omaviinu omatoye. Omufuko: Eeno, ihe otaga thenunukile nombili momuholike gwandje, notaga kungulukile komilungu dhoonakukotha.


text:
Natu meneke tu ye kiitsambe yomiviinu; natu ka tale, omiviinu ngele dha tutuma, oongala dhadho ngele odha sheneka, nomigranati ngele odhi li metifa lyoongala. Noko nkoka tandi ke ku pela ohole yandje.


text:
Iiyimati yohole ohayi gandja ezimba, nopiiyelo yetu ope na iiyimati ayihe iitoye, iipe niikulu; onde yi ku pungulila, muholike gwandje.


text:
Ando owa li omumwamememati, wa yama komagundji gameme! Nge tandi ku tsakaneke pondje, ando tandi ku thipi komilungu, nokape na ngoka ta dhini ndje.


text:
Ando tandi ku fala mokagumbo kameme, ando to ka pukulula ndje, ando tandi ku nwetha omaviinu mwa tulwa iizimba ya nika nawa, oshinuwa sha kolwa moogranati dhandje.


text:
Ne aafuko Aajerusalem, otandi mu ganitha: Inamu pendutha ohole nenge mu yi kudhile, manga inaayi shi yuulukwa. Ookuume:


text:
Olye ngoka te ya ta zi kombuga te egamene omuholike gwe? Mbushiki: Onde ku pendutha mokati komiyapula. Oko tuu nkoka nyoko e ku pulumuthile, oko a li noshitheta, sho e ku eta paantu.


text:
Tula ndje komutima gwoye nda fa oshihako, ngaashi okalinga koshihako kokwooko kwoye; oshoka ohole oya kola ya fa eso, uukodhi wayo ihau kodhuluka wa fa oshaasi. Ehayango lyayo olyo ehayango lyomulilo, ehayango lyOmuwa.


text:
Efundja lyomeya ihali vulu okudhima ohole, nomilonga ihadhi vulu oku yi kungulula po. Omuntu nando na gandjele ohole eliko lye alihe, ota ka dhinwa ashike. Aamwayina yomufuko:


text:
Tse otu na okamwamemekadhona onkelo inaaka tumba natango omagundji. Omumwameme nguka otatu mu ningi ngiini, uuna te endelwa?


text:
Ye ngele ekuma, otatu mu tungile oshungo yoshisiliveli, ihe ngele omweelo, otatu mu siikile niipilangi yomisedeli. Omufuko:


text:
Ngame mwene ekuma, nomagundji gandje oga fa ooshungo. Momeho ge onda ningi nda fa ngoka te eta egwaneneno.


text:
Salomo okwa li e na oshitsambe shomiviinu kuBaal Hamon; okwe shi thitha kaanashitsambe. Kehe ngoka oku na okufuta iimaliwa yoshisiliveli eyuvi omolwiiyimati yasho.


text:
Oshitsambe shandje shomiviinu oshandjelela, oshi li pungame mpaka. Salomo na likole iimaliwa ye eyuvi, nomathele gaali ogaamboka taa langele iiyimati ye. Mbushiki:


text:
Muyalekwa gwandje ngoka wa kala miikunino, ookuume ohaa pulakene ewi lyoye, li pulakenitha ndje wo! Omufuko:


text:
Galuka ko, muholike gwandje, ngaashi omenye nenge ompalala ongundjuka koondundu dha mena omiti dhiizimba.


text:
Membo muka omu na omatumwalaka taga popi Juda naJerusalem, ngoka Kalunga e ga hololele Jesaja yaAmos muuyuni waakwaniilwa yaJuda Usia, Jotam, Ahas naHiskia.


text:
Omuwa okwa popi a ti: “Uva ko, ngoye egulu! Nangoye evi, pulakena! Onda kokitha aanona nonde ya putudha, ihe oya tsile ndje ondumbo.


text:
Ongombe oyi shi mwene gwayo, nokasino etemba lyokulila lyamwene gwako, ihe Israel ina tseya sha, aantu yandje kayu uvite ko.”


text:
Yaye ngoye, oshigwana shuulunde, ne aantu mwa yona nayi, oluvalo lwaakolokoshi, aana yaatangalali! Omwi iteka Omuwa, omwa sheke Kalunga kaIsrael omuyapuki nomwe mu pilamene.


text:
Omwa hala ngaa natango okudhengwa, sho tamu kala mwa tsa ondumbo? Israel, omutse gwoye ogu udha oombole, nomutima gwoye ogwa ala.


text:
Okuza koshithi shompadhi sigo okomutse kaku na eha li li nawa. Okwa kanyata iilalo, omadhidhimika nomatuntila ngoka inaaga pangwa, inaaga mangwa go inaaga tulwa omuti.


text:
Oshilongo sheni osha mbugala, niilando yeni oya lungunithwa po. Montaneho yeni aakwiilongo oya yugu po omapya geni; oga ninga omaputa, sho ga hanagulwa po kaayeni.


text:
OJerusalem ashike sha hupu po, oshilando shi li mekondeka — osha fa shaa na epopilo, sha fa etsali lyomukeeleli gwoshitsambe shomiviinu nenge etala moshilonda shuutanga.


text:
Ando Omuwa Omunankondoawike ine tu hupithila aantu yamwe, ando twa kombwa po twa fa Sodom notwa ningwa ngaashi Gomorra.


text:
Jerusalem, aaleli yoye naantu yoye oya fa Aasodomu nAagomorra. Pulakena shoka Omuwa ta popi te ku lombwele. Ndhindhilika shoka Kalunga ketu te ku tsomayele.


text:
Ota ti: “Ou shi onda hokwa oontselelandjambo adhihe ndhoka tamu yambele ndje? Onda kuta koonzi ndhoka mwa lungunitha dhi ninge omafikilondjambo nokomagadhi gomitanda dheni dho ondodhwa. Onda kunyukwa ombinzi yoontsezi, yoonzi noyiikombo.


text:
Olye e mu lombwele, mu yi etele ndje ayihe, sho tamu holoka koshipala shandje? Olye e mu lombwele, mu ye motempeli yandje nokulyatagula kweni?


text:
Inamu etela ndje we oondjambo dhiikulya dhaa na oshilonga! Iitsinino oyo iihuna kungame. Ite vulu we okwiidhidhimikila iituthi yeni yOmwedhi omupe, Omasabati niigongi yeni yomalongelokalunga. Ayihe oya nyatekwa kuulunde weni.


text:
Otandi tondo iituthi yeni yOmwedhi omupe nomasiku geni omayapuki; ogo omutenge nda vulwa oku gu humbata.


text:
“Uuna tamu yelutha omaako geni megalikano, itandi ke mu tala nando. Nando mu galikane olule ngiini, itandi ka pulakena, oshoka iikaha yeni oya nika ombinzi.


text:
ne mu ilonge okulonga uuwanawa. Seni oshimpwiyu uuyuuki u gwanithwe, kwatheni aahepekwa, uthileni oothigwa, nomu popile aaselekadhi.”


text:
Omuwa ota ti: “Ileni tu ka tamananeni. Oondjo dheni nando nadhi kale dha tiligana mbyumbyumbyumbyu, otadhi ka toka dha fa oompawe; nonando nadhi kale dha tiliganenena, otadhi yele dha fa omafufu omatokele goonzi.


text:
Ihe ngele otamu tindi nomwa tangalala, otamu ka dhipagwa kegongamwele. Ongame Omuwa nde dhi popi ndhoka.”


text:
Oshilando shoka sha li nale oshidhiginini, osha ningi sha fa ohonda! Nale osha li shu udha aayuuki, ihe ngashingeyi aadhipagi ya kala mo.


text:
Jerusalem, nale owa li wa fa oshisiliveli, ihe ngashingeyi owa kanitha omwago; owa li wa fa omaviinu go gene, ihe ngashingeyi wa hayuka wa fa omeya gowala.


text:
Aawiliki yoye oya ningi aanandumbo nookuume kaafuthi. Ohaa taamba oombumbo nohaa lalakanene omilongelo. Ihaa popile oothigwa moompangu nenge ya pulakene aaselekadhi, uuna taa eta uudhigu wawo.


text:
Onkee ano ngashingeyi pulakeneni, sho Omuwa Omunankondoawike, Kalunga kaIsrael omunankondo ta popi ta ti: “Otandi mu kwatele iikonene, ne aatondi yandje, noitamu ka etela ndje we omukundu gwasha.


text:
Otandi ke mu kondjitha. Otandi ke mu yelitha, ngaashi osheela hashi yelithwa, e tandi mu kutha ondoya nomulilo.


text:
Otandi ke mu pa aatokolihapu ya fa mbeyaka yonale, naagandjindunge ngaashi ya li petameko. Nena Jerusalem otashi ka ithanwa oshilando shuuyuuki, oshilando oshidhiginini.”


text:
Otamu ka sithwa ohoni omolwomiti ndhoka dhiidhila mwe dhi longele; otamu ka yemata omolwiikunino mbyoka yiinonoma mwa hogolola.


text:
Ngashi naanaa oshihenguti tashi hwamekwa kohandje, osho wo niilonga yaanankondo tayi ka hanagulwa po kuukolokoshi wawo nokaku na nando ogumwe ta vulu okumweneka ehanagulo ndyoka.


text:
Momasiku tage ke ya ondundu hoka kwa tungilwa otempeli, otayi ka ninga ondeendeka yi vule adhihe, otayi ki itumba kombanda yoondundu adhihe. Iigwana oyindji otayi ka matukila kuyo,


text:
naantu yayo otaa ka tya: “Natu londeni kondundu yOmuwa, tu ye kotempeli yaKalunga kaIsrael. Ote ke tu nongeka shoka a hala tu longe; otatu ke enda momapola e ga hogolola. Oshoka elongo lyOmuwa otali zi muJerusalem; okuza muSion ota popitha aantu ye.”


text:
Oye ta loteke oontamanana mokati kiigwana iinankondo. Otaa ka hambula omagonga gawo, omatemo nomagongamwele gawo iimwitho. Iigwana itayi ka ya we kiita, itayi ilongekidhile we olugodhi.


text:
Ngashingeyi ne yomoluvalo lwaJakob, yambukeni, ileni tu lyangeni muuyelele mboka Omuwa te tu minikile nawo.


text:
Kalunga, ongoye we etha aantu yoye, oluvalo lwaJakob! Evi olyu udha uunganga wokUuzilo nuumpulile wokuFilistia. Aantu ohaa panga uukuume naakwiilongo.


text:
Evi lyawo olyu udha oshisiliveli noshingoli, nopwaa na ehulilo lyomapungulilo guuyamba wawo. Evi lyawo olyu udha uukambe, nomatembakwiita gawo kage na ehulilo.


text:
Otaa ka holama momakololo goondundu notaa fulu omakwena mevi, ya kambadhale okuhenuka ondjahi yOmuwa noya ka holame etilitho lye neadhimo lyoonkondo dhe!


text:
Esiku onali ya, uuna uuntsa wopantu tau hulithwa po neinomo lyuuntu tali hanagulwa po. Nena Omuwa oye awike ta ka simana pombanda.


text:
Esiku ndyoka Omuwa Omunankondoawike ota ka fupipika shaa ngoka e na oonkondo, kehe ngoka ti itanga noti inomo.


text:
Eitango lyopantu otali hulithwa po, neinomo lyopantu otali shundulwa. Iimenka otayi ka hula po thiluthilu, nOmuwa awike ta ka simana pombanda esiku ndyoka.


text:
Aantu otaa ka holama momakololo moondundu notaa fulu omakwena mevi, ya kambadhale okuhenuka ondjahi yOmuwa noya holame etilitho neadhimo lyoonkondo dhe, uuna te ya a ndjingandjinge evi.


text:
Uuna esiku ndyoka nali ya, otaa ka ekelahi iimenka yoshisiliveli noyoshingoli mbyoka ye yi hambula notaye yi thigile oombuku nomalimalima.


text:
Uuna Omuwa te ya a ndjingandjinge evi, aantu otaa ka holama moombogo nomomakololo goondundu ya kambadhale okuhenuka ondjahi yOmuwa noya holame etilitho neadhimo lyoonkondo dhe.


text:
Oshoka tala, Omuwa Omunankondoawike ota ka kutha Jerusalam naJuda shoka tashi ya kwatha naashoka yi inekela. Ota kutha po iikulya nomeya gawo,


text:
Ayehe otaa ka thiminikathana. Aagundjuka otaye ki inomena aakulupe, naantu yaamakaha otaa ka dhina aasimanekwa.


text:
Esiku onali ya, uuna aakwanezimo taa hogolola gumwe mezimo lyawo e taa ti kuye: “Molwaashoka u na omizalo, ninga omukuluntu gwetu methimbo ndika edhigu.”


text:
Ihe ngwiyaka ota ka yamukula ta ti: “Hangame nando! Itandi vulu oku mu kwatha. Kandi na iikulya nenge omizalo. Inamu ninga ndje omukuluntu gweni!”


text:
Eeno, Jerusalem osha pangulwa! Juda otashi teka po! Ashihe shoka taa popi notaa longo, osha tsa ondumbo nOmuwa; otaa hindi Omuwa mwene, noshi li po shi igalala.


text:
Omeho gawo ga pota otage ya pe ombedhi. Uulunde wawo ohaye u igalaleke ya fa Aasodomu, ihaye u holeke. Oya pangulwa noye shi iyetele.


text:
Aayuuki otaa ka kala ye na elago, niinima ayihe otayi ya longele uuwanawa. Otaa ka vula okunyanyukilwa iiyimati yiilonga yawo.


text:
Aaniimaliwa otaa ka thindila aantu yandje pevi, naanangunga yawo taye ya nyokoma. Aantu yandje, aaleli yeni oye mu tula mohwati, opo mwaa tseye ondjila ndjoka tamu ende nayo.


text:
Omuwa ota fala aakuluntu naawiliki yoshigwana she moompangu. Ota tamanana ta ti: “Omwa yugu po iitsambe yomiviinu, nomagumbo geni ogu udha iinima mwe yi yuga oohepele.


text:
Kamu na uuthemba wokuthemenena aantu yandje nokukutha po eliko lyoohepele. Ongame Omuwa Omupangeliawike nOmunankondoawike nde dhi popi.”


text:
Omuwa ote ti: “Taleni, nkene aakiintu Aajerusalem tayi inomo! Ohaye ende ya yelutha omayulu mombanda. Aluhe ohaa ndengandenga. Ohaa ende okanyaganye e taa kwelengendjitha oongondo dhokomagulu gawo.


text:
Esiku otali ya, uuna Omuwa ta ka hula aakiintu Aajerusalem ayihe mbyoka haye yi inomene — oongondo dhokomagulu, nuulenga komitse nomoothingo dhawo,


text:
Peha lyokugwaya omugwayo gwa nika nawa otaa ka nika nayi; peha lyepaya otaa zala oombale; peha lyomafufu ga fufulwa nawa otapu ya epalu; peha lyonguwo yoliina otaa zala ehahi; peha lyembweshukilo iiyadhi.


text:
Iiyelo yoshilando otayi ka lila nokutakuma, noshilando sho shene otashi ka kala sha fa omukiintu, omuhulwakadhi a kuutumba mevi.


text:
Esiku ndyoka aakiintu yaheyali otaa kwata omulumentu gumwe notaa ti: “Otatu li iikulya yetu yene notatu zala oonguwo dhetu yene, otwa hala ashike u ninge omusamane gwetu, opo twaa se ohoni.”


text:
Esiku otali ya, uuna Omuwa ta ka kokitha oshimeno nomuti kehe gu ninge omunene tagu lelema nawa. Aaisraeli ayehe mboka taa hupu ko, otaa ka nyanyukwa nokwiitangela iimeno mbyoka ya mena mevi.


text:
Ayehe mboka ya hupile muJerusalem, oomboka Omuwa e ya hogolola ya hupe ko, otaa ka ithanwa aayapuki.


text:
Okoonkondo dhe Omuwa ta ka tokola nokuyoga oshigwana e ta panga uutoni waJerusalem te shi ningi nombepo yepangulo noyelungunitho.


text:
Nena Omuwa ota ka tumina kondundu Sion nokwaayehe mboka ya gongala ko, oshikogo sholwithi omutenya neye lyomulilo uusiku. Eadhimo lyaKalunga otali siikile nokugamena oshilando ashihe.


text:
Eadhimo lye otali ka siikila oshilando noku shi tula momunzile, shi shigwe kuupyu womutenya noku shi ninga ehala lyegameneno, oku shi shiga koshikungulu nokomvula.


text:
Pulakeneni, manga tandi imbi eimbilo ndika, eimbilo lyomuholike gwandje noshitsambe she shomiviinu: Omuholike gwandje okwa li e na oshitsambe shomiviinu koshikulundundu mevi lyo ondoka.


text:
Okwe shi papula e ta fulu mo omamanya; okwa tsike mo omiviinu dha hogololwa. Okwe shi tungile oshungo yetonatelelo nokwa hoko etemba lyokukolela oomviinu. Okwa tegelele, shi ime omandjembele omatoye, ihe oshi imi omalulu.


text:
Oshitsambe shandje ondi na oku shi ningila shike natango? Omolwashike ano shi imi omandjembele omalulu, manga nda tegelela omatoye?


text:
Ano shika osho tandi ka ningila oshitsambe shandje shomiviinu: enkolo lyasho otandi li gumbulula, ote kutha po eshigo lyasho notandi etha iiyamakuti yi shi lye po, noshi lyatagulwe po.


text:
Otandi shi ningi eputu. Omiviinu dhamo itandi ke dhi thona nenge ndi dhi helele. Otandi shi etha shi mene oondjoho nomano. Otandi ka keelela iikogo yaahe shi lokele we omvula.


text:
Oshitsambe shomiviinu shOmuwa Omunankondoawike osho oshigwana shaIsrael, aalumentu yaJuda oyo oshilonda shenyanyu lye. Okwe ya tegelele ya longe uuwanawa, ihe peha lyawo oya tilehi ombinzi. Okwe ya tegelele yu uthe pauyuuki, ihe opwe ya elilagano lyopombanda.


text:
Yaye mboka taa gwedha egumbo kegumbo ekwawo notaa tula kumwe omapya, sigo ayihe ya ningi yawo, sigo kape na we eha lyokukala kuyalwe, noyo ayeke taa kala moshilongo.


text:
Ondu uvu Omuwa Omunankondoawike ta popi ta ti: Omagumbo geni agehe otaga ka kala ga mbugala, oongoka omanene noga tungika kage na we aantu.


text:
Oshitsambe tashi pululwa niipululo omulongo mesiku limwe, otashi gandja ondjupa yimwe yomaviinu; niilya ya kunwa oontungwa omulongo, otayi zi ontungwa yimwe.


text:
Miituthi yawo yomatelekela omu na iiketala, uuharpa, oontunda noohiya pamwe nomaviinu. Ihe ihaa ndhindhilike nando iilonga yOmuwa yo kayu uvite ko shoka ta ningi.


text:
Omolwashoka aantu yandje kaaye na oondunge, otaa ka falwa muupongekwa. Aambala yawo otaa ka sa po kondjala, naashamba otaa ka sa po kenota.


text:
Uusi otau ke ya sa ondjala notau ekameke okana kawo ka mbwalangandja. Otau nina po aanamadhina yaJerusalem noongundu dhaamboka haa yogelele momanyanyu gawo.


text:
Ihe Omuwa Omunankondoawike ota holola uunene we mokulonga shoka shu uka, nota holola uuyapuki we mokutokola aantu ye.


text:
Otamu ti: “Omuwa ne endelele a gwanithe shoka a popi, opo tu shi mone. Kalunga kaIsrael omuyapuki na tsakanithe omadhiladhilo ge; ne tu talithe shoka a dhiladhila.”


text:
Yaye mboka haa ti, uuwinayi owo uuwanawa, nuuwanawa owo uuwinayi, oomboka haa pilike omilema dhi ninge uuyelele, nuuyelele u ninge omilema! Shoka oshilulu ohaa shi ningi oshitoye, naashoka oshitoye ohaa shi ningi oshilulu.


text:
Omolwaashoka, ongashika iiyagaya nomwiidhi omukukutu tagu igonyo nokulunguna momulilo, osho omidhi dhawo tadhi ka ola, neopalo lyawo tali pepuka po lya fa ontsi, oshoka oye ekelehi shoka Omuwa Omunankondoawike, Kalunga kaIsrael omuyapuki, e tu longo.


text:
Omuwa okwa geele oshigwana she nokwa ganeke oshikaha she e shi dhenge. Oondundu otadhi ka kakama, nomidhimba dhaamboka taa ka sa, otadhi ka kala momapandaanda dha fa uuhoho. Naampaka ondjahi yOmuwa inayi lota, ihe oshikaha she otashi kala natango sha taganana.


text:
Omuwa ota gandja endhindhiliko lyokwiithana oshigwana shokokule. Ote ya hikile ohiya, ya ze kooha dhuuyuni. Oko taa zi taa endelele nokukwinyola.


text:
Mongundu yawo kamu na nando ogumwe a loloka, kape na nando ogumwe ta tantala. Ihaa kumuka noihaa kotha. Kape na epaya tali tokoka nenge olukaku talu dhituka.


text:
Iikuti yawo oya honga, nomatati gawo oga lukilikika. Omakondo guukambe wawo ogo omakukutu ngemanya, nomagulu gomatembakwiita gawo otaga iteluka ga fa okambiya.


text:
Aakwiita yawo otaa ndunduma ngoonime, ongaashi oonime oongundjuka tadhi pumbu notadhi gono, sho tadhi kwata oshihakanwa e tadhi shi kookolola po, nokape na omukwathi.


text:
Uuna esiku ndyoka nali ya, otaa ka ndundumina Israel, ngaashi efuta hali ndunduma. Taleni utale oshilongo shika! Oku na ashike omilema nehaluko! Uuyelele owa ninwa po komilema.


text:
Momumvo ngwiyaka omukwaniilwa Usia a si, onda mono Omuwa. Okwa li a kuutumba koshipangelapundi she, pombanda puule meadhimo, noongenge dhoonguwo dhe odhu udhitha otempeli ayihe.


text:
Aaserafi oye mu kunduka, noshaa ngoka okwa li e na omawawa gahamano. Omawawa gaali oye gi isiikile koshipala nomawawa gaali oye gi isiikile kolutu nomawawa gaali oya tuka nago.


text:
Oya li taa paathana omalufo taa ti: “Omuyapuki, omuyapuki, omuyapuki! “Omuwa Omunankondoawike omuyapuki! “Eadhimo lye olyu udha uuyuni.”


text:
Onda popi nda ti: “Yaye ngame! Otandi ka kana, oshoka ngame omulumentu ndi na omilungu dha nyata, nonda kala mokati kaantu ye na omilungu dha nyata, nonomeho gandje mwene onda tala Omukwaniilwa, Omuwa Omunankondoawike!”


text:
Nena gumwe gwomaaserafi okwe ya kungame ta tuka, a humbata ekala lya hanya e li kutha nonkwato koshiyambelo.


text:
Okwa gumu omilungu dhandje nekala lya hanya nokwa ti: “Tala, olya gumu omilungu dhoye; ngashingeyi oondjo dhoye odha thetwa po, nomayono goye oga dhimwa po.”


text:
Opo ihe ndu uvu Omuwa ti igidha ta ti: “Olye ngo tandi mu tumu? Olye ta ningi omutumwa gwetu?” Onda yamukula nda ti: “Otandi yi! Tuma ndje!”


text:
Osho ngaaka a lombwele ndje ndi ye ko ndi ka lombwele aantu elaka tali ti: “Okuuva ohamu uvu, ihe kamu uvite ko. Okumona ohamu mono, ihe kamu wete ko.


text:
Kukutika oomwenyo dhaantu yoshigwana shika, thitika omakutsi gawo, thithikilitha omeho gawo, opo yaa mone ko yo yaa uve ko. Ngele otaa uvu ko notaa galukile kungame, otaa aludhwa.”


text:
Onda pula nda ti: “Otashi kala ngawo sigo uunake, Omuwa?” Omuwa okwa yamukula a ti: “Osigo iilando ya kumunwa po noya mbugala — sigo omagumbo taga kala gaa na aantu — sigo oshilongo tashi ningi ombuga yowala.


text:
Nongele tamu hupu oshitimulongo shaantu moshilongo, nasho wo otashi ka yonagulwa po. Ihe otashi ka ninga sha fa oshithindi shomusati nenge shomwandi sha thigala mevi, omuti nge gwa kekwa po. Oshithindi shoka osho ombuto ondjapuki.”


text:
Omukwaniilwa Ahas yaJotam yaUsia sho a li ta pangele Juda, iita oya tukuluka. Rezin, omukwaniilwa gwaSiria, naPeka yaRemalia, omukwaniilwa gwaIsrael, oya matukile Jerusalem, ihe oya nyengwa oku shi teya po.


text:
Elaka sho lya adha omukwaniilwa gwaJuda tali ti, omatangakwiita gaSiria oge li nale nokuli moshilongo shaIsrael, nena oye mwene naantu ye oya sholola noya kakama ya fa omiti tadhi shikashikwa kombepo.


text:
Omuwa okwa lombwele Jesaja a ti: “Kutha omumwoyemati Shear-Jashub, u ye u ka tsakaneke omukwaniilwa Ahas. Oto ke mu adha pondjila yaatungi yoonguwo pomukanka gwomeya ngoka tagu kutha omeya mondama yopombanda.


text:
Mu lombwela a kale a kotoka, a ngungumane nokaa sholole nenge a piyagane. Ondjahi yomukwaniilwa Rezin nAasiria noyomukwaniilwa Peka oya fa owala olwithi talu tsinagala kiikuni iyali.


text:
Omolwashike? Oshoka Siria kashi vule Damaskus, oshilandopangelo shamo, naDamasko kashi vule omukwaniilwa Rezin. Nonge pwa piti omimvo omilongo hamano nantano, Israel otashi kala sha teka po.


text:
Oshilongo Israel kashi vule Samaria, oshilandopangelo shamo, naSamaria kashi vule omukwaniilwa Peka. “Ngele itamu ikolelele meitaalo, itamu kala po.”


text:
“Pula Omuwa Kalunga koye e ku pe endhindhiliko. Otashi vulika li ze mookandoli, muuyuni wokuusi nenge mookathele, megulu.”


text:
Jesaja okwa popi a ti: “Ne oluvalo lwaDavid, pulakeneni ngashingeyi. Inashi gwana tuu, sho hamu lolokitha aantu? Omwa hala mu lolokithe wo Kalunga kandje?


text:
Eewa ano, Omuwa mwene te mu pe endhindhiliko: omukadhona ta ningi omusimba nota vala omumati, nedhina lye oImmanuel.


text:
Ota ka lya omahini gomoosi nomagadhi goonyushi, sigo ta koko a tseye okuhogolola uuyuuki nokweetha uuwinayi.


text:
Nokuli manga ethimbo ndyoka inaali ya, iilongo yaakwaniilwa mboka yaali mwe ya tila, otayi ningi omaputu gowala.


text:
“Omuwa ota ka eta kombanda yoye, kombanda yaantu yoye nokombanda yegumbo lyoye iiponga yi kenyeneka yi vule ayihe ya li ko, hela Juda naIsrael ya topokele — ote eta omukwaniilwa gwaAssur.


text:
“Uuna esiku ndyoka tali ya, Omuwa ota hikile Aayegipiti ohiya, ye ye ya fa oondhi tadhi zi kokule kiimpoko yaNiili, nAayassur, ye ye ya fa oonyushi tadhi zi kevi lyawo.


text:
Otadhi ya tadhi kanyata omakolombongo goondundu nomakololo gomomamanya notadhi gumbakana iihwa niipemba ayihe.


text:
“Uuna esiku ndyoka tali ya, Omuwa ota ka ithana omukululi handiyaka yomulonga gwEufrat. Oye omupangeli gwaAssur. Ote ke mu kulula omafufu komitse, noombenzi wo ote dhi kulula ko.


text:
otayi kandwa omahini ga gwana. Eeno, aakaliko taa ka hupa moshilongo, otaa ka kala ye na omahini nomagadhi goonyushi gokulya.


text:
“Uuna esiku ndyoka nali ya, ehala kehe lya mena oomviinu eyuvi tadhi zi iimaliwa iisiliveli eyuvi, otali ka mena omano noondjoho.


text:
Aantu oko taa ka weya ye na omatati niikuti, oshoka oshilongo ashihe otashi ka mena omano noondjoho.


text:
Koondundu adhihe hoka kwa li haku kala iimeno ya kunwa ko, otaku ka mena omano, nokape na ngoka ta ka vula okuya ko. Otadhi ka ninga omahala gokunapa oongombe nokweendagulwa koonzi.”


text:
Omuwa okwa lombwele ndje a ti: “Kutha oshipelende oshinene, u nyolele mo oondanda dha tonata: Maher-Shalal-Hash-Bas.


text:
Mukadhandje okwa ningi omusimba. Sho a vala okamati, Omuwa okwa lombwele ndje a ti: “Mu luka Maher-Shalal-Hash-Bas.


text:
Okamati manga inaaka tseya okutumbula tate nenge meme, uuyamba waDamaskus auhe niihakanwa ayihe yaSamaria otayi yiwa nayo komukwaniilwa gwaAssur.”


text:
“Aantu mbaka sho ya dhini omeya gomokalonga Siloa haga tondoka kashona, notaa kakama koshipala shomukwaniilwa Rezin noshomukwaniilwa Peka,


text:
ongame, Omuwa, tandi ka tala ko omupangeli gwaAssur nomatangakwiita ge agehe, a ponokele Juda. Otaa ka matuka ya fa omeya gefundja lyomulonga gwEufrat taga kungulukile kominkulo dhagwo adhihe.


text:
Otaa ka kungulula po Juda ngefundja tali tsu komapepe e tali siikile ayihe. Otaa ka halakana nevi alihe. Kalunga na kale pamwe natse!”


text:
Pwidhukeni, ne iigwana, ihe otamu ka sindika! Pulakeneni, ne ooha dhuuyuni: Ihomatekeleni iita, ihe otamu ka dhengwa! Eeno, ilongekidheni, ihe otamu ka sindika!


text:
Pangeleni oompangela, ihe itamu tompola sha. Uvathaneni, ihe itashi tsakanithwa, oshoka Kalunga oku li pamwe natse.


text:
“Ino zimina shoka oshigwana shika tashi ti shi longa, ngoye ino tila iinima mbyoka hashi yi tila. Ino kwatwa kehaluko.


text:
Omoluuyapuki wandje uutilithi onda fa emanya ndyoka aantu tayi ipumu ko; onda fa omwigo tagu yulu aantu yomiilongo Juda naIsrael nAajerusalem.


text:
Onda hala okupungula nawa elondodho ndika lya zi kOmuwa nokupatela ompango moomwenyo dhaalongwa yandje.


text:
Ongame nguka naanona mbaka Omuwa e ya pe ndje. Omuwa Omunankondoawike, ngoka oshipangelapundi she shi li kondundu Sion, okwe tu tuma tu ninge oontumwalaka dhi na omwenyo kAaisraeli.


text:
Nge taku tiwa, mu pule elaka kaathithi nokoompulile, mboka haa nongona nohaa dhilomota, omolwashike ando mwaa ka pule elaka kuKalunga keni? Omolwashike moshinima shaanamwenyo mu na okupula elaka kaathithi?


text:
Ya yamukula u tye: “Pulakeneni shoka Omuwa te mu nongeke. Inamu pulakena koompulile. Shoka tadhi mu lombwele, itashi mu opalele.”


text:
Oshigwana otashi ka endaenda noshilongo, sha tyololoka nosha sa ondjala. Mondjala yasho nomondjahi yasho otashi ka tuka omukwaniilwa gwasho naKalunga kasho. Otashi ligalala sha tala pombanda,


text:
nenge sha tongolola pevi, ihe itashi mono sha shaa shi uudhigu nomilema, omilema dhi tilitha, moka ya mbolokotithilwa mo.


text:
Itaku ka kala ku na ompito yokuhenuka uudhigu mbuka. Evi lyomazimo gaSebulon nogaNaftali olya li lya dhinika, ihe konakuyiwa esimano otali ke ya koshikandjo shika okuza kEfuta lyopokati sigo okevi lyohandiyaka yaJordan, nokuGalilea, moka aakwiilongo ya kala.


text:
Oshigwana she ende momilema, otashi mono uuyelele owindji. Oomboka ya kala momilema thokothoko, uuyelele otau ya minikile.


text:
Aantu oto ya shambudha noonkondo, Omuwa, oto ya pe enyanyu enene. Otaa nyanyukilwa koshipala shoye, ngaashi aantu haa nyanyukwa, uuna taa teya iilya nenge taa topola oshihakanwa.


text:
Oshoka ongoye wa teya ondjoko yawo ndjoka ya li ye yi uvitile uudhigu, nowa tokola ongola ndjoka ye ya dhenge komapepe. Omuwa, owa dhenge iigwana mbyoka ya hepeke aantu yoye, naanaa ngaashi wa dhengele Aamidiana nale ndjiyaka.


text:
Otwa valelwa omunona! Otwa pewa omumati! Epangelo olye; oli li komapepe ge. Ota lukwa Omupukululi omukumithi, Kalunga omunankondo, He yomuukwaaluhe, Omuwa gwombili.


text:
Uukwaniilwa we kau na mpoka tau hulu po, noshilongo she otashi kala aluhe shi na ombili. Ota ka kuutumba koshipangelapundi shaDavid ta lele oshilongo she. Oonkondo dhe odha kankamekelwa keutho nokuuyuuki, okuza nena sigo aluhe. Uulaadhi wOmuwa Omunankondoawike otau shi ningi.


text:
Aaisraeli ayehe, shaa ngoka a kala moshilando Samaria, ota ka tseya kutya shika okwe shi ninga. Ihe otayi inomo noya lunduka. Otaa ti:


text:
“Oondhopi odha kumuka po, ihe otatu ka tunga po omakuma gomamanya ga hongwa. Omikwiyu odha hokoka po, ihe tse otatu ka tsika mo omisedeli.”


text:
Siria kuuzilo naFilistia kuuninginino oye ekama omakana gawo ya nine po Israel. Nomushika ondjahi yOmuwa inayi lota; okwooko kwe onatango kwa taganana.


text:
Omolwashoka Omuwa ina hokwa aagundjukamati yawo noita sile nando aaselekadhi yawo noothigwa ohenda, oshoka aantu ayehe oyo aakaanakalunga naakolokoshi, naashihe shoka taa popi, oshiwinayi. Nopushika ondjahi yOmuwa inayi lota natango; okwooko kwe onatango kwa taganana.


text:
Uukolokoshi waantu owa hwama wa fa epeya tali lungunitha po omano noondjoho. Owa taandela wa fa okuti taku pi notaku gundumuka olwithi.


text:
Molwaasho Omuwa Omunankondoawike a geya, ondjahi ye oya hwama ya fa omulilo tagu lilima noshilongo tagu lungunitha po aantu, noitaa silathana ohenda.


text:
Shaa mpoka moshilongo aantu otaa hakana nokulya po uundjagumuke wiikulya mboka taa mono, ihe itaa kuta. Nando naa lye po oyana, aawe, onkene tuu itaa kuta.


text:
Aamanasse nAaefraim otaa matukilathana, noyo kumwe ayehe otaa ponokele Juda. Natango ondjahi yOmuwa inayi lota; okwooko kwe onatango kwa taganana.


text:
Osho haa keelele oohepele uuthemba wawo nohaa kutha aakweyi etokolo lyu uka. Osho haa thetula aaselekadhi eliko lyawo nohaa kutha po uuthiga woothigwa.


text:
Otamu ka ninga ngiini, uuna Omuwa te mu geele? Otamu ka ninga ngiini, uuna te mu undulile ehanagulo tali zi moshilongo shokokule? Otamu ka matukila peni, mu ka mone ekwatho? Uuyamba weni otamu ke u holeka peni?


text:
Otamu ka dhipagelwa miita nenge mu kwatwe po oonkwatwa. Natango ondjahi yOmuwa inayi lota, onatango tuu oshikaha she sha taganana.


text:
Yaye Assur, ongoye ongola yondjahi yandje! Otandi longitha Assur ongondhimbo yokudhenga mboka nda geela.


text:
Otandi tumu Assur okudhenga oshigwana oshikeenakalunga, aantu mboka ya geyitha ndje. Otandi ya tumu, ya yuge, ya hakane yo ya lyatagule aantu ngaashi iiyagaya momapandaanda.


text:
Ihe omupangeli gwaAssur ita dhiladhila ngaaka, kali shi elalakano lye. Elalakano lye olyo okuhanagula nokukomba po iigwana oyindji.


text:
Onda ganeke okwooko kwandje, ndi geele iilongo mbyoka hayi simaneke iimenka oyindji yi vule mbyoka yaJerusalem naSamaria.


text:
Onda teya po Samaria niimenka yasho ayihe; osho te ningile wo Jerusalem niiyelekela mbyoka tayi simanekelwa mo.”


text:
Ihe Omuwa ota ti: “Uuna te mana shoka tandi longo kondundu Sion nomuJerusalem, otandi ka geela omupangeli gwaAssur omolwomwiityo gwe nuutsa we auhe.”


text:
Omupangeli gwaAssur oti inomo ta ti: “Ayihe mbika ongame nde yi longo. Ngame ondi na oonkondo nowino nonda kotoka. Onda dhimi po oongamba pokati kiigwana nonde ya yugu uuyamba mboka ya li ya pungula. Aantu onde ya lyatagula nda fa ontsezi.


text:
Iigwana yomuuyuni oya ningi ya fa oshihandhila shokadhila, uuyamba wawo onde u gongele nuupu nda fa tandi gongele omayi. Kakwa li ewawa lya papamene ndje, li haluthe ndje, nenge okana ke ekamene ndje, ka kudhile ndje.”


text:
Ihe Omuwa ota ti: “Ekuya otali inomo tuu kutya olyo enene li vule ngoka te li tetitha? Oshisaaha oshi na tuu esimano li vule lyaangoka ta saaha nasho? Oshiti ohashi longitha tuu ngoka e shi yedha, nenge ondhimbo ohayi dhungadhunga tuu omuntu?”


text:
Omuwa Omunankondoawike ota tumu uuvu, a geele aakwiita yaAssur yo ondoka. Momalutu gawo otamu ka yaka omulilo gwa fa epeya.


text:
Kalunga, uuyelele waIsrael, ota ka kala omulilo. Kalunga kaIsrael omuyapuki ota ka kala omalaka gomulilo. Mesiku limwe otaga fike po omano noondjoho muIsrael.


text:
Esiku otali ya, uuna Aaisraeli mboka ya hupu ko, itaa inekele we oshigwana shoka konyala she ya hanagula po. Otaa ka inekela shili Omuwa, Kalunga kaIsrael omuyapuki.


text:
Nando Aaisraeli oyendjiyendji ya fa ehekevi lyomooha dhefuta, aashona yowala taa ka galuka ko. Ehanagulopo olya tokolelwa Aaisraeli, noye li ilongela lela.


text:
Eeno shili, Omuwa, Omuwa Omunankondoawike ota ka tsakanitha etokolo lyehanagulopo moshilongo ashihe.


text:
Omuwa Omupangeliawike nOmunankondoawike ota lombwele aantu ye mboka ye li muSion ta ti: “Inamu tila Aayassur, nando taye mu hepeke, ngaashi Aayegipiti ya ningile.


text:
Ongame, Omuwa Omunankondoawike, otandi ke ya nakula nongola yandje, ngaashi nda dhengele Aamidiana pemanya lyaOreb. Otandi geele Assur, ngaashi nda geelele Egipiti.


text:
Uuna esiku ndyoka lya thiki, otandi mu mangulula mepangelo lyaAssur, nondjoko yawo itayi ka kala we komapepe geni.”


text:
Etangakwiita lyaatondi otali homona Ai. Otaa pitilile muMigron. Omatemba gawo otaye ga thigi muMikmash.


text:
Otaa kondo etaulilo notaa ka hungila muGeba. Aantu yomuRama otaa haluka, naantu yomoshilando shaSaul Gibea otaa kukuma taa yi ondapo.


text:
Esiku tuu ndyoka aatondi oye li moshilando Nob, naahwiyaka otaa ganeke oongonyo kondundu Sion muJerusalem.


text:
Omuwa Omunankondoawike ote ke ya pompona ya fa iitayi tayi tetwa ko komuti. Ndhoka dhi ifala pombanda nomileeleka dhomudho otadhi komangelwa po notadhi lyatelwa pevi.


text:
Omuwa ote ya komangele po ya fa omiti dhomokati komugulu tadhi komangelwa nekuya; nando nadhi kale omiwanawa ngaashi muLibanon, otadhi kewa po.


text:
Ombepo yOmuwa otayi mu lambele, ombepo yowino noyoondunge, ombepo yomayele noyoonkondo, ombepo yuunongo noyokutila Omuwa —


text:
oye nota ka nyanyukilwa etilo okutila Omuwa. Iha pangula pakutala kwomeho, ye iha tokola pakuuva omauvila,


text:
ihe ohu uthile oonakuhepa nuuyuuki nota popile uuthemba woohepele moshilongo Nohapu ye yoonkondo ota dhenge evi naakolokoshi ote ya dhipaga nomufudho gwomokana ke.


text:
Embungu otali ka kala pamwe nokanzigona, nongwe tayi kala ya lala pokakombwena. Okatana nokankoshona otau napele pamwe, nokamati okashona take u litha.


text:
Ongombe onzinzi nemwanka enyali otayi napele pamwe, noyana taa gondjo pamwe. Nonime otayi li omwiidhi ya fa ongombe.


text:
Okahanona haka yamu taka dhana pomututu gwontoka, nokamputu opo ka toyo otaka tsu oshikaha shako kokwena kwepili.


text:
Kondundu yandje ondjapuki itaku ka longwa uuwinayi nenge iikolokosha, oshoka evi otali ka udha okutseya Omuwa kwa fa omeya ga siikila efuta.


text:
Esiku otali ya, uuna oshitutuma shaIsai tashi ka ninga epandela lyiigwana. Iigwana otayi ka gongalela kuye, nonkalelo ye oyi na eopalo.


text:
Mesiku ndyoka Omuwa ota ka ganeka okwooko kwe olutiyali, a galulile kegumbo yamwe yomaantu ye mboka ya hupile muAssur nomuEgipiti, muPatros, Etiopia, Elam, Babilonia naHamat, pominkulo nokoontuntu dhomomafuta.


text:
Omuwa ota ka yelutha epandela, u ulukile iigwana kutya ota gongele ishewe Aaisraeli nAajuda mboka ya halakana e te ya kongolola koombinga adhihe dhevi.


text:
Ayehe otaa matukile Aafilisti kuuninginino e taa ka yuga aantu yokuuzilo. Otaa ka sinda Aaedomi nAamoabi, nAayammoni otaa ka vulika kuyo.


text:
Omuwa ota ka kukutika Ekololo lyaSues nota pepitha ombepo ompyu kombanda yomulonga gwEufrat note gu topagula muulonga uheyali uushona tau vulu okutaagulukwa kolupadhi.


text:
Ogwo notagu ningi onenendjila yokweendwa kaantu ye Aaisraeli mboka ya hupu ko taa zi kuAssur, naanaa ngaashi oohekulu ya zile muEgipiti.


text:
Esiku otali ya, uuna to popi e to ti: “Otandi ku hambelele, Omuwa! Owa geele ndje, ihe ondjahi yoye oya loto, ongoye nowa fudhitha ndje.


text:
Oshili, Kalunga oye ehupitho lyandje; onde mu inekela no ihe tila sha. Omuwa, Omuwa oye oonkondo dhandje neimbilo lyandje. Oye a ningi ehupitho lyandje.”


text:
Esiku ndyoka otamu popi e tamu ti: “Hambeleleni Omuwa! Uvitheni edhina lye! Hokololeni iilonga ye mokati kiigwana! Uvitheni tamu ti edhina lye olya simana pombanda!


text:
Igidheni mokule ne mu imbe nenyanyu, ne Aasioni, oshoka Kalunga Omuyapuki gwaIsrael oye omunene, a kala mokati keni.”


text:
Yelutheni epandela pontundulu kondungu yondundu, mu igidhe aakwiita! Yelutheni omaako mu ya lape, opo ya matukile iiyelo yoshilando shi na uuntsa.


text:
Omuwa okwi ithana aakwiita ye oofule yi ihupula, ya hinge iita iiyapuki yo ya geele mboka e ya sila ondjahi.


text:
Pulakeneni omundundumo koondundu — omuzizimo gwengathithi enene lyaantu, ombuyagano yiigwana niilongo tayi gongala. Omuwa, Kalunga komatangakwiita, ota dheula aakwiita ye.


text:
Otaye ya taa zi kiilongo yokokule kooha dhuuyuni. Mondjahi ye Omuwa ote ya a hanagule po oshilongo ashihe.


text:
Otaa ka haluka, otaa gwilililwa po kuuwehame ya fa omukulukadhi a adhika koshitheta. Otaa talathana ya sholola, niipala yawo ya pemba kohoni.


text:
Esiku lyOmuwa otali ya. Olyo esiku etilithi li na uulaadhi nondjahi ondulu. Oshilongo otashi mbugala, nomulunde kehe ota hanagulwa po.


text:
Oonyothi dhokegulu nomakaladhidhi gadho itaga ka minikila we. Etango otali ka kala lya luudha, sho tali piti, nomwedhi itagu toka we.


text:
Omuwa ota ti: “Otandi geele evi omoluuwinayi walyo, naakolokoshi omolwomayono gawo. Otandi ka hulitha po uuntsa waatangalali notandi ka thindila pohi omwiityo gwaakolokoshi.


text:
Otandi kakamitha omagulu; nevi otali ka ndjingandjingwa pehala lyalyo mesiku ndyoka, uuna ngame, Omuwa Omunankondoawike, tandi holola ondjahi yandje.


text:
“Aakwiilongo mboka ya kala muBabilon, otaa ka ya ontuku kiilongo yawo, ya fa uupundja tau hunuka mokati kaakongo. Otaa halakana ya fa oonzi dhaa na omusita.


text:
Uunona wawo otau ka nyanyagulwa montaneho yawo, omagumbo gawo otaga ka yugwa naakulukadhi yawo otaa ka laliwa nayo.”


text:
Omuwa ota ti: “Otandi ka sikumudha Aamedia ya matukile Babilon. Kaye na onkwa noshisiliveli noihaa haluka oshingoli.


text:
Babilonia osho oshilongo sho opala shi vule ayihe, osho uuntsa waantu yasho. Ihe ngame, Omuwa, otandi ka hanagula po Babilon, ngaashi nda ningi Sodom naGomorra!


text:
Kape na we mpoka tashi ka kalwa kaantu. Kape na Omuarabia ta dhike mo etsali lye, nokape na omusita ta napithile mo iimuna ye.


text:
Otashi ningi ehala lyokugondja oombidhi. Moongulu dhasho omahwiyu taga ka tunga iihandhila, oompo odhi na mo onkalo yadho, niikombo yomokuti otayi ka ndjomboka-ndjomboka apehe.


text:
Moongulumbala otamu yogelele oombandje, nomambungu otaga ulula miinyanga yasho. Eeno, ethimbo lyaBabilon olya thikana! Omasiku gasho ga pitilila.”


text:
Omuwa ota ka sila Aaisraeli ohenda e te ya hogolola ishewe, ya ninge aantu ye mwene. Ote ke ya fala ishewe mevi lyawo, naakwiilongo otaye ya e tayi itula mokati kawo.


text:
Iigwana oyindji otayi ka kwatha Aaisraeli ya galukile kevi ndyoka Omuwa e li ya pe, naankoka iigwana otayi ka ninga aapika yAaisraeli, yi ya longele. Mboka ya kwatele po Israel, otaa ka kwatwa po kuIsrael, nAaisraeli otaa ka pangela aantu mboka ye ya hepekele nale.


text:
Omuwa ota ka pa Aaisraeli epepelelo, ya manguluke kuuwehame nokomahepeko gawo nokiilonga yuupika ya thiminikilwa oku yi longa.


text:
Uuna Omuwa ta gwanitha mbika, aantu otaa ka nyekela omukwaniilwa gwaBabilon taa ti: “Omukwaniilwa omunanyanya a gwile po! Ita ka hepeka we omuntu!


text:
Omikiperesi nomisedeli dhaLibanon otadhi nyanyukilwa etekopo lyomukwaniilwa, oshoka kape na we ngoka te dhi komangele po, oshoka ke po.


text:
“Uusi owa tegamena omukwaniilwa gwaBabilon. Aathithi yaamboka ya li aanankondo kevi, oya penduka. Aakwampungu yaakwaniilwa oya yambuka kiipangelapundi yawo.


text:
Owa li ho simanekwa noshihomo shuuhumba, ihe ngashingeyi we ya ishewe muuyuni wokuusi. To lala pombanza yeolelo nowa siikilwa komazinyo.’


text:
Owi ipopile momwenyo gwoye wa ti: ‘Otandi ka londa kegulu, otandi ka thikameka oshipangelapundi shandje pombanda handiya yoonyothi dhaKalunga. Otandi ka kuutumba koshipangelapundi kondundu yokugongalela ookalunga, mookathelelela kondundu yiiholekwa.


text:
“Aasi ye ku tongolola, otaye ku sheke taa pula taa ti: ‘Omulumentu oye tuu nguka a kakamitha nale uuyuni nokwa ndjingandjinga iilongo?


text:
Oye tuu omulumentu ngoka a teya po iilando e ta mbugaleke uuyuni? Oye tuu ngono inaa mangulula nando oonkwatwa dhe nenge e dhi ethe dhi ye koyaandjawo?’


text:
ihe ngoye ku na ombila, nomudhimba gwoye ogwa umbilwa meolelo. Ogwa siikilwa komidhimba dhaakwiita ya sile molugodhi, ogwa umbilwa pamwe nadho mombogo yemanya nogwa lyatagulwa.


text:
Molwashoka wa yono po oshilongo shoye mwene e to dhipaga aantu yoye, ito ka fumvikwa wa fa aakwaniilwa yalwe. Kape na nando ogumwe gwomegumbo lyoye ta ka hupa ko.


text:
Etheni utale, eso li homate! Aamati aana yomukwaniilwa otaa ka sa moluulunde woohekulu. Kape na nando ogumwe gwomuyo ta ka pangela uuyuni nenge e u tungile iilando.”


text:
Omuwa Omunankondoawike ota ti: “Otandi ka ponokela Babilon e tandi shi kumuna po. Itandi hupitha po sha — itaku hupu aanona, itaku hupu omuntu e na omwenyo. Ongame mwene, Omuwa, nde dhi popi.


text:
Babilon otandi shi ningi ondombe yontopo nehala lyomahwiyu. Babilon otandi shi kombo po noshikombe shoka tashi kutha po ayihe. Ongame, Omuwa, nda popi!”


text:
Omuwa Omunankondoawike okwa gana ta ti: “Shoka nda nuna, otashi ka ningwa, shoka ndu utha okuningwa, otashi ka gwanithwa.


text:
Aayassur otandi ke ya dhipaga mo moshilongo shandje shaIsrael e tandi ya lyatagulile koondundu dhandje. Aantu yandje otandi ke ya mangulula mondjoko yAayassur nokomutenge ngoka ya li ye na oku gu humbata.


text:
Omuwa Omunankondoawike okwa tokola e shi gwanithe. Okwa taganeke okwooko kwe a geele, nokape na ngoka ta vulu oku mu kankeka.


text:
Aafilisti, ongola ndjoka ye mu dhenge, oya tokoka, ihe kamu na okunyanyukwa. Uuna eyoka tali si, ekwawo etilithi otali hituka peha lyalyo. Meyi lyeyoka omwa tendulwa oshikoko shomawawa.


text:
Omuwa ota ka ninga omusita gwaantu ye oohepele, naakwanaluhepo ote ke ya tula megameno. Ihe ne Aafilisti ote ke mu tumina ondjala yekomba, noitayi hupitha ko nando ogumwe a kale e na omwenyo.


text:
Iilando ne amuhe yAafilisti, kugeni ne mu kolomoke! Amuhe kakameni! Oshikogo sholwithi otashi zi kuumbangalantu — osho etangakwiita moka kaamu na nando omumbanda.


text:
Oontumwa ndhoka tadhi zi kuFilistia, otadhi yamukulwa ngiini? Eyamukulo olyo ndika kutya Omuwa okwa tungu Sion, naantu ye aahepekwa otaa ka mona mo egameno.


text:
Ehunganeko ndika otali popi Moab Iilando Ar naKir otayi hanagulwa po muusiku umwe, neimweneneno tali siikile evi lyaMoab.


text:
Aadibon: otaa londo kiikulundundu, ya ka lilile pomahala giinonoma. Aamoabi otaa lilagana moluhodhi omolwiilando Nebo naMedeba; oya kulula omitse dhawo noombenzi dhawo moluhodhi.


text:
Aantu momapandaanda oya zala omahahi; momahalandjandja goshilando nokombanda yoongulu aantu taa lili yo taa kugu.


text:
Aaheshboni nAaelale taa kugu, nonkugo yawo otayi uvika sigololo okuJahas. Nokuli aakwiita otaa kakama; omukumo gwawo ogwa kana.


text:
Omwenyo gwandje tagu lili Moab. Aantu oya yi ontuku sigo okuZoar nokuEglat Shelishija. Yamwe otaa londo ondjila yokuLuhit taa yi taa lili; yamwe otaa ka holama kuHoronajim taa kugagana omolwehanagulo.


text:
Koongamba dhaMoab otaku kugu onkugo tayi uvika. Otayi mbololoka yi uvitike kiilando Eglaim naBeerelim.


text:
Poshilando Dibon omeya momulonga oga tiliganekwa kombinzi, ihe natango Kalunga oku na sha oshitilithi e shi pungulila aantu yasho. Eeno, mboka ya hupu muMoab, ote ke ya tumina omudhipagi.


text:
Aamoabi otaa kutha onzigona moshilando Sela shi li mombuga e taye yi gandja omagano komuntu ngoka ta pangele muJerusalem.


text:
Oye li komunkulo gwomulonga Arnon ya tegelela notaa pwampwauka mpaka naampeyaka ya fa oondhila dha hanagulilwa po iihandhila yadho.


text:
Otaa lombwele Aajuda taa ti: “Tu lombweleni shoka tu na okuninga. Tu shigeni ngaashi omuti ngoka gu na enzile lyaalofu moshanga shomutenya. Tu gondjitheni momunzile gweni. Otse oontauki; tu holekeni pwaa kale ngoka te tu mono.


text:
Tu pitikeni tu kale moshilongo sheni. Tu gameneni kumboka ya hala ye tu yonagule po.” (Ehepeko nehanagulo otali ka hula, naamboka taa mbugaleke oshilongo, otaa ka hula po.


text:
Nena gumwe gwomoluvalo lwaDavid ota ka ninga omukwaniilwa, nota ka lela aantu nuudhiginini nohole. Oye omutokoli ha gwanitha eutho lyu uka noha lalakanene uuyuuki.)


text:
Aajuda otaa ti: “Otwa kundana, nkene Aamoabi ye na uuntsa; oye na oshilundo, etuwalalo, einomo nepumpagano, ihe omwiityo gwawo ogwowala.”


text:
Aamoabi otaa ka lila moluudhigu tau ya hepeke. Ayehe otaa ka lilila omakaka gomandjembele ya li haye ga li nale muKir Heres. Otaa ka teka po.


text:
Iitsambe yomiviinu yokuHeshbon niilonda yomiviinu yokuSibma oya hanagulwa po — omo moka mwa zi omaviinu haga kolitha aaleli yiigwana. Omaviinu ngoka oga li haga pindikwa sigo okoshilando Jaser, sigo okombuga kuuzilo, nokuuninginino handiyaka yEfuta lyeso.


text:
Ngashingeyi otandi lilile omiviinu dhokuSibma, ngaashi Jaser tashi lili. Omahodhi gandje otaga pononoka omolwaHeshbon naElale, molwaashoka kaku na nando eteyo lyokunyanyudha aantu.


text:
Kaku na ngoka ta nyanyukilwa omatathapya. Kaku na omuligoli nenge ngoka ti imbi miitsambe yomiviinu. Kaku na omukoli gwomandjembele a hange omaviinu; ondigolo yenyanyu oya hula.


text:
Aamoabi otayi ikulupike yo yene okuya kiinonoma yokoondundu noku ka galikana mootempeli dhawo; itashi ya kwatha.


text:
Ngashingeyi Omuwa ota ti: “Moomvula ndatu, ngaashi omupiya e li kondhalate te dhi yalula, eliko enene lyaMoab otali ka kana po. Maantu ye oyendji aashonashona yowala taa ka hupa ko ye na omwenyo, ihe kaye na omwago.”


text:
Iilando yaSiria otayi ka hanagulwa po sigo aluhe. Otayi ka ninga omaunapelo goonzi nogoongombe, nokape na ngoka te dhi tidha mo.


text:
Israel ota ka kala itaa vulu okwiipopila, naDamaskus otashi kanitha eipangelo lyasho. Aasiria mboka taa hupu ko ye na omwenyo, otaa ka sa nohoni ya fa Aaisraeli. Ongame, Omuwa Omunankondoawike, nde dhi popi.”


text:
Aantu aashuushuka yowala taa ka hupa ko, naIsrael ota ka fa omuolivi gwa likolwa ooholivi, shila oku na owala oombali noondatu ndhoka dha hupile kuundjendja nenge ooholivi ndhoka dha hupile piitayi yopevi. Ongame, Omuwa Kalunga kaIsrael, nde dhi popi.”


text:
Esiku nge lya thikana, aantu otaa ka galukila komukwathi nokOmushiti gwawo, Kalunga kaIsrael omuyapuki.


text:
Itaa ki inekela we iiyambelo ye yi tungu niikaha yawo yene, nenge yi itule iilonga yiikaha yawo — iiyelekela yoshikalungakiintu Asheera niiyambelo yiitsinino.


text:
Esiku otali ya, uuna iilando ya kola tayi ka ninga ombuga notayi kumunwa po ya fa iilando mbyoka ya thigwa po kAahevi nokAayamori, sho ya fadhuka po Aaisraeli.


text:
Israel, owa dhimbwa Kalunga ngoka e ku hupitha nokwe ku gamene a fa emanya lya kola. Peha lye owa tsike po iikunino yiinonoma, opo u longele iikalunga yokiilongo.


text:
Ihe nando yi koke mbalambala yi sheneke, itayi ka likolwa sha. Otaku kala owala omukundu nuuvu waa shi kupangwa.


text:
Iigwana iinankondo oya tsu ondumbo notayi ndundumitha ewi lyayo lya fa efuta, lya fa epupo lyomakuthikuthi omanene.


text:
Iigwana otayi ndunduma ya fa omakuthikuthi, sho taga hedha ko, ihe Kalunga ote yi ganda, oyo notayi shuna. Ote yi tidha po ya fa ontsi kombanda yondundu, ya fa iiyagaya mokambiya.


text:
Otayi tilitha aantu ongulohi, ihe ongula nge kwa shi, kayi po we. Shika osho oshipewa shashaa ngoka te tu yugu evi lyetu.


text:
Okuza koshilongo shoka oontumwa otadhi ende moowato dhomanenge muNiili. Galukileni kegumbo, ne oontumwa mu na ontuku! Faaleleni elaka koshilongo sheni sha kambakanwa komilonga, koshigwana sheni sha kola sho shi na omatha, kaantu yeni aaleeleka ye na oshipa tashi adhima, mboka taa tilika kuuyuni auhe.


text:
Pulakeneni, amuhe mboka mwa kala kombanda yevi! Taleni utale epandela tali yeluthwa koondungu dhoondundu! Pulakeneni ekugagano lyenkuma!


text:
Omuwa okwa lombwele ndje a ti: “Otandi ka entamena ndi li megulu ndi ilongelela nda fa omata gomume muusiku wopothinge, ndi ilongelela nda fa etango tali minikile moshanga shomutenya.


text:
Omandjembele manga inaaga toononwa, oongala sho dha yagumuka nomandjembele taga tiligana, aatondi otaa ka teya po Etiopia nuupu ya fa ombele tayi pompona ko iitayi komuviinu.


text:
Omidhimba dhaakwiita yawo otadhi ka thigilwa oondhila niithitukuti. Othinge otaa lika po komambiimbili nokufu okiithitukuti.”


text:
Esiku otali ya, uuna Omuwa Omunankondoawike ta ka taamba omayambo koshilongo shika sha kambakanwa komilonga, koshigwana shika sha kola noshinankondo, kaantu mbaka aaleeleka ye na oshipa tashi adhima, mboka haa tilika kuuyuni auhe. Otaa ke ya kondundu Sion, nkoka Omuwa Omunankondoawike ta simanekelwa.


text:
Ndika olyo elaka tali popi Egipiti. Omuwa ote ya kuEgipiti a londa oshikogo shi na ontuku. Iimenka yaEgipiti tayi kakama koshipala she, nAayegipiti otaa tyololoka.


text:
Omuwa ota popi ta ti: “MuEgipiti otandi tukuluthile mo iita yuukwashilongo, aantu naamwayina taa kondjithathana, omushiinda nomushiinda. Oshilando otashi kondjitha oshilando oshikwawo, oshikandjo noshikandjo oshikwawo.


text:
Otandi ka ngwangwaneka ombepo yAayegipiti e tandi piyaganeke oompangela dhawo. Otaa ka pula omayele kiimenka yawo, kaayanekeli, kiihehelela nokoombepo dhuumpulile.


text:
Aayegipiti otandi ke ya gandja miikaha yomutyakaleki, omukwaniilwa omudhudhu ngoka te ke ya pangela. Ongame, Omuwa Omunankondoawike, nde dhi popya.”


text:
Omikanka ndhoka tadhi zi momulonga, otadhi ka nika nayi, sho tadhi pwine. Oombungu nomanenge otaga ka ganya,


text:
Aakuluntu yoshilando Zoan omagoya gowala! Aanandungelela yaEgipiti otaa ka gandja omayele guugoyalela. Otaa vulu ngiini okulombwela omukwaniilwa gwawo kutya yo aayilongi yuunongo naakwaniilwa?


text:
Ngoye nduno omukwaniilwa gwaEgipiti, aagandjindunge yoye aanamayele oye li peni? Pamwe otaa vulu oku ku lombwela kutya oshike shoka Omuwa Omunankondoawike a dhiladhilila Egipiti.


text:
Aawiliki yaZoan oya ningi omagoya, nomalenga gaMemfis oga lyalyakana. Oya li ndishi ye na okuwilika oshigwana? Ihe oye shi pukitha owala.


text:
Omuwa okwe ya pilaaleke, ya gandje omayele ga goyoka. Pahedhi ndjika Egipiti otali puka miinima ayihe notali tantala lya fa onkolwe tayi gwile monkungo yayo.


text:
MuEgipiti kamu na nando ogumwe, omuyamba nenge ohepele, omunenentu nenge omumbala, ngoka ta vulu okugandja ekwatho.


text:
Esiku otali ya uuna Aayegipiti taa ka tila ya fa omukulukadhi. Otaa ka kakama meshololo, shampa ya mono kutya Omuwa Omunankondoawike a tagananeka okwooko kwe e ya geele.


text:
Aayegipiti otaa ka tila Juda. Shaa tuu taa uvu edhina Juda tali tumbulwa, otaa ka haluka molwaashoka Omuwa Omunankondoawike e shi ya dhiladhilile.


text:
Mesiku ndyoka otaku ka kala iilando itano muEgipiti moka aantu taa popi elaka lyOshihebeli notaa gana kOmuwa Omunankondoawike. Oshilando shimwe shomuyo otashi ka lukwa Ir Heres.


text:
Esiku ndyoka muEgipiti otamu ka kala oshiyambelo shOmuwa nongudhimanya ye mu yapulilwa kongamba yaEgipiti.


text:
Otayi ka kala omandhindhiliko gOmuwa Omunankondoawike kutya oku li mokati kawo muEgipiti. Uuna oshigwana tashi hepekwa e tashi kugile Omuwa ekwatho, nena ota ka tuma ngoka te ya hupitha.


text:
Omuwa oti ihololele ye mwene Aayegipiti, oyo notaye ke mu tseya noku mu longela. Otaye mu etele oontselelandjambo noondjambo dhiikulya. Otaye ke mu uvanekela omauvaneko nokugana notaye ke ga gwanitha.


text:
Omuwa ota ka geela Aayegipiti, ihe ote ke ya aludha. Otaa ka galukila kuye, oye notu uvu omagalikano gawo noku ya aludha.


text:
Esiku otali ya, uuna taku ka kala onenendjila pokati kaEgipiti naAssur. Aantu yomiilongo mbyoka iyali otaa ka enda mo mokweendathana kwawo, niigwana mbyoka iyali ayihe otayi ka longela Omuwa.


text:
Esiku ndyoka Israel ota ka kala e thike pamwe naEgipiti naAssur, niigwana mbika itatu otayi ka ninga eyambeko lyuuyuni auhe.


text:
Omuwa Omunankondoawike ote ke ya yambeka e ta ti: “Otandi mu yambeke, ne Aayegipiti aantu yandje, ne Aayassur oshilonga shiikaha yandje nane Aaisraeli oshigwana shandje sha hogololwa.”


text:
Momumvo ngwiyaka ondjayi onene ya tumwa kuSargon, omupangeli gwaAssur, oye ya kuAshdod e tayi shi matukile noku shi kwata po.


text:
Methimbo ndyoka Omuwa okwa popitha Jesaja yaAmos a ti kuye: “Ihula ehahi ndyoka we li zala noongaku dhoye.” Oye nokwe shi ningi e te ende olutu lwowala noompadhi dhowala.


text:
Omuwa okwa ti: “Omuntu gwandje Jesaja okwe ende olutu lwowala noompadhi dhowala omimvo ndatu. Shika ehunganeko kuEgipiti naEtiopia


text:
kutya osho omupangeli gwaAssur te ke enditha oonkwatwa ndhoka e dhi kwata miilongo mbyoka iyali. Aagundjuka naakuluntu otaa ke enda oompadhi dhowala nomalutu gowala, ye li omudhuu — osho ohoni kuEgipiti.


text:
Oomboka yi inekela Etiopia nohaa tanga Egipiti, otaa ke shi yematela, etegameno lyawo otali ka kana po.


text:
Esiku ndyoka aantu mboka ya kala komunkulo gwaFilistia, otaa ka tya: ‘Taleni shoka sha ningilwa aantu mboka twa li twe yi inekela taye tu gamene komupangeli gwaAssur! Otatu ka hunukeni ngiini?’ ”


text:
Ndika ehunganeko tali hunganeke Babilon. Ngashika iikungulumbepo tayi zi kombuga kuumbugantu, osho omuponokeli ta ziilile kombuga, koshilongo oshitilithi.


text:
Ondu ulukilwa emoniko lyiiningwanima iitilithi, emoniko lyomahanagulo. Matukila, Elam! Media, ninga ekondeka! Kalunga ota ka hulitha po omahepeko ngoka ge etwa kuBabilon.


text:
Shoka nda mono nondu uvu memoniko, osha halutha ndje noonkondo, nuuwehame owa kwata ndje wa fa uudhigu womukulukadhi ta thetwa.


text:
Omwenyo gwandje otagu nuka mo. Otandi kakama kuumbanda. Onda hala ku toke, ihe ewiwilo otali gelelitha ndje.


text:
Memoniko iitaafula tayi yalwa, aayenda ya kuutumbe. Otaa li yo taa nu. Ohaluka taku igidhwa: “Oondjayi, yambukeni! Longekidheni omahuuyanza!”


text:
Ngele ta mono aantu taa ya momusholondondo gwooyaali nooyaali ya kayila uukambe, uusino noongamelo, oku na oku ya ndhindhilika nawa.”


text:
Ohaluka, oyo mbeya taa ya! Aalumentu ya kayila uukambe ooyaali nooyaali. Omupekapeki okwa popi onkundana ta ti: “Babilon osha teka po! Iimenka ayihe mbyoka ya li haa simaneke, oya tatulilwa pevi.”


text:
Aantu yandje Aaisraeli, ne omwa yungulwa mwa fa iilya, ihe ngashingeyi onde mu tomonene onkundana ombwanawa ndjoka ndu uvu kOmuwa Omunankondoawike, Kalunga kaIsrael.


text:
Ndika ehunganeko tali popi Edom Omuntu gumwe okwi ithana ndje e li muSeir a ti: “Mulangeli, uusiku otau hulu po uunake? Mulangeli, uusiku otau hulu po uunake?”


text:
Omulangeli okwa yamukula: “Ongula otayi shi, nonando inaku yela natango. Ngele omwa hala okupula ishewe, galukeni.”


text:
Ndika ehunganeko tali popi Arabia. Aantu ne yomuDedan, mboka mu na ontanda yiiyendo mombuga yaArabia,


text:
Aantu otaa kukuma taa fadhuka po omagongamwele ngoka tage ya dhipaga nokuli, otaa yi ontuku omatati ngoka tage ya yaha nokuli, otaa yi ontuku yiita.


text:
Omuwa okwa lombwele ndje a ti: “Omumvo gumwe nge gwa piti po — ngashika omumvo gwondhalate yomuunguli — esimano alihe lyaKedar otali hulu po.


text:
Aashona ayeke yomoondjumbeta oofule dhaKedar taa ka hupa ko. Ongame, Omuwa Kalunga kaIsrael, nde dhi popi.”


text:
Ndika ehunganeko tali hunganeke Esilu lyemoniko. Oshike sha ningwa po? Omolwashike aantu ayehe moshilando ya londa kombanda yoongulu?


text:
Oshilando ashihe osha piyagana, shu udha onkugo nelondoko. Aalumentu yoye oya dhipagwa inaaya kondja ya sile molugodhi andola.


text:
Ngashingeyi ethii ndje, ndi lile nokulililila oosa dhaantu mboka ya si. Inamu kambadhala mu hekeleke ndje nando.


text:
Ndika ethimbo lyeshololo, lyesindiko nolyepiyagano mEsilu lyemoniko, Omupangeliawike Omuwa Omunankondoawike okwe shi tu tumine. Omakuma goshilando shetu oga kumunwa po, noonkugo odha mbolongondja mokati koondundu.


text:
Aakwiita ya zi koshilongo Elam, oye ya ya kayila uukambe, ya homata omatati niikuti. Aakwiita ya zi koshilongo Kir, oya longekidha omahuuyanza gawo.


text:
Omatathapya gomuJuda ogu udha omatembakwiita; aakwiita ya kayila uukambe oya li momusholondondo ya thikama komeho gomiyelo dhaJerusalem.


text:
Omagameneno agehe gaJuda oga teka po. Uuna shika sha ningwa, omwa ka kutha omatati moshinyanga shomiti.


text:
Omwa mono omahala ogendji moka omakuma gaJerusalem taga pumbwa okuthitikwa. Omwa konakona omagumbo agehe muJerusalem e tamu kumuna po gamwe gomugo, opo mu mone oondhopi mu thitike omakuma goshilando.


text:
Omwa tungu ondama meni lyoshilando okupungula omeya taga tondoka taga zi kedhiya ekulu. Ihe ne inamu pulakena Kalunga, ngoka a dhiladhila ayihe mbika nale naangoka e yi eta po yi ningwe.


text:
Omupangeliawike Omuwa Omunankondoawike okwa li te mu ithana, mu ye mu lile ne mu takume; mu kulule omitse dheni ne mu zale omahahi.


text:
Ihe omwa ningi shike? Omwa yolo owala nokudhana iituthi. Omwa tsele iimuna, omwa dhipaga oonzi mu lye, nomwa nu omaviinu. Omwa ti: “Tu lyeni tse tu nweni, oshoka ngula otatu si.”


text:
Omupangeliawike Omuwa Omunankondoawike oye mwenemwene a lombwele ndje a ti: “Oshili ondjo ndjika itayi ka dhimwa po sigo esiku lyokusa kweni. Ongame, Omupangeliawike Omuwa Omunankondoawike, nde dhi popi.”


text:
Omupangeliawike Omuwa Omunankondoawike okwa lombwele ndje, ndi ye kuShebna, omusilishimpwiyu guuwa, ndi mu lombwele ndi tye:


text:
“Oto dhiladhila ongoye olye? Epitikilo u li na olyashike, sho to ihokithile ombila memanya lyomondundu?


text:
Ote ke ku toola po wa fa okatanga e te ke ku umbila moshilongo oshinene. Omo to ka sila ontega nomatembakwiita wa li we ga inomene. Oto ka sitha egumbo lyamwene gwoye ohoni.


text:
Otandi ke mu zaleka ondjatha yoye yoshilonga nepaya e tandi mu pe oonkondo adhihe wa li u dhi na. Ota ka ninga he yAajerusalem nAajuda.


text:
Otandi ke mu pa oshipatululo shegumbo lyaDavid. Ngele te egulula, kape na ngoka te edhile po; nongele te edhile po, kape na ngoka te egulula.


text:
“Ihe oluvalo olwindji lwahe, aatekulu naatekulululwa otaa ka kala kombunda ye. Ote ke ya leka ya fa iiyuma, uuyo nomatenga ge li kontsiliko.


text:
Uuna shika tashi ningwa, omboha ndjoka ya li ya dhengelwa pokuma pwa kola, otayi ka nengena e tayi gu po. Shika otashi ka ninga ehulilo lyaayihe mbyoka ya li ye endjelela ko.” Omuwa oye e dhi popya.


text:
Ndika ehunganeko tali popi Tiro. Takumeni nokulila ne aanasikepa yokuSpania! Oshilandotulilo sheni Tiro osha hanagulwa po; omagumbo nomatulilo gasho kage po we. Onkundana ndjika oye ya zile kuKipro, sho ya li taa galukile kegumbo.


text:
Shilando Sidon, sa ohoni! Efuta, omeya ganandjandja muule wago, otage ku idhimbike e taga ti: “Kandi na nando aanona. Moshitheta shandje ine pulumutha omumati nenge omukadhona.”


text:
Otashi vulika ngiini kutya shika osho oshilando Tiro shomashambudho, shoka sha dhikilwe nalenale? Oshilando shika osho tuu shoka sha tumine aatembukili komavi gokokule kombanda yefuta?


text:
Olye ngoka a dhiladhila a etele Tiro omupya gwa tya ngawo, oshilando oshiyamba shoka aahalithi yasho ya li aawagona, aanenentu kombanda yevi?


text:
Omuwa Omunankondoawike okwe shi dhiladhila, opo a hulithe po einomo lyawo mushoka ya ningi nokufupipika aanenentu yamo.


text:
Omuwa okwa taganekele efuta okwooko kwe e ta teya po iilongo. Okwa tokola okuhanagulitha po omapopilongulu gaFoinikia.


text:
Shilando ngoye Sidon, elago lyoye olya hula, naantu yoye taa hepekwa. Nando ya ye ontuku kuKipro, itaa ka hupa.


text:
(Oya li Aababilonia, kaye shi Aayassur, mboka ya longekidhile iithitukuti ompito yokuya kuTiro. Aababilonia oyo ya tungu ooshungo dhekondekela, ya kumuna po omapopilongulu gaTiro nokuhanagula po oshilando.)


text:
Ethimbo otali ya, uuna Tiro tashi ka dhimbiwa omimvo omilongo heyali, dhi thike pomasiku gomukwaniilwa gumwe. Omimvo ndhoka nge dha piti, Tiro otashi ka ninga, ngaashi oshiimbo shopauhonda tashi ti:


text:
“Kutha okaharpa koye, endagula nomukunda, ngoye ohonda ya dhimbiwa! Hika nawa, imba natango, opo aalumentu ye ku dhimbulukwe!”


text:
Omimvo omilongo heyali nge dha piti po, Omuwa ota ka galulila Tiro omapindiko gasho omakulu, nosho tashi ki ishingitha kiilongo ayihe yomuuyuni.


text:
Iimaliwa mbyoka tashi ke yi likola mehalitho, otayi ka yoololelwa Omuwa. Itashi ki ingungunina nando osha, ihe mboka haa longele Omuwa, oyo taa ku utha iimaliwa yasho yokulanda iikulya nomizalo taye dhi pumbwa.


text:
Omuwa ota ka hanagula po evi e tali ningi eputu lyowala. Ota ka gonyagula evi e ta halakanitha aantu yalyo.


text:
Ayehe otaa ningilwa sha faathana: shomuyambi osho shomukwanegongalo, shomuhona osho shomupiya, shomulandithi osho shomulandi, shomulilwangunga osho shomulingunga, shomuyamba osho shohepele.


text:
Evi otali ka kaha notali ka kukuta; uuyuni auhe otau nongwa noonkondo; evi neyalelo otaga thithonoka po.


text:
Aantu oya nyateke evi mokuyona iipango yaKalunga nokutaaguluka ehangano lyaaluhe ndyoka a hangana nayo.


text:
Omolwashoka Omuwa okwa uthile evi etulomutima. Aantu yalyo otaa futilwa shoka ya longele. Aantu aashonashona mboka taa ka kala ye na omwenyo.


text:
Omiviinu otadhi ganya nomaviinu taga kala ga pumba. Shaa ngoka a li nale nawa, ngashingeyi okwa nika uupongo.


text:
Aantu otaa lilagana momapandaanda, oshoka kape na we omaviinu. Enyanyu olya kana po; olya tidhwa mo mevi.


text:
Shika otashi ningilwa iigwana ayihe ya kala kombanda yevi. Otashi ka kala sha fa ehulilo pethimbo lyeshopolo lyooholivi komiolivi nongetoonono lyomandjembele komiviinu.


text:
naamboka yokuuzilo otaa ke mu tanga. Aantu mboka ya kunkula nefuta, otaa ka hambelela Omuwa Kalunga kaIsrael.


text:
Okuza kooha dhuuyuni otaku ka uvika omaimbilo taga tanga Israel, oshigwana oshiyuuki. Ihe ngame onda ti: “Otandi thithonoka po, otandi thipuka po! Yaye ngame! Aagwaaleki taa tsikile okugwaaleka notaa vuka moku shi ninga.”


text:
Shaa ngoka ta kambadhala okufadhuka po ehalutho, ota gwile mekelo, naangoka ta zi mekelo, ota ka yulwa komwigo. Iikungulu yomvula otayi puuka kegulu, nomakankameno gevi otaga kakama.


text:
Evi lyo lyene otali ka tantala lya fa onkolwe notali pepwa po lya fa otenda yothayila moshikungulu. Uuyuni owa thindilwa pevi kuulunde wawo; otau ka gwila po, ihe itau ka yambuka po we.


text:
Omuwa ota ka mbwinda mumwe aakwaniilwa ya fa oonkwatwa noku ya umbila melambo. Ote ya tula mondholongo, ya kale mo sigo ethimbo lyegeelo lyawo lya adha.


text:
Omwedhi otagu ka luudha, netango itali ka minikila we, oshoka Omuwa Omunankondoawike oye ta ka kala omukwaniilwa. Ota ka pangela muJerusalem kondundu Sion, naawiliki yoshigwana otaa ka tala eadhimo lye.


text:
Omuwa, ongoye Kalunga kandje; otandi ku simaneke nokuhambelela edhina lyoye. Owa longo iikumithalonga; muudhiginini woye owa gwanitha oompangela ndhoka wa pangele nalenale.


text:
Iilando we yi ningi omakulukuma, nowa kumuna po oongulushigo dhayo. Oongulumbala ndhoka dha tungwa kaatondi yetu, odha kana po sigo aluhe.


text:
Owa palutha oohepele naasindjala, nowe ya hupitha methimbo lyuuyina. Owe ya gamene kiikungulu nowe ya shigi kepupyu lyomutenya. Aadhudhu oya ponoka ko ya fa oshikungulu


text:
noya fa oluteni mevi lyomutenya. Ihe ngoye, Omuwa, owa mweneke aatondi yetu; oto mweneke omauyagano gaalumentu aadhudhu, ngaashi omutenya momunzile gwoshikogo.


text:
Kondundu Sion Omuwa Omunankondoawike ota hangele iigwana ayihe oshituthi shoontumba dhomagadhi noshomaviinu ga dhindolekeka.


text:
Omuwa Omupangeliawike ota ka hanagula po eso sigo aluhe. Ota ka theta po omahodhi momeho gaayehe e ta kutha po okudhinwa kwaantu ye muuyuni auhe. Omuwa mwenemwene a popi ngeyi.


text:
Esiku ndyoka otaku tiwa: “Kalunga ketu oye nguka! Otwe mu inekela, noye e tu hupitha. Oye Omuwa! Otwe mu inekela notu li nawa ngashingeyi notu na enyanyu, oshoka okwe tu hupitha.”


text:
Omuwa ota ka gamena ondundu Sion, ihe Aamoabi otaa ka lyatagulwa ya fa iiyagaya tayi lyatelwa muuhoho.


text:
Otaa ka lapa nomaako gawo ya fa taa yogo ontente, ihe Omuwa ote ke ya fupipika, niikaha yawo otayi ka nemanana.


text:
Esiku onali ya, uuna aantu taa ki imba ekandanga mevi lyaJuda taa ti: “Oshilongo shetu osha kola! Kalunga mwene ota gamene omakuma gasho!


text:
Okwa fupipike mboka ya li tayi inomo; okwa kumuna po oshilando shawo sha kola, nomakuma gasho okwe ga nyanyulile montsi.


text:
Omwenyo gwandje ogwe ku yuulukwa uusiku, moontundumene ombepo yandje tayi ku kongo. Uuna to pangula evi naantu yalyo, ayehe otaa ka koneka uuyuuki.


text:
Nando to sile aakolokoshi ohenda, itaa koneke nando uuyuuki. Moshilongo nando mu kale aayuuki, aalunde otaa kolokosha owala; otaa tindi okudhimbulula uunene woye.


text:
Aatondi yoye itaa tseya kutya oto ke ya geela. Omuwa, ya sitha ohoni nou ya dhenge; naa adhike kegeelo we li ya longekidhile. Ya ulukila, nkene u hole aantu yoye.


text:
Ngashingeyi oya si noitaa ka kala we ye na omwenyo. Oomwenyo dhawo oya topoka nadho, itadhi ka yumuka we, oshoka owe ya geele e to ya hanagula po. Kape na we ngoka te ya dhimbulukwa.


text:
Omuwa, ongoye wi indjipalitha oshigwana shetu, owa taandelitha oshilongo shasho koombinga adhihe, naashika oshe ku etele esimano.


text:
Otwa li muuwehame woshitheta, ihe mokuvala otwa fa twa vala ombepo. Inatu mona esindano lyoshilongo shetu, inatu tompola sha.


text:
Oonakusa yoye otaa ka ninga omwenyo ishewe! Omidhimba dhawo otadhi ka yumuka. Ayehe mboka ya kotha moombila, otaa ka penduka nokwiimba ekandanga. Ngashika omume tayi tutike evi, osho Omuwa ta ka mwenyeka mboka ya sa nale.


text:
Ne aantu yandje, indeni momagumbo geni, mu iyedhilile mo. Holameni okathimbo, manga ondjahi yaKalunga tayi pitilile po.


text:
Omuwa ote ya ta zi monkalelo ye, a geelele oonakukala kombanda yevi oondjo dhawo. Aadhipagi mboka ya dhipaga aantu meholamo kombanda yevi, otaa ka hololwa, nevi itali ka holeka we mboka ya dhipagwa.


text:
Esiku ndyoka Omuwa ota ka leka egongamwele lya tsa nekukutu, a tse nalyo Leviatan, eyoka ndyoka li na ontuku, Leviatan, eyoka ndyoka hali nifauka nokungolyauka, evovo lyomefuta, note li dhipaga po.


text:
“Otandi shi langele e tandi shi tekele omeya ethimbo alihe. Uusiku tandi shi tonatele nomutenya tandi shi keelele, pwaa kale ngoka te shi yono po.


text:
Oshitsambe itandi shi geele we. Ngele osha mena owala omano noondjoho, otandi dhi vudha mo noku dhi fika po.


text:
Ihe aatondi yaantu yandje ngele oya hala egameno lyandje, naa hangane nangame. Eeno, naa hangane nangame.”


text:
Momasiku tage ya oluvalo lwaJakob otalu ka tsama ngaashi omuti, Israel ota ka temuna oongala nokututuma. Evi otali ka udha iiyimati mbyoka taa imitha.


text:
Uulunde waIsrael otau ka dhimwa po ashike, ngele omamanya giiyambelo yoshipagani taga ka tatulwa ga ninge ga fa omamanya gokaalaka ga nyanyulwa, noitapa thigala nando oshiyambelo shiitsinino nenge iiyelekela yoshikalungakiintu Asheera.


text:
Oshilandohote osha ningi omakulukuma gowala. Osha mbugalekwa sha fa eputu lyowala. Osha ningi uunapelo wiimuna, moka tayi gondjo e tayi gugula mo.


text:
Iitayi yomiti nge ya kukuta, otayi teka ko, naakiintu otaye yi tyaya po, yi ninge iikuni. Molwaashoka aantu kaa uvite ko, Kalunga Omushiti gwawo ite ya sile ohenda nenge e ya uvitile ando olukeno.


text:
Mesiku ndyoka, okuza kuEufrat sigo okongamba yaEgipiti, Omuwa ota ka gongela aantu ye oogumwe noogumwe a fa omuntu ta yele iilya te yi yoolola metutu.


text:
Uuna esiku ndyoka nali ya, enkuma otali ka hikwa, li ithane Aaisraeli ayehe aapongekwa kuAssur nokuEgipiti. Otaa ke ya notaa ka longela Omuwa muJerusalem kondundu ye ondjapuki.


text:
Yaye ngoye, shilongo Israel! Esimano lyoye otali ka ganya lya fa iishani yoongala komitse dhaawiliki yoye oonkolwi. Omitse dhawo odha gwayekwa tadhi nika nawa, ihe oya gwila po ya kolwa.


text:
Omuwa okwa longekidha omuntu gwontumba ngoka e na oonkondo e ya ponokele, ngoka te ya kolokele a fa oshikungulu shoompawe, a fa epoola lyomvula. Ongaashi omvula kataula nefundja ota ka mbolokotela oshilongo.


text:
Esimano lyaawiliki oonkolwi otali ka kana po lya fa ekuko lyoondhiye pethimbo lyadho, dha toononwa nodha liwa ko pethimbo lyetiligano lyadho.


text:
Esiku otali ya, uuna Omuwa Omunankondoawike ta ka kala a fa oshishani shoongala kaantu ye oonakuhupako.


text:
Ota ka gandja euvoko lyuuyuuki kaatokolihapu e ta koleke aakeeleli yomiyelo dhoshilando dhaa matukilwe.


text:
Eeno, naahunganeki pamwe naayambi ohaa kolwa taa tengenya. Oyi idhenga mo momaviinu notaa kolwa taa tantala uutse wa pwa ko. Omoluunkolwe aahunganeki otaa puka momamoniko, naayambi otaa nyengwa okutokola iiyetwapo mbyoka taa etelwa.


text:
Otaa nyenyetele ndje taa ti: “Olye ta ka pewa omayele komulumentu nguka? Olye ta pumbwa elaka lye? Otali opalele owala uuhanona mboka hau yamu!


text:
Ngele itamu pulakene ndje, nena Kalunga ote ke mu nongekitha kaantu taa dhuma elaka ekwiilongo, ye mu longe oshilongwa nelaka tali kokoma.


text:
Omolwaashoka Omuwa te ke mu longa ondanda nondanda, omukweyo nomukweyo, oshilongwa noshilongwa. Nena otamu ka tantala monkatu kehe tamu katuka. Otamu ka tosholwa iilalo, tamu gwile mekelo notamu ka kwatwa po oonkwatwa.


text:
Ngashingeyi ne aahuni, one tuu mboka tamu pangele Jerusalem notamu lele aantu yasho, pulakeneni shoka Omuwa ta ti.


text:
Otamu itanga tamu ti tse neso otu uvathana, otwa adha eziminathano nuuyuni wokuusi. Otamu inekele oshiponga tashi mu hunutha, uuna nashi ke ya, oshoka ne omwi itula iifundja notamu ikotokele mu hupe aniwa.


text:
Omuwa Omupangeliawike ota ti: “Pulakena, otandi tula muSion emanya lya simana, emanya lya hogololwa, emanya lyokolonela okuninga ekankameno lya kola nolya pama; ngoka i itaala, iha tenguka.


text:
Uuyuuki otau ka ninga oshiyelekithongodhi, noshili otayi ningi ongodhi yoshumbu.” Iikungulu yoompawe otayi ka komba po iifundja ayihe mbyoka mwi inekela, nefundja tali ka kungulula po egameno lyeni.


text:
Euvaneno ndyoka mwa uvanena neso, otali ka kuthwa po neziminathano lyeni noshaasi otali dhimwa po. Uuna oshiponga tashi ka tukuka, otamu ka gwilililwa po.


text:
Otashi ke mu kwata, tashi ya nofu nanofu, ongula nongula. Otamu ke shi humbata omutenya nuusiku. Onkundana ompe kehe ya zi kuKalunga, otayi ka eta eshololo.


text:
Otamu ka fa omulumentu ngoka ta kambadhala okulala mombete yoshingumbulila; ita vulu okutaandela, nekumbyatha efupi itali gwana.


text:
Omuwa ota ka kondja, ngaashi a ningile kondundu Perazim nomesilu lyaGibeon, opo a gwanithe shoka a dhiladhila a longe. Ota ka gwanitha iilonga ye tayi halutha, iilonga ye yomeholeko.


text:
Inamu dhina elondodho tandi li mu pe! Ngele tamu shi ningi, otashi ke mu dhigupalela okuya ontuku. Ondu uvu eutho lyOmuwa Omunankondoawike lyokuhanagula po oshilongo ashihe.


text:
Ngele a mana okupulula, ota kunu mo ombuto yiimeno ngaashi yodiili noyookumina, ta kunu oompa dhosiima nodhiishokelya nokomunkulo gwepya ota kunu ko osiima yoombo ndatu.


text:
Ita longitha omuhi omunene a yungule oodiili nenge ookumina, aawe, ota longitha oshiti oshipu sho opalela iimeno mbika.


text:
Uunongo mbuka auhe owa zi kOmuwa Omunankondoawike. Oye omunandunge ta nongeke uunongo, notau tompola ayihe.


text:
Yaye Ariel, Ariel, oshilando shokukala David! Gwedheni omumvo komumvo omukwawo, niituthi nayi dhanwe pethimbo lyayo.


text:
Kalunga ota ka undulila Ariel oshiponga. Oshilando otashi ka kala shu udha elilagano netakumo, otashi ka kala sha fa oshiyambelo shi li metente lyombinzi.


text:
Jerusalem otashi ka fa oshiluli tashi kambadhala okupopya shi li mevi, ewi otali uma tali zi montsi yevi.


text:
Jerusalem, aakwiilongo ayehe mboka taye ku matukile, otaa ka pepwa po ya fa ontsi yevi, nomatangakwiita gawo omatilithi otaga pepwa po ga fa etutu. Ohaluka manga inaashi tegelelwa,


text:
Omuwa Omunankondoawike ote mu mangulula nomipwalakato, omakakamo gevi noshihomo oshinene. Ota tumu ombepo yepukutula, oshikungulu nomulilo hagu lyana.


text:
Nena omatangakwiita agehe giigwana tayi kondjitha oshilando shoshiyambelo shaKalunga ye shi kondeka noku shi ponokela, otaga ka kana ga fa ondjodhi, ongaashi oshinima tashi hehelele uusiku.


text:
Iigwana ayihe mbyoka tayi gongala yi ponokele Jerusalem, otayi ka kala ya fa omulumentu a sa ondjala, ta yaguma ta li e ta penduka kondjala, nenge ya fa omuntu a sa enota ta yaguma ta nu, nomokupenduka kwe okwa kangwa kenota.


text:
Ifalii ko utale mu ninge aagoya! Hedhii ko utale mu ninge aaposi! Kolweni, nando inamu nwa omaviinu! Tantaleni, nando inamu nwa omagongo!


text:
Omuwa okwe mu kumukitha nokwe mu kothitha oomposi oondhigu. Aahunganeki oyo ya li ye na okukala omeho goshigwana, ihe Kalunga okwe ya posipaleke.


text:
Efatululo lyemoniko lyehunganeko kehe otali mu holekwa; otali ka fa embo lya hotekwa oshihotekitho. Ngele to li pe omuntu e shi kulesha e to mu pula, e li ku leshele, ota ka tya, ita vulu, oshoka olya hotwa.


text:
Ngele to li pe omuntu ngoka kee shi kulesha e to mu pula, e li ku leshele, ota ka yamukula kutya ita tseya sha.


text:
Omuwa okwa ti: “Aantu mbaka ohaa ya kungame nomilungu dhawo notaa simaneke ndje nomakana gawo, ihe oomwenyo dhawo odhi li kokule nangame. Elongelokalunga lyawo lyokulongela ndje olya tungwa owala komautho gaantu.


text:
Omolwashoka tandi ya halutha niikumitha tayi hukakana yo inaayi tegelelwa. Uunongo waanongo otau ka kana, noondunge dhaanandunge otadhi ka shunduka.”


text:
Yaye mboka taa kambadhala okuholeka Omuwa omadhiladhilo gawo. Otaa tsakanitha oompangela dhawo meholamo notaa dhiladhila kutya kape na ngoka te ya mono nenge ta tseya shoka taa ningi.


text:
Yaye uulayi wawo! Oshike shi vule oshikwawo, omuhongi gwiiyuma nenge eloya? Ope na tuu oshiyuma tashi lombwele omuhongi gwasho tashi ti: “Hangoye wa honga ndje.” Nenge shi mu lombwele shi tye: “Ku shi shoka to ningi.”


text:
Uuna esiku ndyoka tali ya, ombolo otayi ka uva embo tali leshwa mokule, nomuposi, ngoka a kala momilema, omeho ge otaga tonata nota mono ko.


text:
Ndika otali ka ninga ehulilo lyaamboka haa hepeke yakwawo nohaa dhini Kalunga. Omulunde kehe ota ka hanagulwa po.


text:
Kalunga ota ka yonagula po ayehe mboka haa hokola yakwawo, mboka haa keelele okugeelwa kwaakolokoshi naamboka haa popi iifundja ya goyokithe uuyuuki.


text:
Omolwashoka Omuwa, Kalunga kaIsrael, ngoka a hupitha Abraham muudhigu, ta ti ngeyi: “Aantu yandje, itamu ka sithwa we ohoni, niipala yeni itayi ka pemba we kohoni.


text:
Sho tamu tala aanona mboka tandi ye mu pe, nena otamu ka tseya kutya ongame Kalunga kaIsrael omuyapuki. Otamu simaneke ndje notamu kala nokutila ndje.


text:
Omuwa okwa popi a ti: “Yaye mboka haa lele Juda, oshoka oya tsile ndje ondumbo. Otaa landula oondunge inaadhi za mungame. Otaa hangana ehangano tali kondjitha ehalo lyandje nokundumbila oondjo mumwe.


text:
Otaa ka konga ekwatho kuEgipiti yo inaa pula ndje. Oya hala Egipiti li ya popile, nomukwaniilwa gwalyo e ya gamene.


text:
Aajuda otaa ka pongola, sho yi inekela oshigwana shaa shi kwiinekelwa, oshigwana shoka tashi nyengwa oku ya kwatha.”


text:
Ndika elaka lyaKalunga tali popi iithitukuti yomombuga kuumbugantu tali ti: “Aakalelipo otaye ende taa taakana oshilongo shi na iiponga, oonime, omayoka guuzigo niikoko hayi tuka. Otaa kutile omilongelo dhi na ondilo kuusino nokoongamelo dhawo, ye dhi fale koshigwana itaashi vulu oku ya kwatha.


text:
Ekwatho ndyoka Egipiti te li gandja, itali tompola sha. Onkee nda luku Egipiti oshilukadhina ‘Munalwango lwa mwenekwa.’ ”


text:
Kalunga okwa lombwele ndje, ndi nyolele membo onkalo yaantu, sho shi kale ehokololo tali holola kutya yo aawinayi.


