# verses

text:
Otaa ganda aahunganeki ya mwene. Otaa ti: “Inamu tu lombwela uuyuuki mboka. Tu lombweleni shoka twa hala tu uve. Etheni tu kale nomafafaeko getu.


text:
Zii po putse, inamu tula omandangalati mondjila yetu. Tse inatu hala okuuva, sho tamu popi Kalunga kaIsrael omuyapuki.”


text:
Ihe Kalunga kaIsrael omuyapuki ota popi ta ti: “Ne kamu na ko nasha naashoka tandi mu lombwele nomwi itula ekuni mekoto.


text:
Otamu ka nyanyulwa mwa fa oshuma sheloya sha tatuka nayi, noshikangwakangwa shokuhumbata omulilo nenge shoku ka talitha omeya kiipeleki, osho ngaa inaashi hupa po.”


text:
Omuwa Omupangeliawike, Kalunga kaIsrael omuyapuki, ota lombwele oshigwana ta ti: “Galukeni, itedhululeni ne mu inekele ndje meimweneneno, notamu kala mu na oonkondo e tamu hupithwa.” Ihe ne omwa tindi oku shi ninga.


text:
Omwa dhiladhila, mu ye ontuku aatondi yeni mwa kayila uukambe u na ondapo. Eeno, omu li mondjila, efadhukopo otamu li vulu! Omwa dhiladhila, uukambe weni ou na ondapo shili, ihe mboka taye mu tidha, oye mu vule!


text:
Eyuvi lyomune otali ka ya ontuku, nge tali mono omukwiita gumwe gwomaatondi naakwiita yatano oya gwana oku mu fadhukitha po amuhe. Kape na nando ogumwe gwomomatanga geni ta thigala po, shila epandela alike tali kala kondungu yondundu.


text:
Natango tuu Omuwa ota tegelele e mu sile ohenda. Okwi ilongekidha e mu sile olukeno, oshoka aluhe oha ningi ashike shoka shu uka. Aanelago oyo mboka ye mu inekela.


text:
Ne aantu mboka mwa kala muJerusalem, itamu ka lila we. Omuwa oye omunamutimahenda; uuna tamu mu kugile onkugo, ote mu kwatha.


text:
Omuwa ote mu pititha momathimbo omadhigu, ihe oye mwene ta ka kala mo oku mu longa noitamu ka kala we noku mu konga.


text:
Nge tamu peguka mo mondjila mu ye kolulyo nenge kolumoho, otamu ka uva ewi konima yeni tali ti: “Ondjila oyo ndjika. Yi landuleni.”


text:
Otamu ka kutha iimenka yeni ya kolongwa noshisiliveli niimenka ya kolongwa noshingoli e tamu yi ekelehi ya fa onyata notamu igidha tamu ti: “Ukeni hwii!”


text:
Nongele mwa kunu oombuto dheni, Omuwa ota ka lokitha omvula e dhi menithe dhi koke, notamu ka mona eloolo lyeteyo, niimuna yeni tayi ka kala nomaunapelo ga andjuka.


text:
Esiku ndyoka uuna omapopilongulu gaatondi yoye taga kwatwa po, naantu yawo taa dhipagwa po, omilonga dhomeya otadhi ka tondoka tadhi kunguluka tadhi zi koondundu adhihe nokiikulundundu ayihe.


text:
Omwedhi otagu ka minikila gwa fa etango, netango otali ka yelelela li vule shito luheyali, uuyelele wa fa womasiku gaheyali wa gongelelwa esiku limwe. Mbika ayihe otayi ka ningwa, Omuwa sho ta manga nota aludha iilalo yaantu ye.


text:
Oonkondo dhOmuwa nesimano lye otali imonikila oshinano oshile. Omulilo nolwithi otayi holola ondjahi ye. Ota popi, noohapu dhe odha hwama omulilo.


text:
Omufudho gwe ogwa fa efundja tali kungulula po ayihe. Otagu kombo po iigwana notagu hulitha po omadhiladhilo gayo omawinayi.


text:
Ihe ne, aantu yaKalunga, otamu ka kala mu na elago notamu ki imba, ngaashi hamu ningi moshituthi oshiyapuki uusiku. Otamu ka kala mu na elago mwa fa mboka taa ende nokuhika oohiya yu uka kotempeli yOmuwa, omupopili gwaIsrael.


text:
Omuwa ota ka uvithitha ko omuntu kehe embolongondjo lyewi lye, opo a kale u uvite oonkondo dhondjahi ye. Otaku ka kala omalaka gomulilo, omipwalakato miikogo, omvula yepoola noyoompawe.


text:
Omuwa nge te ya dhenge ishewe niishewe, nena aantu otaa kala taa hiki oontunda nuuharpa. Kalunga mwene ta ka kondjitha Aayassur.


text:
Onalenale ndjoka eziko enenenene olya longekidhwa li kale li na ehwamo tali fike po omupangeli gwaAssur. Oli li po eleeleka nolya mbwalangandja, lya longelwa iikuni oyindjiyindji. Omuwa ota ka fudha omufudho gwomulilo notagu yakitha ehwamo lyagwo.


text:
Yaye mboka taa yi kuEgipiti ya ka konge ekwatho! Oyi inekela omatangakwiita gaEgipiti ga kola — uukambe, omatembakwiita naakwiita. Ihe yo inaa inekela Omuwa, Kalunga kaIsrael omuyapuki, nenge ye mu galikane, e ya kwathe.


text:
Oku shi shi shoka ta ka longa. Ota ka tuma oshiponga. Ota kondjitha aatondi ye nokugeela mboka haye ya popile.


text:
Aayegipiti kaye shi Kalunga, oyo aantu yowala. Uukambe wawo owo onyama, kau shi ombepo. Omuwa nge ta ningi po sha, oshikwathi otashi ihata po, noshigwana oshikwathwa otashi gwile po. Ayihe iyali otayi yonwa po.


text:
Eeno, shika osho naanaa shoka Omuwa a lombwele ndje a ti: “Ngaashi onime nenge okanimegona taka gonene poshihakanwa shako, nando oku ze ongundu yaasita taye ka kugile onkugo ye ka kondjithe, itaka zi po kekudhilo lyomawi gawo nenge ka keelelwe kokwiigidha kwawo. Osho ngame Omuwa Omunankondoawike tandi ka kulukila pohi, ndi ka kondje olugodhi kondundu Sion nokondungu yayo.


text:
Ngame, Omuwa Omunankondoawike, otandi ka gamena Jerusalem notandi shi popile, naanaa ngaashi ondhila tayi tengelele poshihandhila shayo, yi gamene uudhilona wayo.”


text:
Omuwa okwa ti: “Aaisraeli ne, omwa yona kungame nomwa kondjitha ndje. Ihe ngashingeyi galukileni kungame.


text:
Ethimbo otali ya, uuna ne amuhe tamu ka ekelahi iimenka yeni yuulunde mbyoka mwa hambula moshisiliveli nomoshingoli.


text:
Assur otashi ka hanagulwa po kiita, ihe hakaantu. Aayassur otaa ka ya ondapo yolugodhi, naagundjuka yawo otaa ka ninga aapika.


text:
Omupangeli gwawo ota ka ya ontuku ta kukuma, naambala otaa ka sholola notaa thigi po omapandela gawo golugodhi.” Omuwa oye a popi — Omuwa tuu ngoka ta longelwa muJerusalem, oye ngoka omulilo gwomafikilondjambo gwa tema muSion.


text:
Omulumentu kehe ota ka kala eshigo lyokushiga ombepo negameno kiikungulu. Otaa ka fa omilonga dhomeya tadhi tondoka mombuga, ya fa omuzile gwetayimanya enenenene mevi lya notelwa.


text:
Omugoya oha popi uugoya, ta dhiladhila okulonga iihuna. Shoka ta ningi naashoka ta popi, otashi sheke Omuwa, noiha palutha aasindjala nenge a pe aanotelwa ya nwe.


text:
Omunamakoto oku na uuwinayi noha longo uukolokoshi; ota gana a yone po oohepele niifundja noku ya imba okukala nuuthemba wawo.


text:
Ngashingeyi omu li nawa mu na ombili, ihe omumvo tagu ya pethimbo ngaandika otamu ka kala meihupulo, oshoka itaku ka kala we elikolo lyomandjembele, netoonono lyiiyimati kali ko we.


text:
Ne omwa kala melalangali inaamu piyaganekwa nando okusha, ihe ngashingeyi kaleni mwa kakama kuumbanda! Ihuleni oonguwo dheni ne mu zale omahahi moombunda dheni.


text:
Omano nokano kaKahandja ka mena mevi lyaantu yandje. Lilileni omagumbo agehe ngoka ga li ge na aantu aanelago noshilando shoka sha li melalangali.


text:
Nuuwa wo wene otau ka thigwa po, noshilandopangelo otashi ka ninga eputu. Omagumbo nomapopilongulu ngoka ge ya gamene, otaga ka ninga omakulukuma sigo aluhe, nkoka uusinokuti tau nuka omalondo, niimuna tayi ka mona omaunapelo.


text:
Omuwa ote ke tu tumina Ombepo ye polumwe. Evi lya shunduka otali ka kala lyo ondoka, nomapya taga ka valeka.


text:
Aanelago one mboka tamu ka kuna pomatondokelo gomeya kehe, notamu ka kala mu na omaunapelo omawanawa goongombe nuusino.


text:
Yaye aatondi yetu! Oya yugu noya kotokele, nando kaku na ngoka e ya yugu nenge e ya kotokele. Ihe ethimbo lyawo lyokuyuga nokukotokela otali hulu po, noyo yene taa ka ninga omulape gwokuyugwa nokukotokelwa.


text:
Omuwa omunene ngiini! Oye ha pangele ayihe. Jerusalem ohe shi udhitha uuyuuki nuukwashili. Oha kolekele oshigwana omathimbo gasho.


text:
Aalumentu oofule otaa kugu onkugo. Aakalelipo yoshilongo mboka taa kambadhala ye ete ombili, otaa kugu ya lulilwa.


text:
Oonenendjila odha mbugala, kape na we aayendanandjila. Omauvathano oga tewa, nomaziminathano oga yonagulwa. Kape na omuntu ta simanekwa we.


text:
Oshilongo osha polimana sha mbugala. Omakuti gaLibanon oga ganya po, esilu lyaSharon lyo ondoka olya fa owala ombuga, muBaasha nokuKarmel omafo otaga yagumuka ko komiti.


text:
Omuwa ota lombwele iigwana ta ti: “Ngashingeyi otandi ikwatele ko. Otandi ka holola oonkondo dhandje kutya ongame lye.


text:
Otamu pangele oompangela dhaa na oshilonga naashihe tamu shi ningi, kashi na omwago. Ombepo yandje oya fa omulilo ngoka tagu mu lungunitha po.


text:
Aalunde yomuSion otaa kakama kehaluko. Otaa popi taa ti: “Epangulo lyaKalunga olya fa omulilo gwa tema sigo aluhe. Ope na tuu gumwe gwomutse ta ka hupa ko komulilo hagu lyana?”


text:
Otamu vulu okuhupa ko, ngele otamu popi notamu longo shoka shu uka. Inamu nyokoma oohepele noinamu taamba oombumbo. Inamu gama kumboka taa dhiladhila okudhipaga nenge okulonga uukolokoshi.


text:
Nena otamu ka kala mwaa na ombudhi yasha; otamu ka kala megameno mwa fa mu li mepopilongulu lya kola. Otamu ka kala mu na iikulya yokulya nomeya gokunwa.


text:
Uumbanda woye uukulu wokutila aafendelithi aakwiilongo naatonateli yooshungo otau ka kala owala momadhiladhilo.


text:
Tala utale Sion, oshilando moka hatu dhana iituthi yomalongelokalunga! Tala Jerusalem! Ehala olyevululuko ngiini lyokukala omuntu! Olya fa etsali ndyoka ihaali tenguka, oomboha dhalyo ihadhi dhikulwa mo noongodhi dhalyo ihadhi tokolwa.


text:
Omuwa ote ke tu ulukila eadhimo lye. Otatu ka kala pomilonga ominene nopomatondokelo gomeya, ihe oosikepa dhaatondi itadhi ka thayila mo.


text:
Oongodhi adhihe dhokooshumbu dhoosikepa odha yululuka, oothayila itadhi wapa okuyalalekwa! Otatu ka kwata po uuyamba auhe waakwiita aatondi yetu. Otaku ka kala oshindjishindji, noshilema otashi ka mona po oshitopolelwa shasho. Omuwa ye mwene ta ka ninga omukwaniilwa gwetu; oye te ke tu lela e te tu gamene.


text:
Ileni, ne iigwana ayihe! Gongaleni ne mu pulakene. Uuyuni auhe nane amuhe mwa kala kombanda yevi, ileni mu pulakene.


text:
Omidhimba dhawo itadhi ka fumvikwa; otadhi ka langathana nokwoolela nkoka nokunika; oondundu otadhi ka tiligana ombinzi.


text:
Etango, omwedhi noonyothi otadhi ka nyanyauka, sigo dha ningi ontsi. Ewangandjo otali ka gonywa lya fa ondhinga yembo, noonyothi otadhi ka gwa mo dha fa omafo taga yagumuka komiviinu nenge komikwiyu.


text:
Omuwa okwa longekidha egongamwele lye megulu, nongashingeyi otali ka dhipaga Edom, aantu tuu mboka ya pangulilwa okuyonwa po.


text:
Egongamwele lye otali ka gwayekwa ombinzi yawo noofu ngaashi ombinzi niinkene yoonzigona noyiikombo mbyoka hayi yambwa omafikilondjambo. Omuwa ota ka yamba omafikilondjambo ngaka moshilando Bozra; ota ka ninga omatselelo omanene moshilongo Edom.


text:
Aantu otaa ka gwila po ya fa oonyati oondumentu noya fa oontsezi oongundjuka, nevi otali ka tiliganekwa kombinzi nolya siikilwa kiikagadhi.


text:
Omilonga dhaEdom otadhi ka ninga ontopo yonka, nevi otali ka ninga osulufuli. Evi alihe otali ka pya lya fa oteya.


text:
Otali ka pya omutenya nuusiku, nolwithi otalu ka tsinagala mo aluhe sigo aluhe. Evi otali ka kala lya mbugala sigo omapipi nomapipi, nokape na we ngoka te ende mulyo sigo aluhe.


text:
Omahwiyu nomadhilakola otaga ka lala oshilongo. Omuwa ote ke shi mbugaleka ishewe, ngaashi sha li nale peshito.


text:
Omano noondjoho otadhi ka mena mo moongulumbala adhihe nomiilando yomadhingililokuma, nuuyandje nomahwiyu otaga ka kala mo.


text:
Iiyaluhwa ohayi tsakanene mo nomambungu, niikombo iindandi ohayi igidhathana. Evukule lyomomilema omo tali ya li konge omulalo.


text:
Omahwiyu otaga tungu mo iihandhila yago e taga valele mo omayi, taga tendula uuhwiyugona wago e tage u paluthile mo. Oontsa oko tadhi ka gongala, onkwawo ponkwawo.


text:
Shi konakoneni membo lyOmuwa lyiishitwa yi na omwenyo ne mu leshe shoka tali ti. Kape na nando oshimwe shomiishitwa mbika tashi kana po noshaa na oshikwawo. Omuwa okwe shi popi shi ningwe; oye mwenemwene te ke yi gongela.


text:
Ombuga otayi ka imba nokuligola kenyanyu; otayi ka opala ya fa oondundu dhaLibanon notayi ka ondoka ya fa omapya gokuKarmel naSharon. Aantu otaa mono eadhimo lyOmuwa, otaa tala uunene noonkondo dhe.


text:
Lombweleni ayehe mboka ya tyololoka tamu ti: “Ikoleleni, inamu tila!” Kalunga ote ya e mu mangulule, ote ya a pangule aatondi yeni.


text:
Oshitiningili otashi ka nuka ngomenye, nelaka lyoshikokoma otali imbi kenyanyu. Omeya otaga ka tsipuka mombuga, nomontale otamu ka tondoka omilonga.


text:
Ehekevi lya pupyala otali ka pola, nomalondo otaga ka ninga omadhiya goothithiya. Pokuma pwa li pwa kala oombandje, otapa mene omwiidhi, oombungu nomanenge.


text:
Otaku ka kala onenendjila ya lukwa Ondjila ondjapuki. Ondjila ndjoka ihayi endwa komulunde, naangoka te ende nayo, iha puka nando na kale omugoya.


text:
Itamu ka kala oonime; kape na iilikama iigeyi tayi tokola ondjila ndjoka. Ayehe mboka Omuwa e ya mangulula, otaa ka shuna kaandjawo nondjila ndjoka.


text:
Aakulilwa yOmuwa otaa ka galuka. Otaa yi muSion nokuligola, enyanyu lyaaluhe otali adhima miipala yawo. Etunduluko nenyanyu olye ya kola, oluhodhi nomayemato kage po we.


text:
Momumvo omutimulongo nomutine gwepangelo lyomukwaniilwa Hiskia, Sennakerib, omupangeli gwaAssur okwa matukile iilandohote yaJuda e te yi kutha ko.


text:
Okwa tumu elenga lye ekuluntu lya zi muLakish pamwe netangakwiita enene, li ka kondjithe omukwaniilwa Hiskia muJerusalem. Elenga olya kwata po ondjila yaatungi yoonguwo pomukanka gwomeya ngoka tagu kutha omeya mondama yopombanda.


text:
Aajuda yatatu oya yi yeke mu tsakaneke: elenga lyomuuwa Eliakim lyaHilkia, amushangampangu Shebna naamushangandjayi Joa yaAsaf.


text:
Elenga enene lyomupangeli gwaAssur olya ti kuyo: “Lombwela Hiskia kutya omupangeli omunene gwaAssur ota ti ngeyi: ‘Einekelo lyoye olyo okwiinekela shike?’


text:
Otandi ti: ‘Moohapu dhanathangwa ohamu zi tuu omayele noonkondo pethimbo lyiita? Ngoye owi inekela lye, sho wa tsile ndje ondumbo?


text:
Ngiika owi inekela Egipiti, ihe Egipiti olya fa enenge lya shandjuka tali tsu oshikaha shomuntu ngoka ti itsile ko. Omukwaniilwa gwaEgipiti osho a tya, ngele pe na ngoka te mu inekele.’ ”


text:
Elenga enene olya tsikile ko tali ti: “Nenge otamu lombwele ndje mu tye, otwi inekela Omuwa, Kalunga ketu? Hamba, Hiskia ina hanagula po nani omaha gokunonomena niiyambelo yOmuwa, sho a lombwele Aajuda nAajerusalem, ya simaneke oshiyambelo shimwe ashike?


text:
Medhina lyamwene gwandje, omupangeli gwaAssur, otandi mbetse nangoye. Otandi ku pe uukambe omayuvi gaali, ngele oto vulu oku u monena aakayili.


text:
Ngoye ito gwana nando okumatukila elenga limwe eshona lyokuAssur, ndele natango owi inekela Egipiti te ku tumine omatembakwiita naakayilinkambe!


text:
Eliakim, Shebna naJoa oya lombwele elenga ya ti: “Tatekulu, popya Oshiaramea, otu shi uvite. Ino popya Oshihebeli, aantu ayehe ye li kombanda yedhingililokuma otaye tu pulakene.”


text:
Elenga olya yamukula lya ti: “Oto dhiladhila kutya mwene gwandje okwa tumu ndje kumwene gwoye nokungoye amuke, ndi popye oohapu ndhika? Aawoo, ondi na okulombwela wo aantu mboka ye li kekuma, mboka ye na okulya omapumba gawo notaa nu omasita gawo naanaa ngaashi ne.”


text:
Elenga olya thikama po e tali igidha mOshihebeli tali ti: “Pulakeneni sho omupangeli gwaAssur te mu lombwele!


text:
Inamu pulakena Hiskia. Omupangeli gwaAssur ote mu lombwele, mu pite mo moshilando, mu ye pondje ne mu igandje. Amuhe otamu ka pitikilwa, mu lye omandjembele komiviinu dheni yene, oonkwiyu komikwiyu dheni yene nokunwa omeya momithima dheni yene,


text:
sigo omupangeli te mu fala moshilongo sha faathana nosheni, moka mu na iitsambe yomiviinu tayi gandja omaviinu nomu na iilya yokuninga iikwiila.


text:
Inamu tulwa muugoya kuHiskia, mu dhiladhile kutya Omuwa ote mu hupitha. Ookalunga yiigwana yilwe oya hupitha tuu iilongo yawo miikaha yomupangeli gwaAssur?


text:
Ookalunga yaHamat noyaArpad oye li peni ngashingeyi? Ookalunga yaSefarvaim oye li peni? Oya hupitha tuu Samaria?


text:
Uunake gumwe gwookalunga mbaka ya hupitha nando oshilongo shimwe shomuyo miikaha yomupangeli gwetu? Ndele nena oshike tashi mu dhiladhilitha kutya Omuwa ota hupitha Jerusalem?”


text:
Nena Eliakim, Shebna naJoa oya tuula oonguwo dhawo moluhodhi e taa zi po e taa ka lombwela omukwaniilwa shoka elenga lyokuAssur lya ti.


text:
Hiskia sho u uvu ehokololo lyawo, okwa tuula onguwo ye moluhodhi, a zala ehahi e ta yi kotempeli yOmuwa.


text:
Okwe ya tuma kuJesaja nelaka tali ti: “Esiku lyonena olyomalwa, olyegeelo nolyeshundulo. Otwa fa omukiintu ta thetwa, ihe ita vulu okupulumutha.


text:
Otandi ku uvithitha omupangeli onkundana ndjoka tayi mu galukithile koshilongo she mwene, nkoka tandi ke mu dhipagithila.’ ”


text:
Elenga lyaAssur olya mono kutya omupangeli a zi mo muLakish nokwa li ta kondjitha oshilando shopopepi Libna; onkee olya yi kuye.


text:
Onkundana ya adha Aayassur, oya ti kutya etangakwiita lyAayegipiti mewiliko lyomukwaniilwa Tirhaka gwaSudan oli li mondjila, li ya homone. Omupangeli sho e shi uvu, okwa tumu aatumwa komukwaniilwa Hiskia.


text:
Ye mu lombwele ngeyi: “Kalunga ngoka we mu inekela, okwe ku lombwele kutya ito ka ya miikaha yandje, ihe shika inashi ku tula muugoya.


text:
Ootatekulu oya hanagula po iilando Gosan, Haran naRezef noya dhipaga aantu yaBeteden mboka ya kala mu Telassar, ko kakwa li nando okalunga kamwe ta vulu oku ya hupitha.


text:
Omukwaniilwa Hiskia okwa taamba ontumwafo miikaha yaatumwa e te yi lesha. Okwa yi ihe kotempeli e ta aneke ontumwafo koshipala shOmuwa.


text:
“Omuwa, Kalunga kaIsrael, ngoka wa kuutumba koshipangelapundi shoye kombanda yaakerubi, ongoye awike Kalunga ngoka to lele iilongo ayihe yomuuyuni. Ongoye wa shiti egulu nevi wo.


text:
Omuwa, otse atuhe otwa tseya kutya aapangeli yaAssur oya hanagula po iigwana oyindji e taa ningi omavi gayo omaputu.


text:
Oya lungunitha po ookalunga kawo mboka kaaya li ookalunga nando, oyo iiyelekela ayike ya hongwa kaantu miiti nomomamanya.


text:
Owa tumu aatumwa yoye, u inenepekele ndje kutya ngoye nomatembakwiita goye agehe wa sindi oondundu oondeendeka dhaLibanon. Owi itanga to ti, owa komangele omiti omisendeli omile nomiti omikiperesi dho opala nowa thiki nomomaha gomuuleeleka momakuti.


text:
Jesaja okwa ti komukwaniilwa Hiskia: “Endhindhiliko lyaashika tashi ka ningwa, olyo ndika. Nuumvo nomumvo tagu ya omu na okulya oshinkumbwe ashike, ihe omumvo tagu ka landula ko otamu ka vula okukuna nokuteya iilya yeni, notamu ka tsika omiviinu e tamu li omandjembele.


text:
Oomboka taa hupile muJuda, otaa ka tsapuka ya fa iimeno tayi fala omidhi dhayo muule mevi e tayi imi iiyimati.


text:
“Omuwa okwa popi omupangeli gwaAssur ta ti: ‘Ite ya mo, a hite meni lyoshilando shika nenge a umbile mo nando oshikuti shimwe molugodhi. Kape na omukwiita e na ehuuyanza ta vulu okuya popepi noshilando, noshilando itashi tungilwa omutuni gwekondekela.


text:
Otandi popile oshilando shika e tandi shi gamene omolwesimano lyandje mwene nomolweuvaneko nde li uvanekele omuntu gwandje David.’ ”


text:
Omuyengeli gwOmuwa okwa yi kontanda yAayassur e ta dhipagele ko aakwiita 185 000. Sho kwa shi, oya adhika ya lala ya sa ayehe.


text:
Pomasiku ngeyaka Hiskia okwa kwatwa kuuvu uudhigu, konyala a se. Omuhanganeki Jesaja yaAmos okwa yi e ke mu talele po e ta ti kuye: “Omuwa ota ti: ‘Longekidha egumbo lyoye, oshoka ono si. Ito ka aluka we.’ ”


text:
a shune kuHiskia, e mu lombwele a tye: “Ongame Omuwa, Kalunga kahokulu David, ndu uvu egalikano lyoye nonda mono omahodhi goye. Otandi ke ku kaleka ko omimvo omulongo nantano u na omwenyo.


text:
“Otandi ku hupitha miikaha yomupangeli gwaAssur pamwe noshilando shika Jerusalem. Otandi ka popila oshilando shika.”


text:
Jesaja okwa yamukula a ti: “Omuwa ote ke ku pa endhindhiliko, a holole kutya ota dhiginine euvaneko lye.


text:
Omuwa ota ka shunitha omuzile monima oonkatu omulongo moshiulikithimbo shomukwaniilwa Ahas.” Omuzile nogwa shuna monima oonkatu omulongo.


text:
Onda dhiladhila kutya metifa lyokukalamwenyo kwandje otandi ka kulukila muuyuni wokuusi e tandi kuthwa ngaaka oshihupe shokukala ndi na omwenyo.


text:
Onda dhiladhila kutya itii ka mona we Omuwa, eeno, Omuwa gwandje omevi lyaanamwenyo. Itii ka ligamena we aana yaantu nenge ndi kale pamwe naamboka ye li kombanda yevi ndika.


text:
Omwenyo gwandje ogwa kuthwa mo nogwa adha ehulilo. Ongetsali lyaanahambo tali dhikulwa po, ongoshiyata tashi tetwa moongodhi dhokoshitungitho, sho sha pu okutungwa. Onda dhiladhila kutya Kalunga ota hulitha ndje po.


text:
Uusiku auhe onda kugu kuuwehame, oto ti onkoshi tayi kokota po omasipa gandje. Onda dhiladhila kutya Kalunga ota hulitha ndje po.


text:
Otandi kululula ongonguti. Omeho gandje oga ningi oshiwiwili, sho te ligamene kegulu. Omuwa, ondi na uudhigu, ila, u kwathe ndje!


text:
Otandi ti ngiini? Nenge ondi mu lombwele shike? Omwenyo gwandje ogwa lulilwa, noite vulu nando okukotha.


text:
Tala, oluhodhi olululu olwa shitukile ndje elago. Mohole yoye owa hupitha ndje, owa hili ndje moshilambo shekano. Oondjo dhandje adhihe ongoye we dhi umbile konima yoye.


text:
Oshoka ombila itayi vulu oku ku hambelela, uusi itau ku tanga. Mboka ya kulukile moshaasi, ihaa inekele uudhiginini woye.


text:
Aanamwenyo, eeno, aanamwenyo oyo taye ku hambelele, ngashika ngame tandi shi ningi nena. Oohe taa hokololele oyana oshili yoye.


text:
Omuwa, ongoye wa aludha ndje. Otatu hiki uuharpa e tatu ku imbile omahambelelo motempeli yoye omasiku getu agehe.


text:
Omukwaniilwa Hiskia okwe mu pula a ti: “Endhindhiliko olini po tali ulike kutya otii ka vula okuya motempeli?”


text:
Nena omuhunganeki Jesaja okwa yi komukwaniilwa Hiskia e ta pula ta ti: “Aantu mbaka oya zi peni noye ku lombwele shike?” Hiskia okwa yamukula a ti: “Oya zi koshilongo shokokule kuBabilonia.”


text:
Aajerusalem ya tseni omukumo. Ya lombweleni kutya ehepeko lyawo olya hulu, noondjo dhawo ngashingeyi odha dhimwa po. Onde ya geele egeelo lya gwana molwoondjo dhawo.”


text:
Ewi tali kolomoka tali ti: “Longekidhileni Omuwa ondjila mombuga! Paleleni Kalunga ketu epola montale!


text:
Omasilu agehe naga filwe po; oondundu adhihe nadhi kumunwe po. Iikulundundu nayi palwe, niisilukutumba nayi yelekanithwe.


text:
Ewi olya ti: “Uvitha!” Onda pula nda ti: “Nandi uvithe shike?” “Uvitha to ti: Aantu ayehe oya fa omwiidhi; nesimano lyawo olya fa oongala dhokelundu.


text:
Omwiidhi otagu kukuta, noongala otadhi ganya, uuna Omuwa te dhi pepithile ombepo. Aantu kaa vulathane nomwiidhi.


text:
Eeno, omwiidhi otagu kukuta, noongala otadhi ganya, ihe oohapu dhaKalunga ketu otadhi kala sigo aluhe.”


text:
Jerusalem, londa pombanda kondundu nou uvithe elaka etoye! Sion, igidha newi lyopombandambanda, u tomone onkundana ombwanawa! Kugagana shili ngoye ino tila! Lombwela iilando yaJuda kutya Kalunga kawo ote ya!


text:
ongomusita ta litha oshigunda she; oonzigona ote dhi gongele pamwe noku dhi humbata momaako ge; oonyali ote dhi sisidha nawa.


text:
Oku na tuu ngoka ta vulu okuyeleka efuta neshambekela, nenge a yeleke eyalelo nolundya lwe? Oku na tuu ngoka ta pungula ontsi yevi montungwa, nenge a vihe oondundu niikulundundu moshiviha?


text:
Oku na tuu ngoka ta vulu okulombwela Omuwa shoka e na okuninga? Olye ta vulu oku mu longa, nenge e mu pe omayele?


text:
Kalunga ota pula oondunge kulye, opo a tseye ye uve ko nokwiilonga kutya iinima ohayi ningwa ngiini?


text:
KOmuwa iigwana kayi na po sha; kuye oya faathana neta limwe lyomeya, iipuupuka moshiviha ya fa ontsi. Nge ta tumbu oontuntu, odho oompu dha fa owala ontsi.


text:
Iiyamakuti ayihe momakuti gaLibanon inayi gwana okuyambelwa Kalunga ketu, nomiti adhihe kadhi shi odhindji dhi ninge iikuni yokutema omulilo.


text:
Ita faathanitha noshimenka sha hongwa kiikaha yaantu, oshilonga shiiyela ya kolongwa noshingoli nosha tulwa mekota lyoshisiliveli.


text:
Omuntu ngoka ita vulu okulanda oshisiliveli nenge oshingoli, ota hogolola omuti gu na olute lwa kola. Ota ka konga onkulungu, a honge oshiyelekelakalunga, shi dhikwe itaashi tenguka.


text:
Owa shitwa kungoka a kuutumba koshipangelapundi mookathele mwi handiyaka yeyalelo; aantu kombanda yevi oya fa uudhidhi. Egulu ote li yala lya fa onguwo, ote li alele ngetsali lyokukala mo.


text:
Oya fa iimeno opo ya tsikwa, opo tayi tsapuka omidhi. Omuwa nge a pepitha ombepo, otaa pepuka po, taa yi ombepo ya fa etutu.


text:
Tala owala utale kegulu! Olye a shiti oonyothi ndhoka wa tala? Oye ngoka te dhi enditha dha fa etangakwiita. Adhihe okwe dhi tseya nawa, nokehe yimwe ote yi tumbula kedhina lyayo! Oonkondo dhe oonenenene, odha kolelela nokape na ndjoka e yi hunutha po.


text:
Israel, omolwashike to ngungutula to ti, Omuwa ina tseya uudhigu woye nenge e ku kwathe, sho to hepekelwa uuyuuki?


text:
Ku shi shi nani? Nani ino shi uva kutya Omuwa oye Kalunga kaaluhe? Oye a shiti omakankameno gevi. Oye iha vulwa ye iha loloka. Owino ye oya nyengana okutseyika.


text:
Oye ta tsu omukumo oonakuvulwa naamboka yaa na oonkondo, oonkondo dhawo ote dhi indjipaleke odhindji.


text:
ihe mboka taa inekele Omuwa, ohaa mono oonkondo oompe. Oya fa oontsa tadhi yelutha omawawa pombanda; ohaa matuka yo itaa vulwa; otaye ende noitaa loloka.


text:
Kalunga ota popi ta ti: “Mweneni ne mu pulakene ndje, one oontuntu dhokokule! Ilongekidheni, tu ka kaleni moompangu; otamu kala mu na ompito yokupopya. Natu tokoleni, olye ngoka e li mondjila.


text:
“Olye ano ngoka e etele omusindani a ziilile kuuzilo nokwe mu ningi omusindani shaa nkoka ta yi? Olye te mu pe esindano, a sinde aakwaniilwa niigwana? Egongamwele lye otali ya dhengele pevi ya fa ontsi yevi. Iikuti ye otayi ya hwanukile ya fa iiyagaya tayi pepwa kombepo.


text:
Olye ngoka e shi longa nokwe shi toto? Olye u utha olweendo lwehistoli? Ngame, Omuwa, onda li petamekolela, ngame, Omuwa, otandi ka kala pehulilolela.


text:
“Aantu yokokule oya mono shoka nda longo; oya haluka nokukakama kuumbanda. Omolwashoka ya gongala e taye ya.


text:
Engomba otali kumike omuhambuli gwoshingoli, nomumbunzi gwoshimenka ota lombwele ngoka ta ndanda poshikalo ta ti: ‘Owa ninga nawa.’ Oyo notaa kwatele oshimenka peha lyasho noomboha.”


text:
“Ihe omuntu gwandje Israel, ngoye Jakob, ngoka nde ku hogolola, ngoye oluvalo lwakuume kandje Abraham,


text:
ngame onde ku kongolola kooha dhuuyuni; onde ku ithana ko koombinga dhokokulekule, nonde ku lombwele nda ti: ‘Ngoye omuntu gwandje.’ Inandi ku ekelahi nando, ihe onde ku hogolola.


text:
Ino tila — ongame ndi li pungoye! Ongame Kalunga koye — ino limbililwa! Otandi ku kankameke e tandi ku kwatha; otandi ku gamene notandi ku hupitha.


text:
“Ayehe mboka taa tsu ondumbo nangoye, otaa sithwa ohoni e taa sindika. Ayehe taye ku kondjitha, otaa ka sa po.


text:
Ayehe mboka ya li aatondi yoye, ito ke ya mona we, nando u ya konge. Ayehe mboka ye ku hingile iita, otaa ka pepuka po thilu.


text:
Omuwa ota popi ta ti: “Ino tila, ezinyo ngoye Israel, nangoye Jakob, okanima okashuushuu, oshoka ongame mwene tandi ku kwatha. Ngame Omuyapuki, Kalunga kaIsrael ongame tandi ku hupitha.


text:
Otandi ku ningi omuhi gwokunyanyagula gu na ondjundo. Oto ka nyanyagula oondundu noku dhi hanagula po; oondundu otadhi ka vundulwa dhi ninge ontsi.


text:
Oto ke dhi gunda mombanda; ombepo otayi dhi pepe po, notadhi ka halakanithwa koshikungulu. Nena ngoye oto ka kala u na enyanyu, oshoka ongame Kalunga koye; oto ka hambelela ndje, ngame Kalunga kaIsrael omuyapuki.”


text:
Uuna aantu yandje moluhepo lwawo taa kongo omeya, uuna oondaathelo dhawo dha kangala kenota, nena ngame Omuwa otandi ka yamukula omagalikano gawo; ngame, Kalunga kaIsrael, itandi ke ya etha nando.


text:
Otandi ka tondokitha omilonga miikulundundu yomamanya, noothithiya otadhi ka kunguluka momasilu. Ombuga otandi yi shitukitha omatope gomeya, nevi lya kalanda tandi li shitukitha omadhiya.


text:
Mombuga otandi ka tsika mo omisedeli, omithiya, omihombo nomiolivi. Oontale otadhi ka shituka omakuti gomikiperesi, omipopeli nomihongo.


text:
Aantu otaye ke shi mona notaa ka tseya kutya ngame Omuwa onde shi ningi. Otaa ka uva ko kutya Omuyapuki, Kalunga kaIsrael oye e shi eta po.


text:
Omuwa, omukwaniilwa gwaIsrael ota ti: “Ne ookalunga kiigwana, eteni huka oontamanana dheni, tumbuleni omatompelo geni.


text:
Ileni huka ne mu hunganeke shoka tashi ka ningwa, opo tu shi tseye, uuna tashi ka ningwa. Fatululileni oompangu iiningwanima yonale, ne mu tu lombwele kutya otayi ti ngiini.


text:
Tu lombweleni, onakuyiwa shoka tayi tu etele, opo tu ka tseye kutya one ookalunga! Longeni po uuwanawa nenge uuwinayi; tu tilitheni ne mu tu haluthe!


text:
“Onda hogolola omulumentu ngoka a kala kuuzilo otandi ke mu eta a homone ta zi kuumbangalantu. Ota ka lyata aapangeli ngaashi omunoko nongeloya lyomuhongi gwiiyuma.


text:
Olye gwomune e shi hunganeke, nkene tashi ka ningwa, opo tatu vulu okutya, omu li mondjila? Kape na nando ogumwe gweni a popi sha kusho; kape na ngoka u uva shoka tamu ti.


text:
Ngame Omuwa onda lombwele tango Sion onkundana; onda tumu omutumwa kuJerusalem a ka tye: ‘Aantu yeni otaa galuka! Eeno, otaye ya kegumbo!’


text:
Sho nda tala mokati kookalunga, kamu na nando ogumwe gwomuyo ta vulu okutya sha; kamu na nando ogumwe ta vulu okuyamukula omapulo gandje.


text:
Tala, ayehe oyo aaniifundja yowala, itaa vulu okuninga nando oshaashaa. Iimenka yawo kayi na omwago, ombepo yowala.”


text:
Omuwa ota ti: “Omupiya gwandje oye nguka, ngoka tandi mu nkondopaleke — Oye tuu ngoka nde mu hogolola, omuntu nde mu hokwa. Onde mu udhitha Ombepo yandje, oye nota ka uthila iigwana ayihe nuuyuuki.


text:
Oshihenguti sha tanduka ite shi nyanyagula nonyeka tayi tsina ite yi dhimi po. Ota ka uthila ayehe pauyuuki.


text:
Ita ka tenguka nenge a tyololoke; ota taandelitha uuyuuki kombanda yevi. Oontuntu dhomefuta otadhi tegelele elongo lye.”


text:
Kalunga okwa shiti egulu nokwe li alele; oye a yala nokwaaneka evi naayihe mbyoka yi li mo; aantu ayehe okwe ya pe omwenyo nomufudho. Ngashingeyi Omuwa Kalunga ota lombwele omupiya gwe ta ti:


text:
“Ongame Omuwa nde ku ithana e tandi ku koleke noku ku nkondopaleka, u tale, uuyuuki ngele otau gwanithwa tuu kombanda yevi. Omungoye tandi ka hangana naantu ayehe; mungoye otandi ka minikila iigwana.


text:
“Ongame awike Omuwa, Kalunga koye. Itandi gandja esimano lyandje kugulwe; itandi etha okusimanekwa kwandje ku ye kiimenka.


text:
Iinima nda hunganekithile nale, oya ningi yoshili. Ngashingeyi otii mu lombwele iinima iipeepeka, tandi shi ningi nokuli, manga inaayi ningwa.”


text:
Imbileni Omuwa eimbilo epe; mu imbileni ondjimbohambelelo, ooha ne dhuuyuni! Mu hambeleleni, one mboka hamu thayile kefuta; mu hambeleleni, iishitwa ayihe yomefuta! Imbeni oondjimbohambelelo, oontuntu ne dhomefuta none oonakukala mudho!


text:
Ombuga niilando yayo nayi tange Kalunga; omikunda dhaKedar nadhi mu hambelele! One mboka mwa kala moshilando Sela, igidheni nokuligola koondunga dhoondundu!


text:
Omuwa ota piti mo a ka kondje ngashika omukwiita ofule; okwi ilongekidha nokwa pupyalela olugodhi. Ota tsu onkalu, ta hiki ohiya yolugodhi; aatondi ye ote ya hololele oonkondo dhe.


text:
Kalunga ota ti: “Onda mwena unene ethimbo ele nda tya thilu. Ine yamukula nando aantu yandje. Ngashingeyi ethimbo lyokulonga lya thiki; otandi keme nda fa omukiintu ta thetwa.


text:
Otandi hanagula po iikulundundu noondundu, otandi kukutike omwiidhi nomiti. Omilonga otandi dhi shitukitha oontuntu nomatale otandi ga pwinike.


text:
“Otandi ka enditha aaposi moondjila inaaye enda mo nale. Omilema dhawo otandi dhi shitukitha uuyelele, nevi lyiisilukutumba otandi li ya yelekanithile. Ngaka ogo omauvaneko gandje, notandi ga tsakanitha pwaa na ekandakando.


text:
Ayehe mboka yi inekela iimenka, mboka taa galikana iiyelekela, aniwa ookalunga kawo, otaa ka fupipikwa nokusithwa ohoni.”


text:
Oku na tuu omuposi e vule omupiya gwandje? Oku na tuu ombolo yi vule omutumwa gwandje tandi mu tumu?


text:
Ihe aantu ye oya yugwa, oye edhililwa moondholongo noya patelwa moondjedhililo. Oya yugwa noya luwa, nokape na ngoka e ya mangulule.


text:
Olye a gandja po Jakob a luwe, naIsrael a yugwe? Oye Omuwa, ngoka twa yono kuye, oshoka inatu hala okulandula oondjila dhe nokuvulika kiipango ye.


text:
Okwe tu tilile ondjahi ye ya hwama niita iilulululu. Ondjahi ye oya tukulukile Israel ya fa omulilo; ihe ina ndhindhilika ye ina tseya sha.


text:
Omuwa ngoka e ku shiti, Jakob, oye tuu ngoka e ku umbu, Israel, ota ti: “Ino tila, oshoka onde ku kulila, onde ku ithana edhina lyoye, ongoye ogwandje.


text:
Ngele to pitile momeya, ondi li pungoye, nongele ku na omilonga dhomeya, itadhi ku ninginitha. Ngele to pitile momulilo, ito lunguna po, nomalaka gomulilo itage ku fike.


text:
Oshoka ongame Omuwa, Kalunga koye, Kalunga kaIsrael omuyapuki, tandi ku hupitha. Otandi gandja Egipiti iikulila yoye, Etiopia naSeba opeha lyoye.


text:
Molwashoka ou na ondilo momeho gandje, molwashoka owa simana nondi ku hole, otandi gandja aantu peha lyoye, yalwe ya ye pehala lyomwenyo gwoye.


text:
Ino tila — ondi li pamwe nangoye! “Oluvalo lwoye otandi ke lu kongolola kokule kuuzilo notandi ke lu tala ko kuuninginino e tandi lu eta kegumbo.


text:
Otii ka lombwela uumbangalantu u ya ethe ye ye, nuumbugantu u ya galule ye ye. Etheni aamwandjemati ye ye taa zi kokule, naamwandjekadhona taa zi kooha dhuuyuni.


text:
Omuwa ota ti: “Ithaneni aantu yandje koompangu. Oye na omeho, ihe oyo aaposi; oye na omakutsi, ihe oyo oombolo!


text:
Ithaneni iigwana yi ye koompangu. Olye gwomookalunga kawo ta vulu okuhunganeka onakuyiwa? Olye gwomuyo a hunganeke iinima yananena? Ookalunga mboka naa ete po oonzapo dhawo, ya holole kutya oye na oshili, ye ete etompelo lyoshili yoohapu dhawo.


text:
“Aaisraeli, one oonzapo dhandje; aantu yandje nde mu hogolola, opo mu tseye ndje ne mu itaale ndje nokuuva ko kutya ongame. Kaku na Kalunga a li ndje komeho, nokaku na ta ka landula ndje.


text:
Ongame nda hunganeke shoka tashi ka ningwa po nonde mu kwatha noku mu uvithila. Mokati keni kamwa li kalunga omukwiilongo a ningile ngeyi; one oonzapo dhandje kutya ongame Kalunga.


text:
Ongame Kalunga nosho te kala aluheluhe. Kaku na ngoka ta hunuka miikaha yandje; kaku na ngoka ta lundulula shoka tandi ningi.”


text:
Omuwa, Omuyapuki gwaIsrael, ngoka e mu hupitha ota ti: “Omolwoye tandi tumu iita yi matukile Babilon; otandi teyagula po omiyelo dhoshilando, nondigolo yaantu yawo otayi shituka onkugo.


text:
Okwe enditha etangakwiita enankondo sigo omehanagulo, etanga lyomatembakwiita nuukambe. Vwangu, oyo mbeyaka ya ningina, eeno, inaa anduka ko we; oya dhimi ya fa elapi lyolamba!


text:
Ihe Omuwa ota ti: “Inamu dhama miiningwanima yonale, inamu kakatela mumbyoka ya ningilwe nalenale ndjo.


text:
Taleni nawa iinima iipe opo tandi ke yi ninga. Otayi ningwa nokuli ngashingeyi — otamu vulu oku yi tala nena! Otandi kokola ondjila momakuti e tandi tondokitha omeya mombuga.


text:
Niithitukuti otayi ka simaneka ndje; oombandje noompo otadhi ka hambelela ndje, uuna tandi tondokitha omeya mombuga, ndi gandje omeya kaantu yandje aahogololwa.


text:
Iho etele ndje we oonzi dhomafikilondjambo; iho simaneke ndje we noontselelandjambo dhoye. Inandi ku tsika omutenge, ndi ku pule oondjambo dhiikulya nenge ndi ku piyaganeke, ndi pule omatsininondjambo.


text:
Ino etela ndje we omatsininondjambo nenge u geulukithe ndje noofu dhiimuna yoye. Ihe owa humbatitha ndje uudhigu woondjo dhoye nowa hepekitha ndje komayanagulo goye.


text:
Ihe natango tuu, ongame, eeno, ongame Kalunga tandi dhimi po omayonagulo goye omolwandje mwene, noondjo dhoye itandi dhi dhimbulukwa we.


text:
“Natu yeni koompangu, eteleleni eipopilo lyeni! Tuleni iihokolola yeni moompangu, mu monike aayelele!


text:
naaleli yeni ya shekitha uuyapuki wandje. Onkee onda hanagula po Israel; onde etha aantu yandje mwene ya shekwe.”


text:
Ongame Omuwa ngoka nde ku shiti; okuza kokuvalwa kwoye onde ku kwatha. Ino tila, oshigwana shandje Jeshurun, ngoye oluvalo lwaJakob nde lu hogolola.


text:
“Otandi ka poolela omeya mevi lya sa enota nokutondokitha omilonga puukukutu. Ongame tandi tilile Ombepo yandje kombanda yaana yeni nomayambeko gandje kombanda yoluvalo lweni.


text:
“Nguka ota ka tya: ‘Ngame ogwOmuwa,’ namukwawo oti iluku edhina Jakob. Natango gumwe ti inyolithitha koshikaha she oshitya ‘gwOmuwa’ e ta taamba edhina Israel.”


text:
Omuwa, omukwaniilwa nOmukulili gwaIsrael, Omuwa Omunankondoawike ta ti: “Ongame omutango nongame omuhugunini. Kaku na we Kalunga ponto yandje.


text:
Oku na tuu ngoka ta vulu okulonga shoka nda longo? Olye a hunganekele ayihe mbyoka ya ningwa okuza konale ndjoka sigo opehulilo lyomathimbo?


text:
Inamu tila, ne aantu yandje! Omwe shi tseya kutya okuza kuuyuni wonale sigo ongashingeyi onda hunganeke ayihe mbyoka yi na okuningwa, none oonzapo dhandje. Oku na tuu kalunga gulwe? Oku na tuu kalunga gulwe omunankondo inaandi mu uva?”


text:
Ayehe mboka taa hongo iimenka, oyo oyowala, niikalunga mbyoka taa tanga, kayi na oshilonga. Mboka taa simaneke iikalunga, oyo aaposi nomagoya — otaa ka sithwa ohoni.


text:
Shaa ngoka te shi simaneke, ota ka fupipikwa. Aantu mboka taa hongo iimenka, oyo oyowala, kaye na omwago. Ya eteni koompangu — otaa ka haluthwa notaa sithwa ohoni.


text:
Omuhambuli ta kwata oshitenda e te shi tula momulilo. Omaako ge ge na oonkondo, otaga yelutha osilwa, a hambule oshitenda, shi ninge olupe. Sho te shi hambula, ota si ondjala nenota e ta loloka.


text:
Omuhongi gwiipilangi ota yeleke oshiti nota thaneke efano nompya. Ote shi hongo nepanda e ta tula omandhindhiliko nopasera. Ota ningi efano molupe lwomuntu noku li mbunza nawa, opo e li tule megumbo lye.


text:
Oku na okwiikomangelela omisendeli, opo e dhi longithe, nenge a hogolole omukiperesi nenge omwandi mokuti. Nenge oku na okutsika omupanda e ta tegelele omvula yi gu kokeke.


text:
Omuntu ta longitha iitayi yomuti tuu ngoka, yi ninge iikuni, noshiti te shi hongo oshimenka. Iitayi yimwe te yi huhulukwa po nokwiitelekela iikulya, manga iitayi yimwe te yi ningi kalunga, e mu simaneke.


text:
Iitayi yimwe te yi temitha omulilo, ta yotha nayo onyama e te yi li e ta kuta. Ota huhulukwa e ta ti: “Omulilo omwaanawa nguka! Omulilo gu na omuyenye ngiini!”


text:
Shoka sha hupu ko, ote shi hongo po oshimenka note shi inyongamene noku shi simaneka. Ote shi hambelele ta ti: “Ongoye kalunga kandje, hupitha ndje.”


text:
Aantu ya tya ngaaka aagoya okutseya shoka taa ningi. Kaye wete ko, oshoka otaa thithikile omeho gawo, nokaye uvite ko oshili, oshoka otaa pata oomwenyo dhawo.


text:
Inashi ya momadhiladhilo gawo yo kaye na oondunge nomayele ya tye ando: “Ee, iitayi yimwe nde yi tema po. Yimwe nda telekitha iikulya peziko nonda yotha onyama nonde yi li po. Oshihupe shoshiti onde shi hongo oshimenka. Ngashingeyi ongame nguka tandi shi inyongamene, endangalati lyoshiti.”


text:
Otashi ningi omuntu a fa ta li omutoko. Omatedho ge guugoya oge mu pukitha kutya ota kwathwa. Ita zimine ye mwene kutya oshimenka shoka a yelutha momaako ge, kashi shi kalunga nando.


text:
Omuwa ota ti: “Israel, ngoye oluvalo lwaJakob, dhimbulukwa iinima mbika, oshoka ongame nde ku shiti. Ongoye omupiya gwandje, nangame itandi ku dhimbwa.


text:
Otandi dhimi po omayono goye ngashika oshikogo, noondjo dhoye ngashika osheentsi shongula. Galukila kungame; ongame tandi ku hupitha.”


text:
Imbeni nokuhambelela, ne omagulu, oshoka Omuwa okwe shi ningi! Ligoleni, ne oombogo dhevi! Mbolongondjitheni oondjimbohambelelo, ne oondundu, oshoka Omuwa okwa kulile oluvalo lwaJakob, oye a hololele Israel eadhimo lye.


text:
Omuwa, omuhupithi gwoye, ngoka e ku shitile mela lyanyoko, ota ti: “Ongame Omuwa, Omushiti gwiinima ayihe. Ongame awike nda alele egulu nonda yala evi, ko kakwa li ngoka a kwatha ndje.


text:
Aayanekeli otandi ya ningi aagoya, nokukeelela omahunganeko gaakoneki yoonyothi. Oohapu dhaanongo otandi dhi goyokitha notandi holola kutya uunongo wawo owo uugoya.


text:
Ihe aapiya yandje nge taa hunganeke, uuna tandi tumu aatumwa ya holole omadhiladhilo gandje, omadhiladhilo nomahunganeko ngoka otandi ke ga tsitha ga ninge goshili. Ote lombwele Jerusalem kutya aantu yasho omo taa ka kala ishewe, niilando yaJuda kutya otayi ka tungululwa. Otandi ka tungulula omakulukuma gasho.


text:
Otandi popi Kores te ti: ‘Oye omuntu gwandje, oye ta gwanitha elalakano lyandje alihe.’ Ota ka tya: ‘Jerusalem nashi tungululwe,’ nokotempeli: ‘Omukanka nagu tamekwe.’ ”


text:
Omuwa okwa hogolola Kores a ninge omukwaniilwa! Okwa mu gwayeke a sinde iigwana; ote mu tumu, a kuthe aakwaniilwa kiipundi yawo. Omuwa ote ke mu egululila iiyelo yiilando. Omuwa ota lombwele Kores ta ti:


text:
“Ongame mwenemwene tandi ku palele ondjila, tandi yelekanitha oondundu niikulundundu. Otandi ka teya po omiyelo dhiiyela iikushu tandi tatula iiyedhilitho yadho yiiyela.


text:
Otandi ke ku pa omaliko gomomilema nuuyamba womomahala gomeholamo. Oto ka tseya kutya ongame Omuwa, Kalunga kaIsrael ngoka nde ku ithana edhina lyoye.


text:
Otandi ku langeke po, u kwathe oshigwana shandje Israel, oluvalo lwaJakob ndoka nda hogolola. Onde ku pe esimano enene, nando owa li inoo tseya ndje.


text:
“Ongame Omuwa; kaku na kalunga gulwe. Otandi ke ku pa oonkondo ndhoka to pumbwa, nando ngoye ino tseya ndje.


text:
Otandi shi ningi, opo shaa ngoka kooha dhuuyuni sigo okooha oonkwawo a kale e shi shi kutya ongame Omuwa nokaku na we kalunga gulwe.


text:
Otandi shiti uuyelele nomilema; ohandi eta eyambeko nethingano. Ongame, Omuwa, tandi ningi ayihe mbika.


text:
Otandi ka gandja esindano tali zi kegulu ngomvula; evi otali ke li taamba notali ka tsapuka emanguluko nuuyuuki. Ongame, Omuwa, tandi ka ningitha mbika.”


text:
Oshuma sheloya otashi vulu tuu shi tamanane nomuhongi gwasho, oshuma sho inaashi fa iikwawo ayihe? Eloya otali pula tuu omuhongi gwiiyuma shoka ta ningi? Oshiyuma otashi tamanana tuu kutya omuhongi gwasho ke na uunkulungu?


text:
Ope na tuu ngoka ta vulu okulombwela he kutya owa valela ndje shike? Nenge a tye kuyina, owa pulumuthile ndje shike?


text:
Omuwa omuyapuki, Kalunga kaIsrael omushiti gwe, oye tuu ngoka tu utha onakuyiwa. Ota ti: “Kamu na uuthemba, mu pule ndje aana yandje nenge mu lombwele ndje shoka ndi na okuninga!


text:
Ongame awike ngoka nda shiti evi nonda shitile ko aantu ya kale ko. Koonkondo dhandje onda alele egulu; otandi enditha etango, omwedhi noonyothi.


text:
Ongame mwene nda pendutha Kores a gwanithe elalakano lyandje, a longe uuyuuki. Otandi ukitha ondjila kehe te ende nayo. Ota ka tungulula oshilando shandje Jerusalem nota mangulula aantu yandje aapongekwa. Kape na ngoka e mu futu sha nenge e mu pe oombumbo ando, opo e shi ninge.” Omuwa Omunankondoawike oye e shi popi.


text:
Omuwa ota popi ta ti: “Uuyamba waEgipiti neliko lyaEtiopia otali ningi lyoye. Aalumentu aaleeleka yokuSeba otaa ka ninga aapika yoye; otaye ke ku landula taye ende ye li momalyenge. Otaye ku inyongamene yo taa hempulula taa ti: Kalunga oku li shili nangoye, oye awike, nokaku na we kalunga gulwe.


text:
Ihe Israel ota hupithwa kOmuwa, nesimano lye otali ka kala sigo aluhe; aantu ye itaa ka sithwa ohoni nando.”


text:
Okwa shiti egulu oye awike Kalunga! Oye a tholoma evi e te li umbu, okwe li pameke noku li kalitha ko. Ine li shita li mbugale, ihe ehala lyokukala aantu. Oye tuu nguka ta ti: “Ongame Omuwa, nokaku na kalunga gulwe.


text:
Inandi popya meholamo nenge ndi holeke elalakano lyandje. Inandi lombwela oluvalo lwaJakob: ‘Kongii ndje powalawala.’ Ongame Omuwa te popi oshili; tandi holola uuyuuki.”


text:
Omuwa ota popi ta ti: “Gongaleni, ileni, hedheni pamwe, aahupiko yomiigwana; holokeni koompangu! Aantu mboka kaaye shi sha, otayi iholola niimenka yawo yiiti notaa galikana ookalunga mboka itaa vulu oku ya hupitha.


text:
Ileni, mu tule iihokolola yeni moompangu; etheni aapopili ya pulathane omayele. Olye a hunganekele nale shoka tashi ka ningwa? Hangame Omuwa, Kalunga ngoka ta kulile aantu ye? Kaku na kalunga gulwe.


text:
Galukileni kungame ngashingeyi mu hupithwe, ne aantu yomuuyuni auhe! Ongame awike Kalunga, kaku na gulwe.


text:
Omauvaneko gandje ogoshili, noitaga ka lunduluka nando. Otandi uvaneke nokugana pungame mwene kutya shaa ngoka ote ke ya noti inyongamene koshipala shandje nokusimaneka ndje.


text:
“Otaa ka hempulula kutya esindano noonkondo otadhi monika mungame awike; ihe ayehe mboka ye tonde ndje, otaa ka sa ohoni.


text:
Ndika olyo ehulilo lyiimenka yaBabilon. Bel naNebo oya li ya simanekwa nale, ihe ngashingeyi otayi tsilikwa kuusino, yi ninge omitsalo koombunda dhiinamwenyo ya loloka.


text:
Iimenka itayi vulu okwiihupitha yo yene; otayi kwatwa po notayi yiwa nayo. Ndika olyo ehulilo lyiimenka yaBabilon.


text:
“Pulakenii ndje, ne oluvalo lwaJakob, amuhe mboka mwa hupu ko yomoshigwana shaIsrael. Onde mu dhiginine okuza kevalo lyeni.


text:
Ongame Kalunga keni notandi mu gamene, sigo tamu kulupa mu ninge oomvi. Onde mu shiti notandi mu gamene; otandi mu kwatha notandi mu hupitha.


text:
Aantu taa dhitula oompunda dhawo e taa pimpi mo oshingoli; otaa vihi oshisiliveli moshiviha. Otaa futu omuhambuli gwoshingoli, a hambule oshimenka; otaye shi inyongamene e taye shi simaneke!


text:
Oyo taye shi itsike komapepe gawo e taye shi humbata; otaye shi thikameke, sho itaashi vulu okwiinyenga. Ngele ku na ngoka te shi galikana, itashi vulu okuyamukula nenge shi mu hupithe muudhigu.


text:
Dhimbulukweni shoka sha ningilwe konale ndjo; shi konakoneni kutya ongame awike Kalunga, nokaku na we gulwe e thike pungame.


text:
Okuza kontsapo onda hunganeke mbyoka tayi ya; onalenale nda popi mbyoka tayi ka ningwa. Onda tile, omadhiladhilo gandje itaga ka gwila pevi, notii ka gwanitha ashihe nda hala oku shi ninga.


text:
Otandi ithana omuntu e ye ta zi kuuzilo; ota ka koloka ko a fa okakodhi e ta gwanitha shoka nda dhiladhila. Onda popi, notashi ka gwanithwa.


text:
Otandi eta esiku lyuuyuuki popepi, kali li we kokule. Ehupitho lyandje itali kankama we. Otandi hupitha Sion nokweetela Israel esimano.


text:
“Babilon, kuluka ko koshipangelapundi shoye, kuutumba pevi montsi yevi. Owa li nale wa fa omufuko, oshilando ihaashi sindika, ihe ku shi we omvalekele nomulelwa ondembula. Ngashingeyi wa ningi omupika!


text:
Kutha omuhi, nkwalula omunziya! Isiikulula oshipala! Hula mo utale ohema yoye ombwanawa! Humina ohema yoye, u ka tokole omilonga!


text:
Aantu otaa tala epenge lyoye; otaa ka tala okufupipikwa kwoye nohoni yoye. Ondi na onkone, nokape na ngoka ta politha ndje.”


text:
“Shilando ngoye, omufuko gwAababilon, kuutumba wa tya thilu, inda momilema; ito ithanwa we omunyekadhi gwiigwana.


text:
Onda geele aantu yandje; onda kala nayo ya fa yaa shi yandje. Onde ya gandja miikaha yoye, ongoye noino ya sila nando ohenda; naakulupe owe ya ningi onyanya.


text:
Owa dhiladhila u kale omunyekadhi aluhe. Ino ipula niinima mbika nenge u dhiladhile, nkene tayi ka hula po.


text:
“Pulakena shika, ngoye omuholi gwiipala, ngoka u li nawa e to ipopile to ti: ‘Ongame omunene nokaku na we. Kandi na mpoka tandi ningi omuselekadhi nenge ndi kale ndaa na oluvalo.’


text:
Ihe ohaluka yowala, mesiku limwe iinima mbika ayihe tayi ka ningwa. Nando ou na oonganga odhindji noompulile ku mana, omusamane gwoye oto ke mu kanitha, oye pamwe naamwoye.


text:
“Owa kala wa hokwa uuwinayi woye; owa dhiladhila kutya kape na ngoka te ku mono. Owa pukithwa koondunge nokuunongo woye. Owi ipopile wa ti: ‘Ongame kalunga, kaku na we gulwe a fa ndje.’


text:
Oshiponga otashi ku ya, nokaku na onganga tayi vulu oku shi kodheka. Ehanagulo otali ku adha ohaluka — ehanagulo inoo li yaguma nale.


text:
Holoka noonganga noompulile dhoye, ndhoka wa li ho anekelitha okuza muugundjuka woye. Pamwe otadhi ke ku kwatha ngaa; pamwe to ka halutha tuu aatondi yoye.


text:
Owi ilolokitha nomayele gaagandjindunge yoye oyendji. Aakonekinyothi yoye naa holoke po, opo ye ku hupithe — aantu mboka haa koneke oonyothi, mboka haa konenene oshipala shegulu, naye ku lombwele omwedhi nomwedhi shoka tashi ku ningilwa.


text:
“Otaa ka fa etutu, nomulilo otagu ke ya lungunitha po! Itaa ka vula nando okwiihupitha. Omalaka gomulilo otage ke ya latha po, kagu shi omulilo gwokuhuhulukwa.


text:
Mbika ayihe otaye yi ku ningile, oomboka mwa longele kumwe nayo okuza kuugundjuka woye. Shaa ngoka gwomuyo oti iyukile, kaku na ngoka ta vulu oku ku hupitha.”


text:
Pulakeneni ndhika, ne oluvalo lwaJakob, one tuu mboka tamu tiwa Israel, ne yomoludhi lwaJuda, one mboka hamu gana medhina lyOmuwa e tamu ithana Kalunga kaIsrael — ihe itamu shi ningi moshili nomuuyuuki.


text:
Otamu iluku aanashilando oshiyapuki nomwi itula Kalunga kaIsrael, ngoka edhina lye Omuwa Omunankondoawike.


text:
Omuwa ota lombwele Israel ta ti: “Onda hunganeke nale mbyoka tayi ka ningwa; ohaluka onde yi gwanitha.


text:
Onda tseya kutya ngoye omutangalali, omathenga goye ga fa ga ningwa mosheela noshipala shoye omoshikushu.


text:
Onde ku hunganekele nale onakuyiwa yoye, nda tomona iiningwanima, manga inaayi ningwa, opo waa tye, iimenka yoye niiyelekela yoye oye yi eta po.


text:
“Ayihe nde yi popile, oya gwanithwa. Zimina ashike kutya omahunganeko gandje oge li mondjila. Ngashingeyi otandi ku lombwele iinima iipe tayi ke ya, iiholekwa mbyoka inoo yi tseya nale.


text:
Ongashingeyi owala tandi yi longo, kape na shimwe sha fa shika sha ningilwe nale. Ngele nani oya ningilwe, oto vulu okutya owe yi tseya nale.


text:
Ondi shi shi kutya ngoye ku shi omwiinekelwa, ngoye hela wa kala omupandala. Omolwasho ino uva iinima mbika nale, omolwasho kaku na nando ohapu yimwe ya yile momakutsi goye.


text:
“Ongame omutalanteni omolwedhina lyandje mwene. Opo aantu ya pandule ndje, otandi kankeke ondjahi yandje. Onde yi lotitha, ndaaye ku hanagule po.


text:
Onde ku yeleke momulilo gwomahepeko, ongoshisiliveli tashi hemuninwa montelekelo. Ihe onda dhimbulula kutya ngoye ogwowala nani.


text:
Shoka tandi shi ningi, otandi shi ningi molwandje mwene. Itandi ka etha nando, edhina lyandje li shekwe, nenge esimano lyandje li ye kugulwe.


text:
“Pulakena ndje, oluvalo lwaJakob, Israel, ngoye ngoka nde ku ithana. Ongame Kalunga, omutango nomuhugunini, Kalunga awike tuu ti.


text:
Oshikaha shandje osha dhike evi, nolulyo lwandje lwa alele egulu. Sho ndi ithana evi neyalelo, oya holoka po polumwe yo yene.


text:
“One amuhe gongaleni, ne mu pulakene! Oku na tuu kalunga, ngoka a hunganeke kutya omuntu ngoka nda hogolola, ota ka homona Babilon? Ota ka ninga shoka nda hala e shi ninge.


text:
Ngashingeyi hedheni kungame, mu uve shoka tandi ti: ‘Okuza ketameko inandi popya meholamo. Oko nda li okuza kethimbo ndyoka mbika tayi ningwa.’ ” (Ngashingeyi Omuwa Omupangeliawike okwa tumu ndje pamwe nOmbepo ye.)


text:
Kalunga kaIsrael omuyapuki, Omuwa omukulili gwoye ota ti: “Ongame Omuwa Kalunga koye, ngoka tii ku longele shoka she ku opalela noku ku ulukila ondjila u na okweenda nayo.


text:
Ando to pulakene shili iipango yandje, andola omayambeko otage ku kungulukile ga fa omulonga tagu tondoka omeya, nuuyuuki otau tondokele kungoye wa fa omakuthikuthi gomefuta;


text:
Oluvalo lwoye otalu indjipala lwa fa omawe gehekevi, naamwoye ongoomuma tadhi nyenge okuyalulwa. Edhina lyawo itali ka kana, itandi ke ya hanagula po.”


text:
Pitii mo muBabilon, tembukii mo muKaldea! Igidheni onkundana yenyanyu; yi tseyithileni apehepehe tamu ti: “Omuwa a hupitha oshigwana she Israel!”


text:
Omuwa sho e enditha aantu ye mombuga ya kalanda noyomutenya, oya li inaa sa enota. Okwe ya kuthile omeya memanya: okwa panda emanya, omeya noga tondoka mo.


text:
Pulakenii ndje, ne aantu yokoontuntu dhomefuta, ne iigwana yokokulekule! Omuwa okwa hogolola ndje, manga inaandi valwa; okwa tumbula edhina lyandje, manga nda li mekolo lyameme.


text:
Okwa upike oohapu dhandje, dhi tse dha fa egongamwele. Okwa gamene ndje noshikaha she mwene, okwa ningi ndje oshikuti sha yagwa, e ta holeke ndje mombalukutu ye.


text:
Onda ti: “Onda longo, ihe osima yowala. Onda mana mo oonkondo dhandje, ihe inashi tompola sha.” Ihe natango tuu tandi inekele Omuwa ta popile ndje; ota ka futa ndje ondjambi yiilonga yandje.


text:
Manga inaandi valwa, okwa utha ndje; okwa lenge ndje, ndi ninge omupiya gwe, ndi galule aantu ye, ndi galule Aaisraeli mboka ya halakana. Omuwa ta simaneke ndje; oye othithiya yoonkondo dhandje.


text:
Omuwa okwa lombwele ndje a ti: “Ngoye omupiya gwandje, inashi ku gwanena, nge to galula owala omazimo gaJakob noto eta ko oonakuhupa yaIsrael. Otandi ku ningi uuyelele waapagani, ehupitho lyandje opo li thike nokooha dhuuyuni.”


text:
Kalunga kaIsrael omuyapuki nomuhupithi ota ti kungoka a dhinikika, ngoka e tondike kiigwana nokwa ningi omupika gwaapangeli: “Aakwaniilwa otaa ka mona, sho to manguluka notaa ka thikama ye ku simaneke; aawa otaye ke shi tala notaa ka tsa oongolo, ye ku tumbaleke.” Shika otashi ka ningwa, oshoka Omuwa okwa hogolola omupiya gwe; Kalunga kaIsrael omuyapuki oha dhiginine omauvaneko ge.


text:
Omuwa ota lombwele aantu ye ta ti: “Ethimbo lyo opala onde ku uvu, nethimbo lyehupitho onde ku kwatha. Otandi ku dhiginine nomungoye tandi hangana niigwana. Otandi ke ku tula ishewe mevi ndyoka lya mbugala ngashingeyi.


text:
Otandi lombwele oonkwatwa te ti: ‘Mangulukeni!’ naamboka ya kala momilema: ‘Zii mo, mu ye muuyelele!’ Otaa ka fa oonzi tadhi napa koondundu;


text:
itaa ka sa we ondjala nenge enota. Etango nepupyu lyombuga itali ya hepeke, oshoka otaa ka endithwa komuhepuluthi gwawo. Ote ke ya fala komatope gomeya.


text:
Tala, aantu yandje otaa ya taa zi komakule. Otaa zi kuumbangalantu nokuuninginino, nokevi lyaAswan muumbugantu.”


text:
Imbeni, ne omagulu! Kugilila kenyanyu, ngoye evi! Oondundu nadhi mbolongondjithe omaimbilo! Omuwa ota hekeleke aantu ye; ote ehamenwa okuhepekwa kwaantu ye.


text:
Omuwa ota yamukula ta ti: “Ope na tuu omwali ta dhimbwa okahanona ke, a kale kee hole ando omunona e mu vala? Nonando nee yina a dhimbwe omwana, ngame itandi ku dhimbwa.


text:
Tala, omiikaha yandje nde ku negele. Tala, omeke lyandje nda nyolela edhina lyoye, omadhingililokuma goye, Jerusalem, oge li aluhe momeho gandje.


text:
Yelutha omeho goye, ngoye u ligamene koombinga noombinga. Aantu yoye otaa kongoloka, otaye ya kegumbo! Oshili ngaashi ndi na omwenyo, oto ka kala u na uuntsa omolwaantu yoye, wa fa omufuko a zala iimona ye.


text:
“Oshilongo shoye osha li sha teka po nosha ninga eputu, ihe ngashingeyi otashi ka ninga oshishona kaantu mboka taa ka kala mo. Naamboka ye ku hepeke nale, otaa ka kala kokule nangoye.


text:
Aamwoye ya valelwa muupongekwa, otaye ke ku lombwela taa ti: ‘Oshilongo shika oshishona unene, otatu pumbwa ehala lyokukala!’


text:
Nena oto ki ipopila to ti: ‘Akwetu, aanona mboka ayehe olye e ya valele ndje? Onda li omuntimbe noinandi mona oluvalo. Onda li omupongekwa nomweekelwahi — olye a putudha aanona mbaka? Onda li po awike — aanona mbaka oya zi peni?’ ”


text:
Omuwa Omupangeliawike ota ti ngeyi: “Tala, otandi ka lapa aapagani, otandi ka yeluthila iigwana ombaaneli yandje; otaa ka eta aamwoye aamati ye ya ukata, notaa humbata aamwoye aakadhona komapepe gawo.


text:
Aakwaniilwa otaa ka ninga aatekuli yoye; naanyekadhi otaa ka ninga aayamuthi yoye. Otaye ke ku inyongamena ya tsa iipala yawo mevi, notaa ka latha ontsi koompadhi dhoye. Nena oto ka tseya kutya ongame Omuwa. Mboka taa inekele ndje nokwiifupipika, itaa ka sa ohoni.


text:
Oto vulu tuu okuyuga aakwiita iihakanwa yawo? Oto vulu tuu okuyugulula ko oonkwatwa miikaha yofule?”


text:
Omuwa ota yamukula ta ti: “Osho naanaa tashi ka ningwa. Aakwiita otaa ka kuthwa oonkwatwa dhawo, niihakanwa yoofule otayi ka yugwa ko. Otandi ka kondjitha kehe ngoka te ku kondjitha, notandi ka mangulula aamwoye.


text:
Aahepeki yoye otandi ke ya litha onyama yawo yene. Otaa ka kolwa kombinzi yawo yene ngashika komaviinu. Aantu ayehe otaa ka tseya, ongame Omuwa, ongame omuhupithi gwoye. Omunankondo gwaJakob oye omukulili gwoye.”


text:
Omuwa ota ti: “Otamu dhiladhila nda tidha po aantu yandje, ya ye ngaashi omulumentu ta henge po omukadhi? Ngele osho, ombapila yehengano oyi li peni? Otamu dhiladhila nde mu landitha po muupika nda fa omuntu ta landitha po oyana, ya ninge aapika? Aawe, omwa yi muupongekwa omolwoondjo dheni yene; omwa tidhwa po molwomayono geni.


text:
“Omolwashike kaakwa li nando ogumwe, sho nde ya? Omolwashike kaakwa li ngoka i itaale, sho ndi ithana? Oshikaha shandje sha ningi oshifupi oku mu kwatha? Onda pumbwa oonkondo, ndi mu mangulule? Noshipango shandje otandi kukutike efuta, nomilonga otandi dhi shitukitha ombuga.


text:
Omuwa Omupangeliawike okwa longo ndje shoka ndi na okutya, opo ndi koleke mboka ya gundila po. Ongula kehe ota ladhipike ndje, opo ndi uve shoka ta nongeke ndje.


text:
Ombunda yandje nde yi pe mboka ya dhenge ndje. Ngame inandi ya kankeka, sho ya tuku ndje, sho ya dhakagula oombenzi dhandje noya hiyile ndje omayeye moshipala.


text:
Omasheko gawo inaga alula ndje, oshoka Omuwa Omupangeliawike oha kwatha ndje. Ondi idhigupaleke, opo ndi ya idhidhimikile. Onda tseya kutya itandi sithwa ohoni,


text:
oshoka Kalunga a kala ndje popepi noye tu utha ndje omuyuuki. Olye ta tompele ndje uuwinayi? Natu tongololathaneni! Omutamaneki gwandje olye? Oye na tsakaneke ndje!


text:
Omuwa Omupangeliawike ota popile ndje. Olye ihe ta tompele ndje uuwinayi? Aatamaneki yandje ayehe otaa kana po; otaa kulupa ya ninge iinyakwi ya lika koothithi.


text:
Amuhe ne mboka hamu simaneke Omuwa nohamu vulika kiipango yomupiya gwe, epola ndyoka tamu ende, otali vulu okuluudha nayi, ihe inekeleni Omuwa, ituleni muKalunga keni.


text:
Amuhe mboka hamu pangele ompangela okuyonagula po yalwe, otamu ka hanagulwa po koompangela dheni yene. Omuwa oye mwene ta ka ninga ayihe mbika; otamu ka hepekwa kuuwehame mboka wa tulwa po.


text:
Omuwa ota popi ta ti: “Pulakenii ndje, one mboka mwa hala okuhupithwa, ne mboka hamu kongo ekwatho kungame. Taleni utale emanya moka mwa pandwa, moshitapo shomamanya moka mwa hupwa.


text:
Taleni hokulu Abraham, nanyokokulu Sara, ngoka e mu vala. Sho ndi ithana Abraham, ka li e na aanona, ihe onde mu yambeke e tandi mu pe oluvalo; oluvalo lwe onde lu indjipaleke.


text:
“Otandi ka hepulutha Sion, omakulukuma gasho agehe otii ke ga tala nohenda. Ombuga yasho otii yi shitukitha Eden, nomaputu gasho otii ga shitukitha oshikunino shOmuwa. Otamu ka kala enyanyu neligolo, oondjimbo dhepandulo nodhehambelelo.


text:
“Pulakenii ndje, ne aantu yandje, pakalekeni omakutsi geni, ne iigwana. Otandi gandja omalongo gandje kiigwana; oompango dhandje tadhi yi etele uuyelele.


text:
Otandi ya mbala ndi yi hupithe; ethimbo lyesindano lyandje olya thikana. Ongame mwene tii ka lela iigwana. Iilongo yokokule tayi tegelele ndje ndi ye kuyo; etegameno lyayo oli li mungame, ndi yi hupithe.


text:
Ligameneni kegulu, ne mu tale kombanda yevi! Egulu otali ka kagunyuka po lya fa olwithi; nevi tali ka kulupa lya fa onguwo onkulu, naantu yalyo otaa ka sa po ya fa oondhi. Ihe ekulilo tandi li eta, otali ka kala aluheluhe; nesindano lyandje olyo lyahugunina.


text:
“Pulakenii ndje, ne mboka mwa tseya uuyuuki, ne mboka mwa pungula omalongo gandje moomwenyo dheni. Inamu tila aantu, nge taye mu nyekele notaye mu nyeme,


text:
oshoka oothithi otadhi ya li ya fa oonguwo, noontuko tadhi ya mana po ya fa omafufu goonzi. Ihe uuyuuki wandje kau na mpoka tau hulu po, nesilohenda lyandje ohali kala sigo aluhe.”


text:
Penduka po! Yambuka po! Zala oonkondo, ngoye okwooko kwOmuwa. Penduka po utale ngaashi muuyuni wonale, methimbo lyomapipi gonale. Hangoye ngoka wa tetagula Rahab iintimbu, oongoka wa ulula oshikoko?


text:
Ongoye tuu ngoka wa pwinike efuta nowa pala epola mokati komeya omanene, opo aakulilwa yoye ye ende puukukutu.


text:
Aakulilwa yOmuwa otaa ka galuka, taa ya kuSion nokuligola, nenyanyu lyaaluhe otali adhima miipala yawo. Oya adhika kenyanyu neligolo, oya manguluka moluhodhi nomeyemato.


text:
Omuwa ota ti: “Ongame, eeno, ongame mwene handi mu hekeleke. Otamu vulu ngiini okukala mwa tila omuntu omusi, omuna gwomuntu, ngoka a fa omwiidhi tagu ganya?


text:
Omwa dhimbwa Omuwa, omushiti gweni, ngoka a alele egulu nokwa dhike omakankameno gevi? Omolwashike tamu kala mwa tila ondjahi yaahepeki yeni, mboka ya hala ye mu yone po? Ondjahi yawo itayi mu adha we.


text:
Oonkwatwa otadhi ka mangululwa mbala; otadhi ka kala kombanda yevi omimvo odhindji, otadhi ka kala niikulya dhe yi pumbwa.


text:
“Ongame Omuwa Kalunga keni; otandi tukulutha efuta e tandi tutumike omakuthikuthi galyo. Edhina lyandje Omunankondoawike.


text:
Onda alele egulu nonda dhike omakankameno gevi. Otandi lombwele Sion tandi ti: ‘One aantu yandje! Onde mu longo omalongo gandje notandi mu gamene noshikaha shandje.’ ”


text:
Jerusalem, penduka po! Iyelutha u yambuke po! Owa nu oshitenga shegeelo shoka Omuwa mondjahi ye e shi ku pe, u shi nwe. Owe shi tula kekothi, notashi ku tantalitha.


text:
Iiponga yopaali ye ku lambele: oshilongo shoye osha mbugalekwa kiita, naantu yoye ya si po kondjala. Kape na nando ogumwe e ku uvitile ohenda.


text:
Aamwoye aamati oya lala yi iyekelela poshikololo shepandaanda kehe, ya fa ohumba ya gwila mekelo. Oyu uvite ondjahi yOmuwa nomagando gaKalunga koye.


text:
Omuwa Kalunga koye ote ku popile nota ti: “Otandi kutha po oshitenga shoka nde ku pele mondjahi yandje. Ito ka nwa we omaviinu ngoka tage ku telaganitha.


text:
Otandi ke ga nwetha mboka taye ku hepeke, mboka taye ku langitha momapandaanda notaye ku lyatagula wa fa iiyagaya.”


text:
Penduka po! Eeno, yambuka po, Sion! Izaleka oonkondo! Inzandula mo monguwo yoye yoshituthi, Jerusalem, ngoye oshilando oshiyapuki! Aafukolume naantu ya nyata itaa ka pita we miiyelo yoye.


text:
Jerusalem, ipupula ontsi! Yambuka mo montsi, u kuutumbe koshipangelapundi! Idhitulula omalyenge mothingo yoye, ngoye omukadhona onkwatwa Sion.


text:
Omuwa ota lombwele aantu ye ta ti: “Sho mwa ningi aapika, inamu landwa niimaliwa; osho tamu ka mangululwa pwaa na ofuto yasha.


text:
Nongashingeyi muBabilonia osha ningwa sha faathana: one aapongekwa noinamu kulilwa nasha. Mboka taye mu pangele, otayi itanga yo tayi inomo notaa sheke edhina lyandje aluhe.


text:
Oompadhi odho opala ngiini dhaangoka te ya ta zi koondundu te eta onkundana ombwanawa, tu uvitha ombili! Ota tseyitha elaka etoye lyehupitho e ta ti kuSion: “Kalunga koye oye omukwaniilwa!”


text:
Pulakeneni! Aalangeli yoshilando otaa yelutha omawi gawo, oyo ayehe taa kugilile kenyanyu. Oshoka oye wete Omuwa oshipala noshipala, sho te ya ta galukile kuSion.


text:
Nyanyukweni mu kugilile mokule, ne omakulukuma gaJerusalem, oshoka Omuwa ota hekeleke aantu ye, okwa hupitha Jerusalem.


text:
Zii mo muBabilon! Shi thigeni po! Inamu guma tuu shoka sha nyata! Iyoololeni mo musho ne mu iyapule, ne aahumbati yiiyuma yOmuwa.


text:
Itamu pumbwa okuza mo ompulukuta, itamu zi mo ontuku, oshoka Omuwa ote mu tetekelele, Kalunga kaIsrael te mu wilike.


text:
Oyendji oya li ye mu halukila, oshoka olupe lwe olwa li lwa shituka, inalu fa we lwaantu; ondjelo ye oya tutuka, inayi fa we yaana yaantu.


text:
Ihe iigwana oyindji otayi mu kuminwa, naakwaniilwa otaye mu tsile omazima ya kumwa, oshoka otaa ka tseya sha inaaye shi hokololelwa nale, notaa ka uva ko shoka inaaye shi uva nale.


text:
Okwa kokele montaneho yOmuwa a fa oshitutuma, a fa oshimpona shomevi lya kalanda. Ka li e na olupe nenge ondjelo, sho twe mu tala. Ka li e na eopalo, tu mu hokwe ando.


text:
Okwa li a dhinwa nokwe ekelwahi kaantu, omulumentu gwomahepeko nomuvuntu. Okwa li a fa ngoka aantu ye mu isiikilile iipala yawo, yaaye mu tale. Okwa li a dhinwa, natse inatu mu simaneka nando.


text:
Oshili, okwi itsike uuvu wetu, nuuwehame wetu e u humbata. Otwe mu tala a dhengwa kuKalunga, a geelwa nokwa hepekwa.


text:
Ihe okwa tsuwa omolwomayono getu nokwa nyanyagulilwa oondjo dhetu. Egeelo olye mu ya, opo tu mone ombili, notwa aludhwa kiilalo ye.


text:
Otse atuhe twa pukile twa fa oonzi, noshaa ngoka okwi iyukile nepola lye mwene. Ihe Omuwa okwe mu tsike oondjo dhetu atuhe.


text:
Okwa hepekwa nokwa monithwa iihuna, ihe ina makula okana ke. Ongaashi onzigona tayi falwa koshidhipagelo, ongonzi tayi mwenenene omukululi gwayo, osho naye wo ina makula okana ke.


text:
Okwa kuthwa po a thiminikwa nokwa pangulwa, ihe olye gwomepipi lye e shi dhiladhila? Oshoka okwa kuthwa mo mevi lyaanamwenyo; Omolwomayono goshigwana shandje okwa adhika kegeelo.


text:
Okwa pewa ombila ye paakolokoshi, ihe okwa fumvikwa pomuyamba, oshoka oye ina yona sha nokwa li kee na iifundja mokana ke.


text:
Ihe olya li ehalo lyOmuwa oku mu nyanyula noku mu etela uuwehame. Eso lye olyo eyonondjambo, nota ka mona ko oluvalo lwe. Ehalo lyOmuwa otali gwanithwa muye.


text:
Konima yomahepeko gomwenyo gwe ota ka kala ishewe menyanyu; ota ka tseya kutya nani ina hepekwa osima yowala. Omupiya gwandje omuyapuki ota ka humbata egeelo lyoyendji, nomolwe otandi ya dhimine po.


text:
Onkee ano otandi ke mu pa oshitendelwa mokati kaawa, oye nota ka topola iihakanwa pamwe naanankondo; oshoka omwenyo gwe okwe gu yambele meso, nokwa yalulilwa maakolokoshi. Okwa humbata po oondjo dhoyendji nokwa galikanene aayonaguli.


text:
Ligola, ngoye omuntimbe, ngoye ngoka inoo vala! Kugilila nokunyanyukwa newi lyopombanda, ngoye ngoka inoo thetwa, oshoka Omuwa ota ti, omuthigwapo oku na oyana oyendji ye vule aana yomuhokanwa.


text:
Tamununa etsali lyoye li ninge enene; oongodhi dhalyo dhi hilila kokule noomboha dhadho dhi dhengela muule.


text:
Oto ka taandelitha oongamba dhoye koombinga adhihe. Oluvalo lwoye otalu ka lala iilongo mbyoka iigwana yilwe yi yi na ngashingeyi. Iilando ya mbugala otayi ka udha aantu.


text:
Ino tila — ito ka sithwa we ohoni; ito ka fupipikwa we. Oto ka dhimbwa ohoni yomuufuko woye, noito dhimbulukwa we ezaza lyomuuselekadhi woye.


text:
Omushiti gwoye oye omusamane gwoye, Omuwa Omunankondoawike olyo edhina lye. Kalunga kaIsrael omuyapuki ote ku hupitha — oye omupangeli gwuuyuni auhe.


text:
Israel, owa fa omufuko e ethiwa komulume noku li moluhodhi olululu. Ihe Omuwa ote ku ithana, u galuke ta ti:


text:
Muupyundjahi onde ku iholeke oshipala shandje okathimbo, ihe otandi ku sile ohenda hayi kalelele.” Omuwa omukulili gwoye osho ta ti.


text:
“Muuyuni waNoa ondu uvaneke kutya efundja lyaa ye ko we kombanda yevi. Ngashingeyi otandi uvaneke, ndaaye ku geele we nomagandambadhi nenge ndi ku dhenge.


text:
Oondundu nando odhi dhikuke po, niikulundundu nando oyi kakame, esilohenda lyandje itali ku thigi po, nuukuume wetu nangoye itau teka po.” Omuwa naku ku silohenda osho ta ti.


text:
Omuwa ota ti: “Omunamupya ngoye, omutelaganithwa kiikungulu nopwaa na ngoka e ku hekeleke! Otandi ku tungulula nooagate, nomakankameno goye noosafire.


text:
Ooshungo dhoye otandi dhi tungulula noorubini, omiyelo dhoye nookristali, nedhingililokuma nomamanya gondilo.


text:
Eutho nuuyuuki otau ke ku koleka. Uukolokoshi otau ka kala kokule nangoye, ito pumbwa okutila. Omahalutho oga gamuka ko, itage ku hedha popepi.


text:
Ngele oku na ngoka te ku matukile, kashi shi pazimino lyandje; ngoka te ku kondjitha, ota ka teka po.


text:
“Tala, ongame nda shiti omuhambudhi, ngoka ta pepele omupepo ta hambula iikuti. Ongame nda shiti wo omukwiita, ngoka ta longitha omatati a dhipage.


text:
Oshikondjitho kehe tashi hambulwa shi ku kondjithe, itashi tompola sha. Nelaka kehe tali ku tamaneke, oto li tompele ondjo. Otandi ka popila aapiya yandje e tandi ya pe esindano.” Omuwa oye a popi.


text:
Ileni, amuhe mboka mwa sa enota, ileni huka komeya! Naamboka mwaa na iimaliwa, ileni, landeni mu lye! Ileni, landeni omaviinu nomahini; itayi gu sha.


text:
Omolwashike iimaliwa yeni tamu yi gandjele iinima ihaayi kutitha? Omolwashike tamu tula oondjambi dheni miinima ihaayi mu kutha ondjala? Uvii ndje, opo mu lye iikulya yuuyamba, noomwenyo dheni otadhi ka kutithwa kuutoye.


text:
Pulakeneni, ne mu ye kungame notamu kala mu na omwenyo! Otandi ka hangana nane ehangano lyaaluhe notandi mu pe omayambeko ngeyaka ndu uvanekele David.


text:
Oshili, oto ka ithana iigwana yaakwiilongo inoo yi tseya, niigwana mbyoka inaayi ku tseya, otayi ke ku endelela po, oshoka Omuwa Kalunga koye, Omuyapuki Kalunga kaIsrael, oye e ku pe esimano


text:
Omukeenakalunga ne ethe oondjila dhe, nomukolokoshi omadhiladhilo ge. Na galukile kOmuwa Kalunga ketu, ngoka te mu sile ohenda e te mu kuthile po.


text:
Omuwa ota ti: “Omadhiladhilo gandje kage shi omadhiladhilo geni, noondjila dhandje kadhi shi oondjila dheni.


text:
Ongaashi egulu li li pombanda puule li vule evi, osho wo oondjila dhandje dhi vule oondjila dheni, nomadhiladhilo gandje ge vule omadhiladhilo geni.


text:
“Eeno, ngashika omvula nomume tayi gu kegulu noitayi shuna inaayi tutika evi noku li menitha iimeno noku yi kokitha, yi ete ombuto komukuni niikulya yokulya,


text:
osho wo oohapu dhandje tadhi zi mokana kandje. Itadhi galukile kungame owala inaadhi gwanitha ehalo lyandje; otadhi tsakanitha elalakano ndyoka nde dhi li tumine.


text:
“Eeno, otamu ka tembuka mo nenyanyu notamu ka thindikilwa nombili. Oondundu niikulundundu otayi ka tanta nokuligola pombanda, nomiti adhihe dhokelundu otadhi ka hakela nomake gadho.


text:
Omikiperesi otadhi ka mena pokuma pwa li hapu mene omano, nomiti omimirte opokuma hapu mene oondjoho. Shika otashi ka ningila Omuwa esimano, endhindhiliko lyaaluhe ndyoka itaali ka dhimwa po nando.”


text:
Omuwa ota popi ta ti: “Dhiginineni oshili ne mu longe shoka shu uka, oshoka otandi ya ndi mu hupithe mbala.


text:
Otandi ka yambeka mboka haa dhiginine Esabati aluhe noihaye li longitha pombambo. Otandi ka yambeka ayehe mboka ihaa longo uuwinayi.”


text:
Omukwiilongo ngoka e li maantu yOmuwa, ina tya: “Omuwa ita pitika ndje, ndi mu longele pamwe naantu ye.” Omulumentu ngoka a thonwa, ina dhiladhila kutya sho itaa vulu okuvala, ita vulu okukala maantu yaKalunga.


text:
Molwaashika Omuwa ota ti: “Omuthonwantu ngoka ta yapula Esabati lyandje, ngoka a hogolola shoka sho opalela ndje nota dhiginine ehangano lyandje,


text:
edhina lye otandi li dhimbulukwa motempeli yandje nomokati kaantu yandje shi vulithe e na aanona aamati naakadhona. Ita ka dhimbiwa nando.”


text:
Omuwa ota lombwele aakwiilongo mboka ya ningi yomaantu ye, mboka ye mu hole notaye mu longele, mboka taa yapula Esabati notaa dhiginine ehangano lye nawa, ta ti:


text:
“Otandi ke mu fala kuSion, ondundu yandje ondjapuki, otandi mu nyanyudhile mongulu yandje yomagalikano notandi taamba omafikilondjambo noontselelandjambo tamu dhi yamba koshiyambelo shandje. Otempeli yandje otayi ka ithanwa ongulu yokugalikanena yaantu yomiigwana ayihe.”


text:
Omupangeliawike Omuwa Omunankondoawike ngoka te eta aantu ye Aaisraeli kegumbo taa zi muupongekwa, okwa uvaneke kutya ota ka kongolola wo aantu yalwe ya kale puyo.


text:
Aalangeli ayehe yaIsrael oyo aaposi, kaye uvite ko sha. Oyo ayehe oombwa oombolo, itadhi vulu okugwedha. Otadhi galauka tadhi yaguma, odhi hole oomposi.


text:
Oya fa oombwa dha lumba, ihadhi kuta. Aawiliki osho ye li. Kaye uvite ko sha. Shaa ngoka ota ningi ngaashi a hala nota kongo ashike eliko lye mwene.


text:
Otaa igidhathana taa ti: “Ileni, tu peni omaviinu, otatu ka kolwa komalovu! Esiku lyangula otali ka kala lya fa lyonena, nenge tu tye li vule po nokuli.”


text:
Omuyuuki ota yonuka po, nokaku na omuntu te shi dhiladhila momwenyo gwe. Aakaanakalunga otaa kuthwa po, nokaku na ngoka te shi pula, oshoka otaa kuthwa po, opo ya hupithwe muuwinayi.


text:
Olye ngoka tamu mu sheke? Olye tamu nyonkele notamu mu yedhele mo omalaka geni? Ne kamu shi omahe gaanandumbo noluvalo lwaafundja?


text:
Otamu longele iikalunga yoluvalo, sho tamu nikula momizile dhoomwandi nodhomuti kehe omutalala. Ohamu dhipaga nokuyamba aana yeni momasilu nomomakolombongo gomamanya.


text:
Ohamu kutha omamanya gongolonga momasilu e tamu ga simaneke ga fa ookalunga. Ohamu ga tile omaviinu ga ninge iinuwandjambo e tamu ga etele oondjambo dhiikulya. Otamu dhiladhila kutya onda panda iinima mbyono?


text:
Iiyelekela yeni yoshipagani omwe yi tula piiyelo meni lyomagumbo geni. Otamu iteka ndje, sho tamu ihula oonguwo dheni noku ka lala naaholi yeni koontala dheni dha tamununwa. Omwi ilandele ookuume, opo ya kutithe uuhalu weni nomwa tala omapenge gawo.


text:
Omwa gwaya omugwayo nomagadhi guutiko e tamu yi mu ka longele Molek. Opo mu vule okumona iikalunga mu yi longele, omwa tumu aatumwa kokule, sigololo okuuyuni wokuusi.


text:
Omwa vulwa komaendagulo geni, ihe inamu tya nando: “Otatu shi etha.” Omwa dhiladhila uuholume wiimenka otau mu koleke noitamu ka nkundipala we.


text:
Iikalunga mbika iishike ye mu tilitha, opo mu lombwele ndje iifundja nomu dhimbwe ndje thiluthilu? Omwe etha okulongela ndje, sho nde mu mwenene ethimbo ele?


text:
Otamu dhiladhila kutya shoka tamu ningi oshu uka, ihe ngame otandi holola iikala yeni, niikalunga yeni itayi vulu nando oku mu kwatha.


text:
Sho tamu yi kugile ekwatho, nayi mu hupithe! Epepo lyombepo otali yi pepe po! Ihe mboka yi inekela ndje, otaa ka kala ye na omwenyo moshilongo notaa ka longela ndje motempeli yandje.


text:
Otaku ka tiwa: “Kokoleni, opalekeni mu pale ondjila. Etheni aantu yandje ye ye kungame. Kandulii po iipundukitho mondjila.


text:
“Ongame Kalunga omuyapuki gwokombandambanda, ngoka ndi na omwenyo aluhe sigo aluhe. Onda kala kombandambanda muuyapuki, ihe onda kala wo paantu mboka yi ifupipika noyi itedhulula, opo ndi talaleke oomwenyo dhaaifupipiki nokuhekeleka omitima dha nyanyagulwa.


text:
Oshoka ihandi tamanana aluhe noihandi geye aluhe. Ando osho ngeyi, ando ombepo tayi gundile po koshipala shandje, omwenyo ngoka nde gu shiti.


text:
Onde ya geelele ondjo yawo yolwiho; onde ya dhenge e tandi ya etha. Ihe yo oya tangalala noya lambalala oondjila dhawo yene.


text:
“Onda mona, nkene taa longo, ihe otandi ya aludha. Otandi ya enditha notandi ya kwatha. Otandi ka talaleka mboka taa lili.


text:
Ihe aakaanakalunga oya fa efuta lya tukuluka. Omakuthikuthi galyo inaga hala nando okulotela notaga fulukitha mo enono nontopo.”


text:
Igidha mokule, ino mwena! Yelutha ewi lyoye lya fa lyenkuma. Hololela Israel oondjo dhe, naana yaJakob omayono gawo.


text:
Oshoka esiku nesiku oyo taa kongo ndje; oya fa ye na uulaadhi okutseya oondjila dhandje, oya fa oshigwana hashi longo uuyuuki noinashi etha iipango yaKalunga kasho. Otaa pula ndje omautho gu uka ya fa ye na uulaadhi waKalunga e ye popepi nayo.


text:
Otaa pula taa ti: “Omolwashike tatu idhilike iikulya, ngele Omuwa ine shi ndhindhilika? Omolwashike tatu kala twaa na iikulya, ngele ye ke na ko nasha?” Omuwa ote ya lombwele ta ti: “Oshili oyo ndjika kutya pethimbo tamu idhilike iikulya, otamu ipyakidhile niinima yeni yene notamu hepeke aalongeli yeni.


text:
Mokwiidhilika kweni iikulya otamu tamanana, tamu lokosha notamu kondjithathana. Otamu dhiladhila kutya ogwo omukalo gweidhiliko ngoka tagu pulakenitha ndje omagalikano geni?


text:
Uuna tamu idhilike iikulya, otamu ihepeke tamu nyongameke omitse dheni pevi mwa fa omafo gomanenge notamu yala omahahi nokugunda omutoko, mu lale po. Olyo tamu ti eidhiliko ndyono? Otamu dhiladhila kutya otandi li hokwa?


text:
“Eidhiliko lyiikulya ndyoka nde li hokwa, olyo ndi: Dhitululeni oongodhi dhuugoyoki, kutululeni oositolopa dhoondjoko ne mu mangulule aahepekwa. Teyeni po oondjoko adhihe.


text:
Topoleleni aasindjala iikulya, edhilileni oondjendi oohepele momagumbo geni nokuzaleka aanankayi. Inamu tinda okukwatha aakweni.


text:
“Nena uuyelele woye otau tende wa fa eluwa, niilalo yoye otayi ka aluka mbala. Omuhupithi gwoye ote ku kwatele komeho, neadhimo lyOmuwa otali ku gamene konima.


text:
Nge to galikana, otandi ku zimine. Ngele to ithana ndje, otandi ku yamukula. “Ngele to hulitha po omathiminiko, ondhino nomutyanayi kehe;


text:
ngele to palutha aasindjala noto ningi nawa mboka ye li muuyina, nena uuyelele otau ku tendele nomilema dhe ku kunduka, otadhi ka shituka oshanga shomutenya.


text:
Otandi ke ku wilika aluhe noku ku kutitha nuuwanawa. Otandi ke ku ninga ondjolowele wa kola nawa. Oto ka fa eyana lya kumwa nawa omeya, wa fa oluthithiya lwomeya ihaalu pwine.


text:
Aatekulu yoye otaa ka tungulula omakulukuma gonale, otaa ka gongolola omatungo pomahala gago omakulu. Oto ka ithanwa omugongololi gwomakulukuma nomutungululi gwoondjila nomagumbo.”


text:
Omuwa ota ti: “Ngele otamu dhiginine Esabati noitamu li yono nokwiipyakidhila niinima yeni yene mesiku lyandje eyapuki, ngele otamu simaneke Esabati olyo esiku lyenyanyu, esiku lya yapulilwa Omuwa, noitamu yi kolweendo nenge tamu longo sha nenge tamu popi oohapu dhiipolopolo,


text:
Otamu ka mona enyanyu ndyoka tali zi mokulongela ndje. Otandi ke mu simanekitha muuyuni auhe, notamu ka nyanyukilwa oshilongo shoka nda pele hokulu Jakob. Ongame Omuwa, ongame tuu nda popi.”


text:
Inamu dhiladhila kutya Omuwa ota nyengwa oku mu hupitha nenge a thita omakutsi kaa uve, sho tamu galikana.


text:
Omolwomayono geni ite mu pulakene. Oondjo dheni odho dhe mu yoolola muKalunga keni, mwaa mone oshipala she.


text:
Iikaha yeni oya tiligana ombinzi, noonyala dheni odha nika omayono. Omilungu dheni otadhi popi iifundja, nelaka lyeni otali nongona omagwaaleko.


text:
Otamu yi koompangu, ihe kamu na uuyuuki. Otamu popile iifundja, opo mu kale nawa. Otamu ningi aasimba e tamu vala iihuna.


text:
Otamu utumanene omayi goshikoko notamu tungu omawiiwili. Ngoka ta li omayi ngoka, ota si; nongele limwe tali tendulwa, otamu zi epili.


text:
Omawiiwili kage shi kuzalwa, itamu vulu okwiisiikila nago. Iilonga yeni oyo iiwinayi, niikaha yeni oyu udha iikolokosha.


text:
Aluhe otamu matukile okulonga uuwinayi notamu endelele okutilahi ombinzi yomukeenandjo. Omadhiladhilo geni oga goyoka; ehanagulo oli li momapola geni.


text:
Itamu tseya ondjila yombili, nomoompadhi dheni kamu na uuyuuki. Omapola geni oga ngolyauka, nokape na ngoka e li mugo ta kala nombili.


text:
Aantu otaa ti: “Ngashingeyi otu shi shi kutya omolwashike Kalunga itee tu hupitha miikaha yaamboka taye tu hepeke. Otwa tegamena uuyelele, ihe otatu lyanga momilema thokothoko.


text:
Otatu pwampwauka twa fa aaposi. Otatu lontauka omutenya twa fa tu li muusiku ongashika muuyuni womilema dheso.


text:
Otatu gono ngomamwanka, tatu kululula ngoonguti. Otatu kongo uuyuuki, ihe itatu u mono. Otwa hala emanguluko, ihe olya kala kokule.


text:
“Omuwa, omayono getu ngoka twa yono kungoye, ogendjigendji. Oondjo dhetu otadhi tu tamaneke. Omayono getu otage tu landula notwa tseya iilonga yetu iiwinayi.


text:
Otwa tsu ondumbo nangoye, otwe ku idhimbike notwa tindi oku ku landula. Otwa hepeke yalwe notwe ku pilamene. Meni lyetu otwa dhiladhila iifundja, nomakana getu oga popi iilombo.


text:
Okutokola kwomondjila otaku pegulwa po, nuuyuuki itau vulu okuhedha ko. Oshili otayi goyokithwa montaneho, nuuyuuki itau gwanithwa nando.


text:
Oshili oya pumba, naangoka te etha uuwinayi, ota yugwa.” Omuwa okwe shi tala nokwa geye, sho kaku na uuyuuki.


text:
Okwa tala nonkumwe kutya kakwa li nando oongoka ta kwatha aahepekwa. Omolwashoka ta longitha oonkondo dhe mwene, e ya mangulule noku ya pa esindano.


text:
Ota zala uuyuuki wa fa ehuuyanza, nesindano lya fa egala lyosheela. Oti izaleke iikonene ya fa omutsuhu noti ikuwikile muulaadhi wa fa elwaakani.


text:
Otaye ke mu tila okuza kuuzilo sigo okuuninginino. Shaa ngoka ota tila oonkondo dhe oonene. Ote ya a fa efundja lyomulonga, ta tsinuka ko a fa oshikungulu shombepo.


text:
Omuwa ota lombwele aantu ye ta ti: “Otandi ke ya kuSion ndi mu popile nondi hupithe ayehe mboka yi itedhulula moondjo dhawo.


text:
Otandi ka hangana nane. Onde mu tilile Ombepo yandje nonde mu pe oohapu dhandje, dhi kale pune sigo aluhe. Okuza mpaka otamu ka vulika kungame nokulonga aana yeni noluvalo lwawo lu vulike kungame aluhe sigo aluhe.”


text:
Tala, omilema odha siikila evi nuuluudhe thokothoko iigwana, ihe Omuwa ota adhimine kombanda yoye, nesimano lye otali ku minikile.


text:
Ligamena koombinga noombinga. Ayehe oya gongala notaa ya kungoye; aamwoye aamati otaa ya taa zi kokule, naamwoye aakadhona taa kwiininwa. Oto ke shi mona e to adhima;


text:
omwenyo gwoye otagu nyanyukwa nokushambukwa. Uuyamba wokomafuta otau etwa kungoye, aayamba yomiigwana otaa ya kungoye.


text:
Iiyendo yoongamelo otayi ka napakana noshilongo sheni, oongamelo oongundjuka dhokuMidian nokuEfa. Adhihe otadhi zi kuSheba dha humbata oshingoli niitsinino. Aantu notaa ka holola esimano lyOmuwa.


text:
Oonzi adhihe dhokuKedar niikombo yokuNebaiot otayi ka etwa kungoye, yi ninge omafikilondjambo go opalela Omuwa. Omuwa ota ka adhimitha otempeli ye shi vule shito.


text:
Otaku zi oosikepa tadhi ya tadhi zi koontuntu dhokokule, tadhi eta aantu yaKalunga kegumbo. Otadhi ya eta pamwe noshingoli noshisiliveli shawo, opo ya simaneke edhina lyOmuwa, Kalunga kaIsrael omuyapuki, ngoka a simanekitha iigwana, yo yi simaneke aantu ye.


text:
Aakwiilongo otaa ka tungulula edhingililokuma lyoye. Aakwaniilwa yawo otaa ku longele. Onde ku geele mondjahi yandje, ihe ngashingeyi otandi ku hololele ohole nesilohenda lyandje.


text:
Iiyelo yoye otayi kala ye eguluka omutenya nuusiku, opo aakwaniilwa yiigwana ye ku etele uuyamba wayo


text:
Eopalo lyaLibanon otali ya kungoye. Iipilangi yomikiperesi, yomisedeli noyomihongo otayi ka etwa okwoopaleka nayo Jerusalem nokupoleka otempeli yandje.


text:
Aamati aana yaahepeki yoye otaa ke ya yi isizimika meifupipiko. Mboka ye ku dhini nale, otaa ka nyongama poompadhi dhoye. Otaye ke ku luka “Oshilando shOmuwa,” “Sion, oshilando shaKalunga kaIsrael omuyapuki.”


text:
Owa li oshilando she ethiwa nosha tondika, nokapwa li ngoka a pitile mungoye. Ihe otandi ke ku nenepeka noku ku opaleka, oto ka ninga ehala lyenyanyu aluhe sigo aluhe.


text:
Oto ka likola uuyamba wiigwana nowaakwaniilwa yayo. Oto ka tseya kutya ongame Omuwa, omuhupithi gwoye, nOmunankondo gwaJakob oye omukulili gwoye.


text:
Otandi ku etele oshingoli peha lyoshikushu, oshisiliveli peha lyiiyela iiluudhe. Peha lyoshiti otandi ku etele oshikushu nopeha lyomamanya, iiyela iiluudhe. Aapangeli yoye itaye ke ku hepeka we; otaye ke ku lela nuuyuuki nombili.


text:
Mevi lyoye kamu na we ngoka ta hokolola uukolokoshi, ehanagulo neyonuko kali mo moshilongo shoye. Otandi ke ku gamena noku ku shiga nda fa ekuma; nangoye oto ka hambelela ndje, oshoka onde ku hupitha.


text:
Etango itali ku minikile we omutenya, nomwedhi kagu shi we uuyelele woye uusiku. Ongame, Omuwa, tandi ka kala uuyelele woye waaluhe, eadhimo lyesimano lyandje otali ku minikile.


text:
Omasiku guuthigwa woye otaga kuka. Ongame, Omuwa, tandi kala uuyelele woye waaluhe. Etango lyoye itali ningine we, nomwedhi gwoye itagu si we.


text:
Aantu yoye ayehe otaa ka ninga aayuuki, notaa ka thigulula oshilongo sigo aluhe. Onde ya tsike, onde ya tula mo, opo ndi hololele ayehe eadhimo lyandje.


text:
Aashuushuka yomune otaa ka ninga eyuvi, naashona otaa ningi oshigwana oshinankondo. Ongame Omuwa; otandi shi ningi methimbo lyo opala.


text:
Ombepo yOmuwa Omupangeliawike oya lambele ndje, oshoka oye a gwayeke ndje, ndi uvithile oohepele onkundana ombwanawa, ndi aludhe mboka ye na omwenyo gwa nyanyagulwa, ndi igidhile aapongekwa emangululo, nondi pitithe mo oonkwatwa moondholongo.


text:
Okwa tumu ndje, ndi uvithe kutya ethimbo olya thikana, uuna Omuwa ta hupitha aantu ye nota dhenge aatondi yawo. Okwa tumu ndje, ndi hekeleke ayehe mboka taa lili.


text:
Okwa tumu ndje, ndi etele oonakulila enyanyu peha lyuupongo, ehambelelo peha lyoluhodhi. Otaa ka fa omiti ndhoka Omuwa mwene e dhi tsike. Otaa ka longa uuyuuki, naKalunga ota ka hambelelelwa shoka e shi ninga.


text:
Otaa ka tungulula omakulukuma gonale, nokwoopaleka omaputu gootatekulu. Otaa ka ngongolola iilando ya mbugala, mbyoka ya hanagulwa po kaakulu yonale.


text:
Aantu yandje, aakwiilongo otaye ke mu longela. Oyo taa ka litha iimuna yeni notaa longo omapya geni niitsambe yeni yomiviinu.


text:
Otamu ka ithanwa aayambi yOmuwa, aapiya yaKalunga ketu. Otamu ka nyanyukilwa uuyamba wiigwana, notaku tangwa taku tiwa oweni.


text:
Ohoni yeni nokugugwa taku hulu. Otamu ka kala moshilongo sheni yene. Uuyamba weni otau ka ndambulwa, nenyanyu lyeni otali kala aluhe sigo aluhe.


text:
Omuwa ota ti: “Ondi hole uuyuuki note tondo eyugo nuumbudhi. Muudhiginini wandje otandi ya futu notandi hangana nayo ehangano lyaaluhe.


text:
Otaa ka kala ya simana mokati kiigwana. Shaa ngoka te ya mono, ota ka tseya kutya oyo aantu mboka nde ya yambeka.”


text:
Otandi nyanyukilwa unene mOmuwa; omwenyo gwandje tagu ligola muKalunga kandje, oshoka okwa zaleke ndje omuzalo gwehupitho nokwa kuwike ndje ondjatha yuuyuuki. Okwa tula oshishani komutse gwandje nda fa omuyambi, nonda fa omufuko i igoleke niipako ye.


text:
Oshili, ngaashi evi tali menitha iimeno, notayi koko, osho Omuwa Omupangeliawike ta hupitha aantu ye, niigwana ayihe otayi ke mu hambelela.


text:
Itandi ka mwena molwaSion nomolwaJerusalem itandi ka kala nda tya thilu, sigo uuyuuki washo tau tende wa fa eluwa, nehupitho lyasho tali yeta lya fa onyeka.


text:
Iigwana otayi ka ligamena uuyuuki woye, naakwaniilwa ayehe eadhimo lyoye. Oto ka lukwa edhina epe, ndyoka Omuwa mwene te ke li gandja.


text:
Ito ka ithanwa we “Omuhengwa”, nenge oshilongo shoye shi lukwe “Eputu”. Edhina lyoye epe olyo “Kalunga e na ombili naye”. Oshilongo shoye otashi lukwa “Ondjokana yi na elago”, oshoka Omuwa okwe ku hokwa nota kala a fa ombushiki koshilongo shoye.


text:
Ngashika omumati ta hokana omufuko gwe, osho naanaa naku ku shita te ke ku hokana. Ngashika mbushiki ta nyanyukilwa omufuko gwe, osho wo Kalunga te ke ku nyanyukilwa.


text:
Jerusalem, kedhingililokuma lyoye onda langeke ko aalangeli. Naa kale itaaya mwena uusiku nomutenya. Naa dhimbulukithe Omuwa omauvaneko ge. Inamu mu etha e ga dhimbwe.


text:
Inamu mu pa evululuko, manga inaa tungulula Jerusalem e te shi ningi oshilando tashi tangwa kuuyuni auhe.


text:
Omuwa okwa gana koshikaha she shokoluyo nokokwooko kwoonkondo dhe kutya iilya yoye itayi ningi we oondya dhaatondi yoye. Aakwiilongo itaa ka nwa we omaviinu goye we ga longele nuudhigu.


text:
Ihe mboka taa teya iilya, oyo taye yi li nokuhambelela Omuwa. Mboka taa likola omandjembele, otaa ka nwa omaviinu momikala dhotempeli yandje.


text:
Aajerusalem, pitii mo, pitileni miiyelo! Paleleni aagalukilimo epola! Tungeni onenendjila; umbii mo omamanya! Yeluthileni iigwana ombaaneli!


text:
Shika Omuwa okwe shi tumbulile uuyuni auhe ta ti: “Lombweleni omuna omukadhona Sion tamu ti: ‘Omuwa ote ya e ku hupithe e na ondjambi ye note ke ku futa.’ ”


text:
Otamu ka lukwa “Oshigwana oshiyapuki”, “Aakulilwa yOmuwa”. Ngoye Jerusalem oto ka ithanwa “Omuyuulukiwa”, “Oshilando inaashi ethiwa”.


text:
“Olye ngoka te ya ta ziilile kuBozra shomuEdom? Olye ngoka a zala onguwo ya tiligana, te ende a tuwalala e na oonkondo odhindji? “Ongame ngu tandi popi muuyuuki ndi na oonkondo okuhupitha.


text:
“Omolwashike onguwo yoye ya tiligana ya fa yomuntu ha lyata omandjembele metemba lyokukolela oomviinu?”


text:
Omuwa ta yamukula ta ti: “Ongame awike nda lyatagula iigwana nda fa te kolo omandjembele, nokakwa li ngoka a kwatha ndje. Mondjahi yandje onde ya lyatagula, nombinzi yawo oya shanukile koonguwo dhandje.


text:
Onda tokola kutya ethimbo lyokuhupitha aantu yandje olya thikana, nolya li ethimbo lyokugeela aatondi yawo.


text:
Onda li nda kumwa, sho nda tala e te mono kutya kaku na nando ogumwe a kwatha ndje. Ihe ondjahi yandje oya koleke ndje, nondi imonene esindano ngame mwene.


text:
Mondjahi yandje onda lyatagula iigwana ayihe e tandi yi tyankagula. Ombinzi yawo onde yi poolele mevi.”


text:
Otandi hokolola ontalanteni yOmuwa, iilonga tuu mbyoka tayi mu hambelelitha. Aaisraeli okwe ya yambeke neyambeko enene, omolwesilohenda lye nohole ye yaa na ondjele.


text:
komahepeko gawo agehe. Hamuyengeli, ihe Omuwa oye mwenemwene e ya hupitha. Mohole ye nomontalanteni ye okwe ya yululula mo. Okwa li e ya sile oshimpwiyu nonale,


text:
ihe oye mu tsile ondumbo noya nikitha Ombepo ye ondjapuki uuthigwa. Osho a shituka omutondi gwawo e te ya kondjitha.


text:
Opo mpoka oya dhimbulukwa uuyuni uukulu, omasiku gaMoses, omupiya gwOmuwa, noya pula ya ti: “Ngashingeyi Omuwa oku li peni? Oongoka a hupitha aawiliki yaantu ye mefuta. Omuwa ngoka a gandja Ombepo ye kuMoses, oku li peni?


text:
Omuwa ngoka okwe enditha Moses koonkondo dhe nokwa thikamitha omeya omaleeleka gefuta e te endithile mo aantu ye nokwi ilikolele esimano lyaaluhe.” Oye endithwa kOmuwa ya li ya fa uukambe mombuga, inaa punduka nando.


text:
Omuwa okwa pe aantu ye evululuko, ngashika iimuna ya yi melonzi lyomwiidhi gwelendulendu. Okwe enditha aantu ye nokweetela edhina lye esimano.


text:
Omuwa, tu taalela megulu moka wa kala muuyapuki woye meadhimo. Uulaadhi woye niilongankondo yoye oyi li peni? Ohole nonteni yoye oyi li peni? Ino kala waa na ko nasha natse!


text:
Oshoka ongoye tate. Abraham ke tu shi, naIsrael ine tu tseya. Ngoye Omuwa, ongoye mwene tate, “Omukulili gwetu” olyo edhina lyoye hela wa za nalenale.


text:
Omolwashike to tu etha, tu puke mo moondjila dhoye? Omolwashike to tu etha, tu kukutike oomwenyo dhetu tu kale inaatu ku tila? Galuka omolwaamboka taye ku longele, molwaantu mboka ya kala aantu yoye aluhe.


text:
Tse mbaka aantu yoye aayapuki, otwa tidhwa mo kaatondi yetu konima yokathimbo okafupi; oyo taa lyatagula otempeli yoye.


text:
Oto tu ningi twa fa aantu inaatu pangelwa kungoye, hela twa za nale, aantu twa fa inaatu lukilwa edhina lyoye.


text:
ngaashi omulilo tagu fike po iihwa notagu fulukitha omeya! Kulukila pohi, u tseyithile aatondi yoye edhina lyoye nou kakamithe iigwana koshipala shoye.


text:
Okwa li ethimbo, sho we ya e to longo iilonga iitilithi mbyoka inaatu yi tegelela nando; oondundu odhe ku tala e tadhi kakama.


text:
Noshitonale kaku na ngoka omakutsi ge gu uvile nenge omeho ge ga tonatele kalunga gulwe a fa ngoye ngoka ho longo to popile ngoka te ku inekele.


text:
Oto tsakaneke mboka taa mono enyanyu tali zi megwanitho lyuuyuuki, oyo tuu mboka haa dhimbulukwa, nkene wa hala ya kale. Ando twa li ngaaka aluhe, ando otwa hupithwa. Owe tu geele, ihe otwa tsikile okuyona.


text:
Atuhe otwa yono; niilonga yetu iiwanawa oya nyata ayiheyihe. Omolwomayono getu otwa fa omafo ga kukuta notaga pepwa po kombepo.


text:
Kape na ngoka a galukile kungoye momagalikano; kape na ngoka te ya kungoye a kwathwe. Owe tu iholeke nowe tu etha omoluulunde wetu.


text:
Otempeli yetu ondjapuki noya simana, moka ootatekulu ye ku simanekele, oya fikwa po nomulilo, nuuyamba wetu auhe wa lala momakulukuma.


text:
Omuwa, ayihe mbika itayi ku inyengitha? Ito ka ninga po sha, sho to tu hepekitha shi vulithe poonkondo dhetu?


text:
“Ondi imonithile mboka inaa pula ndje nonda monika kumboka inaa konga ndje. Onda lombwele oshigwana inaashi ithana edhina lyandje nda ti: ‘Ongame ngu, ongame nguka.’


text:
Ondi ilongekidha aluhe ndi tsakaneke aantu yandje, mboka ya tangalala nohaa longo uuwinayi notaa landula oondjila dhawo yene.


text:
Otaa hindi ndje aluhe notaa geyitha ndje. Otaa yamba miikunino yiinonoma notaa fike iitsinino kiiyambelo yuupagani.


text:
Otaa ka hungila moombila nomomakololo, yo taa pula aathithi. Otaa li onyama yoshingulu nomuhoka gwonyama ya saagelelwa iimenka.


text:
Otaa lombwelathana taa ti: ‘Kala kokule natse, otse aayapukilela, ino tu guma!’ Itandi vulu okwiidhidhimikila aantu ya tya ngaaka — ondjahi yandje yoku ya geela oya fa omulilo ihaagu dhimi.


text:
“Onda tokola nokuli, nkene tandi ya geele. Epangulo lyawo olya nyolwa li li koshipala shandje. Itandi mwenene shoka ya ningi; otandi ke ya futila


text:
oondjo dhawo noondjo dhoohekulu. Oya fikile iitsinino komahala giinonoma koondundu noya sheke ndje nayi. Otandi ya geele, ngaashi iilonga yawo yonale ye shi ilongele.”


text:
Omuwa ota ti: “Kaku na ngoka ta yono po omandjembele omawanawa, oshoka otamu zi omaviinu. Nangame wo itandi ka yona po aantu yandje ayehe. Otandi ka hupitha mo mboka haa longele ndje.


text:
Otandi ka holola oluvalo muJakob nomuJuda, oomboka taa ka thigulula oondundu dhandje. Aantu yandje aahogololwa taye ke dhi thigulula, naapiya yandje oko taa ka kala.


text:
Otaa ka longela ndje notaa ka litha oonzi dhawo niimuna yawo momalundu gaSharon muuninginino nomEsilu lyomalwa muuzilo.


text:
“Ihe otashi ka kala shi ili kune mboka hamu etha Omuwa nohamu dhimbwa Sion, ondundu yandje ondjapuki, one mboka hamu yalele Gad oshililo nohamu hangele oshikalunga Meni omalovu.


text:
Otamu ka sa tamu dhipagwa, oshoka inamu itaala, sho nde mu ithana nenge mu pulakene, sho nda popi. Omwa hogolola shoka inaashi opalela ndje nomwa ningi shoka oshiwinayi koshipala shandje.


text:
Onkee tandi mu lombwele kutya mboka haa longele ndje nohaa vulika kungame, otaa ka kala ye na iikulya niikunuwa ya ha, ihe ne otamu ka sa po kondjala nokenota. Otaa ka kala ye na elago, ihe ne otamu ka kala momupya.


text:
Aantu yandje aahogololwa otaa ka tumbula edhina lyandje, uuna taa thingana. Ngame, Omuwa Omupangeliawike, otandi ke mu dhipaga po. Ihe mboka taa vulika kungame, otandi ke ya lukulula edhina epe.


text:
Shaa ngoka moshilongo ta ka pula eyambeko, ota ka pula a yambekwe kuKalunga kashili. Shaa ngoka ta gana, ota ka gana kedhina lyaKalunga kashili. Omalwa gomuuyuni wonale otaga hulu po notaga dhimbiwa.”


text:
Omuwa ota ti: “Tala, otandi shiti egulu epe nevi epe. Iiningwanima yonale otayi ka dhimbiwa thiluthilu.


text:
Nyanyukweni nokuligola pombanda omolwaayihe mbyoka tandi yi shiti. Otandi shiti Jerusalem shi ninge oshilando shenyanyu, naantu yasho otaa ka kala ye na elago.


text:
Uuhanona itau ka sila we muumputu, naantu ayehe otaa ka sa ya koka. Ngoka ta si e na omimvo ethele, ota ka talwa a sa omugundjuka unene. Ngoka ta si inaa thikitha omimvo ethele, otaku ka tiwa okwa thingwa.


text:
Otaa ka tunga omagumbo, opo ya kale mo yo yene. Otaa ka tsika omiviinu, opo ya lye iiyimati yadho yo yene.


text:
Itaa ka tunga omagumbo, yalwe ya kale mo, nenge ya tsike omuviinu dhi ka liwe kuyalwe. Omasiku gaantu yandje otaga ka kala omale ga fa omasiku gomuti. Aahogololwa yandje otaa ka kala ko olule nokunyanyukilwa iilonga yiikaha yawo yene.


text:
Itaa ki ihepeka owala, noyana itaye ke ya valela omupya. Otandi ke ya yambeka pamwe noluvalo lwawo sigo aluhe.


text:
Embungu nokanzigona otayi ka napela pamwe; onime otayi li omwiidhi ya fa ongombe, neyoka oondya dhalyo ontsi yevi. Kondundu yandje ondjapuki kaku na we ehala mpoka tapu longwa uuwinayi nenge pu yonwe sha.” Osho Omuwa ta popi.


text:
Omuwa ota ti: “Egulu olyo oshipangelapundi shandje, nevi olyo oshilyatelelo shokoompadhi dhandje. Egumbo tamu tungile ndje, olya tya ngiini? Ehala lyandje lyokuvululukilwa otali kala peni?


text:
Oshikaha shandje hasho sha shiti ayihe mbino? Nosho ngeyi oya ningwa,” Omuwa osho ta popi. “Ngame otandi hokwa mboka yi ifupipika notayi itedhulula, oomboka haa tila ndje nohaa vulika kungame.


text:
Aantu otaa ningi shoka ya hala. Ashihe shimwe kuyo, ngele taa tsele ongombe yi ninge efikilondjambo nenge taa dhipaga omuntu; ngele taa yamba onzigona nenge ya teye ombwa othingo; ngele taa gandja ondjambo yiikulya nenge taa yamba ombinzi yoshingulu; ngele taa fike iitsinino nenge taa galikana oshimenka. Oya hogolola oondjila dhawo yene, noomwenyo dhawo odha hokwa omasaagelo pamukalo gu tonditha.


text:
Osho nangame wo tandi hogolola omukalo gwoku ya hepeka. Otandi ya undulile shoka haa tila, oshoka sho nde ya ithana, inaa itaala ndje noinaa pulakena, sho nda popi. Oya ningi shoka oshiwinayi momeho gandje, noya hogolola shoka inaashi opalela ndje.”


text:
Pulakeneni shoka Omuwa ta popi, one mboka hamu mu tila nohamu vulika kuye. Elaka otali ti: “Molwaashoka mwa inekela ndje, yamwe yomooyakwenilela otaye mu tondo nokaa na ko nasha nane. Otaye mu nyenkele notaa ti: ‘Omuwa na holole uunene we ye e mu hupithe, opo tu vule okumona enyanyu lyeni.’ Ihe oyolela taa ka sa ohoni.


text:
Pulakeneni utale! Euyagano oli li moshilando, oshihomo otashi uvika motempeli. Oshihomo shika oshOmuwa ta geele aatondi ye!


text:
“Okwa pulumutha, manga inaa akukilwa koshitheta; nomanga uuwehame inaau mu kama, okwa pulumutha omumati.


text:
Olye e shi uvile nale sha fa mpono? Olye e shi mwene nale sha tya ngeyi? Oshilongo otashi valwa tuu mesiku limwe, nenge oshigwana otashi vulu kutotwa po ohaluka? Sion ita hepekwa koshitheta ngele ta vala aanona ye.”


text:
Omuwa ota ti: “Otandi thitulula oshivalelo, omuntu a kale inaa vala ando? Nenge hangame ngoka te valitha, ndi shi thitike?”


text:
Nyanyukilweni pamwe naJerusalem, ligoleni omolwasho, amuhe mboka mu hole oshilando shika. Nyanyukweni pamwe nasho ngashingeyi, amuhe mboka mwe shi lilile.


text:
Oshoka otamu yamu e tamu kuta komagundji gomahepulutho gasho. Otamu yamu mu kutilile e tamu nyanyukilwa omagundji gasho ga hula.


text:
Omuwa ota ti: “Otandi ke mu galulila ombili ya fa omulonga; uuyamba wiigwana otau ka kungulukila kune wa fa efundja. Otamu ka fa omunona ta yamu komagundji gayina, ta kwiininwa nokuukatwa nohole.


text:
Uuna tamu mono iinima mbika tayi gwanithwa, otamu ka nyanyukwa; otayi mu koleke noku mu aludha. Nena otamu ka tseya kutya ongame, Omuwa, tandi kwatha mboka haa vulika kungame notandi geele aatondi yandje.”


text:
Tala, Omuwa ote ya momulilo, nomatembakwiita ge ga fa okambiya. Ota tumu ondjahi ye ya hwamenena, nomagandambadhi ge oga geta omalaka gomulilo.


text:
Omuwa ota ti: “Ehulilo otali ya kwaayehe mboka tayi iyapulile okuya kiikunino yiinonoma taa landula omulumentu e li mokati kawo, naamboka taa li onyama yoshingulu, oombuku niikulya yilwe yi nyanyalitha.


text:
Omadhiladhilo niilonga yawo ondi yi shi. Otandi ya ndi gongele aantu yiigwana ayihe. Uuna taa gongala, otaa ka mona, nkene oonkondo dhandje tadhi longo.


text:
“Otandi ka ninga endhindhiliko mokati kawo notandi ka tuma yamwe yomwaamboka ya hupu ko, kiigwana kuSpania, Libia, Lidia, Meshek, Rosh, Tubal naGreka nokoontuntu dhokokule mefuta ndhoka inaadhi uva ndje nenge dhi mone esimano lyandje. Otaa ka hokolola esimano lyandje mokati kiigwana.


text:
Otaa ka etela yakweni taa zi kiigwana ayihe ya ninge omagano gandje. Otaye ya eta kondundu yandje ondjapuki muJerusalem ya kayila uukambe, omamulutiya noongamelo, ye li momatembakwiita nomuukala, naanaa ngaashi Aaisraeli taa eta ondjambo yiikulya kotempeli miiyuma iiyapuki.


text:
“Ngashika egulu epe nevi epe tandi ke ga shita notaga kala koshipala shandje, osho wo oluvalo lweni nedhina lyeni tali ka kala po.


text:
Moshituthi kehe shomwedhi omupe nomEsabati kehe aantu ayehe otaa ka gongala kungame taa galikana koshipala shandje.” Omuwa osho ta ti.


text:
“Otaa ka pita mo notaa mono omidhimba dhaamboka ya tsu ondumbo nangame; ezinyo lyawo itali si, nomulilo gwawo itagu dhimi. Oyo notaa ka nyanyalitha aantu ayehe.”


text:
Oohapu dhOmuwa odha adha Jeremia momumvo omutimulongo nomutitatu gwepangelo lyaJosia yaAmmon, omukwaniilwa gwaJuda,


text:
niishewe muuyuni waJehoiakim yaJosia, omukwaniilwa gwaJuda, sigo omomwedhi omutitano gwomomumvo omutimulongo nagumwe gwepangelo lyaSedekia yaJosia, omukwaniilwa gwaJuda, uuna Aajerusalem ya falwa muupongekwa.


text:
“Onde ku hogolola, manga inaandi ku shitila moshivalelo shanyoko, nomanga inoo valwa, onde ku yapula nonde ku lenge omuhunganeki gwiigwana.”


text:
Ihe Omuwa okwa lombwele ndje a ti: “Ino tya, ngoye omunona; inda kaantu mboka tandi ku tumu kuyo, ngoye u ya lombwele ashihe tandi shi ku lombwele, u shi popye.


text:
Omuwa okwa ganeke oshikaha she ta gumu omilungu dhandje e ta lombwele ndje ta ti: “Tala, otandi tula oohapu dhandje mokana koye.


text:
Otandi ku lenge u vule iigwana niilongo, opo u dhikule nokuhalakanitha, u hanagule nokuhata pevi nou tungulule nokutsika.”


text:
Omuwa okwa pula ndje a ti: “Jeremia, ou wete shike?” Onda yamukula: “Ondi wete oshitayi shomuti omumandeli.”


text:
Omuwa okwa pula ndje ishewe a ti: “Ou wete shike?” Onda yamukula: “Ondi wete ombiga yi li kuumbangalantu, tayi fuluka, ye endamena kuumbangalantu.”


text:
Omuwa okwa ti kungame: “Kuumbangalantu okwo taku zi oshiponga shoka tashi ka adha oonakukala moshilongo,


text:
oshoka otandi ithana iigwana ayihe yokuumbangalantu yi ye. Aakwaniilwa yayo otaa ka tula iipangelapundi yawo pomiyelo dhaJerusalem nokukunduka omankolo gasho nokukunduka wo iilando yilwe yaJuda.


text:
Otandi ka geela aantu yandje, oshoka oya yono, oye etha ndje, oya yambele iikalunga iikwiilongo noya hambula iimenka e taye yi longele.


text:
Jeremia, ilongekidha, u ye u ka lombwele aantu ayihe mbyoka nde ku lombwele u yi ya lombwele. Ino ya tila, opo ndaaye ku tule uumbanda, ngele to kala puyo.


text:
Nena ndjika otandi ku ningi oshilando sha kola, ongundhi yosheela nekuma lyoshikushu okukondjitha oshilongo ashihe, aakwaniilwa yaJuda, omalenga, naayambi. Aantu yomoshilongo


text:
otaye ke ku kondjitha, ihe itaye ku sindi, oshoka ondi li pamwe nangoye notandi ku hupitha. Ongame Omuwa nda popi.”


text:
ndi ka uvithile aantu ayehe muJerusalem kutya Omuwa ota ti ngeyi: “Otandi dhimbulukwa eopalo lyuugundjuka woye, ohole yoye momasiku guufuko woye, nkene wa landula ndje mombuga, montale moka ihaamu kunwa.


text:
Israel, ngoye ogwandjelela, ngoye eliko lyandje eyapuki. Ayehe mboka ye ku ningi nayi, oyi ipetha ombedhi noya adhika koshiponga. Ongame, Omuwa, nda popi.”


text:
Omuwa ota ti: “Oohokulu oya mwene ndje ombedhi yashike? Oshike she ya pilamenitha ndje? Oya ka simaneka iimenka yaa na omwago, noyo yene ya ningi aanima yowala.


text:
Inaa kala ye na ko nasha nangame, nando onde ya hupitha muEgipiti nonde ya pandakanitha ombuga, eha lyoontale nolyomakolombongo, evi lya kalanda lya nika iiponga, moka mwaa na nando olye, nokaku na ngoka he li tokola ando.


text:
Onde ya eta mevi lyo ondoka, opo ya nyanyukilwe eteyo lyalyo nuuwanawa walyo wulwe. Ihe oya shundula evi lyandje noya nyateke oshilongo nde shi ya pe.


text:
Aayambi inaa pula ya tye: ‘Omuwa oku li peni?’ Aayambi yandje mwene oya ningi kaaye shi ndje. Aaleli oya tsu ondumbo nangame; aahunganeki oyu uvitha medhina lyaBaal noya longele iimenka yaa na omwago.”


text:
Indeni kuuninginino kontuntu Kipro, ne mu tume yamwe lwokuuzilo koshilongo Kedar. Otamu ka mona kutya kaku na nando osha sha fa mbika sha ningilwe nale.


text:
Kaku na oshigwana shilwe sha pingakanithile ookalunga yasho, nando yo yene kaye shi ookalunga. Ihe aantu yandje oya pingakanitha ndje po, Kalunga ngoka e ya simanekitha. Oya pingakanitha ndje naashoka kaashi na ekwatho.


text:
Oshoka aantu yandje oya yono paali: Oya pilamene ndje, othithiya yomeya omanamwenyo, noyi ihupile omithima dhawo yene, omithima dhiipopo, ndhoka itaadhi vulu okukala nomeya.”


text:
Oye mu gonene ya fa oonime; oya mbugaleke oshilongo she, niilando ye oya kumunwa po. Oya thigwa po owala.


text:
Israel, ongoye mwene we shi iyetele! Owe etha ndje, Omuwa Kalunga koye, sho nda li tandi ku enditha nondjila.


text:
Omolwashike to yi kuEgipiti, u ka nwe omeya gaNiili? Omolwashike to yi kuAssur, u ka nwe omeya gaEufrat?


text:
Uuwinayi woye mwene otau ku pangula, nokupilamena ndje kwoye otaku ku tokola. Oto ka koneka, nkene sha puka noshilulululu, sho we etha ndje, Omuwa Kalunga koye, noino inekela ndje we nando. Ongame, Omupangeliawike Omuwa Omunankondoawike, nda popi.”


text:
Omuwa Omupangeliawike ota ti: “Israel, owe ekelehi ndje nalenale; owa tindi okuvulika kungame nokulongela ndje. Owa longele iikalunga yoluvalo koondundu adhihe oondeendeka nomomizile dhomiti adhihe omitalala.


text:
Onde ku tsike ngaashi omuviinu gwa hogololwa, ombuto ya hogololekeka. Ihe tala utale, nkene wa tya! Owa fa omuviinu gwaa na oshilonga nogwo ola.


text:
Oto vulu ngiini okutya ino inyateka, nokutya ino longela Baal? Tala, nkene wa yono molusilu; tala shoka wa ningi. Owa fa ongamelo ongundjuka ya nikula, notayi pwampwauka yu uka huka naahwiyaka,


text:
tayi tondauka nombuga. Ngele ya nikula, olye ta vulu oku yi pangela? Ondumentu ndjoka ye yi hala, itayi pumbwa okwiivulitha; otayi monika nuupu pethimbo lyenikulo.


text:
Israel, ino matuka, sigo oompadhi dhoye dha kala owala, nomuligu gwoye tagu kukuta kokulandula iikalunga. Ihe oto ti: ‘Aawe! Ite vulu okushuna. Ondi hole iikalunga iikwiilongo notandi yi landula.’ ”


text:
Omuwa ota ti: “Aaisraeli ne, otamu ka sithwa ohoni ngashika omufuthi ngoka a adhikilila. Aakwaniilwa, omalenga, aayambi naahunganeki yeni otaa ka sithwa ohoni.


text:
Amuhe mboka tamu ti, omuti ogwo ho nemanya olyo nyoko, otamu ka sithwa ohoni, oshoka omwa pilamene ndje peha lyokugalukila kungame. Ihe uuna tamu adhika kuudhigu, otamu ithana ndje ndi ye oku mu hupitha.


text:
“Iikalunga mbyoka wi ihambulile, oyi li peni? Nayi ku hupithe, sho wa adhika kuudhigu — ngele otayi shi vulu! Juda, omwaalu gwiikalunga yoye ogu thike pamwe nomwaalu gwiilando yoye.


text:
Onde ku geele, ihe inashi eta uuwanawa. Ino pitika, ndi ku tule mondjila. Aahunganeki yoye owe ya dhipaga wa fa onime ya pindjala.


text:
Aaisraeli ne, pulakeneni shoka tandi popi. Kune ano onda fa ombuga, onda fa oshilongo shomilema shi na iiponga? Omolwashike ano tamu ti, otamu ningi shoka mwa hala noitamu galukile we kungame?


text:
Omukadhona oha dhimbwa tuu uulenga we nomufuko ofeyi ye? Ihe aantu yandje oya dhimbwa ndje omasiku ogendji gaa shi kuyalulwa.


text:
Ku na uudhigu washa okumona ondjila, ngele oto kongo aaholi yiipala. Eeno, nuuwinayi womukiintu otau konekwa mungoye.


text:
oto ti: ‘Kandi na ondjo; oshili, Omuwa ina geela ndje.’ Ihe ngame, Omuwa, otandi ke ku geela, molwashoka wa tindi okuzimina kutya ou na ondjo.


text:
Owi iningi gwowala, sho wi igameke kiikalunga yiigwana yilwe. Oto ka sithwa ohoni kuEgipiti, naanaa ngaashi wa ningilwe kuAssur.


text:
Naankoka oto ka za ko wi ikwata ombandamutse, molwashoka Omuwa okwe ekelehi mboka wa li wi inekela, noito ka kwathwa kuyo.”


text:
Omuwa ota ti: “Ngele oku na omusamane ta henge po omukadhi, nomukadhi ta ka hokanwa kugulwe, ita vulu we oku mu hokanununa. Shika otashi nyateke oshilongo nayi. Ihe ngoye Israel, sho wa hondelwa kaaholike yoye oyendji, oto galukile tuu kungame?


text:
Yelutha utale omeho goye u ligamene kiikulundundu. Oku na tuu ehala mpoka inoo hondelelwa po? Owa tegamene aasamane yoye pooha dhoondjila wa fa Omuarabia a langela oshihakanwa mombuga. Owa nyateke oshilongo noluhondelo lwoye.


text:
Omolwashoka omvula ya keelelwa okuloka, omvula yontemuno ya kala inaayi loka we. Nando wa kala moluhondelo, ino sa ohoni.


text:
Ino hala okugeyagana aluhe noino hala okukonenena ndje sigo aluhe.’ Israel, osho to popi, ihe oto longo iihuna ayihe to vulu oku yi huna.”


text:
Omuwa okwa lombwele ndje muuyuni womukwaniilwa Josia ta ti: “Owa mona tuu, omuhasha Israel nkene a ningi? Okwa londo koondundu adhihe oondeendeka nokwa yi momizile dhomiti adhihe omitalala e ta lalwa naye nkoka.


text:
Onda dhiladhila kutya ngele a gwanitha mbika, ota ka galukila kungame. Ihe ina galuka nando, nomumwayina omuhasha Juda okwe shi tala wo.


text:
Juda okwa mono kutya onda henge po Israel, nonde mu tidha po, oshoka okwa pilamene ndje e ta ningi ohonda. Ihe Juda, omumwayina gwaIsrael, ina tila ndje. Naye wo okwa ningi ohonda


text:
Nokonima yaambika ayihe Juda, omumwayina omuhasha gwaIsrael, ina galukila kungame. Okwi ifethitha ashike, ihe ine shi ninga moshili. Ongame Omuwa nda popi.”


text:
Omuwa okwa lombwele ndje kutya Israel nando okwe mu pilamene, okwa ningi ngaa hwepo e vule omwiiteki Juda.


text:
Okwa lombwele ndje, ndi ka lombwele Israel ndi tye: “Israel ngoka wi iteka ndje, galukila kungame. Ngame omunamutimahenda noihandi geye osima. Itandi ku geele we sigo aluhe.


text:
Zimina owala kutya ngoye omunandjo, nowa tsu ondumbo nOmuwa, Kalunga koye. Hempulula kutya owa saagelele iikalunga yokiilongo momuti kehe omutalala noino vulika kiipango yandje. Ongame Omuwa nda popi.


text:
“Aantu ne mboka mwi iteka ndje, galukeni; one aantu yandje. Otandi ka kutha gumwe gwomune moshilando kehe, nayaali yomoludhi kehe notandi ke mu galulila kondundu Sion.


text:
Nongele mwi indjipala oyendji moshilongo shoka, aantu itaa ka tumbula we oshikethahangano. Itaye ke shi dhiladhila we nenge ye shi dhimbulukwe; itaye shi pumbwa we noitaa ka pangela we oshipe.


text:
Uuna ethimbo ndyoka nali thiki, Jerusalem otashi ka ithanwa ‘Oshipangelapundi shOmuwa’, niigwana ayihe oko tayi ka gongala yi simaneke ndje. Itaa ka ninga we, ngaashi omitima dhawo omiwinayi nodha tangalala tadhi ya lombwele.


text:
Israel ota hangana naJuda, noyo ayehe otaa zi muupongekwa moshilongo shokuumbangalantu notaa galukile koshilongo shoka nde shi pele oohekulu, shi ninge eliko lyawo.”


text:
Omuwa ota ti: “Israel, onda halele ndi ku taambe omumwandjemati, otandi ku pe evi lyo ondoka, evi ewanawa muuyuni auhe. Onde ku halele, u ithane ndje tate, noku na mpoka no ka pilamena ndje we.


text:
Ewi otali igidha muule koondungu dhoondundu. Oyo Aaisraeli taa kugu notaa galikana, oshoka oya kala moondjo noya dhimbwa Omuwa Kalunga kawo.


text:
Galukeni, one amuhe mboka mwi iteka Omuwa; ote ke mu aludha e te mu ningi aainekelwa. Otamu ti: “Eeno, otatu ya kOmuwa, oshoka oye Kalunga ketu.


text:
Inatu mona ekwatho miinonoma yuupagani koondungu dhoondundu. Ekwatho lyaIsrael otali zi ashike kOmuwa Kalunga ketu.


text:
Ihe okulongela Baal, oshikalunga shohoni, oshe tu kanithitha oonzi dhetu, osho wo aanona yetu aamati naakadhona — ashihe shoka ootatekulu ya longelele muuyuni wonale.


text:
Natu laleni mohoni e tatu pitika ondhino yi tu kwidhidhike. Otse nootatekulu twa yono aluhe kOmuwa Kalunga ketu; inatu vulika nando kiipango ye.”


text:
Omuwa ota ti: “Aaisraeli ne, ngele omwa hala okugaluka, galukileni kungame. Ngele tamu etha iimenka handi yi tondo e tamu inekele ndje,


text:
otashi ka kala shu uka, sho tamu gana medhina lyandje. Nena iigwana ayihe otayi ka galikana ndje ndi yi yambeke, notayi ka hambelela ndje.”


text:
Dhiginineni ehangano nangame, Omuwa gweni, iyapulilii ndje, ne Aajuda nAajerusalem. Ngele itamu shi ningi, ondjahi yandje otayi ka hwama ya fa omulilo omolwiinima iiwinayi mwe yi ningi. Otandi ka hwama nopwaa na omudhimi gwomulilo ngo.”


text:
Hikeni omankuma noshilonga ashihe! Ga fudhileni ga kugagane nawa! Lombweleni Aajuda nAajerusalem ya ye miilandohote.


text:
Yelutheni endhindhiliko lyokuuka lwokuSion. Zii ko neendelelo mu ka holame! Inamu kwatakwata! Oshoka otandi eta oshiponga tashi zi kuumbangalantu, ehanagulo enenenene.


text:
Omuhanaguli okwa mbunzuka ko a fa onkoshi ya hituka moshiholameno shayo. Ote ya a hanagule po Juda. Iilando yaJuda otayi ka kumunwa po, nokaku na ngoka ta ka kala mo muyo.


text:
Omuwa ota ti: “Esiku ndyoka aakwaniilwa nomalenga otaga tyololoka; aayambi otaa kunkwa, naahunganeki otaa kumwa.”


text:
Ngame onda ti: “Omuwa Omupangeliawike, oshili, owa kotokele Aajerusalem! Owa tile, otaku kala ombili, ihe egongamwele olyo ndyoka li li poothingo dhawo.”


text:
Esiku otali ya, uuna Aajerusalem taa ka lombwelwa kutya ombepo ompyu otayi pepe tayi ziilile kombuga, yu uka kuyo. Inayi opala, yi pepe po ashike etutu —


text:
ombepo ndjoka tayi ya palombwelo lyOmuwa, otayi ka ninga epukutula! Omuwa oye mwene ta tumbulile aantu ye epangulo.


text:
Talii ko, omutondi te ya a fa iikogo. Omatembakwiita ge oga fa ombepo yoshikungulu, nuukambe we otau endelele u vule omakodhi. Yaye tse! Ehanagulo tali ya!


text:
Jerusalem, yoga ko uuwinayi komwenyo gwoye, opo u hupithwe. Sigo uunake to tsikile nomadhiladhilo guulunde?


text:
Oye ya okulondodha iigwana nokulombwela Jerusalem kutya aatondi otaa ya taa zi koshilongo shokokule. Aatondi mbaka otaa ka kugila iilando yaJuda onkugo


text:
notaa ka kondeka Jerusalem ya fa aantu ya keelela epya, oshoka aantu yasho oya tsu ondumbo nOmuwa. Omuwa oye a popi.


text:
Juda, owe shi iyetele mwene mokukala mondjila ndjoka wa lamba nomokulonga shoka wa ningi. Uulunde woye owe eta iihuna yomahepeko; otayi ku tsu momutima.


text:
Yayee, tandi tapata, tandi nkundumanekwa kuuwehame! Omutima gwandje! Omwenyo gwandje gwa tukuluka! Ite vulu okumwena; ondu uvite omankuma nonkugo yolugodhi.


text:
Oshiponga otashi landula oshiponga oshikwawo. Oshilongo ashiheshihe osha hanagulwa po. Omatsali getu oga dhikulwa mo ohaluka, nomagumbo getu ga ningi iihanuhanu yowala.


text:
Omuwa ota ti: “Aantu yandje aagoya, inaa tseya ndje. Oyo aanona aatsini; kaye na nando omayele. Oya pyokoka mokulonga uuwinayi, ihe otaa nyengwa okulonga uuwanawa.”


text:
Onda tala evi — olya li lya vongakana nolya mbugala; onda ligamene kegulu — kakwa li ku na uuyelele.


text:
Evi otali ka lila; eyalelo otali ka luudha. Omuwa okwa popi noita ka lundulula we omadhiladhilo ge. Okwa utha etokolo lye noite li shunithile mo we.”


text:
Paigidho lyaakayilinkambe noondjumbeta shaa ngoka ota yi ontuku. Yamwe otaa ka matukila komakuti, yamwe otaa ka londakana omamanya. Oshilando kehe otashi ka thigwa po, nokaku na ngoka ta ka kala mo we.


text:
Yaye ngoye Jerusalem! Omolwashike wa zala uutiligane? Omolwashike wa zala omawe nowa gwayeke oombafu dhoye? Owi imbonzola mo osima yowala! Aaholi yoye oye ku ekelehi noya hala oku ku dhipaga po.


text:
Otandi uvu onkugo ya fa yomukulukadhi ta thetwa, ekemo lya fa lyomukiintu opo ti iyelipa omunona. Oyo onkugo yaJerusalem ta hetha mefudhagano, okwa yelutha omaako ge ta takuma ta ti: “Akwetse! Otandi ka sila miikaha yaadhipagi.”


text:
Aajerusalem, matukileni momapandaanda geni! Ligameneni akuhe! Italeni ne yene! Kongeni omalandithilo! Otamu vulu tuu okumona omuntu ta ningi nawa nota kambadhala okwiinekela Kalunga? Ngele osho, nena Omuwa ota ka dhimina po Jerusalem.


text:
Oshili, Omuwa ota tala uudhiginini. Okwe mu dhenge, ihe inamu pupa ko; okwe mu nyanyagula, ihe omwa tindi okunongela sha. Omwa tangalala noinamu etha uulunde weni.


text:
Onda dhiladhila: “Mbaka oohepele dhowala naashamba. Oye na uugoya; inaa tseya shoka Kalunga kawo ta pumbwa, shoka Kalunga a hala ya ninge.


text:
Otandi hedha kaanenentu e tandi popi nayo. Oshili, otaa tseya Kalunga shoka ta pumbwa, shoka Omuwa a hala ya ninge.” Ihe oye ekelehi epangelo lyOmuwa noya tindi okuvulika kuye.


text:
Omolwashoka oonime tadhi ka hituluka momugulu, dhi ya lye po; omambungu gomombuga otage ke ya ndimbula iintimbu, noongwe otadhi ka hundjunina miilando yawo. Aantu ngele otaa gwaya mo, otadhi ya tuula, oshoka uulunde wawo wi indjipala, esiku nesiku oya pilamene Kalunga.


text:
Omuwa okwa pula a ti: “Omolwashike ndi dhimine po aantu yandje? Oye etha ndje noya longele ookalunga yaa shi yoshili. Onda palutha aantu yandje sigo ya kuta, ihe oyo ya hondele noya kala momagumbo goohonda.


text:
Otandi tumu aatondi ya ke po omiviinu dhaantu yandje, ihe haku ya hanagula po sheke. Otandi ya lombwele ya ponone ko iitayi, oshoka iitayi mbyoka kayi shi yandje.


text:
Aantu yOmuwa oye mu idhimbike ta ti: “Ita ka ninga sha! Itatu adhika koshiponga! Itatu adhika kiita nenge kondjala yekomba.”


text:
Oya ti, aahunganeki kaye na omwago, oohapu dhawo ombepo yowala, kaye na elaka lya za kOmuwa. Omuwa, Kalunga Omunankondoawike, okwa lombwele ndje a ti: “Jeremia, aantu sho taa popi iinima ya tya ngaaka, otandi ka tema oohapu dhandje dhi ninge omulilo mokana koye. Aantu otaa ningi ya fa iikuni, nomulilo otagu ya lungunitha po.”


text:
Aaisraeli ne, Omuwa ote eta oshigwana tashi zi kokule, shi mu matukile. Osho oshigwana oshinankondo noshikulu, shoka elaka lyasho inoo li tseya.


text:
Otaa ka dhilagula po iilya yeni niikulya yeni; otaa ka dhipaga po aana yeni aamati naakadhona. Otaa ka tsela po iimuna yeni, oongombe niikombo. Otaa ka hanagula po omiviinu nomikwiyu dheni. Iilandohote yeni mbyoka mwi itula, otayi ka hanagulwa po kiita yawo.


text:
Aantu nge taa pula taa ti: ‘Omolwashike Omuwa Kalunga ketu a ningile aantu ye iinima ya tya ngaaka?’ Ya yamukula to ti: ‘Ngaashi mwi iteka ndje nomwa longele iikalunga iikwiilongo mevi lyeni yene, osho tamu ka longela aakwiilongo mevi lyaa shi lyeni.’ ”


text:
Pulakena, shigwana ngoye oshigoya noshaa na oondunge. Ne omu na omeho, ihe kamu wete ko; omu na omakutsi, ihe kamu uvite ko.


text:
Ongame Omuwa, oshike ihaamu tila ndje? Omolwashike itaamu kakama koshipala shandje? Onda ndumbile ehekevi li ninge ongamba yefuta, ongamba yolela itaayi taakanwa we. Efuta otali vulu okufuluka, ihe itali vulu oku yi taaguluka. Omakuthikuthi otaga yaya, ihe itaga vulu okuwayuka mo.


text:
Inamu hala nando mu simaneke ndje, nando handi mu lokithile omvula yontemuna noyothinge nohandi mu pe eteyo omumvo kehe.


text:
“Aantu aawinayi oya kala mokati kaantu yandje. Otaa hondjunine ya fa aategi yoomwigo ya yule oondhila, ihe otaa lukile omatavu ya yule aantu.


text:
Naanaa ngaashi omukongo tu udha oshikuku she oondhila, osho yu udhitha omagumbo gawo nomaliko ga yugwa. Osho she ya ningi aanankondo naayamba.


text:
Oyo ondoka ya ndinda nawa. Miilonga yawo iiwinayi kamu na ongamba. Itaa uthile oothigwa pauyuuki nenge ya popile oohepele.


text:
Aahunganeki otaa hunganeke iifundja, aayambi otaa pangele pamalombwelo gaahunganeki, naantu yandje oye shi hole pahedhi ndjika. Ihe otaa ka ninga shike, ayihe nge ya hulu po?”


text:
Aabenjamin ne, tembukii mo, mu ka holame! Zii mo muJerusalem! Hikeni enkuma muTekoa! Dhikeni endhindhiliko muBetakerem! Oshiponga nehanagulo otali ziilile kuumbangalantu.


text:
Aakwaniilwa pamwe nomatangakwiita gawo otaa ka yungila ko oontanda. Taa dhike omatsali gawo ya kunduka oshilando, noshaa ngoka ote li dhike mpoka a hala.


text:
Otaa ka tya: “Ilongekidheni, mu ponokele Jerusalem! Langeleni komauta! Tu shi matukileni moshanga shomutenya!” Ihe otaa ti ishewe: “Okwa fa kwa toko, etango lya peguka, omizile dha ningi omile.


text:
Omuwa, Omunankondoawike okwa lombwele aakwaniilwa mbaka ya ke po omiti noya tungile Jerusalem omutuni gwekondekela. Okwa ti: “Otandi geele oshilando shika, oshoka oshu udha uukolokoshi.


text:
Otashi zi uuwinayi sha fa omuthima tagu vile omeya. Ondu uvite omayugathano nomahanagulo moshilando nondi wete mo ashike uuwehame niilalo.


text:
Aajerusalem ne, uudhigu mbuka nau kale elondodho kune; ngele hasho, otandi mu thigi po; oshilando sheni otandi shi shitukitha ombuga, ehala lyaa na aantu.”


text:
Omuwa Omunankondoawike ota ti: “Israel ota ka toononwa thilu a fa omuviinu gwa kekwa omahila agehegehe. Osho u na okumangulula shaa ngoka, manga ku na ethimbo.”


text:
Onda yamukula: “Olye ta pulakene ndje, sho te popi ndi ya londodhe? Oya tangalala notaa tindi okupulakena elaka lyoye; otaa yolo shoka to lombwele ndje ndi shi tye.


text:
Omuwa, ondjahi yoku ya geela otayi lilima mungame wo; itandi vulu oku yi idhidhimikila.” Omuwa okwa ti kungame: “Yi tilila maanona ye li momapandaanda nomaalumentu aagundjuka ya gongala pamwe; maasamane nomaakulukadhi ongashikwawo; nando oya kulupa, itaa hupu ko.


text:
Omagumbo gawo otaga ka gandjwa po kuyalwe, nosho wo omapya gawo naakiintu yawo. Otandi ka geela aantu yoshilongo shika.


text:
Ayehe, aagundjuka naakuluntu, oye hole eliko lyiifundja. Nokuli aahunganeki naayambi otaa kotokele aantu.


text:
Oya li tuu ya sa ohoni, sho ya longo iihuna mbika? Aawoo, inaa sa nando ohoni; inaa tseya nokuli shoka tayi ti. Otaa ka nganyukila po pamwe naambeyaka yalwe ya pundukila po nale; sho tandi ya geele, otali ka ninga ehulilo lyawo. Ongame Omuwa nda popi.”


text:
Omuwa ota ti: “Ka thikameni poompagiila mu tale. Puleni omapola goshitonale, puleni ondjila ombwanawa mu ende mo notamu kala nombili.” Ihe oya ti: “Itatu ende mo.”


text:
Ngoye evi, pulakena! Aantu mbaka otandi ya undulile oshiponga, iiyimati yiineya yawo, oshoka inaa pulakena oohapu dhandje.


text:
Ondi na shike niitsinino taye yi eta tayi zi kuSheba nenge iizimba tayi zi koshilongo shokokule? Itandi ka taamba nando omafikilondjambo gawo nenge ndi mbilipalithwe koontselelandjambo dhawo.


text:
Otandi ka teleganitha aantu mbaka e taa punduka. Oohe noyanamati otaa ka sa, nosho tashi ningilwa ookuume naashiinda.”


text:
Omuwa ota ti: “Aantu otaa ya taa zi koshilongo shokuumbangalantu; oshigwana oshinankondo tashi zi kokule, oshi ilongekidhila olugodhi.


text:
Oye na omatati nomagonga; oyo aageyentu ye na onyanya. Otaa kugu ya fa efuta tali pupu, sho ya kayila uukambe wawo. Oyi ilongekidhila olugodhi ya kondjithe Sion.”


text:
Aajerusalem oya ti: “Otu uvu onkundana, nomaako getu oga lemanekwa; otwa kwatwa kehaluko nokuuwehame twa fa omukiintu e na oshitheta.


text:
Inamu pita mo, mu ye komapya nenge mu ka ende momapola, oshoka omutondi oku na egongamwele, naakuhe oku na iihuna yowala.”


text:
Omuwa ota ti: “Aantu yandje ne, zaleni omahahi ne mu gwaye omutoko. Lileni omahodhi omapyu mwa fa tamu lili omumati epona, oshoka ngoka te ya e mu hanagule po, ota homona mbala.


text:
Oyo ayehe aanamanganga, aakukutu ya fa osheela oshikushu nosheela oshiluudhe. Oyo ayehe yo ola, taye endagula taa popi oluhoko.


text:
Omupepo otagu pepele, ihe osheela itashi hemuka shi ze omange. Itashi kwatha sha, aantu yandje ya yelithwe, oshoka mboka haa longo uuwinayi, inaa kuthwa mo.


text:
“Thikama pomweelo gwongulu yOmuwa, ngoye u ka uvithe elaka ndika tali ti: ‘Uveni oohapu dhOmuwa, ne Aajuda mboka hamu pitile momiyelo ndhika, mu ka simaneke Omuwa.’ ”


text:
Omuwa Omunankondoawike, Kalunga kaIsrael, ota ti: “Yelitheni oondjila niilonga yeni, ongame notandi mu etha mu kale mehala ndika.


text:
Inamu hepeka aakwiilongo, oothigwa naaselekadhi. Inamu dhipaga aantu yaa na ondjo moshilongo shika. Inamu longela iikalunga yaakwiilongo, oshoka otashi mu yono po.


text:
Ngele otamu lunduluka, otandi mu etha mu kale mo moshilongo shika nde shi pe oohokulu shi ninge eliko lyawo lyaaluhe.


text:
“Ohamu yaka, ohamu dhipaga, ohamu hondele, ohamu gana iifundja, ohamu yambele Baal omafikilondjambo nohamu longele iikalunga inaamu yi tseya nale.


text:
Otamu longo iinima mbyoka handi tondo notamu ya tamu thikama koshipala shandje motempeli e tamu ti: ‘Otwa hupithwa!’


text:
“Indeni kuShilo, ehala lyotango ndyoka nda hogolola li ninge eha lyelongelokalunga, mu tale shoka nde li ningile moluulunde waantu yandje Aaisraeli.


text:
Omwa yono ayihe; nando nda popi kune olwindji, omwa tindi okupulakena. Inamu zimina, sho nde mu ithana.


text:
Shoka nda ningile Shilo, osho tandi ningile otempeli yandje ndjika mwi inekela. Mehala ndika nde li mu pe noohokulu, osho tandi ka ninga, ngaashi nda ningile Shilo.


text:
Otandi mu tidha po koshipala shandje, ngaashi nda tidhile po Aaisraeli aakweni. Ongame Omuwa nda popi.”


text:
Omuwa okwa ti kuJeremia: “Ngoye ino galikanena aantu mbaka. Ino kuga nenge u galikane omolwawo; ino indila ndje, oshoka itandi ku pulakene.


text:
Aanona otaa tyaya iikuni, aasamane taa tema omulilo, naakiintu taa telekele omunyekadhi gwokegulu iikwiila. Otaa saagelele iikalunga omayambo gomaviinu, opo ye ehameke ndje.


text:
Onkee ano ngame, Omuwa Omupangeliawike, otandi ka poolela ondjahi yandje ya hwama kotempeli ndjika. Otandi ke yi tilila aantu niinamwenyo sha faathana, nokuli nokomiti nokiimeno. Ondjahi yandje otayi ka fa omulilo nokaku na ngoka te gu dhimi po.


text:
“Omuwa Omunankondoawike, Kalunga kaIsrael, ota popi ta ti: Gwedheni omafikilondjambo koontselelandjambo ne mu lye po onyama ayihe ne yene.


text:
Oshoka sho nda popitha oohokulu nonde ya tembudha muEgipiti, inandi ya pa oshipango shasha kombinga yomafikilondjambo noontselelandjambo.


text:
Ihe onde ya lombwele nda ti: ‘Vulikeni kungame, notandi ningi Kalunga keni, one notamu ningi aantu yandje. Endeni momapola ngoka tandi mu lombwele, opo mu kale nawa.’


text:
Ihe yo inaa vulika nenge ya pupe ko. Oya kala muutangalali wawo nomeikukutiko lyomitima dhawo omiwinayi. Oya ningi aawinayi peha lyokuninga aawanawa.


text:
Okuza kesiku ndyoka oohokulu ya zi muEgipiti sigo okesiku lyonena, onda dhiginine oku mu tumina aahunganeki, aamati yandje.


text:
Ihe kakwa li ngoka a pulakene nenge a pupe ko. Omwa tangalala owala, nomu na iipotha mu vule oohokulu.


text:
Ya lombwela ano kutya oshigwana shawo inashi vulika kungame, Omuwa Kalunga kasho, nenge shi ilonge komageelo gasho. Oshili oye ekelwahi, itayi tumbulwa we.”


text:
“Lileni ne Aajerusalem; kululii ko omafufu geni mu ga ekelehi. Lileni oosa koondungu dhoondundu, oshoka ongame, Omuwa, nda geya nonde ekelehi aantu yandje.


text:
“Aajuda oya ningi nayi. Oya tula iimenka yawo iinyanyalithi motempeli yandje. Osho ngeyi ya nyateke otempeli yandje.


text:
Mesilu Ben Hinnom oya tungile mo oshiyambelo sha lukwa Tofet, opo ya fikile ko oyana aamati naakadhona momulilo. Ngame inandi shi ya lombwela, noinashi ya nando okuli momadhiladhilo gandje.


text:
Ethimbo otali ya, uuna itaashi ka ithanwa we Tofet nenge esilu Ben Hinnom, ihe Esilu lyonakupila. Oko taa ka fumvika aantu, oshoka kape na we eha lyokufumvika.


text:
Oshilongo otashi ka mbugala. Miilando yaJuda nomomapandaanda gaJerusalem otandi ka hulitha ekugililo lyenyanyu nondigolo nomatanto goshituthi shohango.”


text:
“Momasiku ngeyaka omasipa gaakwaniilwa nogomalenga gaJuda, nosho wo omasipa gaayambi nogaahunganeki nogaantu yalwe mboka ya kala muJerusalem, otaga ka fumvulwa mo moombila dhawo.


text:
Peha lyoku ga gongela noku ga fumvika otaga ka kala ga fa uuhoho ga napakana nelundu. Otaga ka anekwa montaneho yetango, omwedhi noonyothi ndhoka aantu mbaka ya li ye dhi hole, ye dhi longele, ye dhi pula noku dhi galikana.


text:
Aantu yoshigwana shika oshiwinayi mboka taa hupu ko, momahala moka nde ya halakanithile, otaa ka hokwa okusa shi vule okukala ye na omwenyo. Ongame Omuwa Omunankondoawike nda popi.”


text:
Omolwashike ano aantu yandje hela mwa pilamene ndje, inamu galuka we? Omwa kakatela kiimenka yeni notamu tindi okugalukila kungame?


text:
Onda pulakena nawa, ihe ne inamu popya oshili. Kape na gumwe gwomune a sila oondjo dhe oluhodhi; kape na gumwe gwomune a pula a ti: ‘Oshike nda longo nda puka?’ Shaa ngoka ota nduungile nepola lye a fa okakambe okapwidhi taka matukile molugodhi.


text:
Oonkumbinkumbi odhi shi ethimbo lyokushuna; omatendenguti, uundigilili nomambiimbili otaga tseya ethimbo lyokutembuka. Ihe ne aantu yandje inamu tseya oompango ndhoka tandi mu lele nadho.


text:
Otamu vulu ngiini okutya one aanandunge nomwa tseya oompango dhandje? Taleni, oompango odha pilikwa kaanongompango yaa shi kwiinekelwa.


text:
Aanandunge yeni otaa sithwa ohoni, otaa haluthwa notaa kwatwa. Oye ekelehi oohapu dhandje; nena oye na po uunongo wuni?


text:
Omapya gawo otandi ga gandja kooyene aape, naakiintu yawo kaalumentu yalwe. Shaa ngoka, omunene nenge omushona, ota kambadhala okukotokela miimaliwa. Nokuli aahunganeki naayambi otaa kotokele aantu.


text:
Otaa palampadha iilalo yaantu yandje ya fa inaayi geya unene, yo taa ti: ‘Ombili, ombili,’ ko kwaa na nando ombili.


text:
Yantu yandje, omwa sa tuu ohoni, sho mwa longo iihuna yi thike mpoka? Aawe, inamu gugwa nando, ne kamu uvite ohoni. Otamu ka punduka, yalwe sho taa ka gwila po. Uuna tandi mu pangula, otali ka kala ehulilo lyeni. Ongame Omuwa nda popi.


text:
“Onda halele okugongela aantu yandje, ngashika omuntu ta gongele eteyo lye; ihe yo oya fa omuviinu gwaa na omandjembele, ya fa omukwiyu gwaa na oonkwiyu; nokuli omafo oga ganya. Onkee ando onda pitika aantu yokokule ya kuthe po oshilongo.”


text:
Omolwashike twa mbwateni tse twa mwena? Gongaleni! Tu matukileni kiilandohote, tu ka sile mo. Omuwa Kalunga ketu okwe tu pangula, tu se; okwe tu pe uuzigo, tu nwe, oshoka otwa yono kuye.


text:
Aatondi yetu oye li nokuli moshilando Dan; otatu uvu uukambe wawo tau pembe. Oshilongo ashihe tashi kakama, uukambe wawo sho tau lili. Aatondi yetu ye ya ya hanagule po oshilongo shetu noshaa shoka shi li musho, oshilando shetu naantu yasho ayehe.


text:
Omuwa ota ti: “Kotokeni! Otandi ka tuma omayoka ge na uuzigo mokati keni, omayoka kaage shi kunonomwa, ogo notage mu li.”


text:
Pulakeneni! Ondu uvite aantu yandje taa kugu moshilongo ashihe taa ti: “Omuwa ke mo we muSion? Omukwaniilwa gwaSion ke po we mpaka?” Omuwa, omukwaniilwa gwawo, ota yamukula: “Omolwashike mwa geyitha ndje mokulongela iimenka yeni, nokwiinyongamena kiikalunga yeni iikwiilongo yaa na oshilonga?”


text:
Omwenyo gwandje ogwa nyanyagulwa, oshoka aantu yandje oya nyanyagulwa; otandi lili; onda haluka nayi.


text:
Omutse gwandje andola gwa li omuthima gwomeya, nomeho gandje othithiya yomahodhi, ando te lili uusiku nomutenya omolwaantu yandje mboka ya dhipagwa po.


text:
Ando onda li ndi na ehala mombuga, moka te vulu okukala kokule naantu yandje. Oyo ayehe aahasha, ongundu yaakengeleli.


text:
Aluhe oyi ilongekidha okufundja; oshili ihayi pangele moshilongo. Omuwa ota popi ta ti: “Aantu yandje otaa ningi nayi aluhe, yo inaa tseya ndje.”


text:
Shaa ngoka ni iyageke kuume ke, nokape na ngoka ti inekele mumwayina. Oshoka omumwayina kehe omunamakoto a fa Jakob, nokehe ngoka ota lundile ookuume ke.


text:
Kuume ta kotokele kuume, nokaku na ngoka ta popi oshili. Oya longo omalaka gawo okufundja; ohaa ivulitha muulunde.


text:
Molwaashika Omuwa Omunankondoawike ota ti: “Otandi ka yelitha aantu yandje ngashika iiwengendje notandi ke ya yeleka. Aantu yandje ya ningi nayi — otandi ya ningi ishewe shike?


text:
Omalaka gawo ogo iikuti hayi lyana; aluhe taa fundju. Shaa ngoka ota popi oohapu oontalala komushiinda gwe, ihe ote mu tegele etavu.


text:
Itandi ke ya geelela andola iihuna mbika? Itandi ka galulila andola oshigwana uuwinayi wa fa mbuka? Ongame Omuwa nda popi.”


text:
“Otandi lilile oondundu notandi takumine omaunapelo. Oshoka oga kukuta po, nokape na ngoka te ende mokati kago. Ekololoko lyoongombe itali uvika we; oondhila niithitukuti oya yi ontuku.


text:
“Jerusalem otandi shi ningi ondumba yomakulukuma, otandi shi ningi ehala lyokukala oombandje; iilando yomuJuda otayi ka mbugala, ehala itaali kalwa nando okulye.”


text:
Onda pula nda ti: “Omuwa, omolwashike oshilongo sha hanagulwa po nosha kukuta sha fa ombuga, nokaku na nando oongoka te yi tokola? Olye e na oondunge e shi uve ko? Owe shi fatululile lye, opo a vule okulombwela yalwe?”


text:
Omuwa okwa yamukula a ti: “Osha ningwa, oshoka aantu yandje oye etha elongo ndyoka nde li ya pele. Inaa vulika kungame nenge ya ninge, ngaashi nde ya lombwele.


text:
Onkee ano pulakeneni shoka ngame, Omuwa Omunankondoawike, Kalunga kaIsrael, tandi ti: Otandi ka pa aantu yandje oshigwanga oshilulu ya lye, notandi ya nwetha omeya guuzigo.


text:
Otandi ke ya halakanithila mokati kiigwana mbyoka noohekulu nayo wo inaaye yi kundana nale, notandi ka tuma iita yi ya kondjithe, sigo nde ya yono po naanaa.”


text:
Omuwa Omunankondoawike ota ti: “Shi kuthii mo nduno! Hiyeni aakiintu ye shi kulila, tumeni koonkulungu dhokulila oosa.”


text:
Oshigwana osha ti: “Ya lombweleni, ya matuke ye tu lilile ko oosa, sigo omeho getu taga udha omahodhi, noombafu dhetu dha hipa kokulila.”


text:
Oshihomo shoondila otashi uvika muSion: “Otwa hanagulwa po ngiini! Ohoni yetu onene ngiini! Otatu thigi po oshilongo shetu, oshoka omagumbo getu oga kumunwa po.”


text:
Onda ti: “Ne aakiintu, pulakeneni oohapu dhOmuwa, mu ndhindhilike shoka ta popi. Longeni aana yeni aakadhona okulila, nookuume keni uunkulungu wokulila oosa.


text:
Eso olye ya lya pitile momakende getu nolya ningine moombala dhetu. Momapandaanda olya kanyata aanona, naagundjuka opomahala guundingosho.


text:
Omidhimba odha langathana akuhe, odha fa oondumba dhuuhoho momapya, odha fa iilya ya teywa ya thigwa po kaateyi, iilya mbyoka itaayi gongelwa. Shika osho shoka Omuwa a lombwele ndje, ndi shi popye.”


text:
Omuwa ota ti: “Omunandunge ke na okwiitangela uunongo we, omunankondo iti itangele oonkondo dhe, nomuyamba iti itangele uuyamba we.


text:
Ngoka ti itanga, ni itangele okuuva ko nokutseya ndje, oshoka ohole yandje kayi na ondjele, nohandi longo shoka oshiwanawa noshu uka. Iinima mbika otayi opalele ndje. Ongame Omuwa nda popi.”


text:
Omuwa ota ti: “Esiku otali ya, uuna tandi ka pangula Aayegipiti, Aajuda, Aaedom, Aayammoni, Aamoabi naantu yomombuga mboka haa ikulula omapalu. Aantu mbaka ayehe oya pita etanda, ihe inaa dhiginina ehangano; oye na owala endhindhiliko lyalyo. Kaku na nando ogumwe gwomaantu mbaka nomAaisraeli a dhiginina ehangano lyandje.”


text:
Ota ti: “Inamu landula omikalo dhiigwana yaapagani; inamu haluthwa komandhindhiliko gokeyalelo, nando ohaga halutha iigwana mbyoka.


text:
Eitaalo lyaantu mboka olyowala. Tala, omuti otagu komangelwa mokuti, onkulungu otayi gu mbunzu nawa nekuya lyayo,


text:
notagu tulwa uulenga woshisiliveli nowoshingoli. Otagu kwatelwa peha lyagwo noomboha, dhi gu koleke gwaa gwe po.


text:
Iimenka ya tya ngaaka oya fa enduguya mepya lyomatanga. Itayi vulu okupopya; ohayi humbatwa, oshoka kayi shi kweenda. Inamu yi tila; itayi mu ningi sha, oshiwanawa nenge oshiwinayi.”


text:
Olye ando itee ku simaneke, omukwaniilwa gwiigwana ayihe? Owi ilongela esimano. Kaku na ngoka e ku fa mokati kaanandunge ayehe yomiigwana nenge mokati kaakwaniilwa yayo.


text:
Iimenka yawo oya kolongwa noshisiliveli shokuSpania noshingoli sha za kuUfas. Oyo iilonga yaahambudhi oonkulungu. Oya zala oonguwo oombulau noontiliganembwilili dha tungika kaayogohi yoompumpo.


text:
Ihe ngoye, Omuwa ongoye Kalunga kashili. Ongoye Kalunga omunamwenyo nomukwaniilwa gwaaluheluhe. Nge to geye, uuyuni otau telagana; iigwana itayi vulu okwiidhidhimikila ondjahi yoye.


text:
Okoohapu dhe omeya gomeyalelo taga ndunduma: ote eta iikogo okuza kooha dhevi. Ota shelitha oombadhi miikogo, nota tumu ombepo tayi zi moompungulo dhe.


text:
Omuntu kehe omugoya noke na ontseyo; mboka haa hongo iimenka, oya thethelekwa, oshoka iimenka mbyoka taa hambula, oyiifundja nokayi na omwenyo.


text:
Kalunga kaJakob ine yi fa; oye ngoka a shiti ayihe, nokwa hogolola Israel a ninge oshigwana she mwene. Omuwa Omunankondoawike olyo edhina lye.


text:
Omuwa ote ke mu ekelahi mo moshilongo shika; ote ke mu nyanyagula, sigo itaaku hupu nando ogumwe gwomune. Omuwa oye a popi.


text:
Aajerusalem otaa kugu taa ti: “Otwa nyankagulwa ngiini ngeyi! Iilalo yetu itayi aluka nando. Otwa dhiladhila tu shi idhidhimikile!


text:
Omatsali getu oga finyunwa po; oongodhi dhago odha tokolwa. Aanona yetu oya yiwa nayo; inapa kala nando ogumwe, a dhike po ishewe omatsali getu; kaku na ngoka ta yelutha omalapi gago.”


text:
Onda yamukula: “Aawiliki yetu oya ningi aagoya; itaa pula Omuwa e ya wilike. Omolwashoka oya ndopa, naantu yetu oya halakanithwa po.


text:
Pulakeneni! Otaku zi omulombo! Oku na einyengo enene moshigwana shokuumbangalantu; etangakwiita lyasho otali shitukitha iilando yaJuda ombuga, moka tamu kala oombandje.”


text:
Omuwa, ondi shi shi kutya omuntu iha vulu okupangela shoka u uthilwa; kaku na omuntu hu utha okukalamwenyo kwe.


text:
Dhenga ndje, Omuwa, ihe hanoshikanyauko, ngoye ino tu geela muupyundjahi; otashi ningi shi kale ehulilo lyetu.


text:
Ondjahi yoye yi poolela miigwana mbyoka ihaayi ku longele, omaantu mboka ihaa ithana edhina lyoye. Oya dhipaga po aantu yoye; oye tu hanagula po sheke noya kumuna po oshilongo shetu.


text:
Olyo ehangano ndyoka nda hangana noohekulu, sho nde ya tembudha mo muEgipiti, mevi ndyoka lya li lya fa eziko lya hanya. Onde ya lombwele, ya vulike kungame noya gwanithe shoka tandi ti. Onde ya lombwele kutya ngele otaa vulika, otaa kala aantu yandje, nangame ote kala Kalunga kawo.


text:
Nena otandi dhiginine euvaneko lyandje nde li uvanekele oohekulu kutya otandi ya pe evi ndika eyamba nolyo ondoka ye li na ngashingeyi.” Onda yamukula nda ti: “Oshili, Omuwa.”


text:
Omuwa okwa lombwele ndje a ti: “Inda kiilando yaJuda nomomapandaanda gaJerusalem. Uvithila ko oohapu dhandje u lombwele aantu ya pulakene oohapu dhehangano noya vulike kudho.


text:
Oohekulu sho nde ya tembudha muEgipiti, onde ya londodha nokugana, ya vulike kungame, nonda dhiginine okulondodha aantu yandje sigo onena.


text:
Ihe inaa pulakena nenge ya vulike. Shaa ngoka okwa tsikile uutangalali nuuwinayi shi vule nale. Onde ya lombwele, ya dhiginine ehangano, ihe oya tindi. Onkee onde ya undulile omageelo ngoka ga nyolelwa mo.”


text:
Oya shuna muulunde woohekulu, mboka ya tindi okulonga shoka nda ti; oya longele ookalunga yalwe; Israel naJuda oya teya ehangano ndyoka nda hangana noohekulu.


text:
Onkee ano ngashingeyi ngame Omuwa otandi ya londodha kutya otandi ya undulile ehanagulo, oyo noitaa ka hunuka mo. Nongele taa kugile ndje ekwatho, itandi ke ya pulakena.


text:
Aajuda nAajerusalem otaa ka ya kiikalunga mbyoka ye yi yambele omafikilondjambo notaye yi kugile ekwatho. Ihe iikalunga mbyoka itayi vulu oku ya hupitha, uuna ehanagulo tali ya.


text:
Mpoka pu thike omwaalu gwiilando muJuda, opo pu thike omwaalu gwiikalunga yawo; naampoka pu thike omwaalu gwomapandaanda muJerusalem, opo pu thike omwaalu gwiiyambelo yomafikilondjambo ya tungilwa Baal, oshikalunga shi nyanyalitha.


text:
Jeremia, ino galikana ndje nenge u indile ndje molwaantu mbaka. Ngele oye li muudhigu taa kugile ndje, itandi ke ya pulakena.”


text:
Omuwa ota ti: “Aantu mboka ndi ya hole, otaa longo uuwinayi. Oye na uuthemba washike okukala motempeli yandje? Otaa dhiladhila kutya otaa vulu okukeelela oshiponga, sho taa uvaneke omauvaneko notaa yamba oontselelandjambo? Otashi ya pe elago shika?


text:
Onde ya luku omuolivi gwa hetukila, gwa kanyata iiyimati yo opala; ihe ngashingeyi otandi ka hwameka omafo gagwo, notaku uvika endundumo, note pompona ko iitayi yagwo.


text:
“Ongame, Omuwa Omunankondoawike, nda tsike Israel naJuda; ihe ngashingeyi otandi ya undulile oshiponga. Oye shi iyetele yo yene, oshoka oya yono; oya geyitha ndje, sho ya yambele Baal omafikilondjambo.”


text:
Onda li nda fa onzigona tayi falwa koshidhipagelo; inandi tseya kutya otaa kondjitha ndje, sho ya dhiladhilile ndje uuwinayi. Oya li taa ti: “Omuti natu gu komangele po, manga gwa ziza nawa, natu mu dhipageni po, opo pwaa kale ngoka te mu dhimbulukwa we.”


text:
Onda galikana nda ti: “Omuwa Omunankondoawike, ngoye omutokolihapu omuyuuki, oto konakona omatedho nokuyeleka oomwenyo dhaantu. Ondi itula miikaha yoye, tonatela ndje; aantu mbaka ya galulila uuwinayi.”


text:
Onkee ano Omuwa Omunankondoawike okwa ti: “Otandi ke ya geela! Aagundjuka aamati yawo taa ka sila miita; aanona yawo otaa ka sa kondjala.


text:
Ondu utha ethimbo lyokweetela Aayanatot oshiponga, nuuna ethimbo ndyoka tali thiki, kape na nando ogumwe gwawo ta hupu ko.”


text:
Omuwa, ngoye omuyuuki aluhe; ote vulu tuu okutamanana nangoye? Onkene tuu ote popi nangoye kombinga yuuyuuki. Omolwashike aalunde ye na elago? Omolwashike aanandumbo taa kala nombili?


text:
Oto ya tsike e taa tsama; otaa koko notaa imi iiyimati. Otaye ku popi aluhe nawa momakana, ihe itaa ku longele.


text:
Ihe, Omuwa, ngoye owa tseya ndje; ou wete shoka te ningi, nonkene ndi ku hole. Pwedhulula po aawinayi mbaka ngashika oonzi tadhi falwa koshidhipagelo; ya tonatela, sigo ethimbo lyokudhipagwa kwawo lya thiki.


text:
Evi lyetu otali kala lya kalanda sigo uunake, nomwiidhi gwa ganya momalundu agehe? Iinamwenyo noondhila otadhi si moluulunde waantu yetu, oshoka otaa ti: “Kalunga ke wete shoka tatu longo.”


text:
Omuwa okwa ti: “Jeremia, ngele owa loloka okuthigathana naantu, oto vulu ngiini okuthigathana nuukambe? Ngele ito vulu okuthikama mokati koshilongo, oto ke shi vula ngiini mongoya yaJordan?


text:
Nokuli aamwanyoko, yomaandjeni, oye ku gwaaleke; oya pangele ye ku ponokele. Ino ya inekela, nando taa popi oohapu oontalala.”


text:
Omuwa ota ti: “Onde etha Israel, onda thigi po oshigwana shandje. Onda gandja mboka ndi hole miikaha yaatondi yawo.


text:
Aahogololwa yandje oya pilukile ndje. Oya fa onime momugulu, otaa vavele ndje, nosho ngaaka onde ya tondo.


text:
Aahogololwa yandje oya fa ondhila ya kondekwa koombinga noombinga komakodhi. Hiyeni iithitukuti ayihe, yi ye koshituthi!


text:
Aaleli oyendji aakwiilongo oya hanagula po oshitsambe shandje shomiviinu; oya lyatagula po epya lyandje; evi lyandje eholike ye li mbugaleke.


text:
Oye li ningi omaputu; oli li po lya mbugala koshipala shandje. Oshilongo ashihe osha mbugala, nokamu na ngoka te shi sile oshimpwiyu.


text:
Aahanaguli oye ya ya taakana omalondo gomombuga. Onda tumu egongamwele okudhipaga oshilongo ashihe; kape na ngoka ta kala e na ombili.


text:
Aantu yandje oya kunu osiima, ihe oya teya oshinkumbwe; oya longo noonkondo, ihe inaa mona sha. Moluupyundjahi wandje iilya yawo oya theta.”


text:
Omuwa ota ti: “Otandi popi sha kombinga yaashiinda yaIsrael mboka ya teya po oshilongo nde shi pe Aaisraeli. Aawinayi mboka otandi ke ya kutha mo miilonga yawo, ngaashi oshimeno tashi vudhwa mevi notandi mangulula Aajuda miikaha yawo.


text:
Sho nde ya kutha mo, otandi ya sile ohenda. Otandi ka galulila oshigwana kehe kevi lyasho nokoshilongo shasho.


text:
Nando oya longele aantu yandje okugana medhina lyaBaal, otaya ka ninga oshitopolwa shomaantu yandje noye na elago, ngele otaya ilongo omikalo dhaantu yandje notaya gana medhina lyandje taa ti: ‘Oshili, ngaashi Omuwa e na omwenyo.’


text:
Ihe ngele oku na oshigwana itaashi vulika, otandi ke shi dhakula mo thilu noku shi hanagula po. Ongame Omuwa nda popi.”


text:
Omuwa okwa lombwele ndje a ti: “Ki ilandele epaya lyoliina, u li zale mombunda yoye, ihe ino li yaya tuu momeya.”


text:
“Kutha epaya ndyoka wa landa nowe li zala mombunda, inda komulonga Eufrat u li holeke molumbogo lwemanya.”


text:
Sho pwa piti omasiku ogendji, Omuwa okwa lombwele ndje a ti: “Inda kuEufrat u ka tale ko epaya ndyoka nde ku lombwelele u ke li holeke ko.”


text:
Onda shuna ko nonda kutha mo epaya mehala moka nde li holekele. Ihe olya li lya kulupa lyaa na we oshilonga.


text:
Aantu mbaka aawinayi oya tindi okuvulika kungame. Oya ningi aatangalali notaa simaneke nokulongela iikalunga yaapagani. Onkee ano otaa ka ninga ya fa epaya ndika kaali na we oshilonga.


text:
Ngashika epaya lya kwata mombunda, osho ngaaka onda hala okukwatathana nAaisraeli ayehe nAajuda. Onde shi ningi, opo ya kale aantu yandje taa hambelele nokusimaneka edhina lyandje, ihe yo inaa vulika kungame.”


text:
Omuwa okwa lombwele ndje a ti: “Jeremia, lombwela Aaisraeli kutya oshiyuma kehe shomaviinu ohashi udhithwa nomaviinu. Otaa ka yamukula kutya oya tseya kutya iiyuma yomaviinu ohayi udhithwa omaviinu.


text:
Ya lombwela nduno kutya ongame Omuwa tandi ka nwetha aantu moshilongo shika nomaviinu, sigo ya kolwa: aakwaniilwa, mboka oluvalo lwaDavid, aayambi, aahunganeki nAajerusalem ayehe.


text:
Otandi ke ya nyanyagulithathana, shamukuluntu osho ngaa shamunona. Itandi kankekwa nando kuugelele nenge kesilohenda, opo ndaaye ya dhipage ando.”


text:
Simanekeni Omuwa, Kalunga keni, manga inaa tuma omilema, notamu ka telagana noondundu. Otamu tegelele uuyelele, ihe oye te u shitukitha omilema thokothoko.


text:
Ngele itamu pulakene elondodho ndika, uuntsa weni otau lilitha ndje ompompohodhi; ote lili omahodhi omapyu, omahodhi otaga pononoka ashike, aantu yOmuwa sho taa kwatwa po e taa falwa muupongekwa.


text:
Omuwa okwa lombwele ndje a ti: “Lombwela omukwaniilwa nayina, ya kuluke ko kiipangelapundi yawo, oshoka iishani yawo yuulenga oya gu ko komitse dhawo.


text:
Iilando muumbugantu waJuda oya kondekwa nokaku na ngoka ta vulu oku yi egulula. Aajuda ayehe oya kwatwa po noya falwa muupongekwa.”


text:
Tala utale, Jerusalem! Aatondi yoye otaye ya taa ziilile kuumbangalantu. Aantu mboka ye ku inekelelwa, oye li peni, aantu yoye mboka ho inomene?


text:
Oto ka popya shike, uuna aantu mboka wa dhiladhila ookuume koye, taye ku sindi notaye ku pangele? Oto ka adhika koshitheta sha fa shomukulukadhi ta vala.


text:
Ngele oto pula kutya omolwashike iinima mbika ye ku ningilwa — omolwashike oonguwo dhoye dha togonyonwa po nowa kondjithwa — osha ningwa omoluulunde woye uunene.


text:
Omuetiopia ota vulu tuu okulundulula oshipa she, nenge ongwe yi ikuthe iitotono yayo? Ngele otashi vulika, nena nangoye wo ngoka ho longo uuwinayi auke, oto vulu okwiilonga uuyuuki.


text:
Shika oshipewa shoye, oshitopolelwa shoka Omuwa e shi ku uthile, oshoka owe mu dhimbwa nowi inekela iikalunga yiifundja.


text:
Okwe ku mono to longo shoka ha tondo. Okwe ku mono to yi kiikalunga yaapagani koondundu nokomalundu, wa fa omuntu a lopela mukadhamushiinda she, wa fa okakambe okatsezi ka lamba okanzinzi. Yaye ne Aajerusalem! Onamu yogoka uunake?


text:
“Juda ota lilagana; iilando ye oya shunduka, aantu ye oya mbwata pevi moluhodhi, naJerusalem ta kugu onkugo.


text:
Aanamadhina taa tumu aapiya ya ka teke omeya. Otaa yi kiitentemba, ihe itaa mono ko omeya. Otaa galuka niiyuma yi li owala. Oya tyololoka yo ya ngwangwana, otaa holeke iipala yawo.


text:
Evi olya kalanda, oshoka oshilongo inashi lokwa. Aanamapya naaniimuna oya haluka notaa holeke iipala yawo.


text:
Uusinokuti owa lontomana koondungu dhoondundu tau fudhagana wa fa oombandje. Owa tsika oshitanana, oshoka kau na uunapelo.


text:
Aantu yandje otaa kugile ndje taa ti: ‘Nando uulunde wetu u tu tompe, Omuwa, tu kwatha, ngaashi wa uvaneka. Otwe ku pilamene olwindji; otwa yono kungoye.


text:
Omuwa, ongoye etegameno lyaIsrael; ongoye omuhupithi gwetu methimbo lyiiponga. Omolwashike wa fa omukwiilongo mevi lyetu, wa fa omweendanandjila ngoka to penduka mo esiku limwe?


text:
Omolwashike wa fa omuntu a haluka, wa fa omukwiita kee na oonkondo dhokukwatha? Oshili, ongoye Omuwa to kala pamwe natse! Otse aantu yoye; ino tu thiga po nando.’ ”


text:
Aantu mbaka Omuwa ote ya popi ta ti: “Oye hole okunyekuka po pungame notaa nyengwa okwiipangela. Onkee ano inandi ya hokwa. Otandi dhimbulukwa omayono gawo notandi ya geele moluulunde wawo.”


text:
Nokuli nando naa idhilike iikulya, itandi ka pulakena onkugo yawo, nonando ya yambele ndje omafikilondjambo noondjambo dhiikulya, itandi ya hokwa nando. Otandi ke ya dhipagela miita, mondjala nomelega.”


text:
Ngame onda ti: “Omuwa Omupangelinkondoawike, owa tseya aahunganeki mboka taa lombwele aantu kutya itaku kala iita nenge ondjala, oshoka owu uvaneke kutya moshilongo otamu ka kala ombili.”


text:
Omuwa okwa yamukula a ti: “Aahunganeki mboka otaa popi iifundja medhina lyandje; ngame inandi ya tuma, inandi ya lombwela nenge ndi popye nayo. Omamoniko gawo inaga za kungame. Omahunganeko gawo kage na oshilonga, ogo omafafaeko gawo yene.


text:
Ongame Omuwa tandi ku lombwele shoka tandi ka ninga aahunganeki mboka inaandi ya tuma, ihe otaa hunganeke medhina lyandje kutya iita nondjala itayi ke ya mo moshilongo shika — otandi ke ya dhipagela miita nomondjala.


text:
Aantu mboka ye ya lombwele iinima mbika, otaa dhipagwa pahedhi ya faathana. Omidhimba dhawo otadhi ka umbilwa momapandaanda gaJerusalem, noitaku ka kala mboka taye dhi fumvike. Ayehe osho taa ka ningilwa ngaaka — aakiintu yawo, oyana aamati naakadhona. Otandi ke ya futithitha uulunde wawo.”


text:
Omuwa okwa lombwele ndje, ndi hokololele aantu oluhodhi lwandje ndi tye: “Omeho gandje otaga pononoka omahodhi uusiku nomutenya. Itandi etha okulila, oshoka aantu yandje oya tosholwa nayi noya hendagulwa nayi.


text:
Nge te piti mo, ndi ye komalundu, ote tala omidhimba dhaantu ya sile miita. Nge tandi ya miilando, ote tala aantu ya sa kondjala. Aahunganeki naayambi otaa yi koshilongo kaaye shi ko.”


text:
Omuwa, owe ekelahi shilishili Juda? Owa tonda nduno Aasioni? Omolwashike we tu hende nayinayi ngeyi, notatu nyengathana okupangwa? Otwa tegelele ombili, ihe inatu yi mona; otwa tegelele ealudho, ihe uumbanda wowala we ya po.


text:
Molwedhina lyoye ino tu etha. Ino sitha Jerusalem ohoni; osho oshipangelapundi shoye shesimano. Ino teya po ehangano we li hangana natse.


text:
Kaku na oshikalunga shaapagani tashi vulu okulokitha omvula; newangandjo lyo lyene ihali lokitha nando oshihomo shimwe. Otwe ku inekela, Omuwa Kalunga ketu, oshoka ongoye awike to longo mbika.


text:
Omuwa okwa lombwele ndje a ti: “Nando oMoses naSamuel ya thikame koshipala shandje ya galikanene aantu mbaka, itandi ya sile nando ohenda. Naa ze po, naa ze koshipala shandje.


text:
Ngele taye ku pula taa ti: ‘Otatu yi peni?’ Ya lombwela etokolo lyandje ndika: mboka yu uthilwa elega, otaa yi ya ka se kelega; mboka yu uthilwa egongamwele, otaa yi ya ka dhipagwe; mboka yu uthilwa ondjala, otaa yi ya ka se kondjala; naamboka yu uthilwa okukwatwa, otaa yi muupongekwa.


text:
Ongame, Omuwa, nda tokola ndi ya undulile iiponga yopane: otaa ka dhipagelwa miita; omidhimba dhawo otadhi ka kookololwa koombwa; otadhi ka lika po koondhila; iithitukuti otayi ka mana po shoka sha hupu ko.


text:
Otandi ya ningi oshinyanyalithi kiilongo ayihe muuyuni omolwiihuna mbyoka Manasse gaHiskia, omukwaniilwa gwaJuda, a longo muJerusalem.”


text:
Omuwa ota ti: “Aajerusalem ne, olye te ke mu sila ohenda, nolye ngoka te ke mu nikila uuthigwa? Olye ta ka myauka po oku mu pula sho mu li po?


text:
Ne omwe ekelehi ndje; ne omwa pilamene ndje. Otandi taganeke omaako gandje e tandi mu nyanyagula. Onda vulwa okuloteka ondjahi yandje.


text:
Moshilando kehe otandi ke mu umbila mombepo mwa fa etutu. Otandi mu hanagula po, ne aantu yandje. Otandi dhipaga aana yeni, oshoka inamu etha oondjila dheni oombwinayi.


text:
Moshilongo sheni otamu ka kala aaselekadhi oyendji ye vule ehekevi mooha dhefuta. Aalumentu yeni aagundjuka otandi ya dhipagitha po inaa koka, notashi lilitha ooyina omahodhi omapyu. Ohaluka yowala tandi ya gwilike uuwehame nehaluka.


text:
Omukiintu ngoka a kanitha oyana yaheyali, ota yi oshitelele e ta fudha mo omwenyo gwe. Etango lye olya ningine mokati komutenya; okwa adhika komupya nokwa sithwa ohoni. One mboka tamu hupu ko, otandi mu dhipagitha kaatondi yeni. Ongame, Omuwa, nda popi.”


text:
Yaye ngame, meme sho wa vala ndje, ndi ninge omulumentu gwomaludhi nogwondumbo moshilongo ashihe! Inandi lila omuntu ongunga nenge ndi lilwe ongunga komuntu, ihe ayehe otaa tuku ndje.


text:
Omuwa okwa ti: “Oshili, otandi ku mangulula molwelalakano ewanawa; oshili, aatondi yoye otandi ye ku galikanitha mesiku lyoshiponga nomesiku lyuudhigu.


text:
(Oku na tuu omuntu ta vulu okuteya osheela, unene osheela sha yaminwa mumwe nuutale woshikushu shokuumbangalantu?)”


text:
Omuwa okwa lombwele ndje a ti: “Otandi ka tuma aatondi ya kuthe po uuyamba nomaliko gaantu yandje, opo ndi ya geelele uulunde mboka ya longo moshilongo ashihe.


text:
Otandi ke ya longithitha ya longele aatondi yawo moshilongo inaaye shi tseya shito, oshoka ondjahi yandje oya fa omulilo, notayi kala ya hwama sigo aluhe.”


text:
Onda popi nda ti: “Omuwa, ou uvite ko. Dhimbulukwa ndje, u kwathe ndje. Galulila aatidhagani yandje uuwinayi. Ino ya idhidhimikila, sigo ya dhipaga ndje. Dhimbulukwa kutya ngame onda shekwa omolwoye.


text:
Owa lombwele ndje, nonda pulakene ohapu kehe. Ngame ogwoye, Omuwa Omunankondoawike, nomolwashoka oohapu dhoye dhu udhitha omwenyo gwandje enyanyu nelago.


text:
Inandi hepitha ethimbo lyandje paantu yalwe, mokuyola nomokunyanyukwa. Onda vulika komalombwelo goye, ondi ikalele nonda li mondjahi.


text:
“Omolwashike tandi hepekwa? Omolwashike iilalo yandje ya nyengathana okwaaludhwa? Oshike itaayi aluka? Owa hala okufundjaleka ndje ngaashi omulonga tagu pwine mothinge?”


text:
Omuwa okwa yamukula ta ti: “Ngele to itedhulula, otandi ku galula, noto ka ninga ishewe omupiya gwandje. Peha lyokupopya iinima yowala ngele to uvitha elaka lyomungunda, oto ka ninga ishewe omuhunganeki. Oshigwana otashi ya kungoye, noito pumbwa okuya kusho.


text:
Otandi ku ningi ekuma lyoshikushu okukondjitha oshigwana shika. Otashi ke ku kondjitha, ihe itashi ku sindi, oshoka otandi kala pamwe nangoye. Otandi ku gamene notandi ku hupitha.


text:
Otaa ka sa komikithi omidhigu, nokaku na ngoka te ya lili nenge te ya fumvike. Omidhimba dhawo otadhi ka lala dha fa oondumba dhuuhoho mepya. Otaa ka dhipagelwa miita, nenge taa ka sa po kondjala, nomidhimba dhawo otadhi ka ninga oondya dhoondhila nodhiithitukuti.


text:
“Ino ya megumbo tamu lilwa oosa. Ino sila nando olye oluhodhi. Itandi ka yambeka we oshigwana shika, nenge ndi shi hololele ohole nohenda.


text:
Ayehe, aayamba naathigona, oye na okusa moshilongo shika, ihe kaku na ngoka te ya lili oosa nenge e ya fumvike. Kaku na ngoka ti ishata oonsha nenge a kulule omutse gwe, e ya lile.


text:
Kape na oshikwiila tashi pewa aalilasa mokuhupulutha oonakusilwa, kape na oshinuwa shehupulutho tashi pewa ngoka a silwa he nenge yina.


text:
Pulakena shoka ngame, Omuwa Omunankondoawike, Kalunga kaIsrael, tandi ti: ‘Otandi ka mweneka ekugililo lyenyanyu nondigolo nomatanto goshituthi shohango.’ Aantu yaampaka otaye ke shi mona tashi ningwa.


text:
“Nge to ya hokololele ayihe mbika, otaye ke ku pula taa ti: ‘Omolwashike Omuwa a tokola e tu geele nonyanya? Ondjo yetu oyini, notwa yono ngiini kOmuwa Kalunga ketu?’


text:
Ya lombwela kutya Omuwa okwa ti: ‘Oohokulu oya pilamene ndje noya longele nokusimaneka iikalunga, oye etha ndje noinaa vulika komautho gandje.


text:
Ihe ne omwa ningi nayilela mu vule oohokulu. Ne amuhe aatangalali naakolokoshi noinamu vulika kungame.


text:
Omolwashoka otandi ke mu tidha mo moshilongo shika noku mu fala koshilongo inaashi tseyika nokoohokulu. Oko tamu ka longela iikalunga uusiku nomutenya, noitandi mu sile nando ohenda.’ ”


text:
Omuwa ota ti: “Ethimbo otali ya, uuna aantu itaa ka gana we medhina lyOmuwa omunamwenyo ngoka e ya tembudha mo muEgipiti,


text:
ihe otaa gana medhina lyOmuwa omunamwenyo ngoka e ya tembudha mo moshilongo shokuumbangalantu nomiilongo ayihe moka nde ya halakanithile mo. Otandi ke ya kongolola ko ndi ya ete koshilongo shawo yene, kevi ndyoka nde li pe oohekulu. Ongame, Omuwa, nda popi.”


text:
Omuwa ota ti: “Otandi tumu aayuli yoohi oyendji, ye ye ya kwate po aantu yandje. Opo ihe otandi ka tuma aakongo oyendji, ye ye ye ya yewe koondundu adhihe nokiikulundundu nomomakolombongo goondundu.


text:
Ondi wete ashihe taye shi ningi. Kape na shoka sha holekwa ndje; uulunde wawo itau kana mo momeho gandje.


text:
Otandi ndambula ofuto yawo okufutila uukolokoshi nuulunde wawo, oshoka oya nyateke evi lyandje niimenka yawo iinyanyalithi, mbyoka yaa na omwenyo, noye li udhitha niiyelekela yawo yiifundja.”


text:
Omuwa, ongoye awike to gamene ndje noto koleke ndje; oto kwatha ndje momathimbo guudhigu. Iigwana otayi ke ya kungoye tayi zi kooha dhuuyuni e tayi ti: “Ootatekulu oyi iningi oshege, oya kala niimenka yowala yaa na ekwatho lyasha.


text:
Omuwa ota ti: “Osho ano tandi tseyithile iigwana ayihe oonkondo dhandje nomatha gandje: Otayi ka tseya kutya ongame Omuwa.”


text:
Omuwa ota ti: “Aajuda ne, uulunde weni owa nyolwa nopena yosheela, owa takelwa moomwenyo dheni nondungu yondiamande nowa negelwa kookolonela dhiiyambelo yeni.


text:
Aantu yeni ohaa saagele piiyambelo nopoongundhi dha dhikilwa oshikalungakiintu Asheera momuzile gwomuti kehe omutalala, koondungu dhoondundu,


text:
nokoondundu dhomolushandja. Otandi ka sikumudha aatondi yeni ya yuge po uuyamba weni nomaliko geni moluulunde auhe mboka mwa longo mevi lyeni alihe.


text:
Ne omu na okweetha evi nde li mu pe, otandi ke mu longithitha mu longele aatondi yeni mevi inaamu li tseya nale, oshoka ondjahi yandje oya fa omulilo, notayi kala ya hwama aluhe.”


text:
Omuwa ota ti: “Otandi pangula omuntu ngoka ta pilamene ndje noti inekele omuntu, oonkondo dhomuntu gwowala


text:
Okwa fa oshihwa mombuga tashi koko montale ya kukuta mevi lyoshimongwa, moka ihaamu koko sha shilwe. Ita ningilwa uuwanawa washa.


text:
Okwa fa omuti tagu kokele pomatondokelo gomeya tagu taandelekele omidhi momeya. Itagu tila, nando ombepo ompyu tayi pepe, oshoka omafo gagwo oga ziza. Kagu na mbudhi, nando omvula yaa ko, otagu imi aluhe iiyimati.


text:
“Omwenyo ogwo omunamakoto kombanda yiinima ayihe, nokagu shi kwaaludhwa. Olye ta vulu oku gu uva ko?


text:
Ongame, Omuwa, tandi konakona omatedho notandi yeleke oomwenyo dhaantu. Shaa ngoka otandi mu ningi pakukala kwe, otandi mu futu pailonga ye.”


text:
Ngashika onkanga tayi tendula omayi inaayi ga vala, osho wo omuntu ngoka ta likola uuyamba nomakoto. Omasiku ge nge ga ti metifa, ote u thigi po, nopehulilo ota ningi egoya.


text:
Omuwa, ongoye etegameno lyaIsrael, ayehe mboka taye ku etha, otaa si ohoni. Otaa dhimi po ya fa omadhina ga nyolelwa montsi, oshoka oyo ye ku etha, Omuwa, omuthima gwomeya omanamwenyo.


text:
Panga ndje, Omuwa, ongame notandi aluka; hupitha ndje, note kala ndaa na ombudhi. Ongoye awike tandi hambelele!


text:
Ihe, Omuwa, inandi ku ulumika nando, u ya undulile omupya; inandi ya halela ethimbo lyomalwa. Omuwa, owe shi tseya; ou shi shoka nda ti.


text:
Sitha aatidhagani yandje ohoni, ihe gamena ndje. Ya halutha noonkondo, ihe ino tilitha ndje. Ya undulila omupya, u ya ndimbule iintimbu.


text:
Omuwa okwa lombwele ndje a ti: “Jeremia, inda u ka uvithe oohapu dhandje pOsheelo shaantu, mpoka hapu pitile aakwaniilwa yaJuda, nge taa yi nenge taa piti moshilando; inda ihe komiyelo adhihe dhilwe dhaJerusalem.


text:
Lombwela aakwaniilwa nAajuda ayehe noshaa ngoka a kala muJerusalem ha pitile miiyelo mbika, a pulakene shoka tandi popi.


text:
Ya lombwela kutya ngele oye hole oomwenyo dhawo, inaa humbata nando omutenge gwasha mEsabati; kaye na okuhumbata sha taa pitile miiyelo yaJerusalem,


text:
nenge ya humbate sha ye shi kutha momagumbo gawo mEsabati. Inaa longa sha mEsabati. Naye li dhiginine esiku eyapuki, ngaashi nda lombwele oohekulu.


text:
Oohekulu inaa pulakena ndje nenge ya pupe ndje. Oya tangalala; inaa vulika kungame nenge yi ilonge ndje.


text:
“Lombwela aantu mbaka kutya oye na okuvulika kiipango yandje ayihe. Inaa humbata nando omutenge taa pitile miiyelo yoshilando mEsabati. Oye na okudhiginina Esabati, li ninge esiku eyapuki, nokaye na okulonga sha.


text:
Nena aakwaniilwa nomalenga otaga ka pitila momiyelo dhaJerusalem notaga kala ge na uukwaniilwa mboka David a li e u na. Aajuda pamwe nAajerusalem otaa ka londa komatembakwiita nokuukambe, noshilando Jerusalem otashi ka udha aantu.


text:
Aantu otaa ka za kiilando yaJuda nokomikunda dha kunduka Jerusalem; otaa ke ya taa zi koshikandjo shaBenjamin nokiikulundundu yoponyonga yoondundu, koondundu nokuumbugantu waJuda. Otaa ka eta kotempeli yandje omafikilondjambo, oontselelandjambo, oondjambo dhiikulya nodhiitsinino nosho wo omahambelelondjambo.


text:
Ihe oye na okuvulika kungame nokudhiginina Esabati, esiku eyapuki. Inaa humbata nando omutenge gwasha taa pitile miiyelo yaJerusalem esiku ndyoka, oshoka ngele taye shi ningi, otandi ka tomeka iiyelo yaJerusalem omulilo. Omulilo otagu ka hwama moombala dhaJerusalem, nokaku na ngoka ta vulu oku gu dhima.”


text:
Oshihongwa ngele osha yonuka, ngaashi hashi ningwa olwindji, okwe shi mbumbinga nokwa hongo oshiyuma shilwe shi ili.


text:
“Kandi na uuthemba okuninga aantu yandje Aaisraeli, ngaashi omuhongi gwiiyuma ta ningi neloya? Omu li miikaha yandje ngashika eloya li li miikaha yomuhongi gwiiyuma.


text:
ihe oshigwana shoka ngele oshi itedhulula she etha uuwinayi washo, itandi ka ninga we, ngaashi nda tile.


text:
Onkee ano lombwela Aajuda nAajerusalem kutya otandi ya dhiladhilile omageelo. Ya lombwela, ya tule po uulunde wawo — ya ethe oondjila dhawo oombwinayi nokwoopaleka iikala niilonga yawo.


text:
Otaa ka yamukula taa ti: ‘Aawe, omolwashike tu na oku shi ninga? Otatu kala twa tangalala notatu ningi naanaa ngaashi twa hala, kehe ngoka meikukutiko lyomwenyo gwe.’ ”


text:
Omuwa ota ti: “Ka puleni utale koshigwana kehe, ngele oshinima sha tya ngaaka osha ningilwe nale. Aaisraeli oya hunu!


text:
Oondundu dhaLibanon otadhi kala tuu dhaa na olumi? Omalunza gomeya koondungu dhadho otaga pwine po tuu, uupompolonga waahwiyaka waa pompolokithe omeya omatalala?


text:
Ihe aantu yandje oya dhimbwa ndje; otaa fikile iimenka iitsinino. Oya puka mo mondjila ndjoka ya li ye na okweenda nayo, itaa landula we ondjila yandje; otaa ende nomapola inaaga palwa.


text:
Oya ningi evi lyawo eha lyehalutho, li dhinike sigo aluhe. Ayehe mboka taa piti po, otaa pukapuka komitse; otaa haluka ya kumwa.


text:
Aantu yandje otandi ya halakanithile komeho gaatondi yawo, ya fa ontsi tayi pepwa po kombepo yokuuzilo. Otandi ya pilamene; itandi ya kwatha mesiku lyuudhigu wawo.”


text:
Aantu oya ti: “Jeremia natu mu ninge sha! Oshoka aayambi ohaye tu longo aluhe ompango, aanandunge ohaye tu tsu omayele, naahunganeki ohaa uvitha oohapu dhaKalunga. Natu mu nukileni nomalaka getu, tse twaa pulakene we shoka ta popi.”


text:
Uuwinayi otau ningi tuu ondjambi yuuwanawa? Oya fulile ndje ekelo, ndi gwile mo. Dhimbulukwa, nkene nde ya kungoye notandi ya popile, opo waaye ya geele.


text:
Ihe ngashingeyi, Omuwa oyana naa se kondjala; ya dhipagela miita. Aakiiintu yawo naa ninge aaselekadhi yaa na oluvalo; aalumentu naa se po kelega, aalumentu aagundjuka naa sile miita.


text:
Tuma ongundu yaayugi yi hanagule po omagumbo gawo pwaa na elondodho; ya halutha, ya lilagane muumbanda. Oya fulile ndje ekelo, ndi gwile mo, noya lukilile ndje omwigo gu yule ndje.


text:
Ihe, Omuwa, oto tseya iipotha yawo yokudhipaga ndje. Ino ya kuthila po uuwinayi wawo nenge u dhime po uulunde mboka ye u ningi. Ya hata pevi, ngoye u ya tamaneke esiku lyondjahi yoye.”


text:
Omuwa okwa lombwele ndje, ndi ka lande oshuma sheloya nondi kuthe aakuluntu yamwe yoshigwana noyomaayambi,


text:
Omuwa okwa lombwele ndje, ndi tye: “Aakwaniilwa yaJuda nAajerusalem, pulakeneni shoka ngame, Omuwa Omunankondoawike, Kalunga kaIsrael, tandi ti. Otandi ka eta oshiponga mehala ndika, noshaa ngoka te shi kundana, ota ka kunkwa.


text:
Otandi ka ninga ngaaka, oshoka aantu oye etha ndje e taa nyateke ehala ndika nokuyamba omafikilondjambo kiikalunga yaapagani — iikalunga tuu mbyoka yo yene nenge oohekulu nenge aakwaniilwa yaJuda inaye yi tseya. Ehala ndika oye li udhitha ombinzi yaakaanandjo.


text:
Noya tungu iiyambelo yaBaal, opo ya lungunithile ko oyana ya ninge omafikilondjambo. Inandi ya lombwela nando, ye shi ninge; inashi ya mo nando okuli momadhiladhilo gandje.


text:
Onkee ano ethimbo otali ya, uuna ehala ndika itaali ka ithanwa we Tofet nenge esilu Ben Hinnom. Otali ka tseyika Esilu lyonakupila.


text:
Mehala tuu ndika otandi ka keelela oondunge adhihe dhAajuda nAajerusalem. Otandi ke ya sinditha kaatondi yawo, notaye ya dhipagele molugodhi. Omidhimba dhawo otadhi ka ninga oondya dhoondhila nodhiithitukuti.


text:
Oshilando shika otandi ke shi ninga eha lyehalutho, li dhinike aluhe. Ayehe mboka taa piti po, otaa haluka ya kumwa.


text:
Aatondi otaa ka kondeka oshilando notaa dhipaga aantu yasho. Ekondeka otali ka ninga elulululu, sigo aantu moshilando taa lyaathana po notaa li po wo uunona wawo.”


text:
noku ya lombwela kutya Omuwa Omunankondoawike okwa ti: “Otandi tatula aantu mbaka noshilando shika, notashi ka fa oshiyuma shika sheloya sha tatuka, itashi vulu we okutulwa kumwe. Aantu otaa ka fumvika aasi yawo muTofet, oshoka itaku ka kala we ehala lyokufumvika palwe.


text:
Omagumbo gaJerusalem nomagumbo gaakwaniilwa yaJuda otaga ka kala ge na oshidhila ngaashi Tofet — omagumbo agehe ngoka kombanda yoondunda kwa fikililwa oonyothi iitsinino nokwa tililwa iikalunga yilwe oondjambo dhomaviinu.”


text:
Opo ihe onda zi muTofet, moka Omuwa a tumine ndje, ndi ka uvithe oohapu dhe. Onda yi nonda ka thikama mehale lyotempeli nonda lombwele aantu ayehe


text:
kutya Omuwa Omunankondoawike, Kalunga kaIsrael, okwa ti: “Otandi undulile oshilando shika niilando ayihe yi li popepi nasho, egeelo lyandje, oshoka one aatangalali noitamu pulakene shoka te ti.”


text:
Omuyambi Pashhur yaImmer, ngoka a li omutonateli omukuluntu gwotempeli, sho u uvu tandi uvitha iinima mbika,


text:
Ongula sho kwa shi, Pashhur okwa mangululitha ndje nonde mu lombwele nda ti: “Omuwa ite ku luku we Pashhur, ote ku ithana Magor Missabib.


text:
Omuwa mwene okwa ti: ‘Otandi ku ningi oshihaluthi kungoye mwene nokookuume koye, noto ke ya tala ayehe taa dhipagwa negongamwele lyaatondi. Aajuda ayehe otandi ya gandja miikaha yomukwaniilwa gwaBabilon; ota ka fala yamwe po aapongekwa koshilongo she nayamwe ote ya dhipaga po.


text:
Otandi ka etha aatondi ya yuge po uuyamba auhe woshilando shika nokukwata iilikolwa nolutumbo aluhe lwasho, nokuli nomaliko gaakwaniilwa yaJuda, e taye ga fala kuBabilon.


text:
Nangoye Pashhur naanegumbo yoye ayehe otamu ka kwatwa po notamu ka falwa kuBabilon. Oko to ka sila e to fumvikwa pamwe nookuume koye ayehe, oyo tuu mboka wa lombwele iifundja oyindjiyindji.’ ”


text:
Omuwa, ongoye wa kotokele ndje, nonda kotokelwa. Ongoye omunankondo u vule ndje, owa gwililile ndje po. Shaa ngoka ota ningi ndje oshipwedhela, otaa nyonkele ndje omutenya aguhe.


text:
Nge tandi popi, ondi na okwiigidha tandi kololoka te ti: “Eyugo! Ehanagulo!” Omuwa, otandi yolwa nonda nyemwa, uuna tandi uvitha oohapu dhoye.


text:
Ihe nge te ti: “Otandi dhimbwa, ite popi we medhina lye,” nena etumwalaka lyoye olya fa omulilo gwa hwama meni lyandje. Onde gu idhidhimikile, ihe ine vula okumwena.


text:
Ondu uvite, ayehe taa nongona taa ti: “Omahalutho akuhe! Natu ke mu popyeni kaambala!” Nookuume kandje oya langela ndje taa ti: “Pamwe tatu mu tula muugoya, nena otatu mu kwata e tatu polithile ondjahi yetu muye.”


text:
Ihe, Omuwa, ongoye u li pamwe nangame, omunankondo nomunamatha; aatidhagani yandje otaa ka punduka yo itaa vulu sha. Otaa ka sithwa ohoni sigo aluhe, oshoka itaa ka tompola sha. Ohoni yawo itayi ka dhimbiwa.


text:
Ihe, Omuwa Omunankondoawike, oto yeleke aayuuki; owa tseya shoka shi li momitima nomomatedho gawo. Pitika ndje ndi tale, sho to geele aatondi yandje, oshoka ondi ikalitha miikaha yoye.


text:
Ethingano nali adhe omuntu ngoka a nyanyudha tate pombanda, sho e mu etele onkundana tayi ti: “Okamati! Wa mono omumati!”


text:
Na fe iilando mbyoka Omuwa a hanagula po pwaa na ohenda. Ongula na uve onkugo yuuwehame nonkalu moshanga shomutenya,


text:
oshoka ina dhipagela ndje mela lyameme. Ando oshivalelo shameme sha ningi ombila yandje nela lye ondjugo yandje sigo aluhe!


text:
Omolwashike nda zi mo moshivalelo shameme, ndi mone iihuna nuudhigu mbu nondi hulithile omwenyo gwandje mohoni?


text:
Omukwaniilwa Sedekia okwa tumu Pashhur yaMalkija nomuyambi Sefania yaMaaseia kungame ye na eindilo ndika tali ti:


text:
“Tu kwatha u tu galikanene kOmuwa, oshoka omukwaniilwa gwaBabilonia Nebukadnezzar naakwiita ye oya kondeka oshilando. Ngiika Omuwa te tu monithile oshilongandhindhiliko ngashika nale nota thiminike Nebukadnezzar a ze po.”


text:
ya ka lombwele Sedekia kutya Omuwa, Kalunga kaIsrael, okwa ti: “Sedekia, otandi ka dhenga etangakwiita lyoye ndyoka tali kondjitha omukwaniilwa gwaBabilonia naakwiita ye. Omatati gaakwiita yoye otandi ke ga ndumbila ondumba pokati koshilando.


text:
Otandi ke ku kondjitha noshikaha shoonkondo nokwooko kwa taganana, nondjahi yandje, nongeyo yandje nonuupyundjahi wandje.


text:
Ihe ngoye, omalenga goye naantu mboka ya hupu ko kiita, kondjala nokelega, otandi ke mu kwatitha po amuhe komukwaniilwa Nebukadnezzar nokaatondi yeni, mboka ya hala oku mu dhipaga. Nebukadnezzar ote ke mu dhipaga. Ita ka hupitha ko nando ogumwe gwomune nenge e mu sile ohenda nenge e mu etele olukeno. Ongame, Omuwa, nda popi.”


text:
Omuwa okwa lombwele ndje, ndi lombwele aantu ndi tye: “Pulakeneni! Ongame, Omuwa, otandi mu pe ehogololo, mu hogolole ondjila ndjoka tayi fala komwenyo nenge ndjoka tayi fala meso.


text:
Shaa ngoka ta kala moshilando shika, ota ka dhipagelwa miita nenge ta ka sa kondjala nenge kelega. Ihe ngoka ta piti mo noti igandja kAababilonia, aakondeki yoshilando, ota ka hupa e ta kala e na omwenyo.


text:
Onda tokola ndaa hupithe oshilando shika, ihe ndi shi hanagule po. Otashi ka gandjwa miikaha yomukwaniilwa gwaBabilon, oye note shi fike po, shi lungune po. Ongame, Omuwa, nda popi.”


text:
Omuwa okwa lombwele ndje, ndi gandje elaka ndika kombala yaJuda, oluvalo lwaDavid, tali ti: “Pulakeneni shoka ngame, Omuwa, tandi ti. Tokoleni pauyuuki esiku kehe. Hupitheni omuyugwa miikaha yomuyugi. Ngele itamu shi ningi, uuwinayi mboka tamu ningi, otau ka hwameka ondjahi yandje ya fa omulilo itaagu dhimwa.


text:
Ngoye, Jerusalem, owa kuutumba puule pombanda yomasilu, wa fa ondundu ya yeluka kombanda yolushandja. Otandi ke ku kondjitha. Oto ti kaku na ngoka te ku ponokele nenge a teyagule omapopilo goye.


text:
Otandi ku geelele shoka wa ningi. Ombala yoye otandi ke yi tomeka omulilo, nomulilo otagu ka lungunitha po ashihe shoka she yi kunduka. Ongame, Omuwa, nda popi.”


text:
Omuwa okwa lombwele ndje, ndi ye kuuwa womukwaniilwa gwaJuda, oluvalo lwaDavid, ndi ka lombwele omukwaniilwa, omalenga ge nAajerusalem, ya pulakene shoka Omuwa a popi ta ti:


text:
“Ongame, Omuwa, tandi mu lombwele mu longe shoka oshiwanawa noshu uka. Hupitheni omuyugwa miikaha yomuyugi. Inamu ngwandjagula nenge mu hepeke aakwiilongo, oothigwa nenge aaselekadhi, ne inamu dhipagela aantu yaa na ondjo mehala ndika eyapuki.


text:
Ngele otamu ningi shili, ngaashi nde mu lombwele, nena oluvalo lwaDavid otalu ka tsikila okukala muukwaniilwa. Noyo ayehe kumwe nomalenga gawo naantu yawo otaa tsikile okupitila miiyelo yuuwa ye li momatembakwiita noya kayila uukambe.


text:
Ihe ngele itamu vulika komalombwelo gandje, nena otandi mu ganene kutya uuwa mbuka otau ka teka po. Ongame, Omuwa, nda popi.


text:
“Sho te tala uuwa waJuda, owo opalela ndje wa fa oshilongo Gilead nowa fa oondundu dhaLibanon; ihe otandi u ningi ehala lyaa na aantu.


text:
Otandi tumu aantu ye u hanagule po. Ayehe otaye etelele omakuya gawo, otaa keke po omiti omisendeli notaye dhi umbile meziko.


text:
“Aantu yomiigwana oyindji otaa ka pitilila po poshilando shika notaa pulathana taa ti: ‘Omolwashike Omuwa a ningile ngeyi oshilando shika oshinene?’


text:
Eyamukulo otali ka kala: ‘Oshoka oye etha ehangano lyOmuwa, Kalunga kawo, e taa simaneke nokulongela ookalunga yalwe.’ ”


text:
Aajuda ne, inamu lila omusi Josia; inamu sila oluhodhi ngoka a ka lala nale. Ihe lileni omwanamati Joahas; otaye ke mu fala ko, noita galuka ko we, nevi a valelwa mo, ite ke li mona we.


text:
Omuwa ota popi Joahas yaJosia, ngoka a landula he muukwaniilwa waJuda ta ti: “Okwa yi a yililila, ita galuka we.


text:
Yaye ngoka ta tungitha uuwa we uukolokoshi, nomafilitsa ge uugoyoki. Ota longitha omukwawo osima noita gandja ondjambi yaaniilonga ye.


text:
Yaye ngoka ta popi ta ti: “Otandi ki itungila ongulumbala yi na efilitsa lyomala ga andjuka.” Ota tungile mo omakende, ote yi ambeke nomisendeli e te yi painda nuutiligane.


text:
Ou shi, otashi ku ningi omukwaniilwa wa za ko, nge wa tungu uuwa womisendeli, egumbo ewanawa li vule galwe? Ho okwa li inaa hepa iikulya niikunuwa, ihe okwa longo shoka shu uka nosho opala, naayihe oye ende nawa.


text:
Ihe ngoye oho lalakanene okutaneka owala eliko lyoye mwene, okutilahi ombinzi yaakaanandjo nokuthindila nonyanya aantu yoye pevi. Omuwa oye a popi.


text:
Onkee ano Omuwa ta popi Jehoiakim yaJosia, omukwaniilwa gwaJuda, ta ti: “Kaku na ngoka ta ka lila oosa dhe ta ti: ‘Akutu, tatekulu, akwetse, mentu gwameme!’ Kaku na ngoka te ke mu lila nenge a popye a tye: ‘Akutu shime, akwetse Nkeyama!’


text:
YAjerusalem, londeni kuLibanon mu kugagane, indeni koshilongo Baasha mu igidhe; kololokeni koondundu dhaMoab, oshoka ookuume keni ayehe oya dhengwa.


text:
Omuwa okwe mu lombwele nale, manga mu li meloolo, ihe ne omwa tindi okupulakena. Shika osho hamu ningi aluhe mokukala kweni; ne ihamu vulika kOmuwa.


text:
Aawiliki yeni otaa ka pepwa po kombepo, ookuume keni otaa ka kwatwa po miita, oshilando sheni otashi shundulwa nokusa ohoni, omoluuwinayi mboka mwa ningi.


text:
Owa kala megumbo lyomisendeli dhaLibanon, lya fa oshihandhila shokuvululukilwa mo. Oto ka fudhagana ngiini, uuna uuwehame tau ku kalukile, nuudhigu wa fa womukulukadhi ta thetwa.


text:
Omuwa okwa lombwele omukwaniilwa gwaJuda Jehoiakin yaJehoiakim ta ti: “Oshili, ngaashi ndi na omwenyo, nando u kale okalinga koshihako koshikaha shandje shokolulyo, otandi ku hukula ko.


text:
Otandi ku gandja kaantu mboka we ya tila, oomboka ya hala oku ku dhipaga. Otandi ke ku gandja miikaha yaNebukadnezzar, omukwaniilwa gwaBabilon, noyaakwiita ye.


text:
Otandi ke mu umbila ne nanyoko muupongekwa koshilongo hoka inaamu valelwa ko, noko tamu ka sila amuhe.


text:
Omulumentu nguka Jehoiakin okwa ningi nani a dhinika, a fa oshiyuma sha tatuka noshe ekelwahi, inaashi halika we? Omolwashike a dhogwa pamwe noyana, u umbilwa moshilongo kee shi shi?


text:
Omuwa ota popi ta ti: “Ndhindhilikeni omulumentu nguka a fa kee na oluvalo, omuntu kee na elago mokukala kwe akuhe. Kaku na nando ogumwe gwomoyana ta kala e na elago lyokukuutumba koshipangelapundi shaDavid ye a pangele we muJuda.”


text:
Onkee ano Omuwa, Kalunga kaIsrael, ota popi ta lombwele aasita mboka taa litha aantu ye ta ti: “Inamu sila nawa aantu yandje oshimpwiyu; omwe ya halakanitha nomwe ya tidha po. Ngashingeyi otandi ke mu geelela uuwinayi mboka mwe u ningi.


text:
Otandi ka gongela oshihupe shaantu yandje miilongo moka nde ya halakanithile mo notandi ya eta kevi lyawo. Otaa ka kala ye na aanona oyendji notayi indjipala.


text:
Otandi ka langeka aaleli ye ya sile oshimpwiyu. Aantu yandje itaa ka tila we nenge ya haluke, noitandi ke ya geela we. Ongame, Omuwa, nda popi.”


text:
Omuwa ota ti: “Esiku otali ya, uuna tandi ka hogolola omukwaniilwa omuyuuki gwomoluvalo lwaDavid. Omukwaniilwa ngoka ota ka lela nowino nota longo shoka shu uka nosho opala mevi alihe.


text:
Uuna ta ningi omukwaniilwa, Aajuda otaa ka kala yaa na ombudhi yasha, nAaisraeli otaa ka kala ye na ombili. Ota ka lukwa ‘Omuwa ehupitho lyetu.’ ”


text:
Omuwa ota ti: “Esiku otali ya, uuna aantu itaa ka gana we medhina lyOmuwa omunamwenyo ngoka a tembudha mo Aaisraeli muEgipiti,


text:
ihe otaa gana medhina lyOmuwa omunamwenyo ngoka e ya tembudha mo moshilongo shokuumbangalantu nomiilongo ayihe moka nde ya halakanithile mo. Nena otaa ka kala mevi lyawo yene.”


text:
Omutima gwandje ogwa nyanyagulwa, nonda kwatwa kuugolwe. OmolwOmuwa noohapu dhe oondjapuki onda fa omuntu a kolwa, omulumentu a dhenga omeya.


text:
Evi olyu udha mboka yi iteka Omuwa; otaa uka muuwinayi notaa longitha oonkondo dhawo pombambo. Molwethingano lyOmuwa oshilongo otashi lili, nomaunapelo oga kukuta.


text:
Omuwa ota ti: “Aahunganeki naayambi oyo aakaanakalunga; onde ya adhelele taa yonene motempeli yandje.


text:
Ondjila yawo otayi ka ninga omuthenu yo yi na omilema. Otandi ke ya tengukitha, ya gwile po. Otandi ke ya umbila omupya; ethimbo lyegeelo lyawo olya thikana. Ongame, Omuwa, nda popi.


text:
Onda mono oshiyematitha maahunganeki yomuSamaria: oya hunganeke medhina lyaBaal noya pukitha aantu yandje.


text:
Ihe maahunganeki yomuJerusalem onda mono mo iihuna: otaa hondele yo taa fundju; otaa koleke mboka taa kolokosha, onkee ano kaku na nando ogumwe te etha uuwinayi. Kungame oyo ayehe aawinayi, oya fa Aasodomu nAagomorra.


text:
“Onkee ano ngame, Omuwa Omunankondoawike, otandi popi aahunganeki Aajerusalem te ti: otandi ke ya litha oshigwanga oshilulu noku ya nwetha omeya guuzigo, oshoka oya taandelitha uukwaanakalunga noshilongo ashihe.”


text:
Omuwa Omunankondoawike ota lombwele Aajerusalem ta ti: “Inamu pulakena shoka aahunganeki mboka taa ti! Otaye mu tula muugoya, otaye mu lombwele omafafaeko gawo yene, hangaashi nde ya lombwela.


text:
Otaa dhiginine okulombwela aantu mboka haa dhini ndje kutya Omuwa ota ti: ‘Otamu kala nombili.’ Nokumboka ya tangalala koomwenyo dhawo, otaa ti: ‘Itamu adhika nando okoshiponga shasha.’ ”


text:
Olye gwomuyo a kundathana nOmuwa, a pulakene nokuuva elaka lye? Olye a dhimbulula nokupupa ko koohapu dhe?


text:
noitayi ka lota, sigo a gwanitha ayihe mbyoka a nuna okuninga. Momasiku tage ya aantu ye otaa ka uva ko nawa ayihe mbika.


text:
Omuwa okwa ti: “Aahunganeki mbaka inandi ya tuma, nando oya yi. Inandi ya pa elaka lyandje, ihe otaa popi medhina lyandje.


text:
Andola oya kundathana nangame, ando oyu uvithile aantu yandje oohapu dhandje noku ya galula ko koondjila dhawo oombwinayi nokiilonga yawo iiwinayi.


text:
Kaku na ngoka ta vulu okuholama ndje, ndaaye mu mone andola. Hangame nguka tandi udha egulu nokombanda yevi?


text:
Onda tseya aahunganeki mboka, nkene taa popi iifundja medhina lyandje. Aniwa onde ya lombwela oohapu dhandje moondjodhi dhawo.


text:
Otaa dhiladhila kutya oondjodhi ndhoka taa hokololelathana, otadhi dhimbitha ndje kaantu yandje, naanaa ngaashi oohekulu ya dhimbwa ndje e taa gama kuBaal.


text:
Omuhunganeki ngoka a yaguma, oku na okutya, ndjika ondjodhi yowala, ihe omuhunganeki ngoka u uvu oohapu dhandje, oku na oku dhi uvitha nuudhiginini. Etutu otali yelekwa tuu niilya?


text:
Pulakeneni shoka ngame, Omuwa, tandi mu lombwele. Onda tsa ondumbo naahunganeki mboka taa hokolola oondjodhi dhawo dhu udha iifundja. Otaa uvitha oondjodhi dhawo e taa pukitha aantu yandje niilombo yawo nomainomo gawo. Inandi ya tuma nando nenge ndi ya lombwele ya ye, nokaye na omupondo gwasha kaantu yandje. Ongame, Omuwa, nda popi.”


text:
Omuwa okwa lombwele ndje a ti: “Jeremia, uuna gumwe gwomaantu yandje nenge omuhunganeki nenge omuyambi te ku pula ta ti: ‘Etumwalaka lyOmuwa oshike?’ ou na oku mu lombwela to ti: ‘One omutenge gwOmuwa, note ke mu ekelahi.’


text:
Ngele gumwe gwomaantu yandje nenge omuhunganeki nenge omuyambi ta longitha iitya mbika ‘omutenge gwOmuwa’, otandi ke mu geela negumbo lye.


text:
Peha lyasho shaa ngoka oku na okupula ookuume ke naakwawo ta ti: ‘Omuwa okwa gandja eyamukulo lini? Omuwa okwa ti ngiini?’


text:
Ano inaa popya we ya tye ‘omutenge gwOmuwa’, oshoka ngele oku na ngoka te shi ningi, etumwalaka lyandje otali ka ninga shili omutenge kuye. Aantu oya goyokitha oohapu dhaKalunga kawo, Kalunga omunamwenyo, Omuwa Omunankondoawike.


text:
Nongele itaa vulika kelombwelo lyandje yo taa tumbula iitya ‘omutenge gwOmuwa’, nena ya lombwela kutya


text:
otandi ke ya tudha mo e tandi ya umbile kokule nangame, ayehe pamwe noshilando shoka nde shi ya pele noohekulu.


text:
Omuwa okwa ulukile ndje iimbamba iyali yoonkwiyu ya tentekwa posheelo shotempeli. (Shika osha ningwa konima yomukwaniilwa gwaBabilonia Nebukadnezzar sho a kwata po omukwaniilwa gwaJuda Jehoiakin yaJehoiakim a ninge omupongekwa okukuthwa muJerusalem nokufalwa kuBabilon, pamwe naakuluntu yaJuda, omangomba naahambudhi yiiyedhilitho.)


text:
Oshimbamba shotango osha li shi na oonkwiyu oontoye, oondhiye; oshikwawo osha li shi na omayamba gaa na omulyo.


text:
Omuwa okwa pula ndje a ti: “Jeremia, ou wete shike?” Onda yamukula nda ti: “Oonkwiyu, oondhiye oontoyelela nomayamba omawinayi gaa shi kuliwa.”


text:
“Ongame, Omuwa, Kalunga kaIsrael, tandi tala aantu mboka ya falelwe kuBabilonia kutya oya fa oonkwiyu oombwanawa, notandi ke ya ninga nawa.


text:
Otandi ke ya tonatela notandi ya galulile kevi ndika. Otandi ke ya tunga noitandi ya kumuna po; otandi ke ya tsika noitandi ya tudha mo.


text:
Otandi ke ya pa ondjuulukwe yokutseya kutya ongame Omuwa. Otaa ka ninga aantu yandje notandi ka ninga Kalunga kawo; oshoka otaa ka galukila kungame nomitima dhawo adhihe.


text:
“Kombinga yomukwaniilwa gwaJuda Sedekia nomalenga ge nAajerusalem mboka ya kalele moshilongo shika nenge mboka ya kala muEgipiti, otandi ya ningi ya fa omayamba ngoka omawinayi kaage shi okuliwa.


text:
Otandi ya undulile omupya gwa tya ngaaka, niigwana ayihe yomuuyuni otayi ka haluka. Aantu otaa ke ya nyonkela, otaa ningathana iileva noku ya ninga oshipwedhela; otaa tumbula edhina lyawo, ngele taa tukathana shaa hoka taa halakanene.


text:
Otandi ya undulile iita, ondjala yekomba nelega, sigo inaku hupa nando ogumwe moshilongo shoka nde ya pe noohekulu.”


text:
Momumvo omutine Jehoiakim yaJosia sho a li omukwaniilwa gwaJuda, onda taamba etumwalaka lya zi kOmuwa tali popi Aajuda ayehe. (Nguka ogwa li omumvo gwotango gwomukwaniilwa gwaBabilonia Nebukadnezzar.)


text:
“Omimvo omilongo mbali nandatu, okuza komumvo omutimulongo nomutitatu Josia yaAmmon sho a li omukwaniilwa gwaJuda sigo onena, Omuwa okwa popitha ndje, ihe inandi tonyala oku mu hokololela shoka a ti. Ihe ne inamu pupa ko.


text:
Oye mu lombwele, mu ethe oondjila dheni oombwinayi niilonga yeni iiwinayi mbyoka tamu ningi, opo mu wape okukala mevi ndyoka Omuwa e li mu pe one noohokulu, li ninge eliko lyeni lyaaluhe.


text:
Oye mu lombwele, mwaa simaneke nokulongela iikalunga ne mwaa geyithe Omuwa mokulongela iimenka mwe yi ningi. Ando omwa li mwa vulika kOmuwa, ando ine mu geela.


text:
Ihe Omuwa mwene ota ti, ne omwa tindi oku mu pulakena. Peha lyokupulakena omwe mu geyitha niimenka yeni nomwi iyetele egeelo ne yene.


text:
‘Otandi ke mu tumina aayumbangalantu ayehe nomupiya gwandje Nebukadnezzar, omukwaniilwa gwaBabilon. Otandi ye mu tumine, ya kondjithe Juda naakalimo yasho, osho wo iigwana ayihe yomuushiinda. Otandi ka hanagula po oshigwana shika naashiinda yasho noku ya ethela momakulukuma sigo aluhe, emoniko etilithi notali halutha. Ongame, Omuwa, nda popi.


text:
Otandi ka mweneka ekugililo lyenyanyu nondigolo nomatanto goshituthi shohango. Itaa kala ye na omahooli gomoolamba dhawo nenge ye na iilya.


text:
Oshilongo ashihe otashi ka teka po nokumbugala, niigwana yomuushiinda otayi ka longela omukwaniilwa gwaBabilonia omimvo omilongo heyali.


text:
Konima yaambika otandi ka pangula Babilonia nomukwaniilwa gwasho moluuwinayi we. Otandi ka hanagula po oshilongo shoka notashi ningi ombuga yowala sigo aluhe.


text:
Otandi ka geela Babilonia nomageelo agehe ngoka Jeremia a hunganeke tandi geele nago iigwana — iiponga ayihe ya nyolelwa membo ndika.


text:
Otandi ka galulila Aababilonia shoka ya ningi; nayo wo onaa ka longela iigwana oyindji naakwaniilwa aanene.’ ”


text:
Omuwa, Kalunga kaIsrael, okwa lombwele ndje a ti: “Mpaka ope na oshitenga shomaviinu shu udha ondjahi yandje. Shi kutha u shi fale kiigwana ayihe tandi ku tumu ko, u yi nwethe mo.


text:
Onda taamba oshitenga moshikaha shOmuwa, onde shi pe iigwana ayihe mbyoka Omuwa a tumu ndje kuyo e tandi yi nwetha mo.


text:
Jerusalem niilando yaJuda ayihe, pamwe naakwaniilwa naawiliki yasho, oya nu mo, opo ya hanagulwe po noya ninge emoniko etilithi noshinima shondhino noshethingano, ngaashi ye li sigo onena.


text:
Yalwe mboka ya nu moshitenga, oyo mbaka: Omukwaniilwa gwaEgipiti, omalenga naawiliki ye; Aayegipiti ayehe naakwiilongo ayehe muEgipiti; Aakwaniilwa ayehe yoshilongo Uz; Aakwaniilwa ayehe yiilando yAafilisti Ashkelon, Gaza, Ekron noshihupe shaAshdod; Aaedom, Aamoabi nAayammoni; aakwaniilwa ayehe yaTiro naSidon; aakwaniilwa ayehe yomiilongo yopEfuta lyopokati; iilando Dedan, Tema naBus; aantu ayehe mboka yi ikulula omapalu; aakwaniilwa yaArabia ayehe; aakwaniilwa ayehe yomazimo gokombuga; aakwaniilwa ayehe yaSimri noyaElam naMedia; aakwaniilwa ayehe yokuumbangalantu, popepi nokokule, nguka naangwiyaka. Oshigwana kehe kombanda yevi osha li shi na okunwa mo. Hugunina omukwaniilwa gwaBabilonia ta ka nwa mo.


text:
Omuwa okwa lombwele ndje a ti: “Lombwela aantu kutya ngame, Omuwa Omunankondoawike, Kalunga kaIsrael, otandi ya lombwele, ya nwe, sigo ya kolwa taa kungu, sigo ya pundukile po itaa vulu okuyambuka, molwiita mbyoka tandi ya tumine.


text:
Nongele taa tindi okutaamba oshitenga moshikaha shoye, ya nwe mo, nena ya lombwela kutya Omuwa Omunankondoawike okwa ti, oye na okunwa.


text:
Otandi ka tameka iilonga yandje yokuhanagula moshilando shandje mwene. Otaa dhiladhila kutya otaa yi inaa geelwa? Aawe, otaa ka geelwa, oshoka otandi ka tuma iita kaantu ayehe yokombanda yevi. Ongame, Omuwa, nda popi.


text:
“Ngoye, Jeremia, ou na okuuvitha ashihe shoka nda popi. Ou na okulombwela aantu mbaka to ti: ‘Omuwa ota ndunduma megulu, omutyalakato otagu mbolongondja monkalelo ye ondjapuki. Ota ndundumine aantu ye; ota kololoka a fa omuntu ta kolo oomviinu. Shaa ngoka kombanda yevi ote mu uvu,


text:
ekugagano lyewi otali ifala kooha nooha dhuuyuni. Omuwa oku na oontamanana niigwana. Ote eta aantu ayehe kompangu, naakolokoshi te ya etha ya dhipagwe. Omuwa oye a popi.’ ”


text:
Omuwa Omunankondoawike ota ti, omupya otagu adha oshigwana, noshikungulu oshinene otashi tukuka kooha dhuuyuni.


text:
Mesiku ndyoka omidhimba dhaantu mboka ya dhipagwa kOmuwa, otadhi ka langathana okuza kooha dhuuyuni sigo okooha oonkwawo. Kape na ngoka ta lili oosa, nomidhimba itadhi kuthwa po dhi ka fumvikwe. Otadhi kangawala pevi dha fa oondumba dhuuhoho.


text:
Lileni, ne aawiliki; ne aasita yaantu yandje, ningeni oshikwanana! Hekumuneni nokugalangata montsi. Ethimbo olye mu adha, mu dhipagwe, notamu ka kutulwa ominino mwa fa oonzi.


text:
Otamu yemata notamu lilagana muuwehame, oshoka Omuwa ota hanagula po oshigwana sheni mondjahi ye, noshilongo sheni shombili te shi mbugaleke.


text:
Omuwa okwe etha aantu ye a fa onime tayi thigi po ekololo lyayo. Iita iitilithi nondjahi yOmuwa ya hwama omulilo oya shitukitha oshilongo ombuga yowala.


text:
Petameko lyelelo lyomukwaniilwa Jehoiakim yaJosia, omukwaniilwa gwaJuda, oohapu dhOmuwa odhe ya kungame.


text:
Omuwa okwa lombwele ndje a ti: “Thikama mehale lyotempeli, u uvithe oohapu adhihe nde ku lombwele u dhi lombwele aantu mboka taa zi komikunda dhaJuda ye ya kelongelokalunga. Ino thiga po sha.


text:
Pamwe aantu taa pulakene, ye ethe oondjila dhawo oombwinayi. Ngele taye shi ningi, otandi ki itedhulula kombinga yehanagulo ndyoka nde ya dhiladhilile molwiilonga yawo yuukolokoshi.”


text:
Omuwa okwa lombwele ndje, ndi lombwele aantu ndi tye: “Ongame, Omuwa, nda ti, vulikeni kungame ne mu dhiginine ompango yandje nde yi mu pe.


text:
Pulakeneni oohapu dhaapiya yandje aahunganeki, mboka nda dhiginine oku mu tumina, nando inamu vulika kushoka ya popi.


text:
Ngele otamu tsikile okwaavulika, nena otempeli ndjika otandi ke yi ninga, ngaashi nda ningi Shilo, niigwana ayihe yomuuyuni otayi ka tumbula edhina lyoshilando shika, ngele tayi thingana.”


text:
Sho nda hulitha ayihe mbyoka Omuwa a lombwele ndje, ndi yi popye, oya kwata ndje noyi igidha ya ti: “Ou na okudhipagwa!


text:
Omolwashike to popi medhina lyOmuwa kutya otempeli ndjika otayi ka fa Shilo, noshilando shika otashi ka hanagulwa po nokaku na ngoka ta ka kala mo?” Aantu noya gongalele ndje.


text:
Aayambi naahunganeki oya lombwele aawiliki naantu ayehe taa ti: “Omulumentu nguka okwi ilongele egeelo lyokusa, oshoka ota hunganeke a tsa ondumbo noshilando shetu. Omwe mu uvu nomakutsi geni yene.”


text:
Ngame onda ti: “Omuwa okwa tumu ndje, ndi uvithe ashihe shoka mu uvu tashi popi otempeli ndjika noshilando shika.


text:
Opalekeni ano ngashingeyi omikalo niilonga yeni, ne mu vulike kOmuwa, Kalunga keni. Ngele otamu shi ningi, Omuwa oti itedhulula noite mu etele ehanagulo ndyoka a li e li dhiladhila.


text:
Ihe shi tseyeni ashike, ngele otamu dhipaga ndje, one naantu yomoshilando shika otamu kala mu na ondjo yedhipago lyomukeenandjo, oshoka Omuwa oye a tumu ndje, ndi mu pe elondodho ndika.”


text:
Nena aawiliki naantu ayehe oya lombwele aayambi naahunganeki taa ti: “Omulumentu nguka okwe tu uvithile medhina lyOmuwa Kalunga ketu; ke na okudhipagwa andola.”


text:
“Hiskia sho a li omukwaniilwa gwaJuda, omuhunganeki Mika gwokuMoreshet okwa lombwelele aantu ayehe kutya Omuwa Omunankondoawike okwa ti: ‘Sion ota papulwa a fa eputa, Jerusalem otashi ka ninga ondumba yomakulukuma, nondundu yotempeli otayi ka shituka okuti.’


text:
Omukwaniilwa Hiskia nAajuda inaa dhipaga Mika. Peha lyasho Hiskia okwa tila Omuwa nokwe mu geulukitha. Omuwa nokwi itedhulula ye ine eta oshiponga shoka kwa li e na oku ya undulila. Ngashingeyi otatu iyetele oshiponga oshinene tse yene.”


text:
(Okwa li ku na omulumentu gulwe, edhina lye Uria waShemaja gwokuKiriat Jearim, ngoka a popi medhina lyOmuwa nokutsa ondumbo noshilando noshigwana, ngaashi naanaa Jeremia a ningi.


text:
Omukwaniilwa Jehoiakim, aakwiita ye nomalenga sho yu uvu Uria shoka a ti, omukwaniilwa okwa kambadhala oku mu dhipagitha. Ihe Uria okwe shi uvu, okwa tila e ta yi ontuku kuEgipiti.


text:
Oye mu eta komukwaniilwa Jehoiakim, ngoka e mu dhipagitha, nomudhimba gwe ogu umbilwa moombila dhaantu yowala.)


text:
Nandi tume elaka kaakwaniilwa kuEdom, Moab, Ammon, Tiro naSidon naatumwa yawo mboka yi ile kuJerusalem, ya tale omukwaniilwa Sedekia.


text:
Omuwa Omunankondoawike, Kalunga kaIsrael, okwa ti kungame, ndi ya lombwele ya faalele aakwaniilwa yawo etumwalaka lye tali ti:


text:
“Koonkondo nokomatha gandje onda shiti uuyuni naantu niinamwenyo ayihe mbyoka yi li kombanda yevi; otandi li gandja kungoka nde mu hokwa.


text:
Ngashingeyi otandi gandja iilongo mbika ayihe mepangelo lyomupiya gwandje, omukwaniilwa gwaBabilon, Nebukadnezzar, niiyamakuti otayi mu longele.


text:
Iigwana ayihe otayi mu longele, otayi ka longela wo omwana nomutekulu gwe, sigo ethimbo lyetekopo lyoshilongo she lya thikana. Nena oshilongo she otashi ka longela iigwana yilwe naakwaniilwa aanankondo.


text:
“Ihe oshigwana kehe nenge oshilongo shoka itaashi ki igandja kelelo lye, otandi ke shi tokolela iita, ondjala nelega, sigo nde etha Nebukadnezzar e shi hanagule po thiluthilu.


text:
Inamu pulakena aahunganeki yeni nenge aayanekeli nenge aafatululi yoondjodhi noyomandhindhiliko nenge oompulile dheni. Ayehe otaye mu lombwele kutya itamu ka longela omukwaniilwa gwaBabilon.


text:
Otaye mu kotokele notaye mu kuthitha po, mu falwe kokule noshilongo sheni. Otandi ke mu tidha mo, notamu ka hanagulwa po.


text:
Ihe ngele oku na oshigwana tashi igandja komukwaniilwa gwaBabilon, shi mu longele, otandi shi kaleke mevi lyasho shene; otashi li longo nokukala mo. Ongame, Omuwa, nda popi.”


text:
Shika onde shi lombwele wo omukwaniilwa gwaJuda Sedekia nda ti: “Igandjeni komukwaniilwa gwaBabilon. Mu longeleni naantu ye notamu kala mu na omwenyo.


text:
Omolwashike ne naantu yeni mu na okusila miita, mondjala nomelega? Omuwa ota ti, shika otashi ningilwa oshigwana kehe itaashi igandja komukwaniilwa gwaBabilon.


text:
Omuwa ota ti, ine ya tuma nando, oyo notaye mu fundju taa popi medhina lye. Otaye eta ashike, mu tidhwe mo ne mu ka dhipagwe pamwe naahunganeki mboka taye mu lombwele iifundja mbika.”


text:
Onda lombwele aayambi noshigwana ashihe kutya Omuwa ota ti: “Inamu pulakena aahunganeki mboka taa ti, iikwaniipangitho yomotempeli otayi galulwa ko mbala kuBabilon. Otaye mu fundju.


text:
Inamu ya pulakena! Igandjeni komukwaniilwa gwaBabilonia notamu kala mu na omwenyo! Omolwashike oshilando shika shi na okuninga ondumba yomakulukuma?


text:
Ngele yo aahunganeki shili nongele oye na elaka lyOmuwa, naa galikane Omuwa Omunankondoawike, kaa pitike iiyuma mbyoka ya hupile motempeli nomuuwa, yi falwe kuBabilonia.”


text:
(Omukwaniilwa Nebukadnezzar sho a fala omukwaniilwa gwaJuda Jehoiakin yaJehoiakim pamwe naawiliki yaJuda naJerusalem kuBabilonia, okwa thigi po oongudhi, ondama yoshikushu, uutemba niikwaniipangitho yilwe yomotempeli.)


text:
“Pulakeneni shoka ngame, Omuwa Omunankondoawike, Kalunga kaIsrael, tandi popi iikwaniipangitho mbyoka ya thigala motempeli nomuuwa muJerusalem:


text:
Otayi ka falwa kuBabilonia notayi ka kala hoka sigo esiku ndyoka tandi yi dhimbulukwa. Opo ihe tandi ke yi galulila meha ndika noku yi pungulila mo. Ongame, Omuwa, nda popi.”


text:
Omumvo tuu ngoka momwedhi omutitano gwomumvo omutine Sedekia sho a li omukwaniilwa, Hanania yaAssur, omuhunganeki gwokomukunda Gibeon, okwa lombwele ndje motempeli montaneho yaayambi noyaantu ayehe a popi


text:
kutya Omuwa Omunankondoawike, Kalunga kaIsrael, okwa ti: “Onda teya po oonkondo dhomukwaniilwa gwaBabilonia.


text:
Momimvo mbali otandi ka galulila iikwaniipangitho yotempeli ayihe mbyoka Nebukadnezzar, omukwaniilwa gwaBabilonia, e yi fala kuBabilonia.


text:
Otandi ka galula wo omukwaniilwa gwaJuda Jehoiakin yaJehoiakim pamwe nAajuda ayehe mboka ya yi muupongekwa kuBabilonia. Eeno, oonkondo dhomukwaniilwa gwaBabilonia otandi dhi teya po. Ongame, Omuwa, nda popi.”


text:
“Amen! Omuwa ne shi ninge! Na tsakanithe shoka wa hunganeke, nota ka galula ko kuBabilonia iikwaniipangitho yotempeli naantu ayehe ya falwa muupongekwa.


text:
Aahunganeki mboka ya hunganeke nale, komeho getu, oya hunganeke kutya iita, ondjala nelega tali adha iigwana oyindji niilongo iinankondo.


text:
Ihe omuhunganeki ngoka ta hunganeke ombili, ota dhimbululwa kutya ye omuhunganeki ngoka a tumwa shili kOmuwa, uuna ehunganeko lye lya tsu.”


text:
e ta popi montaneho yaantu ayehe ta ti: “Omuwa okwa ti, osho ngeyi ta ka teya po ondjoko yomukwaniilwa Nebukadnezzar ya kutilwa koothingo dhiigwana ayihe; note shi ningi momimvo mbali.” Ngame nonda zi po.


text:
ndi ka lombwele Hanania ndi tye: “Omuwa ota ti, owa vulu okuteya po ondjoko yoshiti, ihe ye ote ke yi pingakanitha nondjoko yosheela.


text:
Omuwa Omunankondoawike, Kalunga kaIsrael, ota ti, ye ota ka kutila iigwana ayihe ondjoko yosheela, niigwana otayi ka longela omukwaniilwa gwaBabilonia Nebukadnezzar. Niiyamakuti otayi ka longela Nebukadnezzar.”


text:
Onda lombwele Hanania nda ti: “Pulakena, Hanania! Omuwa ine ku tuma nando, oto itaalitha aantu mbaka iilombo.


text:
Onkee ano Omuwa mwene ta popi kutya ote ku kombo po. Omumvo nguka manga inaagu poka, oto ka sa, oshoka owa lombwele aantu ya tse ondumbo nOmuwa.”


text:
Onda nyolele aayambi, aahunganeki, aawiliki yoshigwana naayehe mboka Nebukadnezzar e ya fala oonkwatwa ya zi muJerusalem ya yi kuBabilon.


text:
Onde yi nyola konima omukwaniilwa Jehoiakin, yina, omalenga, aawiliki yaJuda noyaJerusalem, omangomba naahambudhi yiiyedhilitho sho ya falwa muupongekwa.


text:
Ontumwafo onde yi pe Elasa lyaShafan naGemarja gaHilkia, mboka ya tuminwe komukwaniilwa gwaJuda Sedekia, ya ye komukwaniilwa gwaBabilonia Nebukadnezzar. Otayi ti:


text:
“Omuwa Omunankondoawike, Kalunga kaIsrael, ota lombwele aantu ayehe mboka a ziminine Nebukadnezzar e ya kuthe muJerusalem oonkwatwa noku ya fale kuBabilon:


text:
Hokanathaneni, mu vale aanona. Hokanitheni aana yeni, opo ya vale aanona. Omu na okwiindjipala, mu ninge oyendji, hakushonopala.


text:
Longeni uuwanawa wiilando mbyoka nde mu fala kuyo muupongekwa. Yi galikaneneni Omuwa, oshoka ngele oyi li melago, nane omu li melago.


text:
Ongame, Omuwa, Kalunga kaIsrael, tandi mu londodha mwaa pitike mu kotokelwe kaahunganeki mboka ye li mokati keni, nenge kuyalwe mboka taa popi taa ti, otaa vulu okuhunganeka onakuyiwa. Inamu pupa ko koondjodhi dhawo.


text:
“Omuwa ota ti: ‘Omimvo dhomuBabilonia omilongo heyali nge dha piti po, otandi mu dhimbulukwa nokudhiginina euvaneko lyandje notandi mu galulile kegumbo.


text:
Ongame awike ndi shi shoka nde mu dhiladhilila, omadhiladhilo gandje ogelago, hagomupya; otandi mu pe onakuyiwa netegameno.


text:
Eeno, otandi ti, otamu ka mona ndje, notandi ke mu tululula mevi lyeni. Otandi ke mu kongolola koshilongo kehe nokehala kehe nkoka nde mu halakanithile ko, notandi ke mu galulila mevi ndyoka nda li nde mu kutha mo, mu ye muupongekwa. Ongame, Omuwa, nda popi.’


text:
Pulakeneni shoka Omuwa ta popi omukwaniilwa ngoka a kuutumba koshipangelapundi shaDavid naantu ayehe ya thigala mo moshilongo shika, aakweni mboka inaa ya muupongekwa pamwe nane.


text:
Omuwa Omunankondoawike ota ti: ‘Otandi eta kuyo iita, ondjala nelega, otandi ke ya ninga ya fa oonkwiyu dho ola noitadhi liwa we.’


text:
Otandi ya landulitha iita, ondjala nelega, niigwana ayihe yomuuyuni otayi ka haluka kushoka tayi shi mono. Shaa nkoka nde ya halakanithile, aantu otaa kunkwa ya haluka kushoka she ya ningilwa. Aantu otaye ke ya nyonkela notaa tumbula edhina lyawo, ngele taa thingana.


text:
Shika otashi ke ya ningilwa, oshoka inaa vulika koohapu ndhoka nda dhiginine oku dhi ya tumina maapiya yandje aahunganeki. Oya tindi okupulakena.


text:
Omuwa Omunankondoawike, Kalunga kaIsrael, okwa popi Ahab yaKolajia naSedekia yaMaaseia, mboka taye mu lombwele iifundja medhina lye. Ota ti, ote ke ya gandja miikaha yomukwaniilwa gwaBabilonia Nebukadnezzar, ngoka te ke ya dhipagela montaneho yeni.


text:
Uuna aapongekwa Aajuda yomuBabilonia taa ka thinga omuntu gwontumba, otaa ka tya: “Omuwa ne ku ninge wa fa Sedekia nAhab, mboka omukwaniilwa gwaBabilonia e ya kanga piikangwa ye na omwenyo!”


text:
Eso lyawo osho tali ka kala lya tya ngaaka, oshoka oye na ondjo onenenene — oya hondele e taa popi iifundja medhina lyOmuwa. Shika osho okutsa ondumbo nOmuwa nehalo lye. Oku shi shi shoka ya ningi, oye onzapo yawo. Omuwa okwa popi.


text:
Omuwa Omunankondoawike, Kalunga kaIsrael, okwa pe ndje elaka tali popi Shemaja yaNehelam, ngoka a tumu ontumwafo medhina lye mwene kAajerusalem ayehe nokomuyambi Sefania yaMaaseia nokaayambi ayehe. Montumwafo ndjika Shemaja okwa nyolele Sefania ta ti:


text:
“Omuwa okwe ku langeke muuyambi peha lyaJehoiada, u kale omukuluntu motempeli. Osho oshilonga shoye okutala kutya omuyanankwengu kehe ti ihungunine okuninga omuhunganeki, na tulwe momalyenge nolugondo lwosheela mothingo ye.


text:
Oku na okumwenekwa, oshoka okwa lombwele aantu muBabilonia kutya onaa ka kala muupongekwa ethimbo ele noye na okutunga omagumbo okukala mo nokutsika iitsambe, ya mone iiyimati okulya.”


text:
ndi tumine aapongekwa ayehe muBabilon elaka ndika tali popi Shemaja tali ti: “Ongame, Omuwa, tandi ka geela Shemaja noluvalo lwe, oshoka okwe mu hunganekele, nando inandi mu tuma. Okwe mu lombwele iifundja. Ita ka kala e na oluvalo mokati keni. Ita ka kala e na omwenyo, a mone uuwanawa mboka tandi ka ningila aantu yandje, oshoka okwe ya uvithile, ya tse ondumbo nangame. Ongame, Omuwa, nda popi.”


text:
oshoka ethimbo otali ya, uuna tandi ka galula aantu yandje Aaisraeli nAajuda. Otandi ke ya galulila koshilongo nde shi pele oohekulu, notaye shi lalulula ishewe, shi ninge eliko lyawo. Ongame, Omuwa, nda popi.”


text:
Mweneni, ne mu shi dhiladhile! Omusamane ota ningi tuu omusimba? Omolwashike ano ndi wete omusamane kehe ti ikwatakwata mepunda, ngaashi omukulukadhi ta thetwa? Omolwashike ano kehe ngoka a pemba?


text:
Esiku etilithilela otali ya; kape na esiku tali yelekwa nalyo — esiku lyoshiponga kuJakob, ihe ota ka hupithwa mo mulyo.”


text:
Omuwa Omunankondoawike ota ti: “Esiku ndyoka otandi ka teya po ondjoko ndjoka ya kutilwa moothingo dhawo nokudhitulula omalyenge gawo, oyo noitaa ka kala we aapika yaakwiilongo.


text:
“Omupiya gwandje Jakob, ino tila; oshigwana shaIsrael, ino haluka. Otandi ke mu hupitha moshilongo shokokule, moshilongo moka mwa pongekelwa mo. Otamu ka galukila kegumbo notamu kala nombili; otamu ka gamenwa, nokape na ngoka te mu tilitha.


text:
Otandi ke ya kune, ndi mu hupithe. Otandi ka hanagula po iigwana yaahoka nde mu halakanithile, ihe itandi mu hanagula po. Itandi mu etha inaandi mu geela, ihe otandi mu putudha nuuyuuki. Ongame, Omuwa, nda popi.”


text:
Omuwa ota lombwele oshigwana she ta ti: “Oshilalo shoye kashi shi kupangwa, nuuvu woye waa shi kwaaludhwa.


text:
Aaholi yoye ayehe oye ku dhimbwa; kaye na ko nasha nangoye. Onde ku ponokele nda fa omutondi; egeelo lyoye olya ningi enene, oshoka omayono goye ogendji, nuukolokoshi woye uunene.


text:
Ino ngungutula we moluuvu woye, uuwehame woye kau na ealuko. Onde ku geele ngaaka, oshoka omayono goye ogendji, nuukolokoshi woye uunene.


text:
Ihe ayehe mboka haye ku li po, otaa ka liwa po, naatondi yoye ayehe otaa ka falwa muupongekwa. Ayehe mboka taa ku hepeke, otaa ka hepekwa, naamboka taye ku yugu, otaa ka yugwa.


text:
Otandi ke ku aludha ishewe, otandi ka panga iilalo yoye, nando aatondi yoye naa tye: ‘Sion a ekelwahi, kaku na ngoka te mu sile oshimpwiyu.’ Ongame, Omuwa, nda popi.”


text:
Omuwa ota ti: “Otandi ka galulila aantu yandje kevi lyawo, nezimo kehe tandi li sile ohenda; Jerusalem otashi ka tungululwa, nuuwa washo otau ka dhikwa ishewe.


text:
Aantu yamo otaa ka imba ekandanga; otaa ka ligola kenyanyu. Okeyambeko lyandje taa ka indjipala; eyambeko lyandje otali ya simanekitha.


text:
Aana yawo otaa ka kala ngaashi muuyuni wonale, egongalo lyawo otali ka kala lya kola koshipala shandje; otandi ka geela mboka taye ya hepeke.


text:
Omupangeli gwawo ota ka za moshigwana shawo yene, omuleli gwawo omokati kaantu yawo yene. Ota ka hedha kungame, nge tandi mu ithana, oshoka olye te shi vulu inaa ithanwa? Otaa ka ninga aantu yandje, notandi kala Kalunga kawo. Ongame, Omuwa, nda popi.”


text:
Ondjahi yOmuwa oyo oshikungulu, ombepo yeshikanyandi tayi pepele omitse dhaakolokoshi. Itayi kodha, sigo a gwanitha ayihe mbyoka a dhiladhila e yi ninge. Esiku otali ya, uuna aantu ye taa ka yelelwa kumbika.


text:
Omuwa ota ti: “Esiku otali ya, uuna tandi ka ninga Kalunga komazimo agehe gaIsrael, noyo taa ka ninga aantu yandje.


text:
onde ya imonithile mondjila yokokule. Aaisraeli ne, ondi mu hole aluhe notandi mu hilile kungame nohole yaaluhe.


text:
Otandi ke mu tungulula ishewe, notamu ka tungala. Otamu ka kutha oongoma dheni notamu ka tanta nokuligola.


text:
Otamu ka tsika ishewe iitsambe yomiviinu koondundu dhaSamaria, naamboka taa ke dhi tsika, otaa ka lya shoka dhi imi.


text:
Eeno, esiku otali ya uuna aalangeli taa ka kololoka koondundu dhaEfraim taa ti: ‘Tu thikameni tu yeni kuSion kOmuwa Kalunga ketu.’ ”


text:
Omuwa ota ti: “Imbileni Jakob nenyanyu, igidhileni oshigwana oshikuluntu. Imbeni ondjimbohambelelo tamu ti: ‘Omuwa a hupitha aantu ye; okwa mangulula ayehe mboka ya hupu po.’


text:
Otandi ke ya eta taa zi kuumbangalantu noku ya kongolola kooha dhuuyuni. Mokati kawo otamu ka kala aaposi niilema, aasimba naamwali. Otaa galuka oshigwana oshinene.


text:
Otaye ya taa lili, nomokugalikana kwawo otandi ya eta. Otandi ke ya endithila pomatondokelo gomeya, mepola lya yelekana noitaa punduka, oshoka ongame he yaIsrael, naEfraim oye osheeli shandje.”


text:
Omuwa ota ti: “Pulakenii ndje, ne iigwana, hokololeni oohapu dhandje koontuntu dhokokule. Onda halakanitha aantu yandje, ihe otandi ke ya gongela nokuya enditha ngaashi omusita te enditha oshigunda she.


text:
Otaye ya taa imbi ekandanga kondundu Sion. Otaa nyanyukilwa uuwanawa wandje — iilya, omaviinu nomagadhi gooholivi, iimuna yoonzi noyoongombe. Oomwenyo dhawo otadhi ka fa oshikunino sha hetukila noitaa ka sa we oluhepo.


text:
Aakadhona otaa ka tanta ya nyanyukwa, aalumentu aagundjuka naakuluntu otaa ka shambukwa. Otandi ke ya hepulutha nokushitukitha okulila kwawo enyanyu.


text:
Aayambi otandi ya kutitha noondya oontoye, naantu yandje otandi ya talaleke nuuwanawa wandje. Ongame, Omuwa, nda popi.”


text:
Omuwa ota ti: “Ekudhilo otali uvika muRama, etakumo nelilagano. Rakel ta lilile oyana, ye ina hala okutalalekwa, oshoka oyo kaye po we.”


text:
Omuwa ota ti: “Mwena waa lile we, theta po omahodhi goye, oshoka iilonga yoye otayi ka futwa. Otaa ka galuka ko kevi lyaatondi.


text:
“Ondu uvite shili, Aaisraeli taa lili taa ti: ‘Omuwa, otwa li twa fa okatana okagundjuka, ihe owe tu longo okuvulika. Tu galula; otwi ilongekidha okugalukila kungoye, Omuwa Kalunga ketu.


text:
Otwe ku pilamene, ihe nanziya otwa hala tu galuke. Sho we tu geele, otwi isizimike moluhodhi. Otwa sa ohoni notwa gugwa, oshoka otwa yono, sho twa li aagundjuka.’


text:
Israel, ngoye omumwandjelela omuholike, omunona ndi mu hole unene. Shaa tandi tumbula edhina lyoye, otandi ku dhiladhila nohole. Omwenyo gwandje otagu ku tukulukile, notandi ku sile ohenda.


text:
Dhikeni omaudhikilo, mu ndhindhilike ondjila; monununeni ondjila ndjoka mwe ende nayo, sho mwa yi. Galukeni, ne Aaisraeli, ileni kegumbo komikunda mwe dhi thigile po.


text:
Sigo uunake tamu ongaonga, ne aakaaneitaalo? Onde eta po oshinima oshipe kombanda yevi — otashi yelekanithwa nomukiintu ta gamene omulumentu.”


text:
Omuwa Omunankondoawike, Kalunga kaIsrael, ota ti: “Uuna tandi galulile aantu kevi lyawo, otaa ka popya ishewe mevi lyaJuda nomomikunda dhalyo taa ti: ‘Omuwa na yambeke ondundu ondjapuki yaJerusalem, ehala eyapuki moka a kala.’


text:
Ngaashi nda li nda tonatela okuvudhwa mo nokunakulwa mo kwawo, okweekelwahi, okuhanagulwa po nokuteywa po, osho tandi ke ya tonatela moku ya tsika nomoku ya tungulula.


text:
Momasiku ngoka aantu itaa ka tya we: ‘Oohekulu oya lile omagongwa gomandjembele, nomayego goyana oga ningi uuge.’


text:
Shaa ngoka ota sile uulunde we mwene, noshaa ngoka ta li omagongwa gomandjembele, ota ningitha omayego ge mwene uuge.”


text:
Inali fa nando ehangano ekulu ndyoka nda hanganene noohekulu, sho nde ya kwata koshikaha nonde ya tembudha muEgipiti. Nando onda li nda fa ombushiki kuyo, inaa dhiginina ehangano ndyoka.


text:
Ehangano epe ndyoka tandi hangana nAaisraeli, olyo ndika: Ompango yandje otandi yi tula momadhiladhilo gawo notandi yi nyolele moomwenyo dhawo. Otandi ningi Kalunga kawo, noyo taa ningi aantu yandje.


text:
Itaku kala we omuntu ta longo mukwawo nenge omuntu ta lombwele mumwayina ta ti: ‘Tseya Omuwa.’ Oshoka ayehe otaa ka tseya ndje, aagundjuka naakuluntu. Otandi dhimi po omayono gawo, nuulunde wawo itandi u dhimbulukwa we. Ongame, Omuwa, nda popi.”


text:
“Omuwa okwa utha etango okuminikila omutenya, nomwedhi noonyothi okuminikila uusiku. Ota pilula efuta note li ndundumitha; edhina lye Omuwa Omunankondoawike.


text:
Elandulathano ndika lyuunshitwe manga inaali tenguka po, oluvalo lwaIsrael nalwo wo italu hulu po, lu kale oshigwana koshipala shandje.


text:
Egulu pombanda ngele tali vulu okuyelekwa, nomakankameno gevi pohi ngele taga vulu okukonakonwa, nena otandi ekelehi Israel omolwaashihe shoka e shi ningi.”


text:
Omuwa ota ti: “Esiku otali ya, uuna Jerusalem ashihe tashi ka tungululwa shi ninge oshilando shandje okuza koshungo Hananel sigo okOsheelo shokokolonela.


text:
Esilu alihe moka hamu fumvikwa aasi netoto lyiiyagaya nelundu alihe sigo okokalonga Kidron nosigo okOsheelo shuukambe kuuzilo, otali ka kala lya yapulilwa ndje. Oshilando itashi ka kumunwa po we nenge shi hanagulwe po.”


text:
Omuwa okwa lombwele ndje momumvo omutimulongo Sedekia sho a li omukwaniilwa gwaJuda, ngoka gwa li wo omutimulongo nomutihetatu gwaNebukadnezzar, omukwaniilwa gwaBabilon.


text:
Pethimbo ndyoka etangakwiita lyomukwaniilwa gwaBabilonia olya li tali ponokele Jerusalem, ngame nonda li nde edhililwa mongulu yomalangelo yomuuwa.


text:
Omukwaniilwa Sedekia okwa li a tula ndje mondjedhililo nokwa alula ndje ta ti: “Omolwashike to hunganeke to ti, Omuwa ota ti: ‘Oshilando shika otandi ke shi gandja miikaha yomukwaniilwa gwaBabilon, oye note ke shi kwata po,


text:
nomukwaniilwa Sedekia ita ka hunuka mo. Ota ka gandjwa miikaha yomukwaniilwa gwaBabilon; otaa ka monathana oshipala noshipala notaa ka popya kokana nokana.


text:
Sedekia ota ka falwa kuBabilon, oko ta ka kala sigo tandi mu adha. Nando a kondjithe Aababilonia, ita ka tompola sha. Ongame, Omuwa, nda popi.’ ”


text:
kutya omuna gwatategona Hanamel yaShallum ote ya kungame, a landithe po epya lye kuAnatot moshikandjo shaBenjamin, oshoka ongame omunezimo lyawo gwomekota nondi na uuthemba woku li ilandela.


text:
Ngaashi naanaa Omuwa a lombwele ndje, Hanamel okwe ya kungame mongulu yomalangelo okulanditha epya. Onda li ndi shi shi nale kutya Omuwa okwe shi lombwela ndje shili.


text:
Onda nyola onzapo yelando noku yi shaina montaneho yoombangi nonda yalula iimaliwa noku yi yeleka koshiviha.


text:
Onda kutha iifeka ayihe iyali yonzapo yelando — shimwe shoka sha patwa noshihako nosha nyolelwa mo euvathano nomautho noshikwawo shopuuyelele —


text:
nonde yi pe Baruk yaNerija yaMakseja montaneho yomuna gwatategona Hanamel, yoombangi ndhoka dha shaina onzapo yelando noyAajuda ayehe mboka ya li mongulu yomalangelo.


text:
“Omuwa Omunankondoawike, Kalunga kaIsrael, okwe ku lombwele, u taambe oonzapo ndhika, yimwe ndjoka ya patwa noshihako naandjoka yopuuyelele, u dhi tule moshiyuma sheloya, opo dhi pungulwe sigo omimvo dhokomeho.


text:
Omuwa Omunankondoawike, Kalunga kaIsrael, okwa ti, omagumbo, omapya niitsambe yomiviinu otayi ka landwa ishewe mevi ndika.”


text:
“Omuwa Omupangeliawike, ongoye wa shiti egulu nevi koonkondo nokomatha goye; kape na shoka tashi ku nyenge.


text:
Oho hololele aantu omayuvi esilohenda, ihe oho geelele wo aantu uulunde woohekulu. Ongoye Kalunga omunene nomunankondo; ongoye Omuwa Omunankondoawike.


text:
Oondunge dhoye odhindji, niilonga yoye oyoonkondo. Omeho goye oga tonatela oondjila dhaantu ayehe, oto futu shaa ngoka shi thike paihumbato lye nongaashi i ilongela.


text:
Nalenale owa gwanitha iilongandhindhiliko niilongankumwe muEgipiti nowa tsikile oku yi ninga muIsrael nomiigwana yilwe sigo onena, opo u tseyike apehepehe.


text:
Owa tembudha aantu yoye muEgipiti nokulonga iilongandhindhiliko niilongankumwe, onoshikaha shoye shoonkondo nokwooko kwoye kwa taganana, shoka sha tilitha unene aatondi yoye.


text:
Ihe sho ye ya mevi muka e taye li lala, inaa vulika we kiipango yoye nenge ya kale, ngaashi we ya longo; inaa ninga nando shoka we ya lombwele ye shi ninge. Onkee owe ya umbile omupya gu thike mpaka.


text:
“Aababilonia oya tungile oshilando omutuni gwekondekela, opo ye shi ponokele. Iita, ondjala nelega otayi ka tulitha oshilando shika miikaha yawo. Oto vulu okumona kutya ayihe mbyoka wa popile, oya tsu ngashingeyi.


text:
Onkene tuu ngoye, Omuwa Omupangeliawike, owa lombwele ndje, ndi ilandele epya montaneho yoombangi, nando oshilando otashi kwatwa po kAababilonia.”


text:
Otandi ka gandja oshilando shika miikaha yomukwaniilwa gwaBabilonia Nebukadnezzar netangakwiita lye; otaye shi kwata po


text:
e taye shi tomeke. Otaye shi fike po pamwe nomagumbo moka mwa li aantu ya geyitha ndje, sho ya fikile Baal oondjambo kombanda yoondundu nokusaagelela iikalunga omaviinu.


text:
Okuza kesiku ndyoka oshilando shika sha tungwa sigo ongashingeyi aantu yasho oya tukulutha ondjahi nongeyo yandje. Onda tokola oku shi hanagula po


text:
omoluuwinayi auhe mboka Aajuda nAajerusalem ya ningi pamwe naakwaniilwa naawiliki yawo nopamwe naayambi naahunganeki yawo.


text:
Oya pilamene ndje peha lyokugalukila kungame; nando onda dhiginine oku ya pukulula, inaa pulakena sha.


text:
Oya tula iimenka yawo iinyanyalithi motempeli ya tungilwa okusimaneka ndje. Osho ngeyi ya nyateke otempeli yandje.


text:
Oya tungile Baal iiyambelo mesilu Ben Hinnom noya yambele oshikalunga Molek oyana aamati naakadhona. Inandi ya lombwela nando, ye shi ninge; inashi ya mo nando okuli momadhiladhilo gandje, ya longe iihuna ya tya ngaaka nokuyonitha Aajuda.”


text:
Omuwa, Kalunga kaIsrael, okwa lombwele ndje a ti: “Jeremia, aantu otaa ti, iita, ondjala nelega otayi ka tulitha oshilando shika miikaha yomukwaniilwa gwaBabilon. Pulakena shoka tandi ti.


text:
Otandi ka gongela aantu yomiilongo ayihe moka nde ya halakanithila mo mondjahi nomongeyo yandje onene, notandi ke ya galulila kehala ndika noku ya kalitha mo nombili.


text:
Otandi ya pe omwenyo gumwe nelalakano limwe, ya simaneke ndje omasiku agehe, omoluuwanawa wawo yene nomoluuwanawa woluvalo lwawo.


text:
Otandi ka hangana nayo ehangano lyaaluhe. Itandi ka loloka oku ya ninga nawa, notandi ke ya longa okutila ndje nomwenyo aguhe, opo yaa pilamene ndje we.


text:
“Naanaa ngashika ndu undulile aantu mbaka oshiponga shika oshinene, otandi ke ya ninga nawa, ngaashi ndu uvaneke.


text:
Aantu otaa ti, evi ndika otali ka kala lya fa ombuga yaa na aantu nenge iinamwenyo, notali ka gandjwa miikaha yAababilonia. Ihe omapya otaga ka landwa ishewe mevi ndika.


text:
Aantu otaa ke ga landa, oonzapo dhomalanditho otadhi ka shainwa, otadhi hakwa notadhi kolekwa koombangi. Osho tashi ka ningwa moshikandjo shaBenjamin, momikunda dha kunkula Jerusalem, miilando yaJuda, momikunda dhomoshilongo shokoondundu, poonyonga dhoondundu, nokuumbugantu waJuda. Otandi ka galulila aantu kevi lyawo. Ongame, Omuwa, nda popi.”


text:
Omuwa, ngoka a shiti evi, ngoka e li umbinga, e te li tula peha lyalyo, okwa popitha ndje. Oye tuu ngoka edhina lye Omuwa, okwa ti:


text:
“Ithana ndje, notandi ke ku yamukula; otandi ke ku hokololela iinima iikumithi niiholekwa mbyoka inoo yi tseya nale.


text:
Ongame, Omuwa, Kalunga kaIsrael, tandi ti, omagumbo gaJerusalem nuuwa waJuda otau ka kumunwa po. Itashi kwatha sha oku ka kondjitha omutuni gwekondekela gwa tulwa po kAababilonia. Shika otashi ka udhitha owala oshilando nomidhimba dhaamboka tandi ka dhipaga mondjahi nomongeyo yandje. Onda pilamena oshilando shika omoluuwinayi auhe mboka aantu yasho taye u longo.


text:
Ihe otandi ka aludha oshilando shika naantu yasho noku ya pa uundjangandjele. Otandi ke ya hololela ombili oyindji negameno.


text:
Otandi ya yogo omayono gawo agehe ngoka ya yono kungame, notandi ka dhima po oondjo dhawo nuukolokoshi wawo.


text:
Jerusalem otashi ka etela ndje omupopiwo omwaanawa, enyanyu, ehambelelo nesimaneko; iigwana yomuuyuni otayi ka tila nokukakama, sho tayi kundana uuwanawa mboka tandi ningile Aajerusalem nelago ndyoka tandi li etele oshilando.”


text:
Omuwa okwa ti: “Aantu otaa ti, ehala ndika olya fa ombuga yaa na aantu nenge iinamwenyo. Noye li mondjila; iilando yaJuda nomapandaanda gaJerusalem oge li owala; kamu na aantu nenge iinamwenyo. Ihe mehala tuu muka otamu ka uvika ishewe


text:
ekugililo lyenyanyu nondigolo yoshituthi shohango. Otamu ka uvika aantu taa imbi, sho taye eta omapandulondjambo kotempeli yandje. Otaa ka tya: ‘Hambeleleni Omuwa Omunankondoawike, oshoka oye omwaanawa, nesilohenda lye ohali kala aluheluhe.’ Evi ndika otandi li ningi lyelago, ngaashi lya li nale. Ongame, Omuwa, nda popi.”


text:
Omuwa Omunankondoawike okwa ti: “Mevi ndika lya fa ombuga yaa na aantu nenge iinamwenyo, otamu ka kala ishewe omaunapelo moka aasita taa ka litha oonzi dhawo.


text:
Miilando yomoshilongo shokoondundu, poonyonga dhoondundu nokuumbugantu waJuda, moshikandjo shaBenjamin, momikunda dha kunkula Jerusalem nomiilando yaJuda aasita otaa ka yalula oonzi dhawo. Ongame, Omuwa, nda popi.”


text:
Pethimbo ndyoka otandi ka hogolola omukwaniilwa omuyuuki ta zi moluvalo lwaDavid. Ota ka tsakanitha oshili nuuyuuki moshilongo.


text:
Aajuda nAajerusalem otaa ka hupithwa e taa kala yaa na ombudhi. Oshilando otashi ka lukwa ‘Omuwa ehupitho lyetu’.


text:
Ongame, Omuwa, tandi uvaneke kutya otaku ka kala aluhe omukwaniilwa gwomoluvalo lwaDavid ta lele muIsrael


text:
notaku ka kala aluhe omuyambi a za mezimo lyaLevi ta longele nota yamba omafikilondjambo, oondjambo dhiikulya noontselelandjambo.”


text:
“Onda hangana nomutenya nuusiku, opo omathimbo ngaka ga kale ngaashi gu uthwa. Ehangano ndika itali vulu okuteka po.


text:
Osho nda hangana wo nomupiya gwandje David, nota ka kala aluhe e na omwana ta ningi omukwaniilwa, nonda hangana naayambi yomezimo lyaLevi, ya longele ndje aluhe; nomahangano ngaka itaga teka po we.


text:
Otandi ka indjipaleka oluvalo lwomupiya gwandje David nomwaalu gwaayambi yomezimo lyaLevi, noitaa ka vulika okuyalulwa, ngaashi oonyothi dhokegulu nenge ehekevi lyomooha dhefuta.”


text:
“Ino dhimbulula, nkene aantu taa ti, onde ekelehi Israel naJuda, omazimo gaali ngoka nde ga hogolola? Aantu yandje otaye ya tala nondhino noitaye ya yalula we oshigwana.


text:
Ihe ngame, Omuwa, onda hangana nomutenya nuusiku nonda utha oompango ndhoka tadhi pangele egulu nevi.


text:
Ngaashi naanaa nde shi ningi, osho tandi ka dhiginina ehangano lyandje noluvalo lwaJakob nomupiya gwandje David. Otandi ka hogolola mo gumwe gwomoluvalo lwaDavid, a lele oluvalo lwaAbraham, Isak naJakob. Otandi ka sila aantu yandje ohenda notandi ya ningi ishewe aanelago.”


text:
Etumwalaka lyOmuwa olye ya kungame, Nebukadnezzar, omukwaniilwa gwaBabilon, sho a li ta homona Jerusalem niilando ayihe yopuushiinda washo. Nebukadnezzar okwa kondjo netangakwiita lye alihe tali kwathelwa kiilongo nokiigwana ayihe yomepangelo lye.


text:
Omuwa, Kalunga kaIsrael, okwa lombwele ndje, ndi ye komukwaniilwa gwaJuda, Sedekia, ndi mu lombwele ndi tye: “Ongame, Omuwa, tandi ka gandja oshilando shika miikaha yomukwaniilwa gwaBabilon, oye note shi fike po.


text:
Ngoye ito vulu okufadhuka po; oto ka kwatwa po e to gandjwa miikaha ye. Oto ke mu tala oshipala noshipala noto ka popya naye; oto ka falwa kuBabilon.


text:
Oto ka sa nombili noto ka temenwa omulilo gwoosa, ngaashi aantu ya li haa ningile oohokulu mboka ya li nale aakwaniilwa. Otaye ku lili oosa taa ti: ‘Omukwaniilwa gwetu a si!’ Ongame, Omuwa, nda popi.”


text:
manga etangakwiita lyomukwaniilwa gwaBabilonia lya li tali homona oshilando. Etangakwiita olya li wo tali homona Lakish naAseka, iilando mbyoka ayike ya li ya hupu ko miilandohote yomuJuda.


text:
aapika yawo ayehe Aahebeli, aalumentu naakiintu, opo pwaa kale omuntu e na Omuisraeli omukwawo omupika gwe.


text:
Aantu ayehe naawiliki yawo oya zimine, ya mangulule aapika yawo noitaye ya piki we. Oye ya mangulula,


text:
ihe konima oya lundulula omadhiladhilo gawo; oye ya kutha noye ya thiminike, ya ninge ishewe aapika yawo.


text:
Kalunga kaIsrael, a lombwele ndje, ndi lombwele aantu ndi tye: “Onda hangana noohokulu, sho nde ya tembudha mo muEgipiti nonde ya mangulula muupika. Onde ya lombwele kutya


text:
omumvo omutiheyali kehe naa mangulule aapika Aahebeli mboka ye ya longele omimvo hamano. Ihe oohokulu inaa pupa ndje nenge ya pulakene shoka nda ti.


text:
Opwa piti omasiku gamwe, sho mwi itedhulula nomwa ningi shoka sho opalela ndje. Ne amuhe omwa zimine mu mangulule Omuisraeli omukweni, nomwa hangana nangame montaneho yandje motempeli.


text:
Ihe omwa lundulula omadhiladhilo geni ishewe nomwa sitha ndje ohoni. Amuhe omwa kutha po aapika mboka mwa li mwa mangulula, ngaashi ye shi yuulukwa, nomwe ya thiminikile ishewe muupika.


text:
Onkee ano ngashingeyi, ngame, Omuwa, tandi ti, inamu vulika kungame, inamu mangulula Aaisraeli aakweni. Eewa ano, otandi mu mangulula, otandi mu mangululile okusila miita, mondjala nomelega. Iigwana ayihe otandi ke yi haluthitha shoka tandi mu ningile.


text:
Omalenga gaJuda naJerusalem, agehe kumwe naambala, aayambi naawiliki oya tandula ontana olumana noya hangana nangame nokweenda pokati komalumana gayo. Ihe oya teya ehangano noinaa dhiginina oohapu dhalyo. Aantu mbaka otandi ya ningi, ngaashi ya ningi ontana.


text:
Otandi ke ya gandja kaatondi yawo, mboka ya hala ye ya dhipage po, nomidhimba dhawo otadhi ka lika po koondhila nokiithitukuti.


text:
Omukwaniilwa gwaJuda Sedekia nomalenga ge otandi ke ya gandja kumboka ya hala oku ya dhipaga. Otandi ke ya gandja miikaha yetangakwiita lyaBabilon, ndyoka lya kankeke manga eponokelo lyalyo lyoku mu matukila.


text:
Otandi ke ya lombwela, notaa ka galukila koshilando shika. Otaye shi ponokele, taye shi kwata po notaye shi fike po. Iilando yaJuda otandi yi mbugaleke, itamu kala we nando omuntu. Ongame, Omuwa, nda popi.”


text:
“Inda utale kaantu yoludhi lwaRekab, u popye nayo. Ya fala mela limwe lyomomala gomotempeli e to ya pe omaviinu.”


text:
nonde ya fala motempeli. Onde ya fala mela lyaalongwa yomuhunganeki Hanan yaIgdalia. Ela ndika olya li kombanda yela lyaMaaseia gaShallum, elenga enene motempeli, popepi nela lyomalenga galwe.


text:
Ihe oya yamukula ya ti: “Ihatu nu omaviinu. Tatekulu Jonadab yaRekab okwe tu lombwele, twaa nwe omaviinu. Tse yene noluvalo lwetu katu na okunwa omaviinu.


text:
Okwe tu lombwele wo, twaa tunge omagumbo nenge tu longe omapya, twaa tsike iitsambe yomiviinu nenge tu yi lande. Okwe tu lombwele, tu kale aluhe momatsali, opo tu kale olule mevi ndika, moka tu li oondjendi.


text:
Otwa vulika komalombwelo agehe ngoka Jonadab e ge tu pe. Otse yene ihatu nu omaviinu nenge aakiintu yetu nenge aana yetu aamati naakadhona.


text:
Ihatu tungu omagumbo tu kale mo — ohatu kala momatsali — katu na iitsambe yomiviinu, omapya nenge iilya. Otwa vulika lela kwaayihe mbyoka tatekulu Jonadab e tu lombwele.


text:
Nebukadnezzar sho a homona oshilongo, otwa tokola tu ye kuJerusalem, opo tu tembuke iita yAababilonia noyAasiria. Omolwashoka twa kala muJerusalem.”


text:
Omuwa Omunankondoawike, Kalunga kaIsrael, okwa lombwele ndje, ndi ka lombwele Aajuda nAajerusalem ndi tye: “Ongame, Omuwa, tandi mu pula kutya omolwashike mwa tindi okupulakena ndje nokuvulika koohapu dhandje?


text:
Oluvalo lwaJonadab olwa vulika koshipango she, lwaa nwe omaviinu. Sigo onena ndjika inalu ga nwa. Ihe nando ngame onda dhiginine oku mu kumagidha, ne inamu vulika kungame.


text:
Onda tsikile oku mu tumina aapiya yandje aahunganeki noye mu lombwele, mu ethe oondjila dheni oombwinayi ne mu longe shoka shu uka. Oye mu londodha, mwaa simaneke nokulongela iikalunga yaapagani, opo mu wape okukala mevi ndyoka nde li mu pe noohokulu. Ihe ne inamu pulakena ndje noinamu pupa ndje nando.


text:
Onkee ano ngame, Omuwa Omunankondoawike, Kalunga kaIsrael, tandi undulile Aajuda nAajerusalem ayehe ehanagulo ndyoka ndu uvaneke. Otandi ke shi ninga, oshoka inamu pulakena shoka nde mu lombwele ne inamu itaala, sho nde mu ithana.”


text:
Aarekab onde ya lombwele oohapu ndhika dhOmuwa Omunankondoawike, Kalunga kaIsrael, tadhi ti: “Omwa vulika koshipango shahokulu Jonadab; omwa landula omapukululo ge nomwa gwanitha ayihe mbyoka e mu lombwele.


text:
Onkee ano ngame, Omuwa Omunankondoawike, Kalunga kaIsrael, otandi uvaneke kutya mezimo lyaJonadab yaRekab otamu kala aluhe mu na omutekulu koshipala shandje.”


text:
“Kutha ondhinga yembo, u nyolele mo adhihe ndhoka nde ku lombwele kombinga yaIsrael naJuda niigwana ayihe. Nyola adhihe nde dhi ku lombwele okuza ketameko muuyuni waJosia sigo onena.


text:
Ngiika Aajuda nge taa uvu ehanagulo alihe ndyoka nda hala oku ya etela, otaa pilamene oondjila dhawo oombwinayi. Ongame note dhimi po uukolokoshi nuulunde wawo.”


text:
Ondi ithana Baruk yaNerija nonde mu hokololele adhihe ndhoka Omuwa a lombwele ndje. Baruk nokwe dhi nyolele adhihe mondhinga yembo.


text:
Onda hala u ye mo esiku lyanofu, aantu sho tayi idhilike iikulya. Ya leshela mokule oohapu ndhika dhOmuwa e dhi lombwele ndje, ngaashi nde dhi ku hokololele. Dhi leshela Aajuda ayehe; ayehe mboka taa zi kiilando yawo, oye na oku dhi uva.


text:
Pamwe taa ka galikana Omuwa notaye etha oondjila dhawo oombwinayi, oshoka Omuwa ota hala okugeela aantu mbaka nondjahi onene nongeyo ye ya hwama.”


text:
Momwedhi omutimugoyi gwomumvo omutitano Jehoiakim sho a li omukwaniilwa gwaJuda, Aajerusalem ayehe naantu ayehe mboka ya zi kiilando yaJuda, oya hiywa okwiidhilika iikulya, opo ya geulukithe Omuwa.


text:
Nena Baruk okwe ya leshele motempeli oohapu adhihe ndhoka nde mu lombwele. Osha ningwa moshinyanga shaGemarja, omuna gwamushangampangu Shafan. Oshinyanga she osha li mehale lyopombanda popepi nOsheelo oshipe shotempeli.


text:
Okwa yi muuwa moshinyanga shamushangampangu, moka omalenga agehe ga li taga pulakene iihokolola. Amushangampangu Elishama, Delaja yaShemaja, Elnatan lyaAkbor, Gemarja yaShafan, Sedekia yaHanania nomalenga omakwawo omo ga li.


text:
Nena omalenga oga tumu Jehudi yaNetania (omutekulu gwaShelemia, omutekulululwa gwaKushi), a ka lombwele Baruk e etelele ondhinga yembo ndjoka a leshele aantu. Baruk okwe ya etele ondhinga yembo.


text:
Sho a mana okulesha, oya talathana mehaluko noya ti kuBaruk: “Oohapu ndhoka adhihe otu na oku dhi lombwela omukwaniilwa.”


text:
Oye mu pula ya ti: “Tu lombwela utale, owa nyola ngiini oohapu adhihe ndhika? Owe dhi lombwelwa kuJeremia?”


text:
Baruk okwa yamukula a ti: “Jeremia oye e dhi lombwele ndje adhihe, ongame nonde dhi nyolele nohinga mondhinga yembo ndika.”


text:
Omalenga oga ti kuye: “Indeni mu ka holame ne amuhe naJeremia. Inamu tseyika nando okomuntu mpoka mu li.”


text:
Omalenga oga tula ondhinga yembo moshinyanga shamushangampangu Elishama e taga yi koshinyanga shomukwaniilwa, nkoka ye mu hokololele adhihe.


text:
Omukwaniilwa okwa tumu Jehudi a ka tale ko ondhinga yembo. Okwe yi kutha moshinyanga shaElishama e te yi leshele omukwaniilwa nomalenga agehe ngoka ga li ga thikama ge mu kunduka.


text:
Jehudi shampa tuu a lesha ko iimpungu itatu nge ine, omukwaniilwa okwe yi lefula ko nokambele e te yi umbile momulilo. Okwa tsikile, sigo ondhinga yembo ayihe ya fikwa po.


text:
Ihe kakwa li nando ogumwe a haluka nenge a se oluhodhi, ongele omukwaniilwa mwene nenge omalenga, sho yu uvu adhihe ndhika.


text:
Nando Elnatan, Delaja naGemarja ya galikana omukwaniilwa kaa fike po ondhinga yembo, ine ya pulakena nando.


text:
Okwa lombwele omuna gwokombanda Jerakmeel, pamwe naSeraia yaAsriel naShelemia yaAbdeel, ya kwate omunyoli Baruk nomuhunganeki Jeremia. Ihe Omuwa okwe tu holeke.


text:
Omukwaniilwa Jehoiakim sho a fike po ondhinga yembo ndjoka nda li nda totomonene Baruk, Omuwa okwa lombwele ndje,


text:
ndi kuthe ondhinga yembo yilwe nondi nyolele mo oohapu adhihe dha li mondhinga yembo yotango, ndjoka omukwaniilwa gwaJuda Jehoiakim a fike po.


text:
Omuwa okwa lombwele ndje, ndi lombwele omukwaniilwa ndi tye: “Owa fike po ondhinga yembo nowa pula Jeremia kutya omolwashike a nyola ta ti, omukwaniilwa gwaBabilonia ote ya nokuhanagula po oshilongo shika nokudhipaga aantu yasho niinamwenyo.


text:
Onkee ano ngashingeyi ngame, Omuwa, tandi ku lombwele tandi ti, ngoye omukwaniilwa Jehoiakim ito ka kala u na oluvalo talu lele muukwaniilwa waDavid. Omudhimba gwoye otagu ka ekelwahi gu ka anekwe muupyu womutenya nomuutalala wombambi yuusiku.


text:
Otandi ke ku geela, oluvalo lwoye nomalenga goye omoluulunde auhe we u ningi. Ngoye mwene, Aajerusalem nAajuda inamu pulakena omalondodho gandje. Onkee otandi mu undulile omupya aguhe nde gu mu sheyele.”


text:
Onda kutha ondhinga yembo yilwe e tandi yi pe amushanga gwandje Baruk. Okwa nyolele mo adhihe ndhoka nde mu lombwele. Okwa nyola adhihe ndhoka dha li mondhinga yembo yotango ya fikwa po kuJehoiakim, omukwaniilwa gwaJuda. Omwa gwedhelwa oohapu odhindji dha fa oonkwawo.


text:
Nebukadnezzar, omukwaniilwa gwaBabilon, okwa kwaniileke Sedekia yaJosia peha lyaJehoiakin yaJehoiakim.


text:
Omukwaniilwa Sedekia okwa tumu Jukal yaShelemia nomuyambi Sefania yaMaaseia, ya indile ndje, ndi galikanene oshigwana shetu kOmuwa Kalunga ketu.


text:
Onda li inaandi tulwa manga mondjedhililo nonda li tandi vulu okwiinyenga nemanguluko mokati kaantu.


text:
Etangakwiita lyaBabilonia olya li lya kondeke Jerusalem, ihe sho lya kundana kutya etangakwiita lyaEgipiti olya tokola ongamba yaEgipiti, olye etha ekondeka.


text:
ndi ka lombwele Sedekia ndi tye: “Etangakwiita lyaEgipiti oli li mondjila tali ya li mu kwathe, ihe otali ka shuna.


text:
Ongame, Omuwa, tandi mu londodha, mwaa ifundjaleke mu dhiladhile kutya Aababilonia itaa galuka we, oshoka otaa ke ya.


text:
Nokuli nando mu sinde etangakwiita alihe lyaBabilon, pu hupe oomwahe dhowala dha lala momatsali gadho, otadhi ka penduka po e tadhi fike po oshilando shika.”


text:
Etangakwiita lyaBabilonia olya zi po puJerusalem, oshoka etangakwiita lyaEgipiti olya li tali hedha kulyo.


text:
Onda zi muJerusalem, ndi ye koshikandjo shaBenjamin ndi ka taambe uuthiga, oshitendelwa shandje sheyana shomezimo.


text:
Ihe sho nda thiki posheelo shaBenjamin, omukuluntu gwaalangeli, edhina lye Jirija yaShelemia, omutekulu gwaHanania, okwa kankeke ndje e ta ti: “Ngoye oto iyakele kAababilonia!”


text:
Onda yamukula nda ti: “Hasho sho! Itandi iyaka.” Ihe Jirija ina hala okupulakena ndje. Okwa kwata ndje e ta fala ndje komalenga.


text:
Oga geele ndje noonkondo, oga dhengitha ndje noge edhilile ndje mongulu yamushangampangu Jonatan. Ongulu ye oya li ya shitukithwa ondjedhililo.


text:
Omukwaniilwa Sedekia okwa tumu ihe, ndi ye kuye muuwa, e ta pula ndje ongumitila ta ti: “Inaku za elaka lyasha kOmuwa?” Onda yamukula nda ti: “Okwa za, ngoye oto ka gandjwa miikaha yomukwaniilwa gwaBabilon.”


text:
Onda pula nda ti: “Onda yono ano shike kungoye nenge komalenga goye nenge koshigwana, sho wa tula ndje mondjedhililo?


text:
Aahunganeki yeni mboka ye mu lombwele kutya Aababilonia itaye mu homona, nenge ya homone oshilongo shika, oya ningwa ngiini?


text:
Nkeyama, otandi ku galikana, u pulakene ndje ngoye u ninge shoka tandi ku pula nda gwaya evi, ino shuna ndje we maandja Jonatan. Ngele oto shi ningi, otandi ka sila mo shili.”


text:
Osho ngaaka omukwaniilwa u utha, ndi edhililwe molugumbo lwomalangelo muuwa, nonda li handi pewa oshipambu shoshikwiila esiku kehe sha zi mombeka, sigo iikwiila ayihe ya pu po thilu moshilando.


text:
Shefatia yaMattan, Gedalia yaPashhur, Jukal yaShelemia naPashhur yaMalkija oya kundana sho nda li tandi lombwele aantu kutya


text:
Omuwa okwa ti: “Shaa ngoka ta kala moshilando shika, ota ka dhipagelwa molugodhi nenge ta si kondjala nenge kelega. Ihe shaa ngoka ta piti mo noti igandja kAababilonia, ita ka dhipagwa; ote ki ilikolela omwenyo gwe.”


text:
Onda li wo tandi ya lombwele kutya Omuwa okwa ti: “Otandi ka gandja oshilando shika miikaha yetangakwiita lyaBabilon, oyo notaye shi kwata po.”


text:
Omalenga oga yi komukwaniilwa e taga ti: “Omulumentu nguka oku na okudhipagwa. Mokupopya iinima ya tya ngaaka ota tyololokitha aakwiita moshilando nosho wo aantu ayehe ye li mo. Ita kwatha aantu, ote ya hepeke owala.”


text:
Omukwaniilwa Sedekia okwa yamukula a ti: “Onawa, mu ningeni ngaashi mwa hala, itandi vulu oku mu keelela.”


text:
Oya kutha ndje po noya kulukithile ndje noongodhi momuthima gwomuna gwokombanda Malkija, ngoka gwa li kaagu na omeya, enono alike, nonda ningine menono.


text:
Ihe Omuetiopia Ebedmelek, omuthonwantu ngoka a li ha yakula muuwa, okwe shi uvu kutya oyu umbila ndje momuthima. Pethimbo ndyoka omukwaniilwa okwa li ta pulakene iihokolola posheelo shaBenjamin.


text:
“Nkeyama, aantu mbaka oya ningi nayi. Oya tula Jeremia momuthima; ota ka sila mo kondjala, oshoka moshilando kamu na we iikulya.”


text:
Omukwaniilwa okwa lombwele Ebedmelek a kuthe aalumentu yatatu, ya hile ndje mo momuthima, manga inaandi sa.


text:
Ebedmelek okwa yi naalumentu mboka koompungulo dhuuwa e ta kutha iilapi yimwe ya kulupa, mbyoka a kulukithile ndje yi li koongodhi.


text:
Okwa lombwele ndje, ndi tule iinyanyu mbyoka moonkwapa dhandje, opo oongodhi dhaa ehameke ndje. Onde shi ningi,


text:
Pethimbo ekwawo omukwaniilwa Sedekia okwi ithanene ndje kuye posheelo oshititatu shotempeli e ta ti: “Otandi ke ku pula epulo, ihe onda hala u lombwele ndje oshililela.”


text:
Onda yamukula nda ti: “Ngele otandi ku lombwele oshililela, oto ka dhipaga ndje, nongele otandi ku tsu omayele, ngoye ito pupu ko nando.”


text:
Omukwaniilwa Sedekia okwa uvanekele ndje ongumitila a ti: “Otandi gana kuKalunga omunamwenyo, Kalunga ngoka e tu pa omwenyo kutya itandi ke ku dhipaga nando nenge ndi ku gandje miikaha yaantu mboka ya hala oku ku dhipaga.”


text:
Onda hokololele Sedekia kutya Omuwa Omunankondoawike, Kalunga kaIsrael, okwa ti: “Ngele oto igandja miikaha yomalenga gomukwaniilwa gwaBabilon, omwenyo gwoye otagu ka hupithwa, noshilando shika itashi ka fikwa po. Amuhe noyaandjeni otamu ka hupithwa.


text:
Ihe ngele ito igandja, oshilando shika otashi ka gandjwa miikaha yAababilonia, notaye ke shi fika po. Nangoye wo ito hunuka mo miikaha yawo.”


text:
Omukwaniilwa okwa yamukula a ti: “Onda tila Aajuda mboka ya yi kAababilonia. Ote ningi ndi gandjwe miikaha yawo notaa ka hepeka ndje.”


text:
Onda ti: “Ito ka gandjwa miikaha yawo. Otandi ku galikana, u vulike kelaka lyOmuwa; nena oto kala nawa, nomwenyo gwoye otagu hupithwa.


text:
Onda mono kutya aakiintu ayehe ya thigala muuwa waJuda, otaa falwa ya ye komalenga gomukwaniilwa gwaBabilon. Pulakena shoka taa ti, sho taa yi: ‘Ookuume komukwaniilwa oye mu pukitha, oye mu gwililile po. Ngashingeyi oompadhi dhe odha ningine menono, ookuume ke oye mu thigi po.’ ”


text:
Onda gwedha ko nda ti: “Aakulukadhi yoye ayehe pamwe naanona otaa ka falwa kuBabilon, nangoye mwene ito ka hunuka mo miikaha yawo. Oto ka kwatwa po onkwatwa komukwaniilwa gwaBabilon, noshilando shika otashi ka fikwa po.”


text:
Sedekia okwa yamukula a ti: “Ino yakela ko tuu nando omuntu koonkundathana ndhika; ngele to shi ningi, oto si.


text:
Omalenga ngele ge shi uvu kutya otwa kundathana nangoye, otage ke ya notaga pula shoka twa li tatu popi. Otaga ka uvaneka kutya itage ku dhipaga, ngele to ga hokololele adhihe.


text:
Omalenga oge ya noga pula ndje, nonde ga lombwele naanaa shoka omukwaniilwa a lombwele ndje ndi popye. Kaga li we taga vulu sha shilwe, oshoka kaku na ngoka u uvu oonkundathana dhetu.


text:
Momwedhi omutimulongo gwomumvo omutimugoyi Sedekia sho a li omukwaniilwa gwaJuda, Nebukadnezzar, omukwaniilwa gwaBabilon, okwe ya netangakwiita lye alihe e ta ponokele Jerusalem.


text:
Mesiku etimugoyi lyomwedhi omutine gwomumvo gwaSedekia omutimulongo nagumwe, medhingililokuma lyoshilando omwa tsuwa oombululu.


text:
(Jerusalem sho sha kwatwa po, omalenga agehe omanene gomukwaniilwa gwaBabilonia oge ya e taga kala pOsheelo shopokati, mu na Nergal Sareser, Samgar Nebo, Sarsekim naNergal Sareser gulwe.)


text:
Omukwaniilwa Sedekia naakwiita ye ayehe sho ye shi mono, oya kambadhala ya gwaye mo uusiku ya ye ontuku. Oye ende nondjila tayi uka koshikunino shuuwa, oya pitile mosheelo shi li pokati komadhingililokuma gaali noya yi yu uka lwokesilu lyaJordan.


text:
Ihe etangakwiita lyaBabilonia olye ya landula e tali kwatele Sedekia polushandja lu li popepi naJeriko. Oye mu fala komukwaniilwa Nebukadnezzar kuRibla moshikandjo Hamat, noko nkoka Nebukadnezzar e mu pangula.


text:
Hugunina Nebusaradan, elenga ekuluntu lyaalangeli, okwa kwata po aantu mboka ya li ya hupile moshilando nokwe ya fala oonkwatwa kuBabilon, pamwe naamboka ya adhikile yi igandja kuye.


text:
Ihe oohepele dhomoshigwana ndhoka dha li dhaa na sha, Nebusaradan okwe dhi thigi muJuda e te dhi pe iitsambe yomiviinu nomapya.


text:
Nebusaradan, pamwe nomalenga omakuluntu ooNebushashan naNergal Sareser nomalenga galwe gomukwaniilwa gwaBabilon,


text:
oya kutha ndje molugumbo lwomalangelo. Oya tula ndje moshimpwiyu shaGedalia yaAhikam, omutekulu gwaShafan, ngoka a li e na okuthindikila ndje sigo okegumbo. Osho ngaaka nda thigala mokati koshigwana.


text:
ndi lombwele Omuetiopia Ebedmelek kutya Omuwa Omunankondoawike, Kalunga kaIsrael, okwa ti: “Otandi ningi shili ngaashi nda ti, otandi ka hanagula po oshilando shika, itashi kala shi na elago. Ihe shika nge tashi ningwa, oto ke shi tala nkene tashi ningwa.


text:
Otandi ke ku gamena, noito ka dhipagwa nando. Oto ka fadhuka po u na omwenyo, oshoka owi inekela ndje. Ongame, Omuwa, nda popi.”


text:
Omuwa okwa popi nangame, sho elenga ekuluntu lyaalangeli Nebusaradan lya mangulula ndje muRama. Onda li nda tulwa momalyenge pamwe naantu mboka ya zile kuJerusalem naJuda, oomboka ya li ye na okufalwa oonkwatwa kuBabilon.


text:
Elenga ekuluntu olyi ikalekele ndje e tali ti: “Omuwa Kalunga koye okwa uthile ehala ndika oshiponga shika.


text:
Ngashingeyi okwa gwanitha shoka a tile ote shi ningi. Ayihe mbika oya ningwa, oshoka aantu yoye oya yono kOmuwa noinaa vulika kuye.


text:
Ngashingeyi otandi ku kutha omalyenge gomomaako e tandi ku mangulula. Ngele owa hala okuya kuBabilonia pamwe nangame, shi ninga, notandi ke ku sila oshimpwiyu. Ihe ngele ino hala okuya ko, kala po. Oto vulu okuhogolola, noto vulu okuya mpoka wa hala.”


text:
Manga inaandi yamukula, Nebusaradan okwa ti: “Shuna kuGedalia yaAhikam, omutekulu gwaShafan, ngoka omukwaniilwa gwaBabilonia e mu ningi omuleli gwaJuda. Oto vulu okukala naye, u kale mokati kaantu mbaka, nenge oto vulu okuya shaa mpoka pwe ku opalela.” Okwa pe ndje omagano niikulya, ndi ye nayo, nokwa laleke ndje, ndi ye nondjila yandje.


text:
Omalenga gamwe omajuda naakwiita mboka inaayi igandja, oya kundana kutya omukwaniilwa gwaBabilonia a langeke Gedalia a ninge omuleli gwoshilongo ye a tonatele ayehe mboka inaa falwa kuBabilon — oohepele dhomoshilongo.


text:
Ismael yaNetania, Johanan yaKarea, Seraia yaTanhumet, aana yaEfai yokuNetofa naJaazania gwokuMaaka oya yi pamwe naantu yawo kuGedalia kuMispa.


text:
Gedalia okwa ti kuyo: “Otandi mu lombwele kutya inamu tila mu igandje kAababilonia. Kaleni moshilongo shika, longeleni omukwaniilwa gwaBabilon, notamu kala nawa.


text:
Ngame mwene otandi kala muMispa notandi mu kalele po, uuna Aababilonia naa ke ya huka. Ihe ne otamu vulu okugongela nokupungula omaviinu, iiyimati nomagadhi gooholivi, ne mu kale momikunda mwe dhi lala.”


text:
Aaisraeli ayehe mboka ya li muMoab, Ammon, Edom nomiilongo yilwe, oyu uvu kutya omukwaniilwa gwaBabilonia okwa zimine Aajuda yamwe ya kale muJuda nokwa ningi Gedalia omuleli gwawo.


text:
Oya thigi po omahala ngoka ya li ya halakanene mo, e taa shuna kuJuda. Oye ya kuGedalia kuMispa, noya kolo omaviinu nokugongela iiyimati oyindji.


text:
e taa ti kuye: “Ou shi shi tuu kutya Baalis, omukwaniilwa gwaAmmon, okwa tuma Ismael yaNetania e ku dhipage?” Ihe Gedalia ine shi itaala.


text:
Nena Johanan okwe mu lombwele muuwike ta ti: “Etha ndje, ndi ka dhipage Ismael, nokape na ngoka te shi tseya kutya olye e shi ningi. Omolwashike ta zimininwa e ku dhipage po? Shika otashi ka halakanitha Aajuda ayehe mboka ya gongala pungoye, notashi etele aantu ayehe mboka ya hupile muJuda, omupya.”


text:
Momwedhi omutiheyali gwomumvo ngoka Ismael yaNetania, omutekulu gwaElishama, gwomezimo lyaawa, gumwe gwomomalenga omakuluntu, okwa yi kuMispa e na aalumentu omulongo, a ka talele po Gedalia. Manga ya li taa li uulalelo,


text:
Ismael okwa dhipaga Aaisraeli ayehe ya li puGedalia puMispa, osho wo aakwiita Aababilonia mboka ya li po.


text:
aalumentu omilongo hetatu oya thiki ya zi kuShekem, Shilo naSamaria. Oya li ya kulula oombenzi dhawo, ya tuula oonguwo dhawo, yo yi ishata oontsa. Oya li ye na iikulya niitsinino, ya ka yambele motempeli yOmuwa.


text:
Ismael okwa zi muMispa, e ke ya tsakaneke, te ende ta lili. Sho a thiki kuyo, okwa ti: “Ileni mu tale Gedalia yaAhikam.”


text:
Nanziya sho ya yi meni lyoshilando, Ismael naantu ye oye ya dhipaga po e taa umbile omidhimba dhawo momuthima.


text:
Ihe mongundu yawo omwa li aalumentu omulongo, mboka ya lombwele Ismael ya ti: “Ino tu dhipaga. Otu na osiima, iishokelya, omagadhi gooholivi nomagadhi goonyushi ga holekwa momapya.” Onkee okwe ya hupitha ko.


text:
Momuthima moka Ismael u umbile omidhimba dhaantu mboka a dhipaga, ogwa li omunene gwa hupilwe komukwaniilwa Asa, sho a li a homonwa komukwaniilwa gwaIsrael Baasha. Ismael okwe gu udha omidhimba.


text:
Opo ihe okwa kwata po oonkwatwa aakadhona aana yokombanda noshihupe shaantu mboka ya li muMispa, oomboka Nebusaradan, elenga ekuluntu lyaalangeli, lye ya thigile melelo lyaGedalia yaAhikam. Ismael okwe ya kwata po e tu uka nayo lwokoshilongo Ammon.


text:
Johanan noondjayi dhiita odha kutha aantu mboka ya li ya kwatwa po kuIsmael, sho a dhipaga po Gedalia — aakwiita, aakulukadhi, aanona naathonwantu.


text:
Oya li ya tila Aababilonia, oshoka Ismael okwa dhipaga Gedalia, ngoka omukwaniilwa gwaBabilonia e mu langeke omuleli gwoshilongo. Onkee oya dhiladhila okutembukila kuEgipiti, ya ka holame Aababilonia. Mondjila oya kankama puGerut-Kimham popepi naBetlehem.


text:
Oondjayi dhiita adhihe, mwa kwatelelwa Johanan yaKarea naAzaria yaHeshaia, odhe ya naantu ayehe okuza kaanona sigo aakuluntu


text:
e taa lombwele ndje taa ti: “Tu kwatha u tu ningile shoka tatu ku pula! Tu galikanena kOmuwa Kalunga ketu. Tu galikanena atuhe twa hupu ko. Otwa li oyendji, ihe ngashingeyi otse aashona yowala, ngaashi u shi wete.


text:
Tu galikanena, opo Omuwa Kalunga ketu e tu ulukile ondjila tu na okweenda nayo naashoka tu na okuninga.”


text:
Onda yamukula nda ti: “Eewa, onawa! Otandi galikana Omuwa Kalunga ketu, naanaa ngaashi mwe shi pula, noshaa shoka ta ti, otandi shi mu lombwele. Itandi ke mu holeka nando osha.”


text:
Oya ti kungame: “Omuwa oye na ninge onzapo yetu yashili noyi shi kwiinekelwa, ngele itatu ka vulika koohapu adhihe ndhoka Omuwa Kalunga ketu te dhi tu tumine.


text:
Ngele otadhi tu opalele nenge aawe, otatu ka vulika kOmuwa Kalunga ketu, kungoka tatu indile, u tu galikanene. Otatu ka kala nawa, ngele otatu vulika kuye.”


text:
Onde ya lombwele nda ti: “Omuwa, Kalunga kaIsrael, ngoka mwa tumine ndje kuye, ndi mu pule, okwa ti:


text:
‘Ngele otamu kala mevi ndika, otandi ke mu tungulula po noitandi mu kumuna po. Otandi ke mu tsika, itandi mu tudha mo. Ehanagulo ndyoka nde li mu undulile, olya sitha ndje oluhodhi.


text:
Oshoka ngame omunamutimahenda, otandi mu longo oku mu sila ohenda, e mu pitikile okushuna komagumbo. Ongame, Omuwa, nda popi.’


text:
“Ihe aantu ne mboka mwa thigalele muJuda, omu na okuvulika kOmuwa Kalunga keni. Inamu tinda okukala mevi ndika. Inamu tya: ‘Aawe, otatu yi tu ka kale muEgipiti, moka itatu ka tsakaneka we iita nenge tu uve onkugo yolugodhi nenge tu se po kondjala.’ Ngele otamu popi ngaaka, nena Omuwa Omunankondoawike, Kalunga kaIsrael, ota ti: ‘Ngele otamu tokola oku ka kala muEgipiti,


text:
nena iita tuu mbyoka mwe yi tila, otayi ke mu adha ko, nondjala ndjoka ye mu mbandameke, otayi mu landulile ko, notamu ka sila kuEgipiti.


text:
Aantu ayehe mboka taa tokola oku ka kala muEgipiti, otaa ka sa kiita nenge kondjala nenge kelega. Kape na nando ogumwe ta ka hupa ko, kape na nando ogumwe ta ka hunuka koshiponga shoka tandi shi ya undulile.’


text:
“Omuwa, Kalunga kaIsrael, ota ti: ‘Ngashika naanaa ongeyo nuupyundjahi wandje wa tilililwe Aajerusalem, osho ongeyo yandje tayi ka tililwa mune, ngele otamu yi kuEgipiti. Otamu ka ninga ehalutho; aantu otaye ke mu dhina notaa tumbula edhina lyeni, nge taa tukana. Ehala ndika itamu ke li mona we.’ ”


text:
Onda tsikile ko nda ti: “Omuwa okwe mu lombwele, ne aantu mboka mwa hupile muJuda, mwaa ye kuEgipiti. Onkee tandi mu londodha ngashingeyi


text:
kutya ne otamu ningi epuko enene. One mwi indile ndje, ndi mu galikanene kOmuwa Kalunga keni, nomwa uvaneke kutya otamu ka ninga ashihe shoka te mu lombwele.


text:
Ngashingeyi onde mu lombwele, ihe ne otamu ekelehi ayihe mbyoka Omuwa Kalunga keni a tumu ndje, ndi yi mu lombwele.


text:
Kaleni ano mu shi shi kutya otamu ka sila miita nenge mu se po kondjala nenge kelega moshilongo tuu shoka mwa hala mu ka kale mo.”


text:
Onda hulitha okulombwela aantu adhihe ndhoka Omuwa Kalunga kawo e dhi lombwele ndje, ndi dhi ya lombwele.


text:
Nena Azaria yaHoshaia naJohanan yaKarea naanamwiityo ayehe oya lombwele ndje ya ti: “Oto fundju. Omuwa Kalunga ketu ine ku tuma, u tu lombwele, kaatu ye kuEgipiti.


text:
Baruk yaNerija okwe ku tsu omaminimini, u tse ondumbo natse, opo Aababilonia ye tu gwililile po noku tu dhipaga nenge ye tu fale kuBabilon.”


text:
Osho Johanan, oondjayi dhiita naantu ayehe inaa hala okuvulika kelombwelo lyOmuwa, ya kale moshilongo shaJuda.


text:
Johanan noondjayi dhiita adhihe odha kutha po aantu ayehe ya hupile muJuda e taye ya fala kuEgipiti, pamwe naantu ayehe mboka ya galukile ya zi kiigwana mbyoka ya halakanithilwa ko:


text:
Aalumentu, aakiintu, aanona naakadhona aana yokombanda. Oya kutha ayehe mboka Nebusaradan, elenga ekuluntu lyaalangeli, e ya thigile Gedalia sigo oBaruk nangame.


text:
“Gongela omamanya omanene, u ga tule momunoko mokati koondhopi dhi li mepandaanda peelo lyuuwa muTakpanhes, nAaisraeli yamwe naa tale sho to ningi.


text:
Ya lombwela kutya Omuwa, Kalunga kaIsrael, ota ti: ‘Otandi ka tuma omupiya gwandje Nebukadnezzar, omukwaniilwa gwaBabilon, notandi ka tula oshipangelapundi she kombanda yomamanya ngoka nda tula mo. Ota ka yala kombanda yago ongwaya ye yuukwaniilwa.


text:
Nebukadnezzar ote ke ya e ta dhenge Egipiti. Aantu mboka yu uthilwa okusa kelega, otaa ka sa kelega, mboka yu uthilwa okukwatwa po, otaa ka kwatwa po, ya ninge aapongekwa, naamboka yu uthilwa okusila miita, otaa ka sila miita.


text:
Ootempeli dhiikalunga yaEgipiti otandi dhi tomeke omulilo, nomukwaniilwa gwaBabilonia ota ka fika po iikalunga yawo nenge e yi humbate po. Ngashika omusita ta tombola oongupa moonguwo dhe, osho omukwaniilwa gwaBabilon ta tombola iilyani muEgipiti e ta zi ko ondjolowele.


text:
Ota ka hanagula po oongudhimanya dhiidhila muHeliopolis nomuEgipiti nokulungunitha po ootempeli dhiikalunga yAayegipiti.’ ”


text:
Omuwa okwa lombwele ndje kombinga yAaisraeli ayehe ya li muEgipiti, miilando Migdol, Takpanhes naMemfis nomuumbugantu woshilongo.


text:
Omuwa Omunankondoawike, Kalunga kaIsrael, okwa ti: “Ne yene omwa monene ehanagulo ndiyaka ndu undulile Jerusalem niilando yaJuda ayihe. Ngashingeyi oyi li momakulukuma natango, nokape na ngoka e li mo,


text:
oshoka aantu yamo oya longo uuwinayi noya geyitha ndje. Oya yambele iikalunga omafikilondjambo e taa simaneke iikalunga mbyoka oohekulu nenge yo yene inaaye yi longela.


text:
Okuza konale onda dhiginine oku mu tumina aapiya yandje aahunganeki, mboka ye mu lombwele, mwaa ninge iihuna yi thike mpaka handi yi tondo.


text:
Ihe ne inamu pulakena nenge mu pupe ko nando. Inamu etha nando uuwinayi weni wokuyambela iikalunga omafikilondjambo.


text:
Onkee onda poolele iilando yaJuda nomapandaanda gaJerusalem ongeyo nuupyundjahi wandje noku yi tomeka omulilo. Oya ningi omakulukuma niihaluthi, ngaashi yi li ngashingeyi.


text:
“Onkee ano ngame, Omuwa Omunankondoawike, Kalunga kaIsrael, otandi mu pula ngashingeyi kutya omolwashike tamu iyetele omukundu gu thike mpoka? Omwa hala mu etele aantu ayehe oshiponga shi ye kaalumentu, kaakiintu, kaagundjuka nokuuhanona, opo kaaku hupe nando ogumwe gwomune?


text:
Omolwashike tamu geyitha ndje, sho tamu longele iimenka notamu yambele iikalunga muEgipiti, moka mwa tembukile? Otamu shi ningi, opo mu iyone po, opo oshigwana kehe kombanda yevi shi mu dhine nokutumbula edhina lyeni, nge tashi tukana?


text:
Mwa dhimbwa nale iilonga yuukolokoshi ya ningwa miilando yaJuda nomomapandaanda gaJerusalem koohokulu, kaakwaniilwa yaJuda naanyekadhi yawo, nokune naakiintu yeni?


text:
Ihe sigo onena inamu ifupipika. Inamu simaneka ndje nenge mu kale paipango yandje mbyoka nde yi mu pe, one noohokulu.


text:
“Onkee ano ngame, Omuwa Omunankondoawike, Kalunga kaIsrael, otandi mu galukile notandi ka hanagula po Juda ashihe.


text:
Otandi ka nakula po oshihupe ashihe shAajuda mboka ya tokola oku ka tula muEgipiti. Ayehe otaa ka hanagulwa po. Oyo ayehe, aanene naashona, otaa ka sila miita nenge mondjala. Otaa ka ninga ehalutho; aantu otaa ke ya dhina nokutumbula edhina lyawo, nge taa tukana.


text:
Kape na nando ogumwe gwomAajuda mboka ya yile kuEgipiti, ta ka hunuka po nenge a hupe ko. Kape na nando ogumwe gwomuyo ta ka shuna we kuJuda, kevi lyondjuulukwe yawo, a ka kale ko, shila oontauki dhimwe po.”


text:
Aalumentu ayehe mboka ya li ye shi kutya aakadhi oya yambele iikalunga, naakulukadhi ayehe mboka ya li ya thikama mpoka onyankanyanka, pamwe nAaisraeli ayehe mboka ya kala muumbugantu waEgipiti, oya lombwele ndje ya ti:


text:
Otatu ka ninga ashihe shoka twa ti, otatu shi ningi. Otatu ka yambela oshikalunga oshikiintu shetu, omunyekadhi gwokegulu, iitsinino notatu mu tilile oondjambo dhomaviinu, ngaashi naanaa tse nootatekulu naakwaniilwa yetu nomalenga getu ya li haa ningi momikunda dhaJuda nomomapandaanda gaJerusalem. Otwa kala tu na eloolo lyiikulya nelago, katu na ombudhi yasha.


text:
Ihe sho twe etha okusaagelela omunyekadhi gwokegulu noku mu tilila oondjambo dhomaviinu, inatu mona we sha, naantu yetu oya sile miita nomondjala.”


text:
Aakulukadhi oya gwedha ko taa ti: “Sho twa telekele omunyekadhi gwokegulu iikwiila ya mbumbingwa ye mu fa notwe mu tilile oondjambo dhomaviinu, aalumentu yetu oya li ye shi tseya.”


text:
“Omuwa ina dhimbulukwa ando a dhiladhile olwithi lwiitsinino mbyoka mwe yi fikile momikunda dhaJuda nomomapandaanda gaJerusalem, ne noohokulu, aakwaniilwa yeni, omalenga geni naantu yomoshilongo?


text:
Ngashingeyi evi lyeni oli li momakulukuma kaamu na omuntu. Olya ningi ehaluthi, naantu otaa tumbula edhina lyalyo, nge taa tukana, oshoka Omuwa ina vula we okwiidhidhimikila iilonga yeni iiwinayi noyuukolokoshi u thike mpoka.


text:
Oshiponga shika oshe mu adha, oshoka omwa yambele iikalunga omafikilondjambo e tamu yono kOmuwa, sho inaamu vulika kiipango, komalombwelo nokomautho ge.”


text:
Onda lombwele aantu ayehe, unene aakulukadhi, shoka Omuwa Omunankondoawike, Kalunga kaIsrael, a li ta lombwele Aajuda mboka ye li muEgipiti. Onda ti: “Ne amuhe naakiintu yeni omwa uvanekele omunyekadhi gwokegulu omauvaneko. Omwa uvaneke mu mu yambele omafikilondjambo noku mu tilila oondjambo dhomaviinu, nomwa dhiginine omauvaneko geni. Eewa ano! Dhiginineni utale omauvaneko geni! Gwanitheni egano lyeni!


text:
Ihe pulakeneni wo kegano ndyoka ngame, Omuwa, nde li ganene Aaisraeli ayehe muEgipiti medhina lyandje lyoonkondo. Itandi ka etha we tuu nande omuntu a gane medhina lyandje ta ti: ‘Otandi gana kuKalunga omunamwenyo!’


text:
Otandi ke shi tonatela, mwaa kale mu na elago, ihe otamu ka hanagulwa po. Amuhe otamu ka sa, ngele kiita nenge kelega, sigo mwa pu po thilu.


text:
Aashona yowala yomune taa ka hupa ko keso notaa ka za muEgipiti taa yi kuJuda. Nena oshihupe shomune otashi ka tseya kutya oohapu dhaguni po dha tsu, odhandje nenge odheni.


text:
Ongame, Omuwa, tandi ke mu pa eyeleko kutya otandi ke mu geela mehala ndika, nokutya euvaneko lyandje lyoku mu etela oshiponga otali ka gwanithwa.


text:
Hofra, omukwaniilwa gwaEgipiti, otandi ke mu gandja miikaha yaatondi ye mboka ya hala oku mu dhipaga, naanaa ngaashi nda gandja Sedekia, omukwaniilwa gwaJuda, miikaha yaNebukadnezzar, omukwaniilwa gwaBabilon, omutondi gwe nokwa hala oku mu dhipaga.”


text:
Momumvo omutine sho Jehoiakim yaJosia a li omukwaniilwa gwaJuda, Baruk yaNerija okwa nyola oohapu ndhoka nde dhi mu totomonene. Onde mu lombwele nda ti


text:
oto ti: ‘Yaye ngame, Omuwa okwa gwedhele ndje ko uuwehame koluhodhi lwandje. Onda vulwa ketongo noite mono evululuko!’


text:
“Ihe ngame, Omuwa, otandi ka kumuna po shoka nda tungu, notandi ka tudha mo shoka nda tsike. Shika otandi ke shi ninga noshilongo ashihe.


text:
Oto ikongele iinima iinene? Ino yi konga. Oshoka otandi ka undulila aantu ayehe oshiponga, ihe ngoye oto ka hunuka mo, oto kala u na omwenyo, shaa mpoka to yi. Ongame, Omuwa, nda popi.”


text:
Momumvo omutine gwelelo lyaJehoiakim yaJosia, omukwaniilwa gwaJuda, Nebukadnezzar, omukwaniilwa gwaBabilon, okwa dhengele etangakwiita lyaNeko, omukwaniilwa gwaEgipiti, muKarkemish pomulonga Eufrat. Kombinga yetangakwiita ndika Omuwa okwa ti:


text:
Kutileni uukambe weni, mu u kayile! Thikameni mwa tegama mwa zala omagala giiyela! Upikeni omagonga! Zaleni omahuuyanza!’ ”


text:
“Ondi wete shike?” Omuwa ta pula. “Otaa shuna mehaluko. Aakwiita yawo otaa shunithwa ko; oya kwatwa kuumbanda, oya yi ontuku yo itaa tala konima.


text:
Aanandapolela itaa hunuka mo; aakwiita itaa vulu okufadhuka po. Muumbangalantu waEufrat otaa tantala e taa punduka.


text:
OEgipiti a tumba a fa Niili, a fa omulongafundja gwa tsa koontuni. Egipiti a ti: ‘Otandi yeluka, ndi siikile uuyuni; tandi hanagula po iilando naantu ya kala mo.


text:
Uukambe, homoneni; aanamatemba, mu ngangalale! Undukeni, ne aakwiita mboka mwa za kuEtiopia naPut mu na omahuuyanza, noondjumbeta mwa yambuka muLud.’ ”


text:
Esiku ndika olyOmupangeliawike Omuwa Omunankondoawike; onena tuu ta polithile ondjahi ye maatondi ye, onenanena te ya geele. Egongamwele lye otali ka kuta notali ka kumwa okunwa ombinzi yawo. Omuwa ota tsele oontselelandjambo muumbangalantu puEufrat.


text:
Aayegipiti, indeni kuGilead; indii ko mu ka konge omuti! Omiti dheni adhihe odha tutuka, kadhi na omwago oku mu aludha.


text:
Iigwana oya kundana ohoni yeni; shaa ngoka okwa uvu tamu kugu. Omukwiita ota londakana mukwawo, naayehe yaali otaa gwile pevi ongali.


text:
Omuwa okwa tseyithile ndje, nkene Nebukadnezzar, omukwaniilwa gwaBabilon, ta ka dhenga Egipiti. Okwa ti:


text:
“Tseyitheni miilando yaEgipiti, muMigdol, Memfis naTakpanhes. Tyeni: ‘Langeleni komatati mu ipopile; amuhe tamu ka hanagulwa po miita.


text:
Oshikalungangombe shoye Apis oshike sha gwila po? Inashi wapa okuthikama, oshoka Omuwa e shi hata pevi.’


text:
Aakwiita yoye oya tantala noya gwile pevi omulape. Gumwe ota ti kumukwawo: ‘Thikama, tu ye koyaandjetu, tu henuke egongamwele lyomutondi.’


text:
Ongame Omuwa Omunankondoawike, Omukwaniilwa, ongame Kalunga Omunamwenyo, ngoka te ku homona, a fa ondundu Tabor ya lundalala mokati koondundu, a fa ondundu Karmel ya tumbalala kombanda yefuta.


text:
Ilongekidhileni okukwatwa po, ne Aayegipiti! Memfis otashi shituka ombuga, omakulukuma gowala mwaa na aantu.


text:
Aakwiita yalyo aahehelwa oya fa oompunya. Otaa ka piluka ya ye ontuku, itaa tegama ya kondje, oshoka esiku lyehanagulo lyawo olye ya, esiku lyegeelo lyawo lya thiki.


text:
Egipiti olya yele po, otali homa lya fa epili, aakwiita yomutondi sho taa hedha ko. Otaye li homona nomakuya ya fa aantu taa keke po omuti


text:
e taa mbugaleke omugulu omunene. Aantu yawo ya nyengana okuyalulwa; aakwiita yawo oyendji ye vule oombahu.


text:
Omuwa, Omunankondoawike, Kalunga kaIsrael, ota ti: “Otandi geele Ammon, oshikalunga shomuThebes, pamwe naEgipiti, iikalunga yalyo naakwaniilwa yalyo. Otandi ka kutha po omukwaniilwa gwaEgipiti naayehe mboka ye mu inekela,


text:
noku ya gandja kumboka ya hala oku ya dhipaga, komukwaniilwa gwaBabilonia Nebukadnezzar netangakwiita lye. Ihe konakuyiwa aantu onaa ka kala ishewe muEgipiti, ngaashi ya li ya kala mo nale. Ongame, Omuwa, nda popi.”


text:
“Omuntu gwandje Jakob, ino tila, Israel, ino haluka. Otandi ke ku yugulula ko koshilongo shokokule, kevi ndyoka wa falwa ko omupongekwa. Oto ka galukila kegumbo e to kala nombili; oto ka kala megameno, nopwaa na ngoka te ku halutha.


text:
Otandi ya kungoye, ndi ku hupithe. Otandi ka hanagula po iigwana ayihe nkoka nde ku halakanithile ko. Itandi ke ku yona po, ihe otandi ku putudha nuuyuuki. Ongame, Omuwa, nda popi.”


text:
Omukwaniilwa gwaEgipiti manga inaa matukila Gaza, Omuwa okwa lombwele ndje ehunganeko tali popi Filistia.


text:
Okwa ti: “Tala! Omeya otaga fuluka muumbangalantu notaga kunguluka ga fa omulonga gwefundja. Otaga siikile evi naashihe shi li mo, iilando naantu mboka ye li mo. Aantu otaa ka kuga onkugo; shaa ngoka kombanda yevi ota ka lila omahodhi omapyu.


text:
Otaa ka uva elapato lyuukambe, embolongondjo lyomatemba nekolokoto lyomagulu gago. Oohe itaa ka galukila koyana, ye ya kwathe; omaako gawo oga gonwa.


text:
Ethimbo olya thikana okuhanagula po Filistia, okuteta Tiro naSidon komakwatho agehe ga hupu ko. Ongame, Omuwa, tandi ka hanagula po Aafilisti, ayehe mboka ya zi kominkulo dhaKreta.


text:
Oluhodhi olunene olwa kwata Aagaza, Aayashkelon oya tya tuu thilu. Oshihupe shAfilisti tashi lili sigo uunake?


text:
Ngoye egongamwele lyOmuwa! Uunake to ki ilongelela? Shuna mo molumpangwa lwoye, lotela wa tya tuu thilu.


text:
Ndele otali mwena ngiini, sho nde li pe oshipango? Onde li lombwele, li ponokele Ashkelon naamboka ya kala komukunkulo gwefuta.”


text:
Omuwa Omunankondoawike ota popi Moab ta ti: “Yaye Aanebo, oshilando shawo otashi hanagulwa po! Kirjatajim otashi kwatwa po, epopilongulu lyasho otali kumunwa po, naantu yasho otaa sithwa ohoni.


text:
Eadhimo lyaMoab otali hulu po. MuHeshbon otaa pangele okuhanagula po Moab. Nangoye Madmen, oto mwenekwa, omatangakwiita otage ku matukile.


text:
“Moab, owi inekela oonkondo nuuyamba woye, ihe ono sindika; kalunga koye Kemosh ota yi muupongekwa, pamwe nomalenga naayambi.


text:
Kape na oshilando tashi yanda ehanagulo; esilu nolushandja otalu ka hanagulwa po. Ongame, Omuwa, nda popi.


text:
Dhikeni emanyambila lyaMoab, otashi ka hanagulwa po mbala. Iilando yasho otayi kumunwa po, nokwaa na we ngoka ta kala mo.”


text:
(Ngoka ta tonyala mokulongela Omuwa, na tulwe omutima! Na thingwe ngoka ta ngungunine egongamwele lye lyaa tilehi ombinzi!)


text:
Omuwa okwa ti: “Moab okwa kala aluhe megameno, noina falwa muupongekwa. Moab okwa fa omaviinu gi ilongelela inaaga pimpwa mo moshiyuma, ga tulwe moshiyuma oshikwawo. Omulyo gwago inagu lunduluka, notaga shata nawa ge vule agehe.


text:
“Onkee ano esiku otali ya, uuna tandi ka tuma aantu taa ka tilahi Moab a fa omaviinu. Otaa ka mana okutilahi omaviinu agehe miiyuma notaye yi tatula po.


text:
Nena Aamoabi otaa ka sithwa ohoni pamwe nakalunga kawo Kemosh, naanaa ngaashi Aaisraeli ya li ya sithwa ohoni omolwokwiinekela ontsezi yoshingoli kuBetel, oshikalunga shoka ya li yi inekela.


text:
Moab ota hanagulwa po, iilando ye otayi matukilwa. Aagundjuka ye yo opala otaa dhipagwa po. Ongame omukwaniilwa, Omuwa Omunankondoawike, nongame tuu ngoka nda popi,


text:
“Ne mboka aashiinda, lileni oshigwana shika, amuhe mboka mwa tseya esimano lyasho. Tyeni: ‘Epangelo lyasho lya kola olya teka po; kashi na we esimano noonkondo.’


text:
One mboka mwa kala muDibon, zii ko komahala geni gesimano, mu kuutumbe mevi montsi; omuteyipo gwaMoab oye nguka, a kumune po oonguluhote dhoye.


text:
Ne mboka mwa kala muAroer, thikameni mepola mu tegelele; puleni aafadhukipo, moneni utale shoka sha ningwa mo.


text:
‘Moab okwa teka po,’ osho taa yamukula, ‘mu lileni, okwa sithwa ohoni. Uvitheni pomulonga Arnon kutya Moab okwa teka po.’


text:
Omuwa okwa ti: “Kolitheni Moab, oshoka okwa tsu ondumbo nangame. Moab ota ka galangata monkungo ye mwene, naantu otaye ke mu yola.


text:
Moab, oto dhimbulukwa tuu, sho wa ningi Aaisraeli oshipwedhela? Owe ya nyonkele ya fa aantu ya kwatelwa mongundu yaafuthi.


text:
“Aantu ne mwa kala muMoab, thigii po iilando yeni. Indeni mu ka kale komatayimanya! Feni onguti tayi yala oshihandhila shayo pooha dhekolombongo.


text:
Moab oku na uuntsa wa pitilila. Ondu uvu, nkene aantu ye ye na omwiityo, uuntseyele, oshilundo noshiikwatelo.


text:
Ngame, Omuwa, onda tseya elunduko lyawo. Einomo lyawo itali eta sha, naashoka taa longo itashi kalelele.


text:
Otandi lili Aasibma unene shi vule Aajaser. Oshilando Sibma, owa fa omuviinu gu na iitayi ya taakana Efuta lya sa tayi ifala sigo oJaser. Ihe iiyimati yoye yothinge nomandjembele goye oga hanagulwa po.


text:
Elago nenyanyu olya kuthwa mevi lyo ondoka lyaMoab. Onda mweneke ekunguluko lyomaviinu komatemba gokukolela. Kaku na we ngoka ta kolo omaviinu ti imbi ye ta kugilile kenyanyu.


text:
“Aantu yomuHeshbon naElale otaa kugu, nonkugo yawo otayi uvika sigo okuJahas; otayi uvika kaantu yomuZoar, notayi uvika sigo okuHoronajim naEglat Shelishia. Okalonga Nimrim otaka pwine.


text:
Aamoabi otandi ke ya mweneka okuyamba omafikilondjambo pomahala gawo giinonoma nokokuyambela iikalunga yawo oontselelandjambo. Ongame, Omuwa, nda popi.


text:
“Omwenyo gwandje otagu lili Moab naantu yomuKir Heres gwa fa ohiya tayi hikwa, oshoka omaliko gawo ga yiwa nago.


text:
Koontala dhomagumbo agehe nomomahalandjandja gaMoab omu na elilagano alike, oshoka onda tatula po Moab ongoshiyuma inaashi halika we.


text:
Moab a tatuka po! Lileni oosa! Moab a sithwa ohoni! Moab a ningwa oshipwedhela noshihaluthi shaashiinda ye ayehe. Ongame, Omuwa, nda popi.”


text:
Omuwa ota ti: “Tala, oku na sha sha fa ekodhi lya yalaleka omawawa galyo, tali tuka tali ukilile kuMoab.


text:
Iilando nomapopilongulu otaga kwatwa po. Esiku ndyoka aakwiita yaMoab otaa ka haluka ya fa omukulukadhi ta thetwa.


text:
Ngoka ta kambadhala okufadhuka po ehalutho, ota gwile mekelo, naangoka ta zi mo mekelo, ota ka yulwa komwigo, oshoka otandi etele Moab ethimbo lyehanagulo.


text:
Oontauki dhaa na ekwatho, otadhi kambadhala okumona egameno muHeshbon, oshilando shonale shomukwaniilwa Sihon, ihe oshi li momalaka gomulilo. Omulilo gwa yaka kooha dhoshilongo nokoondundu dhaMoab e hole iita.


text:
Akwetse Moab! Aantu mboka ya simaneke Kemosh, oya hanagulwa po, noyana aamati naakadhona oya yiwa nayo oonkwatwa.


text:
Ihe momasiku tage ke ya otandi ka hepulutha ishewe Moab.” Oohapu dhepangulo lyaMoab otadhi hulile mpaka.


text:
Omuwa okwa popi Ammon ta ti: “Aalumentu Aaisraeli oye li peni? Kaku na nando ogumwe a popile evi lyawo? Omolwashike ye etha aalongeli yaMilkom taa kwata po oshikandjo shezimo lyaGad e taa kala mo?


text:
Ihe esiku otali ya, uuna aantu yomoshilandopangelo Rabba tandi ke ya uvitha onkugo yolugodhi, notashi ka kumunwa po, nomikunda dhasho otadhi ka lunguna po. Nena Israel ota ka kuthulula ko evi lye kumboka ye li kuthile po.


text:
Heshbon, takuma, oshoka Ai osha hanagulwa po. Aakiintu yomuRabba, lileni oosa. Zaleni omahahi ne mu lile. Pwampwaukeni pokati komakulukuma. Kalunga keni Milkom ota falwa muupika pamwe naayambi nomalenga ge.


text:
Aahasha ne, otamu itangele shike? Oonkondo dheni odha kwisha. Oshike mwi inekela oonkondo dheni notamu ti, kaku na ngoka te mu itakeke?


text:
Otandi ke mu undulila ehaluko tali zi koombinga adhihe. Amuhe otamu ka ya ontuku. Shaa ngoka ota ka holeka omwenyo gwe mwene, nokape na we ngoka ta ka gongela ishewe omatanga.


text:
Omuwa Omunankondoawike okwa popi Edom ta ti: “Aaedom oya kanitha tuu oondunge dhawo? Aagandjindunge yawo itaye ya tsu we omayele mushoka taa ningi? Uunongo wawo auhe owa kana?


text:
Aadedan, pilukeni mu matuke! Ka holameni! Otandi ka hanagula po oluvalo lwaEsau, oshoka ethimbo olya thiki, ndi ya geele.


text:
Aatononi yomandjembele ohaa thigi ko omakukila komiviinu, aafuthi uusiku ohaa kutha po ashike shoka ye shi hala.


text:
Ihe oluvalo lwaEsau otandi ke lu hula thiluthilu noku lu tula pontundulu, noitalu vulu we okuholama. Aaedom ayehe otaa ka yonagulwa po. Kape na ngoka ta hupu ko.


text:
“Nokuli mboka inaayi ilongela okugeelwa, oye na okunwa moshitenga shegeelo. Omolwashike ngoye u kale inoo geelwa? Aawe, nangoye wo ou na okunwa mo.


text:
Ongame mwene nda gana kutya oshilando Bozra otashi ka ningwa ehalutho notashi mbugala; aantu otaye ke shi nyonkela e taa tumbula edhina lyasho, nge taa tukana. Omikunda adhihe dhopopepi otadhi ka yonagulwa po sigo aluhe. Ongame, Omuwa, nda popi.”


text:
Onda ti: “Edom, onda taamba elaka lya zi kOmuwa. Okwa tumu omutumwa a lombwele iigwana, yi gongaleke omatangakwiita gayo, ge ku ponokele.


text:
Uuntsa woye owe ku ningilila mo. Kaku na ngoka te ku tila, ngaashi ho shi dhiladhila. Owa kala momakololo nokoondungu dhoondundu. Ihe nando u yale oshihandhila shoye pombanda wa fa ekodhi, Omuwa ote ke ku undulila pohi. Omuwa oye a popi.”


text:
Omuwa okwa ti: “Ehanagulo ndyoka tali ka adha Edom, otali ka kala etilithi, noshaa ngoka ta piti po, ota ka haluka nokukumwa.


text:
Edom ota ka ningilwa, ngaashi sha ningilwa Sodom naGomorra, sho ya hanagulwa po nomikunda dhopuushiinda. Nokape na we ngoka ta ka kala mo. Ongame, Omuwa, nda popi.


text:
Otandi ke ya nda fa onime ya hituluka mongoya yomugulu gwaJordan tayi ya melundu lyuunapelo, notandi ka yitha Aaedom ontuku ohaluka, ya thige po oshilongo shawo. Nena omupangeli ngoka tandi hogolola, ota ka lela oshigwana. Olye ta yelekwa nangame? Olye ti itakeke ndje? Omupangeli lye ta kondjitha ndje?


text:
Onkee ano pulakeneni shoka nda dhiladhilile Aaedom, naashoka nda sheya okuningila aantu yokoshilando Teman. Nokuli aanona yawo otaa ka kookololwa po, noshaa ngoka ota ka haluka.


text:
Uuna Edom ta teka po, otaku ka kala endundumo enene tali kakamitha evi alihe, nekugagano lyehaluko otali ka uvika sigololo okEkololo lyaAkaba.


text:
Tala, omutondi ote ya a fa ekodhi tali yeluka lya yalaleka omawawa galyo tali tengele lyu uka kuBozra. Esiku ndyoka aakwiita yaEdom otaa ka sholola ya fa omukulukadhi ta thetwa.”


text:
Omuwa okwa popi Damaskus ta ti: “Aantu yomiilando yaHamat naArpad oya piyagana noya timpililwa, oshoka oya kundana onkundana ombwinayi, oya lulilwa ya fa efuta lya pindjala, itaa vulu okungungumana.


text:
Aadamaskus otaa tyololoka, taa kwatwa kuumbanda e taa yi ontuku. Oye na uuwehame wa fa womukulukadhi ta thetwa.


text:
Esiku ndyoka aagundjuka aamatilela otaa dhipagelwa momapandaanda goshilando, naakwiita yasho ayehe otaa kombwa po.


text:
Otandi ka tomeka omadhingililokuma gaDamaskus omulilo e tandi fike po uuwa womukwaniilwa Benhadad. Ongame, Omuwa Omunankondoawike, nda popi.”


text:
Omuwa okwa popi ezimo lyaKedar niikandjo yaHazor, mbyoka ya lalwa komukwaniilwa gwaBabilonia Nebukadnezzar, ta ti: “Homoneni Kedar, mu hanagule po ezimo ndyoka lyaantu yokuuzilo!


text:
Kuthii po omatsali gawo niigunda yoonzi dhawo, omalapi gootenda dhawo naayihe yi li mootenda dhawo. Kuthii po oongamelo dhawo ne mu lombwele aantu mu tye: ‘Iihuna oyi li koombinga adhihe!’


text:
“Aantu ne yomuHazor, ongame, Omuwa, otandi mu londodha, mu ye ontuku mu ka holame. Nebukadnezzar, omukwaniilwa gwaBabilon, okwa tsu ondumbo nane nokwa ti:


text:
‘Ileni! Tu ponokeleni aantu mboka, manga ya thuwa! Oshilando shawo kashi na iiyelo nenge omakumba, ano kashi na eshigo lyasha.’


text:
“Kwatii po oongamelo dhawo niimuna yawo ayihe! Otandi ka halakanithila koombinga adhihe aantu mboka haa ikulula omapalu. Otandi ya tumine oshiponga tashi zi koombinga adhihe.


text:
Hazor otashi ka mbugala sigo aluhe. Otashi ka ninga ehala lyoombandje. Kaku na we omuntu ta ka kala mo. Ongame, Omuwa, nda popi.”


text:
Pethimbo Sedekia a ningi omukwaniilwa gwaJuda, Omuwa Omunankondoawike, okwa lombwele ndje ehunganeko tali popi oshilongo Elam.


text:
Otandi ka pepitha ombepo yi pepele Elam tayi ziilile koombinga adhihe, naantu yasho otandi ya halakanithile akuhe, sigo kaku na we oshilongo hoka taa ka holama ko.


text:
Otandi ka tilitha Aaelam, ya tile aatondi yawo mboka ya hala oku ya dhipaga. Mondjahi yandje ya hwama otandi ka hanagula po Aaelam e tandi ya tumine iita, sigo nde ya kombo po thilu.


text:
“Hokololeleni iigwana onkundana! Yi uvitheni! Yelutheni ombaaneli, mu tomone onkundana! Inamu yi holeka nando! Babilon osha teka po! Kalunga kasho Merodak okwa nyankulwa po! Iimenka yaBabilon oya sithwa ohoni, iiyelekela yasho iinyanyalithi ya singulwa po!


text:
“Oshigwana tashi zi kuumbangalantu, otashi ya okuponokela Babilonia notashi shi ningi ombuga. Aantu niinamwenyo otayi yi ontuku, nokape na ngoka ta kala mo.”


text:
Omuwa ota ti: “Ethimbo otali ya, uuna Aaisraeli nAajuda ayehe taa ke ya taa lili, taa kongo ndje, Kalunga kawo.


text:
Otaa ka pula ondjila yu uka kuSion notaye yi landula. Otaa ka hangana nangame ehangano lyaaluhe noitaye li yono we.


text:
“Aantu yandje oya fa oonzi ndhoka omusita e dhi kanithile moondundu. Oye endaenda ya fa oonzi tadhi londakana oondundu, noya dhimbwa kaandjawo.


text:
Oya ponokelwa kwaayehe ye ya mono. Aatondi yawo otaa ti: ‘Oya yono kOmuwa, onkee shoka twa ningi, oshi li mondjila. Oohekulu oyi inekele Omuwa, nayo yene oya li ye na oku mu inekela.’


text:
Otandi ka sikumudha engathithi lyiigwana muumbangalantu noku yi ponokelitha Babilonia. Otaa ka tsa ompola molugodhi, ya kondjithe oshilongo noku shi lala. Oyo oondjumbeta oonkulungu, aashoneki yiikuti ihaayi palutha.


text:
Babilonia otashi ka luwa po, naamboka taye shi lu po, otaa ka kagunyuna po ashihe ye shi hala. Ongame, Omuwa, nda popi.”


text:
Omuwa ota ti: “Aababilonia ne, omwa yugu oshigwana shandje. Omu na elago mwa nyanyukwa mwa fa ondema tayi yungula olupale, tamu hehema mwa fa okakambe okatsezi,


text:
ihe oshilando sheni oshinene otashi ka fupipikwa nokusithwa ohoni. Babilonia otashi ka ninga oshishona shi vulike kiigwana ayihe; otashi ka notelwa nokumbugala.


text:
Molwondjahi yandje kape na ngoka ta ka kala mo muBabilon; otashi ka kumuka po, naamboka taa ka pita pusho, otaa ka haluka nokukumwa.


text:
“Ondjumbeta, tseni ompola, mu kondeke Babilon. Hwanunineni iikuti yeni ayihe kuBabilon, oshoka osha yono kungame, Omuwa.


text:
Tseni onkalu koombinga adhihe dhoshilando! Babilon otashi igandja. Omadhingililokuma gasho otaga kumunwa po. Otandi polithile ondjahi yandje mAababilonia. Onkee polithileni ondjahi yeni muyo, mu ya ninge, ngaashi ya ningile aantu ooyakwawo.


text:
Inamu etha ombuto yi kunwe moshilongo shoka nenge eteyo li teywe. Omukwiilongo kehe a kala mo, ota ka haluka kehomono lyaahanaguli e ta ka shuna koshilongo shaandjawo.”


text:
Omuwa ota ti: “Aaisraeli oya fa oonzi dha kukuma nodha halakanithwa koonime. Tango oya ponokelwa komupangeli gwaAssur. Opo ihe Nebukadnezzar, omukwaniilwa gwaBabilon, okwa kunya omasipa gawo.


text:
Molwashika ngame, Omuwa Omunankondoawike, otandi ka geela omukwaniilwa Nebukadnezzar noshilongo she, naanaa ngaashi nda geelele omupangeli gwaAssur.


text:
Otandi ka galulila Aaisraeli kevi lyawo. Otaa ka lya iikulya ya mena kondundu Karmel nomoshikandjo Baasha notaa ka kutitha ondjala yawo niilikolwa tayi zi miikandjo yaEfraim naGilead.


text:
Ethimbo nge lya thikana, muIsrael itamu ka monika we ombedhi nuukolokoshi muJuda, oshoka otandi ka dhimina po aantu mboka nde ya hupitha ko. Ongame, Omuwa, nda popi.”


text:
Omuwa ota ti: “Ponokeleni aantu muMeratajim nomuPekod. Ya yapulileni Omuwa nokugana, mu ya dhipage noku ya hanagula po sheke. Gwanitheni ashihe tandi mu lombwele. Ongame, Omuwa, nda popi.


text:
Babilonia osha nyankagula po uuyuni auhe, ngashingeyi osilwa ndjoka oya nyanyagulwa po! Iigwana ayihe oya haluka kushoka sha ningilwa oshilongo shoka.


text:
Onde egulula ompungulilo yandje yomatati nomondjahi yandje onde ga kutha mo, oshoka ngame, Omupangeliawike, Omuwa Omunankondoawike, ondi na iilonga tandi yi longo muBabilon.


text:
Shi matukileni tamu ziilile koombinga adhihe. Matuleni iigandhi yasho. Iihakanwa yi ndumbileni ondumba ya fa ondumba yiilya. Hanagulii po oshilongo. Inamu thiga po nando oluthipa.


text:
Dhipagii po aakwiita ayehe. Ya faleni konakupila. Yaye Aababilonia! Ethimbo olya thikana, ya geelwe.”


text:
(Oontauki ndhoka dha zi muBabilonia nodhe ya kuJerusalem, odha hokolola, nkene Omuwa Kalunga ketu a polithile ondjahi ye mAababilonia, mboka ya hanagula po otempeli ye.)


text:
“Lombweleni oondjumbeta, ya ponokele Babilon. Tumii ko mboka ye shi okushoneka nawa iikuti. Kondekeni oshilando, inamu etha mu ze nando omuntu. Shi peni ondjambi ndjoka she yi ilongele; shi ningeni ngaashi sha ningi yakwawo, oshoka osha shongo ndje, ongame, Omuyapuki gwaIsrael.


text:
Onkee ano aagundjuka yasho otaa ka sila momapandaanda goshilando, naakwiita yasho ayehe otaa ka kombwa po esiku ndyoka. Ongame, Omuwa, nda popi.


text:
“Babilonia, owa kinga unene, onkee ngame, Omuwa Omunankondoawike, onda tsa ondumbo nangoye. Ethimbo olya thiki, ndi ku geele.


text:
Shigwana ngoye ho inomo, oto ka punduka; oto gwile po, nokaku na ngoka te ku kwatha. Iilando yoye otandi ke yi tomeka omulilo, noshaa shoka she ku kunduka, otashi ka hanagulwa po.”


text:
Omuwa Omunankondoawike ota ti: “Aaisraeli nAajuda oya hepekwa. Ayehe mboka ye ya kwata po, oye ya thitikinine mo noinaye ya etha we.


text:
Ihe omumangululi gwawo oye omunankondo — edhina lye oye Omuwa Omunankondoawike. Oye mwenemwene ti ikwatele ko nota ka eta ombili kombanda yevi, ihe kAababilonia omalwa.”


text:
Oonakusa aahunganeki yasho yiifundja — oya goyapala ngiini! Oonakusa aakwiita yasho — oya haluka ngiini!


text:
Hanagulii po uukambe nomatembakwiita gasho. Oonakusa aakwiita yasho aahehelwa — oyo aambanda ngiini! Hanagulii po omaliko gasho; hakaneni iihakanwa.


text:
Oluteni nalu kalaganye, omilonga dhi pwine. Babilonia evi lyiimenka iitilithi, mbyoka ya thethepaleke aantu.


text:
“Babilon otashi ka kalwa koombidhi, komambungu nokoondhila dha nyata. Itamu ka kala we aantu, sigo aluhe.


text:
Babilon otashi ka ningwa ngaashi Sodom naGomorra, sho nde ya hanagula nomikunda dhopuushiinda wayo. Kaku na we ngoka na ka kala mo. Ongame, Omuwa, nda popi.


text:
“Oku na aantu taa ziilile koshilongo shokuumbangalantu, oshigwana oshinankondo otashi zi kokule; aakwaniilwa oyendji otaa ilongekidhile iita.


text:
Oya homata omatati nomagonga; oyo aananyanya, kaa na nando onge. Oshihomo shawo osha fa efuta tali pupu, sho ya kayila uukambe wawo. Oyi ilongekidhila okuhomona Babilonia.


text:
Omukwaniilwa gwaBabilonia sho tu uvu onkundana, omaako ge otaga gonwa. Ye mwene ota kwatwa komahwilili a fa omukiintu ta thetwa.


text:
“Otandi ke ya nda fa onime ya hituluka mongoya yomugulu gwaJordan tayi ya melundu lyuunapelo, nohaluka otandi ka yitha Aababilonia ontuku, ya thige po oshilando shawo. Nena omupangeli ngoka tandi hogolola, ota ka lela oshigwana. Olye ta yelekwa nangame? Olye ti itakeke ndje? Omupangeli lye ta kondjitha ndje?


text:
Onkee ano pulakeneni shoka nda dhiladhilile oshilando Babilon, naashoka nda sheya okuningila aantu yasho. Nokuli naanona yawo otaa ka kookololwa po, noshaa ngoka ota ka haluka.


text:
Uuna Babilon tashi teka po, otaku ka kala endundumo enene tali kakamitha evi alihe, nekugagano lyehaluko otali ka uvika kiigwana.”


text:
Otandi ka tuma aakwiilongo ya hanagule po Babilonia ya fa ombepo tayi pepe po etutu. Esiku ndyoka lyehanagulo uuna nali thiki, otaye ke shi homona taa ziilile koombinga adhihe notaa mbugaleke oshilongo.


text:
Inamu pa oondjumbeta dhasho ompito okulukila omatati gadho nenge dhi homate omahwahwa gadho. Inamu hupitha ko aagundjuka. Etangakwiita alihe okomupeshe!


text:
Ngame, Omuwa, Kalunga Omunankondoawike, inandi etha Israel naJuda, nando oya yono kungame, Omuyapuki gwaIsrael.


text:
Tembukii mo muBabilonia! Ka holekeni okafudho keni! Inamu dhipagelwa uulunde wAababilonia! Ongame mwene tandi ikwatele ko noku shi geela ngaashi shi ilongele.


text:
Babilonia osha li sha fa oshitenga shoshingoli miikaha yandje; osha kolitha uuyuni auhe. Iigwana oya kolwa komaviinu gasho noya pwidhuka moondunge dhayo.


text:
Babilonia osha teka po ohaluka nosha hanagulwa po. Shi lileni! Shi gwayekeni omuti piilalo yasho, pamwe tashi vulu okwaaludhwa.


text:
Aakwiilongo mboka ya kala mo, oya ti: ‘Otwa kambadhala okukwatha Babilonia, ihe ethimbo olya pu po. Tu tembukii mo, tu shune kaandjetu. Kalunga okwa geela Babilonia noonkondo dhe adhihe nokwe shi hanagula po thiluthilu.’ ”


text:
Omuwa ota ti: “Aantu yandje taa kugu taa ti: ‘Omuwa okwa holola kutya otu li mondjila. Tu yeni tu ka lombwele aantu muJerusalem shoka Omuwa Kalunga ketu a ningi.’ ”


text:
Omuwa okwa sikumudha aakwaniilwa yaMedia, oshoka okwa dhiladhila a hanagule po Babilonia. Ota ka polithila ondjahi ye musho omolwehanagulo lyotempeli ye. Oondjayi dhiita otadhi igidha: “Upikeni iikuti yeni, kutheni omahuuyanza!


text:
Yelutheni epandela lyokuponokela omadhingililokuma gaBabilon! Indjipalekeni aatonateli! Langekeni aapekapeki! Tuleni aantu miilangela!” Omuwa ota gwanitha shoka a tile, ote shi ningile Aababilonia.


text:
Oshilongo shoka oshi na omilonga odhindji nomaliko ogendji, ihe ethimbo lyasho lya pu po, nongodhi yasho yomwenyo ya tokoka.


text:
Omuwa Omunankondoawike okwa gana momwenyo gwe kutya ote eta aantu oyendji, ya ponokele Babilonia ya fa oshiluku shoombahu, oyo notaa kugilile kenyanyu lyekandanga.


text:
Okoohapu dhe omeya gomeyalelo taga ndunduma; ote eta iikogo okuza kooha dhevi. Ota shelitha oombadhi miikogo, nota tumu ombepo tayi zi moompungulo dhe.


text:
Omuntu kehe omugoya noke na ontseyo; mboka haa hongo iimenka, oya thethelekwa, oshoka iimenka mbyoka ya hambula, oyiifundja nokayi na omwenyo.


text:
Omuwa ota ti: “Babilonia, ngoye osilwa yandje, omatati gandje miita. Onde ku teyitha po iigwana niilongo,


text:
u kutule aasita niimuna yawo ominino, u ndande aapululi noonani dhawo, u mbandule omalenga naambala.”


text:
Omuwa ota ti: “Otamu ka mona ndje tandi galulile Babilonia naantu yasho uuwinayi mboka ye u ningile Jerusalem.


text:
Babilonia, owa fa ondundu tayi hanagula po uuyuni auhe, ihe ngame, Omuwa, ongame omutondi gwoye. Otandi ke ku kwata, noku ku yelekanitha nevi e tandi ku thigi momutoko.


text:
Mungoye itamu kuthwa we emanya tali longithwa metungo. Oto ka mbugala sigo aluhe. Ongame, Omuwa, nda popi.


text:
“Yelutheni epandela, mu homone! Hikeni enkuma, opo iigwana yi uve ko! Dheulileni iigwana iita yokukondjitha Babilonia! Lombweleni aakwaniilwa yaArarat, Minni naAshkenas, ya homone. Langekeni ondjayi yokuwilika eponokelo. Eteni po uukambe wa fa oshiluku shoombahu.


text:
Dheulileni iigwana iita yokukondjitha Babilonia. Tumeni mu hiye aakwaniilwa yaMedia, aawiliki nomalenga gawo nomatangakwiita giilongo ayihe mbyoka taye yi pangele.


text:
Evi otali kakama notali imanana, oshoka Omuwa ota gwanitha omadhiladhilo ge, a mbugaleke Babilonia, kaamu kale we nando omuntu.


text:
Aakwiita Aababilonia oye etha okukondja, otaa kala momapopilongulu gawo. Oya kanitha omukumo; oya fa aakulukadhi. Omiyelo dhoshilando odha teywa po, nomagumbo ga tomekwa omulilo.


text:
Aatumwa ya tsatsakana otaa matukile komukwaniilwa gwaBabilonia, ye mu lombwele kutya omiyelo dhoshilando odha teywa po koombinga adhihe.


text:
Aatondi oya kwata po onkondo yomulonga noya tomeke omapopilongulu omulilo. Aakwiita Aababilonia oya haluka.


text:
Ohaluka aatondi taye ya hata pevi e taye ya lyatagula ya fa iilya polupale. Ongame, Omuwa Omunankondoawike, Kalunga kaIsrael, nda popi.”


text:
Omukwaniilwa gwaBabilonia okwa keke po Jerusalem e te shi li po. Okwa koona oshilando sha fa ombiga; okwe shi ndhilagula po a fa evukule. Okwa yugu po shoka a hala e te ekelehi iihupe.


text:
Aasioni naa tye: “Babilonia nashi geelwe molwiikolokosha she yi tu ningile.” Aajerusalem naa tye: “Babilonia nashi geelwe molwashoka she tu hepeke.”


text:
Omuwa okwa lombwele Aajerusalem ta ti: “Otandi ke mu popila moontamanana dheni e tandi ka galulila aatondi yeni shoka ye mu ningile. Otandi ka pwinika oonza dhomeya gaBabilonia, omilonga dhasho otadhi ka kukuta.


text:
Oshilongo shoka otashi ka ninga ondumba yomakulukuma, moka tamu kala iithitukuti. Otashi ka ninga ehaluthitho; kamu na omuntu ta ka kala mo, noshaa ngoka te shi mono, ota ka haluka.


text:
Aafukedhi ano? Otandi ke ya hangela oshituthi e tandi ya kolitha ya nyanyukwe. Otaa ka kotha e taa kothelele.


text:
Otandi ke ya fala koshidhipagelo, ya ka kutulwe ominino ya fa oonzigona, iikombo noonzi. Ongame, Omuwa, nda popi.”


text:
Omuwa ota popi Babilon ta ti: “Oshilando shoka sha li hashi tangwa kuuyuni, otashi kwatwa po! Babilon otashi ningi emoniko lyehalutho momeho giigwana.


text:
Iilando otayi ningi ontale, ombuga ya kalanda yaa na omeya. Kaku na we aantu taa kala mo nenge taa pitile mo.


text:
Otandi ka pangula Bel muBabilonia noku mu ethitha iinima e yi yugu po; iigwana itayi ke mu longela we. “Omadhingililokuma gaBabilon oga kumuka po.


text:
Inamu tyololoka nenge mu tile molwomitoto ndhoka tamu kundana. Omumvo kehe omutoto ogwi ili tagu taandelithwa — omitoto dhiikolokosha moshilongo, aakwaniilwa sho taa kondjithathana.


text:
Onkee ano tandi ti, ethimbo otali ya, uuna tandi ka geela iimenka yaBabilonia. Oshilongo ashihe otashi ka sithwa ohoni, naantu yasho ayehe otaa ka dhipagwa.


text:
Shaa shoka kombanda yevi nomegulu otashi ka ligola, uuna Babilonia tashi hanagulwa po kaantu mboka taa ziilile kuumbangalantu.


text:
Babilonia osha dhipagitha aantu akuhe muuyuni. Ngashingeyi Babilonia otashi teka po, oshoka osha dhipagitha Aaisraeli oyendji. Ongame, Omuwa, nda popi.”


text:
Omuwa ota lombwele aantu ye muBabilonia ta ti: “Omwa hunuka meso! Indeni! Inamu dhikala! Nando omu li kokule negumbo, dhimbulukwii ndje, Omuwa gweni, ne mu tedhe Jerusalem.


text:
Otamu ti: ‘Otwa sithwa ohoni notwa gugwa; otu uvite twaa na omwago, oshoka aakwiilongo oya kwata po omahala omayapuki motempeli.’


text:
Onkee ano tandi ti, ethimbo otali ya, uuna tandi ka geela iimenka yaBabilon, noomwahe otadhi ka tongagana noshilongo ashihe.


text:
Babilon nando oshi vule okulonda kegulu e tashi itungile ko epopilongulu, otandi ka tuma ko aantu ye shi hanagule po. Ongame, Omuwa, nda popi.”


text:
Otandi hanagula po Babilon, otandi shi mweneke thiluthilu. Omatangakwiita otage shi ulumine ga fa omakuthikuthi taga pupu, notage shi nukile noshihomo sheigidho.


text:
Oye ya okuhanagula po Babilon; aakwiita yasho otaa kwatwa po, nomatati gawo taga teywa po. Ongame Kalunga tandi geele uuwinayi, notandi ningi Babilon, ngaashi shi ilongele.


text:
Aaleli yasho otandi ya kolitha — aanongo, aawiliki naakwiita. Otaa ka kotha e taa kothelele. Ngame, omukwaniilwa, nde shi popi, ongame Omuwa Omunankondoawike.


text:
Omadhingililokuma gaBabilon oshinankondo otaga ka kumunwa po, nomiyelo dhasho dhoondungululu tadhi ka fikwa po. Iigwana otayi ivulitha miilonga yaa na omupondo; oonkambadhala dhayo otadhi yi momulilo. Ongame, Omuwa, Omunankondoawike, nda popi.”


text:
Seraia yaNerija, omutekulu gwaMakseja, okwa li elenga lyomekolo lyomukwaniilwa Sedekia. Momumvo omutine Sedekia sho a li omukwaniilwa gwaJuda, Seraia okwa yi kuBabilonia pamwe naye, nonde mu pe omakumagidho gamwe.


text:
Onda lombwele Seraia nda ti: “Nge wa thiki kuBabilon, dhimbulukwa okuleshela aantu mokule ashihe nde shi nyola.


text:
Galikana ihe u tye: ‘Omuwa, owa ti, oto yono po ehala ndika, opo mulyo mwaa kale nando oshishitwa, omuntu nenge oshinamwenyo, notali ningi ombuga sigo aluhe.’


text:
Seraia, nge wa hulitha okuleshela aantu embo ndika, li mangela kemanya e to li umbile momulonga Eufrat


text:
e to ti: ‘Babilonia osho tashi ka ningwa ngeyi — otashi ka kopita noitashi anduka ko we, omolwehanagulo ndyoka Omuwa te li shi undulile.’ ” Oohapu dhaJeremia odha hulile mpaka ihe.


text:
Sedekia okwa li e na omimvo omilongo mbali nagumwe, sho a ningi omukwaniilwa gwaJuda, nokwa lele muJerusalem omimvo omulongo nagumwe. Yina oHamutal yaJeremia gwokuLibna.


text:
Shika osha geyitha Omuwa noonkondo, sigo a kandula ko Aajerusalem nAajuda koshipala she. Sedekia sho a tsu ondumbo nomukwaniilwa gwaBabilonia Nebukadnezzar,


text:
Nebukadnezzar okwe ya nomatangakwiita ge agehe e ta ponokele Jerusalem mesiku etimulongo lyomwedhi omutimulongo gwomumvo omutimugoyi gwepangelo lyaSedekia. Oya yungu ontanda yawo pondje yoshilando e taa tungu omituni dhekondekela.


text:
Mesiku etimugoyi lyomwedhi omutine gwomumvo tuu ngoka ondjala yekomba sho ya li ya geya, naantu kaa na sho taa li,


text:
Sedekia okwa falwa a yi komukwaniilwa Nebukadnezzar, ngoka a li muRibla moshikandjo shaHamat, naamoka Nebukadnezzar okwe mu pangula.


text:
Opo ihe okwa tsipulitha mo omeho gaSedekia e te mu tula momalyenge nokwe mu fala kuBabilon. Sedekia okwa kala mondjedhililo muBabilon sigo okeso lye.


text:
Nena Nebusaradan okwa fala kuBabilonia aantu mboka ya thigalele moshilongo, oshihupe shomangomba naamboka yi igandjele kAababilonia.


text:
Aababilonia oya tatula po oongudhi dhiikushu nuutemba mboka wa li motempeli, osho wo ondama yoshikushu, e taa fala iikushu ayihe kuBabilon.


text:
Oya fala ko wo iihupulo, iikangwa yokuyuka omutoko gwokoshiyambelo, iikonde yokutetitha uulapi woolamba, iiyaha yokukutha ombinzi moontselelandjambo, iitsininitho niikwaniipangitho yiikushu ayihe ya li hayi longithwa motempeli melongelokalunga.


text:
Oya fala shaa shoka sha ningwa moshingoli nenge moshisiliveli, iiyaha iishona, iikangwa yomakala ga hanya, iiyaha yokukala ombinzi yoontselelandjambo, iikwatelwa yomutoko, iihukikwanyeka, iiyaha yiitsinino nuuyo wokutilila oondjambo dhomaviinu.


text:
Iinima yoshikushu yotempeli mbyoka Salomo a li e yi hambulitha — oongudhi mbali, uutemba, ondama noongombe omulongo nambali ndhoka ondama ya li ya tentekwa kudho — oya li iidhigu okuvihwa.


text:
Oongudhi mbali odha li dha faathana: Shaa ndjoka oya li yi na omuthika gwoondya omulongo nahetatu nolumbumbu lwoondya omulongo nambali. Odha li dhi na omitutu noombati dhi thike pomutamo gweke. Kombanda yongudhi kehe okwa li oshipaka shoshikushu shoondya ntano momuthika. Molumbumbu lwoshipaka kehe omwa li uulenga woshikushu wa tatakanithwa. Muulenga mbuka omwa li oondunga dhoshikushu dhomuti omugranati.


text:
Metatakanitho kehe omwa li oondunga dhomugranati ethele, mwaandhoka omilongo omugoyi nahamano dha monika okuza pevi.


text:
Nebusaradan, ondjayi yiita, okwa kwata po omuyambimukuluntu Seraia, omuyambi omutiyali Sefania naayambi aalangeli yatatu yoposheelo shotempeli.


text:
Moshilando okwa kutha mo omumbala ngoka a li omutaleli gwetangakwiita, aagandjimayele yaheyali yomukwaniilwa mboka ya kalele natango moshilando, amushanga gwondjayi yiita, ngoka a li ha kutu aakwiita, naanamadhina yalwe omilongo hamano.


text:
shoka shi li moshikandjo shaHamat. Oko nkoka omukwaniilwa e ya dhengitha e te ya dhipagitha. Osho ngaaka Aajuda ya falwa muupika kokule nevi lyawo.


text:
Ndika olyo ehokololo lyaantu mboka Nebukadnezzar e ya kwata po e te ya fala muupongekwa: Momumvo gwe omutiheyali muukwaniilwa okwa fala ko aantu 3 023;


text:
nomomumvo gwe omutimilongombali nomutitatu aantu 745 ya kwatwa mo kuNebusaradan. Ayehe kumwe aantu 4 600 oya falwa.


text:
Evilmerodak okwe mu ningi nawa e te mu yele nesimano e vule aakwaniilwa aakwawo a li nayo muupika muBabilonia.


text:
Oshilando shoka sha li shu udha aantu, osha si uuwike ngiini! Shoka sha li oshinankondo mokati kiigwana, osha ningi sha fa omuselekadhi. Shoka sha li omunyekadhi mokati kiilongo, osha ningi omupika gwowala.


text:
Ota lili omahodhi omapyu uusiku auhe, omahodhi otaga pononoka koompanda dhe. Kaku na nando ogumwe gwomaaholike ye a hupu ko te mu talaleke. Ookuume ke ayehe oye mu kotokele noya ningi aatondi ye.


text:
Juda okwa falwa muupongekwa, oku li muupika nomoluhepo. Oku li mokati kiigwana, ye ita mono evululuko. Aatidhagani ye oye mu kondeke, okwa thitikininwa pokakololo.


text:
Omapola gu uka kuSion, otaga lili oosa; kaku na we ngoka te ya kiituthi ye. Omiyelo dhoshilando odha teywa po, naayambi otaa tsu omazima. Aakadhona ye oya yemata; Sion mwene okwa lulilwa.


text:
Aathiminiki ye oya sindana, aatondi ye otaa nyanyukwa. Omuwa mwene okwe mu sitha oluhodhi omolwomayono ge ogendjigendji. Uunona we owa kwatwa po komutondi nowa falwa muupongekwa.


text:
Esimano lyomukadhona Sion olye mu thigi po. Aawiliki ye oya fa oomenye dhaa na omaunapelo. Muunkundi wawo oya nduungile komeho gaakwatipo yawo.


text:
Momasiku guukweyi muupongekwa Jerusalem ota dhimbulukwa uuyamba we auhe wonale, uuna aantu ye ya gwile komeho gaatondi, nokakwa li ngoka e ya e mu kwathe. Aathiminiki ye oye mu tongolola yo taa yolo okutekapo kwe.


text:
Jerusalem okwa yono nokuyonenena, okwi inyateke nayilela. Ayehe mboka ya li haye mu simaneke, otaye mu dhini ngashingeyi; oya mono eshunduko lye. Jerusalem ota hekumuna a pungulula oshipala she.


text:
Onyata ye oya kakatela koohulukweya dhe. Ina yaguma nando ehulilo lya fa ndika. Okutekapo kwe okwa li okukumithi; ke na ngoka te mu talaleke. “Omuwa, tala efupipiko lyandje; aatondi yandje otaa imbi ekandanga.”


text:
Omuthininiki okwa ganeke iikaha ye, a kwate po omaliko ge agehe. Okwa mono aapagani taa hiti motempeli ye, aantu mboka wi indike okuya megongalo lyoye.


text:
Aantu ayehe otaa keme, sho taa kongo oshikwiila. Eliko lyawo lyondilo otaye li tula miilya, opo ya kwatele mo omwenyo. “Shi tala, Omuwa, u shi ndhindhilike, nkene tandi dhinwa.”


text:
Kamu uvite ondjaalela, amuhe mboka tamu pitilile po? Lengalengeni mu tale: oku na tuu uuwehame u thike puuwehame wandje, mboka Omuwa a dhenge ndje nawo mesiku lyehwamo lyondjahi ye?


text:
Okwa tumu omulilo gwa koloka muule nogwe ya momasipa gandje. Okwa lukile omwigo kohi yoompadhi dhandje nokwa kulukithile ndje mo. Okwa mbugalekitha ndje nokwa alukitha ndje omasiku agehe.


text:
Oshikaha she osha kutile ndje ondjoko yomayono gandje. Okwe yi tsike kothingo yandje nokwa pegeyitha oonkondo dhandje. Omuwa okwa tula ndje miikaha yaatondi yandje, nonda nyengwa okwiipopila.


text:
Omuwa okwe ekelehi aakwiita yandje ayehe oofule. Okwa hiyile ndje aakwiita, opo ya hanagule po aagundjuka yandje. Metemba lye lyokukolela, Omuwa okwa lyatele mo omukadhona Juda.


text:
Omolwashoka tandi lili; omeho gandje otaga pononoka omahodhi. Ngoka ta vulu okutalaleka ndje, oku li kokule. Aamwandje oya halakanithwa po, oshoka omutondi a lundalala.


text:
Sion ota yelutha omaako ge: kaku na ngoka te mu hekeleke. Omuwa okwa tukulukithile Jakob aatondi koombinga adhihe. Oya tala Jerusalem onyata ayike.


text:
Omuwa ota pongolola nawa, oshoka onda pingathana neutho lye. Pulakeneni, ne iigwana ayihe, ne mu mone uuwehame wandje. Aakadhona yandje naamati yandje oya falwa muupongekwa.


text:
Onda kugile ookuume kandje ekwatho, ihe oye etha ndje. Aayambi naawiliki yandje oya sile moshilando kondjala, sho ya li taa kongo okulya, ya kwatele mo omwenyo.


text:
Omuwa, tala, uuwehame wandje uunene ngiini! Omandjandja gandje otaga nyulukuta kuugelele. Omutima gwandje otagu pilukile meni lyandje. Akutukutu ko! Nda ningi omutangalali — pondje egongamwele olya yugu ndje aanona, ndele nomeni omu na elega.


text:
Pulakeneni omakemo gandje. Kaku na ngoka ta hekeleke ndje. Aatondi yandje ayehe oyu uvu omupya gwandje; otaa ligolele shoka wa ningi. Thikitha esiku we li ya hunganekele, opo ya fe ndje.


text:
Ya pangulila uukolokoshi wawo; ya ninga ngaashi wa ningile ndje molwoondjo dhandje. Omakemo gandje ogendji, nomutima gwandje otagu alukwa.


text:
Akwetse! Omuwa mondjahi ye okwa tula omukadhona Sion momilema. Okwe ekelehi esimano lyaIsrael lyomegulu, e li umbile pevi. Ina dhimbulukwa we oshilyatelelo shokoompadhi dhe mesiku lyondjahi ye.


text:
Omuwa okwa hanagula po omagumbo gaJakob pwaa na ohenda. Mondjahi ye okwa nyanyagula omapopilongulu gaJuda, okwe ga kumunine pevi. Okwa sitha oshilongo naawiliki yasho ohoni.


text:
Omuupyundjahi we, a teyagula oonkondo dhaIsrael. Okwa tindi okukwatha pokuhomona kwomutondi nokwa hwameke muJakob omulilo tagu lungunike ayihe yopopepi.


text:
Okwa lukile uutati we ongomutondi, a yelutha olulyo lwe i ilongekidha. Ngaashi omutondi, okwa hanagula po ashihe sho opala momeho; momatsali gomukadhona Sion, a poolele mo ondjahi ye ya fa omulilo.


text:
Omuwa okwa fa omutondi; okwa hanagula po Israel. Okwa kombo po oombala dhe adhihe; a silukitha omapopilongulu ge. Okwi indjipalitha oluhodhi nelilagano lyomukadhona


text:
Okwa hwagununa po enkolo lye a fa ta yonagula po oshikunino; a halakanitha po ehala lye lyoshigongi. Omuwa okwe ekelehi edhimbulukwo lyiituthi nOmasabati muSion. Muupyundjahi we okwi inaga omukwaniilwa nomuyambi.


text:
Omuwa okwe ekelehi oshiyambelo she e ta thigi po otempeli ye. Omakuma guuwa we e ga gandja kaatondi. Oya kugu onkugo motempeli yOmuwa ya fa yomesiku lyoshituthi.


text:
Omuwa okwa li a tokola a kumune po omadhingililokuma gaSion; okwa tama oshiyelekithongodhi ye ina yelutha we oshikaha she, sigo a hanagula po ayihe thilu. Omapopilongulu nomadhingililokuma ogo ongotele pevi nokuyemata.


text:
Iiyelo yaJerusalem oya ningine mevi, okwa teyagula po iiyedhilitho yayo. Omukwaniilwa naanamadhina yasho oye li muupongekwa. Ompango ihayi longwa we, naahunganeki ihaa mono we omamoniko taga zi kOmuwa.


text:
Aawiliki yomukadhona Sion, oya mbwata mevi ya tya thilu. Oyi igunda ontsi momitse dhawo yo ya zala omahahi. Aafuko Aajerusalem, omitse dhawo odha nyongama.


text:
Omeho gandje oga dhimeya kokulila, omandjandja gandje otaga nyulukuta, ehuli lyandje olya hililwa pevi, oshoka oshigwana shandje osha gonwa, aanona nuuhanona otau gundile momapandaanda goshilando.


text:
Otaa pula ooyina taa ti: “Oshithima oshi li peni?” Otaa galangata ya fa oomwahe momapandaanda goshilando e taa fudha mo oomwenyo dhawo ye li komagundji gooyina.


text:
Omukadhona Jerusalem, nandi ku hokololele shike, nandi ku yeleke nashike? Olye ngoka ndi mu tule pungoye, e ku hekeleke, omukadhona Sion? Omupya gwoye omunene ngefuta, olye ta vulu oku ku aludha?


text:
Omamoniko gaahunganeki yoye oga li giilombo gaa na omwago; inaa yanuna nando uulunde woye, oga ningi ondjambi yokupongekwa kwoye. Oye ku lombwele omahunganeko giifundja nogomapukitho.


text:
Aapitipo ayehe otaye ku hakelele omake. Otaa hiki omwiilwa taa pukapukile omukadhona Jerusalem komitse e taa ti: “Oshilando osho tuu shoka kwa tiwa osheopalo lyo lyene nenyanyu lyuuyuni auhe?”


text:
Aatondi yoye ayehe otaye ku nyonkele. Otaa hiki omwiilwa yo tayi ikokota komayego. Otaa ti: “Twe mu dhilagula po. Ndika olyo esiku twa kala twa tegelela. Ngashingeyi otwa thiki mulyo, twe li mono.”


text:
Omuwa a tsakanitha shoka a popile, okwa gwanitha oohapu dhe dha popilwe momasiku gonale. Okwa hanagula pwaa na ohenda, a pe omutondi gwoye ompito yoku ku nyonkela nokuholola oonkondo dhe.


text:
Omukadhona Sion, kuga muule, kugila Omuwa. Omahodhi goye naga pononoke omutenya nuusiku ga fa efundja. Ino ipa nando evululuko, ino thithikila omeho goye.


text:
Yambuka po, lilagana uusiku auhe nokomutakushi. Omwenyo gwoye gu tilahi ongomeya koshipala shOmuwa. Yeluthila omaako goye kuye omolwoomwenyo dhaamwoye, mboka taa sile pookolonela dhomapandaanda kondjala.


text:
Omuwa, tala u shi dhiladhile: Olye we mu ningile ngeyi? Omolwashike aakiintu taa li po uuhanona wawo, oomputu ye dhi yamutha, ye dhi ukata? Omolwashike omuyambi nomuhunganeki taa dhipagelwa motempeli yOmuwa?


text:
Aanona naakuluntu, oya kangawala pevi momapandaanda. Aafuko yandje naamati, oya gwila po ya sa kegongamwele. Owe ya dhipaga mesiku lyondjahi yoye, owe ya tsele waa na ohenda.


text:
Owa hiya aahaluthi yandje koombinga adhihe, ye ye koshituthi shomatilitho. Mesiku lyondjahi yoye kakwa li ngoka a fadhuka po. Ayehe mboka nda tekula nonde ya palutha, omutondi a tula kothingo.


text:
Akwetse, oshingoli osha ninga iikogo, oshingoli oshiyelele osha dhimeya. Omamanya omayapuki oga halakanithwa ga napakana momapandaanda.


text:
Aana yaSion, mboka ya li ye na ondilo ya fa yoshingoli sha hogololwa, oya talwa ngashingeyi ya fa iiyuma yeloya, oshilonga shomuhongi gwiiyuma.


text:
Nuululunga wo hau gandja omagundji nohau yamutha uunimona wawo, ihe aakiintu yoshigwana shandje oye na olungwenye ya fa oompo dhomombuga.


text:
Elaka lyokahanona otali kakatele kondaathelo omolwenota. Uunona tau indile oshikwiila, ihe kaku na ngoka te shi u pambulile.


text:
Mboka ya li haa li nawa, ngashingeyi oya kangawala momapandaanda; mboka ya li haa ithele moonguwo oombwilili, ngashingeyi otaa lala pelunda lyomutoko.


text:
Uukolokoshi woshigwana shandje owa lundu pombanda u vule uulunde waSodom, shoka sha hanagulwa po mepathimo, pwaa na omuntu e shi gumithe iikaha ye.


text:
Nale aawagona yaSion oya li taa tayima ya fa oompawe, aatotototo ye vule omahini. Omalutu gawo oga li ge vule oonyoka dha kwehulwa, neopalo lyawo olya li li vule eadhimo lyosafire.


text:
Ngashingeyi oye na iipala ya fa ombiga yomudhilo, itaa dhimbululwa we momapandaanda. Oshipa shawo osha kakatela komasipa, oya kukuta ya fa oshikuni.


text:
Aanelago oyo mboka ya si kegongamwele, oyo aahwepo ye vule mboka ya si kondjala, oomboka ya gunda taa thithonoka kompumbwe yiilya yomomapya.


text:
Niikaha yawo yene, aakiintu aanahenda oya paka po oyana, mboka ya ningi iikulya yawo momupya ngoka gwa adha oshigwana shandje.


text:
Omuwa okwe etha uupyundjahi we u hwame; okwa tilehi mo ongeyo ye. Okwa hwameke eziko lyomulilo muSion, ndyoka lya lungunike po omakankameno ge.


text:
Aakwaniilwa yokombanda yevi inaye shi itaala nenge wo aakali ayehe muuyuni kutya omuthininiki omutondi ona ka vula a hite miiyelo yaJerusalem.


text:
Oshe ya adha moluulunde waahunganeki nomoluumbudhi waayambi, mboka ya tilehi ombinzi yaayuuki mokatilela koshilando.


text:
Otaa pwampwauka momapandaanda ya fa aaposi. Oya hipa ombinzi nokaku na ngoka e na omukumo okuguma oonguwo dhawo.


text:
Aantu oyi igidha ya ti: “Kandukii po, hedhii ko, inamu tu guma!” Sho ya tauka mo ya yi kiigwana yilwe, inaa ziminwa nando, ya kale mokati kayo.


text:
Omuwa oye mwene e ya halakanitha, ite ya tonatele we nohokwe. Aantu itaa simaneke we aayambi noitaa pulakene aawiliki.


text:
Otwa lolodha owala omeho getu tatu tegelele ekwatho — osima yowala! Kooshungo dhetu otwa pekapeka twa tegelela oshigwana shoka inaashi vula oku tu hupitha.


text:
Aatondi yetu oya tala oonkatu dhetu noye edhile omagumbo getu. Ehulilo lyetu olya thikana, omasiku getu oga hulu.


text:
Aatidhagani yetu oya li oontondoki, oye vule omakodhi mewangandjo. Oya landula oshinkoti shetu moondundu, oye tu langele mombuga.


text:
Omukwaniilwa gwetu, omugwayekwa gwOmuwa, okwa gwile momakelo gawo. Okwa li omufudho gwomomayulu getu, ngoka twa popile tatu ti: “Meni lyomuzile gwe otatu ka kala mokati kiigwana.”


text:
Nyanyukwa nokuligola, ngoye oshigwana shaEdom, ngoka wa kala moshilongo Uz! Molufo lwoye oshitenga otashi ke ku adha: Otashi ke ku kolitha, e to mbugalekwa.


text:
Omukadhona Sion, ongunga yuulunde woye ya futwa; Omuwa ite ke ku konda mo we. Omukadhona Edom, uulunde woye otau ka geelwa; Omuwa ota ka holola oondjo dhoye puuyelele.


text:
Ihe Omuwa, ongoye to kala po sigo aluhe, oshipangelapundi shoye otashi kala okuza komapipi nomapipi.


text:
Mesiku etitano lyomwedhi omutine gwomumvo omutimulongo nomutitatu, ngame, omuyambi Hesekiel yaBusi, sho nda kala pamwe naapongekwa Aajuda pomulonga Kebar muBabilon, egulu olye eguluka nonda mono emoniko lyaKalunga.


text:
Onda ligamene nonda mono okambiya taka zi kuumbangalantu, ka fa oshikogo oshinene sha geta omulilo, newangandjo lye shi kunduka olya li lya hanya. Mokati kasho omwa li eadhimo tali tayima, lya fa oshikushu sha hanya.


text:
Omagulu gayo oga li gu ukilila, noya li yi na omakondo ga fa gongombe. Taga adhima ga fa oshikushu sha kwehulwa.


text:
Omawawa gaali goshinamwenyo kehe oga li ga yalalekwa taga gumathana nogoshikwawo. Mokweenda oyu ukilila owala, inayi punguluka.


text:
Oshinamwenyo kehe osha li shi na iipala ine: komeho oshipala shomuntu, kolulyo oshipala shonime, kolumoho oshipala shongombe nokonima oshipala shekodhi.


text:
Omawawa gaali goshinamwenyo kehe oga li ga yeluka ga gumathana noondungu dhomawawa goshinamwenyo kehe she shi egama, nomawawa gaali oga li ga lambalala olutu lwasho.


text:
Oshinamwenyo kehe osha li sha tala koombinga adhihe ne, onkee ongundu ya vulu okuya shaa hoka ya hala, pwaa na epunguluko lyasha.


text:
Mokati kiinamwenyo omwa li sha sha geta sha fa onyeka, tashi inyenganyenga aluhe. Omulilo ogwa li gwa yaka gu na omalaka taga igandjana.


text:
Sho nda tongolola iinamwenyo, onda mono omagulutemba gane ga guma pevi; okugulu kumwe okwa li kombinga yoshinamwenyo kehe.


text:
Omagulutemba agehe gane oga li ga faathana, shaa nkoka otaku adhima kwa fa emanya li na ondilo, noshaa hoka okwa li ku na okugulutemba okukwawo kwe ku shigakana mokati,


text:
Shaa hoka iinamwenyo tayi uka, nomagulutemba oko taga uka pamwe nayo; niinamwenyo nge tayi yeluka po pevi, nomagulutemba osho taga ningi wo.


text:
Iinamwenyo otayi yi shaa nkoka ya hala, nomagulutemba otaga ningi naanaa, ngaashi iinamwenyo tayi ningi, oshoka iinamwenyo otayi ga utha.


text:
Onkee shaa tuu iinamwenyo tayi yi nenge tayi thikama nenge tayi uka mombanda, nomagulutemba osho naanaa taga ningi wo.


text:
Iinamwenyo oya li meni lyondunda, shaa shoka sha yalaleka omawawa gaali gu uka pushoka shi li pusho, noshi isiikile nomawawa gaali.


text:
Ondu uvu oshihomo shomawawa gayo, sho tayi papama mokutuka. Oshihomo shoka osha fa shefuta, sha fa oshihomo shetangakwiita enene, sha fa oshihomo shaKalunga Omunankondoawike. Nge ya lambele, otayi gonyo omawawa gayo,


text:
Kombanda yondunda yayo okwa li sha sha fa oshipangelapundi sha ningwa mosafire, nokoshipangelapundi kwa kuutumba nakukala a fa omuntu.


text:
Olupe lwe olwa fa eadhimo lyoshikushu shi li meziko lya hanya. Koombinga adhihe ota tayima uuyelele wo wene.


text:
Sho nde shi mono, onda tsu oshipala mevi. Ongame nondu uvu ewi tali ti: “Muna gwomuntu, thikama. Onda hala ndi popye nangoye.”


text:
Ewi manga tali popi, yo ombepo yaKalunga oye ya mungame e tayi yambula ndje po, nonatango ondu uvu ewi tali ti:


text:
“Muna gwomuntu, otandi ku tumu kAaisraeli. Oya tsa ondumbo notaa kondjitha ndje sigo onena ndjika, naanaa ngaashi oohekulu ye shi ningi.


text:
Oyo aatangalali noihaa simaneke ndje nando, onkee tandi ku tumu kuyo, u ya tseyithile shoka ngame, Omuwa Omupangeliawike, tandi ya lombwele.


text:
Kashi na nee mbudhi, aatangalali mboka ngele otaye ku pulakene nenge itaye ku pulakene, otaa ka tseya kutya omuhunganeki okwa kala mokati kawo.


text:
“Ihe ngoye, muna gwomuntu, ino ya tila nenge u tile oohapu dhawo. Otaye ke ku nyema noku ku dhina. Oto ka kala wa fa u li mokati koondje. Ihe nando ongeyi, ino tila aanandumbo mboka nenge shaa shoka taa popi.


text:
Ya lombwela oohapu dhandje, ngele otaa pulakene nenge itaa pulakene. Dhimbulukwa kutya oyo aatangalali.


text:
“Muna gwomuntu, pulakena shoka tandi ku lombwele. Ino tsa ondumbo u ya fe. Makula okana koye u lye shoka tandi ke ku pa.”


text:
Oshikaha osha dhingulula ondhinga yembo, nonda dhimbulula kutya oya li ya nyolwa meni nokombanda. Omwa li mwa nyolelwa oontakumandjimbo, omahekumuno nomayemato. Kalunga okwa ti:


text:
Okwa ti: “Muna gwomuntu, lya po ondhinga yembo ndjika tandi yi ku pe, kutitha nayo ela lyoye.” Onde yi li po, noya li yi na omulyo gwa fa omagadhi goonyushi.


text:
Ihe kape na nando ogumwe gwomAaisraeli ta ka hala a pulakene; nokuli itaa ka pulakena ndje nando. Ayehe oyo aatangalali ye na omanganga.


text:
Kalunga okwa tsikile a ti: “Muna gwomuntu, taamba oohapu dhandje adhihe tandi dhi ku lombwele. Dhi dhimbulukwa nawa.


text:
Inda ihe kaapongekwa aakweni, u ya lombwele shoka ngame, Omuwa Omupangeliawike, tandi ya lombwele, ngele otaye ku pulakene nenge aawe.”


text:
Ombepo yaKalunga oya yambula ndje po, nondu uvu konima yandje ewi enene tali ndunduma tali ti: “Hambeleleni esimano lyOmuwa megulu pombanda!”


text:
Ondu uvu oshihomo shomawawa giinamwenyo, sho tagi idhenge kumwe mewangandjo, nekolokoto lyomagulu lya fa epupo lyekakamo lyevi.


text:
Onde ya kuTel Abib pomulonga Kebar, nkoka kwa kala aapongekwa, nonda kala ko omasiku gaheyali nda kwatwa kushoka nda monene nonde shi uvile.


text:
“Muna gwomuntu, otandi ku ningi omulangeli gwoshigwana Israel. Ou na oku ya londodha nomalondodho tandi ge ku lombwele.


text:
Ngele otandi tomona kutya omulunde ota ka sa, ihe ngoye ito mu londodha, i itedhulule nokweetha oondjila dhe oombwinayi, ota ka sila muulunde we, ihe ombinzi ye otandi yi ku pula.


text:
Ngele oto londodha omulunde, a ethe uulunde we, ihe ye ite shi ningi, nena ota ka sila muulunde we, ihe ngoye owa hupitha omwenyo gwoye.


text:
“Omuyuuki ngele ote etha uuyuuki we nokuyona, notandi mu tula moshiponga, ota ka sa, ngele ino mu londodha. Ota sile muulunde we, nuuyuuki we itau dhimbulukiwa we, ihe ombinzi ye otandi yi ku pula.


text:
Ngele oto londodha omuyuuki, opo kaa yone, oye note ku pulakene noita yono, ota kala e na omwenyo, nangoye wa hupitha omwenyo gwoye.”


text:
Oshikaha shOmuwa osha li kombanda yandje, oye nokwa lombwele ndje a ti: “Thikama, u ye molusilu. Omo tandi ka popya nangoye.”


text:
Onda yi ihe molusilu, nonda mono eadhimo lyaKalunga, naanaa ngaashi nde li mwene pomulonga Kebar. Onda tsu oshipala shandje mevi,


text:
ihe Ombepo yaKalunga oya lambele ndje e tayi thikameke ndje. Omuwa okwa lombwele ndje a ti: “Inda megumbo, u ki iyedhilile mo.


text:
Ngele tandi ke ku popitha ishewe notandi ka makula okana koye, nena oto ke ya lombwela shoka ngame, Omuwa Omupangeliawike, tandi ti. Yamwe yomuyo otaa ka pulakena, ihe yamwe itaye ke ku pulakena, oshoka oyo aantu ye na iityani.”


text:
Kalunga okwa popi a ti: “Muna gwomuntu, kutha ondhopi, yi tula komeho goye, e to thaneke kombanda yayo oshilando Jerusalem.


text:
Shi tula ekondeka: shi fulila omukanka, shi ndumbilila omutuni, shi yungila oontanda noku shi kundukidha niikumunithi yekuma.


text:
Kutha oshikangwa shosheela e to shi dhike sha fa ekuma pokati keni noshilando. Taalela koshilando. Oshi li mekondeka lyoye. Shika otashi ningi endhindhiliko koshigwana Israel.


text:
“Langela kolumoho lwoye, ngame notandi ke ku tsika oondjo dhoshigwana Israel. Oto ka kala omasiku 390 to hepekwa omolwoondjo dhawo. Onde ku geelele esiku limwe omolwomumvo gumwe gwepangulo lyaIsrael.


text:
Ngele wa vulilwa ko, galukila kolulyo lwoye, u hepekelwe oondjo dhaJuda omasiku omilongo ne — esiku limwe omolwomumvo gumwe gwepangulo lyawo.


text:
“Kutha osiima, iishokelya, omakunde, oofukwa, omahangu nosiima yoombo ndatu. Yi ninga oshikwiila shohwangalahwahwa. Shika osho to ka lya omasiku 390, sho wa langela kolumoho.


text:
Oto ka pitikilwa uusila wekopi limwe mesiku, u ninge oshikwiila, notashi kala sigo esiku lya landula ko.


text:
Ou na okutema omulilo gwomapumba gaantu omakukutu, e to yothele ko oshikwiila montaneho yawo e to shi li po.”


text:
Omuwa okwa popi a ti: “Shika otashi hungunine Aaisraeli kutya oye na okulya iikulya mbyoka yi indikwa kompango, uuna tandi ya halakanithile niilongo yaapagani.”


text:
Onda yamukula nda ti: “Aawe, Omuwa Omupangeliawike! Kandi na okwiinyateka. Okuza kuunona wandje inandi lya onyama yoshinamwenyo shi isila nenge sha lika kiilikama. Inandi lya nando iikulya ya talika ya nyata.”


text:
Kalunga okwa ti: “Onawa nduno, otandi ku pitika u longithe omapumba goongombe, opo u yothele ko oshikwiila shoye.”


text:
Okwa tsikile ko a ti: “Muna gwomuntu, otandi ka hulitha po okugandja oshikwiila muJerusalem. Aantu yamo otaa ka lulilwa nokusa oshimpwiyu, ngele taa hawalekwa iikulya mbyoka taa li nomeya ngoka taa nu.


text:
Otaa ka sa olunagela molwompumbwe yiikulya nomeya; otaa ki ihupula notaa ka thithonoka po omoluulunde wawo.”


text:
Omuwa okwa ti: “Muna gwomuntu, kutha egongamwele lya tsa, u ikulule. Viha omafufu agehe e to ga topola iitopolwa itatu.


text:
Oshititatu shago shi lungunithila moshilando, ekondeka nge lya piti. Kutha ishewe oshititatu, shi tetagula po negongamwele lyoye e to shi halakanithile pondje yoshilando. Oshihupe shi halakanithila mombepo, ongame notandi shi landulitha egongamwele lya pweywa mo.


text:
Kutha ishewe gamwe e to ga umbile meziko, u ga lungunithe po. Okuza kugo omulilo otagu yaka sigo okoshigwana shaIsrael ashihe.”


text:
Omuwa Omupangeliawike ota ti: “Tala kuJerusalem. Onde mu tula pondingandinga yuuyuni, a kundukwa kiilongo.


text:
Ihe Jerusalem okwa tsu ondumbo niipango yandje e ti igalaleke uulunde we e vule iigwana yilwe, e vule okwaavulika kwiilongo ye mu kunduka. Jerusalem okwe ekelehi iipango yandje nokwa tindi okudhiginina omautho gandje.


text:
Jerusalem, pulakena ngashingeyi shoka ngame, Omuwa Omupangeliawike, tandi ti. Omolwashoka inoo vulika koompango dhandje noino dhiginina omautho gandje, owa yono nokuyonenena, u vule iigwana ye ku kunduka. Owa lambalala ontshingo.


text:
Onkee ano ngame, Omuwa Omupangeliawike, tandi ku lombwele kutya ngame omutondi gwoye. Otandi ke ku pangula epangulo montaneho yiigwana.


text:
Molwiinima mbyoka wa ningi handi yi tondo, otandi ka geela Jerusalem egeelo inaandi li mu geela nale noitandi ke shi ninga we.


text:
Molwashika aavali muJerusalem otaa ka lya po oyana, naanona otaa ka lya po aakuluntu yawo. Otandi ke mu geela nokuhalakanithila koombinga adhihe mboka ya hupu ko ye na omwenyo.


text:
“Onkee ano ngame, ngaashi ndi na omwenyo — ndhika oohapu dhOmuwa Omupangeliawike — oshoka owa nyateke otempeli yandje nuulunde owindji niihuna mbyoka wa ningi, otandi ke ku teta po pwaa na ohenda.


text:
Oshititatu shimwe shaantu yoye otashi ka sa po kelega moshilando; oshititatu oshikwawo otashi ka dhipagwa po komagongamwele pondje yoshilando; noshititatu shahugunina otandi ke shi halakanithila mombepo noku ya landula negongamwele.


text:
“Oto ka kala u uvite uupyundjahi wandje wa pupyala, sigo tandi geyuluka. Uuna ayihe mbika tayi ningwa, oto ka hempulula kutya ongame Omuwa nde shi ku lombwela, sho nda geyithwa kuukolokoshi woye.


text:
“Uuna tandi geye muupyundjahi ndi ku pangule, iigwana ayihe ye ku kunduka, otayi ka haluka. Otayi ke ku tala nuunyanyali e tayi ku nyenkele.


text:
Otandi ka hulitha po eloolo lyeni notamu ka sa po kondjala. Otamu ka hepekwa kondjala ya fa iikuti ya upikwa tayi mu hanagula po.


text:
Otandi ka tuma ondjala niilikama yi lye po aana yeni. Otamu ka sa kuuvu nokokutilwahi kwombinzi. Otandi mu undulile iita, yi mu dhipage po. Ongame, Omuwa, nda popi.”


text:
Lombwela oondundu dhaIsrael, dhi pulakene oohapu dhOmuwa — dhi uve shoka ngame, Omuwa Omupangeliawike, tandi shi lombwele oondundu niikulundundu, omakolombongo nomasilu. Otandi ka tuma egongamwele, li hanagule po omahala mpoka aantu haa saagelele iimenka.


text:
Iiyambelo otayi ka kumunwa po, niiyambelo yiitsinino otayi ka teywa po. Aantu ayehe otaa ka dhipagelwa koshipala shiimenka yawo.


text:
Otandi ka halakanitha omidhimba dhAaisraeli; iipongo yawo otandi ke yi halakanithila piiyambelo yawo.


text:
Iilando ayihe yaIsrael otayi ka hanagulwa po, opo iiyambelo yawo ayihe niimenka yawo yi ka nyanyagulwe po; iiyambelo yawo yiitsinino otayi ka teyagulwa po, naayihe mbyoka ya ninga, otayi ka hula po.


text:
moka taa ka kala aapongekwa. Otaa ka dhimbulukwa ndje nokutseya kutya onde ya geele noinandi ya sila ohenda, oshoka oomwenyo dhawo kadhi na uudhiginini, odhi iteka ndje noya hokwa iimenka peha lyandje. Oyo notaa ka mbilingwa kuuwinayi wawo nokiihuna mbyoka ye yi longo.


text:
Omuwa Omupangeliawike ota ti: “Hakela omake goye, tutulitha oompadhi dhoye. Kuga onkugo omolwiihuna ayihe niilonga yuupwidhi ya longwa kuIsrael. Otaa ka sa kiita, kondjala nokelega.


text:
Mboka yokokule otaa kwatwa kuuvu e taa si; mboka yopopepi otaa ka dhipagelwa molugodhi; mboka taa hupu ko, otaa ka sa po kondjala. Otaa ka uva uupyundjahi wandje.


text:
Omidhimba otadhi halakanene mokati kiimenka, dha kunduka iiyambelo, dha halakanena koshikulundundu kehe oshile, koondungu dhoondundu, momuzile gwomuti kehe omutalala nomomwandi kehe omunene — opehala kehe mpoka ya li haa yambele iimenka iitsinino. Nena shaa ngoka ota ka tseya kutya ongame Omuwa.


text:
Eeno, otandi ka tagananeka oshikaha shandje notandi hanagula po oshilongo shawo. Otandi ke shi mbugaleka okuza kombuga yokuumbugantu sigo okoshilando Ribla muumbangalantu. Itandi ka hupitha nando ehala limwe lya kalwa kAaisraeli. Otaa ka tseya kutya ongame Omuwa.”


text:
“Muna gwomuntu, shika osho shoka ngame, Omuwa Omupangeliawike, tandi shi lombwele oshilongo Israel: Ndika olyo ehulilo lyoshilongo ashihe!


text:
“Israel, ehulilo olya hedha ko. Oto ka mona ondjahi yandje, oshoka otandi ke ku pangulila shoka wa longo. Otandi ke ku futila iilonga yiihuna ayihe we yi longo.


text:
Itandi ku hunutha nenge ndi ku sile ohenda. Otandi ke ku geelela iilonga yiihuna we yi longo, opo u ka tseye kutya ongame Omuwa.”


text:
Ehulilo otali adha aantu yoye mboka ya kala moshilongo. Ethimbo olya thikana, uuna itaaku ka kala we iituthi pomahala giinonoma koondundu, evundakano ashike.


text:
“Nziyanziya oto ka uva uupyundjahi wandje. Otandi ke ku pangulila shoka wa longo. Otandi ke ku futila iilonga yiihuna ayihe we yi longo.


text:
Itandi ku katutha nenge ndi ku sile ohenda. Otandi ke ku geelela iilonga yiihuna mbyoka we yi longo, opo u ka tseye kutya ongame Omuwa, nongame tandi ku geele.”


text:
Iikolokosha oya ningi ondhimbo yokudhengitha aakaanakalunga. Muyo itamu ka hupa nando olye, noitaa thigilwa sha shomuuyamba wawo, omutumbo nenge esimano lyawo.


text:
Esiku otali ya. Esiku oli li popepi, uuna okulanda sha nokulanditha po sha itaku ti we sha, oshoka egeelo lyaKalunga otali ka hwamena oshigwana ashihe.


text:
Kape na omuhalithi ta ka kala e na olweedhe, a ka shune kushoka a landitha po nale, oshoka ondjahi yaKalunga otayi ka lambela ayehe. Aakolokoshi itaa ka hupa ko.


text:
Omankuma taga lili, noshaa ngoka oti ilongekidha. Ihe kape na ngoka ta yi kiita, oshoka ondjahi yaKalunga otayi lambele ayehe oshita.


text:
Omalugodhi oge li momapandaanda, uuvu nondjala oyi li momagumbo. Shaa ngoka ta zi moshilando, ota ka sila molugodhi, noshaa ngoka ta kala moshilando, ota ningi omulape gwondjala nuuvu.


text:
Yamwe otaa ka fadhukila koondundu ya fa oonguti dha haluthwa tadhi zi mo mesilu. Ayehe yomuyo otaa ka kemena uulunde wawo.


text:
Otaa ka zala omahahi yo taa kakama kuumbanda. Omitse dhawo otadhi ka kululwa, noyo ayehe otaa ka sithwa ohoni.


text:
Otaa ka ekelahi iingoli yawo niisiliveli momapandaanda ngaashi iinyakwi, oshoka oshingoli noshisiliveli itashi ya hupitha, uuna Omuwa te ya poolele ondjahi ye. Itaye shi longitha ya kutithe oomwenyo dhawo nenge ya udhithe omala gawo. Oshingoli noshisiliveli oshe ya fala muulunde.


text:
Nale oya li yi itangele iipako yawo yoshingoli, oye yi hambula iimenka iinyanyalithi. Omolwashoka Omuwa a etha uuyamba wawo u ya kunkute.


text:
Omuwa ota ti: “Otandi pitika aakwiilongo ye ya yuge, naakolokoshi otaa ka kutha po uuyamba wawo auhe noku u nyateka.


text:
Itandi ka keelela nande otempeli yandje ondjapuki yi shundulwe, uuna aayugi taa gwayele mo noku yi nyateka.


text:
Otandi eta po aantu aadhudhu, notaa lala omagumbo geni. Aalumentu yeni aanankondolela otaa ka kanitha uuntsa wawo, uuna tandi ka etha iigwana yi shundule omahala geni gomalongelokalunga.


text:
Iiponga otayi ya ya hukilathana nomukungu gwoonkundana oombwinayi otagu iyetelele mo. Otamu ka pula aahunganeki, ye mu hololele shoka ya mono shokomeho. Aayambi itaa ka kala ye na sha ye shi longe aantu, naawiliki itaa ka kala ye na omayele gasha ye ga gandje.


text:
Omukwaniilwa ota ka lila, elenga otali kanitha etegameno, noshigwana otashi ka kakama kuumbanda. Otandi ke ku pangulila ayihe mbyoka wa longo, notandi ke ku tokolela, ngaashi wa longele yakweni. Shika otashi ke ku ulukila kutya ongame Omuwa.”


text:
Mesiku etitano lyomwedhi omutihamano gwomumvo omutihamano guupongekwa, aawiliki yaapongekwa Aajuda oya li ya kuutumba megumbo lyandje pamwe nangame. Ohaluka oshikaha shOmuwa Omupangeliawike oshe ya kombanda yandje.


text:
Onda keuka nonda mono emoniko lyolupe lwomuntu ta adhima. Okuza moombwetelo dhe okuuka pohi olutu olwa fa omulilo, okuza moombwetelo okuuka pombanda ota tayima a fa oshikushu sha kwehulwa.


text:
Okwa ganeke sha sha fa oshikaha e ta kwata ndje komafufu. Ombepo yaKalunga oya yambula ndje po noya fala ndje pombanda meyalelo e tayi fala ndje kuJerusalem. Oya fala ndje mosheelo shokuumbangalantu shehale lyaayambi lyomotempeli, moka mwa li oshimenka shokutukula ondjahi yaKalunga.


text:
Kalunga okwa lombwele ndje a ti: “Muna gwomuntu, taalela lwokuumbangalantu.” Onda tala, lwokuumbangalantu wosheelo shoshiyambelo onda mono oshimenka shokutukula ondjahi yaKalunga.


text:
Kalunga okwa lombwele ndje a ti: “Muna gwomuntu, ou wete tuu shoka tashi ningwa? Tala kiilonga yiihuna tayi longwa kAaisraeli mpaka, tayi tidhile ndje kokule nehala lyandje eyapuki. Natango oto ka mona iilonga yiihuna yi vule mbika.”


text:
Onda yi mo nonda tala. Omakuma oga li ga thanekwa omayoka niinamwenyo yoshidhila niimenka ayihe mbyoka hayi longelwa kAaisraeli.


text:
Okwa li aawiliki yaIsrael omilongo heyali, pamwe naJaazania yaShafan. Shaa ngoka okwa li a yelutha oshitsininitho, nolwithi olwa li talu tsinagala talu zi moshitsininitho.


text:
Kalunga okwa pula ndje a ti: “Muna gwomuntu, ou wete tuu shoka aawiliki yAaisraeli taa longo meholamo? Otaa ningi elongelokalunga mongulu yu udha omathano giimenka. Otaa dhiladhila: ‘Omuwa ke tu wete. Omuwa okwa thigi po nale oshilongo shika.’ ”


text:
Okwa fala ndje komweelo gwotempeli gwokuumbangalantu e tu ulukile ndje aakulukadhi taa lili oosa dhoshikalunga Tammuz.


text:
Oye nokwa fala ndje kehale lyaayambi motempeli. Hwiyaka, popepi neelo lyotempeli, pokati koshiyambelo nomukala, opwa li aasamane ye thike ando pomilongo mbali nayatano. Oya li ya pilamena otempeli, ya nyongama ya taalela lwokuuzilo, taa simaneke etango sho tali piti.


text:
Omuwa okwa lombwele ndje a ti: “Muna gwomuntu, ou shi wete tuu? Aajuda mbaka inashi ya gwanena, sho taa longo iihuna mbyoka to mono mpaka notaa taandelitha uukolokoshi noshilongo ashihe. Aawe, otaye ya notaye yi longo motempeli yo yene notaa geyitha ndje unene. Tala, nkene taa hindi pamukalo gu kenyeneka.


text:
Otaa ka uva uupyundjahi wandje. Itandi ke ya hututha nenge ndi ya sile ohenda. Otaa ka galikana ndje nokukuga ngaashi taa vulu, ihe itandi ke ya pulakena.”


text:
Ondu uvu Kalunga ti igidha ta ti: “Ileni huka, one tuu mboka tamu geele oshilando shika. Eteleleni omatati geni.”


text:
Ohaluka aalumentu yahamano oya ziilile pondje kosheelo shotempeli shokuumbangalantu, shaa ngoka oku na uutati. Puyo opwa li omulumentu a zala oonguwo dholiina nepaya li na okakende kohinga. Oye ya e taa thikama poshiyambelo shoshikushu.


text:
Eadhimo lyaKalunga kaIsrael olya yeluka kombanda yaakerubi nolyu uka keelo lyotempeli. Omuwa okwi ithana omulumentu ngoka a zala oonguwo dholiina e ta ti:


text:
“Enda Jerusalem ashihe, u ndhindhilike endhindhiliko moshipala shashaa ngoka ta keme nokwa lulilwa molwiihuna ayihe mbyoka tayi longwa moshilando.”


text:
Ondu uvu sho Kalunga ta lombwele aalumentu yalwe ta ti: “Mu landulileni moshilando, mu ka dhipage. Inamu hunutha nando ogumwe; inamu sila nando ogumwe ohenda.


text:
Dhipageni aasamane, aamati, aafuko, aakulukadhi oonzinzi naanona. Ihe mboka ye na endhindhiliko, inamu ya guma. Tamekeni potempeli yandje.” Osho ngaaka ya tameke paawiliki mboka ya li ya thikama potempeli.


text:
Kalunga okwe ya lombwele a ti: “Nyatekeni otempeli. Omahale gayo gu udhitheni omidhimba. Ka longeni!” Osho ngaaka ya tameke okudhipaga aantu moshilando.


text:
Manga ya li taa dhipaga, ngame onda thigwa po awike. Ondi ihata po nda tsa oshipala shandje mevi nondi igidha nda ti: “Omuwa Omupangeliawike, oto geele Jerusalem e to dhipaga po ayehe muIsrael?”


text:
Kalunga okwa yamukula a ti: “Aaisraeli nAajuda oye na ondjo yuulunde uunene. Oya dhipaga po ayehe moshilongo noyu udhitha Jerusalem uukolokoshi. Otaa ti ngame Omuwa onda thigi po oshilongo shawo nokandi ya wete we.


text:
Omulumentu ngoka a zala oonguwo dholiina, okwa shuna nokwe shi hokololele Omuwa a ti: “Onda gwanitha oohapu dhoye.”


text:
Onda tala kondunda komitse dhiinamwenyo yomawawa nokombanda yayo okwa li sha sha fa oshipangelapundi sha ningwa memanya lyosafire.


text:
Kalunga okwa lombwele omulumentu ngoka a zala oonguwo dholiina a ti: “Inda pokati komagulutemba kohi yiinamwenyo e to udhitha omake goye nomakala ga hanya. Ga halakanithila noshilando.” Onde mu tongolola, sho ta yi.


text:
Iinamwenyo yomawawa oya li ya thikama kuumbugantu wotempeli, sho a yi mo, oshikogo oshu udha ehale lyaayambi.


text:
Eadhimo lyOmuwa olya yeluka kombanda yaakerubi lyu uka kosheelo shotempeli, nomehale omwa li mwa udha uuyelele.


text:
Oshihomo shomawawa gaakerubi osha li shu uvika sigo okehale enene. Osha li tashi pupu sha fa ewi lyaKalunga Omunankondoawike.


text:
Omuwa sho a lombwele omulumentu ngoka a zala oonguwo dholiina, a kuthe omakala gamwe mokati komagulutemba ngoka ga li kohi yaakerubi, omulumentu okwa yi mo e ta thikama pokugulu kumwe.


text:
Omukerubi gumwe okwa tula oshikaha she momulilo ngoka gwa li mokati kawo, a kutha mo omakala gamwe e te ga tula miikaha yomulumentu ngoka a zala oonguwo dholiina. Omulumentu okwa taamba omakala gomulilo e ta yi.


text:
Onda mono wo kutya okwa li ku na omagulutemba gane ga faathana, kumwe okombinga yomukerubi kehe. Omagulutemba otaga adhima ga fa emanya lyokrisoliti, noshaa hoka okwa li ku na okugulutemba okukwawo hoka kwe ku shigakana mokati.


text:
Aakerubi nge taa yi, otaa vulu okuuka shaa hoka inaa punguluka. Otaa uka kombinga ndjoka ya hala okuya pwaa na epunguluko lyasha.


text:
Omukerubi kehe okwa li e na iipala ine, shimwe oshongombe, shimwe oshomuntu, shimwe oshonime nashimwe oshekodhi.


text:
(Aakerubi mbaka oyo ngaa mbeyaka nda mwene pomulonga Kebar.) Aakerubi ngele taa yelukile mewangandjo


text:
notaa yi, omagulutemba otage ende pamwe nayo. Uuna taa yalaleke omawawa gawo taa tuka, omagulutemba inaga thigala po.


text:
Uuna aakerubi taa kankama, omagulutemba otaga kankama wo; uuna aakerubi taa tuka, omagulutemba otaga yi pamwe nayo, oshoka aakerubi taye ga utha.


text:
Oya yalaleke omawawa gawo e taa tuka po pevi, manga nde ya tongolola, nomagulutemba oga yi pamwe nayo. Oya kankama pomweelo gwotempeli gwokuuzilo, neadhimo olya li kombanda yawo.


text:
Shaa ngoka okwa li e na iipala ine nomawawa gane, nokewawa kehe okwa li ku na sha sha fa oshikaha shomuntu.


text:
Iipala yawo oya li ya fa naanaa iipala mbiyaka nda mwene pomulonga Kebar. Shaa ngoka okwe ende u ukilila komeho.


text:
Ombepo yOmuwa oya yelutha ndje po, noya fala ndje komweelo gwotempeli gwokuuzilo. Pomweelo onda mono po aalumentu omilongo mbali nayatano ye li pamwe naJaazania yaAssur naPelatia yaBenaia, aawiliki yoshigwana yaali.


text:
Kalunga okwa lombwele ndje a ti: “Muna gwomuntu, aalumentu mbaka otaa dhiladhila omadhiladhilo omawinayi e taa gandja omayele omawinayi moshilando shika.


text:
Otaa ti: ‘Otatu ka tunga po omagumbo ishewe mbala. Oshilando osha fa ombiga tayi yaya, notse otwa fa onyama yi li muyo.’


text:
Ombepo yOmuwa oya lambele ndje nokwa lombwele ndje ndi faalele aantu elaka tali ti: “Aaisraeli ne, ondi shi shi shoka tamu popi naashoka tamu dhiladhila.


text:
“Onkee ano ngame, Omuwa Omupangeliawike, tandi lombwele oshilando shika kutya osho naanaa ombiga ndjoka tayi yaya, ihe onyama oshike? Oyo omidhimba dhaamboka mwe ya dhipaga! Itamu ka kala po mpaka — otandi ke mu umbila pondje yoshilando!


text:
Oshilando shika itashi ke mu gamena, ngaashi ombiga tayi gamene onyama yi li muyo. Otandi ke mu geela shaa mpoka mu li moshilongo Israel.


text:
Otamu ka tseya kutya ongame Omuwa — one mboka mwa yono oompango dhandje noinamu vulika komautho gandje, ihe omwa dhiginine oohedhi dhiigwana ye mu kunduka.”


text:
Manga nda li tandi hunganeke, ye Pelatia yaBenaia okwi ihata pevi omukukutu. Ondi ihata po nda tsu oshipala mevi e tandi igidha te ti: “Aawe, Omuwa Omupangeliawike! Oto ka dhipaga po shaa ngoka a hupu muIsrael?”


text:
“Muna gwomuntu, aantu mboka ye li muJerusalem, otaye ku popi nAaisraeli ooyakweni mboka mwa kala nayo muupongekwa. Otaa ti: ‘Aapongekwa oye li kokule unene okulongela Omuwa. Omuwa okwe tu pe evi ndika, li kale eliko lyetu.’


text:
“Ngashingeyi lombwela aapongekwa ooyakweni shoka tandi popi. Ongame mwene nde ya tumu, ya ka kale kokule mokati kiigwana noku ya halakanithila miilongo yilwe. Onkene tuu ethimbo ndyoka taa kala ko, otandi ka kala pamwe nayo momavi moka ya kala mo.


text:
“Onkee ya lombwela shoka ngame, Omuwa Omupangeliawike, tandi ti. Otandi ya kongolola ko kiilongo ayihe hoka nde ya halakanithile ko, notandi ke ya galulila kevi lyaIsrael.


text:
Otandi ke ya pa omwenyo omupe nombepo ompe. Otandi ke ya kutha omutimamanya notandi ya pe omwenyo hagu vulika.


text:
Otaa ka vulika koompango dhandje nokudhiginina omautho gandje agehe. Otaa ka ninga aantu yandje, ongame note kala Kalunga kawo.


text:
Ihe otandi ka geela aantu mboka ye hole okusimaneka iimenka iisithahoni niinyanyalithi. Otandi ke ya geelela shoka ya longo.” Omuwa Omupangeliawike a popi.


text:
Aakerubi oya tuka po, nomagulutemba oga yi wo pamwe nayo. Eadhimo lyaKalunga kaIsrael olya li lye ya siikila.


text:
Memoniko Ombepo yaKalunga oya yambula ndje po e tayi eta ndje kaapongekwa muBabilon. Opo ihe emoniko olye etha ndje,


text:
“Muna gwomuntu, owa kala mokati kaantu aanandumbo. Oye na omeho, ihe kaye wete ko; oye na omakutsi, ihe kayu uvite ko, oshoka oyo aatangalali.


text:
“Muna gwomuntu, manga ngashingeyi omutenge wa fa ontauki e to piti mo komatango. Monika kwaayehe, sho to yi kehala lilwe. Otashi vulika aatangalali taye ku koneke.


text:
Manga inaaku wiwila, manga omutenge gwoye okuya muupongekwa, opo ya wape ye ku mone. Ongulohi naye ku tongolole ihe, sho to yi wa fa to yi muupongekwa.


text:
Naye ku tongolole, sho to itsike omutenge noto zi mo wa uka momilema wi isiikila komeho, opo kuu mone ho wa uka. Shoka to ningi, otashi kala elondodho kAaisraeli.”


text:
Onda ningi shoka Omuwa a lombwele ndje ndi shi ninge. Esiku ndyoka onda manga omutenge, ngaashi ontauki hayi ningi, nongulohi ndjoka sho taku luudha, onda tsu ombululu mekuma niikaha yandje e te piti mo. Manga ayehe ye shi tongolola, ondi itsike omutenge e te yi.


text:
ya lombwela shoka tandi ya lombwele, ngame, Omuwa Omupangeliawike. Elaka ndika nali lombwelwe elenga ndyoka tali lele muJerusalem naantu ayehe ye li mo.


text:
Ya lombwela kutya shoka wa ningi, osho ehunganeko lyaashoka taa ka ningilwa — otaa ka ninga oontauki noonkwatwa.


text:
Omupangeli ngoka te ya lele, ote ki itsika omutenge gwe momilema e ta fadhuka po ta pitile mombululu ndjoka ye yi mu hokele mekuma. Ota ka siikila omeho ge noita mono hoka ta yi.


text:
Ihe otandi ka tega omwigo, notagu mu yulu. Otandi ke mu fala koshilando Babilon, nkoka ta ka sila inee shi mona.


text:
Aambala naalangeli ye ayehe otandi ke ya halakanithila koombinga adhihe, naantu otaye ke ya konga, ye ya dhipage.


text:
“Uuna tandi ya halakanithile mokati kiigwana yilwe, nomiilongo yaakwiilongo, otaa ka tseya kutya ongame Omuwa.


text:
Aashona yomuyo otandi ke ya hupitha ko kiita, kondjala nokoshivu, opo ya ka hokolole mokati kiigwana, nkene ya longo iihuna yi nyanyalitha, notaa ka tseya kutya ongame Omuwa.”


text:
Lombwela oshigwana ashihe kutya elaka ndika Omuwa Omupangeliawike ote li lombwele Aajerusalem mboka ye li natango moshilongo shawo: Otaa ka kakama, nge taa li notaa dhekweta kuumbanda, nge taa nu. Oshilongo shawo otashi ka mbugala, oshoka ayehe ye li mo, otaa kolokosha


text:
Iilando mbyoka yu udha aantu ngashingeyi, otayi ka hanagulwa po, noshilongo otashi ka ninga eputu. Nena otaa ka tseya kutya ongame Omuwa.”


text:
“Muna gwomuntu, omolwashike Aaisraeli haa ifola meyeletumbulo ndika: ‘Omasiku otaga ka pita, nomamoniko itaga eta sha?’


text:
Ngashingeyi ya lombwela shoka ngame, Omuwa Omupangeliawike, ndi na oku shi popya. Otandi hulitha po eyeletumbulo ndyoka. Itali ki ifolwa we muIsrael. Peha lyalyo ya lombwela: ‘Omasiku otage ya, uuna emoniko kehe tali ka gwanithwa.’


text:
Ongame, Omuwa Omupangeliawike, tandi ke ya lombwela, naashoka tandi ti, otashi ka gwanithwa. Itaku ka kala we eshelelelwo. Aatangalali ne, mokukalamwenyo kweni otandi ka gwanitha ashihe shoka nda popi.” Omuwa osho ta ti.


text:
“Muna gwomuntu, Aaisraeli otaa dhiladhila kutya omamoniko goye nomahunganeko goye oge li monakuyiwa.


text:
Onkee ano ya lombwela kutya ngame, Omuwa Omupangeliawike, ote ti: ‘Kaku na nando ohapu yandje tayi gwile pevi. Shoka nda popi, otashi ka gwanithwa.’ Ongame, Omuwa Omupangeliawike nda popi.”


text:
“Muna gwomuntu, hunganekela aahunganeki yaIsrael mboka haa hunganeke momitse dhawo yene. Ya lombwela ya pulakene oohapu dhOmuwa.”


text:
Omuwa Omupangeliawike ota popi ta ti: “Yaye aahunganeki mbaka aagoya! Otayi inwetha mo yo yene e taa landula omamoniko gawo yene.


text:
Inamu langela omakulukuma ne inamu ga tungulula. Osho ngaaka Israel ita vulu okwiipopila, uuna iita tayi ya mesiku lyOmuwa.


text:
Omamoniko gawo ogiifundja, nomahunganeko gawo oganakalindi. Otaa uvitha taa ti, otaa popi etumwalaka lyandje, ihe ngame inandi ya tuma nando. Natango otaa tegelele, oohapu dhawo dhi tse.


text:
Ya lombwela kutya omamoniko ngoka taa mono, ogiifundja, nomahunganeko gawo oganakalindi. Otaa uvitha taa ti oohapu odhOmuwa, ihe ngame inandi ya lombwela nando osha.”


text:
Onkee ano Omuwa Omupangeliawike ote ya lombwele ngeyi: “Oohapu dheni odhiifundja, nomamoniko geni oganakalindi. Onda tsa ondumbo nane.


text:
Otandi ka geela aahunganeki yeni mboka ya mono omamoniko giifundja notaa hunganeke omahunganeko ganakalindi. Itaa ka kala megongalo lyaantu yandje, omadhina gawo itaga ka kala membo lyaakwashilongo yaIsrael noitaa ka galukila we koshilongo shawo. Nena otamu ka tseya kutya ongame Omuwa Omupangeliawike.


text:
“Aahunganeki otaa pukitha oshigwana shandje, sho taa ti, ayihe oyi li nawa. Nonando ayihe kayi li onawa! Aantu yandje oya tungu ekuma inaali kola, naahunganeki oye ya e taye li kolongitha okaalaka.


text:
Lombwela aahunganeki kutya ekuma lyawo otali ka gwa po. Otandi ka lokitha omvula yepoola. Oompawe otadhi ke li loka, nombepo yepukutula otayi ke li pepa po.


text:
Onkee ano Omuwa Omupangeliawike ota ti: “Mondjahi yandje otandi ka tuma ombepo yoshikungulu, omvula yepoola noompawe dhi hanagule po ekuma ndyoka.


text:
Onda hala okukumuna po ekuma ndyoka lya kolongwa nokaalaka, oku li teya po nokuthiga po omakankameno ge li puuyelele. Ekuma otali ka ongotela pevi notali mu dhipaga po amuhe. Nena shaa ngoka ota ka tseya kutya ongame Omuwa.


text:
“Ekuma naamboka ye li kolongitha okaalaka, otaa ka uva uupyundjahi wandje. Otandi ke mu lombwela kutya ekuma kali po we nosho wo mboka ye li kolongele nokaalaka —


text:
aahunganeki yaIsrael mboka ya hunganekele Jerusalem kutya oku na ombili, nando kape na nando ombili.” Omuwa Omupangeliawike a popi.


text:
Omuwa okwa ti: “Muna gwomuntu, ngashingeyi tala aakiintu mokati kaantu yoye mboka taa hunganeke. Ya hunganekela,


text:
u ya lombwele shoka Omuwa Omupangeliawike te ya lombwele ta ti: “Yaye aakiintu ne! Otamu zaleke aantu iigegeti piikesho, notamu tungile aantu omawiiwili gokomitse, opo ya kale ya pula. Omwa hala mu kale mwa lya omayuku, opo mu kaleke aantu nomwenyo nenge mu ya lye po, nomu shi ningile uuwanawa weni yene.


text:
One otamu sheke ndje montaneho yaantu yandje, opo mu mone eshambekela lyiishokelya nuupambu woshikwiila. Otamu dhipaga aantu mboka inaa ilongela eso, notamu hupitha aantu mboka inaa gwana okukala ye na omwenyo. Otamu lombwele aantu yandje iifundja notaye mu itaale.”


text:
Omuwa Omupangeliawike ota popi ta ti: “Otandi tondo iigegeti mbyoka mwa zala moonkambadhala mu uthe omwenyo neso. Otandi ke yi tokagula ko komaako geni nokumangulula aantu mboka tamu hehelele.


text:
Otandi ka tuula omawiiwili geni e tandi etha aantu yandje ya hunuke miikaha yeni noitaa ka shuna mo we sigo aluhe. Nena otamu ka tseya kutya ongame Omuwa.


text:
“Iifundja yeni oya tyololokitha aantu aawanawa, mboka inaandi dhiladhila ndi ya ninge sha. Otamu keelele aawinayi ye ethe uuwinayi, opo oomwenyo dhawo dhi hupithwe.


text:
Ngashingeyi omamoniko geni giifundja nomahunganeko geni gomapukitho ga hulu po. Otandi hupitha aantu yandje miikaha yeni, opo mu tseye kutya ongame Omuwa.”


text:
“Muna gwomuntu, aantu mbaka oya gandja oomwenyo dhawo kiimenka yi ya fale muulunde. Otaa dhiladhila, ndi ya yamukule?


text:
“Ya lombwela shoka ngame, Omuwa Omupangeliawike, tandi ya lombwele: Omuisraeli kehe ngoka i igandjela iimenka noye mu falitha muulunde, ngele ote ya a pule omuhunganeki, ota ka mona eyamukulo lya za kungame — eyamukulo olyo ndyoka iimenka ye ye li ilongele!


text:
“Onkee ano ngashingeyi lombwela Aaisraeli shoka ngame, Omuwa Omupangeliawike, tandi ti: Galukeni nomu ethe iimenka yeni yi nyanyalitha.


text:
“Kashi na nee ombudhi, na kale oye Omuisraeli nenge oye omukwiilongo ngoka a kala megongalo lyaIsrael nokwa pilamene ndje e ta simaneke iimenka nota yi a ka pule omuhunganeki, ongame, Omuwa, tandi mu pe eyamukulo!


text:
Otandi ke mu kondjitha. Otandi ke mu ninga elondodhitho. Otandi mu kondo megongalo lyaantu yandje, opo mu tseye kutya ongame Omuwa.


text:
“Omuhunganeki ngele ota kotokelwa a yamukule eyamukulo lyiifundja, osha ningwa, oshoka ongame mwene, Omuwa, nde mu pukitha. Otandi mu kondo mo mAaisraeli,


text:
Shika otandi shi ningi, opo ndi keelele Aaisraeli yaa ethe ndje noyi inyatekele muulunde wawo. Oye na okukala aantu yandje, nangame ote kala Kalunga kawo.” Omuwa Omupangeliawike oye a popi.


text:
“Muna gwomuntu, ngele oku na oshilongo tashi yono noitashi inekele ndje, otandi ka taganeka okwooko kwandje nokuhanagula po olunza lwasho lwiikulya. Otandi tumu ondjala, yi lye po aantu niimuna.


text:
Nonando mu kale aalumentu mbaka yatatu, Noa, Daniel naJob, uuyuuki wawo otau hupitha oomwenyo dhawo adhike.” Omuwa Omupangeliawike oye a popi.


text:
“Nenge ondi na okutuma iilikama, yi lye po aantu, notayi etele oshilongo oshiponga, opo pwaa kale ngoka te shi taakana,


text:
nonando mu kale aalumentu mboka yatatu — oshili ngaashi ngame Omuwa Omupangeliawike, Kalunga omunamwenyo — itaa vulu okuhupitha nando oyana. Otaa hupitha ashike oomwenyo dhawo yene, noshilongo otashi ka ninga eputu.


text:
nonando aalumentu mboka yatatu ya kale mo — oshili ngaashi ngame Omuwa Omupangeliawike, Kalunga omunamwenyo — itaa vulu okuhupitha nando oyana, oomwenyo dhawo adhike.


text:
“Ngele oshilongo shoka tandi shi tumine elega, nomondjahi yandje te kutha po oomwenyo odhindji, te dhipaga aantu niimuna,


text:
nonando mu kale Noa, Daniel naJob — oshili ngaashi ngame Omuwa Omupangeliawike, Kalunga omunamwenyo — itaa vulu okuhupitha nando oyana. Uuyuuki wawo otau hupitha ashike oomwenyo dhawo.”


text:
Omuwa Omupangeliawike ota popi ta ti: “Jerusalem otandi shi tumine omageelo gandje gane omadhigulela: iita, ondjala, iilikama nelega, ga hanagwe po aantu niimuna.


text:
Ngele oku na ngoka ta hupu ko e ta hupitha oyana, ya koneka sho taa ya kungoye. Tala, nkene oyo aalunde, opo u dhimbulule kutya egeelo ndyoka tandi geele nalyo Jerusalem, olyopauyuuki,


text:
“Muna gwomuntu, omuviinu otagu yelekwa ngiini nomuti? Oshimpona shomuviinu oshi na shike shi vulithe omuti gwomomugulu?


text:
Otashi opalele owala meziko. Ngele oondungu dhasho dha pi po nosha lunguna pokati, oto vulu we oku shi longitha sha?


text:
Osha li shaa na oshilonga, manga inaashi lunguna po. Ngashingeyi sho sha lunguna po, kashi na we oshilonga shasha.”


text:
Ngashingeyi Omuwa Omupangeliawike ota popi ta ti: “Naanaa ngaashi omuviinu tagu kuthwa momugulu e tagu lungunithwa po, osho tandi ka ninga aantu mboka ye li muJerusalem,


text:
e tandi ya geele. Oya hunuka momulilo, ihe ngashingeyi omulilo otagu ke ya lungunitha po. Nge tandi ya geele, otamu ka tseya kutya ongame Omuwa.


text:
Inaa inekela ndje, nomolwashoka oshilongo tandi shi shitukitha eputu.” Omuwa Omupangeliawike a popi.


text:
Lombwela Jerusalem shoka Omuwa Omupangeliawike te mu lombwele ta ti: “Owa valelwa mevi lyaKaanan. Ho Omuamori, nyoko Omuheti.


text:
Kakwa li ngoka e ku sile ohenda, e ku ningile iinima mbika. Sho wa valwa, kakwa li ngoka e ku hole. Owe ekelwahi meputa.


text:
“Onda li tandi piti po nonde ku mono to pinauka mombinzi yoye. Owa li metente lyomangwili, ihe inandi ku etha u se.


text:
Onde ku kokitha ngomuti tagu lelema. Owa koko wa kola, omuleeleka e to fukala. Omagundji goye oga shitika, nomafufu goye ga fufuka nawa, ihe owa li omudhu.


text:
“Ihe sho nda piti po ishewe, onda mono kutya ethimbo lyoku ku endela olya thiki. Onde ku gondo ondjatha u zale, nonde ku uvanekele kutya onde ku yaleke. Eeno, onde ku hokana, nowa ningi gwandje.” Shika osho shoka Omuwa Omupangeliawike ta ti.


text:
Onde ku zaleke ohema yuulenga e tandi ku pe oongaku dhoshipa sho opala noshikayiwa sholiina ombwanawa noshiyata shofeyi.


text:
Owa kala nuulenga woshingoli nowoshisiliveli, nowa zala oonguwo dha tungika dholiina noofeyi. Owa li oshithima shuusila womunziya nomagadhi goonyushi nomahoka ga dhoga. Owa mbweshukila e to ningi omunyekadhi.


text:
Omolwembweshukilo lyoye lyuushekesheke owa tseyika moshigwana kehe, oshoka ongame nde ku ningi u holike.” Shika osho shoka Omuwa Omupangeliawike ta popi.


text:
Iiyata yoye yimwe owe yi opalekitha omahala giinonoma; owa fa naanaa ohonda nowi igandja komulumentu kehe.


text:
Owa kutha oshisiliveli noshingoli shoka nde ku gondo nowe shi ningi iiyelekela yaalumentu, e to hondelwa puyo.


text:
Owa kutha oonguwo dhuulenga e to zaleke nadho iiyelekela mbyoka nowe yi yambele omagadhi gooholivi niitsinino nde yi ku pe.


text:
Onde ku pe iikulya — uusila womunziya, omagadhi gooholivi nogoonyushi — ihe owe ga yamba po, opo u opalele iimenka.” Shika osha popiwa kOmuwa Omupangeliawike.


text:
“Owa kutha aamati naakadhona mboka wa valele ndje e to ya yambele iimenka. Okuhondela kwoye inaku ku gwanena nani,


text:
Miihuna yoye mbika, sho wa li muuhonda, ino dhimbulukwa we nando ethimbo lyuugundjuka woye, sho wa li olutu lwowala to pinauka mombinzi yoye.”


text:
Owa lyatele eopalo lyoye montopo. Owi igandjele shaa ngoka ta piti po, nowa kala esiku kehe moluhondelo.


text:
“Ngashingeyi onda yelutha okwooko kwandje, ndi ku geele, noku ku kutha oshipewa shoye sheyambeko lyandje. Onde ku gandja kAafilisti, mboka ye ku tonde noya sa ohoni omolwoohedhi dhoye oonyanyalithi.


text:
Momapandaanda agehe owa tungile mo omahala giinonoma nogokuhondelelwa. Ihe owa hokwa oluhondelo ngaashi ohonda.


text:
Aahondelwa ohaa futwa, ihe ngoye owa gondo aahondeli yoye, nowe ya pe oombumbo, opo ya kongomoke akuhe, ye ye ya lale nangoye.


text:
Mokuhondela kwoye owa pilike omikalo dhaakiintu. Kape na ngoka e ku thiminike, u shi ninge. Ino gondwa, ongoye wa gondo! Eeno, owi ili shili!”


text:
Omuwa Omupangeliawike ota popi ta ti: “Owi iyanuna oonguwo nowi igandja kaasamane aaholi yoye nokiimenka yoye yi nyanyalitha. Owa dhipaga aamwoye e to ya saagelele iimenka.


text:
Molwiinima mbika otandi ka gongela aaholi yoye — mboka u hole naamboka u tonde. Otandi ke ya eta ye ku tule mekondeka, e tandi ku hula iiteta e taa tala epenge lyoye.


text:
Otandi ke ku gandja miikaha yawo, notaa ka hanagula po omahala mpoka wa hondelelwa nokusaagela iimenka. Otaa ka kutha omizalo niipako yoye notaye ku thigi u li omudhu.


text:
“Otaa sikumudha ongundu yaantu ye ku dhenge nomamanya e taye ku tetagula iintimbu nomagongamwele gawo.


text:
Otaa ka fika po omagumbo goye, noongundu dhaakiintu otadhi tala egeelo lyoye. Otandi hulitha po okuhondelwa kwoye notandi ku keelele, waa gandje we iigonda kaahondeli yoye.


text:
Owa dhimbwa sho nde ku ningile, sho wa li omugundjuka, nowa geyitha ndje mokulonga iilonga ya tya ngaaka. Omolwashoka nde yi ku futile. Omolwashike wa gwedha ko iihuna yoluhondelo kiilonga yilwe iinyanyalithi mbyoka wa ningi?” Omuwa Omupangeliawike oye a popi.


text:
Ngoye owa fa nyoko shili. Okwa kunyukwa omulume noyana. Owa fa aamwanyoko aakiintu, mboka ya kunyukwa aasamane yawo noyana. Ngoye niilando iimwanyoko omu na nyoko Omuheti naho Omuamori.


text:
“Omumwanyokokadhona omukuluntu oSamaria muumbangalantu pamwe nomikunda dhe. Omumwanyoko ondenge pamwe nomikunda dhe oSodom muumbugantu.


text:
Inashi ku gwanena okulandula onshingo yawo nokuholela iilonga yawo iinyanyalithi. Aawe, mokathimbo okashona owa vuka u ya vule mumbyoka wa longo.”


text:
Omuwa Omupangeliawike ota ti: “Oshili, ngaashi ngame Kalunga omunamwenyo, omumwanyokokadhona Sodom pamwe nomikunda dhe ina longa iihuna yi thike pumbyoka to ningi.


text:
Oye pamwe noyana aakadhona oya li aanuuntsa, oshoka oya li ye na iikulya ya ha noya kala nombili nengungumano, ihe inaa sila oohepele naakwanaluhepo oshimpwiyu.


text:
Oyi itanga noya tangalala e taa ningi shoka ndi tonde, onkee onde ya hanagula po, ngaashi u shi shi nawa.


text:
“Samaria mokuyona kwe ina thika nando oketata lyoye. Ngoye owa vuka unene miihuna mbyoka wa ningi u mu vule. Eolelo lyoye otali ku ningi omwiinayi u vule aamwanyoko yaa na ondjo mokuyelekanitha.


text:
Ngashingeyi oto ka humbata ohoni yoye. Uulunde woye owa lundu pombanda u vule waamwanyoko aakadhona. Ponto yoye oya li nokuli aayelele. Ngashingeyi sa ohoni, u kale wa gugwa, oshoka omumwanyoko oto mu ningi omukeenandjo.”


text:
Omuwa okwa lombwele Jerusalem ta ti: “Otandi ke ya ninga aanelago ishewe — Sodom pamwe nomikunda dhasho naSamaria pamwe nomikunda dhasho. Eeno, otandi ke ku pa wo elago.


text:
manga uukolokoshi woye mwene owa li inaau igalala. Ngashingeyi owe mu fa — Aaedom, Aafilisti naashiinda shoye yalwe mboka ye ku tonde, otaye ku ningi iileva.


text:
Omuwa Omupangeliawike ota ti: “Otandi ku ningi ngaashi wi ilongela, oshoka ku na ko na sha nomauvaneko goye nowa yono ehangano.


text:
Ihe ngame otandi dhiginine ehangano nde li hangana nangoye, manga wa li omugundjuka, notandi ka hangana nangoye ehangano lyaaluhe.


text:
Oto ka dhimbulukwa, nkene wa ningi, e to si ohoni, sho to mono mumwanyokokadhona omukuluntu namumwanyokokadhona ondenge to ya galulilwa. Otandi ke ya eta kungoye aamwoyekadhona, nando kashi shi ehangano lyandje pamwe nangoye.


text:
Otandi ka dhima po omapuko goye agehe we ga ningi, ihe ngoye oto ke ga dhimbulukwa e to si ohoni okumakula okana koye.” Omuwa Omupangeliawike oye a popi.


text:
li ya tseyithile shoka ngame, Omuwa Omupangeliawike, tandi ya lombwele: Okwa li ku na ekodhi enenenene li na omalwenya go opala nomawawa omanene ga pakalala. Olya tuka kombanda yoondundu dhaLibanon e tali teya ko ondungu yomusendeli


text:
Olya kutha ihe oshimeno oshishona moshilongo Israel e tali shi tsike mevi lyo ondoka, mpoka hapu tondoka omeya goku shi kokitha.


text:
Oshimeno osha tsapuka oshihupihupi nosha ningi omuviinu gwa yalalala. Iitayi yagwo oya koko yu uka lwokekodhi, nomidhi odha yi muule. Omuviinu ogwi igandjana nogwa ziza nawa.


text:
“Okwa li ishewe ekodhi ekwawo li na omawawa omanene nomalwenya ga thita. Omuviinu ogwa taandeleke iitayi yagwo lwokulyo, nomafo gagwo oga taalela kulyo, opo li gu tekele nawa shi vule omeya gomoshikunino.


text:
Ihe omuviinu ogwa tsikwa nale mevi lyo ondoka nolya tuta nawa, opo gu zize omafo nogu ime omandjembele, gu ninge omuviinu gwo opala.


text:
Ngame, Omuwa Omupangeliawike, otandi pula ngashingeyi: Omuviinu nguka otagu kala tuu gu na omwenyo gu koke? Ekodhi lyotango itali tudha mo omidhi dhagwo nokutona ko omahila nokuteya iitayi noku yi kukutika? Itashi pula oonkondo odhindji nenge oshigwana oshinankondo oku gu tudha po.


text:
Eeno, ogwa tsikwa, ihe otagu kala tuu gu na omwenyo notagu koko? Itagu kukuta, ombepo yokuuzilo nge ye gu pepele? Itagu kukutile mpoka gwa kokele?”


text:
“Pula aatangalali mbaka, ngele oyu uvite ko tuu eyele shoka tali ti. Ya lombwela kutya omukwaniilwa gwaBabilonia okwe ya kuJerusalem e ta kutha mo omukwaniilwa nomalenga ge e te ya fala kuBabilon.


text:
Okwa kutha gumwe gwomezimo ekwaniilwa, a hangana naye e te mu ganitha egano lyokuvulika. Aanamadhina okwe ya ningi oonkwatwa.


text:
Ihe omukwaniilwa gwaJuda okwa tsu ondumbo e ta tumu aatumwa kuEgipiti, ya ka tale ko uukambe nomatanga omanene giita. Ote shi vulu tuu? Ota hunuka mo ngaa? Ita vulu okuyona ehangano lyawo e ta kala inaa geelwa!


text:
“Oshili ngaashi ngame Kalunga omunamwenyo,” Omuwa Omupangeliawike ta popi, “omukwaniilwa nguka ota ka sila muBabilon, oshoka okwa yono egano lye nehangano ndyoka a hangana nomukwaniilwa gwaBabilonia, ngoka e mu tula koshipundi.


text:
Etangakwiita enankondo lyaEgipiti itali vulu oku mu popila, uuna Aababilonia taa tungu omutuni gwekondekela notaa fulu omikanka, opo ya dhipage aantu oyendji.


text:
Omuwa Omupangeliawike ota ti: “Oshili ngaashi ngame Kalunga omunamwenyo, otandi ke mu geela, sho a yono ehangano ndyoka a ganene medhina lyandje, e li dhiginine.


text:
Otandi ka lukila omwigo gu mu yule. Otandi ke mu fala kuBabilonia noku mu geelela hoka, oshoka ina inekela ndje.


text:
Aakwiita ye ya pyokoka otaa ka dhipagelwa molugodhi, naamboka taa hupu ko, otaa ka halakanithilwa koombinga adhihe. Otamu ka tseya kutya ongame, Omuwa, nda popi.”


text:
Omuwa Omupangeliawike ota popi ta ti: “Otandi ka kutha ondungu yomusendeli, okatayi opo ka tsapuka tandi ke ka teya; otandi ka tsike kondundu onde,


text:
okondundu ondeendeka yaIsrael. Otaka ka tsapuka iitayi e taka imi e taka ningi omusendeli gwo opala. Oondhila dhomaludhi agehe otadhi gongalele mo, tadhi kala momuzile gwagwo.


text:
Omiti adhihe moshilongo otadhi ka tseya kutya ongame Omuwa. Otandi ke po omiti omile notandi kokitha omiti omifupi. Otandi kukutike omiti dha ziza notandi zizike omiti dha kukuta. Ongame Omuwa nda popi. Otandi ningi shoka nda ti, otandi shi ningi.”


text:
e ta ti: “Eyeletumbulo ndika olyashike, aantu taye li tumbululula moshilongo Israel? ‘Oohekulu oya lile omagongwa gomandjembele, nomayego goyana oga ningi uuge.’


text:
“Oshili ngaashi ngame Kalunga omunamwenyo,” Omuwa Omupangeliawike ta ti, “itamu ka tumbululula we eyeletumbulo ndika muIsrael.


text:
Omwenyo gwomuntu kehe ogwandje, omwenyo gwahe nomwenyo gwomwanamati ogwandje. Omuntu ngoka ta yono, oku na okusa.


text:
Iha simaneke iimenka yAaisraeli noiha li oohula dha saagelelwa pomahala giinonoma yuupagani. Iha nyateke omukiintu gwamushiinda she nenge a lale nomukiintu e li komwedhi.


text:
Iha kotokele nenge a yuge mukwawo. Oha shunitha shoka a pelwe ombambyona; noha palutha aasindjala nokuzaleka aanankayi.


text:
Iha pula ontanitho yiimaliwa ya liwa ongunga. Oha tindi okulonga uuwinayi e ta tokola etokolo lyu uka moontamanana.


text:
Omuntu a tya ngaaka oha vulika kiipango yandje noha dhiginine omautho gandje. Oye omuyuuki nota kala e na omwenyo,” Omuwa Omupangeliawike osho ta popi.


text:
inaayi ningwa kuhe. Oha li oohula dha saagelelwa pomahala giinonoma yuupagani noha hondele aakulukadhi yaantu.


text:
Oha kotokele oohepele, oha yugu, ye ha tindile shoka a pelwe ombambyona. Oha yi komahala giinonoma yuupagani, oha simaneke iimenka yi nyanyalitha,


text:
oha li ongunga yiimaliwa, a mone ontanitho. Ota kala ngaa e na omwenyo? Aawoo! Ite gu mono! Okwa longo iihuna ayihe mbika, onkee ota ka sa. Ota ka kala e na uusama weso lye mwene.


text:
“Natu tye natango, omuntu nguka omutiyali oku na omwanamati, ngoka e wete iihuna ayihe tayi longwa kuhe, ihe ye ita landula oshiholelwa shahe.


text:
Iha simaneke iimenka yAaisraeli noiha li oohula dha saagelelwa pomahala giinonoma yuupagani. Iha hondele omukiintu gwamukwawo


text:
nenge a hepeke omuntu nenge e mu yuge. Oha shunitha shoka a pelwe ombambyona. Oha palutha aasindjala noha zaleke aanankayi.


text:
Oha tindi okulonga uuwinayi noiha li oongunga dhiimaliwa, a mone ontanitho. Oha dhiginine omautho gandje e ta vulika kiipango yandje. Oye ita si moluulunde wahe, ihe ota kala shili e na omwenyo.


text:
Ihe he, ngoka a kotokele, a yugu nokwa longele aantu uuwinayi, okwa si moluulunde we mwene mboka a ningi.


text:
“Ihe ne otamu pula tamu ti: ‘Omolwashike omwana inaa hepekwa omoluulunde wahe?’ Eyamukulo olyo ndika kutya omwana okwa ningi shoka shu uka nosho opala. Okwa vulika kiipango yandje ayihe e te yi dhiginine nawa. Onkee ta kala shili e na omwenyo.


text:
Ngoka ta yono, oye e na okusa. Omwana ita hepekelwa uulunde wahe, nahe ita geelelwa uulunde womwana. Omuyuuki ota galulilwa uuwanawa molwiilonga ye iiwanawa, ihe omukeenakalunga ota geelelwa uuwinayi e u ningi.


text:
“Omukeenakalunga ngele ote etha uulunde we e ta dhiginine iipango yandje, ngele ota longo shoka shu uka nosho opala, ita ka sa; ota kala e na omwenyo.


text:
Ondi nyanyukilwe ando eso lyomukeenakalunga?” Osho Omuwa Omupangeliawike ta pula. “Aawe, ihe onda hala, i itedhulule, opo a kale e na omwenyo.


text:
“Ihe omuyuuki ngele ote etha uuyuuki we e ta tameke okulonga uuwinayi, iilonga yiihuna ayihe mbyoka hayi longwa kaakaanakalunga, ota kala tuu e na omwenyo? Aawe! Kape na nando uuyuuki mboka a ningile tau dhimbulukiwa we. Ota ka sa moluukolokoshi nuulunde we.


text:
“Ihe ne natango otamu ti: ‘Omuwa ita ningi nawa nando.’ Pulakenii ndje, ne Aaisraeli! Otamu dhiladhila kutya omukalo gwandje gwokuninga iinima mbika kagu li mondjila. Ne one kaamu li mondjila.


text:
Omuyuuki ngele te etha okulonga uuyuuki nota tameke okuyona e ta si, ota si moluuwinayi mboka a longo.


text:
Omukeenakalunga ngele te etha uulunde we e ta ningi shoka shu uka noshiwanawa, ota hupitha omwenyo gwe.


text:
Okwa dhimbulula shoka ta ningi e te etha okuyona, onkee ano ita si shili, ihe ota kala e na omwenyo.


text:
Ne Aaisraeli otamu ti: ‘Shoka Omuwa ta ningi, inashi uka nando.’ Otamu dhiladhila kutya omukalo gwandje inagu uka? Ndishi ne one kaamu li mondjila.


text:
“Ngashingeyi ngame, Omuwa Omupangeliawike, otandi mu lombwele ne Aaisraeli kutya otandi ka pangula kehe gumwe gwomune pailonga ye. Etheni uulunde mboka tamu ningi, inamu etha uulunde u mu hanagule po.


text:
Etheni iilonga ayihe yuulunde mwe yi longo ne mu kale mu na ombepo ompe nomwenyo omupe. Omolwashike mwa hala okusa, ne Aaisraeli?”


text:
Omuwa Omupangeliawike ota ti: “Ngame itandi nyanyukilwa eso lyomuntu. Itedhululeni, opo mu kale mu na omwenyo.”


text:
Yina ya tegelele, sigo etegameno lya hulu. Oya tekula okankoshona kayo kalwe. Oka koko noka ningi onkulunkoshi.


text:
Iigwana oya gongala yi yi kondjithe; aantu oya zi akuhe. Oya tege omatavu gawo e taye yi tula mekelo.


text:
Oye yi tula molugumbo e taye yi fala komukwaniilwa gwaBabilon. Oye yi tula melangelo, opo endundumo lyayo lyaa uvike we koondundu dhaIsrael.


text:
“Nyoko okwa li a fa omuviinu gwa tsikwa pomulonga. Sho kwa li omeya ogendji, omuviinu ogwa zizi gwi imi oomviinu.


text:
Iitayi yagwo oya kolo noya koko, yi hongwe oondhimbo dhuukwaniilwa. Omuviinu ogwa koko sigo okiikogo; shaa ngoka okwe gu mono gwa ziza omuleeleka.


text:
Iikaha yomugeyentu oye gu dhakula mo e tayi gu umbile pevi. Ombepo yokuuzilo oya kukutike iiyimati yagwo. Iitayi yagwo oya pomponwa ko; oya kukuta noya fikwa po.


text:
Ekota lyomuviinu olya hwama omulilo, ngoka gwa lungunitha iitayi niiyimati. Iitayi itayi ka kola we, yi hongwe oodhimbo dhuukwaniilwa.” Ontakumandjimbo ndjika oyoluhodhi; oya ningi eimbilokemo.


text:
Esiku etimulongo lyomwedhi omutitano gwomumvo omutiheyali gwomuupongekwa, aawiliki yaIsrael yamwe oye ya kungame, ya pule ndje ehalo lyaKalunga, oyo noya kuutumba komeho gandje.


text:
“Muna gwomuntu, lombwela aantu mboka noku ya hokololela shoka ngame, Omuwa Omupangeliawike, tandi popi te ti: Omwe ya okupula ehalo lyandje, ndishi? Oshili ngaashi ngame Kalunga omunamwenyo, itandi pitika, mu pule ndje sha. Ngame, Omuwa Omupangeliawike, nda popi.


text:
“Muna gwomuntu, owa hala oku ya pangula? Shi ninga ano. Ya dhimbulutha iinima iinyanyalithi ya ningwa koohekulu.


text:
Ya lombwela shoka tandi ti. Sho nda hogolola Israel, onde ya uvanekele euvaneko. Onde ya ihololele muEgipiti e tandi ya lombwele: ongame Omuwa Kalunga keni.


text:
Onde ya uvanekele, ndi ya tembudhe mo muEgipiti, ndi ya fale kevi nde li ya hogololela lya tondoka omahini nomagadhi goonyushi, evi ewanawalela.


text:
Onde ya lombwele, ya ekelehi iimenka mbyoka yi nyanyalitha ye yi hole, opo yaa inyateke niikalunga yiifundja yaEgipiti, oshoka ongame Omuwa Kalunga kawo.


text:
Ihe oya tsu ondumbo nangame noya tindi okupulakena. Inaa ekelahi iimenka yawo yi nyanyalitha nenge ya ethe iikalunga yaEgipiti. Onda dhiladhila oku ya hwamena nondjahi yandje muEgipiti.


text:
Ihe inandi shi ninga, opo ndaa sithe edhina lyandje ohoni montaneho yaantu mboka ya kala mokati kawo, sho nda li nda lombwele Israel kutya otandi ya tembudha mo muEgipiti.


text:
moka nde ya pe iipango yandje noku ya longa omautho gandje ngoka taga gandja omwenyo kushaa ngoka ta vulika kugo.


text:
Onda ningi eyapulo lyEsabati endhindhiliko pokati ketu nayo, opo li ya dhimbuluthe kutya ongame, Omuwa, tandi ya yapula.


text:
Ihe omombuga nokuli ya tsu ondumbo nangame. Oya yono iipango yandje e taye ekelehi omautho gandje ngoka taga gandja omwenyo kushaa ngoka ta vulika kugo. Oya shekitha Esabati. Onda li nda hala ndi ya geelele mombuga noku ya hanagula po.


text:
Ihe inandi shi ninga, opo ndaa shekithe edhina lyandje mokati kiigwana mbyoka ya mono ndje tandi tembudha mo Israel muEgipiti.


text:
Onkee ndu uvaneke mombuga kutya itandi ya fala we kevi nde li ya uvanekele, evi lya tondoka omahini nomagadhi goonyushi, evi ewanawalela.


text:
Onde shi uvaneke, oshoka oye ekelehi omautho gandje, ya yono iipango yandje noya shekitha Esabati — oya hokwa okusimaneka iimenka.


text:
Onda lombwele oyana mombuga nda ti: Inamu lambalala oshinkoti shoohokulu nenge mu inyateke niimenka yawo.


text:
Yapuleni esiku lyEsabati, opo li ninge endhindhiliko lyehangano twe li hanganeni, notali ke mu dhimbulutha kutya ongame Omuwa Kalunga keni.


text:
“Ihe nepipi ndyoka wo olya tsu ondumbo nangame. Olya yono iipango yandje noinali dhiginina omautho gandje, ngoka taga gandja omwenyo kukehe ngoka ta vulika kugo. Olya shekitha Esabati. Onda li nda hala oku li geelela mombuga noku li dhipagela mo alihe.


text:
Ihe inandi shi ninga, opo ndaa shekithe edhina lyandje mokati kiigwana mbyoka ya mono ndje, sho tandi tembudha mo Israel muEgipiti.


text:
Onde shi ningi, oshoka oye ekelehi omautho gandje, ya yono iipango yandje, ya shekitha Esabati noya simaneke iimenka tuu mbyoka oohekulu ye yi simaneke.


text:
Onde ya etha yi inyateke nomayambo gawo yene, ya yambe aatango yawo aamati. Osha li egeelo kuyo noku ya ulukila kutya ongame Omuwa.


text:
“Muna gwomuntu, ngashingeyi lombwela Aaisraeli shoka ngame, Omuwa Omupangeliawike, tandi ya lombwele. Nguka ogwo omukalo gulwe oohekulu ya pula ndje muuhasha wawo.


text:
Onde ya eta mevi ndyoka ndu uvaneke kutya otandi li ya pe. Ihe shaa mpoka ya mono ondundu onde nomuti gwa ziza, oya yambele po omayambo gawo. Oya geyitha ndje nomafikilondjambo niinuwandjambo yawo.


text:
Onde ya pula: Omahala ngaka gokoondundu ogashike, nkoka tamu yi? Omolwashoka haga ithanwa omahala gokoondundu sigo onena.


text:
Lombwela Aaisraeli shoka ngame, Omuwa Omupangeliawike, tandi ti: Omolwashike tamu yono omayono ngoka ga ningwa koohokulu, sho tamu landula iimenka yawo iinyanyalithi?


text:
Sigo onena otamu saagele omayambo tuu ngoka notamu inyateke niimenka, sho tamu yamba aana yeni kuyo momulilo. Ihe nando ongeyi, ne Aaisraeli otamu pula kutya ehalo lyandje olini! Oshili ngaashi ngame Omuwa Omupangeliawike, Kalunga omunamwenyo, itandi mu pitikile mu pule ndje sha.


text:
Otamu ti: Tse otwa hala tu kale twa fa iigwana yilwe, twa fa aantu yomiilongo yilwe haa simaneke omiti nomamanya. Ihe shika itashi ka ningwa.”


text:
“Oshili ngaashi ngame, Omuwa Omupangeliawike, Kalunga omunamwenyo, otandi mu londodha kutya mondjahi yandje otandi ke mu lelitha oshikaha shoonkondo, okwooko kwa taganana nondjahi onenenene.


text:
Otandi ke mu ulukila oonkondo dhandje nondjahi yandje, uuna tandi ke mu gongela notandi ke mu kongolola kiilongo ayihe nde mu halakanithile ko.


text:
Otandi ke mu pangula, ngaashi nda pangula oohokulu mombuga Sinai,” Omuwa Omupangeliawike osho ta ti.


text:
Otandi ka kutha mokati keni aatangalali naalunde. Otandi ya kutha mo miilongo moka ya kala ngashingeyi, ihe itandi ke ya pitikila we, ya galukile kevi lyaIsrael. Otamu ka tseya kutya ongame Omuwa.”


text:
Omuwa Omupangeliawike okwa ti: “Ngashingeyi ne Aaisraeli amuhe otamu iyopalele ne yene! Indeni ashike, mu ka simaneke iimenka yeni! Ihe otandi mu londodha kutya konima yaambika otamu ka vulika kungame e tamu etha okushekitha edhina lyandje mokuyambela iikalunga omayambo.


text:
Moshilongo kondundu yandje ondjapuki, ondundu onde yaIsrael, ne Aaisraeli amuhe otamu ka longela ndje. Otandi ka kala ndi na ombili nane notandi ke mu tegelela, mu yambele ndje omafikilondjambo geni, omayambo geni omawanawa nomagano omayapuki.


text:
Uuna tandi mu tembudha mo miilongo moka mwa halakanithilwa mo e tandi mu gongele, otandi ka taamba omafikilondjambo geni, niigwana otayi ka mona kutya ngame omuyapuki.


text:
Uuna tandi ke mu galulila kuIsrael, kevi ndyoka ndu uvaneke kutya otandi li pe oohokulu, nena otamu ka tseya kutya ongame Omuwa.


text:
Nena otamu ka dhimbulukwa iinima iinyanyalithi mwe yi ningi nonkene mwi inyateke. Otamu ki inyanyala moluuwinayi auhe mwe u ningi.


text:
Ngele tandi ikwatele ko, ndi gamene esimano lyandje, ne Aaisraeli otamu ka tseya kutya ongame Omuwa, oshoka ngame inandi mu ningila, ngaashi uukolokoshi weni niilonga yeni iiwinayi ye shi ilongela.” Omuwa oye a popi.


text:
Lombwela omugulu gwokuumbugantu, gu uve shoka ngame, Omuwa Omupangeliawike, tandi ti: Tala! Otandi tomeke omulilo mungoye, notagu yaka komuti kehe, omutalala nenge omukukutu. Kapu na shoka tashi gu dhimi. Otagu ka taandela okuza kuumbugantu sigo okuumbangalantu, noshaa ngoka otu uvu uupyu womalaka gomulilo.


text:
Ngame onda ti: “Akwetse, Omuwa Omupangeliawike! Otaa popi ndje taa ti: ‘Ota popi ashike ootumbutumbu.’ ”


text:
“Muna gwomuntu, lombwela Jerusalem. Hunganekela omahala agehe moka aantu haa gongala komambo. Londodha oshilongo Israel


text:
kutya ongame, Omuwa, tandi ti: Ngame omutondi gwoye. Otandi pweya mo egongamwele lyandje e tandi mu dhipaga po amuhe, aawanawa naawinayi sha faathana.


text:
Shaa ngoka ota ka tseya kutya ongame, Omuwa, nda pweya mo egongamwele lyandje noitandi li shuna mo we.


text:
Ngele taye ku pula omolwashike wa yemata, ya lombwela kutya omolwonkundana ndjoka tayi ya. Uuna tayi thiki, omitima dhawo otadhi ka haluka kuumbanda, iikaha yawo otayi ka endjelela komvulwe, omukumo gwawo gwa tyololoka, noongolo dhawo tadhi kakama. Esiku lya thiki; lye ya.” Omuwa Omupangeliawike a popi.


text:
“Muna gwomuntu, hunganeka. Lombwela aantu shoka ngame, Omuwa, tandi popi. Egongamwele, egongamwele olya tsa nolya yagwa.


text:
Olyu upikwa lya tsa li dhipage, lya yagwa li tayime ngolwaadhi. Itaku kala we enyanyu. Oshigwana shandje osha dhina elondodho negeelo.


text:
Muna gwomuntu, kololoka, u yemate. Egongamwele ndika lyu uka aantu yandje naawiliki ayehe yaIsrael. Ayehe otaa ka dhipagwa po pamwe noshihupe ashihe shaantu yandje. Ikwata ombandamutse meihupulo!


text:
“Muna gwomuntu, hunganeka ngashingeyi. Hakela nomake goye, negongamwele otali ka hahala lwaali, lutatu. Egongamwele otali dhipaga, egongamwele tali halutha notali ulula.


text:
Otali tyololokitha aantu yandje noku ya lontaukitha. Otandi tilitha oshilando shawo negongamwele tali tayima lya fa olwaadhi nolya hala okudhipaga.


text:
“Muna gwomuntu, ndhindhilika oondjila mbali moka omukwaniilwa gwaBabilonia ta vulu okweenda negongamwele lye. Adhihe mbali otadhi zi moshilongo shimwe. Tula po omandhindhiliko mpoka oondjila tadhi topokele.


text:
Endhindhiliko limwe otali ulukile omukwaniilwa ondjila yu uka koshilando shAayammoni Rabba, nekwawo oondjoka yu uka kuJuda, koshilandohote Jerusalem.


text:
Omukwaniilwa gwaBabilonia ota thikama pendhindhiliko poompagiila dhoondjila. Opo a mone ondjila ndjoka ta yi nayo, ota shikashika iikuti; ota pula omayele kiimenka ye; ota simonona ehuli lyoshimuna sha yambwa.


text:
Ngashingeyi! Olulyo lwe olwa yelutha endhindhiliko lyoshikuti ‘Jerusalem’. Otashi mu lombwele, a ye aka dhike iikumunithi yekuma, a kuge onkugo, a tule iikumunithi pomiyelo, a tunge omutuni gwekondekela ye a fule omikanka.


text:
Aajerusalem inaye shi itaala, molwaashoka oye na euvathano nayo. Ihe eanekelo ndika otali ya dhimbulutha uulunde wawo, li ya londodhe kutya otaa ka kwatwa po.


text:
Shika osho shoka ngame, Omuwa Omupangeliawike, tandi popi. Uulunde weni we ya puuyelele. Shaa ngoka okwa tseya, nkene ne aalunde. Otamu holola uulunde weni miilonga yeni ayihe. Omwa pangulwa, notandi ke mu gandja kaatondi yeni.


text:
“Muleli ngoye omukeenakalunga gwaIsrael, ngoka wi inyateka, esiku lyegeelo lyoye lyahugunina olya thikana.


text:
Ongame, Omuwa Omupangeliawike, nda popi. Ihula oshishani, kutha ko egala. Itashi ka kala we ngaaka. Omufupi ota nenepekwa, nomunene ota fupipikwa.


text:
Omakulukuma, omakulukuma! Otandi ningi oshilando omakulukuma. Ihe shika itashi ningwa, sigo ngoka tandi hogolola a geele oshilando, a thiki. Nena otandi shi mu pe.”


text:
“Muna gwomuntu, hunganeka. Tumbula shoka ngame, Omuwa Omupangeliawike, tandi lombwele Aayammoni, mboka taa tuku Israel. Ya lombwela to ti: ‘Egongamwele otali ka hanagula; olya yagelwa okutsela, tali adhima lya fa olwaadhi.


text:
Omamoniko tamu mono, iifundja; omahunganeko tamu hunganeke, odhanakalindi. One aakolokoshi naalunde, esiku lyeni olya thikana, esiku lyokugeelwa kweni kwahugunina. Egongamwele otali ke mu keka koothingo.


text:
Otandi ke mu poolela ondjahi yandje ya fa omulilo gwa hwama. Otandi ke mu gandja kaantu aapwidhi, oonkulungu dhokuhanagula.


text:
Otamu ka lunguna po komulilo. Ombinzi yeni otayi ka tikila mevi lyeni yene, nopwaa na we ngoka te ke mu dhimbulukwa.’ ” Omuwa oye a popi.


text:
“Muna gwomuntu, owi ilongekidha okupangula oshilando shoka shu udha aadhipagi? Shi yelithila iinima ayihe iinyanyalithi mbyoka sha ningi.


text:
Lombwela oshilando shoka ngame, Omuwa Omupangeliawike, tandi ti: Molwashoka wa dhipaga aantu yoye oyendji nowi inyateke mokusimaneka iimenka, ethimbo lyoye olya thikana.


text:
Ou na uutoni wedhipago nowa nyatekwa kiimenka mbyoka wa ningi, onkee ethimbo lyoye lya thiki, lya pu po! Omolwashoka nda zimine, iigwana yi ku ningile iihelele, niilongo ayihe otayi ku sheke.


text:
Iilongo yopopepi naambyoka yokokule otayi ku sheke, ngoye oshilando sha nyata noshaa na elandulathano.


text:
Moshilando kamu na ngoka ta simaneke he nayina. Otamu kotokele aakwiilongo e tamu yugu aaselekadhi noothigwa.


text:
Yamwe yomune otaa fundju ooyakwawo, opo ye ya dhipage po. Yamwe yomune otaa li oohula dha saagelelwa iimenka. Yamwe otaa kutitha uuhalu wawo.


text:
Yamwe yomune otaa lala naakulukadhi yoohe. Yamwe otaa thiminike aakiintu ye li komwedhi, ya lale nayo.


text:
Yamwe otaa pula Aaisraeli ooyakwawo ontanitho kongunga notaa likola moku ya yuga. Oya dhimbwa ndje.” Ongame Omuwa Omupangeliawike, nda popi.


text:
Oto dhiladhila kutya oto kala u na omukumo nenge oonkondo u yeluthe omaako goye, uuna nda mana oku ku ningila shoka tandi ningi? Ongame, Omuwa, nda popi notandi dhiginine oohapu dhandje.


text:
Otandi ka halakanitha aantu yoye niilongo ayihe nomiigwana ayihe e tandi ka hulitha po iilonga yoye iiwinayi.


text:
“Muna gwomuntu, Aaisraeli oya shunduka. Oya ningi omange; oyo oshikushu, otina, oshiyela oshiluudhe noshumbu sha thigala meziko lyomupepo, oshisiliveli sho sha yelithwa.


text:
Onkee ngashingeyi ngame, Omuwa Omupangeliawike, otandi ya tseyithile kutya oya fa omange, kaye na we oshilonga. Otandi ke ya gongela ayehe muJerusalem,


text:
ngaashi oshisiliveli, oshikushu, oshiyela oshiluudhe, oshumbu notina tayi tulwa meziko lyeyelitho. Ondjahi yandje nuupyundjahi otau ke ya hemukitha, ngaashi eziko tali hemuna uutale.


text:
Otaa ka hemuninwa muJerusalem, naanaa ngaashi oshisiliveli tashi hemunwa meziko, oyo notaa ka tseya kutya Omuwa okwe ya poolele ondjahi ye.”


text:
“Muna gwomuntu, lombwela Aaisraeli kutya evi lyawo inali yela, onkee tandi ke li geela mondjahi yandje.


text:
Aawiliki oya fa oonime tadhi gonene onyama yiiyamakuti dhe yi dhipaga. Otaa dhipaga aantu, taa yugu po iimaliwa ayihe neliko alihe taa mono, notaa indjipalekele mo aaselekadhi.


text:
Aayambi otaa taaguluka ompango yandje noitaa simaneke uuyapuki. Itaa yoolola pokati koshinima oshiyapuki naashoka shaa shi oshiyapuki. Itaa nongele eyooloko pokati kiinima ya yogoka naambyoka ya nyata, nokaye na ko nasha nEsabati. Molwaashika Aaisraeli itaa simaneke ndje we.


text:
Omalenga oga fa omambungu taga hwagununa po iimuna mbyoka ge yi dhipaga. Otaga dhipaga, opo ga ninge omayamba.


text:
Aahunganeki oya holeke uulunde mbuka ya fa aantu taa kolonga ekuma nokaalaka. Otaa mono omamoniko giifundja e taa hunganeke dhanakalindi. Otaa uvitha oohapu dhOmuwa Omupangeliawike, ihe ngame, Omuwa, inandi dhi ya lombwela.


text:
Aantu yoshilongo shika ohaa hepeke yo taa yugu. Otaa hepeke oohepele notaa kutha ombambyona kaakwiilongo.


text:
Onda lengalenga, ndi konge muyo ngoka ta vulu okutunga omakuma, a thikame peha mpoka omakuma ga mwahuka, ye a popile oshilongo, uuna ondjahi yandje ya hala oku shi yona po, ihe inandi mona nando ogumwe.


text:
Onkee ano otandi ya tilile ondjahi yandje ya hwama ya fa omulilo, otandi ya hanagulile po iilonga mbyoka ye yi ningi.” Omuwa Omupangeliawike a popi.


text:
Edhina lyosheeli oOhola (tashi ti Samaria) nonkelo oOholiba (tashi ti Jerusalem). Onde ya hokana ayehe noya valele ndje aanona.


text:
Oya li aakwiita ya zala oonguwo oombwilili, oya li aanenentu nomalenga oondjayi; ayehe oya li aanashihako aagundjuka ya shitika aakayili yuukambe.


text:
Okwa li omukiintu gwomalenga agehe gaAssur, nuuhalu we owe mu fala meinyateko lyokusimaneka iimenka yAayassur.


text:
Okwa tsikile moluhondelo lwe ndoka a tamekele muEgipiti, moka a mitile. Okuza kuukadhona we oha lala naalumentu noye mu hondele.


text:
Oye mu hula iiteta e taa kwata po oyana aamati naakadhona e taye mu dhipaga po negongamwele. Okwa ningi elondodho kaakiintu yalwe, mboka ye mu pangula moohapu dhawo.


text:
Naye wo okwa li a halelela aanenentu naanashihako Aayassur — aakwiita ya zala yo opala — naakayili yuukambe, aamati ayehe ya shitika.


text:
“Okwa ningine muuleeleka wuuhalu we. Okwa hilwa komathano gaanashihako aanenentu yaBabilonia ya fanekelwa kekuma nondomo ontiligane ye na omakwamo moombunda nomatsilu go opala komitse dhawo.


text:
Okwi isuukulula montaneho, noshaa ngoka okwa tseya kutya ye omuniihulo. Onde mu nyanyala, ngaashi nda nyanyalele omumwayina.


text:
Okwa pwile moluhondelo, ta lalwa naye, ngaashi a li he shi ningi kuukadhona, sho a li ohonda muEgipiti.


text:
(Oholiba, owa halele iipala yokuukadhona woye, sho wa li muEgipiti, moka ye ku papatele montulo e taa pampadhala omagundji goye, nowa kanitha uukadhona woye.)


text:
“Oholiba, ngame, Omuwa Omupangeliawike, otandi ku lombwele te ti: Owa kunyukwa oohonda dhoye, ihe ngame otandi ke dhi sikumudha, dhi ku geele, notadhi ku homona koombinga adhihe.


text:
Otandi ka eta Aababilonia ayehe nAakaldea, aantu yokuPekod, Shoa naKoa, nAayassur ayehe. Otandi gongele aalumentu mboka ayehe aagundjuka aanenentu naanashihako, omalenga agehe ga simana naakayilinkambe ayehe oondjayi.


text:
Otaye ke ku ponokela taa zi kuumbangalantu taa etelele etangakwiita enene ye na omatembakwiita nomatemba gu udha taa gamenwa komahuuyanza nomagala giiyela. Otaye ku kunduka. Otandi ke ku gandja miikaha yawo, notaye ku pangula pampango yawo.


text:
Molwaashoka onde ku geela, otandi ya etha ye ku geele. Otaa ka teta eyulu lyoye nomakutsi goye notaa dhipaga aamwoye aamati naakadhona. Eeno, otaa ka kwata po aamwoye aamati naakadhona e taye ya fike po ye na omwenyo.


text:
Uuhalu woye otandi u hulitha po nokuhola aalumentu kwoye hoka wa li u hole muEgipiti. Ito ka simaneka we nando oshimenka shimwe nenge u dhiladhile we Egipiti.”


text:
Molwaashoka ye ku tonde, otaa ka yuga po ashihe shoka wa longele notaye ku thigi olutu lwowala, owa yanunwa wa fa ohonda. Uuhalu woye nokuhondelwa kwoye


text:
Omuwa Omupangeliawike ota ti: “Oto ka nwa mo moshitenga shomumwanyoko, osho oshinene shi na omutima. Shaa ngoka ote ke ku nyonkela noku ku dhina, oshitenga oshu udha.


text:
Otashi ke ku kolitha noto ka udha oluhodhi. Osho oshitenga shuumbanda noshokuyona, oshitenga shomumwanyoko Samaria.


text:
Oto ke shi nwa noku shi dhindolola, niitandu yasho oto nkwanuna omagundji goye. Ongame, Omuwa Omupangeliawike, nda popi.”


text:
Ngashingeyi Omuwa Omupangeliawike ota popi ta ti: “Molwaashoka wa dhimbwa ndje nowa pilamene ndje, oto ka tala omalwa omoluuhalu nokuhola iipala kwoye.”


text:
Omuwa okwa lombwele ndje a ti: “Muna gwomuntu, owi ilongekidha tuu okupangula Ohola naOholiba? Ya tamaneka molwiinima iinyanyalithi ye yi ningi.


text:
Oya hondele noya dhipaga — ya hondele niimenka noya dhipaga po aamati mboka ye ya valele ndje. Aamwandje oye ya yambele iimenka.


text:
Esiku tuu ndyoka ya dhipaga po aamwandje e taye ya yambele iimenka, oye ya kotempeli yandje e taye yi nyateke.


text:
“Oya tumu nokutumununa aahiyi, ya ka hiye aantu ye ye taa zi kokule, noye ya. Aakiintu oyi iyogo noya gwayeke iikulugumbo yawo e taa zala iipako yawo.


text:
Oya kuutumba koombete dho opala, komeho gawo oku na oshitaafula sha tulwa iitsinino nomagadhi gooholivi ngoka nde ya pe.


text:
Ombuyagano yongundu yaalumentu ya shambukwa otayi uvika. Mokati kaalumentu yaamakaha omwa li wo aanwi ya zi kombuga. Oya zaleke aakiintu uugondo komaako niikayiwa yuulenga komitse.


text:
Oya li haa shuna koohonda ndhika ishewe niishewe. Oya galukile kuOhola naOholiba, aakiintu mboka ye hole aalumentu.


text:
Aalumentu aayuuki otaye ke ya pangula molwoluhondelo nedhipago, oshoka otaa hondele, niikaha yawo oya nika ombinzi.”


text:
Ongundu nayi ya dhenge nomamanya noyi ya ponokele nomagongamwele. Nayi dhipage oyana aamati naakadhona nokufika po omagumbo gawo.


text:
Moshilongo ashihe otandi ka hulitha mo oluhondelo, shi ninge elondodho komukiintu kehe, kaa hondele we, ngaashi mbeyaka yaali ya ningi.


text:
Ne aamwayinathana, otandi mu geelele oluhondelo lweni nuulunde weni wokusimaneka iimenka. Notamu ka tseya kutya ongame Omuwa Omupangeliawike.”


text:
Mesiku etimulongo lyomwedhi omutimulongo gwomumvo omutimugoyi guupongekwa wetu, Omuwa okwa lombwele ndje a ti:


text:
“Muna gwomuntu, nyola esiku lyonena, oshoka esiku ndika olyo esiku ndyoka omukwaniilwa gwaBabilonia ta tameke ekondeko lyaJerusalem.


text:
Lombwela aantu yandje aatangalali eyele ndika ngame, Omuwa Omupangeliawike tandi ti kuyo: Tula ombiga peziko, yu udhitha omeya.


text:
Omuwa Omupangeliawike ota ti: “Akwetse, oshilando shaadhipagi! Osha fa ombiga ya kakatela iikogo, ya tinda okuyela. Ontumba nontumba tayi kuthwa mo, noinamu kala we sha.


text:
Moshilando omwa dhipagelwa mo, ihe ombinzi inayi tikila pevi, mpoka ontsi tayi yi siikile. Oya tikile kemanya.


text:
Omuwa Omupangeliawike ota popi ta ti: “Yaye oshilando shaadhipagi! Ongame mwene tandi gongele iikuni.


text:
Ngashingeyi tuleni ombiga yi li owala pomakala, yi lungune ya geta. Nena ombiga otayi ka yelithwa ishewe, sho iikogo ya pi ko,


text:
Jerusalem, iihuna yoye yoluhondelo oye ku nyateke. Nando nda kambadhala oku ku yelitha, owa kala wa nyata. Ito ka yela we, sigo wa lambelwa kondjahi yandje.


text:
Ongame, Omuwa Omupangeliawike, nda popi. Ethimbo lya thikana, ndi ikwatele ko. Kandi na ohenda nuulunde woye nenge ndi ku uvitile olukeno. Oto geelelwa shoka wa yono.” Omuwa Omupangeliawike okwa popi.


text:
a ti: “Muna gwomuntu, mepathimo limwe otandi ka kutha po omuntu u mu hole unene. Ino yemata nenge u lile nenge u pitithe omahodhi.


text:
Ino uvika to hekumuna. Ino ikulula epalu nenge u kale oompadhi dhowala, u holole oluhodhi. Oshipala shoye ino shi siikila nenge u lye iikulya yoosa.”


text:
Onda li tandi popi naantu ongula onene. Ongulohi omukiintu gwandje okwa si, nongula yanakwasha onda ningi, ngaashi nda lombwelwa.


text:
ndi lombwele Aaisraeli elaka ndika: Otamu itangele otempeli. Omu hole oku yi tala nokuya kuyo, ihe Omuwa ote ke yi nyatekitha. Aana yeni aamati naakadhona mboka ya kala muJerusalem, otaa dhipagelwa molugodhi.


text:
Itamu ki ikulula omapalu nenge mu kale poompadhi dhowala, mu yemate nenge mu lile oosa. Otamu ka kombwa po moluulunde weni notamu ka kemenathana.


text:
Nena otandi ka ninga endhindhiliko kune; otamu ka ninga ayihe mbyoka nda ningi. Omuwa ota ti, uuna shika tashi ningwa, otamu ka tseya kutya oye Omuwa Omupangeliawike.”


text:
Omuwa okwa ti: “Muna gwomuntu, ngashingeyi otandi ke ya kutha otempeli ndjoka haye yi inomene noku yi nyanyukilwa noye hole oku yi tala nokuya kuyo. Otandi ka kutha po oyana aamati naakadhona.


text:
Esiku tuu ndyoka oto ka galulilwa omukumo gwokupopya, ngoka wa kanitha, e to ka popya naye. Pahedhi ndjika oto ka ninga endhindhiliko kaantu, noyo taa ka tseya kutya ongame Omuwa.”


text:
Ya lombwela ya pulakene shoka ngame, Omuwa Omupangeliawike, tandi ti: Owa li wa nyanyukilwa okumona otempeli yandje ya nyatekwa, okutala evi lyaIsrael lya mbugalekwa nokumona Aajuda taa yi muupongekwa.


text:
Owa li wa nyanyukwa, ihe otandi etha omazimo gomombuga yokuuzilo ge ku sinde. Otaa ka yunga oontanda dhawo moshilongo shoye e taa kala mo. Otaa ka lya iiyimati notaa ka nwa omahini goye.


text:
Oshilando Rabba otandi shi shitukitha uunapelo woongamelo, noshilongo ashihe Ammon eputu lyokunapa oonzi, opo u tseye kutya ongame Omuwa.”


text:
Molwaashoka we shi ningi, otandi ke ku gandja miikaha yiigwana yilwe mbyoka tayi ke ku yuga. Otandi ke ku hanagula po thiluthilu noito ka ninga we oshigwana nenge u kale noshilongo shoye mwene. Nena oto ka tseya kutya ongame Omuwa.”


text:
otandi ka ponokelitha iilando mbyoka ya shiga ongamba yaMoab, mwa kwatelelwa iilando yo opala — Bet Jeshimot, Baal Meon naKiriataim.


text:
Otandi ka sinditha Moab komazimo gomombuga yokuuzilo pamwe naAmmon, opo Moab kaa ninge we oshigwana.


text:
Omuwa Omupangeliawike okwa ti: “Aaedom oya galulile Juda ondjahi yonyanya, nondjahi ndjoka ye etele Edom ondjo.


text:
Ngashingeyi otandi tseyitha kutya otandi ka geela Edom notandi dhipaga aalumentu ayehe niimuna. Otashi ka ninga eputu okuza koshilando Teman sigo okoshilando Dedan, aantu notaa ka dhipagelwa molugodhi.


text:
Oshigwana shandje Israel otashi ka galulila Edom ondjahi omolwandje, notashi ka ninga Edom a tililwe ondjahi yandje ondhigu. Edom ota ka tseya kutya oku mu galulila ondjahi yandje otaku ti ngiini.” Omuwa Omupangeliawike oye a popi.


text:
Omuwa Omupangeliawike okwa ti: “Aafilisti oya galulile aatondi yawo ondjahi ondhigu e taye ya hanagula po muutondwe.


text:
Omolwashoka tandi tseyitha kutya otandi ka ponokela Aafilisti noku ya komba po. Otandi ka yonagula po ayehe mboka ya kala kooha dhefuta.


text:
Otandi ke ya geela noonkondo e tandi ya galulile ondjahi. Otandi ya poolele ondjahi yandje. Nena otaa ka tseya kutya ongame Omuwa.”


text:
Mesiku lyotango lyomwedhi gwomumvo omutimulongo nogwotango guupongekwa wetu, Omuwa okwa lombwele ndje a ti:


text:
“Muna gwomuntu, shika osho sha nyanyudha aantu yomuTiro. Otaa igidha taa ti: ‘Jerusalem osha teyagulwa po! Aahalithi yasho oya kana! Itashi ka hakana we omaliko getu!’


text:
“Ngashingeyi ngame, Omuwa Omupangeliawike, otandi ti: Shilando Tiro, ngame omutondi gwoye. Otandi ka eta iigwana oyindji, yi ku ponokele; otayi ya ya fa omakuthikuthi gefuta.


text:
Otaa ka kumuna po omakuma goshilando shoye notaa hanagula po ooshungo dhoye. Opo ihe tandi ka komba po ontsi ayihe e tandi thigi po omamanya ga kwehuka.


text:
Aayuli yoohi otaa ka aneka po iiyulitho yawo pontuntu mpoka wa li. Ongame, Omuwa Omupangeliawike, nda popi. Iigwana otayi ka yuga Tiro,


text:
naamboka ya kala momikunda dhasho kooha dhefuta, otayi ke ya dhipaga po nomagongamwele gayo. Nena Tiro ota ka tseya kutya ongame Omuwa.”


text:
Omuwa Omupangeliawike ota ti: “Otandi ka tala omukwaniilwa omunene kwaayehe — omukwaniilwa gwaBabilonia Nebukadnezzar — a homone Tiro. Ote ya ziilile kuumbangalantu netangakwiita enene li na aakayilinkambe.


text:
Oomboka ya kala momikunda dhokooha dhefuta, otaa ka dhipagelwa molugodhi. Aatondi otaa fulu omikanka, otaa tungu omutuni gwekondekela e taye ku yeluthile omahuuyanza ye ku kondjithe.


text:
Otaa ka nyanyula omakuma goye niikumunithi yomakuma notaa hanagula po ooshungo dhoye niitago yiiyela.


text:
Oshikogo shontsi ya tukulwa kuukambe wawo, otashi ku kwidhidhike. Oshihomo shuukambe wawo tau hili omatemba nomatembakwiita, otashi ka kakamitha omakuma goye, nge taa pitile miiyelo yomakulukuma goshilando shoye.


text:
Aakayilinkambe yawo otaa mbolokotele momapandaanda goye, taa dhipaga aantu yoye nomagongamwele. Oongudhi dhoye oonene otadhi ka undulilwa pevi.


text:
Aatondi yoye otaye ki ikutha ko nuuyamba woye niipindikwa yoye. Otaa ka undulila omakuma goye pevi e taa mbonyona po omagumbo goye guuyamba. Otaa ka kutha po oondhopi, iipilangi niitandu ayihe noku yi ninginitha mefuta.


text:
Otandi thigi po ashike emanya ethenu, mpoka aayuli yoohi taa aneke iiyulitho yawo yoohi. Oshilando itashi ka tungululwa we. Ongame, Omuwa Omupangeliawike, nda popi.”


text:
Omuwa Omupangeliawike ota lombwele oshilando Tiro ta ti: “Nge wa sindika, aantu mboka ya kunkula nomunkulo gwefuta, otaa ka haluka keuyagano lyaamboka taa dhipagwa.


text:
Aakwaniilwa ayehe yiigwana yaayendifuta otaa ka kuluka ko kiipangelapundi yawo. Otaa ka hula mo oonguwo nomalwaakani gawo guulenga yo taa kuutumba mevi taa kakama. Otaa ka haluka keadhiko lyoye, notaa ka nyengwa okwiidhidhimika mokukakama kwawo.


text:
Otaye ke ku imbila eimbilo ndika lyoosa taa ti: Shilando wa simana, owa kumunwa po! Oosikepa dhoye odha kombwa mo mefuta. Aanashilando yoye oya pangelele omafuta noya halutha ayehe pomunkulofuta.


text:
Omuwa Omupangeliawike ota ti: “Otandi ku ningi oshilando sha mbugala shaa na aantu. Otandi ku siikile nuulemeya wefuta.


text:
Otandi ke ku fala mwi, muuyuni wokuusi, u ka tsakanene naakulu yonale. Otandi ke ku kaleka muuyuni womohi mokati komakulukuma gaaluhe, u ka hangane naambeyaka yomuusi. Otashi ti nduno, ito ka kala we oshilando shi na aantu, u kale ando mokati kiilando yaanamwenyo.


text:
Otandi ke ku ninga oshiholelwa shehalutho, notali ka eta ehulilo lyoye. Aantu otaye ke ku konga, ihe ito ka monika we.” Omuwa Omupangeliawike oye a popi.


text:
oshilando shoka shi li polungenge lwefuta notashi pindike niigwana yi li komunkulofuta. Shi lombwela shoka Omuwa Omupangeliawike ta ti: Tiro, oto itangele eopalo lyoye.


text:
Iipilangi yoye ayihe oyomikiperesi dha za kondundu Hermon, olwoondje lwoye olwomusendeli gwokuLibanon.


text:
Oomwandi dhokuBaasha omo mwa hongwa iidhugithoti yoye, noontala dhoye odha pangelwa niipilangi yomikiperesi dhokuKipro, ya takelwa uulenga womasipa goondjamba.


text:
Oothayila dhoye odholiina yokuEgipiti dha hondjelwa uulenga. Otadhi dhimbululwa nuupu kokule. Oondunda dhoye dhokugamena kuupyu wetango odha ningwa nomalapi ga tungika omatiliganembwilili gokontuntu Kipro.


text:
Omangomba ga pyokoka gokuBiblos oga pangele shoka sha teka mungoye. Aathayili ya za akuhe ku na oosikepa, oya halitha moositola dhoye.


text:
“Aakwiita ya za kuPersia, Lidia naLibia, oya yakula metangakwiita lyoye. Oya tsilike omahuuyanza nomagala gawo giiyela moongulu dhaakwiita yoye. Oyo aantu ye ku etele esimano.


text:
Aakwiita ya za kuArvad, oya tonatele omadhingililokuma goye, naantu ya za kuGamad, oya langele ooshungo dhoye. Oya tsilike omahuuyanza gawo komadhingililokuma goye. Oyo aantu mboka ye ku pe eopalo.


text:
“Owa halitha muSpania nowa landitha iinima yoye yomaludhi ogendji oshisiliveli, osheela oshiluudhe, otina noshumbu.


text:
Aarodos oya pindike nangoye; aantu yokomavi ogendji komunkulofuta oye ku pe omayego goondjamba noshiti oshiluudhe mokupingakanitha iinima yoye.


text:
Aasiria oya landa nangoye. Oye ku etele omamanya goturkoisi, iiyata iitiliganembwilili, iiyata ya hondjelwa uulenga, ooliina dha tungika, oomba nomamanya gojaspes, ya lande iipindi yoye oyindjiyindji.


text:
Aadamaskus oya pindike nangoye, niilandithomwa yoye oye yi futu nomaviinu gokuHelbon nomafufu goonzi gokuZahar. Oya pingakanitha iinima yoye nosheela oshiluudhe niitoyithi.


text:
Iipindi yoye aahalithi Aasheba nAarama oya pingakanitha niizimba iitoye, nomamanya ge na ondilo nonoshingoli.


text:
Oye ku landitha oonguwo dhuufuuli, iiyata iitiliganembwilili naambyoka ya hondjelwa uulenga, oombanza dhoombapa dha yela noongodhi dha yogohekeka.


text:
Iipindi yoye oya humbatwa moosikepa oonene dhoofulaha. Ongoye owa li wa fa osikepa mefuta ya longelwa ofulaha ondhigu.


text:
Uuyamba woye auhe wiipindi, aathayili yoye ayehe naadhugi, omangomba mokupangela osikepa naahalithi yoye, aakwiita ayehe mosikepa — ayeheyehe oya kanene mefuta, osikepa yoye sho ya teka.


text:
Otaye ku izizimine eimbilo lyoosa: ‘Itatu vulu okuyeleka Tiro, Tiro ngoka ngashingeyi a mwena mefuta.


text:
Uuna iipindi yoye ya kondo omafuta, owa mana po oompumbwe dhoshigwana kehe. Aakwaniilwa oya ningi aayamba okuuyamba womaliko goye.


text:
Ngashingeyi owa tekela mefuta; ou li wa ningina muule wefuta. Omaliko goye naalongeli yoye oya ningine mefuta pamwe nangoye.’


text:
“Ayehe ya kala komunkulofuta, oya tilithwa koshiponga shoye. Naakwaniilwa yawo otaa haluka, neshololo olya nyolelwa miipala yawo.


text:
Wa kana, wa kana sigo aluhe. Aahalithi muuyuni auhe oya haluka, ya tila pamwe oshiponga shoye otashi ya adha wo.”


text:
“Muna gwomuntu, lombwela omupangeli gwaTiro shoka ngame, Omuwa Omupangeliawike, tandi mu lombwele: Muuntsa woye oto inomo kutya ongoye kalunga. Oto ti owa kuutumba koshipangelapundi wa fa kalunga, wa kundukwa komafuta. Oto ifethitha kalunga, ihe hasho, ngoye omusi, ku shi kalunga.


text:
“Ngashingeyi ngame, Omuwa Omupangeliawike otandi ti: Molwaashoka to dhiladhila kutya ngoye ou na oondunge ngaashi kalunga,


text:
Otandi ka eta aatondi yaa na ohenda, ye ku ponokele. Otaa ka hanagula po iinima yoye ayihe iiwanawa mbyoka wa likola kuunkulungu nokuunongo woye.


text:
Nge taye ya ye ku dhipage po, oto ki inoma natango tuu kutya ongoye kalunga? Koshipala shaadhipagi yoye oto ka ninga omusi, ku shi kalunga nande.


text:
Oto ka sa wa fa ombwa miikaha yaakwiilongo aakaanakalunga. Ongame, Omuwa Omupangeliawike, nda gandja oshipango shika.”


text:
“Muna gwomuntu, lilila oshiponga shoka sha tegelela omukwaniilwa gwaTiro. Mu lombwela shoka ngame, Omuwa Omupangeliawike, tandi ti: Tango owa li oshiholelwa sheopalo. Owa li omunandunge nomuntuuntuu!


text:
Owa kala muEden, oshikunino shaKalunga, nowa zala omamanya ge na ondilo gomaludhi ogendji: oorubini, ootopasi, oojaspes, ookrisoliti, okarenelia, oohoniks, oosafire, ooturkoisi noosmaragdi. Owa li u na uulenga woshingoli. Owe u ningilwa, uuna wa shitwa.


text:
Onda langeke ko omukerubi, e ku langele. Owa kala kondundu yandje ondjapuki nowa lyanga mokati komamanya taga adhima.


text:
Owa li wi ipyakidhila niipindi nokulanditha, noshe ku fala muukolokoshi nomuulunde. Omolwashoka nde ku thiminike, u ze ko kondundu yandje ondjapuki, nomukerubi ngoka e ku langele, okwe ku tidha mo momamanya taga adhima.


text:
Owi itangele eopalo lyoye, nesimano lyoye lye ku ningi egoya. Molwaashika onde ku hata pevi nonde ku thigi po, u ninge elondodho kaakwaniilwa yalwe.


text:
Nuuwinayi woye owindji nomakotokelo goye mokulanda owa nyateke omahala goye omayapuki. Onkee onda tomeke oshilando shoye omulilo, nogwe ku lungunitha po. Ayehe mboka taye ku tala ngashingeyi, otaa ku mono wa fupipikwa momutoko.


text:
Owa kana, wa kana sigo aluhe, niigwana ayihe mbyoka ya li ye ku tseya, oya haluka, ya tila kutya otayi ka adhika koshiponga shoye.”


text:
Lombwela aantu yamo shoka ngame, Omuwa Omupangeliawike, tandi ya lombwele: Ngame omutondi gwoye, Sidon; otandi ke ku hololela uuyapuki wandje. Aantu otaa ka tseya kutya ongame Omuwa, sho tandi geele mboka ya kala mungoye.


text:
Otandi ke ya tumina elega nokukungululitha ombinzi momapandaanda goye. Oto ka homonwa koombinga adhihe, naantu yoye otaa ka dhipagwa po. Nena oto ka tseya kutya ongame Omuwa.”


text:
Omuwa okwa ti: “Kaku na nando oshimwe shomiigwana mbyoka ya kunduka Israel, tashi mu sheke, tashi ka ninga we omakwega noondjoho, shi ehameke Israel. Oyo notayi ka tseya kutya ongame Omuwa Omupangeliawike.”


text:
Omuwa Omupangeliawike ota ti: “Otandi ka kongolola Aaisraeli miigwana moka nde ya halakanithile, ndele niigwana ayihe tayi ka tseya kutya ongame omuyapuki. Aaisraeli otaa ka kala mevi lyawo yene, evi tuu ndyoka nde li pe omuntu gwandje Jakob.


text:
Otaa ka kala mo nombili. Otaa ka tunga omagumbo e taa tsike iitsambe yomiviinu. Otandi ka geela aashiinda yawo ayehe mboka taye ya dhini, Israel nota ka kala megameno. Notaa ka tseya kutya ongame Omuwa Kalunga kawo.”


text:
Mesiku etimulongo netiyali lyomwedhi omutimulongo gwomumvo omutimulongo guupongekwa, Omuwa okwa lombwele ndje a ti:


text:
“Muna gwomuntu, hunganekela omukwaniilwa gwaEgipiti. Mu lombwela, nkene ta geelwa pamwe naayehe mboka ye li muEgipiti.


text:
Popya to ti, Omuwa Omupangeliawike ota lombwele omukwaniilwa gwaEgipiti ta ti: Ngame omutondi gwoye, ngandu ngoye omuhaluthi u li momulonga Niili. Oto ti, Niili ogwoye nowe gu shiti.


text:
Otandi ke ku tula ondjolo moondjego, noohi dhomomulonga gwoye otandi ke dhi kanyatelitha kungoye. Opo ihe otandi ke ku hila mo muNiili, noohi adhihe dha kanyatela kungoye.


text:
Otandi ke ku umbila mombuga pamwe noohi adhihe ndhoka. Oto ka gwila puukukutu, nomudhimba gwoye itagu ka fumvikwa. Otandi ke gu pa oondhila niilikama, yi gu lye po.


text:
Nena Egipiti alihe otali ka tseya kutya ongame Omuwa.” Omuwa ota ti: “Egipiti, Aaisraeli oye ku inekela, u ya kwathe, ihe ku vulathane noshihenguti shenenge.


text:
Ngashingeyi ngame, Omuwa Omupangeliawike, otandi ku lombwele kutya otandi ka eta aantu ye ku ponokele ye na omagongamwele, notaa dhipaga po aantu yoye niimuna yoye.


text:
Egipiti otali ka ninga eputu lyowala. Notaa ka tseya kutya ongame Omuwa. “Oshoka oto ti Niili ogwoye nowe gu shita,


text:
ngame omutondi gwoye nogwaNiili. Otandi mbugaleke Egipiti alihe, okuza koshilando Migdol muumbangalantu sigo okoshilando Aswan muumbugantu sigololo oongamba dhaEtiopia.


text:
Kaku na nando ompadhi yomuntu nenge ekondo lyoshimuna tali li taakana. Methimbo lyoomvula omilongo ne kaku na sha tashi kala mo.


text:
Egipiti otandi ke li ninga eputu mokati kiilongo yilwe ya mbugalekwa muuyuni. Iilando yaEgipiti otayi ka kala monkalo yomakulukuma omimvo omilongo ne. Omakulukuma omanene ge vule goshilando kehe. Aayegipiti otandi ke ya ninga oontauki. Otaa ka taukila koshilongo kehe e taa ka kala mokati kiigwana yilwe.”


text:
Omuwa Omupangeliawike ota ti: “Konima yomimvo omilongo ne otandi ka kongolola Aayegipiti miigwana moka nde ya halakanithile,


text:
notandi ke ya eta, ya kale muumbugantu waEgipiti, oshilongo shawo shonale. Otaa ka ninga oshilongo shaa na oonkondo,


text:
oshilongo oshinkundinkundi shi vulike kwaayihe, noitashi ka sinda we iigwana yilwe. Otandi shi shundula, opo shaa pangele iigwana.


text:
Israel ite ke shi inekela we, shi mu kwathe. Oshiponga shaEgipiti otashi ka dhimbulutha Israel kutya nani epuko, sho e shi inekele. Nena Israel ota ka tseya kutya ongame Omuwa Omupangeliawike.”


text:
Mesiku lyotango lyomwedhi gwotango gwomumvo omutimilongombali nomutiheyali guupongekwa wetu, Omuwa okwa lombwele ndje a ti:


text:
“Muna gwomuntu, nuudhigu uunene omukwaniilwa gwaBabilonia Nebukadnezzar okwa ponokelitha aakwiita ye Tiro. Okwe ya humbatitha omitenge omidhigu, onkee omitse dhawo dha thuka nomapepe ga pushuka, ihe omukwaniilwa naakwiita ye inaa likola sha muupyakadhi wawo.”


text:
Onkee ano Omuwa Omupangeliawike ota ti: “Otandi gandja Egipiti miikaha yomukwaniilwa Nebukadnezzar. Ote ke li yuga noku li hakana po e ta kutha po uuyamba waEgipiti auhe e te u futu etangakwiita lye.


text:
Otandi mu pe Egipiti ondjambi yiilonga ye, oshoka etangakwiita lye olya longele ndje. Ongame, Omuwa Omupangeliawike, nda popi.


text:
“Uuna shika tashi ningwa, otandi ka nkondopaleka Aaisraeli e tandi ka makula okana koye, Hesekiel, opo u ya popithe, noya tseye kutya ongame Omuwa.”


text:
“Muna gwomuntu, hunganeka, u popye shoka ngame, Omuwa Omupangeliawike, tandi ti. Kololoka oohapu ndhika: Esiku etilithi otali ya!


text:
MuEgipiti otamu ka kala iita nuuwehame uunene muSudan. Oyendji otaa ka dhipagwa muEgipiti; oshilongo otashi ka yugwa, otashi ka ninga omakulukuma.


text:
“Iita mbyoka otayi ka dhipaga aakwiita ya hehelwa ya za kuSudan, Lidia, Libia, Arabia, Kub, nokuli mboka ya za koshigwana shandje.”


text:
Omuwa Omupangeliawike ota ti: “Okuza kuMigdol muumbangalantu sigo okuAswan muumbugantu, aapopili yaEgipiti ayehe otaa ka dhipagelwa molugodhi. Etangakwiita lya kinga otali ka halakanithwa. Ongame, Omuwa Omupangeliawike, nda popi.


text:
Oshilongo otashi ka mbugala lela mokati kiilongo ya mbugala yomuuyuni, niilando yasho otayi ka kumunwa po thilu.


text:
“Uuna esiku ndyoka tali thiki, naEgipiti lya hanagulwa po, otandi ka tuma aatumwa moosikepa, ya ka haluthe Aasudani mombili yawo. Otaa ka kakama kuuwehame. Esiku ndyoka olya thikana!”


text:
Omuwa Omupangeliawike ota ti: “Otandi ka longitha Nebukadnezzar, omukwaniilwa gwaBabilon, a hulithe po uuyamba waEgipiti.


text:
Oye pamwe netangakwiita lye lyaa na ohenda, ote ya a mbugaleke evi. Otaa ponokele Egipiti nomagongamwele, nevi otali ka udha omidhimba.


text:
Otandi ka kukutika Niili nokugandja Egipiti miikaha yaantu aapwidhi. Aakwiilongo otaa ka mbugaleka oshilongo ashihe. Ongame, Omuwa, nda popi.”


text:
Omuwa Omupangeliawike ota ti: “Otandi ka hanagula po iimenka niikalunga yiifundja muMemfis. Itamu ka kala we ngoka ta lele Egipiti, notandi ka tilitha aantu ayehe.


text:
Otandi mbugaleke Egipiti muumbugantu nokutomeka Zoan omulilo muumbangalantu. Otandi ka pangula oshilandopangelo Thebes.


text:
Otandi ka polithila ondjahi yandje moshilando Pelusium, oshilandohote sha kola shaEgipiti. Otandi ka hanagula po uuyamba waThebes.


text:
Egipiti otandi li tomeke omulilo, naPelusium otashi ka kala muuwehame uunene. Omakuma gaThebes otaga kumunwa po, noshilando otashi ka kungululwa po kefundja.


text:
Aagundjuka yomiilando Heliopolis naPi-Beset otaa ka sila molugodhi, naantu yalwe otaa ka kwatwa po oonkwatwa.


text:
Omilema otadhi ka kwidhidhika Takpanhes, uuna tandi teya po oonkondo dhaEgipiti nokuhulitha po omwiityo gwasho guuntsa. Oshikogo otashi ka kwidhidhika Egipiti, naantu yomiilando yasho otaa ka kwatwa po oonkwatwa.


text:
Mesiku etiheyali lyomwedhi gwotango lyomumvo omutimulongo nogwotango guupongekwa wetu, Omuwa okwa lombwele ndje a ti:


text:
“Muna gwomuntu, onda teya okwooko kwomukwaniilwa gwaEgipiti. Kape na ngoka e ku manga nenge e ku tule melapi, opo ku aluke kwo ku ka kwate ishewe egongamwele.


text:
Ngame, Omuwa Omupangeliawike, otandi ti ngashingeyi: Ngame omutondi gwomukwaniilwa gwaEgipiti. Otandi ka teya po omaako ge agehe gaali, okwooko okundjolowele nokukwawo hoka kwa teka nale, negongamwele otali ka gwila pevi.


text:
Omaako gomukwaniilwa gwaBabilonia otandi ke ga koleka e tandi tula egongamwele lyandje moshikaha she. Ihe omaako gomukwaniilwa gwaEgipiti otandi ga teya, nota ka kema e ta si montaneho yaatondi ye.


text:
Eeno, otandi ke mu nkundipaleka nokukoleka omukwaniilwa gwaBabilon. Uuna tandi mu pe egongamwele lyandje, oye note li taganekele lwokuEgipiti, shaa ngoka ota ka tseya kutya ongame Omuwa.


text:
Mesiku lyotango lyomwedhi omutitatu gwomumvo omutimulongo nogwotango guupongekwa wetu, Omuwa okwa lombwela ndje a ti:


text:
“Muna gwomuntu, lombwela omukwaniilwa gwaEgipiti naantu ayehe to ti: Ngoye omunankondo ngiini! Otandi ku yeleke nalye?


text:
Ogwa kokithwa komeya, omilonga dhokohi odhe gu palutha. Odha tutike ehala lyomuti mpoka gwa mena. Dha tondokitha omeya komiti adhihe dhomomugulu.


text:
Miitayi yagwo oondhila dhi ili nodhi ili odha tungile mo iihandhila yadho. Iiyamakuti oya valele momuzile gwagwo. Iigwana yomuuyuni oya gondjo momuzile gwagwo.


text:
Omuti ogwa li gwo opala ngiini — omule gu na iitayi iile. Omidhi dhagwo odha tsa mevi muule, moonza dhomilongameya.


text:
Moshikunino shaKalunga kamu na omusendeli tagu yelekwa nagwo. Kaku na omukiperesi gu thike piitayi yagwo, nenge omukwiyu tagu yelekwa niimpona yagwo. Meopalo lyagwo ogu vule omiti adhihe moshikunino shaKalunga.


text:
Onde gu opaleke, niitayi ya yalalala. Ogwa li gwa silwa efupa komiti adhihe muEden, moshikunino shaKalunga.


text:
Ngashingeyi ngame, Omuwa Omupangeliawike, otandi mu lombwele shoka tashi ka ningiwa omuti nguka gwa koko, sigo gwa tsu kiikogo. Sho gwa ningi omule, ogwi itanga unene.


text:
Onkee onde gu ekelehi nokweetha omupangeli omukwiilongo e gu kwate po. Ota ka ninga nagwo, ngaashi gwi ilongele nuukolokoshi wagwo.


text:
Aakwiilongo yaa na ohenda otaye gu ke po e taye gu etha. Iitayi niimpona yagwo ya teka otayi ka gwila kondundu nomesilu kehe moshilongo. Iigwana ayihe mbyoka ya li momuzile gwagwo, otayi zi po e tayi yi.


text:
Oondhila otadhi ke ya notadhi lambele komuti gwa gwila pevi, niithitukuti otayi ka taaguluka iitayi yagwo.


text:
Ano okuza nena ndjika kaku na we omuti tagu ka koka gu ninge omule gwe gu fa nenge gu mbunyuke iitayi yi tse miikogo, nando gu tutikwe ngiini. Adhihe odha uthilwa eso dha fa omuntu nakukasa, dhi ye kumboka taa kulukile muuyuni wokuusi.”


text:
Omuwa Omupangeliawike ota popi ta ti: “Esiku ndyoka omuti nguka tagu yi muuyuni wokuusi, otandi ke gu siikilitha oonza dhomeya endhindhiliko lyokulila oosa. Otandi ka keelela omilonga noitandi pitika, oonza dhi kunguluke omeya. Molwaashoka omuti gwa si, otandi ka undulila oondundu dhaLibanon omilema notandi ka ganyitha omiti adhihe dhomomugulu.


text:
Uuna tandi gu tumine muuyuni wokuusi, ewalakato lyokugwapo kwagwo otali kakameke iigwana. Omiti adhihe muEden nomanyakwa agehe gomiti dha tekelwa nawa dhaLibanon ndhoka dha kulukile muuyuni womohi, otadhi ka hupuluthwa kekulukilomo lyagwo.


text:
Otadhi ka ya pamwe nagwo muuyuni wokuusi, dhi ka tsakanene naandhoka dha tetekele nale. Naayehe mboka ye li momuzile gwagwo, otaa ka halakanithilwa mokati kiigwana ayihe.


text:
“Omuti nguka ogwo omukwaniilwa gwaEgipiti pamwe naantu ye ayehe. Nomiti dhomuEden kadha li omile nomisimani. Ihe ngashingeyi ogwa fa omiti dhaEden, otagu ka kulukila muuyuni wokuusi gu tsakanene naakaanakalunga naamboka ya dhipagelwa molugodhi. Ongame nda popi.” Omuwa Omupangeliawike osho ta ti.


text:
Mesiku lyotango lyomwedhi omutimulongo nomutiyali gwomumvo guupongekwa wetu, Omuwa okwa lombwele ndje a ti:


text:
“Muna gwomuntu, tangumuna oondjimbo dhoosa dhomukwaniilwa gwaEgipiti. Mu lombwela etumwalaka lyandje tali ti: Owa fa onkoshi mokati kiigwana, ihe owa fa ongandu tayi wilola momulonga. Oto vongola omeya noompadhi dhoye e to nyateke omilonga.


text:
Iigwana oyindji nge ya gongala, otandi ke ku yula moshiyulitho shandje, notayi shi kookololele komunkulo.


text:
Otandi ke ku umbila pevi e tandi gongele oondhila adhihe niithitukuti yomuuyuni, yi ku lye po yo yi paluke.


text:
Uuna tandi ku hanagula po, otandi ka siikila ewangandjo nokudhima po oonyothi. Etango otali ka holama handiyaka yiikogo, nomwedhi itagu minikile we.


text:
Otandi ka dhima omaminikilo agehe gokegulu nokuundulila uuyuni woye momilema. Ongame, Omuwa Omupangeliawike, nda popi.


text:
“Iigwana oyindji otayi ka lulilwa, uuna tandi taandelitha onkundana yokuhanagulwapo kwoye miilongo inoo yi tseya.


text:
Shoka tandi ku ningile, otashi ka kakameka iigwana oyindji. Uuna tandi fungafunga egongamwele lyandje, aakwaniilwa yayo otaa ka kakama ye na ehaluko. Esiku ndyoka to teka po, ayehe otaa dhekweta kuumbanda woomwenyo dhawo.”


text:
Omuwa Omupangeliawike ota lombwele omukwaniilwa gwaEgipiti ta ti: “Oto ka taalela egongamwele lyomukwaniilwa gwaBabilon.


text:
Omagongamwele gaakwiita yiigwana iidhudhu otaga ka dhipaga po aantu yoye ayehe. Aantu yoye ayehe noshaa shoka shilwe ho shi itangele, otashi ka yonagulwa po.


text:
Otandi ka tselitha po iimuna yoye poshipemba kehe. Itaku ka kala we aantu nenge iimuna, yi vongole omeya.


text:
Otandi ka kaleka omeya goye ga mwena e taga yengala, nomilonga dhoye tadhi tondoka mengungilo. Ongame, Omuwa Omupangeliawike, nda popi.


text:
Uuna tandi mbugaleke Egipiti nokuyonagula po ayehe mboka ye li mo, otaa ka tseya kutya ongame Omuwa.


text:
Ndjika ondjimbo yoosa. Aakulukadhi yomiigwana otaye ke yi imba, ya lile oosa dhaEgipiti naantu yasho ayehe. Ongame, Omuwa Omupangeliawike, nda popi.”


text:
Mesiku etimulongo netitano lyomwedhi gwotango gwomumvo omutimulongo nomutiyali guupongekwa wetu Omuwa okwa lombwele ndje a ti:


text:
“Muna gwomuntu, lila oosa dhaantu ayehe yomuEgipiti. Ya kulukithila mo pamwe niigwana iinankondo sigo omuuyuni wokuusi.


text:
Ya lombwela u tye: ‘Oto dhiladhila, owo opala u vule yalwe? Oto ka kulukila muuyuni wokuusi noto ka lala pamwe naafukolume.’


text:
“Aayegipiti otaa ka gwila pamwe naamboka taa ka dhipagelwa molugodhi. Egongamwele olya longekidhwa, li ya dhipage po ayehe.


text:
Omapendafule omanene naayehe mboka ya kondjele kombinga yaEgipiti, otaa kundu Aayegipiti muuyuni wokuusi. Otayi igidha taa ti: ‘Aafukolume mboka ya dhipagelwa molugodhi, ya kulukile huka, oyo mbaka ya lala mpaka!’


text:
Oombila dhawo odhi li mohi muule womuuyuni wokuusi. Aakwiita ye ayehe oya sile molugodhi, noombila dhawo odha kunduka ombila ye. Nale oya li haa halutha evi lyaanamwenyo.


text:
“Elam oye nguka a kundukwa koombila dhaakwiita ye. Ayehe oya dhipagelwa molugodhi noya kulukile mo, sigo okuuyuni wokuusi inaa fukalekwa. Sho ya li ye na omwenyo, oya tilitha, ihe ngashingeyi oya lala ya sa ye na ohoni.


text:
Elam a lala mokati kaadhipagwa mboka ya sile miita, noombila dhaakwiita ye odhe mu kunduka. Ayehe aafukolume, ayehe ya dhipagelwa molugodhi. Sho ya li ye na omwenyo, oya li haa tilitha, ihe ngashingeyi oyo mba ya lala ya sa ya sithwa ohoni. Oshipewa shawo oshaamboka ya sile molugodhi.


text:
“Meshek naTubal omo ye li ya kundukwa koombila dhaakwiita yawo. Ayehe aafukolume, ayehe oya dhipagelwa molugodhi. Nale oya haluthile aanamwenyo.


text:
Inaa mona efumviko lya simana ya fa omapenda gomuuyuni wonale, mboka ya kulukile muuyuni wokuusi, omagongamwele gawo oga tulwa kohi yomitse dhawo nomahuuyanza gawo ga siikile omidhimba dhawo. Omapenda ngoka oga li ge na oonkondo dha tilitha aanamwenyo.


text:
“Edom oye nguka pamwe naakwaniilwa ye nomalenga. Oya li aakwiita aanankondo, ihe ngashingeyi oya lala muuyuni wokuusi pamwe naafukolume mboka ya dhipagelwa molugodhi.


text:
“Aapangeli ayehe yokuumbangalantu oyo mbaka nosho wo Aasidoni. Oya li ya tilitha, ihe ya yi mohi mesithahoni pamwe naamboka ya dhipagelwa molugodhi, noya lala taa vululukwa inaa fukalekwa. Oya mono esithahoni lyaamboka taa kulukile muuyuni wokuusi.


text:
“Omukwaniilwa gwaEgipiti naakwiita ye otaa ka tala ayehe mbaka ya dhipagelwa molugodhi e taa hekelekwa kusho.” Omuwa Omupangeliawike osho ta ti.


text:
“Omukwaniilwa gwaEgipiti onde mu tilithitha aanamwenyo, ihe oye netangakwiita lye alihe ota ka dhipagwa e ta ka lala a vululukwe pamwe naafukolume mboka taa sile molugodhi.” Omuwa Omupangeliawike a popi.


text:
“Muna gwomuntu, lombwela aantu shoka tashi ningwa, uuna tandi eta iita moshilongo. Aantu yoshilongo shoka otaa hogolola gumwe gwomongundu yawo, a ninge omulangeli.


text:
Ngele oku na ngoka te yi uvu, ihe ita pupu ko, naatondi oye ya e taye mu dhipaga, nena oye e na ondjo yeso lye mwene.


text:
Omulangeli ngele ota mono omutondi te ya, ye ita hiki ohiya, omutondi ote ya nota dhipaga aayoni mboka, ihe ombinzi yawo otandi yi pula miikaha yomulangeli.


text:
“Muna gwomuntu, ngashingeyi otandi ku langeke omulangeli gwoshigwana Israel. Ou na oku ya lombwela omalondodho ngoka nde ku pe.


text:
Ngele otandi ku lombwele te ti, omulunde ota ka sa, ihe ngoye ito mu londodha, a ethe oondjila dhe oombwinayi, opo a hupithe omwenyo gwe, nena ota ka sa shili moluulunde, nombinzi ye otandi yi pula miikaha yoye.


text:
Ngele oto londodha omulunde, ihe ite etha uulunde, ota ka sa omoluulunde we, ihe ngoye wa hupitha omwenyo gwoye.”


text:
Omuwa okwa lombwele ndje a ti: “Muna gwomuntu, tumbululila Aaisraeli sho haa popi taa ti: ‘Otwa tsikwa uulunde wetu nomapuko ngoka twa ningi. Otatu kombwa po. Otatu kala, ngiini tu na omwenyo?’


text:
Ya lombwela kutya oshili, ngaashi ngame, Omuwa Omupangeliawike, Kalunga omunamwenyo, itandi nyanyukilwa omulunde ta si. Onda hala, i itedhulule ye a kale e na omwenyo. Israel, etha uulunde to u ningi. Omolwashike wa hala okusa?


text:
“Muna gwomuntu, lombwela ngashingeyi Aaisraeli kutya omuyuuki ngele ta yono, uuyuuki mboka a longele itau mu hupitha. Omulunde ngele ote etha uulunde, ita ka pangulwa, nomuyuuki ngele ota tameke okuyona, omwenyo gwe itagu hupithwa.


text:
Ngele otandi lombwele omuyuuki kutya oku na omwenyo, ihe ota yono ta dhiladhila kutya uuyuuki we wonale owa gwana oku mu hupitha, itandi dhimbulukwa we uuyuuki we wonale. Ota ka sa moluulunde we.


text:
ngaashi ando, ngele ota galula shoka e shi pelwe ombambyona nota shunitha shoka a yakele — ngele ote etha okuyona e ta landula oompango ndhoka tadhi gandja omwenyo, ita ka sa, ihe ota kala e na omwenyo.


text:
Otandi ka dhima po uulunde e u longo nota kala e na omwenyo, oshoka okwa longa shoka shu uka noshiwanawa.


text:
Mesiku etitano lyomwedhi omutimulongo gwomumvo omutimulongo nomutiyali guupongekwa wetu, kungame okwe ya omuntu a zi ondapo kuJerusalem e ta lombwele ndje kutya oshilando osha teka po.


text:
Ongulohi ndjoka ya tetekele eyo lye, oshikaha shOmuwa osha kwata ndje. Omuntu sho a thiki ongula sho kwa shi, Omuwa okwa makula okana kandje ndi popye.


text:
“Muna gwomuntu, aantu mboka ye li momakulukuma giilando yaIsrael, otaa ti: ‘Abraham okwa li oye awike, sho a pewa evi alihe. Ngashingeyi tse oyendji, onkee evi lya ningi uuthiga wetu.’


text:
“Ya lombwela shoka ngame, Omuwa Omupangeliawike, tandi popi te ti: Ohamu li onyama yi na ombinzi. Ohamu simaneke iimenka. Ohamu dhipaga. Oshike tashi mu dhiladhilitha kutya evi olyeni?


text:
Omwi inekela omagongamwele geni. Iilonga yeni oyi nyanyalitha. Shaa ngoka ota hondele. Oshike tashi mu dhiladhilitha kutya evi olyeni?


text:
“Ya lombwela kutya ngame, Omuwa Omupangeliawike, otandi ya londodha kutya oshili ngaashi ngame Kalunga omunamwenyo, aantu mboka ye li momakulukuma giilando, otaa ka dhipagwa po. Mboka ya kala moshilongo, otaa ka lika po kiilikama. Mboka taa holama moondundu nomomakololo, otaa ka sa koshivu.


text:
Otandi ka mbugaleka oshilongo, nomanganga gawo guuntsa otaga hulu po. Noondundu dhaIsrael otadhi ka mbugala, nokaku na ngoka te ke dhi taakana.


text:
Uuna tandi geelele aantu oondjo dhawo nokumbugaleka oshilongo, nena otaa ka tseya kutya ongame Omuwa.”


text:
Omuwa okwa popi a ti: “Muna gwomuntu, aantu yoye otaye ku popi, nge taa tsakanene pomakuma goshilando nenge piiyelo yomagumbo gawo. Otaa lombwelathana taa ti: ‘Tu yeni tu ka pulakene oohapu ndhoka dha zi kOmuwa ngashingeyi.’


text:
Aantu yandje otaa gongala oongundu, ya uve shoka to popi, ihe itaa gwanitha shoka to ti. Otaa pulakene oohapu dhoye tadhi shata, ihe omitima dhawo otadhi lalakanene omaliko giifundja.


text:
Kuyo ku shi sha shilwe shaa shi omuholi gwokwiimba omaimbilo taga nyanyudha nenge okuhika okaharpa. Otaa pulakene oohapu dhoye adhihe, ihe itaa vulika nando okuyimwe yomudho.


text:
Ihe uuna oohapu dhoye nadhi ka tsa — odho notadhi ka tsa — nena otaa ka tseya kutya omuhunganeki okwa kala mokati kawo.”


text:
“Muna gwomuntu, hunganekela aaleli yaIsrael. Hunganeka u ya lombwele shoka ngame, Omuwa Omupangeliawike, tandi ya lombwele. Ote ti: Yaye ne aasita yaIsrael! Ohamu ilitha ne yene, itamu hungu oonzi.


text:
Otamu suulula omahini, tamu zala oonguwo dhomafufu goonzi notamu dhipaga tamu li po oonzi dho ondoka. Ihe ne itamu litha oonzi.


text:
Ndhoka dha nama inamu dhi sila oshimpwiyu, mu mange ndhoka dha teka ne mu pange ndhoka tadhi ehama, mu galule ndhoka dha puka nenge mu konge ndhoka dha kana. Ihe omwe dhi ningi onyanya.


text:
Onkee oonzi dhandje odha pukila koondundu nokiikulundundu. Odha halakanene kombanda yevi alihe, nokape na ngoka te dhi kongo nenge a kambadhale e dhi pulidhe.


text:
Oshili, ngaashi ngame Kalunga omunamwenyo, pulakenii ndje nawa. Oonzi dhandje odha hakanwa kiilikama, mbyoka ye dhi dhipaga noku dhi lya po, oshoka kakwa li omusita. Aasita oya li kaaye na ko nasha noonzi. Oyi ilitha yo yene yo inaa litha oonzi.


text:
Ongame, Omuwa Omupangeliawike, te popi te ti, ngame omutondi gweni. Otandi ke mu kutha oonzi dhandje noitandi pitika we, mu ninge aasita yokwiilitha ne yene. Otandi ka yugulula oonzi dhandje miikaha yeni noitandi pitika we, mu dhi lye po.”


text:
“Ongame, Omuwa Omupangeliawike tandi mu lombwele kutya ongame mwene tandi ka konga oonzi dhandje noku dhi sila oshimpwiyu,


text:
ngaashi omusita ta gongele oonzi dhe ndhoka dha halakanithwa e te dhi eta pamwe ishewe. Otandi ke dhi kongolola ko komahala agehe hoka dha halakanithilwa ko esiku lyomuzimbi nolyiikogo yoonzigi.


